
„O poveste ingenioasă, plină de suspans, de schimbări şi 
întorsături neaşteptate.” 
Daily Express 


„De la începutul în trombă până la cacealmaua din final, 
o lectură extrem de agreabilă.” 
Today 


„De o energie debordantă, nesfârşită.” 
Guardian 


„O intrigă ce se desfăşoară în ritm alert... O lectură 
extrem de agreabilă. E primul roman de Jeffrey Archer pe 
care îl citesc; nu va fi însă şi ultimul.” 

Mail on Sunday 


„Puţini scriitori au faima lui Archer în a te face să întorci 
pagină după pagină... O zbenguială extravagantă - poate 
cea mai bună carte a lui.” 

The Times 

PARTEA ÎNTÂI 


„Atunci când în cursul evenimentelor umane...” 

Capitolul Unu 


NEW YORK 
15 februarie 1993 


Antonio Cavalli îl fixă intens pe arab, socotind că arăta 
mult prea tânăr pentru funcţia de prim-consilier al 
ambasadorului la Naţiunile Unite. 

—O sută de milioane de dolari, spuse Cavalli, 
pronunţând fiecare cuvânt rar şi apăsat, aproape 
acordându-le un respect ceremonios. 

Hamid Al Obaydi dădu un bobârnac mărgelei din şiragul 
care îi spânzura pe degetul mare; zgomotul plesniturii 
începea să-l irite pe Cavalli. 

— O sută de milioane pare acceptabil, răspunse prim- 
consilierul într-o engleză prețioasă. 

Cavalli aprobă în tăcere. Singurul aspect care-l neliniştea 
în privinţa tranzacţiei era faptul că Al Obaydi nu încercase 
să se târguiască, mai ales că suma pe care o propusese 
reprezenta dublul a ceea ce se aştepta să obţină. Cavalli 
învățase, pe propria piele, să nu aibă încredere în cel care 
nu se tocmeşte. Inevitabil, în primul rând asta însemna că 
nu are nicio intenţie de a plăti. 

— Dacă sunteţi de acord în privinţa sumei, continuă el, 
nu ne rămâne decât să stabilim cum şi unde vor fi 
efectuate plăţile. 

Prim-consilierul mişcă încă o mărgea pe şirag, înainte de 
a da aprobator din cap. 

— Zece milioane vor fi plătite imediat în bani lichizi, 
restul de nouăzeci de milioane vor fi depozitaţi într-un cont 
al unei bănci elveţiene, imediat după îndeplinirea 
contractului, propuse Cavalli. 

— Dar ce obţin pentru primele mele zece milioane? se 
interesă prim-consilierul, privindu-şi fix interlocutorul, a 
cărui obârşie era la fel de greu de ascuns ca şi a sa. 

— Nimic, replică Cavalli, deşi realiza că arabul avea tot 

dreptul să întrebe. 

În fond, dacă Cavalli nu-şi onora partea sa din tranzacţie, 
prim-consilierul avea mult mai mult de pierdut decât banii 
guvernului său. 

Al Obaydi mişcă o altă mărgică, înțelegând că nu prea 
avea de ales - îi trebuiseră doi ani pentru a obţine o 
întrevedere cu Antonio Cavalli. Între timp, preşedintele 
Clinton fusese înscăunat la Casa Albă, iar propriul lui şef 
devenise din ce în ce mai nerăbdător în aşteptarea 
răzbunării. Al Obaydi ştia că, dacă nu acceptă condiţiile lui 
Cavalli, şansele lui de a găsi pe cineva capabil să 
îndeplinească misiunea înainte de 4 iulie erau la fel de 
promițătoare ca apariţia lui „zero” la ruletă la o ultimă 
învârtitură a bilei. 

Cavalli îşi ridică privirea spre imensul portret agăţat pe 
peretele din spatele biroului prim-consilierului. Primul său 
contact cu Al Obaydi fusese la câteva zile după încheierea 
războiului. Pe vremea aceea, americanul refuzase 
propunerea arabului, mai ales că puţini erau cei care 
credeau că liderul prim-consilierului va mai fi în viaţă în 
momentul în care ar putea fi stabilită întâlnirea preliminară. 

Totuşi, cum lunile treceau, Cavalli începuse să se 
convingă că potenţialul lui client ar putea supravieţui mai 
mult decât preşedintele Bush. Astfel, a fost fixată o 
întâlnire de tatonare. 

Fusese ales ca loc al întâlnirii biroul de pe Strada 79 din 
New York al prim-consilierului. În afara faptului că, după 
gustul lui Cavalli, era un pic prea oficial, locul avea 
calitatea de a întări credibilitatea părţii care se arătase 
dispusă să Investească o sută de milioane de dolari într-o 
acţiune atât de îndrăzneață. 

— Cum vreţi să fie plătite primele zece milioane? se 
interesă Al Obaydi, ca şi cum l-ar fi întrebat pe un adevărat 
agent imobiliar despre arvuna pentru o căsuţă situată în 
cartierul mai puţin recomandabil de lângă podul Brooklyn. 

— Întreaga sumă trebuie să fie în bancnote de o sută de 
dolari, uzate şi nemarcate, şi va fi depusă la bancherii 

noştri din Newark, New Jersey, răspunse americanul, 
privindu-l printre pleoapele uşor strânse. Şi, domnule 
Obaydi, adăugă el, nu trebuie să vă reamintesc că avem 
echipamente care pot verifica... 

— Nu aveţi de ce să fiţi neliniştit în privinţa modului în 
care ne vom respecta obligaţiile, îl întrerupse Al Obaydi. 
După cum sugerează clişeele voastre occidentale, banii nu 
sunt decât o picătură într-un ocean. Singura mea 
îngrijorare este dacă veţi reuşi să vă respectaţi 
angajamentele. 

— Dacă aţi fi avut vreun dubiu în privinţa posibilităţilor 
noastre de a rezolva această afacere, n-aţi fi dorit cu atâta 
insistenţă întâlnirea noastră, ripostă Cavalli. Dar, aş putea 
fi şi eu la fel de încrezător în posibilităţile pe care le aveţi 
pentru a face rost de o sumă atât de mare într-un timp atât 
de scurt? 

— Poate v-ar interesa să ştiţi, domnule Cavalli, că banii 
se găsesc deja într-un seif din subsolul sediului Naţiunilor 
Unite. Deşi, nimeni nu s-ar aştepta ca o sumă atât de mare 
să fie depozitată în cavoul unei organizaţii falimentare. 

Zâmbetul care i se întipărise pe faţă vădea plăcerea 
arabului pentru propria vorbă de duh, în ciuda faptului că 
buzele lui Cavalli nu schiţaseră nici măcar un surâs. 

— Cele zece milioane vor fi depuse mâine la prânz la 
banca dumneavoastră, continuă Al Obavydi, ridicându-se de 
la masă şi dând de înţeles oaspetelui că întâlnirea se 
încheiase. 

Prim-consilierul îi întinse mâna, iar vizitatorul i-o strânse 
fără tragere de inimă. 

Cavalli mai aruncă o ocheadă portretului lui Saddam 
Hussein, se întoarse şi părăsi repede încăperea. 


Intrând în sală, Scott Bradley fu întâmpinat de rumoarea 
caracteristică stării de aşteptare. 

Işi puse foile pe masa din faţă, lăsându-şi privirea să se 
plimbe deasupra amfiteatrului. Încăperea era plină până la 
refuz de tineri studenţi nerăbdători care-şi ţineau, în 

aşteptare, creioanele şi pixurile deasupra topurilor de foi 
galbene. 

— Numele meu este Scott Bradley, începu cel mai tânăr 
profesor al Facultăţii de Drept, iar aceasta va fi prima din 
cele paisprezece prelegeri de drept constituţional. 

Şaptezeci şi patru de chipuri îl fixau pe bărbatul înalt, cu 
o ţinută uşor neglijentă, care, în mod evident, habar n-avea 
că îi lipsea nasturele de la gulerul cămăşii; nici 
pieptănătura nu era prea reuşită, reflectând indecizia 
matinală a profesorului în alegerea părţii pe care ar fi 
trebuit trasată cărarea. 

— Aş vrea să încep această primă prelegere cu o 
declaraţie personală, anunţă el. 

Câteva creioane şi pixuri fură puse deoparte. 

— In această ţară există mai multe motive pentru a 
practica dreptul, începu el, dar numai unul este valoros 
pentru voi şi, în mod sigur, este singurul care mă 
interesează. El se aplică fiecărei fațete a profesiunii pe care 
s-ar putea să fiţi interesaţi s-o urmaţi şi nicăieri n-a fost mai 
bine definită ca în originalul, scris de mână, pe pergament, 
al Declaraţiei Unanime a celor Treisprezece State Unite ale 
Americii: 

„Considerăm ca adevăruri de la sine grăitoare că toţi 
oamenii sunt egali din naştere, că ei sunt înzestrați de 
creatorul lor cu anumite drepturi inalienabile, că printre 
acestea se numără şi viaţa, libertatea şi dreptul la fericire.” 
Prin esenţa ei, această unică frază diferenţiază America de 
oricare altă ţară de pe glob. 

In unele privinţe, națiunea noastră a progresat viguros 
după 1776 - continuă profesorul, neacordând încă nicio 
atenţie propriilor fişe cu însemnări, pendulând prin faţa 
catedrei şi trăgând de reverele destul de ponositei haine de 
tweed - în timp ce în alte privinţe am regresat destul de 
repede. Fiecare dintre voi, cei din acest amfiteatru, poate fi 
o parte a viitoarei generaţii de slujitori ai legii sau a celei de 
infractori - a făcut o pauză, urmărind mulţimea tăcută - şi 
aţi fost dăruiţi cu cel mai de preţ har care vă poate ajuta în 

luarea deciziei, o inteligenţă de primă mână. Când colegii 
mei şi cu mine vă vom învăţa tot ce ştim, veţi putea, dacă 
doriţi, să vă amestecați în lumea de afară şi să ignoraţi 
Declaraţia de Independenţă, socotind că singura ei valoare 
este dată de cea a pergamentului pe care este scrisă, 
considerând-o anacronică şi nesemnificativă sau, continuă 
el, puteţi opta pentru a fi de folos societăţii, sprijinind 
legea. Acesta este drumul ales de marii avocaţi. Avocaţii 
nepricepuţi, nu mă refer la cei proşti, sunt cei care încep 
prin a-şi aservi legea, ceea ce, vă reamintesc, este doar 
pasul anterior încălcării ei. Pentru aceia dintre voi care 
doresc să urmeze o asemenea cale, trebuie să vă avertizez 
că nu am ce să vă învăţ, pentru că sunteţi de partea 
cealaltă a procesului educaţional. Bineînţeles, puteţi asista 
la cursurile mele, dar „a asista” este tot ce veţi face. 

Incăperea era atât de tăcută, încât Scott se opri, 
aruncând o privire pentru a verifica dacă mai era cineva în 
amfiteatru. 

— Nu sunt cuvintele mele - reluă el, pironindu-şi privirea 
pe feţele atente - ci ale decanului Thomas W. Swan care a 
conferenţiat în acest amfiteatru în primii douăzeci şi şapte 
de ani ai acestui secol. Nu văd niciun motiv pentru a nu-i 
cita spusele, ori de câte ori mă adresez noilor cursanţi ai 
Facultăţii de Drept a Universităţii Yale. 

Pentru prima oară de la începutul prelegerii, profesorul 
deschise dosarul din faţa lui: 

— Logica, începu el, este ştiinţa şi arta de a raţiona 
corect. Veţi spune că este o definiţie în limita bunului simţ. 
Şi nimic atât de neobişnuit, ne reaminteşte Voltaire, dar cei 
care fac caz de „bun simţ” sunt adeseori cei prea leneşi 
pentru a-şi educa minţile. Oliver Wendell Holmes a scris 
odată: „Nu logica i-a dat viaţă legii, ci practica”. 

Creioanele şi pixurile începură să umple cu furie paginile 
galbene, continuând în acelaşi ritm în următoarele cincizeci 
de minute. 

Când Scott Bradley îşi termină prelegerea, îşi puse 
însemnările în dosar şi părăsi în grabă încăperea. Nu avea 

chef să se răsfeţe ascultând ropotul de aplauze care marca, 
ca de fiecare dată în ultimii zece ani, finalul prelegerii 
introductive. 


De la început Hannah Kopec fusese considerată ca o 
intrusă şi o singuratică deşi, adeseori, şefii considerau 
acest din urmă lucru drept un avantaj. Lui Hannah i se 
spusese că şansele ei de a fi recrutată erau fragile, dar cum 
depăşise cea mai dură perioadă, antrenamentul fizic de 
douăsprezece luni, şi deşi, în ciuda premiselor sale socio- 
emoţionale, nu ucisese pe nimeni - şase din ultimii opt 
cursanţi o făcuseră - şefii erau acum convinşi că era în 
stare s-o facă. Hannah ştia că putea. 

Când avionul decolă de pe aeroportul Ben Gurion din Tel 
Aviv spre Heathrow, Hannah reflectă din nou la motivul 
care determinase o tânără de douăzeci şi cinci de ani, 
aflată la apogeul carierei de manechin, să-şi dorească să fie 
primită de Institutul de Informaţii şi Sarcini Speciale - 
cunoscut mai bine sub numele de Mossad - când ar fi putut 
să-şi aleagă un soţ dintr-o mulţime de bărbaţi bogaţi din o 
duzină de capitale ale lumii. 

În zilele războiului din Golf, treizeci şi nouă de rachete 
Scud căzuseră în Tel Aviv şi Haifa. Treisprezece oameni 
fuseseră ucişi. In ciuda jalei generale şi a tânguirilor 
oficiale, uşor histrionice, guvernul israelian ezitase la ideea 
răzbunării, datorită tenacelor manevre politice ale lui James 
Baker, care îi asigurase că forţele coaliţiei vor avea grijă şi 
de această problemă. Secretarul de stat american nu 
reuşise să-şi ţină promisiunea. Pe de altă parte - Hannah se 
gândea destul de des la acest aspect - Baker nu-şi pierduse 
întreaga familie într-o noapte. 

Hannah depusese cererea de intrare în Mossad chiar în 
ziua ieşirii din spital. O refuzaseră, presupunând că timpul îi 
va vindeca durerea. În următoarele două săptămâni, 
Hannah repetase zilnic pelerinajul la sediul Mossadului, 
trezindu-le convingerea că suferinţa, departe de a fi 
închisă, încă sângera. 

În a treia săptămână, încă reticenţi, îi îngăduiseră să 
participe la cursul obligatoriu de pregătire a proaspeţilor 
recruți, fiind convinşi că n-o să reziste mai mult de două 
zile şi că se va întoarce la cariera de manechin. Greşiseră 
pentru a doua oară. Pentru Hannah Kopec, răzbunarea era 
un medicament mult mai puternic decât ambiția. In 
următoarele douăsprezece luni, programul ei începea 
înainte de răsăritul soarelui şi se sfârşea târziu, în noapte. 
Se hrănise cu mâncăruri care ar fi fost aruncate şi de 
vagabonzi şi uitase plăcerea somnului pe un pat moale. 
Încercaseră totul pentru a o face să renunţe, dar nu 
reuşiseră. La început, instructorii o trataseră cu delicateţe, 
zăpăciţi de corpul ei grațios şi de privirea languroasă, până 
când unul dintre ei se trezise cu un picior rupt: nu crezuse 
niciun moment că Hannah se poate mişca atât de repede. 
Şi în sălile de cursuri, agerimea minţii ei reuşea să-i 
surprindă pe instructori, nelăsându-le timp de odihnă. 

Dar acum se aflau pe terenul ei preferat. 

Încă de la o vârstă fragedă, Hannah fusese convinsă că 
poate vorbi mai multe limbi. Se născuse în 1968 în 
Leningrad şi, paisprezece ani mai târziu, la moartea tatălui 
ei, mama sa făcuse imediat demersurile pentru obţinerea 
vizei de emigrare în Israel. Noul vânt de libertate, care 
începuse să sufle dinspre Ţările Baltice, îi facilitase 
obţinerea aprobării. 

Familia lui Hannah nu rămăsese mult timp într-un kibbuţ; 
mama ei, o prezenţă încă atrăgătoare şi strălucitoare, 
primise mai multe cereri în căsătorie, una dintre ele din 
partea unui văduv bogat. Acceptase. 

Când Hannah, sora ei Ruth şi fratele lor David s-au 
instalat în noua lor reşedinţă din elegantul district al Haifei, 
întregul lor mod de viaţă s-a schimbat. Noul lor tată vitreg 
era îndrăgostit nebuneşte de mama lui Hannah şi îi răsfăţa 
cu darurile pe care totdeauna şi le dorise să le facă unei 
familii pe care nu o avusese. 

La terminarea şcolii, Hannah se decisese pentru studiul 
limbilor străine, contactând universităţi din America şi 

Anglia. Mama nu fusese de acord, adesea sugerând că faţa 
ei cu trăsături perfecte, bogatul păr negru şi privirea care 
putea zăpăci orice bărbat între şaptesprezece şi şaptezeci 
de ani, s-ar potrivi mai bine profesiei de manechin. Hannah 
râsese, explicându-i că vrea să realizeze ceva mai mult în 
viaţă. 

Câteva săptămâni mai târziu, după ce Hannah se 
întorsese de la Vasser unde avusese o întrevedere pentru 
posibila ei înscriere la facultate, se alăturase restului 
familiei care-şi petrecea vacanţa de vară la Paris. Îşi făcuse 
planuri să viziteze Roma şi Londra, dar amabilii parizieni o 
copleşiseră cu invitaţii şi, când cele trei săptămâni de 
vacanţă au zburat, realizase că nu ieşise măcar o dată în 
afara Parisului. Era în ultima zi de joi a vacanței, când 
Agenţia de mode Rivoli i-a oferit un contract pe care niciun 
teanc de diplome universitare nu i l-ar fi obţinut. l-a dat 
mamei biletul de avion de întoarcere la Tel Aviv şi a rămas 
la Paris pentru a începe lucrul. În timp ce se instala la Paris, 
sora ei Ruth pleca la Zurich pentru ultimul an de şcoală, iar 
fratele lor David se înscria la Facultatea de Economie din 
Londra. 

În ianuarie 1991 copiii se reîntorseseră în Israel pentru a- 
şi sărbători mama, cu prilejul aniversării a cincizeci de ani. 
Ruth era studentă la Şcoala de Artă Slade, David îşi 
completa studiile pentru un doctorat în filosofie, iar 
fotografia lui Hannah apăruse din nou pe coperta revistei 
Elle. 

În acelaşi timp, americanii îşi masau trupele pe graniţa 
Kkuweitiană, multor israelieni li se strecura neliniştea în 
suflet la perspectiva unui război, dar tatăl vitreg al lui 
Hannah era convins că Israelul nu va fi implicat. În orice 
caz, casa lor, amplasată în partea de nord a oraşului, era 
imună la orice atac. 

O săptămână mai târziu, în seara aniversării celor 
cincizeci de ani ai mamei, după mâncare şi băutură 
îmbelşugate, somnul le-a fost un pic mai adânc. Când reuşi 
să se trezească, Hannah s-a găsit imobilizată pe un pat de 

spital. Doar peste câteva zile i s-a spus că o rachetă Scud, 
răzleţită de celelalte, îi ucisese instantaneu mama, sora şi 
fratele, doar tatăl vitreg supraviețuind. 

În săptămânile cât a zăcut în spital, Hannah şi-a plănuit 
răzbunarea. Când convalescenţa era pe sfârşite, tatăl ei 
vitreg i-a împărtăşit speranţa lui de a o vedea reluându-şi 
cariera de manechin, oferindu-se însă s-o sprijine în orice 
altceva ar fi vrut să facă. 

Hannah l-a informat că vrea să se înroleze în Mossad. 

Era o ironie a sorții că acum se afla într-un avion, spre 
Londra, pe care, în alte circumstanţe, l-ar fi putut lua 
fratele ei pentru a-şi desăvârşi studiile la Facultatea de 
Economie. Era una din cei opt recruți antrenați, trimişi la 
Londra pentru un curs intensiv de limbă arabă. Hannah 
făcuse deja un an de cursuri serale la Tel Aviv. Incă şase 
luni şi irakienii vor crede că ea s-a născut în Bagdad. Acum 
putea gândi în arabă, chiar dacă nu totdeauna ca un arab. 

Imediat ce Boeingul 757 ieşi dintre nori, Hannah îşi fixă 
privirea pe hublou, urmărind şerpuirile Tamisei. Adeseori, 
pe vremea când trăia la Paris, zburase deasupra Canalului 
Mânecii pentru a-şi petrece dimineţile de lucru în Bond 
Street sau Chelsea, după-amiezile la Ascot sau Wimbledon 
şi serile la Covent Garden şi Barbican. Dar, de data 
aceasta, nu simţea nicio bucurie la întoarcerea în oraşul pe 
care-l ştia atât de bine. 

Acum, interesul ei se concentra doar asupra unei secţii 
obscure a Universităţii londoneze şi a unei căsuțe terasate, 
tipic englezească, dintr-o zonă numită Chalk Farm. 

Capitolul Doi 


Revenind în biroul său de pe Wall Street, Antonio Cavalli 
începu să reflecteze mai serios la Al Obaydi şi la întâlnirea 
lor. Din dosarul cuprinzând informaţii despre noul client, 
furnizat de biroul din Londra şi adus la zi de Debbie, 
secretara sa, reieşea că prim-consilierul ambasadorului se 
născuse la Bagdad, iar educaţia şi-o desăvârşise la Londra. 

Cavalli se lăsă pe spătarul scaunului, închise ochii şi, 
reamintindu-şi preţiozitatea accentului şi pronunția netă, 
rară a fiecărui cuvânt, şi-l imagină pe Al Obaydi ca ofiţer în 
armata britanică. Explicaţia putea fi găsită în dosar la 
capitolul „Educaţie”: Şcoala Regală, Wimbledon, urmată de 
trei ani la Universitatea din Londra, studiind dreptul. De 
asemenea, Al Obaydi fusese un client obişnuit al 
restaurantului Lincoln Inn, deşi numai Dumnezeu ştia ce 
importanţă avea şi informaţia asta. 

La reîntoarcerea în Bagdad, Al Obaydi fusese recrutat de 
Ministerul Afacerilor Externe. Promovase cu rapiditate, cu 
toate că Saddam Hussein se autoproclamase preşedinte, 
iar fidelii partidului Baas erau plasați cu regularitate în 
posturi pentru care nu aveau nici cea mai vagă calificare. 

O nouă filă din dosar şi pentru Cavalli devenise evident 
faptul că Al Obaydi era perfect capabil să se adapteze 
circumstanțelor neobişnuite. Ca să fim cinstiţi, acesta era 
un aspect de care se mândrea şi Cavalli. Ca şi Obaydi, şi el 
studiase dreptul, în cazul lui la Universitatea Columbia din 
New York. Când sosise momentul ca absolvenţii să-şi 
depună cererile pentru a fi acceptaţi de cele mai 
importante firme de avocatură, Cavalli, datorită 
calificativelor obţinute, se aflase întotdeauna pe lista de 
prioritate dar, când cei interesaţi aflau al cui fiu este, era 
şters de pe listă. 

După o muncă de salahor de paisprezece ore pe zi, timp 
de cinci ani, la o firmă mai puţin importantă din Manhattan, 
tânărul Cavalli a început să realizeze că i-ar trebui încă cel 

puţin zece ani înainte de a spera să-şi vadă numele 
imprimat pe frontispiciul firmei, în ciuda faptului că se 
însurase cu fata unuia dintre patroni. Tony Cavalli nu avea 
chef să-şi irosească zece ani din viaţă; s-a hotărât să-şi 
creeze propria firmă de avocatură şi să divorţeze. 

In ianuarie 1982, „Cavalli and Co” a primit autorizaţia de 
funcţionare şi, zece ani mai târziu, pe 15 aprilie 1992, 
compania avusese un profit de 157.000 dolari, după ce 
impozitele fuseseră achitate integral. Ceea ce registrele 
contabile ale companiei reuşiseră să ascundă era existenţa 
unei firme subsidiare create, de asemenea, în 1982, dar 
care nu fusese încorporată în „Cavalli and Co”. O firmă care 
nu-şi plătea impozitele şi pe care, în ciuda profitului în 
creştere an de an, nici măcar „Dun & Bradstreet” nu putea 
să o găsească pe lista de VIP în materie de afaceri. Această 
firmă auxiliară era cunoscută de un grup de iniţiaţi sub 
numele de „Talente” - o companie specializată în 
rezolvarea problemelor pentru care degeaba răsfoiai 
Paginile Galbene, în căutarea specialiştilor adecvaţi. 

Beneficiind de ambiția lui Cavalli şi de relaţiile tatălui 
său, compania fantomă a reuşit repede să-şi stabilească o 
reputaţie în rezolvarea problemelor pe care anonimii clienţi 
le considerau de nerezolvat. Printre ultimele reuşite ale lui 
Cavalli fuseseră recuperarea benzilor audio cu şuetele lui 
Sinatra şi Nancy Reagan, care urmau să fie publicate în 
Rolling Stone, şi furtul din Irlanda al unui tablou de 
Vermeer, pentru un colecţionar sud-american excentric. 
Aceste reuşite fuseseră mediatizate cu discreţie în cercul 
clienţilor potenţiali. 

Clienţii erau supuşi unor verificări la fel de riguroase ca şi 
cele suportate de viitorii membri ai Yacht Clubului din New 
York, deoarece, cum deseori avertizase tatăl lui Tony, este 
suficientă o greşeală pentru a-ţi petrece restul vieţii într-o 
ambianţă mai puţin plăcută decât cele oferite de locuinţa 
lor de pe Strada 75 şi de vila din Lyford Cay. 

In ultimii zece ani, Tony îşi formase o mică reţea de 
reprezentanţi, răspândiţi pe tot globul, care-i furniza clienţii 

ale căror afaceri cereau o rezolvare mai puţin ortodoxă. 
Contactul lor libanez îl prezentase pe tipul din Bagdad, a 
cărui problemă intra, fără îndoială, în sfera lor de 
preocupări. 

Când tatălui lui Tony i s-au prezentat prima oară datele 
generale ale Operațiunii „Calmul în deşert”, îi recomandase 
fiului său să pretindă o sută de milioane de dolari, ca o 
compensație pentru faptul că întreg Washingtonul va avea 
posibilitatea să-l urmărească pe Tony Cavalli la lucru. 

— Doar o greşeală, îl avertizase bătrânul, lingându-şi 
buzele, şi te vei regăsi pe primele pagini ale tuturor 
ziarelor; chestia asta ar fi mai tare decât anunţul că Elvis s- 
ar fi reîntors din mormânt. 


După ce părăsi amfiteatrul, Scott Bradley grăbi paşii pe 
strada Grove Cemetery, sperând să ajungă acasă, în 
apartamentul din St. Ronan, înainte de a fi acostat de unul 
dintre studenţii doritori de informaţii suplimentare. Îi 
îndrăgea pe toţi - ei, aproape pe toţi - şi era convins că 
peste câtva timp le va permite celor mai serioşi dintre ei 
să-şi încheie hoinăreala de seară în apartamentul lui, la un 
pahar şi o şuetă prelungită până târziu în noapte. Dar nu 
înainte ca ei să treacă în anul doi. 

Scott reuşi să ajungă în faţa casei înainte de a fi acostat 
de vreunul din viitorii avocaţi. Pe de altă parte, puţini ştiau 
că, pe vremea când era un stâlp de nădejde al echipei de 
atletism a universităţii Georgetown, acoperise patru sute 
de metri în 48,1 secunde. Mulţumit că scăpase şi de data 
asta, Scott urcă treptele în fugă, neoprindu-se până în faţa 
apartamentului său de la etajul al treilea. 

Apăsă pe clanţă şi intră. Niciodată nu încuia uşa. Nu era 
nimic de furat în apartamentul lui - chiar şi televizorul era 
stricat. Unicul dosar, care ar fi probat că nu doar dreptul 
era domeniul în care era expert, fusese ascuns cu grijă pe 
raftul de cărţi, între „Taxe” şi „Prejudicii”. Nu dădu atenţie 
vrafurilor de cărţi răspândite peste tot şi nici prafului care 
impregna apartamentul, încât puteai să-ţi scrii numele în 

colbul de pe bufet. 

Scott închise uşa şi, ca de obicei, aruncă o ocheadă 
chipului mamei sale din fotografia de pe bufet. Trânti vraful 
de note aduse de la facultate lângă fotografia mamei şi luă 
de jos plicurile care se iţeau pe sub uşă. Traversă camera şi 
se lăsă să alunece într-un fotoliu vechi de piele, întrebându- 
se câte dintre acele feţe luminoase, atente, îi vor mai 
urmări cursurile în următorii doi ani. Patruzeci la sută ar fi 
un procent bun, probabil însă că nu va depăşi treizeci la 
sută. Aceştia vor fi cei care se vor obliga la un program de 
salahoreală de paisprezece ore pe zi, şi nu doar în luna 
dinaintea examenului. Şi, câţi dintre ei îşi vor face o 
profesie de credinţă din principiile fostului decan Thomas 
W. Swan? Cinci la sută, cu puţin noroc. 

Profesorul de drept constituţional îşi îndreptă atenţia 
spre teancul de scrisori care i se odihnea pe genunchi. 
Prima era de la American Express - o înştiinţare cu 
inevitabila sută de oferte gratuite care, chiar dacă ai fi ales 
doar una dintre ele, te-ar fi costat o grămadă de bani; apoi 
o invitaţie din partea lui Brown de a ţine prelegerea lui 
Charles Evans Hughes despre constituţie; o scrisoare de la 
Carol, care-i reamintea că trecuse destul timp de când nu-l 
văzuse; o circulară de la firma unor agenţi de bursă care 
nu-i promiteau dublarea capitalului, dar... şi, în sfârşit, un 
plic de un galben deschis, expediat din Virginia; 
caracteristicile literelor bătute la maşină îi erau mai mult 
decât familiare. 

Despică plicul şi extrase unica foaie de hârtie prin care îi 
erau transmise ultimele instrucţiuni. 


Al Obaydi străbătu agale parterul clădirii Adunării 
Generale şi se strecură într-un scaun, exact în spatele 
ambasadorului său. Ambasadorul avea căştile la urechi, 
prefăcându-se extrem de interesat de discursul omologului 
său brazilian. Parterul Adunării Generale era locul preferat 
de şeful lui Al Obaydi pentru discuţiile confidenţiale; bănuia 
că era singura încăpere din imobilul Naţiunilor Unite care 

nu era împânzită de microfoanele CIA. 

Al Obavydi aşteptă răbdător până când ambasadorul îşi 
scoase una din căşti şi se lăsă uşor pe spătarul scaunului. 

— Au fost de acord cu condiţiile noastre, murmură Al 
Obaydi, ca şi cum el ar fi sugerat suma optimă pentru 
tranzacţie. 

Buza superioară a ambasadorului se lăţi peste cea de jos, 
semn binecunoscut de colegii săi, semnificând nevoia de 
mai multe detalii. 

— O sută de milioane, şuieră Al Obaydi. Zece milioane 
plătite imediat, celelalte nouăzeci la livrare. 

— Imediat? se miră ambasadorul. Ce Înseamnă 
„imediat”? 

— Mâine la prânz, şopti AL Obaydi. 

— Cel puțin, Sayedi a anticipat această eventualitate, 
comentă ambasadorul cu un aer gânditor. 

Al Obaydi admira modul în care superiorul său reușea 
întotdeauna să amestece respectul şi insolența când se 
referea la „stăpânul meu”. 

— Trebuie să trimit un mesaj la Bagdad, să le aduc la 
cunoştinţă celor din Ministerul de Externe detaliile 
succesului tău, continuă ambasadorul cu un zâmbet. 

Al Obavydi ar fi zâmbit şi el, dar îşi dădea seama că 
ambasadorul n-ar fi permis nicio implicare personală în 
derularea proiectului, mai ales că era încă în stadiu 
embrionar. Dacă reuşea să nu fie amestecat prea tare în 
preocupările actuale ale mai tânărului său coleg, 
ambasadorul putea să-şi continue existenţa tihnită la New 
York, aşteptând momentul pensionării, odată cu expirarea 
mandatului peste trei ani. Alegând calea neimplicării, 
supravieţuise aproape paisprezece ani în timpul regimului 
lui Hussein, pe când mulţi dintre colegii săi nu reuşiseră să 
beneficieze de pensia oferită de stat. După câte ştia el, 
unul fusese împuşcat în faţa familiei, doi spânzurați şi alţi 
câţiva erau raportați ca „dispăruţi”, numai Allah ştiind ce 
poate însemna asta. 

Ambasadorul irakian îi zâmbi larg colegului său britanic, 

când acesta trecu pe lângă el, dar nu primi niciun răspuns 
la efortul depus. 

— Snob înfumurat, mormăi arabul printre dinţi. 

Ambasadorul îşi puse din nou casca la ureche, 
semnalându-i adjunctului că întrevederea se încheiase. 
Continuă să fie atent la greutăţile de care se izbesc 
încercările de salvare a pădurilor tropicale, asociate cu o 
cerere adresată Naţiunilor Unite pentru o viitoare subvenție 
de o sută de milioane de dolari. Nu era o chestiune care să- 
| fi interesat pe Sayedi. 


Hannah ar fi ciocănit la uşa din faţă a căsuţei, dar 
aceasta se deschise chiar înainte ca ea să închidă portiţa 
şubredă de la capătul aleii. O doamnă robustă, uşor 
supraponderală, cu părul negru şi cu un zâmbet radios ieşi, 
fremătând, din casă pentru a o întâmpina. După părerea lui 
Hannah, ar fi avut cam aceeaşi vârstă cu mama ei, dacă 
Mama ar mai fi trăit. 

— Bine ai venit în Anglia, draga mea. Eu sunt Ethel 
Rubin, anunţă femeia, cuvintele ţâşnindu-i ca un şuvoi din 
gură. Imi pare rău că nu este şi soţul meu acasă, este încă 
la birou şi cred că va mai întârzia o oră. 

Hannah era gata să răspundă, când Ethel continuă: 

— In primul rând, hai să-ţi arăt camera şi apoi poţi să-mi 
povesteşti despre planurile pe care le ai. 

Luă una din genţile de voiaj ale tinerei, făcându-i semn s- 
o urmeze. 

— Trebuie să fie atât de amuzant să vizitezi Londra 
pentru prima oară, continuă, în timp ce urcau scările, şi vor 
fi atât de multe lucruri captivante pe care le vei putea face 
în următoarele şase luni. 

Cu fiecare propoziţie care se revărsa ca un torent, 
Hannah începea să realizeze că Ethel Rubin habar n-avea 
care era adevăratul motiv al venirii ei la Londra. 

După ce îşi despachetă lucrurile şi făcu un duş, Hannah 
se alătură gazdei sale în salon. Doamna Rubin continuă să 
sporovăiască, nefiind prea atentă la replicile sporadice ale 

lui Hannah. 

— Ştiţi cumva unde este cea mai apropiată sală de 
gimnastică? se interesă Hannah. 

— Soţul meu trebuie să apară dintr-un moment în altul, 
răspunse doamna Rubin. 

Dar, înainte de a lansa următoarea propoziţie, uşa de la 
intrare se deschise larg şi un bărbat înalt, cu o claie 
sârmoasă de păr negru şi ochii de un negru parcă şi mai 
adânc, se năpusti în încăpere. 

După prezentările de rigoare şi inevitabila întrebare 
despre felul cum a suportat zborul, Peter Rubin nu se 
pierdu într-o conversaţie sterilă despre posibilele plăceri pe 
care metropola londoneză i le-ar putea oferi lui Hannah. Ea 
realiză repede că Peter Rubin nu i-ar pune întrebări la care 
să nu poată oferi răspunsuri demne de crezare. Deşi 
Hannah era convinsă că domnul Rubin nu era la curent cu 
misiunea ei, părea, la fel de evident, că nu considera 
venirea ei la Londra ca o banală vizită turistică. 

Oricum, doamna Rubin n-o lăsă pe Hannah să se ducă la 
culcare până târziu după miezul nopţii, moment în care 
vizitatoarea era complet epuizată. Cum puse capul pe 
pernă, căzu într-un somn adânc, neştiind că, în bucătărie, 
Peter Rubin îi explica doamnei Rubin că, pe viitor, musafira 
lor trebuie lăsată în pace. 

Capitolul Trei 


Maşina prim-consilierului se strecură afară din garajul 
privat al Naţiunilor Unite şi se îndreptă spre vest, prin 
tunelul Lincoln de sub Hudson, în direcţia statului New 
Jersey. Timp de câteva minute rulară în tăcere, privirea 
şoferului aproape nedezlipindu-se de oglinda retrovizoare. 
După ce plăti taxa de intrare pe autostradă şi maşina se 
angaja pe banda de New Jersey, şoferul îl încredinţă că nu 
erau urmăriţi. 

— Bine, răspunse sec Al Obaydi. 

Era primul moment de relaxare pe care şi-l oferea în 
acea dimineaţă, lăsându-şi imaginaţia să fantazeze la ceea 
ce ar putea face, dacă cele zece milioane de dolari ar fi ale 
lui. Mai devreme, când trecuseră pe lângă una din filialele 
băncii Midlantic Nation, se întrebase, pentru a mia oară, de 
ce nu ordonase şoferului să tragă pe dreapta şi să depună 
banii pe un nume fals. Până în dimineaţa următoare ar fi 
străbătut jumătate din mapamond: chestia asta nu i-ar fi 
picat deloc bine ambasadorului. Şi, cu un dram de noroc, 
Saddam ar fi murit înainte ca oamenii lui să pună mâna pe 
el iar, după moartea şefului suprem, cui i-ar mai fi păsat de 
Al Obaydi? 

Oricum, Al Obaydi nu crezuse, nici măcar pentru o clipă, 
că şocantul plan conceput de marele lider era realizabil. 
Sperase ca, după o perioadă rezonabilă, să poată raporta la 
Bagdad că nu era de găsit nicio persoană demnă de 
încredere sau eficientă pentru realizarea unei lovituri atât 
de îndrăzneţe. Şi, deodată, gentelmanul libanez îşi făcuse 
apariţia la New York. 

Două erau motivele pentru care Al Obaydi ştia că nu 
poate lua nici măcar un dolar din teancurile îngrămădite în 
sacul de golf care se lăfăia lângă el, pe bancheta din spate 
a maşinii. In primul rând, era vorba de mama şi sora lui 
care duceau o viaţă agreabilă în Bagdad şi care, dacă banii 
ar fi dispărut pe neaşteptate, ar fi fost arestate, violate, 

torturate şi spânzurate - explicându-li-se celor interesaţi că 
individele colaborează cu un trădător. Pe naiba, explicaţie! 
Saddam nu avusese niciodată nevoie de vreo justificare 
pentru asasinarea cuiva, mai ales dacă era vorba de cineva 
pe care l-ar fi bănuit de trădare. 

In al doilea rând, Al Obaydi - care îngenunchea de cinci 
ori pe zi cu faţa spre Mecca, rugându-se ca, în cele din 
urmă, Saddam să-şi găsească moartea ca un trădător - nu 
putea să ignore că lui Gorbaciov, Thatcher şi Bush le fusese 
cu mult mai dificil să se menţină la putere, decât marelui 
Sayedi. 

Incă din momentul în care ambasadorul îl însărcinase cu 
această afacere, Al Obaydi acceptase fatalist că, fără nicio 
îndoială, Saddam va muri de bătrâneţe în patul lui, în timp 
ce propriile şanse de supravieţuire - cuvântul favorit al 
ambasadorului - erau şubrede. lar dacă Cavalli, după ce va 
fi primit banii, va rata dintr-un motiv sau altul acţiunea, 
totul se va sparge în capul lui Al Obaydi: sub un pretext 
oarecare va fi rechemat la Bagdad, arestat, supus la o 
judecată sumară şi găsit vinovat. Atunci toate acele 
prelegeri minunate ţinute de profesorul său de drept de la 
Universitatea londoneză se vor dovedi a fi doar apă de 
ploaie. 

Maşina părăsi brusc autostrada şi se îndreptă spre 
centrul Newarkului, în timp ce Al Obaydi se gândea la ceea 
ce se va obţine în schimbul banilor plătiţi. Ideea acţiunii 
mustea de toate caracteristicile preşedintelui său. Era 
originală, presupunând îndrăzneală, disponibilitate spre 
scandal, sânge rece şi un rezonabil dram de noroc. Şi acum 
Al Obaydi era convins că şansa de reuşită a planului - fie şi 
să treacă linia de start, ca să nu mai vorbim de finiş - nu ar 
fi mai mare de unu la sută. Oricum, anumiţi indivizi din 
Departamentul de Stat estimaseră că şansa lui Saddam de 
a supravieţui Operațiunii „Furtună în deşert” n-ar depăşi 
unu la sută. lar dacă marelui Sayedi i-ar reuşi chestia pe 
care o pregăteau, Statele Unite ar ajunge de râsul lumii şi 
Saddam ar avea locul asigurat în istoria arabilor, alături de 

Saladin. 

Deşi Al Obaydi ştia exact unde este amplasat imobilul, îi 
ceru şoferului să oprească cu două intersecţii înainte de 
destinaţie. Un irakian, descinzând dintr-o somptuoasă 
limuzină neagră chiar în faţa băncii, ar fi fost un pretext 
ideal pentru Cavalli să pună mâna pe bani şi să anuleze 
învoiala. După ce maşina se opri, Al Obaydi se prelinse pe 
lângă sacul cu bani şi cobori pe trotuar. Deşi n-avea de 
străbătut mai mult de două sute de metri până la bancă, 
considera că drumul reprezenta momentul de risc al 
călătoriei. Privi strada în ambele sensuri. Satisfăcut, scoase 
sacul de golf din maşină şi îl aruncă pe umăr. 

Prim-consilierul ambasadorului îşi dădea seama de 
ciudăţenia apariţiei sale, înaintând pe aleea Martin Luther 
King, îmbrăcat într-un costum cumpărat de la Sacks de pe 
Fifth Avenue şi cu sacul de golf spânzurându-i de umăr. 

Deşi îi luă mai puţin de două minute pentru a parcurge 
scurta distanţă până la bancă, Al Obaydi era lac de 
transpiraţie când ajunse în faţa intrării principale. Urcă 
treptele uzate şi pătrunse prin uşa turnantă. Fu întâmpinat 
de doi tipi înarmaţi care aduceau mai mult a luptători de 
sumo decât a conţopişti de bancă. Prim-consilierul fu 
condus repede la un lift, care se părea că-l aştepta şi a 
cărui uşă se închise în momentul când pătrunse înăuntru. 
Uşa se deschise doar când liftul ajunse la subsol. Al Obaydi 
păşi afară din lift, fiind întâmpinat de un alt individ, chiar şi 
mai înalt decât cei care-l luaseră în primire la intrare. 
Gigantul dădu scurt din cap, conducându-l spre uşa din 
capătul unui coridor mochetat. Când se apropie, uşa se 
deschise brusc şi Al Obaydi intră într-o cameră în care 
doisprezece bărbaţi stăteau în jurul unei mese largi. Deşi 
purtau costume sobre şi erau tăcuţi, niciunul din ei nu 
aducea a casier de bancă. Uşa se trânti în spatele lui şi auzi 
ţăcănitul zăvorului ferecând-o. Bărbatul din capul mesei se 
ridică de pe scaun, venindu-i în întâmpinare: 

— Bună dimineaţa, domnule Al Obaydi. Cred că aveţi 
ceva de depus pentru unul din clienţii noştri. 

Prim-consilierul se apropie în tăcere şi îi întinse sacul de 
golf. Cel care îl primi nu se arătă surprins: văzuse valori 
transportate în tot felul de chestii, de la un crocodil până la 
un prezervativ. 

Totuşi, păru surprins de greutatea sacului, când îl ridică 
pe masă; îi răsturnă conţinutul şi împărţi comoara celorlalţi 
unsprezece bărbaţi. Casierii începură să numere cu 
febrilitate, stivuind bancnotele în teancuri de zece mii. 
Nimeni nu-i oferise un scaun lui Al Obaydi, aşa că îşi 
petrecu următoarele patruzeci de minute în picioare, 
neavând altceva de făcut decât să le urmărească dibăcia. 

Când numărătoarea fu încheiată, casierul şef mai verifică 
o dată numărul teancurilor. Exact o mie. Zâmbi, un zâmbet 
care nu îi era adresat lui Al Obaydi, ci banilor, apoi îşi 
îndreptă privirea spre arab, făcând un semn uşor din cap, 
ca o recunoaştere a faptului că plata se făcuse în mod 
corect. 

Sacul de golf îi fu înapoiat; evident, obiectul nu făcea 
parte din tranzacţie. Aruncându-l pe umăr, Al Obaydi se 
simţi uşor ridicol. Casierul şef apăsă butonul unei sonerii 
aflate sub blatul mesei, deblocând zăvorul automat al uşii. 

Unul din tipii care-l întâmpinaseră la venire îl aştepta în 
faţa uşii pentru a-l escorta la parter. Nici nu apucase Al 
Obaydi să păşească în stradă şi însoţitorul său dispăruse. 

Cu un enorm oftat de uşurare, Al Obaydi se îndreptă 
agale spre maşina care-l aştepta la două sute de metri. Îşi 
îngădui un uşor zâmbet de satisfacţie, gândindu-se la 
profesionalismul de care dăduse dovadă în realizarea 
întregii acţiuni. Era convins că ambasadorului îi va face 
plăcere că totul se derulase perfect. Bineînţeles, tipul îşi va 
aroga cea mai mare parte a reuşitei, atunci când va 
informa Bagdadul că Operaţiunea „Calmul în deşert” 
demarase. 

Al Obaydi se pomeni trântit pe trotuar, înainte de a-şi da 
seama ce îl lovise; sacul de golf îi fu smuls de pe umăr, el 
neavând nicio reacţie. Privirea i se fixă pe siluetele celor 
doi adolescenţi care o luaseră la picior în josul străzii, unul 

dintre ei strângând grijuliu trofeul. 
Prim-consilierul ambasadorului se întrebă, cu o uşoară 
uimire, la ce o să-i folosească sacul de golf. 


A doua zi dimineaţă, câteva minute după ora şapte, îşi 
întâlni tatăl la micul dejun. Imediat după divorţ, Tony 
revenise în casa familiei de pe Strada 75, în apropierea 
parcului. După ce ieşise la pensie, tatăl lui Tony îşi dedica 
cea mai mare parte a timpului hobbyului de o viaţă, 
colecţionarea de cărţi rare, manuscrise şi documente 
istorice. De asemenea, îşi petrecuse multe ore 
împărtăşindu-i lui Tony toată învăţătura acumulată într-o 
viaţă de avocat, insistând asupra căilor prin care se poate 
evita risipirea a prea multor ani din viaţă într-una din 
puşcăriile federale. 

Valetul aduse cafeaua şi pâinea prăjită, iar discuţia celor 
doi bărbaţi alunecă spre afacerea în curs. 

— Nouă milioane de dolari au şi fost plasați în patruzeci 
şi şapte de bănci răspândite în toată ţara, îi comunică Tony 
tatălui său. Alt milion a fost depus într-un cont cifrat la 
„Franchard et Cie” în Geneva, pe numele lui Hamid Al 
Obaydi, adăugă, în timp ce-şi ungea cu unt felia de pâine 
prăjită. 

Tatăl zâmbi gândului că fiul folosea vechiul truc pe care îl 
învățase cu mulţi ani în urmă. 

— Dar ce îi vei răspunde lui Al Obaydi, când te va întreba 
cum au fost cheltuite cele zece milioane ale lui? se interesă 
preşedintele onorific al firmei „Talente”. 

În următoarea oră Tony reluă în detaliu toate fazele 
operaţiunii „Calmul în deşert”, întrerupt doar, din când în 
când, de câte o întrebare sau o sugestie a bătrânului. 

— Se poate avea încredere în actor? se interesă bătrânul, 
înainte de a sorbi din nou din cafea. 

— Lloyd Adams încă ne este dator cu peste treizeci de 
mii de dolari, răspunse Tony. În ultima vreme nu prea i s-au 
oferit scenarii, doar câteva clipuri publicitare. 

— Perfect, comentă bătrânul. Ce se aude cu Rex 

Butterworth? 

— Este la Casa Albă, aşteptând instrucţiunile. 

Tatăl dădu din cap: 

— Dar, de ce ai ales Columbus, în Ohio? 

— Facilităţile chirurgicale sunt exact cele de care avem 
nevoie iar decanul Facultăţii de Medicină este un tip extrem 
de talentat. l-am împânzit biroul şi locuinţa cu microfoane. 

— Şi fata lui? 

— O ţinem sub o supraveghere continuă. 

Bătrânul îşi umezi buzele: 

— Deci, când dai startul? 

— Marţea viitoare, când decanul va fi oaspetele de 
onoare al festivităţii care se organizează la şcoala fiicei 
sale. 

Valetul reveni în cameră, începând să strângă masa. 

— Ce se întâmplă cu Dollar Bill? întrebă bătrânul Cavalli. 

— Angelo este în drum spre San Francisco şi va încerca 
să-l convingă. Nu putem porni acţiunea fără Dollar Bill. Este 
cel mai bun. De fapt, între el şi ceilalţi e o distanţă bunicică, 
adăugă Tony. 

— Atât timp cât nu bea, spuse preşedintele onorific al 
firmei. 

Capitolul Patru 


Bărbatul înalt, cu o constituţie atletică, cobori din avion 
direct în terminalul U.S. Air al aeroportului naţional din 
Washington. Avea doar o geantă de voiaj pe care o ţinuse 
cu el în avion, evitând astfel caruselul de bagaje şi privirile 
curioase care puteau aduce o posibilă recunoaştere. O 
singură persoană trebuia să-l recunoască, şoferul care-l va 
lua de la aeroport. Înalt de un metru nouăzeci, cu părul 
şaten ciufulit şi cu trăsături fin cizelate, purtând nişte blugi 
de un albastru deschis, o cămaşă crem şi o haină albastru 
închis, avea acel farmec care atrage privirile femeilor. 

Imediat ce trecu prin uşile automate ale terminalului şi 
ieşi brusc în lumina strălucitoare a soarelui de dimineaţă, 
portiera din spate a unui banal Ford negru se deschise în 
faţa lui. 

Urcă pe bancheta din spate a maşinii, fără să scoată un 
cuvânt; tăcerea se prelungi preţ de douăzeci de minute, pe 
durata călătoriei, cât străbătură capitala până în cealaltă 
parte a ei. Cele patruzeci de minute de zbor erau totdeauna 
binevenite, permițându-i să-şi adune gândurile şi să se 
adapteze noii sale personalităţi. De douăsprezece ori pe an 
făcea aceeaşi călătorie. 

Totul începuse pe vremea copilăriei lui Scott, în casa 
părintească din Denver, când descoperise că, sub 
costumele de mii de dolari de la Brooks Brothers, tatăl lui 
nu era avocatul respectabil pe care-l ştia toată lumea, ci un 
nelegiuit care, dacă preţul era bun, reuşea întotdeauna să 
găsească o cale pentru a încălca legea. Ani de zile, mama 
sa încercase să-i ascundă adevărul dar, când soţul ei fusese 
arestat, acuzat şi, în cele din urmă, condamnat la şapte ani 
de închisoare, vechea scuză „trebuie să fie o neînțelegere” 
nu mai avusese nicio valoare. 

Tatăl lui a murit după trei ani de puşcărie de o criză 
cardiacă, aşa cum se menţiona în raportul medicului legist, 
neexistând însă nicio explicaţie pentru urmele de lovituri 

din jurul gâtului. Câteva săptămâni mai târziu, în timp ce el 
termina anul trei la Facultatea de Drept a Universităţii 
Georgetown, tot un atac de cord i-a răpus şi mama. După 
ce coşciugul a fost coborât în groapă şi bulgării de pământ 
s-au rostogolit pe capac, Scott a părăsit cimitirul, rupând 
definitiv orice legătură cu restul familiei. 

Când a fost anunţată clasificarea finală, Scott Bradley era 
primul în anul lui; a fost contactat de câteva universităţi şi 
de renumite firme de avocatură, interesate în planurile lui 
de viitor. Spre surpriza celor de un leat cu el, Scott a optat 
pentru o catedră obscură la Universitatea din Beirut. Nu a 
explicat niciodată de ce i-a fost necesară o ruptură atât de 
netă cu trecutul. 

Sastisit de nivelul scăzut de receptivitate al studenţilor şi 
plictisit de viaţa socială pe care i-o oferea metropola 
libaneză, Scott începuse să-şi umple timpul cu audierea 
învălmăşită de cursuri, de la religiile islamice la istoria 
Orientului Mijlociu. Când, după ani, i s-a oferit postul de 
profesor universitar în drept american, a realizat că sosise 
vremea să se întoarcă în Statele Unite. 

Decanul Facultăţii de Drept a Universităţii îi sugerase 
într-o scrisoare că ar putea obţine o catedră vacantă la 
Yale. A trimis cererea chiar a doua zi şi, când i-a sosit 
răspunsul, şi-a făcut bagajele. 

După ce şi-a luat în primire noul post, ori de câte ori i se 
punea banala întrebare „Cu ce se ocupă părinţii 
dumneavoastră?”, răspundea sec „Amândoi au murit şi 
sunt singurul lor copil”. Exista un anumit tip de femeie 
fericită când i se furnizau asemenea informaţii - 
presupunea că partenerul tânjeşte după dragostea 
maternă. Unele dintre ele i-au poposit în pat, dar niciuna 
suficient de mult pentru a deveni o părticică din viaţa lui. 

Persoanelor în faţa cărora se prezenta de douăsprezece 
ori pe an nu le-a ascuns însă nimic. Detestau orice fel de 
minciună şi, când le-a parvenit raportul referitor la actele 
ilegale ale tatălui său, s-au arătat foarte suspicioase în 
privinţa motivelor reale care l-ar fi determinat pe Scott să li 

se alăture. Le răspunsese simplu că dorise să îndrepte, în 
felul său, ruşinea adusă familiei de către tatăl lui, şi 
refuzase orice discuţii ulterioare pe marginea subiectului. 

La început nu l-au crezut. După o vreme, l-au acceptat 
aşa cum era, dar au trecut ani înainte de a căpăta 
încredere în el şi de a-i permite accesul la documentele 
secrete. Dubiile referitoare la motivele lui au început să se 
risipească, cam în perioada în care soluţiile prezentate de 
el pentru problemele Orientului Mijlociu se dovediseră mai 
bune decât cele furnizate de computer. Când administraţia 
Clinton a depus jurământul, noii echipe i s-a potrivit 
mănuşă harul special al lui Scott. 

În ultima vreme fusese invitat de două ori la 
Departamentul de Stat, ca sfătuitor al lui Warren 
Christopher. Se amuzase când îl văzuse pe domnul 
Christopher apărând la televizor, la prima emisiune de 
seară a actualităţilor, şi sugerând o soluţie - în problema 
încălcării repetate a sancţiunilor de către Saddam - pe care 
el i-o schiţase puţin mai devreme, în cursul după-amiezii. 

Maşina părăsi Şoseaua 123 şi se opri în faţa unor pereţi 
din oţel masiv. Porţile se deschiseră şi un paznic ieşi pentru 
a verifica identitatea pasagerului. Deşi, în ultimii nouă ani, 
Scott fusese unul din vizitatorii obişnuiţi, paznicul îi ceru 
actul de identitate: 

— Bucuros de revedere, profesore, îl salută paznicul 
după ce îi înapoie actele. 

Maşina o luă înainte pe alee şi se opri lângă o clădire 
banală în care funcționau birourile. Scott cobori şi pătrunse 
în imobil prin bariera care străjuia intrarea. O nouă 
verificare a actelor, urmată de un alt salut. Străbătu un 
coridor cu pereţi crem, până ajunse în faţa unei uşi din 
stejar. Ciocăni uşor şi intră, fără să mai aştepte 
permisiunea. 

O secretară se afla în spatele biroului din celălalt capăt al 
camerei: 

— Puteţi intra, profesore Bradley, directorul adjunct vă 
aşteaptă. 

Şcoala de fete Columbus, din oraşul Columbus, Ohio, 
este una din acele instituţii care se mândresc cu disciplina 
şi activitatea ştiinţifică, exact în ordinea menţionată. 
Adeseori, directoarea le explica părinţilor că este imposibil 
să o obţii pe a doua, fără a o avea pe prima. 

In opinia directoarei, doar puţine erau circumstanţele 
care puteau justifica încălcarea regulamentului şcolii. 
Cererea pe care tocmai o primise pica într-o astfel de 
categorie. 

T. Hamilton McKenzie, unul din fiii favoriţi ai oraşului 
Columbus, decan al Facultăţii de Medicină la Universitatea 
de Stat Ohio, se adresa în acea seară absolventelor 
promoţiei '93. Primise un premiu Nobel pentru medicină, 
fiindu-i recompensate progresele pe care le realizase în 
chirurgia plastică şi reparatorie. Succesele chirurgicale ale 
lui T. Hamilton McKenzie, ca urmare a intervențiilor sale 
asupra veteranilor de război din Vietnam şi Golf, fuseseră 
trâmbiţate de ziare de-a lungul şi de-a latul ţării şi nu era 
oraş în care să nu găseşti bărbaţi readuşi la o viaţă normală 
graţie geniului său. Câţiva muritori mai puţin importanţi, 
asupra cărora se revărsase preaplinul ştiinţific al laureatului 
Nobel, îşi foloseau talentul în ajutorul femeilor de o anumită 
vârstă, făcându-le mai frumoase decât ar fi apărut chiar şi 
în intenţiile iniţiale ale creatorului lor. Directoarea Şcolii 
Columbus era convinsă că fetele vor fi interesate doar de 
succesele obţinute de T. Hamilton McKenzie în remodelarea 
„mMinunaţilor noştri eroi ai războiului”, aşa cum îi plăcea ei 
să-i numească. 

Deşi rochia era ţinuta obligatorie pentru astfel de ocazii, 
directoarea considera că circumstanţele permit o încălcare 
a regulii. Acceptase ca Sally McKenzie, preşedinta 
asociaţiei elevilor şi căpitan al echipei de hochei pe iarbă, 
să chiulească de la ultima oră de clasă şi să dea o fugă 
până acasă, pentru a-şi schimba uniforma cu ceva mai 
potrivit ceremoniei din seara respectivă, la care punctul de 
atracţie era discursul tatălui lui Sally. În definitiv, Sally 

merita această favoare. Directoarea aflase de o săptămână 
că domnişoara McKenzie obținuse o substanţială bursă 
universitară pentru a studia chimia la Colegiul Oberlin. 

Fusese chemat un taxi pentru a o lua pe Sally la ora 
patru. Avea să lipsească o oră de la cursuri, dar şoferul o 
asigurase pe directoare că până la ora şase va fi înapoi cu 
tată şi fiică. 

Când dăngănitul clopotului capelei anunţă ora patru, 
Sally îşi ridică ochii spre profesor. Acesta dădu uşor din cap 
şi ea îşi adună cărţile. Le puse în geantă şi părăsi clădirea, 
străbătând lunga alee în căutarea maşinii. Când ajunse în 
faţa anticelor porţi din oţel de la intrarea din capătul aleii, 
remarcă, uşor surprinsă, că singura maşină care aştepta 
era o somptuoasă limuzină Lincoln Continental. Un şofer în 
uniformă gri şi cu o şapcă jerpelită se sprijinea de maşină. 
Ştia ea foarte bine că o asemenea extravaganţă nu era în 
stilul tatălui ei şi, în niciun caz, în cel al directoarei. 

Mâna tipului atinse cozorocul şepcii şi el întrebă: 

— Domnişoara McKenzie? 

— Da, răspunse Sally, dezamăgită că lunga alee şerpuită 
le împiedica pe colegele ei să fie martore ale scenei. 

Şoferul deschise portiera din spate şi Sally se urcă în 
maşină, înfundându-se în opulenţa banchetei din piele. 
Tipul se sui repede la volan, apăsă pe un buton şi geamul 
de protecţie dintre pasager şi şofer lunecă fără zgomot. 
Sally auzi ţăcănitul zăvorului de siguranţă. 

Aruncând câte o ocheadă prin geamurile fumurii, îşi lăsă 
mintea să hoinărească, imaginându-şi, pentru o clipă, că 
ăsta ar fi stilul de viaţă pe care şi l-ar dori, după ce va pleca 
din Columbus. 

Trecu ceva timp până când tânăra de şaptesprezece ani 
să realizeze că drumul ales de şofer nu era cel spre casa ei. 


Dacă ar fi fost o problemă din manuale, T. Hamilton 
McKenzie ar fi ştiut exact ce are de făcut. In fond, viaţa lui 
se derula „ca la carte”, cum deseori le reamintea 
studenţilor săi. Dar, întâmplându-se în realitate, povestea l- 

a zdruncinat destul de serios. 

Dacă ar fi consultat pe oricare din experimentaţii 
psihiatri ai universităţii, ar fi aflat că multe dintre neliniştile, 
care se acumulaseră în el de-a lungul timpului, profitaseră 
de ocazie pentru a se exterioriza. 

Faptul că-şi adora unicul copil, pe Sally, era evident 
pentru toţi. La fel de evidentă era plictiseala, vecină cu 
dezinteresul, pe care o simţea de mulţi ani pentru Joni, 
soţia lui. Dar niciodată n-ar fi crezut că, scos în afara sălii 
de operaţie - micul lui imperiu - ar putea ceda în faţa unei 
stări tensionale. 

T. Hamilton McKenzie începu prin a fi iritat, apoi 
exasperat, devenind extrem de nervos, aşteptându-şi fiica 
să apară acasă în acea seară de martie. Sally nu întârzia 
niciodată, cel puţin, nu când avea întâlnire cu el. Chiar în 
orele de vârf ale traficului, un drum cu maşina de la şcoală 
până acasă n-ar fi durat mai mult de treizeci de minute. 
Joni ar fi trebuit s-o ia pe Sally, dacă nu şi-ar fi fixat o atât 
de târzie oră la coafor. 

— Doar la ora asta a reuşit Julian să mă programeze, i-a 
explicat ea. 

Totdeauna Joni îşi rezolva treburile în ultimul minut. La 
cinci fără zece, T. Hamilton McKenzie telefonă la Şcoala de 
fete Columbus, interesându-se dacă nu cumva planul se 
schimbase în ultimul moment. 

Directoarei i-ar fi plăcut să-i răspundă laureatului Nobel 
că Şcoala Columbus nu-şi schimbă niciodată planurile, dar 
se mulţumi să-i spună că Sally părăsise şcoala la ora patru 
iar, cu o oră mai devreme, compania de taxiuri îi 
confirmase că maşina o va aştepta în faţa porţii de la 
intrare. 

Joni repeta într-una, cu acel accent din sud pe care 
odinioară el îl găsise atât de atractiv: 

— Stai puţin, trebuie să pice dintr-un moment în altul. Ştii 
că totdeauna te poţi baza pe Sally. 

Intr-un hotel din celălalt capăt al oraşului, bărbatul care 
le asculta cu atenţie conversaţia îşi umplu un pahar cu 

bere. 

Spre ora cinci, T. Hamilton McKenzie ajunsese să nu-şi 
mai dezlipească privirea de pe fereastra dormitorului, dar 
paşii se încăpăţânau să nu se facă auziţi pe aleea din faţa 
casei. 

Sperase că vor putea pleca la cinci douăzeci, acordându- 
şi suficient timp pentru o călătorie fără grabă şi cu o marjă 
de siguranţă de zece-cincisprezece minute. Dacă Sally nu 
apărea foarte repede, vor trebui să plece fără ea. O 
avertiză pe Joni că vor pleca la cinci douăzeci, 
comunicându-i că decizia era irevocabilă. 

La cinci douăzeci T. Hamilton McKenzie îşi puse foile 
discursului pe măsuţa din hol şi începu să patruleze prin 
faţa intrării, ca şi cum şi-ar fi aşteptat soţia şi fiica să apară 
din direcţii opuse. La cinci douăzeci şi cinci, cum niciuna 
nu-şi făcuse apariţia lângă el, faimosul său „sânge rece” 
începuse să arate evidente semne de dat în clocot. 

Când Joni apăru în hol, după ce risipise o grămadă de 
vreme pentru a alege îmbrăcămintea adecvată pentru 
această ocazie, se simţi dezamăgită de lipsa evidentă de 
interes a soţului ei. 

— Va trebui să plecăm fără ea, decise capul familiei. 
Dacă Sally speră să devină doctor, va trebui să înveţe că 
pacienţii au tendinţa de a deceda, atunci când sunt lăsaţi 
să aştepte. 

— Dragule, n-ar fi bine să-i mai dăm câteva minute? 
murmură Joni. 

— Nu, răcni el şi, fără alte comentarii, se îndreptă spre 
garaj. 

Joni îi strânse foile cu însemnări de pe măsuţă şi le 
înghesui în geantă; trase uşa după ea şi o încuie de două 
ori. Domnul McKenzie scosese maşina din garaj şi o aştepta 
la capătul aleii, bătând nervos darabana pe schimbătorul 
de viteze. 

Se îndreptară în tăcere spre Şcoala de fete Columbus. 
Privirea lui T. Hamilton McKenzie inspecta fiecare maşină 
pe care o intersectau, verificând dacă nu cumva Sally se 

afla într-una din ele. 

Un mic grup, condus de directoare, îi aştepta în faţa 
treptelor de piatră de la intrarea principală a şcolii. 
Distinsul oaspete cobori din maşină, urmat îndeaproape de 
soţie, iar directoarea le ieşi în întâmpinare, privirea ei 
căutând şi pe celălalt membru al familiei. Ridică 
întrebătoare din sprâncene. 

— Sally n-a apărut acasă, mormăi doctorul McKenzie. 

— Probabil va veni în câteva minute, dacă nu cumva a şi 
ajuns, interveni soţia lui. 

Directoarea ştia că Sally nu este în şcoală, dar se gândi 
că nu este politicos s-o contrazică pe soţia oaspetelui de 
onoare, mai ales că tipii de la compania de taxiuri îi 
telefonaseră pentru a-i cere explicaţii. 

La şase fără un sfert, directoarea îi conduse în biroul ei; o 
tânără, cam de vârsta lui Sally, la oferi pahare cu vin de 
Xeres şi suc de portocale. Deodată, McKenzie realiză că 
starea de nelinişte creată de întârzierea lui Sally îl făcuse 
să uite acasă foile cu însemnări. Se uită la ceas, dându-şi 
seama că timpul nu i-ar mai permite să-şi trimită soţia 
acasă ca să-i aducă foile. In orice caz, n-avea chef să îi facă 
pe amfitrioni părtaşi la clipa lui de zăpăceală. La dracu, 
blestemă el în gând, niciodată nu-i fusese pe plac un 
auditoriu de puştani, iar fetele erau cele mai rele. Încercă 
să-şi pună un pic de ordine în gânduri. 

La şase fără trei minute, deşi Sally încă nu apăruse, 
directoarea sugeră că ar fi vremea să se îndrepte spre sala 
de festivități. 

— Nu putem să le lăsăm pe fete să aştepte, se scuză ea, 
s-ar crea un precedent neplăcut. 

Chiar înainte de a părăsi camera, Joni scoase din poşetă 
foile cu însemnări şi i le întinse soţului. Pentru prima oară, 
după ora cinci fără zece, trăsăturile doctorului se relaxară. 

La şase fără un minut, directoarea îşi conduse oaspetele 
de onoare pe podium. Cele patru sute de fete se ridicară de 
pe scaune, aplaudându-l într-o manieră pe care directoarea 
ar fi calificat-o ca adecvată unor „adevărate doamne”. 

Când aplauzele se stinseră, directoarea se ridică de pe 
scaun, făcându-le semn fetelor că îşi pot relua locurile, 
ceea ce ele făcură cu un minim de zgomot. Directoarea se 
postă în faţa pupitrului de la marginea podiumului, 
lansându-se într-un elogiu la adresa lui T. Hamilton 
McKenzie, care, cu siguranţă, le-ar fi impresionat şi pe 
somităţile care îi decernaseră premiul Nobel. Panegiricul 
începuse cu Edward Zeir, fondatorul chirurgiei plastice 
moderne, continuase cu J. R. Wolte şi Wilhelm Krause, 
pentru a reaminti auditoriului că T. Hamilton McKenzie era 
continuatorul acestui spirit de excepţie, prin contribuţiile 
aduse la această ştiinţă aflată încă în faza de formare. Nu 
pomeni nimic de Sally şi multiplele ei reuşite şcolare, deşi 
paragraful exista în discursul pe care şi-l pregătise. Chiar şi 
în cazul dobândirii unei  invidiate burse naţionale 
universitare, puteai să fii pedepsit, dacă  încălcai 
regulamentul şcolii. 

Când directoarea se întoarse la locul ei, la mijlocul 
podiumului, T. Hamilton McKenzie se îndreptă spre pupitru. 
Işi aranjă foile, tuşi şi începu să citească: 

— Bănuiesc că mulţi dintre voi îşi imaginează că 
chirurgia plastică se ocupă doar de îndreptarea nasurilor, 
înlăturarea bărbiilor duble şi eliminarea pungilor de sub 
ochi. Vă asigur că toate acestea sunt doar chirurgie 
estetică şi nu plastică. Chirurgia plastică, urmă el - spre 
dezamăgirea multora dintre cele care-l urmăreau, bănui 
Joni - este ceva diferit. 

Conferinţa continuă patruzeci de minute trecând prin 
plastie Z, transplanturi, malformații congenitale, arsuri de 
gradul Ill, fără ca profesorul să-şi ridice măcar o dată 
privirea de pe foile din faţa lui. 

Când termină, aplauzele nu mai avură forţa celor pe care 
le primise la intrare. T. Hamilton McKenzie presupuse că 
reacţia era explicabilă, pentru că „adevăratele doamne” îşi 
cenzuraseră emoţiile. 

Revenind în biroul directoarei, Joni o întrebă pe secretară 
dacă avea noutăţi în privinţa lui Sally. 

— Nu sunt sigură, dar s-ar putea să fi fost în sală, 
răspunse tânăra. 

În timpul prelegerii, Joni - care asista pentru a suta oară 
la o altă variaţiune pe aceeaşi temă - scrutase cu privirea 
chipurile din sală şi era convinsă că Sally nu se aflase în 
mijlocul auditoriului. 

Se mai turnă vin în pahare şi, după un interval de timp 
decent, T. Hamilton McKenzie îşi anunţă intenţia de a se 
îndrepta spre casă. Directoarea acceptă cu o uşoară 
înclinare a capului, conducându-şi musafirii la maşină. li 
mulţumi chirurgului pentru prelegerea de înaltă ţinută 
ştiinţifică şi rămase în faţa treptelor de la intrare până când 
maşina dispăru pe alee. 

— N-am pomenit asemenea comportare de când mă ştiu, 
se confesă ea secretarei. Anunţaţi-o pe domnişoara 
McKenzie să se prezinte la mine mâine dimineaţă, înainte 
de serviciul religios. Primul lucru pe care vreau să mi-l 
explice este de ce a anulat comanda taxiului pe care i-l 
chemasem. 


Şi Scott Bradley ţinuse o prelegere în acea seară, dar cu 
un auditoriu mai redus, doar şaisprezece cursanţi, niciunul 
dintre ei nefiind sub treizeci şi cinci de ani. Toţi erau ofiţeri 
CIA, cu ani buni de experienţă în domeniul operaţional. 
Când discutau despre logică, înţelesul noţiunii avea o 
semnificaţie mult mai practică decât aceea pe care Scott 
le-o transmitea în prelegerile sale de la Yale. 

Toţi aceşti bărbaţi acționau în prima linie, oriunde era 
nevoie. Adeseori, profesorul Bradley îi obliga să-i 
povestească în detaliu deciziile pe care le luaseră în condiţii 
de stres şi dacă prin ele se obţinuseră rezultatele pe care le 
speraseră. 

Îşi recunoşteau imediat greşelile. Nu era loc pentru 
orgoliu personal - era acceptată doar mândria de a face 
parte din serviciu. Când Scott auzise prima oară de această 
profesiune de credinţă, îi taxase drept desueţi, dar acum, 
după nouă ani petrecuţi împreună în sălile de clasă şi cele 

de antrenament, era convins de sinceritatea sentimentelor 
lor. 

Timp de mai mult de o oră Bradley le prezentase câteva 
scenarii test, sugerându-le, în acelaşi timp, că în modul de 
abordare logică a problemelor, înainte de a ajunge la o 
concluzie sigură, trebuie de fiecare dată să pui în balanţă 
faptele cunoscute cu raţionamentul subiectiv. 

Deşi în ultimii nouă ani Scott învățase de la ei aproape la 
fel de mult cât reuşise şi el să le transmită, îi ajuta cu 
acelaşi entuziasm să transpună în practică cunoştinţele 
sale teoretice. Scott cochetase adeseori cu ideea de a 
participa activ la o acţiune, dorind să depăşească stadiul 
teoretic de testare. 

După terminarea prelegerii, Scott li se alătură cursanților 
în sala de antrenament: urcări pe spaliere, căţărări pe 
frânghie, ridicări de haltere, exerciţii de karate, toate cot la 
cot cu ei, ca un membru deplin acceptat al echipei. Oricine 
ar fi încercat să-l ia peste picior pe profesorul de la Yale, s- 
ar fi ales cu o corecție mai severă decât una verbală. 

În timpul mesei de seară - fără alcool, doar apă 
minerală- Scott îl întrebă din nou pe directorul adjunct dacă 
i se va permite să participe la o acţiune adevărată. 

Dexter Hutchins îşi aprinse ţigara de foi: 

— Ştii că nu avem nevoie de sezonieri. Renunţă la Yale, 
te angajăm şi, poate, ca răsplată, vom considera că poţi 
schimba sala de clasă pe ceva mai aerisit. 

— Tot anul viitor o să fiu în concediu, îi reaminti Bradley 
superiorului său. 

— Atunci, fă călătoria aia în Italia, pe care ţi-o doreşti 
dintotdeauna. După atâtea cine luate împreună în ultimii 
şapte ani, cred că am devenit la fel de expert în Bellini cât 
în balistică. 

— Să ştii că nu renunţ să particip la o operaţiune 
adevărată, îţi dai seama, nu-i aşa, Dexter? 

— Va trebui, când vei face cincizeci de ani, asta este 
vârsta la care te vom pensiona. 

— Dar n-am decât treizeci şi şase... 

— Te enervezi prea uşor pentru a deveni un bun 
profesionist în meseria noastră, îi răspunse directorul 
adjunct printre rotocoalele de fum. 


Când T. Hamilton McKenzie deschise uşa de la intrare a 
casei sale, nici nu-i păsă de ţărâitul prelung al telefonului. 

— Sally?! Sally?! strigă cu glas ascuţit, dar niciun 
răspuns. 

Inşfăcă receptorul, bănuind că s-ar putea să-i răspundă 
fata lui. 

— Sally? urlă în receptor. 

— Doctorul McKenzie? se interesă o voce mult mai 
potolită. 

— Da, eu sunt. 

— Dacă vă interesaţi unde este fata dumneavoastră, pot 
să vă asigur că este în siguranţă şi sănătoasă. 

— Cine eşti dumneata? bolborosi McKenzie. 

— Am să vă sun mai pe seară, doctore McKenzie, să vă 
mai calmaţi, îl anunţă vocea cea blândă. Între timp, în 
niciun caz să nu anunţaţi poliţia sau vreo agenţie 
particulară de detectivi. Vom şti imediat, şi singura 
alternativă care ne rămâne este să v-o înapoiem pe 
drăgălaşa dumneavoastră fiică... într-un coşciug, continuă 
vocea, după o scurtă pauză. 

Telefonul amuţi. 

T. Hamilton McKenzie se albi şi în câteva secunde şiroia 
de transpiraţie. 

— Care-i problema, scumpule? îl întrebă Joni, privindu-l 
cum se prăbuşeşte pe canapea. 

— Sally a fost răpită, îi răspunse pe un ton uluit. Ne vor 
suna mai târziu, în cursul serii. 

Privea ca-n transă telefonul. 

— Sally a fost răpită? repetă neîncrezătoare Joni. 

— Da, se răsti el. 

— Atunci, trebuie să anunţăm imediat poliţia, decise Joni, 
ridicându-se iute de pe canapea. Dragă, în fond, pentru 
asta sunt plătiţi. 

— Nu se poate. M-au avertizat că vor afla imediat şi ne 
vor expedia-o pe Sally într-un sicriu. 

— Un sicriu? Eşti sigur că au spus aşa ceva? întrebă Joni 
pe un ton calm. 

— La dracu', bineînţeles că sunt sigur, dar mi-au spus că 
nu o să păţească nimic, atâta timp cât nu anunţăm poliţia. 
Nu pot să înţeleg. Nu sunt un tip bogat. 

— Totuşi, rămân la convingerea că trebuie să anunţăm 
poliţia. In fond, şeful poliţiei, Dixon, este prietenul nostru. 

— Nu, nu! răcni McKenzie. Nu înţelegi? Dacă anunţăm 
poliţia, o omoară. 

— Tot ce înţeleg e că ţi-ai ieşit din fire şi că fata noastră 
este în mare pericol, replică Joni. Trebuie să-l suni imediat 
pe Dixon, continuă ea după o scurtă pauză. 

— Nu, decise soţul tranşant. Nu înţelegi nimic. 

— Ba înţeleg foarte bine, răspunse Joni, păstrându-şi 
tonul calm. Eşti decanul Facultăţii de Medicină, dar ţi-ar 
plăcea şi rolul şefului de poliţie din Columbus, deşi n-ai nici 
cea mai vagă calificare pentru treaba asta. Cum ai 
reacţiona dacă un poliţist s-ar proţăpi în sala ta de operaţie, 
ti-ar cere un scalpel şi s-ar pregăti să opereze în locul tău? 

T. Hamilton McKenzie o privi cu răceală, presupunând că 
doar surmenajul putea fi motivul unei comportări atât de 
iraționale. 

În hotelul din celălalt capăt al oraşului, cei doi bărbați 
care le ascultau convorbirea avură un schimb de priviri. 

— Mă bucur că vom trata cu el şi nu cu ea, comentă cel 
cu căştile la urechi. 

O oră mai târziu, când se auzi din nou ţârâitul telefonului, 
cei doi McKenzie săriră de pe canapea de parcă ar fi fost 
electrocutaţi. 

Doctorul lăsă telefonul să sune de câteva ori, 
impunându-şi să fie calm. Ridică receptorul: 

— McKenzie, spuse el. 

— Ascultă-mă cu atenţie şi nu mă întrerupe, îi ceru vocea 
cea blândă. Răspunzi doar când ţi se va cere. Ai înţeles? 

— Da, bâigui McKenzie. 

— Ai făcut foarte bine că nu te-ai lăsat influenţat de soţie 
să contactezi poliţia, continuă vocea. Ai apreciat situaţia 
mai bine decât ea. 

— Vreau să vorbesc cu fata mea, se burzului McKenzie. 

— Doctore, te-ai uitat la prea multe filme de duzină. Fii 
convins că în viaţa de zi cu zi nu există eroine sau eroi. Să- 
ţi intre asta în cap. Am fost suficient de clar? 

— Da, murmură McKenzie. 

— Deja mi-am pierdut prea mult timp cu tine, spuse 
vocea blândă. 

În receptor se auzi zgomotul continuu al tonului. 

Trecu mai mult de o oră până când telefonul sună din 
nou, timp în care Joni reîncercase să-l convingă că trebuie 
anunţată poliţia. La prima sonerie, McKenzie se repezi la 
receptor: 

— Alo?! Alo?! 

— Linişteşte-te, doctore, îi ceru vocea cea blândă. Şi, de 
data asta, ascultă-mă. Mâine dimineaţă la opt treizeci pleci 
de acasă, ca de obicei, spre spital. Te opreşti la Olentangy 
Inn, intri în sala cea mică a restaurantului şi te aşezi la una 
din mesele care nu sunt ocupate, de pe marginea sălii. 
Asigură-te că este o masă pentru două persoane. După ce 
ne convingem că nu ai fost urmărit, unul dintre colegii mei 
ţi se va alătura pentru a-ţi transmite ce trebuie să faci. Ai 
înţeles? 

— Da. 

— Un singur pas greşit, doctore, şi nu-ţi vei mai revedea 
fiica. Încearcă să ţii minte că meseria ta duce la prelungirea 
vieţii, pe când a noastră, la scurtarea ei. 

Un declic şi telefonul amuţi. 

Capitolul Cinci 


Hannah era convinsă că putea realiza ce-şi propusese. În 
fond, dacă nu reuşea să-i păcălească la Londra, ce speranţe 
de succes ar mai avea la Bagdad? 

Pentru realizarea încercării alese o dimineaţă de marţi, 
după ce, în ziua precedentă, petrecuse mai multe ore 
pentru recunoaşterea zonei. Se hotărâse să nu 
împărtăşească nimănui intenţiile ei, temându-se că vreunul 
din membrii echipei Mossad s-ar arăta suspicios în faţa 
prea multor întrebări. 

O ultimă privire în oglinda de pe hol: tricou alb, pulover 
lălâu, blugi destul de ponosiţi, pantofi şi ciorapi de tenis, iar 
părul într-o uşoară dezordine. 

Îşi luă micuța geantă jerpelită - unica amintire de familie 
pe care i se permisese s-o păstreze - şi, câteva minute 
după ora zece, ieşi din casă. Doamna Rubin plecase mai 
devreme pentru „marile cumpărături” cum le spunea ea, în 
încercarea de a goli rafturile de la Sainsbury de proviziile 
care îi erau necesare pentru două săptămâni. 

Hannah o luă agale pe stradă, gândindu-se că, dacă 
oamenii Mossadului i-ar afla intenţiile, ar expedia-o imediat 
acasă. Intră în staţia de metrou, îi arătă controlorului 
abonamentul şi cobori până la linii, îndreptându-se spre 
capătul platformei, chiar în momentul în care trenul se 
năpustea în staţie. 

La Leicester Square schimbă metroul pentru cel de 
Piccadilly şi, odată intrată în South Kensington, ajunse 
printre primii la scara rulantă. Nu o luă la goană pe trepte, 
cum i-ar fi dictat temperamentul, deoarece graba nu trece 
neobservată. Stătu liniştită pe treapta scării rulante, 
studiind reclamele de pe peretele opus, scăpând astfel 
posibilelor priviri indiscrete ale celor care coborau. De pe 
perete o priveau noul Rover 200 cu motor cu injecție, 
whiskyul Johnnie Walker, un avertisment anti-Sida şi afişul 
la spectacolul Sunset Boulevard de Andrew Lloyd Webber, 

la Adelphi. leşind la lumina zilei, Hannah cercetă cu privirea 
ambele sensuri ale străzii, traversă şi se îndreptă spre locul 
selectat cu grijă pentru prima fază a operaţiei, hotelul 
Norfolk, o clădire oarecare, de dimensiuni medii. In ziua 
precedentă făcuse o tură prin hotel pentru o verificare 
prealabilă a drumului spre grupul sanitar, nemaiavând 
acum nevoie de alte informaţii. 

Hannah deschise larg uşa şi, după ce se asigură că nu 
mai era nimeni, se îndreptă spre cabina din capătul şirului, 
încuie uşa şi apăsă închizătoarea genţii jerpelite. Incepu 
laboriosul proces de schimbare a identităţii. 

Cât se dezbrăca, auzi de două ori paşi, intrând şi 
părăsind apoi încăperea. Cât timp persoanele erau 
înăuntru, Hannah se ghemui pe scaunul closetului, 
reluându-şi treaba doar după ce se convinsese că rămăsese 
singură. 

Transformarea pentru noul rol îi luă aproape douăzeci de 
minute. Când ieşi din cabină, se opri în faţa oglinzii, pentru 
ultimele retuşuri. 

O rugăciune înălţată doar dumnezeului ei, nu şi celui al 
persoanelor pe care le va vedea curând, şi Hannah părăsi 
încăperea, urcând treptele până în holul hotelului. inmână 
geanta unuia din portari. În schimbul monedei primite, 
portarul îi dădu un cartonaş roşu. Hannah trecu prin uşile 
turnante, în urma unui grup de turişti şi, câteva secunde 
mai târziu, se regăsea pe trotuar. 

Ştia exact locul unde trebuia să meargă şi cât va dura 
traseul, după ce-l cronometrase în verificarea din ziua 
precedentă. Spera ca topografia interioară a clădirii să 
corespundă celei furnizate de instructorul Mossadului. In 
fond, până acum el fusese singurul agent care pătrunsese 
în clădire. 

Hannah se îndreptă agale spre Brompton Road. 

Ştia că, odată ajunsă în faţa uşii de la intrare, nu-şi mai 
putea permite nici cea mai mică ezitare. Mai avea cam 
douăzeci de metri de străbătut şi aproape se hotărâse să 
renunţe la executarea planului. Dar, ajungând în dreptul 

treptelor, le urcă şi se trezi ciocănind cu îndrăzneală la uşă. 
Peste câteva clipe uşa se deschise şi în prag apăru un 
bărbat mătăhălos, cu un cap mai înalt decât ea. Hannah 
păşi înăuntru şi, spre mirarea ei, uriaşul se dădu la o parte, 
aruncă o privire scurtă în ambele sensuri ale străzii şi trânti 
uşa. 

Paşii îi străbătură coridorul spre lumina sărăcăcioasă a 
scării, fără ca ea să privească măcar o dată în spate. 
Ajunsă la capătul mochetei decolorate, începu să urce încet 
treptele scării de lemn. Ştia că este vorba de primul etaj, a 
doua uşă pe stânga şi, când ajunse pe palier, o desluşi 
imediat: vopseaua cafenie era cojită iar clanţa de aramă 
părea să nu mai fi fost frecată de luni de zile. Apăsă 
încetişor clanţa şi deschise uşa. Conversaţia bolborosită 
încetă brusc la apariţia ei. Toate ocupantele camerei îşi 
întoarseră privirile spre ea. 

Cum ar fi putut descoperi că Hannah nu mai fusese 
niciodată acolo, când din chip i se vedeau doar ochii? 

Apoi, una dintre ele reîncepu să vorbească iar Hannah se 
alătură în linişte grupului. Asculta cu atenţie, bucurându-se 
că înţelege aproape fiecare cuvânt, chiar şi atunci când trei 
sau patru vorbeau simultan. Testul decisiv se declanşa în 
momentul participării ei la conversaţie. Se prezentă sub 
numele de Sheka, spunându-le că soţul ei abia sosise la 
Londra şi nu i se permisese să-şi aducă decât o soţie. Ele 
înclinară aprobator din cap, exprimându-şi îndoiala despre 
capacitatea Serviciului Britanic de lmigrare de a accepta 
poligamia. 

In următoarea oră, Hannah le află necazurile şi le 
discutară împreună: cât de  împuţiţi, decadenţi şi 
contaminaţi de Sida sunt englezii; că nu au niciodată timp 
să ajungă acasă pentru o hrană şi o băutură decente; şi 
ploaia asta, se va opri vreodată? Una din femeile 
înveşmântate în negru se ridică pe neaşteptate, luându-şi 
rămas bun de la prietenele ei. Când o alta i se alătură, 
Hannah îşi dădu seama că i se ivise ocazia de a pleca. Le 
urmă în tăcere pe scări pe cele două femei, la câţiva paşi în 

urma lor. Gigantul care păzea intrarea le deschise uşa şi 
toate trei ieşiră afară. Cele două se urcară pe bancheta din 
spate a unui somptuos Mercedes negru, în timp ce Hannah 
coti spre vest, refăcând traseul spre hotelul Norfolk. 


T. Hamilton McKenzie îşi petrecu cea mai mare parte a 
nopţii încercând să ghicească care ar putea fi dorinţa 
tipului cu voce blândă. Işi verificase carnetul de cecuri; 
toată averea lui se compunea din aproximativ 230.000 de 
dolari, în lichidităţi şi polite de asigurare, plus casa care, 
chiar după ce-şi plătea ipoteca, nu valora mai mult de un 
sfert de milion de dolari, iar vânzarea ei nu era în niciun caz 
afacerea secolului, găsirea unui cumpărător putând dura 
luni de zile. Toate adunate, abia dacă se apropiau de o 
jumătate de milion de dolari. Nu era prea sigur că ar putea 
obţine de la bancă un împrumut mai mare de o sută de mii 
de dolari. 

Şi atunci, de ce fusese el cel ales? Taţii multora din fetele 
de la Şcoala Columbus aveau averi de zece-douăzeci de ori 
mai mari decât a lui - Joe Ruggiero, care repeta neîncetat 
tuturor că este proprietarul celei mai mari reţele de 
magazine de băutură, era de multă vreme multimilionar. 
Pentru o clipă, McKenzie se întrebă dacă nu cumva tipii, nu 
neapărat profesionişti, îl aleseseră din greşeală. Dar ideea 
se risipise atunci când gândurile i se întorseseră la 
momentul răpirii şi la tot ce urmase după aceea. Nu, 
trebuia să accepte că va avea de tratat cu profesionişti 
care ştiau exact ce vor. 

La câteva minute după ora şase se dădu jos din pat, 
aruncând o privire pe fereastră: soarele încă nu apăruse. 
încercă să facă cât mai puţin zgomot, deşi era aproape 
convins că Joni, cu toate că stătea nemişcată, se trezise şi 
ea. Făcu un duş fierbinte, se bărbieri şi, din motive pe care 
nu şi le putea explica, alese o cămaşă nouă, costumul de 
duminică pe care-l punea doar când mergea la biserică şi o 
cravată înflorată, cadoul primit de la Sally de Crăciun, în 
urmă cu doi ani, pe care nu avusese niciodată curaj s-o 

poarte. 

Cobori în bucătărie şi, pentru prima oară în ultimii 
cincisprezece ani, îi făcu şi lui Joni cafeaua. Se întoarse cu 
tava în dormitor, găsind-o pe Joni, încă în cămaşa de 
noapte roz, stând în vârful patului şi frecându-şi ochii 
obosiţi. 

McKenzie se aşeză la capătul patului şi băură cafeaua în 
tăcere. In decursul ultimelor unsprezece ore epuizaseră tot 
ce era de spus. 

Luă tava şi cobori din nou în bucătărie, lungind-o cât mai 
mult cu spălatul şi aranjarea veselei. Următorul sunet pe 
care îl auzi fu bufnitura ziarului zvârlit pe veranda din faţa 
uşii de la intrare. 

Lăsă din mână cârpa de vase şi se grăbi să-şi ridice 
exemplarul din Dispatch, cu privirea măturând prima 
pagină, întrebându-se dacă nu cumva presa mirosise ceva 
despre răpire. Cele mai multe dintre titluri se refereau la 
Clinton şi la din nou arzătoarele probleme irakiene. 
Preşedintele promisese că, dacă va fi necesar, vor fi trimise 
noi trupe pentru paza graniţei kuweitiene. 

— Ar fi trebuit să-i termine atunci când au avut ocazia, 
mormăi McKenzie şi închise uşa. Nu e Saddam omul care să 
se ţină de o înţelegere. 

Incercă să intre în detaliile articolului, dar cuvintele îi 
fugeau din faţa ochilor. Concluzia editorialului din Dispatch 
era că preşedintele Clinton se va confrunta cu o primă criză 
adevărată. Preşedintele nici n-a început să ştie ce este o 
criză, se gândi T. Hamilton McKenzie. La urma urmei, 
noaptea trecută fata lui dormise liniştită în Casa Albă. 

Aproape că-şi regăsise buna dispoziţie când pendula din 
hol bătut ora opt. Joni apăru în capul scărilor. Îi aranjă 
gulerul cămăşii şi îi perie firişoarele de mătreaţă de pe 
umeri, la fel cum proceda în fiecare dimineaţă, la plecarea 
lui spre spital. Se abţinu de la orice comentariu în privinţa 
cravatei. 

— Să vii direct acasă, continuă ea în virtutea ritualului 
obişnuit. 

— Bineînţeles, aprobă el, sărutând-o pe obraz şi ieşind 
fără să mai spună ceva. 

Când uşa garajului basculă în sus, văzu imediat că 
luminile de poziţie ale maşinii erau aprinse şi trase o 
înjurătură sănătoasă. Probabil că noaptea trecută uitase să 
le stingă, datorită supărării pricinuite de absenţa lui Sally. 
Acum era nervos pe el însuşi şi înjură din nou. 

Se aşeză la volan şi băgă cheia în contact, rugându-se în 
gând. Stinse luminile de poziţie şi, după o scurtă pauză, 
învârti cheia în contact. Repetă mişcarea de câteva ori, mai 
în grabă, mai încet, pompând într-una pedala de 
acceleraţie, dar bateria se încăpăţâna să scoată zgomote 
muribunde. 

— Nu azi! gemu el, lovind volanul cu palmele. 

După alte câteva încercări sări din maşină şi alergă spre 
casă. Nu-şi dezlipi degetul de pe sonerie, până când Joni nu 
apăru în pragul uşii, privindu-l întrebătoare. 

— M-a lăsat bateria, dă-mi maşina ta, repede, repede! 

— Este la service. De câteva săptămâni mă tot pisai s-o 
duc. 

T. Hamilton McKenzie nu avea timp de pierdut în 
comentarii. Îi întoarse spatele şi o rupse la fugă pe alee, 
până pe stradă, încercând să descopere, printre maşini, 
familiara culoare galbenă a taxiurilor cu indicativul 
4444444 afişat pe capotă. Dar realiză că are o şansă 
extrem de redusă de a găsi un taxi prin zonă în căutarea 
unui client, la o oră atât de matinală. Tot ce văzu fu 
autobuzul care se îndrepta spre el. Ştia că staţia este cam 
la o sută de metri şi începu să alerge spre ea. Maşina îl 
depăşi, când mai avea de alergat vreo douăzeci-treizeci de 
metri până la staţie. Autobuzul se opri în staţie şi rămase în 
aşteptare. 

De abia trăgându-şi sufletul, doctorul McKenzie se căţără 
pe scară. 

— Mulţumesc, gâfâi el. Treceţi şi pe strada Olentangy 
River? 

— Destul de aproape, bărbate. 

— Atunci, dă-i drumul! ceru T. Hamilton McKenzie. 

Se uită la ceas: era opt şi şaptesprezece minute. Cu puţin 
noroc, încă mai putea ajunge în timp la întâlnire. Privirea i 
se plimba în căutarea unui scaun. 

— Te costă un dolar, îl anunţă şoferul, urmărindu-i 
drumul spre spatele maşinii. 

T. Hamilton McKenzie îşi scotoci buzunarele costumului 
de duminică. 

— O, Dumnezeule, murmură el. Am uitat... 

— Bărbate, nu încerca figura asta cu mine. N-ai bani, nu 
te plimbi! 

McKenzie se întoarse din nou spre şofer: 

— Înţelege-mă, am o întâlnire importantă. E o problemă 
de viaţă şi de moarte. N 

— La fel este pentru mine păstrarea slujbei. Asta-i 
regulamentul. Dacă nu plăteşti, debarcarea, aşa spun 
instrucţiunile. 

— Dar... bolborosi McKenzie. 

— Îţi dau un dolar pe ceas îi propuse un tânăr aşezat pe 
bancheta din al doilea rând, părând amuzat de discuţia 
celor doi. 

T. Hamilton McKenzie aruncă o privire Rolexului de aur 
care-i fusese oferit cu ocazia sărbătoririi celor douăzeci şi 
cinci de ani de activitate la spitalul Universităţii statului 
Ohio. Îl smulse de la încheietură şi îl întinse tânărului. 

— Chiar trebuie să fie o chestie de viată sau de moarte, 
zise tânărul, oferindu-i dolarul. 

Lăsă brăţara ceasului să-i alunece pe încheietura mâinii. 

T. Hamilton McKenzie îi înmână şoferului hârtia de un 
dolar. 

— N-ai dat lovitura cu afacerea asta, îl compătimi şoferul, 
clătinând nemulţumit din cap. În schimbul Rolexului puteai 
să te plimbi o săptămână într-o limuzină luxoasă. 

— Las-o baltă şi dă-i drumul! ţipă McKenzie. 

— Nu din cauza mea am stat până acum, replică şoferul, 
ieşind încet din staţie. 

T. Hamilton McKenzie se aşeză pe banca din faţă, 

dorindu-şi să fie el la volan. Se uită la ceas: nu era la locul 
lui. Se întoarse spre tânăr şi îl întrebă cât este ora. 
Adolescentul nu-şi dezlipise nicio clipă privirea de pe noua 
sa achiziţie, de care era foarte mândru. 

— Opt, douăzeci şi şase de minute şi douăzeci de 
secunde, veni răspunsul foarte exact. 

McKenzie se holba pe fereastră, dorindu-şi ca autobuzul 
să meargă mai repede. Până ajunse în apropierea Pieței 
Independenţei, maşina opri de şapte ori pentru pasagerii 
care urcau şi coborau, timp în care şoferului începuse să-i 
fie teamă că bărbatul fără ceas se afla în pragul unei crize 
cardiace. Când T. Hamilton McKenzie sări de pe scara 
autobuzului, auzi ceasul primăriei bătând nouă fără un 
sfert. 

— Dumnezeule, fă să-i găsesc încă acolo, se rugă el, 
începând să alerge spre Olentangy Inn, cu speranţa că nu 
va fi recunoscut de cineva. 

Se opri din alergare când ajunse în faţa aleii care ducea 
la recepţie. Incercă să se calmeze, dându-şi seama că de 
abia îşi mai trăgea răsuflarea iar transpiraţia îi şiroia din 
creştet până în tălpi. 

Împinse uşa batantă şi intră în restaurant, lăsându-şi 
privirea să cuprindă încăperea, neştiind ce sau pe cine 
trebuie să descopere. Işi imagina că toţi din încăpere se 
holbau la el. 

In sală erau aproximativ şaizeci de mese pentru două şi 
patru persoane şi, după părerea lui, restaurantul era 
aproape pe jumătate plin. Două din mesele de pe marginea 
sălii erau deja ocupate, aşa că McKenzie se îndreptă spre 
cea care avea avantajul că îi oferea cea mai bună 
perspectivă a intrării. 

Se aşeză şi începu să aştepte, rugându-se ca ceilalţi să 
nu-şi fi schimbat planurile. 


Hannah avu o uşoară bănuială că este urmărită, doar 
când ajunse la intersecţia de la colţul pieţii Thurloe. 
Bănuiala i se transformă în convingere cam prin dreptul lui 

South Kensington. 

Un tânăr înalt, evident fără prea multă experienţă pentru 
o urmărire discretă, încerca să se fofileze, fără să 
reuşească, pe lângă portalele caselor. Poate că o 
categorisise în rândul persoanelor care nu sunt niciodată 
suspicioase. Hannah avea la dispoziţie aproape jumătate 
de kilometru pentru a-şi stabili următoarea mişcare. Când 
se apropie de hotelul Norfolk, ştia exact ce trebuie să facă. 
Avea nevoie de o marjă de timp între momentul intrării ei 
în hotel şi cel al urmăritorului, treizeci, maxim patruzeci de 
secunde, asta în cazul că amândoi portarii ar fi fost foarte 
ocupați. Se opri în faţa vitrinei unui magazin, admirând 
varietatea produselor cosmetice care umpleau rafturile. Îşi 
întoarse privirea spre rujurile din colţul vitrinei şi prinse 
imaginea urmăritorului reflectată în geamul lustruit. Se 
oprise lângă un chioşc de ziare, la intrarea în staţia de 
metrou Kensington. Tânărul cumpăra un exemplar din Daily 
Mail - treabă de amator, aprecie ea - oferindu-i şansa de a 
traversa intersecţia în timp ce el aştepta restul. Ajunse în 
faţa uşii hotelului cam în timp ce el depăşea magazinul cu 
produse cosmetice. Hannah nu urcă în fugă treptele, ca şi 
cum ar fi fost conştientă de prezenţa urmăritorului, ci 
împinse atât de brusc uşile batante încât o bătrână 
doamnă, care dorea să iasă din hotel, ateriză pe trotuar 
mult mai repede decât intenţionase. 

Se îndreptă ca o săgeată spre cei doi portari care 
sporovăiau liniştiţi. Inainte de a ajunge la ei, în mâna lui 
Hannah se găseau cartonaşul roşu şi o monedă de o liră. 
Zgomotul monedei trântite pe tejgheaua recepţiei atrase 
imediat atenţia celui mai în vârstă dintre portari. Când văzu 
moneda, îi înşfăcă tichetul, recuperă micuța geantă şi i-o 
aduse chiar în momentul în care urmăritorul ei se infiltra 
prin uşile batante. Hannah se îndreptă spre scara de la 
capătul culoarului, cu geanta lipită de stomac, ca 
urmăritorul să nu-şi dea seama ce duce. După ce ajunse pe 
a doua treaptă a scării, observând că nu era nimeni prin 
preajmă, începu să coboare în fugă, traversă în goană holul 

şi se năpusti spre grupul sanitar unde putea fi în oarecare 
siguranţă. 

De data asta nu era singură. O femeie între două vârste 
se sprijinea de o chiuvetă, verificându-şi rujul de pe buze. li 
aruncă doar o privire fugară lui Hannah care intra într-una 
din cabine. 

Hannah se ghemui pe capacul closetului, cu bărbia 
sprijinită pe genunchi, aşteptând ca femeia să-şi termine 
operaţiunea de înfrumusețare. Mai trecură două-trei minute 
înainte ca femeia să plece. Când auzi uşa închizându-se, 
Hannah îşi cobori picioarele pe marmora rece a podelei, 
deschise geanta cea jerpelită, pentru a verifica dacă nu 
dispăruse ceva şi, mulţumită că totul era în regulă, începu 
schimbarea vestimentaţiei - tricoul, puloverul lălâu şi 
pantalonii de jeans - totul într-un ritm susţinut. 

Reuşise să-şi pună pantofii de tenis, când uşa se 
deschise din nou şi urmări cele două picioare cu ciorapi 
lungi traversând încăperea şi intrând în compartimentul 
alăturat. Hannah ţăâşni afară, încheindu-şi nasturii de la 
pantaloni, înaintea unei rapide verificări în oglindă. Işi 
răvăşi un pic părul şi aruncă o privire circulară prin 
încăpere. Într-unul din colţuri se găsea un recipient mare 
pentru prosoapele murdare. Hannah ridică uşor capacul din 
plastic şi scoase afară prosoapele. Inghesui gentuţa la 
fundul recipientului şi, după ce o acoperi cu prosoape, puse 
la loc capacul. Încercă să uite că geanta o însoţise de la 
Leningrad la Londra, via Tel Aviv - aproape jumătate de 
glob. Înainte de a-şi mai verifica încă o dată coafura în 
oglindă, trânti o înjurătură în limba maternă. Părăsi cu paşi 
liniştiţi încăperea, încercând să pară calmă, chiar 
nepăsătoare. 

Prima imagine care i-a apărut în faţă fu cea a tânărului, 
răsfoind Daily Mail pe un scaun la capătul culoarului. Cu 
puţin noroc, nici n-o să se uite la ea. Ajunsese la prima 
treaptă, când tânărul îşi ridică privirea spre ea. Destul de 
arătos, gândi ea, în timp ce privirea îi întârzie un pic prea 
mult pe faţa lui. Se întoarse şi începu să urce treptele... 

scăpase de el. Reuşise! 

— Scuzaţi-mă, domnişoară, i se adresă o voce din spate. 
Nu vă fie frică, nu fugiţi, comportaţi-vă normal. 

Ea se întoarse şi îi zâmbi. El îi răspunse printr-un zâmbet 
plin de farmec şi apoi se înroşi: 

— N-aţi văzut cumva o doamnă arabă în grupul sanitar? 

— Da, am văzut-o, răspunse Hannah. Dar de ce vă 
interesează? întrebă la rândul ei. 

Una din regulile de bază era aceea ca, oricând era 
posibil, să-ţi ţii adversarul în defensivă. 

— O, nu este nimic important. Îmi pare rău că v-am 
deranjat, răspunse el reluându-şi locul la colţul coridorului. 

Hannah urcă treptele, traversă holul şi se îndreptă spre 
uşile turnante. 

Păcat, gândi ea, când ajunse pe trotuar. Tânărul arăta 
destul de bine. Se întreba cât timp va mai aştepta pe 
scaunul din colţul coridorului, pentru cine lucra şi cui va 
raporta eşecul misiunii. 

Hannah refăcea drumul spre casă regretând că nu poate 
intra pentru o clipă la „Dino”, pentru o porţie de spaghetti 
bolognese urmată de bucuria pe care i-ar oferi-o ultimul 
film al lui Frank Marshall, care rula la Cannon. Erau 
momente când îşi dorea să fie doar o tânără care n-are 
nimic altceva de făcut decât să viziteze Londra. Apoi, 
gândul i se întoarse la mama, sora şi fratele ei şi, încă o 
dată, îşi spuse că toate bucuriile pe care şi le dorea vor 
trebui să mai aştepte. 

În prima parte a călătoriei cu metroul, într-un vagon 
aproape gol, Hannah începuse să creadă că, dacă o vor 
trimite la Bagdad, va reuşi cu siguranţă să treacă drept 
irakiană - cel puţin atât timp cât nu va trebui să se culce cu 
cineva. 

Când trenul ajunse la Green Park, doi tineri săriră în 
vagon. Hannah nu le acordă nicio atenţie. Dar, când uşile 
se închiseră, îşi dădu seama că în afara lor nu mai era 
nimeni în vagon. 

După câteva clipe, unul dintre ei se îndreptă agale spre 

ea, cu un rânjet vag pe figură. Era îmbrăcat cu o haină 
neagră de aviator cu gulerul presărat de ţinte, iar blugii 
strânşi pe pulpe îl făceau să semene cu un balerin. Părul lui 
negru, ţepos, era atât de ţeapăn încât ziceai că de abia 
scăpase din spasmele unei terapii de şoc. Hannah aprecie 
că are în jur de douăzeci de ani. O privire scurtă spre 
picioarele tânărului, observând bocancii masivi, de tipul 
celor purtaţi în armată. Deşi era un pic cam plinuţ, 
mişcările dovedeau că era destul de iute în acţiune. 
Prietenul lui rămăsese cu câţiva paşi în urmă, rezemat de 
grilajul uşii. 

— Ce zici de propunerea prietenului meu, de o partidă 
rapidă de sex? o întrebă, scoțând un cuţit din buzunar. 

— Şterge-o, îl sfătui Hannah pe un ton calm. 

— O, un membru al clasei superioare? rânji el cu acelaşi 
aer absent. Ai bucurie numai când o faci poştă, nu-i aşa? 

— lar pe tine te-ar bucura una peste bot, nu-i aşa? 

— Domniţă, nu face pe deşteaptă cu mine, spuse el în 
momentul în care trenul intra în Piccadilly Circus. 

Prietenul lui se proţăpi în mijlocul uşii, ca un avertisment 
tăcut, adresat oricărui amator de a intra în ultimul vagon, 
că ar fi mai înţelept să se lase păgubaş. 

Niciodată să nu atragi atenţia, niciodată să nu dai 
naştere unui incident: una din regulile de bază pentru cei 
care îşi desfăşoară activitatea în serviciile secrete, mai ales 
când acţionează în străinătate. Regulamentul poate fi 
încălcat doar în cazuri extreme. 

— Prietenul meu Marv ar avea chef să te reguleze. Ştii 
chestia asta, păpuşico? 

Hannah îi zâmbi în timp ce plănuia cum va părăsi 
vagonul când trenul va ajunge la următoarea staţie. 

— Imi placi şi mie, adăugă el. Dar le prefer pe alea 
brune. E vorba de fundurile lor mari. Astea mă excită 
teribil. 

— Prietenul tău este exact genul care te excită, zise 
Hannah, regretând imediat că deschisese gura. 

Niciodată să nu provoci. 

Auzi zgomotul lamei ţâşnind din cuţit şi o lucire fugară 
clipi în vagonul puternic luminat. 

— Păpuşo, sunt două căi pentru a rezolva treaba asta - în 
linişte sau în gălăgie. Tu alegi. Dacă nu ai chef să 
cooperezi, va trebui să-ţi scrijelesc puţin frumoasele 
trăsături. 

Adolescentul de lângă uşă începu să râdă. Hannah se 
ridică, fixându-şi agresorul. Făcu o scurtă pauză înainte de 
a-şi descheia nasturele de sus al pantalonilor. 

— E a ta, Marv, decise tânărul, întorcându-se cu faţa spre 
amicul din uşă. 

Nici nu zări piciorul ţâşnit prin aer, când Hannah se 
răsuci cu 180 grade. Cuţitul îi zbură din mână şi vâjâi ca o 
ghiulea până în celălalt capăt al vagonului. Un braţ îl plesni 
năprasnic la baza gâtului şi el se prăbuşi grămadă pe 
podea, ca un sac de cartofi. Hannah păşi peste trupul căzut 
şi se îndreptă spre Marv. 

— Nu, domnişoară, nu. N-am nicio vină. Owen e ăla care 
face totdeauna necazuri. Eu n-aş fi făcut nimic, nu eu, 
nimic... 

— Dă-ţi jos pantalonii, Marv! 

— Ce? 

Îşi strânse degetele de la mâna dreaptă. 

— Tot ce doriţi, domnişoară. 

Marvin trase de fermoar şi îşi dădu jos pantalonii, 
dezvăluind o pereche de chiloţi murdari şi cuvântul „Mama” 
tatuat pe coapsa dreaptă. 

— Marvin, sper că mama ta nu este obligată să te vadă 
prea des în ţinuta asta, zise Hannah, ridicând pantalonii. 
Acum, dă jos chiloţii! 

— Ce? 

— Ai auzit bine, Marv. 

Marvin îşi dădu încet chiloţii jos. 

— Nu-i mare scofală de capul tău, aprecie Hannah, în 
momentul în care trenul intra în Leicester Square. 

Când uşile se închiseră ermetic în spatele ei, lui Hannah i 
se păru că aude: 

56 


- JEFFREY ARCHER - 


— Curva dracului, o să... 

Străbătând pasajul spre linia de nord, Hannah nu găsi 
nicio ladă de gunoi pentru a arunca lucrurile jegoase ale lui 
Marvin. Toate lăzile de gunoi fuseseră îndepărtate cu câtva 
timp înainte, după o neaşteptată recrudescenţă a acţiunilor 
teroriste ale IRA în metroul londonez. Trebui să care 
pantalonii şi chiloţii până la Chalk Farm unde, în sfârşit, 
reuşi să le arunce în ghena de gunoi de la colţul lui 
Adelaide Road, ca apoi să-şi continue liniştită drumul până 
acasă. 

Când Hannah deschise uşa de la intrare, o voce vioaie o 
anunţă din bucătărie: 

— Mâncarea e pe masă, draga mea. 

Doamna Rubin intră în cameră şi se aşeză lângă ea, 
începând să turuie: 

— Am avut cea mai extraordinară dimineaţă. Nici n-ai să 
crezi ce mi s-a întâmplat la Sainsbury... 


— Ce serveşti, scumpule? întrebă chelneriţa în rochie 
roşie şi cu şorţ negru, pregătindu-şi carneţelul pe care nota 
comenzile. 

— Doar o cafea neagră, te rog, răspunse T. Hamilton 
McKenzie. 

— Vine imediat, îl asigură ea pe un ton vesel. 

McKenzie îşi opri încă o dată gestul reflex de a verifica 
ora, reamintindu-şi că ceasul lui era la mâna tânărului care 
cine ştie unde se afla acum. Privi ceasul de deasupra 
tejghelei barului: opt patruzeci şi şase. Privirea i se fixă pe 
uşa restaurantului, cercetând fiecare persoană care intra. 

Primul care îşi făcu apariţia fu un tânăr, elegant 
îmbrăcat, a cărui privire scrută încăperea, readucându-i lui 
McKenzie speranţa şi făcându-l să dorească ca privirea să 
se fixeze pe el. Dar bărbatul se îndreptă spre tejgheaua 
barului şi se aşeză pe un scaun rotativ, cu spatele la 
restaurant.  Chelneriţa  reapăru, turnându-i  nervosului 
doctor cafeaua neagră aburindă. 

O tânără, purtând o geantă de voiaj cu o agăţătoare 

57 


- HOȚI DE ONOARE - 


lungă din sfoară rămăsese lângă uşă. Un alt tânăr, dichisit 
îmbrăcat, care intrase aproape imediat după ea, începu şi 
el să-şi rotească privirea prin încăpere. Speranţele lui 
McKenzie renăscură din nou pentru a se risipi când un 
zâmbet de recunoaştere lumină faţa bărbatului. Se îndreptă 
spre tejgheaua barului, aşezându-se lângă tipul care sosise 
puţin mai devreme. 

Tânăra cu geantă de voiaj se prelinse pe scaunul din faţa 
lui McKenzie. 

— Locul este ocupat, o avertiză T. Hamilton McKenzie, 
acutele din ton crescând cu fiecare cuvânt. 

— Ştiu, doctore McKenzie, răspunse tânăra. Este ocupat 
de mine. 

T. Hamilton McKenzie începu să transpire. 

— Cafea, scumpo? întrebă chelneriţa, apărând lângă 
masă. 

— Da, neagră, răspunse scurt tânăra, neridicând privirea. 

McKenzie o cercetă cu multă atenţie. Părea să aibă în jur 
de treizeci de ani - o vârstă la care încă nu avea nevoie de 
ajutorul lui profesional. Accentul îi trăda indiscutabila 
origine newyorkeză, deşi părul negru, ochii negri şi pielea 
măslinie erau mărturii sigure ale emigrării unor strămoşi 
din sudul Europei. Era zveltă, aproape fragilă, iar rochia cu 
motive de un brun autumnal, purtând marca Laurei Ashley 
- care putea fi cumpărată în oricare din cele o mie de 
magazine răspândite în toată ţara - îi conferea siguranţa 
anonimatului în mulţime. Nu se atinse de cafeaua din faţa 
sa. 

McKenzie decise să atace: 

— Vreau să ştiu ce face Sally. 

— E bine, destul de bine, îl asigură tânăra pe un ton 
calm. 

Se aplecă spre geantă şi, cu mâna înmănuşată, scoase 
din ea o foaie de hârtie şi i-o întinse. El o despături: 


Dragă tati, 
Ei se poartă bine cu mine dar, te rog, 

fii de acord cu tot ce-ţi cer. 
Cu drag, 
Sal 


Nicio îndoială că era scrisul ei dar, oare, ar fi semnat ea 
vreodată „Sal”? Mesajul cifrat îi amplifică starea de 
nelinişte. 

Tânăra se aplecă spre el şi îi luă scrisoarea. 

— Ticăloşilor! N-o să scăpaţi atât de uşor, mârâi el, 
fixând-o cu intensitate. 

— Linişteşte-te, doctore McKenzie! Nu ne impresionează 
nici retorica şi nici amenințările, oricâte ar fi. Nu suntem la 
prima operaţie de acest fel. Deci, dacă doreşti să-ţi revezi 
fiica... 

— Ce aşteptaţi de la mine? 

Chelneriţa se reîntoarse la masă cu recipientul cu cafea 
dar, observând că nici nu se atinseseră de ceşti, îi avertiză 
„Copii, se răceşte cafeaua” şi plecă mai departe. 

— N-am decât 200.000 de dolari. Cred că aţi făcut o 
greşeală. 

— Nu ne interesează banii tăi, doctore McKenzie. 

— Atunci, ce naiba vreţi? Fac tot ce doriţi pentru a-mi 
recăpăta fata. 

— Compania pe care o reprezint s-a specializat în 
rezolvarea unor probleme mai deosebite şi unul dintre 
clienţii noştri are nevoie de talentul tău special. 

— Dar puteaţi telefona pentru a obţine o programare, 
cum face toată lumea, mormăi el pe un ton neîncrezător. 

— Am impresia că programarea n-ar fi fost soluţia ideală. 
Oricum, timpul este o problemă, şi am presupus că Sally ar 
putea să ne ajute să nu mai stăm la coadă. 

— Nu înţeleg. 

— De asta sunt aici, îl asigură femeia. 

Douăzeci de minute mai târziu, când cafeaua îngheţase 
în ceşti, T. Hamilton McKenzie pricepuse exact ce se 
aştepta de la el. Rămase tăcut câtva timp, înainte de a 
începe ezitant: 

— Nu sunt sigur dacă pot s-o fac. În primul rând, nu este 
etic din punct de vedere profesional. Şi cred că îţi dai 
seama cât de tare... 

Tânăra se lăsă pe spătarul scaunului şi mai scoase ceva 
din geantă. Un cercel mic, din aur, ateriză lângă ceaşca lui. 
— Poate chestia asta te va ajuta să te decizi mai uşor. 

T. Hamilton McKenzie luă între degete cercelul fetei sale. 

— Mâine o să-l primeşti şi pe celălalt, continuă femeia. 
Vineri, o să fie rândul primei urechi. Sâmbătă, al celeilalte. 
Dacă-ţi mai faci probleme în privinţa eticii, doctore 
McKenzie, până săptămâna viitoare nu va mai rămâne 
mare lucru din fata ta. 

— N-o să îndrăzniţi. 

— Întreabă-l pe John Paul Getty III dacă nu am îndrăznit. 

T. Hamilton McKenzie sări de pe scaun şi se aplecă spre 
ea. 

— Dacă asta doreşti, putem urgenta întreg procesul de 
tranşare al fetei, îl avertiză ea, fără nici cea mai mică urmă 
de teamă în glas. 

McKenzie se prăbuşi înapoi în scaun, încercând să se 
calmeze. 

— Bine, spuse ea. Aşa e mult mai bine. Cel puţin, se pare 
că acum ne înţelegem. 

— Deci, care e următorul pas? întrebă el. 

— O să te sunăm mai târziu, după-amiază. Aşteaptă 
acasă telefonul nostru. Sper că până atunci vei avea o altă 
viziune asupra eticii profesionale. 

McKenzie era pe punctul de a protesta, când tânăra, 
ridicându-se de pe scaun, scoase o bancnotă de cinci dolari 
din geantă şi o puse pe masă. 

— Nu putem să-l lăsăm pe eminentul nostru chirurg din 
Columbus să spele vasele, nu-i aşa? 

Se întoarse şi aproape ajunsese la uşă când McKenzie 
realiză că ei ştiau şi că el plecase de acasă fără să-şi ia 
portofelul. 

T. Hamilton McKenzie începu să se gândească la 
propunerea ei, nefiind prea sigur că are o altă alternativă 

decât aceea de a accepta. 

Dar era convins de un lucru. Dacă le va îndeplini 
cerinţele, problema lui va fi un fleac faţă de cea căreia va 
trebui să-i facă faţă preşedintele Clinton. 


61 


- HOȚI DE ONOARE - 


Capitolul Şase 


Când auzi ţârâitul telefonului, Scott se afla la baza scării. 
Deşi gândurile i se învârteau în jurul prelegerii pe care o 
susţinuse dimineaţă, o luă la goană pe trepte. Deschise 
larg uşa şi se repezi la telefon, trântindu-şi mama pe 
duşumea. 

— Scott Bradley, gâfâi el, ridicând fotografia mamei şi 
reaşezând-o pe bufet. 

— Am nevoie de tine la Washington, mâine dimineaţă. La 
nouă fix în biroul meu. 

Dintotdeauna Scott se simţise impresionat de maniera 
directă a lui Dexter Hutchins, dezinvoltura acestuia 
trezindu-i senzaţia că munca pe care el, Scott Bradley, o 
depunea pentru CIA era infinit mai importantă decât cursul 
pe care-l ţinea la Yale. 

Îi trebuiră câteva ore bune pentru a-i convinge pe doi 
colegi mai înţelegători să-i preia orele de a doua zi. Nu 
putea folosi scuza bolii, deoarece toată lumea din campus 
ştia că nu-şi luase nici măcar o zi de concediu medical în 
nouă ani. Aşa că optă pentru „eternul feminin”, scuză care 
totdeauna trezea simpatia profesorilor mai în vârstă, dar nu 
le dădu curioşilor prea multe amănunte. 

Deşi Dexter Hutchins nu-i oferea niciodată la telefon 
detalii despre motivul pentru care îl solicita, Scott îl intui 
citind ziarele de dimineaţă, pline cu fotografiile lui Yitzhak 
Rabin sosind la Washington pentru prima sa întâlnire cu 
preşedintele Clinton. 

Scott luă dosarul, găzduit între „Taxe” şi „Prejudicii”, şi 
scoase toate informaţiile pe care le avea referitoare la noul 
prim ministru israelian. Strategia lui Rabin în privinţa 
Americii nu părea să difere prea mult de cea a 
predecesorului său. Beneficiase de o educaţie mai aleasă 
decât Shamir, părea mai conciliant şi mai amabil în stilul de 
abordare, dar Scott bănuia că, în cazul unei bătăi între 
cuţitari într-un bar de noapte, Rabin ar fi cel care să iasă 

nescrijelit. 

Se rezemă de spătarul scaunului şi gândurile i se 
îndreptară spre o blondă, pe nume Susan Anderson, care 
asistase la ultima întâlnire, la care fusese şi el invitat, cu 
noul secretar de stat. Dacă va participa şi ea la întâlnire, 
drumul la Washington va merita toţi banii. 


Un tip cu o figură paşnică stătea pe scaunul rotativ de la 
capătul barului, sugând ultimele picături din pahar. 
Guinnessul din pahar dispăruse de câtăva vreme, dar 
irlandezul se încăpăţâna să spere că ritualul ridicării 
paharului va trezi o brumă de simpatie din partea 
barmanului, atât cât ar trebui ca tipul să mai toarne o 
picătură în paharul gol... Dar nu cu barmanul ăsta. 

— Ticălosul, mormăi el printre dinţi. Totdeauna ăştia 
tineri n-au pic de suflet. 

Barmanul habar n-avea cum îl cheamă pe client. De fapt, 
puţini îi cunoşteau numele, cu excepţia FBl-ului şi a 
Departamentului de Poliţie din San Francisco. 

In dosarul pe care DPSF i-l întocmise lui William Sean 
O'Reilly, în dreptul vârstei figura cifra cincizeci şi doi. Cei 
care nu-l cunoşteau i-ar fi dat mai degrabă şaizeci şi cinci 
de ani, nu atât din cauza hainelor ponosite, cât datorită 
cutelor care îi brăzdau fruntea, încreţitelor pungi de sub 
ochi şi celor câţiva centimetri în plus din jurul taliei. În 
opinia lui O'Reilly, de vină erau doar cele trei pensii 
alimentare pe care le avea de plătit, cele patru condamnări 
pe care le ispăşise în închisori şi prea multele runde 
petrecute în tinereţe pe ringul de box. Niciodată, niciun 
reproş adresat berii Guinness. 

Totul începuse încă de pe vremea şcolii, când O'Reilly 
descoperise, cu totul întâmplător, că poate imita 
semnăturile colegilor de clasă pe chitanţele pe care aceştia 
le semnau pentru a scoate din banca şcolii ceva bani de 
buzunar. La sfârşitul primului an de studiu la Colegiul 
Trinity din Dublin reuşea să imite semnătura decanului şi a 
casierului atât de perfect, încât până şi respectivii erau 

convinşi că-l răsplătiseră cu o bursă. 

Pe vremea când poposise la închisoarea St. Patrick, Billy 
O'Reilly a deprins abecedarul falsificării bancnotelor cu 
Liam Plastrograful. Când a părăsit puşcăria, tânărul discipol 
nu mai avea ce învăţa de la profesor. Descoperind că 
mama sa nu prea avea chef să-l reprimească în sânul 
familiei, Bill a falsificat semnătura consulului american din 
Dublin şi şi-a luat zborul spre zările promițătoare ale lumii 
noi. 

Împlinise treizeci de ani şi-şi oferise drept cadou 
gravarea primei plăci a bancnotei de un dolar. In timpul 
procesului care a urmat, a aflat că realizarea fusese atât de 
măiastră încât FBl-ul n-ar fi mirosit niciodată nimic fără 
ajutorul unui informator. O'Reilly a fost condamnat la şase 
ani, iar redactorul rubricii de specialitate din San Francisco 
Chronicle l-a năşit cu numele de „Dollar Bill”. 

Când Dollar Bill a fost eliberat din închisoare, a trecut la 
bancnotele de zece, douăzeci şi, mai târziu, la cele de 
cincizeci, iar condamnările au crescut direct proporţional. 
Perioadele dintre condamnări au fost agrementate cu trei 
soţii, urmate de numărul identic de divorţuri. Nici pentru 
chestia asta n-ar fi primit binecuvântarea mamei. 

Cea de a treia soţie a încercat să-l ţină în frâu şi, doar în 
perioadele în care nu găsea de lucru, Bill îşi exersa mâna 
producând diverse documente - un paşaport suplimentar, 
un permis de conducere sau o cerere pentru asigurările 
sociale - chestii aproape inofensive, l-a asigurat el pe 
judecător. Judecătorul nu i-a împărtăşit punctul de vedere 
şi l-a trimis după gratii pentru o nouă repriză de cinci ani. 

Deoarece, după ultima eliberare, toată lumea îl evita, Bill 
s-a văzut obligat să-şi prostitueze talentul în tatuaje pe 
vizitatorii bâlciurilor şi în picturi pe trotuare, chestie care, 
când nu ploua, abia dacă îi asigura raţia zilnică de bere. 

Bill ridică paharul gol încercând parcă să-l hipnotizeze pe 
barmanul care îi răspunse cu o privire de o indiferenţă 
nesfârşită. Aproape că nici nu-l băgă în seamă pe tânărul 
elegant, care se aşezase pe scaunul de lângă el. 

— Ce băutură vă pot oferi, domnule O'Reilly? se interesă 
o voce necunoscută. 

— M-am pensionat, mormăi Bill, gândindu-se cu o uşoară 
nelinişte că tipul ar putea fi unul din reprezentanţii noii 
generaţii de poliţişti ai Departamentului de Poliţie San 
Francisco - îmbrăcăminte dichisită, maniere alese - care 
încă nu-şi făcuse norma de arestări pe luna în curs. 

— Atunci, nu te-ar deranja să închini un pahar cu un fost 
deţinut, nu-i aşa? întrebă tânărul dezvăluind un uşor accent 
specific Bronxului. 

Bill ezită, dar setea învinse: 

— O halbă de Guinness de la butoi. 

Tânărul ridică mâna şi, de data asta, barmanul nu se lăsă 
aşteptat. 

— Deci, ce vrei? întrebă Bill, după ce sorbi o înghiţitură şi 
se asigură că barmanul se îndepărtase. 

— Talentul tău. 

— M-am retras din afaceri. Ti-am mai spus-o. 

— Şi te-am înţeles de prima dată. Dar ce-ţi cer nu este în 
afara legii. 

— Ce-ai vrea să-ţi fac la repezeală? O copie a Mona Lisei 
sau poate una după Magna Carta? 

— Ceva mult mai la îndemână, îl linişti tânărul. 

— Mai dă un rând, ceru Bill, nedezlipindu-şi ochii de pe 
paharul gol din faţă, şi poate o să-ţi ascult propunerea. Dar, 
te avertizez că încă sunt pensionar. 

După ce barmanul umplu pentru a doua oară paharul lui 
Bill, tânărul se prezentă ca fiind Angelo Santini şi începu să- 
i explice lui Dollar Bill cam ce ar dori de la el. Angelo era 
mulţumit că datorită orei, patru după-amiaza, nu existau în 
jurul lor urechi indiscrete. 

— Dar deja sunt mii din astea în circulaţie, zise Dollar 
Bill. Poţi să le găseşti peste tot. Se poate cumpăra o 
reproducere bună în oricare magazin modest de suveniruri. 

— Se poate, dar nu o copie perfectă, insistă tânărul. 

Dollar Bill, lăsă halba pe tejgheaua barului, gândindu-se 
la semnificaţia ultimei propoziţii: 

— Cui îi trebuie? 

— Unui client, colecţionar de manuscrise rare, răspunse 
Angelo. Oferă un preţ bun. 

Era o minciună acceptabilă, putea fi una şi mai gogonată, 
gândi Bill. Mai sorbi o gură din bere: 

— O să-mi ia câteva săptămâni, mormăi printre dinţi. Şi, 
oricum, trebuie să mă mut la Washington. 

— Ţi-am şi găsit o căsuţă convenabilă în Georgetown şi 
sunt sigur că-ţi putem procura toate materialele de care ai 
nevoie. 

Dollar Bill rumegă în minte ultimele cuvinte ale tânărului, 
mai trase un gât de bere şi spuse: 

— Las-o baltă, e cam prea multă muncă. După cum ţi-am 
spus, îmi vor trebui câteva săptămâni şi, asta e mai nasol, 
trebuie să mă las de băutură, adăugă el uşor melancolic, 
punând paharul gol pe tejghea. Trebuie să înţelegi că sunt 
un perfecţionist. 

— De asta am şi venit după tine din celălalt capăt al ţării, 
replică Angelo calm. 

Dollar Bill ezită, privindu-şi interlocutorul cu mai multă 
atenţie. 

— Vreau 25.000 de dolari acum, încă 25.000 când termin 
treaba şi toate cheltuielile plătite, zise irlandezul. 

Tânărului nu-i venea să creadă în norocul care-l lovise. 
Cavalli îl autorizase să urce oferta la 100.000 de dolari, 
dacă avea convingerea că irlandezul îşi va face treaba. 
Apoi îşi reaminti că bosul lui nu avea încredere în cei care 
nu se târguiesc. 

— 10.000 de dolari când ajungem la Washington şi alţi 
20.000 de dolari când predai marfa. 

Dollar Bill închină cu paharul gol: 

— 30.000 de dolari la final dacă nu poţi deosebi originalul 
de lucrarea mea. 

— Dar noi trebuie să ştim care este deosebirea, zise 
Angelo. Primeşti 30.000 de dolari, dacă nimeni n-o va 
descoperi. 

În dimineaţa următoare, o limuzină neagră cu geamuri 
fumurii oprea în faţa spitalului Universităţii statului Ohio. 
Urmând instrucţiunile pe care le primise, şoferul gară 
maşina în spaţiul de parcare rezervat lui T. Hamilton 
McKenzie. 

La ora zece trebuia să preia un pacient ca să-l transporte 
la spitalul Homes al Universităţii Cincinnati. 

La zece şi zece doi infirmieri îmbrăcaţi în halate albe 
apărură prin uşile turnante, împingând un cărucior pe rotile 
în care era un bărbat înalt, bine clădit şi, observând maşina 
parcată pe locul rezervat decanului, se îndreptară spre ea. 
Şoferul sări de la volan şi deschise iute uşa din spate. 
Săracul, îl compătimi el, tot capul înfăşurat în bandaje, doar 
fante în dreptul buzelor şi nărilor. Să fi fost victima unor 
arsuri? 

Bărbatul masiv se transferă din cărucior pe bancheta din 
spate a maşinii, afundându-se în capitonajul luxos şi 
întinzându-şi picioarele. 

— Am să vă prind centura de siguranţă, anunţă şoferul 
iar pacientul îi răspunse cu o tăcută acceptare din cap. 

Şoferul se sui la volan, coborând un pic geamul pentru a- 
şi lua la revedere de la cei doi infirmieri şi de la domnul mai 
în vârstă, care stătea în spatele celor doi, o figură destul de 
distinsă, dar părând atât de epuizat, încât şoferul nu-şi 
reamintea să fi văzut vreodată pe altcineva în asemenea 
hal. 

Limuzina îşi începu călătoria într-o viteză redusă. Şoferul 
fusese avertizat să nu depăşească viteza legală, orice s-ar 
fi întâmplat. 

Lui T. Hamilton McKenzie îi revenea inima la loc privind 
maşina care se depărta pe aleea spitalului. Spera că cel 
puţin coşmarul lui se apropia de sfârşit. Operase timp de 
şapte ore, iar noaptea dinainte fusese prima din ultima 
săptămână când dormise buştean. Ultimul ordin pe care-l 
primise îi cerea să se ducă acasă şi să aştepte eliberarea 
lui Sally. 

Când femeia care lăsase bancnota de cinci dolari pe 

masa de la Olentangy Inn îi explicase care le este dorinţa, 
McKenzie o considerase imposibilă. Nu din cauza 
scrupulelor etice, aşa cum încercase să se justifice, ci 
pentru că apreciase că niciodată nu va putea realiza o 
asemănare perfectă. Ar fi vrut să-i explice femeii despre 
autotransplant, epiteliul extern şi cel mai profund strat al 
dermei şi ce improbabil este să... Dar, când i l-au adus în 
birou pe tipul fără nume, a înţeles imediat motivele pentru 
care îl aleseseră. Avea aproape aceeaşi înălţime, poate o 
idee mai scund - unu, doi centimetri, nu mai mult - şi poate 
cu trei, patru kilograme mai slab. Dar nişte talonete şi o 
cură cu hamburgeri Big Mac puteau rezolva ambele 
probleme. 

Forma craniului şi trăsăturile feţei erau remarcabile, 
semănând incredibil cu cele ale originalului. De fapt, în cele 
din urmă nu fuseseră necesare decât o rinoplastie şi un 
transplant parţial. Rezultatele au fost bune, foarte bune. 
Chirurgul presupunea că părul roşu al bărbatului n-ar avea 
prea mare importanţă, craniul putea fi ras, folosindu-se 
apoi o perucă. Cu o altă placă dentară şi un machiaj 
perfect, doar membrii familiei ar fi fost în stare să sesizeze 
diferenţa. 

Pe durata celor şapte ore petrecute în sala de operaţie, 
McKenzie fusese asistat de câteva echipe diferite. 
Schimburile fuseseră motivate prin nevoia de ajutor odihnit 
în momentele în care începea să se simtă oboseala. 
Personalul spitalului nu-i pusese nicio întrebare, iar 
McKenzie era singurul care ştia cum arată rezultatul final. 
Îşi îndeplinise obligaţiile sale din tranzacţie. 


Femeia parcă Fordul Taunus - cea mai populară maşină a 
Americii - la vreo sută de metri de casă, nu înainte de ao 
întoarce cu botul în direcţia spre care avea să plece. 

Îşi schimbă pantofii în maşină. O singură dată fusese cât 
pe ce să fie prinsă şi asta din cauza urmelor de nămol 
încrustate în tălpile pantofilor ei, FBl-ul, reuşind pe baza lor, 
să circumscrie o zonă pe care o vizitase şi ea cu câteva zile 

mai înainte. 

Işi aruncă geanta pe umăr şi cobori din maşină. Se 
îndreptă agale spre casă. 

Se dovediseră inspirați în alegerea locului. Pe o rază de 
câţiva kilometri nu era nicio clădire în jurul fermei, cu 
excepţia unui grajd gol la capătul unei poteci pe care până 
şi cei mai înfocaţi îndrăgostiţi ar fi ezitat s-o aleagă pentru 
plimbare. 

Casa părea nelocuită, dar ea ştia că ei sunt înăuntru, 
privind-o, urmărindu-i fiecare mişcare. Fără să mai bată la 
uşă, deschise şi, imediat, îl văzu în hol pe unul dintre ei. 

— Sus, spuse tipul, ridicând un deget. 

Fără să scoată un cuvânt, trecu pe lângă el şi începu să 
urce scările. 

Intră direct în dormitor şi o găsi pe fată cocoţată în vârful 
patului, citind o carte. Sally se întoarse şi îi zâmbi femeii 
zvelte care purta o rochie Laura Ashley în tonuri verzulii, 
sperând că i-a mai adus ceva de citit. 

Femeia îi răspunse cu un zâmbet timid şi, căutând în 
geantă, scoase o carte pe care i-o întinse fetei. 

— Mulţumesc, spuse Sally. Luă cartea, se uită la titlu, 
apoi trecu iute la pagina care prezenta un rezumat al 
subiectului. 

In timp ce Sally părea încântată de oferta promiţătoarei 
poveşti, femeia desfăcu sfoara cea lungă care servea drept 
agăţătoare la geanta de voiaj. 

Sally deschise cartea la primul capitol, fiind convinsă 
deja că o va citi pagină cu pagină, pe îndelete. La urma 
urmei, nu putea şti când i se va oferi o altă carte. 

Mişcarea fu atât de rapidă, încât nici nu simţi când funia i 
se încolăci în jurul gâtului. Capul lui Sally fu smucit pe spate 
şi vertebrele se rupseră cu un pocnet uşor. Bărbia îi căzu în 
piept. 

Sângele începu să i se prelingă din gură, pe bărbie, 
picurând pe coperta cărţii Timp pentru dragoste şi timp 
pentru... 

Limuzina aproape că se angajase pe breteaua de ieşire 
spre autostradă, când polițistul îi făcu semn să oprească. 
Şoferul se arătă surprins, era sigur că nu depăşise viteza 
legală. Zărind în oglinda retrovizoare imaginea unei 
ambulante, se gândi că poate i se cerea să tragă pe 
dreapta pentru a o lăsa să-l depăşească. Privirea i se mută 
din nou în faţă; mâna poliţistului se agita frenetic, 
indicându-i să oprească la marginea şoselei. 

Deşi nu-i venea în minte nicio explicaţie, reacţionă 
imediat la ordinul  poliţistului, trăgând maşina pe 
acostament. Ambulanţa intră şi ea pe acostament, oprind 
în spatele limuzinei. Polițistul cobori de pe motocicletă, se 
apropie de limuzină şi ciocăni în geamul portierei şoferului. 
Acesta apăsă pe un buton şi geamul alunecă încetişor în 
jos. 

— E vreo problemă, domnule ofiţer? 

— Da, domnule, avem de rezolvat o urgenţă, răspunse 
polițistul, fără să-şi ridice ochelarii de pe cască. Pacientul 
dumneavoastră trebuie să se întoarcă imediat la spitalul 
Universităţii statului Ohio. Au apărut complicații 
neprevăzute. Trebuie să-l mutaţi în ambulanţă şi eu am să-i 
escortez până în oraş. 

Şoferul îl privea cu ochi mari, aprobându-l cu înclinări 
repetate ale capului: 

— Trebuie să mă întorc şi eu la spital? se interesă el. 

— Nu, domnule, vă continuaţi drumul spre Cincinnati şi 
vă prezentaţi la firma dumneavoastră. 

Şoferul întoarse capul şi văzu că lângă ambulanţă 
apăruseră doi infirmieri purtând halate albe. Polițistul dădu 
scurt din cap şi unul din infirmieri deschise uşa din spate a 
maşinii, iar celălalt îi desfăcu pacientului centura de 
siguranţă, ajutându-l să coboare din maşină. 

În oglinda retrovizoare, privirea şoferului îi urmărea pe 
cei doi infirmieri pilotându-l pe bărbatul masiv spre 
ambulanţă. Auzi sirena motocicletei şi privirea i se 
reîntoarse spre poliţist: se postase în faţa ambulanţei, 
dirijând-o pe breteaua de ieşire, urmând să traverseze 

podul peste autostradă şi să-şi înceapă drumul de 
întoarcere spre oraş. 

Intreaga operaţiune durase mai puţin de cinci minute, 
lăsându-l pe şoferul limuzinei puţin buimac. Apoi, făcu ceea 
ce se gândise că ar fi trebuit să facă în chiar momentul în 
care îl zărise pe poliţist - să telefoneze şefilor, la Cincinnati. 

— Eram pe punctul să te sunăm, îl asigură operatoarea 
de la centrala telefonică. Nu mai au nevoie de maşină, aşa 
că te poţi întoarce. 

— Îmi convine, zise şoferul. Sper că nota de plată va fi 
suportată de client. 

— Au plătit în numerar încă de joia trecută, replică ea. 

Şoferul puse receptorul în lăcaşul lui şi porni pe drumul 
de întoarcere spre Cincinnati. Câteva întrebări îl tot 
sâcâiau: de ce polițistul aproape că se lipise de maşină, 
nepermiţându-i să iasă, de ce nu-şi ridicase ochelarii de pe 
cască? Dar şterse repede din minte semnele de întrebare. 
Atât timp cât compania îşi primise banii, ce rost avea să-şi 
facă el probleme? 

Intră pe autostradă, neobservând ambulanţa care 
depăşise sensul giratoriu pentru intrarea în oraş şi se 
angajase în fluxul traficului pe sensul de ieşire din oraş. 
Şoferul ambulanţei telefona şi el superiorilor săi. 

— Şefule, a mers ca la carte, răspunse el la prima 
întrebare. 

— Bine, zise Cavalli. Şoferul? 

— In drum spre Cincinnati. A luat de bun tot ce i-am 
povestit. 

— Bine, repetă Cavalli. Pacientul? 

— După câte îmi dau seama, e în regulă, comunică 
şoferul aruncând o privire spre spatele maşinii. 

— Şi escorta de poliţie? 

— Mario ocoleşte pe un drum lăturalnic ca să-şi schimbe 
uniforma. În cel mult o oră ne ajunge din urmă. 

— Cât mai ai până la următorul schimb? 

Şoferul aruncă o privire kilometrajului. 

— Cam încă o sută treizeci de kilometri, imediat ce 

depăşim graniţa statului. 

— Şi în continuare? 

— Incă patru schimburi de acolo şi până în Big Applet. 
Şoferi noi şi maşini diferite la fiecare schimb. Pacientul vă 
va fi livrat mâine, cam pe la miezul nopţii, deşi s-ar putea 
să oprim de câteva ori pe la moteluri, să-şi facă nevoile. 

— Nu este cazul, decise Cavalli. Opriţi la marginea 
autostrăzii şi îl duceţi în spatele unui copac. 


1 New York (n.tr.). 

Capitolul Şapte 


Noua locuinţă a lui Dollar Bill se dovedi a fi fostul atelier 
al unui artist, la subsolul unui imobil din Georgetown. 
Camera de lucru era bine luminată şi, la cererea lui Dollar 
Bill, temperatura nu depăşea 19 grade C, păstrându-se o 
umiditate constantă. 

Bill realizase mai multe încercări de probă, cum le 
spunea el, dar hotărâse să nu înceapă lucrul pe documentul 
final până nu primea toate materialele pe care le ceruse. 

— Doar perfecțiunea mă mulţumeşte, îi reamintea 
neîncetat lui Angelo. 

N-ar fi dorit ca numele lui să fie asociat unei realizări 
care, ulterior, putea fi denunţată ca făcătură. În fond, 
trebuia să-şi apere reputaţia. 

Timp de câteva zile încercările lor de a-i găsi peniţele 
adecvate se soldaseră cu eşecuri. Dollar Bill refuza tot ce i 
se aducea, până în momentul când i se arătă fotografia 
unor condeie care se găseau într-un obscur muzeu din 
Virginia. Işi dădu consimţământul şi a doua zi peniţele erau 
în mâinile lui. 

Custodele muzeului îşi împărtăşi uimirea unui reporter de 
la Richmond Times Dispatch. Nici valoarea istorică şi nici 
cea intrinsecă a lor nu justifica furtul condeielor. Ciudat, în 
vitrina alăturată se găseau obiecte mult mai valoroase. 

— Depinde cine are nevoie de ele, comentă Dollar Bill 
când i se arătară tăieturile din ziare. 

Cerneala fu mai uşor de găsit, după ce Bill se hotărâse în 
privinţa nuanţei exacte de negru. Ştia perfect cum să-i 
controleze vâscozitatea, prin reglarea temperaturii şi a 
evaporării, pentru a obţine acea decolorare specifică 
scriiturilor vechi. Incercaseră mai multe călimări, până când 
apreciară că are cerneală din belşug pentru lucrarea pe 
care o pregătea. 

In timp ce alţii se agitau să-i facă rost de materialele 
necesare, Dollar Bill conspectă unele cărţi la Biblioteca 

Congresului, rezervându-şi în fiecare zi câteva minute 
pentru o raită pe la Arhivele Naţionale ca să descopere 
singura greşeală pe care şi-ar putea permite s-o facă. 

Dar cele mai multe probleme le avură cu procurarea 
pergamentului, deoarece Dollar Bill nu accepta în ruptul 
capului ceva cu o vechime mai mică de două sute de ani. 
incercase să-i explice lui Angelo ce înseamnă metoda 
datării cu carbon 14. 

Fuseseră aduse mostre de la Paris, Amsterdam, Viena, 
Montreal şi Atena, dar le aruncase pe toate. Doar când sosi 
pachetul de la Bremen, cu o selecţie de mostre datând din 
1781, Dollar Bill îi ferici cu zâmbetul pe care, în mod 
normal, numai Guinnessul i-l aducea pe buze. 

Pergamentul fu pipăit, mângâiat şi dezmierdat cu 
febrilitatea îndrăgostitului faţă de noua iubită dar, spre 
deosebire de ipoteticul îndrăgostit, Dollar Bill se arătă mai 
brutal faţă de obiectul atenţiei sale, presându-l, răsucindu-l, 
netezindu-l până când fu sigur că este gata să primească 
botezul cernelii. Apoi pregăti zece foi de dimensiuni 
identice, deşi ştia că, în cele din urmă, doar una va mai fi 
folosită. 

Bill studie cele zece foi de pergament timp de câteva 
ore. Două dintre ele fură aruncate chiar din primul moment, 
alte patru împărtăşindu-le soarta până la sfârşitul zilei. 
Folosind una din cele patru care îi rămăseseră, artistul 
produse o primă copie pe care Angelo, când o văzu, o 
socoti perfectă. 

— Se poate să fie perfectă pentru o privire de amator, 
replică Bill, dar un specialist ar descoperi cele 
şaptesprezece greşeli pe care le-am făcut. Distruge-o! 

In următoarea săptămână, în noua locuinţă a lui Dollar 
Bill din Georgetown au mai fost realizate trei copii. În timp 
ce Bill lucra, nimeni nu avea voie să intre în cameră, iar în 
momentele de pauză ale artistului uşa încăperii era 
totdeauna încuiată. Lucra în schimburi de două ore, cu 
pauze tot de două ore între ele. De două ori pe zi i se 
aduceau mese frugale şi nu bea decât apă, chiar şi în 

timpul serii! Noaptea, epuizat, adeseori dormea buştean 
timp de opt ore. 

Când pe cele trei bucăţi de pergament fură scrise cele 
patruzeci şi şase de rânduri ale textului, Dollar Bill se 
declară satisfăcut doar cu două dintre ele. A treia fu 
distrusă. 

Cavalli, informat de Angelo, părea mulţumit de 
progresele lui Dollar Bill, deşi nici unuia dintre ei nu i se 
permisese să arunce o privire pe cele două copii finale. 

— Acum vine partea cea mai grea, îi comunică Dollar lui 
Angelo. Cincizeci şi şase de semnături, fiecare cu o altă 
peniță, cu apăsări diferite, cu nuanţe deosebite de cerneală 
şi fiecare, în sine, o operă de artă. 

Angelo acceptă analiza, dar fu mai puţin bucuros când 
află că Dollar Bill insistă să-şi ia o pauză în fiecare zi, 
înainte de a începe plastografia semnăturilor, având chef 
să se îmbete cui. 


Profesorul Bradley sosi marţi seară la Washington şi trase 
la Ritz Carlton - singurul hotel de lux pe care CIA i-l 
permitea itinerantului agent-profesor. După o cină uşoară 
la Jockey Club, în compania doar a unei cărţi, Scott se 
reîntoarse în camera sa de la etajul cinci. Butonă 
telecomanda, schimbând canalele de la un film prost la 
altul şi mai prost, până ce adormi cu gândul la Susan 
Anderson. 

Dimineaţa următoare se trezi la şase treizeci şi citi 
Washington Post de la prima până la ultima pagină, 
concentrându-se asupra articolelor care se refereau la 
vizita lui Rabin. În timp ce se îmbrăca, urmări la CNN un 
reportaj despre discursul pe care prim-ministrul israelian îl 
ţinuse la dineul din seara precedentă la Casa Albă. Rabin îl 
asigurase pe noul preşedinte american că doreşte aceleaşi 
relaţii călduroase cu America, apreciate atât de mult şi de 
predecesorul său. 

După un mic dejun frugal, Scott ieşi agale din hotel 
îndreptându-se spre maşina care fusese trimisă să-l 

aştepte. 

— Bună dimineaţa, domnule, fură singurele cuvinte pe 
care i le adresă şoferul pe toată durata drumului. 

Drumul de plecare din oraş în acea dimineaţă de miercuri 
era o călătorie plăcută, dar Scott zâmbi mânzeşte 
observând blocajele produse de maşinile navetiştilor pe 
cele trei sensuri de întoarcere ale şoselei. 

Când ajunse la biroul lui Dexter Hutchins, cu zece minute 
mai devreme decât ora fixată, Tess, secretara directorului 
adjunct, îi făcu semn să intre direct în biroul şefului. 

Dexter îl întâmpină cu o strângere de mână fermă şi cuo 
palidă încercare de scuză. 

— Îmi pare rău că te-am adus în aşa grabă, îi spuse, 
scoţându-şi dintre buze chiştocul trabucului, dar secretarul 
de stat vrea să participi la şedinţa de lucru cu premierul 
israelian. În jurul prânzului vor bifa unul din acele dejunuri 
oficiale - miel la grătar şi bârfa de rigoare - urmând ca 
şedinţa de lucru să înceapă în jurul orei trei. 

— Dar de ce vrea Christopher să particip şi eu? se 
interesă Scott. 

— Omul nostru din Tel Aviv pretinde că Rabin va pune pe 
tapet o problemă care nu este prinsă în agenda oficială. 
Asta este tot ce am putut afla. Niciun fel de alte detalii. Eşti 
la fel de expert în problemele Orientului Mijlociu ca oricare 
altul din departament, aşa că Christopher vrea să te aibă în 
preajmă. Am pus-o pe Tess să-ţi centralizeze ultimele 
informaţii încât, până începe şedinţa, să fii la curent cu 


situaţia la zi. 
Dexter Hutchins luă un maldăr de dosare de pe colţul 
biroului şi i-l întinse lui Scott. Toate erau ştampilate cu 


„Foarte secret”, în ciuda faptului că o bună parte din 
informaţiile pe care le conţineau le puteai găsi în 
învălmăşia din redacţia lui Washington Post. 

— Primul dosar se referă chiar la Rabin şi la strategia 
Partidului Laburist; celelalte conţin informaţii despre OLP, 
Liban, Iran, Irak, Siria, Arabia Saudită şi Iordania, toate în 
conexiune cu strategia noastră actuală în problemele 

76 


- JEFFREY ARCHER - 


apărării. Dacă Rabin speră să scoată mai mulţi bani de la 
noi, va trebui să-şi facă alte calcule, în special după 
discursul lui Clinton de săptămâna trecută referitor la 
strategia pentru problemele interne. Găseşti o copie la 
fundul topului. 

— Fără îndoială, ştampilată şi ea cu „Foarte Secret”, 
replică Scott pe un ton alb. 

Dexter Hutchins îşi ridică sprâncenele, urmărindu-l cum 
îşi strânge dosarele şi părăseşte camera fără alte 
comentarii. Tess descuie uşa micii încăperi de lângă 
secretariat. 

— Nimeni n-o să vă deranjeze, profesore, îl asigură ea. 

Scott răsfoi paginile primului dosar şi începu să studieze 
raportul despre convorbirile secrete care se derulaseră în 
Norvegia între Israel şi OLP. Când ajunse la dosarul referitor 
la conflictul irano-irakian, descoperi un pasaj substanţial 
scris de el însuşi cu două săptămâni în urmă; în cazul în 
care echipa de instructori ONU ar fi fost în continuare 
împiedicată să verifice instalaţiile de apărare irakiene, Scott 
recomandase un atac surpriză asupra sediului Mukhbarat 
din Bagdad. 

Tess îi aduse la ora douăsprezece câteva sandvişuri şi un 
pahar cu lapte pe o tăviţă, iar el îşi continuă lectura cu 
rapoartele despre zonele irakiene cuprinse între paralelele 
32 şi 36, în care nu erau autorizate operaţiuni aeriene. 
După ce termină de citit şi discursul preşedintelui, Scott îşi 
petrecu următoarea oră încercând să-şi imagineze care era 
schimbarea sau surpriza pe care se pregătea să le-o 
furnizeze prim-ministrul israelian. Era adânc pierdut în 
gânduri, când Dexter Hutchins se iţi în uşa întredeschisă. 

— Cinci minute, îl avertiză Dexter. 

În maşina care-i ducea spre Departamentul de Stat, 
Dexter îl întrebă pe Scott dacă reuşise să-şi creioneze unele 
teorii despre surpriza pe care le-o pregătea Rabin. 

— Câteva, îl asigură Scott, dar aş prefera să văd cum îşi 
joacă cărţile pe care le are în mână, înainte de a mă 
pronunţa. În fond, nu l-am văzut decât o dată şi atunci 

părea încă convins că Bush va câştiga. 

Odată ajunşi la intrarea de pe Strada C, le trebui aproape 
la fel de mult timp pentru a urca la etajul şapte al clădirii, 
cât îi era necesar lui Scott pentru a pătrunde în sanctuarul 
de la Langley. 

La ora două cincizeci şi trei au fost conduşi în sala de 
conferinţe, încă goală. Scott îşi alese un scaun lângă 
perete, chiar în spatele locului în care trebuia să stea 
Warren Christopher, dar uşor la stânga lui, în aşa fel încât 
să-l poată vedea clar pe premierul Rabin. Dexter se aşeză 
la dreapta lui Scott. 

La trei fără un minut, cinci funcţionari superiori păşiră în 
încăpere, iar Scott se bucură observând că Susan Anderson 
era printre ei. Părul ei blond, fin, era prins într-un coc, 
dându-i o înfăţişare mai severă, iar sobrul taior albastru îi 
accentua trăsăturile cizelate. Bluza albă cu o mică fundă la 
gât i-ar fi speriat pe mulţi bărbaţi; pe Scott îl încânta. 

— Bună ziua, profesore Bradley, îl salută ea când Scott 
se ridică în picioare. Dar îşi alese un scaun la dreapta lui 
Dexter Hutchins şi îi anunţă că secretarul de stat va sosi 
peste câteva clipe. 

— Ce mai fac băieţii de la Orioles? o întrebă Scott, 
aplecându-se uşor în faţă şi căutând să nu rămână cu 
privirea aţintită la picioarele ei suple. 

Din unul din multele dosare care îi trecuseră prin mână, 
în mintea lui Scott se încrustase informaţia că Susan era o 
mare amatoare de baseball şi, când nu-l însoțea pe 
secretarul de stat în străinătate, nu rata niciun meci. Scott 
ştia foarte bine că Orioles pierduse ultimele trei meciuri. 

— La fel de bine ca şi echipa de baschet a Universităţii 
Georgetown în NCAA, răspunse ea dintr-un foc. 

— Cincisprezece egal, spuse Dexter ca un arbitru de 
tenis, savurând evident schimbul de replici. 

Uşa se deschise brusc şi în încăpere păşiră Warren 
Christopher cu prim-ministrul israelian, urmaţi de oficialități 
din partea ambelor ţări. Cele două delegaţii se aşezară faţă 
în faţa pe laturile mesei celei lungi, locurile fiind dictate de 

ierarhia funcţiilor. 

Doar când se aşeză pe scaunul din centru, având în faţă 
drapelul american, secretarul de stat îl remarcă pe Scott, 
salutându-l cu o uşoară înclinare a capului. 

După ce toată lumea se aşeză, secretarul de stat 
deschise întrunirea lansându-se, aşa cum era de aşteptat, 
într-un discurs neutru de salut, cea mai mare parte a lui 
putând fi folosit pentru oricine, de la Elțîn la Mitterrand. 
Prim-ministrul israelian răspunse în acelaşi stil. 

Următoarea oră fu rezervată discutării raportului referitor 
la întâlnirea din Norvegia dintre împuterniciţii guvernului 
israelian şi cei ai OLP. 

În opinia lui Rabin, deşi lucrările convenției progresau 
într-un ritm satisfăcător, păstrarea unui secret absolut era 
un punct vital pentru derularea întâlnirii, ca şi cum i-ar fi 
fost teamă că o posibilă agitaţie a opoziţiei israeliene i-ar 
rata momentul unei declaraţii oficiale. 

Secretarul de stat îi aprobă discursul în tăcere, 
comunicându-i apoi cât de plăcut impresionat ar fi 
Departamentul de Stat dacă Washingtonul ar fi locul ales 
pentru rostirea declaraţiei. Rabin zâmbi, dar nu se lansă în 
promisiuni. Jocul de poker începuse. Dacă le-ar fi pus 
americanilor pe tavă o reuşită care va beneficia de o 
imensă mediatizare, ar fi aşteptat, în schimb, ceva de 
acelaşi calibru. Jocul de poker se apropia de sfârşit, când 
echipa americană descoperi care era „surpriza”. 

În timp ce discutau „toate celelalte probleme”, Rabin 
strecură ceva la care nimeni nu se aştepta. Timp de câteva 
minute premierul se învârti în jurul problemei, dar Scott se 
lămurise unde vrea să ajungă. Lui Christopher i se oferea în 
mod evident posibilitatea, dacă ar fi dorit-o, să curme din 
faşă discuţia căreia Rabin încă se codea să-i dea girul 
oficial. 

Scott mâzgăli câteva rânduri pe o foaie de hârtie şi i-o 
întinse lui Susan. Ea le citi, înclină uşor capul şi, aplecându- 
se spre masă, plasă foaia pe mapa din faţa secretarului de 
stat. Acesta despături foaia, o citi dintr-o privire dar nu 

arătă niciun semn de surprindere. Scott presupuse că şi 
Christopher  intuise dimensiunile bombei care era pe 
punctul de a fi lansată. 

Prim-ministrul deviase discuţia spre rolul Israelului în 
conexiune cu lrakul, reamintindu-i secretarului de stat că 
guvernul israelian acceptase de trei ori strategia aliaţilor în 
operaţiunea „Furtună în deşert”, deşi Tel Aviv şi Haifa 
fuseseră bombardate şi nu New York sau Little Rock. 

Scott se amuză, reamintindu-şi că, la ultima întâlnire, 
Rabin alesese „New York sau Kennebunkport”. 

Rabin continuă spunând că au toate motivele să creadă 
că, din nou, Saddam pregăteşte realizarea unei arme 
nucleare şi tot Tel Aviv şi Haifa vor fi primele candidate 
pentru focoasele nucleare. 

— Domnule secretar, încercaţi să ţineţi minte că în 
ultima decadă le-am mai distrus o dată reactoarele 
nucleare, spuse prim-ministrul. Şi, dacă va fi necesar, o 
vom face din nou. 

Christopher dădu din cap, fără alte comentarii. 

— lar dacă Irakul va reuşi să-si construiască o armă 
nucleară, continuă Rabin, nici compensaţiile şi nici 
simpatia, oricât de mari ar fi ele, nu ne vor ajuta de data 
asta. lar eu, pe timpul mandatului meu, nu vreau să risc ca 
poporul israelian să suporte consecinţele unui asemenea 
deznodământ. 

Christopher rămânea în continuare tăcut. 

— Mai bine de doi ani, de când s-a încheiat războiul din 
Golf, am aşteptat înlăturarea lui Saddam Hussein, fie de 
către propriul său popor fie, cel puţin, printr-o acţiune din 
afară, încurajată de dumneavoastră. Cu fiecare lună care 
trece poporul israelian se întreabă, cu tot mai multă tărie, 
dacă „Furtuna în deşert” a fost chiar o victorie. 

Christopher nu dădea niciun semn că ar dori să întrerupă 
peroraţia prim-ministrului. 

— Guvernul israelian crede că le-a acordat suficient timp 
celor care ar fi vrut să rezolve problema. Ca urmare, am 
pus la punct un plan pentru a-l lichida pe Saddam Hussein. 

Făcu o pauză pentru ca implicaţiile declaraţiei să se 
întipărească în minţile tuturor. 

— În sfârşit, am găsit o cale pentru a face o breşă în 
sistemul de securitate al lui Saddam, poate chiar să fim 
invitaţi în bunkerul lui. Va fi o operaţie mult mai dificilă 
decât capturarea lui Eichmann sau salvarea ostatecilor de 
la Entebbe. 

Secretarul de stat îl privi cu atenţie. 

— Şi vreţi să ne împărtăşiţi şi nouă acest plan? îl întrebă 
calm. 

Chiar înainte ca prim-ministrul să deschidă gura, Scott 
cunoştea răspunsul şi bănuia că şi Cristopher îl ştia. 

— Nu, domnule, n-am să vi-l spun, răspunse Rabin, 
neridicându-şi privirea de pe foaia pe care o avea în faţă. 
Declaraţia mea nu are decât un scop, acela de a ne asigura 
că planul nostru nu va interfera pe cel al colegilor 
dumneavoastră de la CIA, deoarece suntem informaţi că şi 
ei pregătesc ceva asemănător. 

Dexter Hutchins ciocăni uşor în lemnul scaunului. Scott 
mâzgăli câteva cuvinte pe o foaie şi i-o întinse lui Susan. Ea 
îşi puse ochelarii şi, după ce citi mesajul, îl privi întrebător. 
Scott dădu energic din cap, iar ea se aplecă din nou spre 
masă, plasând hârtia în faţa secretarului de stat. O ocheadă 
aruncată foii fu urmată, de data aceasta, de o reacţie 
imediată: 

— Nu avem un asemenea plan, zise Christopher. Pot să 
vă asigur, domnule prim-ministru, că informaţiile 
dumneavoastră nu sunt exacte. Rabin păru surprins. Şi nu 
trebuie să vă mai spun că sperăm să-i oferiţi preşedintelui 
Clinton o informare exhaustivă, înainte de a lua în 
considerare realizarea unei asemenea acţiuni. 

Era pentru prima dată când numele preşedintelui era 
adus în discuţie şi Scott admiră modul subtil în care 
secretarul de stat făcuse ca avertismentul să nu pară o 
ameninţare. 

— Am reţinut dorinţa dumneavoastră, domnule, replică 
prim-ministrul, dar trebuie să vă spun că nu pot garanta că 

poporul nostru va rămâne cu braţele încrucişate, dacă lui 
Saddam i se permite în continuare să-şi pună la punct 
arsenalul nuclear. 

Christopher obținuse compromisul de care avea nevoie şi 
poate chiar şi un uşor câştig de timp. În următoarele 
douăzeci de minute, secretarul de stat încercă să piloteze 
discuţia spre zone mai liniştite, dar toţi cei din încăpere 
ştiau că, după plecarea oaspeţilor, un singur subiect va fi 
întors pe toate faţetele. 

Când întâlnirea luă sfârşit, secretarul de stat îşi conduse 
oaspetele la maşină, cerându-le membrilor echipei sale să-l 
aştepte în sala de conferinţe. Se întoarse după câteva 
minute, întrebându-l imediat pe Scott: 

— De ce eşti sigur că a încercat o cacialma când s-a 
referit la posibilul nostru plan de a-l elimina pe Saddam? L- 
am urmărit cu atenţie, nici n-a clipit. 

— De acord, domnule, replică Scott. Dar a fost singura 
propoziţie într-o discuţie de două ore, pe care a citit-o 
cuvânt cu cuvânt. Nici nu cred că a scris-o el. Probabil că 
declaraţia a fost concepută de unul din consilieri. Şi mai 
semnificativ mi se pare faptul că Rabin n-o consideră 
credibilă. 

— Dar dumneata crezi că israelienii au pus la punct un 
plan pentru a-l omori pe Saddam Hussein? 

— Da, domnule, sunt convins. Şi, în plus, în ciuda 
declaraţiei lui Rabin despre poporul care va trebui ţinut în 
frâu, bănuiesc că el este iniţiatorul acestui plan. Cred că 
este la curent cu toate detaliile, incluzând data şi locul 
adecvate. 

— Ai unele idei şi despre modul cum ar putea să-şi 
realizeze planul? 

— Nu, domnule, nu am, răspunse Scott. 

Christopher se întoarse spre Susan. 

— Peste o oră îi aştept în biroul meu pe Ed Djerijian şi pe 
şeful lui de secţie care răspunde de Orientul Mijlociu şi 
trebuie să-l văd pe preşedinte înainte de plecarea lui spre 
Huston. 

Christopher se îndreptă spre ieşire dar, înainte de a 
ajunge la uşă, aruncă o privire în spate: 

— Mulţumesc, Scott. Mă bucur că te-am putut răpi o zi de 
la Yale. Mi se pare că în următoarele săptămâni o să te 
vedem destul de des pe aici. 

Secretarul de stat dispăru pe uşă. 

— Te rog să primeşti şi mulţumirile mele, spuse Susan, 
adunându-şi hârtiile şi grăbindu-se să nu-şi piardă şeful. 

— A fost plăcerea mea, răspunse Scott, adăugând după o 
clipă: Ce zici de o cină împreună diseară? Jockey Club, ora 
opt? 

Susan se opri. 

— Profesore Bradley, ar trebui să-ți  desfăşori 
investigațiile cu mai multă atenție. De şase ani trăiesc cu 
acelaşi bărbat şi... 

— Şi am auzit că treaba a început să scârțâie în ultima 
vreme, o întrerupse Scott. Oricum, domnul respectiv 
participă la o conferinţă în Seattle, nu-i aşa? 

Susan mâzgăli câteva cuvinte pe o foaie şi i-o întinse lui 
Dexter Hutchins. Dexter o citi şi, împingând-o spre Scott, 
izbucni în râs. „Este o cacialma” era scris pe hârtie. 

Rămânând singuri, se părea că şi Dexter Hutchins avea 
nevoie de un răspuns la o întrebare: 

— De ce eşti atât de sigur că nu plănuim şi noi 
asasinarea lui Saddam? 

— Nu sunt deloc sigur, admise Scott. Dar sunt convins că 
israelienii n-au nici cea mai vagă informaţie în privinţa asta. 

Dexter zâmbi. 

— Mulţumesc că ai fost cu noi, Scott. Rămânem în 
contact. Am o presimţire că în următoarele luni vei face 
naveta cu avionul la Washington. 

Scott aprobă în tăcere, mulţumit că întâlnirea se apropia 
de sfârşitul ei firesc şi că vor mai trece câteva săptămâni 
până va fi din nou solicitat la Washington. 

Scott luă un taxi până la Ritz Carlton şi, odată ajuns în 
cameră, începu să-şi strângă lucrurile. In ultimul an 
încercase să-şi imagineze zeci de scenarii pe care israelienii 

le-ar fi putut folosi pentru a-l lichida pe Saddam Hussein, 
dar niciunul nu rezistase când luase în calcul extraordinarul 
sistem de protecţie de care beneficia preşedintele irakian 
în orice deplasare. Scott era de asemenea convins că prim- 
ministrul Rabin n-ar aproba niciodată o asemenea 
operaţiune, dacă n-ar fi sigur că agenţii lui au toate şansele 
de a se întoarce sănătoşi în Israel. Israelul nu avea nevoie 
ca încă o umilire să se adauge celorlalte probleme pe care 
le avea. 

Cu telecomanda în mână, Scott trecu rapid prin 
programele de ştiri. Preşedintele era în drum spre Houston 
pentru o campanie al cărei scop era strângerea de fonduri 
pentru senatorul Bob Krueger, care va concura pentru 
postul lui Lloyd Bentsen în alegerile speciale din mai. 
Avionul preşedintelui  decolase cu întârziere de pe 
aeroportul Andrews. Nu era nicio explicaţie pentru 
decalarea orarului - noul preşedinte îşi câştigase rapid 
reputaţia de a funcţiona după fusul orar „Standard Clinton”. 
Singura explicaţie oferită de corespondentul Casei Albe era 
că întârzierea se datorase prelungirii discuţiei pe care 
preşedintele o avusese cu secretarul de stat. Scott stinse 
televizorul şi se uită la ceas. De abia trecuse de şapte seara 
iar zborul lui era programat pentru zece fără douăzeci. 
Avea suficient timp pentru a ciuguli ceva la repezeală, 
înainte de a pleca spre aeroport. Toată ziua nu i se 
oferiseră decât câteva sandvişuri şi un pahar cu lapte şi se 
gândi că CIA îi era datoare, cel puţin, cu o masă decentă. 

Cobori la Jockey Club şi fu condus la o masă din colţul 
sălii. Un guraliv membru al Camerei Reprezentanţilor o 
asigura pe o blondă, care putea să-i fie fiică, că în 
întrunirea secretă pe care preşedintele o avusese cu 
secretarul de stat „se discutase amendamentul meu la 
bugetul apărării”. Blonda părea destul de impresionată, pe 
când şefa de sală îi urmărea cu o detaşare deplină. 

După ce comandă somon afumat, muşchi de vacă la 
grătar şi o sticlă de jumătate de Mouton Cadet, Scott 
încercă încă o dată să treacă în revistă toate detaliile 

discursului prim-ministrului Rabin. Ajunse la concluzia că 
versatul politician nu le oferise nici cel mai vag indiciu 
referitor la „cum” sau „când” - sau chiar „dacă” - israelienii 
îşi vor pune planul în aplicare. 

La recomandarea şefei de sală acceptă şi o porţie din 
sufleul de ciocolată care era specialitatea casei. Era sigur 
că o asemenea masă nu se va repeta prea curând şi, 
oricum, a doua zi va trebui să-şi petreacă câteva ore în sala 
de gimnastică. După ce linse ultima linguriţă, Scott îşi privi 
ceasul: opt şi trei minute - încă mai avea timp pentru o 
cafea, înainte de a se arunca într-un taxi pentru aeroport. 

Decise că o ceaşcă era suficientă şi făcu semn să i se 
aducă nota de plată. Scoase Master Cardul, aşteptând să 
apară şefa de sală. 

— Tocmai a sosit invitata dumneavoastră, îi comunică 
aceasta deloc surprinsă. 

— Invitata mea...? începu Scott. 

— Salut, Scott. Îmi pare rău că am întârziat puţin dar, 
chiar când să plec, a venit preşedintele şi ne-a bombardat 
cu întrebări. 

Scott se ridică de pe scaun, strecurând Master Cardul în 
buzunar, înainte de a o săruta pe Susan pe obraz. 

— Ai spus ora opt, nu-i aşa? verifică ea. 

— Da, bineînţeles, răspunse Scott cu naturaleţe, ca şi 
cum nu făcuse nimic altceva decât s-o aştepte. 

Şefa de sală reapăru, oferindu-le două meniuri 
impresionante. 

— V-aş recomanda somon afumat şi muşchi de vacă la 
grătar, le propuse, fără ca nici măcar o umbră de zâmbet 
să-i treacă pe faţă. 

— Nu, ar fi cam mult pentru mine, spuse Susan. Dar, 
Scott, nu-ţi fă probleme din cauza mea. 

— Să nu crezi că doar preşedintele Clinton ţine dietă. 
Consomeul şi salata casei îmi convin de minune. 

Scott o privea, în timp ce ea răsfoia lista de bucate, cu 
ochelarii proptiţi pe vârful nasului. Schimbase austerul taior 
de un albastru închis cu o rochie midi roz care îi scotea şi 

mai mult în evidentă trăsăturile delicate. Părul blond i se 
învolbura acum liber pe umeri şi, pentru prima oară de 
când o cunoştea, buzele îi erau conturate cu ruj. Ea îşi 
ridică privirea şi zâmbi. 

— Crab pane, se decise ea. 

— Cum a comentat preşedintele? se interesă Scott ca şi 
cum încă s-ar fi aflat într-o întrunire la Departamentul de 
Stat. 

— Nu cine ştie ce, răspunse pe un ton scăzut. Doar că, 
dacă Saddam va fi asasinat, i se pare normal ca el să 
devină ţinta prioritară a irakienilor. 

— Un răspuns destul de omenesc, acceptă Scott. 

— Hai să lăsăm politica, spuse Susan. Să vorbim despre 
lucruri mai interesante. De ce crezi că Ciseri nu este 
suficient de prețuit, în timp ce Bellini este supraevaluat? se 
interesă ea. 

Scott îşi dădu seama că şi Susan îi citise dosarul de cadre 
din scoarță în scoarță. 

— A, de asta ai venit. Te pasionează arta. 

În următoarea oră, discuţia se învârti în jurul lui Bellini, 
Ciseri, Caravaggio, Florenței şi Veneţiei, neobservând cum 
trece timpul, până când şefa de sală reapăru lângă masă. 

Le recomandă sufleul de ciocolată, părând uşor 
dezamăgită că amândoi îi refuzară propunerea. 

În timp ce-şi sorbeau cafeaua, Scott a depănat amintiri 
din viaţa la Yale, iar Susan a mărturisit că uneori o încearcă 
regretul de a fi refuzat propunerea de a ţine cursuri timp de 
un an la Stanford. 

— Una din cele cinci universităţi care au fost onorate de 
cursurile pe care le-ai ţinut. 

— Dar nu Yale, profesore Bradley, spuse ea, împăturindu- 
şi şervetul. Scott zâmbi. Mulţumesc pentru această 
minunată seară, continuă ea, când şefa de sală le aduse 
nota de plată. 

Scott o semnă în grabă, sperând că Susan nu va observa 
nimic, iar serviciul contabil al CIA nu-şi va pune prea multe 
întrebări despre cele trei consumaţii de pe nota de plată. 

Când Susan se duse la toaletă, Scott îşi privi ceasul: zece 
şi douăzeci şi cinci. Ultimul avion decolase cu aproape o oră 
în urmă. Se îndreptă spre recepţie, interesându-se dacă și- 
ar mai putea prelungi şederea cu încă o noapte. 
Recepţionerul apăsă pe clapele computerului, studie 
rezultatul şi îi comunică: 

— Da, este în regulă, profesore Bradley. Ca de obicei, 
micul dejun la ora şapte şi Washington Post, nu-i aşa? 

— Mulţumesc, îi răspunse, în timp ce Susan apăruse 
lângă el. 

Ea îşi trecu braţul pe sub al lui şi se îndreptară spre 
taxiurile care aşteptau pe aleea pietruită din faţa hotelului. 
Portarul deschise uşa primului taxi, în timp ce Scott o 
săruta pe obraz. 

— Sper să te revăd curând. 

— Depinde doar de secretarul de stat, îi zâmbi Susan 
urcându-se în taxi. 

Portarul închise portiera iar Scott îi însoţi drumul spre 
Massachusetts Avenue cu fluturări de mână. 

Scott inspiră adânc şi se gândi că, după două mese 
copioase, nu i-ar strica o scurtă plimbare. Gândurile îi 
pendulau neîntrerupt între Saddam şi Susan, fiind convins 
că nu poate aprecia exact personalitatea nici unuia dintre 
ei. 

După douăzeci de minute reveni agale la Ritz Carlton 
dar, înainte de a urca în camera lui, se întoarse în 
restaurant pentru a o răsplăti pe şefa de sală cu douăzeci 
de dolari. 

— Mulţumesc, domnule, sper că v-au plăcut ambele cine. 

— Dacă vreodată rămâi fără slujbă, ştiu o instituţie în 
Virginia căreia i-ar fi foarte folositoare talentele tale 
speciale, o asigură Scott. 

Şefa de sală se înclină uşor. Scott părăsi restaurantul, luă 
liftul până la etajul cinci şi se îndreptă spre camera 505. 

După ce deschise uşa, intră în cameră, fiind surprins că 
lăsase lumina aprinsă. Îşi scoase haina, străbătând holul 
spre dormitor. Se opri, holbându-se la priveliştea care îi 

apăruse în faţă. Susan se cocoţase în mijlocul patului şi, cu 
ochelarii pe vârful nasului, răsfoia însemnările de la 
întrunirea de după-amiază. Îşi ridică privirea, 
întâmpinându-l cu un zâmbet dezarmant. 

— Secretarul de stat mi-a cerut ca, înaintea următoarei 
întâlniri, să descopăr cât mai multe despre tine. 

— Când este următoarea întâlnire? 

— Mâine dimineaţă, la nouă fix. 

Capitolul Opt 


Semnătura lui Button Gwinnett se dovedi a fi o problemă. 
Scrisul era subţire şi mărunt, cu un „G” destul de înclinat. li 
trebuiră câteva ore lui Dollar Bill pentru a se hotărî că 
semnătura poate fi scrisă pe cele două foi de pergament 
care-i rămăseseră. În zilele care au urmat, îi fuseseră 
necesare cincizeci şi şase de nuanţe diferite de cerneală şi 
variaţii aproape imperceptibile de intensitate a apăsărilor 
pe duzina de peniţe folosite, înainte de a se declara 
mulţumit şi în privinţa lui Lewis Morris, Abraham Clark, 
Richard Stockton şi Caesar Rodney. Însă, cea pe care o 
considera indiscutabil o capodoperă, era semnătura lui John 
Hancock - forma, acurateţea, nuanţa cernelii şi intensitatea 
apăsării semănau perfect. 

Irlandezul definitivă cele două copii ale Declaraţiei de 
Independenţă în a patruzeci şi opta zi de când acceptase 
trataţia lui Angelo în barul din San Francisco. 

— Una este o copie perfectă, îl avertiză pe Angelo, 
cealaltă are un defect aproape insesizabil. 

Angelo se uita uluit la cele două documente, incapabil să 
găsească cuvintele potrivite pentru a-şi exprima admiraţia. 

— Când lui William J. Stone i s-a cerut în 1820 să 
realizeze o copie, i-au fost necesari aproape trei ani, zise 
Dollar Bill. Şi, foarte important, avea şi binecuvântarea 
Congresului. 

— Ai de gând să-mi spui care este singura diferenţă 
dintre original şi copia pe care o consideri perfectă? 

— Nu, dar am să-ţi spun că datorită lui William J. Stone 
am găsit drumul cel bun. 

— Deci, care-i următorul pas? 

— Răbdare, îi recomandă artistul, aluatul nostru are 
nevoie de timp ca să dospească. 

Angelo îl urmări pe Dollar Bill mutând grijuliu cele două 
pergamente pe masa din mijlocul camerei pe care fusese 
montată o lampă cu vapori de xenon. 

— Chestia asta dă o lumină identică celei naturale, dar 
cu o intensitate mult mai mare, explică Bill. 

Apăsă pe comutator şi camera se lumină ca un studio de 
televiziune. 

— Dacă estimările mele sunt exacte, continuă Bill, în 
locul celor peste două sute de ani care i-au trebuit naturii 
pentru a îngălbeni originalul, lampa va reuşi acelaşi lucru în 
treizeci de ore. Un zâmbet îi înflori pe faţă: Fără îndoială, e 
timp suficient pentru a te îmbăta. 

— Încă nu e momentul, interveni Angelo pe un ton 
ezitant. Domnul Cavalli mai are o dorinţă. 

— Şi care ar fi aia? se interesă Dollar Bill cu un pronunţat 
accent irlandez. 

Ultimul capriciu al domnului Cavalli îi trezi interesul lui 
Dollar Bill. 

— Am impresia că în aceste condiţii ar trebui să fiu plătit 
dublu, fu singurul răspuns al falsificatorului. 

— Domnul Cavalli este de acord să-ţi dea încă zece mii, 
replică Angelo. 

Dollar Bill aruncă o privire spre cele două copii, ridică 
nepăsător din umeri şi acceptă, cu o înclinare a capului. 


Treizeci şi şase de ore mai târziu, preşedintele onorific şi 
directorul executiv al firmei „Talente” se urcau la bordul 
avionului-taxi spre Washington. 

Inainte de a se întoarce la New York trebuiau să realizeze 
două evaluări. Dacă rezultatele amândurora se dovedeau 
pozitive, pasul următor era organizarea unei întâlniri a 
echipei operaţionale care avea să participe la realizarea 
acţiunii. 

Dacă, totuşi, rezultatele nu ar fi fost cele sperate, la 
întoarcerea pe Wall Street, Cavalli avea de dat două 
telefoane. Primul, domnului Al Obaydi căruia i-ar fi spus că 
este imposibil de a-i fi satisfăcută dorinţa, iar cel de-al 
doilea, contactului lor din Liban pentru a-l anunţa că firma 
nu poate face afaceri cu un tip care pretinsese ca zece la 
sută din bani să fie depuşi într-un cont pe numele său într-o 

bancă elveţiană. Cavalli ar fi dezvăluit şi numărul contului 
pe care firma îl deschisese la Geneva pe numele lui Al 
Obaydi, transferând astfel  responsabilitatea  eşecului 
acţiunii prim-consilierului ambasadei. 

Cei doi bărbaţi ieşiră din terminalul principal, grăbindu-se 
spre maşina care-i aştepta să-i ducă la Washington. 
Trecură podul de pe Strada 14, îndreptându-se spre est pe 
Constitution Avenue, oprindu-se în faţa Galeriilor Naţionale, 
un imobil vizitat în premieră de amândoi. 

Când ajunseră în aripa estică a muzeului, se aşezară pe 
una din băncile lipite de perete, chiar sub imensa sculptură 
a lui Calder, şi începură să aştepte. 

Zgomotul de paşi îi smulse din reverie. Căutând cauza 
larmei, descoperiră că masa de vizitatori îşi încetase 
mişcarea browniană, ordonându-se spre una din laturile 
sălii, în încercarea de a crea un culoar liber. 

Când văzu prima oară personajul, Cavalli se ridică în 
picioare, într-un gest reflex. Tipii din garda personală - 
Angelo îi recunoscu pe doi dintre ei - îl pilotau prin 
coridorul uman, în timp ce el se oprea pentru a împărţi cât 
mai multe strângeri de mână. 

Cei doi lideri ai firmei făcură câţiva paşi înainte pentru a 
avea o cât mai bună privelişte a spectacolului. Era ceva cu 
totul deosebit: zâmbetul larg, călcătura şi ritmul mersului, 
chiar şi aceeaşi manieră de a întoarce capul. Când se opri 
în faţa lor, aplecându-se uşor pentru a schimba câteva 
vorbe cu un puşti, cei doi Cavalli avură iluzia, pentru un 
moment, că personajul ar putea fi cel adevărat. 

Bărbatul ajunse în faţa intrării imobilului, iar băieţii din 
garda personală îl conduseră spre a treia limuzină din şirul 
de şase care erau în aşteptare. În câteva clipe, maşina se 
topi în depărtare într-un descrescendo sonor al sirenelor. 

— Exerciţiul ăsta de două minute ne costă o sută de mii 
de dolari, comentă Tony, în timp ce se îndreptau spre 
ieşire. 

Tocmai împingea uşa turnantă, când un băieţel îl împinse 
grăbit, răcnind cât îl ţineau plămânii: 

— Tocmai l-am văzut pe Preşedinte! Tocmai l-am văzut 
pe Preşedinte! 

— A meritat cu prisosinţă toţi banii, zise tatăl lui Tony. 
Acum nu ne mai rămâne decât să aflăm dacă şi Dollar Bill 
este la înălţimea reputației sale. 


Când mai avea aproape patru luni până la terminarea 
cursului, Hannah primi un telefon prin care i se cerea să se 
prezinte urgent la ambasadă. Fu cuprinsă de presimţiri 
negre. 

La examenele pe care le susţinea din două în două 
săptămâni, vinerea, Hannah primise note substanţial mai 
mari decât ceilalţi cinci agenţi participanţi la cursuri, care 
mai rămăseseră la Londra. l-ar fi părut al dracului de rău 
dacă i s-ar fi comunicat, după atâta muncă, că nu este 
socotită capabilă să facă faţă situaţiei. 

Întâlnirea neprotocolară cu ataşatul cultural, un rang 
eufemistic pentru colonelul Kratz, omul numărul unu al 
Mossadului la Londra, fusese fixată pentru ora şase a acelei 
seri. 

La seminarul de dimineaţă, Hannah reuşi cu greu să se 
concentreze asupra cărţilor profetului Mahomed, situaţia 
înrăutăţindu-se în cursul după-amiezii, când tema de studiu 
fusese „Ocupaţia şi Protectoratul Britanic în Irak între 1917- 
1932”. Fu fericită când reuşi s-o şteargă pe la cinci, fără să 
i se ceară să mai studieze ceva în plus. 

În ultimele două luni, ambasada israeliană fusese un 
teritoriu interzis tuturor agenţilor cursanţi, cu excepţia 
cazului când erau invitaţi în mod special. Toată lumea ştia 
că somaţia de prezentare era urmată de înmânarea 
biletului de avion pentru întoarcerea spre casă: nu mai 
avem nevoie de tine. „La revedere” şi, dacă erai printre cei 
norocoşi, un „Mulţumesc”. Doi dintre cursanţi trecuseră în 
ultima lună prin acest ritual. 

Hannah nu zărise clădirea ambasadei decât o dată, în 
goana maşinii, pe drumul de întoarcere spre casă. Nici nu 
mai ştia prea bine pe unde este. Studiind o hartă a Londrei, 

o descoperi în Kensington, Palace Green, puţin retrasă din 
sosea. 

Câteva minute înainte de ora şase, Hannah ieşea din 
staţia de metrou South Kensington. O luă înainte pe 
trotuarul larg care dădea spre Palace Green şi, ocolind 
ambasada Filipinelor, ajunse exact la timp în faţa imobilului 
în care funcţiona Misiunea Israelului. Îi zâmbi poliţistului de 
pază în timp ce urca treptele spre intrarea principală. 

Se prezentă funcţionarului de la recepţie, explicându-i că 
are o întâlnire cu ataşatul cultural. 

— Primul etaj. Când ajungeţi în capătul scării, veţi vedea 
o uşă verde chiar în faţa dumneavoastră. 

Hannah urcă încetişor treptele monumentalei scări, 
încercând să-şi adune gândurile. O undă de nelinişte o 
străbătu când ciocăni la uşă. Aproape imediat, uşa se 
deschise larg: 

— Încântat de cunoştinţă, Hannah, o primi un tânăr pe 
care nu-l mai văzuse vreodată. Mă numesc Kratz. Imi pare 
rău că te-am chemat pe neaşteptate, dar avem o 
problemă. Te rog, ia loc, adăugă el, arătându-i scaunul 
confortabil de pe cealaltă parte a biroului lat. 

Nu părea tipul de bărbat amator de sporovăială, fu prima 
concluzie a lui Hannah. 

Se aşeză ţeapănă în scaun, iscodindu-l pe bărbatul din 
faţa ei care i se părea mult prea tânăr pentru funcţia de 
ataşat cultural. Apoi îşi reaminti care era adevărata 
ocupaţie a colonelului la Londra. Kratz avea o faţă 
deschisă, cu trăsături calde şi, dacă n-ar fi fost prematura 
calviţie care-şi croia drumul dinspre frunte în sus, ar fi 
putut trece drept un bărbat atrăgător. 

Palmele lui masive se odihneau pe birou în timp ce 
privirea i se fixase pe Hannah. Ochii o urmăreau cu atâta 
concentrare, încât Hannah simţea cum o undă de teamă i 
se strecura în suflet. 

Hannah îşi încleştă pumnul. Dacă tot urma să fie trimisă 
acasă, cel puţin ar fi dorit să-şi susţină cauza, mai ales că-şi 
pregătise şi repetase pledoaria. 

93 


- HOȚI DE ONOARE - 


Ataşatul cultural ezita, ca şi cum îşi căuta cuvintele de 
început. Momentul prelungit de tăcere îi punea lui Hannah 
nervii la încercare; ar fi vrut ca el să se decidă o dată. Era 
mai rău decât aşteptarea rezultatelor la examenul pe care 
ştii că l-ai picat. 

— Cum te simţi la familia Rubin? se interesă Kratz. 

— Mulţumesc, foarte bine, răspunse Hannah, fără să-i 
ofere alte detalii. Era decisă să nu-l lase să se îndepărteze 
de subiectul real al întâlnirii. 

— Şi cum merge cursul? 

Hannah ridică din umeri, dând uşor din cap. 

— Îţi doreşti să te întorci în Israel? întrebă el. 

— Numai dacă aş primi o misiune care să merite 
întoarcerea acasă, replică Hannah, uşor enervată că-şi 
coborâse garda. Ar fi vrut ca, cel puţin pentru o clipă, să nu 
o mai privească. 

— Ei bine, s-ar putea să nu te întorci în Israel, spuse 
Kratz. 

Hannah se foi în scaun. 

— Cel puţin, nu imediat, continuă Kratz. Poate, ar trebui 
să-ţi explic. Deşi cursurile mai durează încă patru luni - 
făcu o pauză deschizând dosarul pe care-l avea în faţă - 
îndrumătorul tău ne-a informat că s-ar părea că notele pe 
care le vei obţine la examenele finale vor fi mai bune decât 
ale celorlalţi cinci agenţi. De altfel, ştii foarte bine chestia 
asta. 

Era pentru prima oară când lui Hannah i se acorda rangul 
de agent. 

— Deja am hotărât că vei face parte din echipa finală, se 
grăbi Kratz, anticipând întrebarea ei. Dar, cum se întâmplă 
adeseori în activitatea noastră, avem o problemă. Şi, 
fiindcă timpul ne presează, ne-am gândit că tu ai fi singura 
persoană bine pregătită pe care o putem folosi. 

Hannah se aplecă peste birou. 

— Dar am crezut că scopul antrenamentului prin care am 
trecut este o misiune la Bagdad. 

— Bineînţeles, iar când va fi cazul, vei merge la Bagdad, 

dar acum vrem să te infiltrăm într-un alt teritoriu inamic. 
Nu avem o metodă mai bună pentru a ne lămuri cum te 
comporţi în condiţii deosebite. 

— Unde ar trebui să merg? întrebă Hannah, incapabilă 
să-şi ascundă mulţumirea. 

— Paris. 

— Paris? repetă Hannah pe un ton dezamăgit. 

— Da. Am aflat că şeful Reprezentanţei Irakului a solicitat 
guvernului său să-i trimită încă o secretară. A fost 
selecționată o tânăra care, peste zece zile, va părăsi 
Bagdadul cu destinaţia Paris. Dacă doreşti să îi iei locul, 
tânăra nu va ajunge niciodată pe aeroportul Charles de 
Gaulle. 

— Vor şti în câteva minute că nu sunt persoana pe care o 
aşteptau. 

— Puțin probabil, o asigură Kratz, scoțând un dosar 
voluminos dintr-unul din sertarele biroului şi începând să-l 
răsfoiască. Tânăra despre care vorbim, după ce a absolvit 
liceul Putney, a studiat engleza la Universitatea Durham, în 
ambele cazuri beneficiind de burse acordate de guvernul 
irakian. Ar fi dorit să rămână în Anglia dar, acum doi ani, 
când au fost anulate vizele studenţeşti, a trebuit să se 
întoarcă la Bagdad. 

— Dar familia ei... 

— Tatăl a fost ucis în războiul cu Iranul iar mama s-a 
mutat la sora ei, undeva pe lângă Karbala. 

— Fraţi, surori? 

— Doar un frate în Garda Republicană. Găseşti totul în 
dosar. Înainte de a ne comunica ce hotărâre ai luat, ai 
câteva zile pentru un studiu temeinic al dosarului. Tel 
Avivul este convins că avem o şansă bună de ate infiltra în 
locul ei. Faptul că la Paris te simţi ca acasă este un punct în 
favoarea ta. Misiunea ta va dura între trei şi, cel mult, şase 
luni. 

— Şi după aceea? 

— Înapoi în Israel, pentru a participa la pregătirea finală 
pentru Bagdad. Apropo, dacă te hotărăşti să-ţi asumi 

această misiune, să ştii că scopul principal nu este să te 
folosim pe post de spion. Avem deja câţiva agenţi în Paris. 
Dorim doar să te impregnezi de atmosfera care te va 
înconjura, să te obişnuieşti cu modul de viaţă al arabilor şi 
să gândeşti la fel ca ei. Nu cumva să ţii vreun jurnal şi, în 
general, nu notezi nimic. Păstrezi totul în memorie. Ne vei 
raporta când te vom retrage de acolo. Să nu uiţi niciodată 
că misiunea ta finală este, de departe, mult mai importantă 
pentru Israel, decât ar putea fi vreodată sarcina pe care ţi-o 
încredinţăm acum. Zâmbi pentru prima oară: Poate ai 
nevoie de câteva zile pentru a lua o decizie. 

— Nu, mulţumesc, răspunse Hannah. De data aceasta, 
Kratz era cel care părea neliniştit. Accept cu bucurie, dar 
am o problemă. 

— Care? se miră Kratz. 

— Nu mă descurc la maşina de scris şi, în niciun caz, în 
arabă. 

Tânărul râse: 

— Va trebui să-ţi aranjăm un curs intensiv. Ar fi mai bine 
să pleci imediat de la familia Rubin şi să te muţi la una 
dintre locuinţele de serviciu de la ambasadă. Nimeni nu-ţi 
va cere explicaţii şi nici tu nu le vei oferi. Între timp, 
studiază dosarul acesta. li întinse un dosar pe a cărui 
copertă era scris, cu litere îngroşate, un nume: „Karima 
Saib”. În zece zile trebuie să-l înveţi pe dinafară. Viaţa ta 
depinde de cât de mult vei memora din acest dosar. 

Kratz se ridică de pe scaun, ocoli biroul şi o conduse pe 
Hannah spre uşă. 

— Incă ceva, spuse el în timp ce-i deschidea uşa. Cred că 
asta îţi aparţine. 

Şi ataşatul cultural îi întinse lui Hannah o micuță geantă 
jerpelită... 

x 

În maşina care-i ducea spre Georgetown, bătrânul Cavalli 
asculta explicaţiile fiului său: sirenele maşinilor fuseseră 
oprite la o sută de metri de muzeu, iar limuzinele se 
risipiseră, una după alta, la intersecțiile care urmaseră, 

amestecându-se în fluxul normal al traficului. 

— Şi actorul? 

— Fără perucă şi cu ochelari cu lentile cenuşii, Lloyd 
Adams este perfectul anonim. După-amiază se va întoarce 
la New York. 

— Bravo. 

— lar limuzinele, după ce li se schimbă plăcile de 
înmatriculare, vor reintra în câteva zile în trafic cu 
numerele originale de New York. 

— Eşti un adevărat profesionist, îl felicită tatăl. 

— Da, dar a fost repetiţia cu costume doar a unei 
secvenţe. Ceea ce încercăm este punerea în scenă a unui 
spectacol în trei acte la care să asiste tot Washingtonul. 

— Nu uita că ai primit o sută de milioane de dolari pentru 
a asigura o regie perfectă, îi reaminti bătrânul. 

— Dacă reuşim, va merita toţi banii, îl asigură Tony, în 
timp ce maşina trecea pe lângă hotelul Four Seasons. 

Şoferul coti la stânga, în josul unei alei, oprindu-se în faţa 
unei case care-şi păstra aspectul pitoresc în ciuda anilor 
care trecuseră peste ea. Angelo îi aştepta lângă portiţa de 
fier forjat din spatele căreia plecau treptele de piatră. 
Preşedintele onorific şi directorul executiv se dădură jos din 
maşină şi, conduşi de Angelo, coborâră treptele fără să 
scoată un cuvânt. 

Uşa de la subsol îi aştepta larg deschisă. După ce intrară, 
Angelo făcu prezentările de rigoare, iar Bill O'Reilly îi 
conduse de-a lungul coridorului spre camera sa. Ajunşi în 
faţa uşii, Dollar Bill o descuie într-un ritual care s-ar fi 
potrivit mai bine peşterii lui Aladin. Deschise uşa, făcând o 
scurtă pauză înainte de a aprinde lumina şi conducând apoi 
procesiunea spre masa din centrul camerei, unde cele două 
pergamente aşteptau să fie examinate. Le explică 
vizitatorilor că doar unul dintre ele era copia perfectă a 
originalului. 

Bill le dădu câte o lupă şi se retrase lângă perete, 
aşteptând aprecierile lor. Cei doi Cavalli nu prea erau siguri 
de unde ar trebui să înceapă, privirile lor pendulând câteva 

minute între cele două documente, fără ca ei să scoată un 
cuvânt. Tony îşi fixase atenţia pe începutul primului 
paragraf „Atunci când în cursul evenimentelor umane...”, în 
timp ce bătrânul Cavalli părea fascinat de semnăturile lui 
Francis Lightfoot Lee şi Carter Braxon, cărora colegii lor din 
Virginia le lăsaseră doar ultimul colţişor pentru a-şi 
imortaliza numele. 

După câtva timp, bătrânul Cavalli se îndreptă de şale, se 
întoarse spre irlandezul cel mititel şi, înapoindu-i lupa, zise: 

— Maestre, tot ce pot să spun este că William J. Stone ar 
fi fost mândru să te cunoască. 

Dollar Bill se aplecă uşor, acceptând complimentele 
adresate maestrului falsificator. 

— Dar care dintre ele este copia perfectă? întrebă 
Cavalli. 

— Tot William J. Stone m-a îndrumat pe calea cea bună 
pentru rezolvarea acestei mici enigme. 

Cei doi Cavalli aşteptară în linişte ca Dollar Bill să-şi 
continue explicaţia. 

— Când Timothy Matlock a conceput originalul în 1776, a 
făcut trei greşeli. A reuşit să corecteze două dintre ele prin 
simple inserări. 

Degetul lui Dollar Bill se fixă pe cuvântul „reprezentativ”, 
în care lipseau literele „e” şi „n”, mutându-se apoi câteva 
rânduri mai jos, pe spaţiul unde fusese sărit cuvântul 
„doar”. Ambele corecturi fuseseră inserate cu un 8. 

— Dar, continuă Dollar Bill, domnul Matlock a mai făcut o 
greşeală de ortografie pe care n-a corectat-o. O s-o găsiţi 
corectată de mine pe una din copii. 

Capitolul Nouă 


După ce, seara, avionul o dusese la Beirut, a doua zi 
Hannah urma să se îmbarce în cursa de Paris. Nu fusese 
însoţită de niciunul din agenţii Mossadului, pentru a evita 
riscul de a fi expusă în compania unei persoane care putea 
fi recunoscută. Orice israelian depistat în Liban era arestat 
imediat. 

Formalităţile vamale şi de verificare a documentelor 
durară mai mult de o oră, dar, în cele din urmă, Hannah, 
posesoare a unui paşaport britanic, părăsi aeroportul 
cărând o geantă de voiaj şi având asupra sa doar câteva 
lire libaneze. Peste douăzeci de minute se afla în holul 
hotelului Hilton de lângă aeroport, completând fişa de 
înregistrare. Îi explică recepţionerului că va rămâne doar o 
noapte în hotel, plătind în avans cu lire libaneze. Se duse 
direct în camera ei de la etajul nouă şi nu se mai aventură 
afară toată ziua. 

Primi doar un telefon la şapte douăzeci seara. La 
întrebarea lui Kratz, răspunse doar cu un „Da” şi asta fu 
toată convorbirea. 

La unsprezece fără douăzeci se duse să se culce, dar se 
perpeli în pat, trezindu-se aproape la fiecare oră. Intre 
reprizele de somn agitat dădea drumul la televizor, aţipind 
din nou printre westernurile-spaghetti dublate în libaneză. 
În dimineaţa următoare, la şapte fără zece, era în picioare; 
mâncă un baton de ciocolată, descoperit în micuțul frigider 
din cameră, se spălă pe dinţi şi făcu un duş cu apă rece. 

Cumpăni câteva clipe în faţa genţii de voiaj pentru a 
alege îmbrăcămintea care i-ar fi plăcut Karimei; se îmbrăcă 
şi se aşeză pe colţul patului, privindu-se în oglindă. Nu-i 
plăcu ceea ce văzu. 

Kratz insistase ca ea să-şi tundă părul, să aducă cât mai 
mult cu domnişoara Saib, aşa cum apărea ea în neclara, 
dar singura fotografie pe care o aveau. De asemenea, i se 
ceruse să poarte ochelari cu rame metalice, cu lentile din 

sticlă, fără dioptrii. În ultima săptămână, deşi exersase 
purtatul ochelarilor, încă nu se obişnuise cu ei, adeseori 
uitând să-i pună sau, şi mai dramatic, rătăcindu-i prin 
diverse locuri. 

La opt şi nouăsprezece minute primi un al doilea telefon 
prin care i se confirma că avionul decolase din Amman cu 
„încărcătura” la bord. 

Câteva clipe mai târziu, când de pe coridor îi ajunse la 
urechi rumoarea sporovăielii femeilor de serviciu, deschise 
uşa şi răsuci repede placa atârnată de mâner, punând-o în 
poziţia „Vă rog, nu deranjaţi”. Įncepu să aştepte, 
nerăbdătoare, un nou apel telefonic, fie cu „Bagajul 
dumneavoastră s-a rătăcit”, ceea ce însemna că agenţii 
Mossadului rataseră răpirea domnişoarei Saib şi Hannah 
urma să se întoarcă la Londra, fie cu „Vi s-a găsit bagajul”, 
mesajul semnificând reuşita. Dacă primea cel de-al doilea 
mesaj, trebuia să părăsească imediat camera, să ia 
microbuzul hotelului până la aeroport şi să aştepte 
momentul când va fi contactată, răsfoind cărţile din librăria 
de la parterul aeroportului. Curierul care va apărea lângă 
ea îi va lăsa la îndemână un pachet micuţ conţinând 
paşaportul Karimei, dar cu fotografia schimbată, biletul de 
avion pe numele Saib, tichetul de bagaje şi toate obiectele 
personale pe care tânăra le avusese asupra sa. 

Hannah trebuia să se îmbarce cât putea de repede în 
avionul pentru Paris, având cu ea doar geanta de voiaj pe 
care o căra de la Londra. Pe aeroportul Charles de Gaulle 
trebuia să ridice bagajele Karimei Saib şi să se îndrepte 
spre parcarea rezervată VIP-urilor. Avea să fie aşteptată de 
şoferul ambasadorului irakian şi condusă la ambasada 
lordaniei, unde se afla sediul Reprezentanţei Irakului, 
deoarece ambasada irakiană din Paris era în mod oficial 
închisă. Din acel moment, Hannah trebuia să se descurce 
singură, îndeplinind toate ordinele date de personalul 
ambasadei şi neuitând nicio clipă că, spre deosebire de 
evreice, femeile arabe nu ieşeau din cuvântul bărbaţilor. 
Hannah nu avea voie să contacteze ambasada Israelului 

sau să încerce să descopere cine era agentul Mossadului la 
Paris. Dacă situaţia o va cere, acesta va lua legătura cu ea. 

— Ce fac dacă îmbrăcămintea Karimei nu mi se 
potriveşte? îl întrebase pe Kratz. Ştii că sunt mai înaltă ca 
ea. 

— la-ţi suficiente lucruri în geanta de voiaj ca să te 
descurci câteva zile, îi răspunsese el. Pe urmă, cumpără-ţi 
la Paris tot ceea ce crezi că-ţi va trebui pentru următoarele 
şase luni. 

| se dăduseră două mii de franci pentru realizarea acestui 
Scop. 

— Cred că a trecut ceva timp de când n-ai mai fost la 
Paris pentru cumpărături, îi spusese ea. Aştia de abia ajung 
pentru o pereche de blugi şi două tricouri. 

Fără nicio plăcere, Kratz îi mai întinsese cinci mii de 
franci. 

La nouă şi douăzeci şi şapte se auzi soneria telefonului. 


Cei doi Cavalli intrară în sala de întruniri şi se aşezară pe 
cele două scaune neocupate de la capetele mesei, aşa cum 
ar fi procedat preşedintele onorific şi directorul executiv al 
oricărei companii onorabile. Deşi, pentru asemenea 
întâlniri, Cavalli folosea întotdeauna încăperea lambrisată 
în stejar de la subsolul casei părinteşti de pe Strada 75, 
niciunul din cei prezenţi nu credea că ar fi vorba doar de un 
banal consiliu de administraţie. Toţi ştiau că nu va exista o 
ordine de zi, iar concluziile discuţiei nu se vor regăsi în 
procese verbale. 

Pe masă, în faţa fiecărui scaun ocupat de cei şase 
membri ai consiliului de administraţie, erau plasate câte un 
blocnotes, un creion şi un pahar cu apă, aceeaşi recuzită de 
care beneficiaseră miile de întruniri similare care se 
derulaseră în acea dimineaţă în întreaga Americă. Nota 
deosebită era dată de cele două plicuri lungi, plasate în 
faţa fiecăruia, unul subţire, celălalt voluminos, care nu 
dădeau la iveală nici cea mai vagă informaţie despre 
conținuturile lor. 

Privirea lui Tony făcu înconjurul mesei. Toţi participanţii 
aveau două lucruri în comun: erau specialişti de prima 
mână în profesiunea lor şi încălcau legea fără cel mai mic 
scrupul. Doi dintre ei ispăşiseră pedepse în închisori, 
cândva, cu ani în urmă, iar alţi trei ar fi urmat acelaşi drum, 
dacă n-ar fi reuşit la momentul potrivit să-şi asigure 
serviciile celor mai buni avocaţi. 

— Domnilor, începu Cavalli. V-am invitat în această seară 
pentru a discuta despre o afacere care ar putea fi descrisă 
ca fiind un pic mai specială. Făcu o pauză, înainte de a 
continua: Un anumit comanditar ne-a cerut să furăm 
Declaraţia de Independenţă din Arhivele Naţionale. 

Tony făcu din nou o pauză, aşteptând ca rumoarea 
intervențiilor să se domolească, fiecare dintre oaspeţi 
încercând să se arate cât mai amuzant în comentarii: 

— Simplu ca bună ziua, o facem sul şi plecăm cu ea sub 
braţ. 

— Nu, soluţia ar fi să mituim tot personalul. 

— Ba nu, dăm foc la Casa Albă, ar fi diversiunea ideală. 

— Aşi, mai bine le trimitem o scrisoare prin care îi 
anunţăm că am câştigat-o ca premiu la un concurs. 

Înainte de a-şi relua prezentarea, Tony aşteptă ca 
preaplinul umoristic al colegilor să se potolească: 

— Când ne-a abordat prima oară, am avut exact aceeaşi 
reacţie, le comunică Tony. Acum, după câteva săptămâni 
de căutări şi pregătiri, sper însă că-mi veţi da posibilitatea 
de a vă prezenta cazul. 

Hărmălaia încetă, toţi ascultând cu atenţie fiecare cuvânt 
al lui Tony, deşi „scepticismul” ar fi termenul cel mai 
potrivit pentru expresiile de pe feţele lor. 

— În ultimele săptămâni, tatăl meu şi cu mine am schiţat 
un plan pentru a fura Declaraţia de Independenţă. Acum 
suntem pregătiţi să vă împărtăşim tot ce ştim deoarece, 
trebuie să recunosc, am ajuns la stadiul în care nu mai 
putem avansa în derularea proiectului fără ajutorul 
talentelor profesionale ale fiecăruia dintre cei prezenţi aici. 
Daţi-mi voie să vă asigur, domnilor, că alegerea 

dumneavoastră nu s-a făcut la întâmplare. Dar, pentru 
început, vreau să vă prezint Declaraţia de Independenţă. 

Tony apăsă pe un buton de sub tăblia mesei şi uşile din 
spatele lui se deschiseră larg. Un valet intră în cameră 
aducând o foaie de pergament protejată între două lame de 
sticlă. Pergamentul fu pus în centrul mesei. Şase priviri 
sceptice se fixară asupra capodoperei. Trecură câteva 
minute înainte ca vreunul din ei să se aventureze într-o 
opinie: 

— Cred că este mâna lui Bill O'Reilly, zise Frank 
Piemonte, avocatul, aplecându-se şi mai mult pentru a 
admira arabescurile fine ale semnăturilor de sub text. 
Odată, a vrut să mă plătească în bancnote false şi chiar aş 
fi acceptat, dacă aş fi reuşit să-l scot basma curată. 

Tony dădu din cap şi, după ce îi mai lăsă câteva minute 
să cerceteze pergamentul, continuă: 

— Deci, permiteţi-mi să  reformulez declaraţia mea 
anterioară. Planul nostru nu este axat pe furtul Declaraţiei 
de Independenţă ci, mai degrabă, pe înlocuirea originalului 
cu această copie. 

Doi dintre cei care se arătaseră sceptici până acum 
începură să zâmbească. 

— Vă puteţi imagina volumul de pregătiri care a fost 
necesar până acum pentru desfăşurarea planului şi, 
implicit, sumele cheltuite de tatăl meu şi de mine. Dar, 
motivul pentru care continuăm este că suntem convinşi că 
recompensa, în cazul unui succes, depăşeşte cu mult riscul 
de a fi prinşi. Dacă veţi deschide plicurile pe care le aveţi în 
faţă, conținuturile lor îmi vor explica mai clar cuvintele. În 
interiorul fiecărui plic veţi găsi o foaie de hârtie pe care 
este scrisă suma pe care o veţi primi dacă vă hotărâți să 
faceţi parte din echipa operaţională. 

Cei şase bărbaţi se apucară să deschidă plicurile subţiri 
iar Tony continuă: 

— Dacă, după ce veţi citi cifra, vreunul dintre voi crede 
că recompensa nu este pe măsura riscului la care s-ar 
expune, acum este momentul când poate pleca. Sunt 

convins că aceia care vor rămâne se pot baza pe discreţia 
celor care ne vor părăsi deoarece, nici nu trebuie să vă mai 
spun, vieţile noastre vor fi în mâinile lor. 

— Şi ale lor în mâinile noastre, completă preşedintele 
onorific, intervenind pentru prima oară. 

Un freamăt de râsete nervoase se învârteji în jurul mesei, 
în timp ce privirile celor şase nu se dezlipiseră de cecurile 
nesemnate pe care fiecare le avea în faţă. 

— Această sumă reprezintă plata în cazul eşecului 
operaţiei, continuă Tony. Dacă reuşim, cifra va fi triplată. 

— La fel va fi şi condamnarea, dacă vor pune mâna pe 
noi, comentă Bruno Morelli, deschizând gura pentru prima 
oară. 

— Ca să rezumăm, domnilor, spuse Cavalli, ignorând 
comentariul, dacă  decideţi să vă alăturaţi echipei 
operaţionale, veţi primi un avans de zece la sută la sfârşitul 
întrunirii, iar restul în decurs de şapte zile de la realizarea 
contractului. Sumele vor fi depuse la băncile şi în ţările pe 
care le veţi alege. Înainte de a lua o hotărâre, vreau să vă 
mai arăt ceva. 

Tony apăsă iarăşi pe butonul de sub tăblia mesei şi, de 
data aceasta, se deschiseră uşile de la celălalt capăt al 
încăperii. Priveliştea care li se înfăţişă îi făcu pe doi dintre 
musafiri să sară în picioare, altul rămase cu gura căscată, 
iar ceilalţi trei se holbau neîncrezători. 

— Domnilor, îmi pare bine că aţi reuşit să fiţi azi alături 
de mine. Doream să vă asigur de deplina mea implicare în 
acest proiect şi sper că vă simţiţi în stare să faceţi parte din 
echipa operaţională. Acum, trebuie să vă părăsesc domnilor 
- urmă bărbatul care se oprise lângă scaunul preşedintelui 
onorific, readucându-le în urechi accentul care devenise 
atât de familiar poporului american în ultimele şase luni - 
dar aveţi posibilitatea de a studia amănunţit propunerea 
domnului Cavalli. Am câteva întâlniri foarte urgente. Sunt 
sigur că mă înţelegeţi. 

Actorul zâmbi şi, înainte de a dispărea din sală, strânse 
călduros mâna fiecăruia din cei aflaţi în jurul mesei. 

Aplauze spontane izbucniră imediat după ce uşa se 
închise. Tony îşi îngădui un zâmbet satisfăcut. 

— Domnilor, tata şi cu mine ne retragem pentru câteva 
minute, lăsându-vă timp să vă decideţi în linişte. 

Cei doi Cavalli se ridicară şi părăsiră încăperea. 

— Ce părere ai? întrebă Tony, când ajunseră în biroul 
său, în timp ce-i pregătea bătrânului un whisky cu apă. 

— Prea multă apă, sosi replica. Am impresia că ne 
aşteaptă o noapte lungă. 

— Dar crezi că au înghiţit momeala? 

— Nu ştiu ce să spun, se codi bătrânul. Le-am urmărit 
chipurile în timpul prezentării tale şi sunt al dracului de 
sigur că nu au nicio îndoială în privinţa muncii pe care ai 
depus-o. Toţi au fost impresionați de pergament şi de 
prestaţia lui Lloyd Adams dar, în afară de Bruno şi Frank, 
niciunul nu s-a manifestat prea clar. 

— Hai să începem cu Frank, spuse Tony. 

— Acceptă primul şi se răzgândeşte imediat, cum face el 
de obicei, dar îi plac banii mult prea mult ca să dea cu 
piciorul unei oferte atât de tentante. 

— Eşti chiar atât de încrezător? îl întrebă Tony. 

— Nu este vorba numai de bani, răspunse tatăl. Frank nu 
va fi obligat să-şi petreacă toată ziua acolo, nu-i aşa? Deci, 
îşi va primi partea indiferent ce se întâmplă. N-am întâlnit 
niciodată un avocat care ar putea fi un bun comandant în 
luptă. S-au obişnuit să fie plătiţi, indiferent dacă pierd sau 
câştigă. 

— Dacă raţionamentul tău este bun, atunci s-ar putea să 
avem o problemă cu Al Calabrese. El are cel mai mult de 
pierdut. 

— Desigur, rolul lui de lider sindical al şoferilor îl obligă 
să fie cea mai mare parte a zilei în mijlocul scenei, dar ştiu 
că este un tip căruia îi place riscul. 

— Ce zici de Bruno? Dacă... dar se întrerupse brusc când 
uşile se deschiseră şi Al Calabrese păşi în cameră. Tocmai 
vorbeam de tine, Al. 

— Sper că nu prea politicos. 

— Ei, asta depinde de... începu Tony. 

— Dacă accept? 

— Sau dacă refuzi, completă preşedintele onorific. 

— Sunt al vostru din cap până-n picioare, ăsta este 
răspunsul, zâmbi Al. Cred că ar fi bine să ne prezinţi un 
plan cât se poate de precis. Se întoarse spre Tony. li cer 
chestia asta pentru că n-am chef să-mi petrec restul vieţii 
în vârful listei celor mai căutaţi americani. 

— Şi ceilalţi? se interesă bătrânul Cavalli, în timp ce 
Bruno trecu grăbit prin faţa camerei, fără să le spună 
măcar noapte bună. 

Capitolul Zece 


Enervată de ţârâitul telefonului, Hannah  înşfacă 
receptorul. 

— Recepţia, doamnă. Ne întrebam dacă ne părăsiţi la 
prânz sau mai rezervaţi camera pentru încă o noapte? 

— Nu, mulţumesc, răspunse Hannah. Plec astăzi... într-un 
fel sau altul, completă pentru ea. 

Peste două minute telefonul sună din nou. Era colonelul 
Kratz: 

— Cu cine ai vorbit puţin mai devreme? 

— Recepţia mă întreba când plec. 

— În regulă, spuse Kratz. Ţi s-a găsit bagajul, adăugă el 
şi închise. 

Hannah puse receptorul în furcă şi se ridică în picioare. 
Un puseu de adrenalină îi străbătu trupul; se afla în faţa 
primului ei examen adevărat. Işi luă geanta de voiaj şi, 
părăsind camera, suci din nou plăcuţa de pe uşă, aducând- 
o în poziţia „Vă rog, faceţi curat”. 

Aşteptă câteva minute în foaierul hotelului apariţia 
microbuzului, care se întorcea din cursa de rutină de la 
aeroport. Se aşeză pe una din banchetele goale din spatele 
maşinii şi, după o scurtă călătorie până la terminalul 
îmbarcării, se îndreptă spre librăria de la parterul 
aeroportului, conform instrucţiunilor primite. Incepu să 
răsfoiască cărţile de pe rafturi, uimită de numărul mare de 
autori americani şi britanici pe care îi citeau libanezii. 

— Domnişoară, ştiţi unde aş putea schimba nişte bani? 

Hannah se întoarse spre cel care i se adresase într-o 
arabă cu un uşor accent european, un preot cu un zâmbet 
binevoitor. Hannah se scuză, răspunzându-i tot în arabă că 
nu ştie unde este biroul de schimb dar, probabil, tânăra de 
la „Informaţii” l-ar putea ajuta. 

Reîntorcându-se spre cărţile din rafturi, Hannah simţi o 
altă prezenţă lângă ea. Bărbatul scoase din raft o carte de 
Vikram Seth, Un băiat potrivit, punând în locul ei un pachet 

subţire. „Succes”, îi şopti, dispărând atât de repede încât 
ea nici nu reuşi să-i vadă chipul. Hannah luă din raft 
pachetul şi părăsi fără grabă librăria. Ilncepu să caute 
ghişeul de îmbarcare pentru cursa de Paris. Se dovedi a fi 
cel la care se formase cea mai lungă coadă. 

Când îi veni rândul, solicită un loc la nefumători. 

Tânăra de la ghişeu, după ce îi verifică biletul, începu să 
introducă datele în computer. Părea nelămurită. 

— Domnişoară Saib, nu vă convine locul care v-a fost 
rezervat? 

— Ba da, e perfect, se grăbi Hannah, înjurându-se în 
gând pentru o greşeală atât de prostească. Imi pare rău că 
v-am deranjat. 

— Îmbarcarea pentru zbor începe peste cincisprezece 
minute la poarta G, adăugă tânăra cu un zâmbet. 

Bărbatul care părea cufundat în lectura cărţii lui Vikram 
Seth, pe care tocmai o cumpărase, urmări cu interes 
decolarea avionului. Mulţumit că-şi îndeplinise 
instrucţiunile, se îndreptă spre cea mai apropiată cabină 
telefonică, sunând întâi la Paris, apoi pe colonelul Kratz 
pentru a-i confirma că „Pasărea şi-a luat zborul”. 

Şi bărbatul îmbrăcat în vesmânt clerical dădu un telefon, 
după ce asistase la îmbarcarea domnişoarei Saib în avion. 
Apelul nu era pentru Paris sau Londra, ci pentru Dexter 
Hutchins în Langley, Virginia. 


Cei doi Cavalli se întoarseră în cameră, reluându-şi 
locurile din capul mesei. Un scaun rămăsese liber. 

— Îmi pare rău pentru Bruno, spuse preşedintele onorific, 
umezindu-şi buzele. Va trebui să găsim pe cineva la fel de 
talentat. 

Cavalli deschise unul din cele şase dosare pe care le 
avea în faţă; pe copertă era scris „Transport”. li întinse o 
copie lui Al Calabrese. 

— Să începem cu escorta prezidenţială, Al. O să am 
nevoie de cel puţin patru limuzine, şase motociclete de 
poliţie, două sau trei maşini pentru transportul 

personalului, două camionete dotate cu aparatură de 
supraveghere şi de un Chevy Suburban negru în care se va 
afla echipa de şoc, gata pentru a riposta oricărui atac. 
Toate mijloacele de transport trebuie să fie impecabile, 
încât nici cea mai suspicioasă privire să nu aibă ce să le 
reproşeze. Aş mai avea nevoie de încă un microbuz cu 
aparatură necesară pentru mass media, identic celui folosit 
de echipa de reporteri speciali ai Casei Albe. Nu uita că 
escorta va fi urmărită cu o atenţie mult mai mare decât 
săptămâna trecută, când tot ce am avut de făcut a fost să 
pornim sirenele în ultimul moment şi să le oprim după 
câteva secunde. S-ar putea ca prin mulţime să se 
rătăcească vreun funcţionar al guvernului sau un şmecher 
de la Casa Albă. Adeseori, copiii sunt cei care descoperă 
greşelile cele mai elementare şi apoi le semnalează 
părinţilor. 

Al Calabrese găsi în dosar o duzină de fotografii 
imortalizând escorta prezidenţială în drumul ei între Casa 
Albă şi sediul Congresului. Fotografiile erau însoţite de un 
număr sensibil egal de pagini pline cu directive. 

— Cât timp îţi trebuie ca să aranjezi totul? se interesă 
Cavalli. 

— Trei săptămâni, poate patru. Am două camionete în 
stoc, exact ce ne trebuie, şi o limuzină cu o caroserie 
antiglonţ, pe care mi-o închiriază deseori guvernul pentru 
plimbările prin capitală ale şefilor de stat de mâna a doua. 
Cred că ultima stemă ce care i-am pictat-o pe uşă a fost 
cea a Uruguayului - şi săracul tip nici n-a apucat să-l vadă 
pe preşedinte, mulţumindu-se cu cele douăzeci şi cinci de 
minute acordate de Warren Christopher. 

— Al, acum vine partea cea mai dificilă. Am nevoie de 
şase tipi în şeile motocicletelor de poliţie, toţi purtând 
uniformele adecvate. 

AIl făcu o pauză, înainte de a se pronunţa. 

— Asta o să dureze ceva mai mult. 

— Al, n-am cum să-ţi acord mai mult. O lună este 
termenul limită pentru noi toţi. 

— Nu va fi uşor, Tony. Doar nu pot pur şi simplu să dau 
un anunţ în Washington Post cerând poliţiei... 

— Ba poţi, Al. Intr-o clipă ai să te lămureşti şi de ce. Cei 
mai mulţi dintre voi se întreabă de ce Johnny Scasiatore, 
care a fost nominalizat la Oscarul de regie pentru Avocatul 
onest, ne-a făcut onoarea să participe la această întrunire. 

Cavalli nu mai găsi de cuviinţă să le spună că, după ce 
poliţia îl surprinsese pe Johnny în pat cu o minoră de 
doisprezece ani, solicitările studiourilor deveniseră din ce în 
ce mai rare. 

— Incepusem să mă întreb şi eu, admise Johnny. 

Directorul executiv zâmbi: 

— Adevărul este că prezenţa ta ne va permite să punem 
în mişcare întregul plan. Deoarece vei fi regizorul întregii 
operaţii. 

— Vrei să furi Declarația de Independenţă şi, 
concomitent, să imortalizezi chestia asta într-un film? îl 
întrebă neîncrezător Johnny. 

Cavalli aşteptă ca râsetele din jurul mesei să se 
liniştească. 

— Nu chiar aşa. Dar toţi cei care asistă vor crede că 
realizezi un film, nu despre noi cum furăm Declaraţia de 
Independenţă, ci despre vizita Preşedintelui la sediul 
Congresului. Faptul că el se va opri câteva momente la 
Arhivele Naţionale este o chestie pe care nimeni n-o va afla 
vreodată. 

— Nu mai înţeleg nimic, protestă Frank Piemonte, 
avocatul echipei. Poţi să fii mai explicit? 

— Bineînţeles, Frank, mai ales că acum intri tu în scenă. 
Am nevoie de o ordonanţă din partea primăriei pentru a 
opri circulaţia timp de o oră între Casa Albă şi sediul 
Congresului, într-o anumită zi din ultima săptămână a lunii 
mai. Discută direct cu tipii din departamentul de film şi 
televiziune al primăriei. 

— Cum să-mi justific cererea? se interesă Piemonte. 

— Că distinsul regizor Johnny Scasiatore doreşte să-l 
filmeze pe preşedintele Statelor Unite în alocuţiunea pe 

care o va adresa Camerelor reunite ale Congresului şi 
Senatului. 

Piemonte îl privea neîncrezător. 

— Clint Eastwood a izbutit o chestie identică anul trecut, 
aşa că nu văd de ce n-ai reuşi şi tu. 

— Atunci, ar fi mai bine să pui 250.000 de dolari în contul 
Ordinului Frăţesc al Poliţiei, Loja nr. 1, sugeră Piemonte. 
Probabil, primarul şi-ar dori ca o sumă asemănătoare să-i 
fie vărsată în fondurile pentru campania de realegere. 

— Poţi mitui toate oficialităţile pe care le cunoşti, îi 
asigură Cavalli. De asemeni, vreau ca toţi poliţiştii care 
sunt pe statul nostru de plată, să fie pe poziţie în ziua 
aceea - le veţi spune că turnăm un film despre noul 
preşedinte. 

— Ai vreo idee cât ar costa montarea unei operaţiuni de 
o asemenea anvergură? întrebă Johnny Scasiatore. 

— Comparând bugetul ultimului tău film cu beneficiile 
care vor rezulta din investiţia pe care o facem, aş răspunde 
că da, replică Tony. Apropo, Al - continuă el întorcându-se 
spre liderul sindicatului camionagiilor - în aprilie se vor 
pensiona şaizeci de poliţişti din Departamentul de poliţie al 
Districtului Columbia. Angajează dintre ei câţi ai nevoie. Le 
spui că vor face figuraţie în film şi îi plăteşti dublu. 

Al Calabrese notă pe o foaie şi o băgă în dosar. 

— Succesul operaţiei, continuă Tony, depinde în mod 
esenţial de ceea ce se va întâmpla pe porţiunea cuprinsă 
între intersecţia Străzii 7 cu Pennsylvania Avenue şi 
intrarea de serviciu a Arhivelor Naţionale. 

Despături o hartă mare a Washingtonului şi o plasă în 
centrul mesei, urmărind cu degetul Constitution Avenue. 

— Johnny, după ce escorta dispare, filmul devine 
realitate. 

— Dar cum intrăm şi ieşim din Arhive? 

— Asta nu mai este problema ta, Johnny. Rolul tău se 
încheie când cele şase motociclete şi escorta prezidenţială 
vor coti pe Strada 7. In continuare, este rândul lui Gino să 
intre în scenă. 

Gino Sartori, fost puşcaş marin, actualmente patronul 
celei mai veroase afaceri de protecţie din Cartierul de Vest, 
încă nu deschisese gura. Avocatul său îi repetase de multe 
ori: „Nu vorbeşti, până nu-ţi spun eu”. Acum, avocatul 
nefiind alături de el, Gino rămăsese cu buzele lipite. 

— Gino, răspunzi de alcătuirea echipei de şoc. Am nevoie 
de opt agenţi din Serviciul Secret, care să acţioneze ca o 
echipă de contraatac. Aş prefera nişte tipi bine instruiți, 
care au fost şcoliţi pe filierele guvernamentale. Estimez că 
aproximativ douăzeci de minute ne vor fi suficiente în 
interiorul clădirii, dar va trebui să ştim exact ce facem în 
fiecare secundă. Dabbie îşi va juca rolul de secretară, iar 
Angelo va fi îmbrăcat într-o uniformă a marinei şi va 
transporta o geantă mică, neagră. Voi fi şi eu acolo, pe post 
de asistent al preşedintelui, împreună cu Dollar Bill în rolul 
medicului preşedintelui. 

Bătrânul Cavalli îşi ridică privirea, încruntându-se: 

— Ai de gând să fii în interiorul Arhivelor Naţionale în 
momentul înlocuirii documentului? 

— Da, sosi răspunsul ferm al lui Tony. Sunt singurul care 
cunoaşte fiecare segment al planului şi sunt al naibii de 
sigur că n-am să fiu doar un simplu spectator la această 
scenă. 

— O întrebare, interveni Gino. Dacă, atenţie, am spus 
dacă, voi reuşi să-ţi găsesc persoanele de care ai nevoie, 
lămureşte-mă ce se va întâmpla: zici că ajungem la 
Arhivele Naţionale, iar cei de acolo ne deschid larg porţile, 
ne poftesc înăuntru şi ne pasează Declaraţia de 
Independenţă? 

— Ceva în genul ăsta, răspunse Cavalli. Tata m-a învăţat 
că succesul oricărei operaţiuni depinde de pregătirea ei. 
Mai am încă o surpriză pentru voi. Privirile curioase îl fixară 
din nou cu atenţie. Îl avem în echipă pe unul dintre 
asistenții speciali de la Casa Albă ai preşedintelui. Se 
numeşte Rex Butterworth şi este detaşat pe această 
funcţie de la Departamentul Comerţului pe o perioadă de 
şase luni. Se va reîntoarce la postul lui când candidatul 

propus de Clinton îşi va încheia treaba la Little Rock şi se 
va alătura echipei guvernamentale. Asta este alt motiv 
pentru care trebuie să realizăm acţiunea în luna mai. 

— Pare convenabil, aprecie Frank. 

— Nu cine ştie ce, spuse Cavalli. Se pare că preşedintele 
beneficiază în orice moment de serviciile a patruzeci şi şase 
de asistenţi speciali. Când Clinton şi-a manifestat în mod 
clar interesul pentru comerţ, Butterworth s-a oferit voluntar 
pentru acest post. In trecut, ne-a aranjat câteva contracte 
în străinătate, dar chestia de acum va fi cel mai mare 
serviciu pe care ni-l face. Este la fel de evident că va fi şi 
ultima lui misiune. 

— Ai încredere în el? întrebă Frank. 

— De cincisprezece ani este pe lista noastră de plată iar 
a treia soţie se pare că îi suge şi ultimul dolar. 

— Arată-mi una care nu face la fel, comentă Al. 

— Butterworth se aşteaptă să fie foarte bine plătit pentru 
a-şi rezolva necazurile... şi asta e tot. Aţi mai rămas doar 
dumneavoastră, domnule Vicente, prieten apropiat al 
tatălui meu şi patronul uneia din cele mai mari agenţii 
turistice din Manhattan. 

— Asta e latura legală a afacerilor mele, spuse bărbatul 
mai în vârstă care stătea în dreapta preşedintelui onorific, 
locul potrivit pentru un vechi prieten. 

— Nu partea legală ne interesează, îi făgădui Tony. După 
ce vom reuşi să punem mâna pe Declaraţia de 
Independenţă, va trebui s-o ţinem ascunsă câteva zile şi 
apoi s-o expediem afară. 

— Dacă nimeni nu-şi va da seama că a fost schimbată şi 
mă vei informa cu suficient timp înainte despre locul unde 
doreşti să ajungă, pare o chestie perfect realizabilă. 

— O să ai o săptămână, spuse Cavalli. 

— Aş prefera două, răspunse Vicente, ridicând o 
sprinceană. 

— Nu, Nick, doar o săptămână, repetă directorul 
executiv. 

— Dă-mi totuşi nişte detalii despre destinaţia finală, îi 

ceru Vicente, răsfoind paginile dosarului pe care i-l dăduse 
Tony. 

— Câteva mii de kilometri. lar rolul tău este vital, 
deoarece plata se face ramburs şi, dacă nu reuşeşti să 
livrezi marfa, niciunul dintre noi nu va fi plătit. 

— Imi dau seama. Totuşi, trebuie să ştiu în ce mod vom 
transporta documentul. E nevoie să-l protejăm tot timpul 
între cele două lame de sticlă? 

— Nici eu nu ştiu, răspunse Cavalli, dar cred că poate fi 
făcut sul şi pus într-un fel de cilindru. De altfel, am şi 
comandat unul. 

— Ce sunt foile astea goale din dosarul meu? se interesă 
Nick. 

— Nu sunt foi de hârtie, ci de pergament, îi explică Tony, 
fiecare dintre ele având exact aceleaşi dimensiuni cu 
Declaraţia de Independenţă. 

— Să sperăm că poliţiştii şi agenţii vamali nu vor fi prea 
zeloşi în căutările lor. 

— Nu cred, gândiţi-vă că întreg mapamondul va fi cu 
ochii după ea, spuse Cavalli. N-ai fi primit banii ăştia, dacă 
puteam s-o expediez prin serviciul poştal. 

— M-am temut că s-ar putea să-mi răspunzi ceva în 
genul ăsta, acceptă Nick. Deşi am avut aceeaşi problemă, 
când ai vrut să furi tabloul de Vermeer de la Russborough 
şi, nici până acum, vama irlandeză nu s-a dumirit cum am 
scos pânza din ţară. 

Cavalli zâmbi. 

— Deci, acum fiecare ştie care îi sunt atribuţiile. Cred că 
în viitor va trebui să ne întâlnim cel puţin de două ori pe 
săptămână, în fiecare duminică la ora trei şi în fiecare joi la 
ora şase, pentru a ne asigura că fiecare dintre noi respectă 
întrutotul programul stabilit. Orice desincronizare a unuia 
dintre noi va duce la blocarea tuturor. 

Privirea lui Tony înconjură masa, urmărind capetele care 
se  înclinau în semn de aprobare. Cavalli fusese 
dintotdeauna fascinat de ideea că şi crima organizată 
trebuie să fie condusă la fel de eficient ca oricare altă 

companie publică, dacă afacerea se arată profitabilă. 

— Deci, ne întâlnim joia viitoare la şase? 

Cei cinci bărbaţi aprobară, notând în agendă. 

— Domnilor, acum puteţi deschide celelalte plicuri. 

Incă o dată, cei cinci bărbaţi rupseră hârtia plicurilor, 
fiecare scoțând la iveală câte un fişic gros de bancnote de o 
mie de dolari. 

Avocatul începu să-i numere. 

— Asta este avansul, le explică Tony. Cheltuielile se vor 
deconta la sfârşitul fiecărei săptămâni, pe bază de chitante, 
când este posibil. Şi, Johnny, continuă Tony întorcându-se 
spre regizor, să ştii că nu finanţăm Poarta raiului. 

Scasiatore avu un zâmbet de circumstanţă. 

— Mulţumesc, domnilor, spuse Tony, ridicându-se. Aştept 
cu nerăbdare să ne revedem joia viitoare la ora şase. 

Cei cinci bărbaţi se ridicară de pe scaune şi, în drum spre 
uşă, se opriră să-i strângă mâna bătrânului Cavalli. Tony îi 
conduse până la maşinile lor. După plecarea ultimului 
musafir, îşi regăsi tatăl, care se mutase în birou, învârtind 
în mână un pahar de whisky, cu privirea fixată pe copia 
perfectă a Declaraţiei de Independenţă, cea pe care Dollar 
Bill intenţionase s-o distrugă. 

Capitolul Unsprezece 


— Cu Calder Marshall, vă rog. 

— Directorul Arhivelor nu poate fi deranjat. Participă la o 
întrunire. Cine întreabă? 

— Rex Butterworth, asistent special al preşedintelui. 
Poate domnul Marshall va fi atât de amabil să mă sune, 
când va fi liber. Mă găseşte la Casa Albă. 

Rex Butterworth puse receptorul în furcă, fără să mai 
aştepte continuarea, aproape invariabil aceeaşi, când 
interlocutorul afla că apelul era de la Casa Albă: „O, dar 
sunt sigur că pot să-l scot din întrunire, domnule 
Butterworth, vreţi să aşteptaţi un moment?” 

Dar nu asta era intenţia lui Butterworth. Nu, asistentul 
special avea nevoie ca apelul să fie făcut chiar de Calder 
Marshall deoarece, o dată ce operatoarea de la centrala 
telefonică îi va înregistra numele, Marshall va fi prins în 
cursă. Butterworth realiza perfect că, fiind unul din cei 
patruzeci şi şase de asistenţi speciali ai Preşedintelui şi, 
mai ales, într-o funcţie temporară, erau şanse minime ca 
operatorii de la centrala telefonică să-i reţină numele. De 
altfel, convingerea şi-o căpătase în raita pe care o dăduse 
în camera care găzduia centrala telefonică a Casei Albe. 

Bătu darabana cu degetele pe birou şi privi cu satisfacţie 
dosarul pe care îl avea în faţă. intr-unul din cele două 
programe de lucru ale preşedintelui reuşise să descopere 
informaţia de care avea nevoie. Din dosar reieşea clar că 
directorul Arhivei îi invitase pe fiecare din ultimii trei 
preşedinţi - Bush, Reagan, Carter - să viziteze Arhivele 
Naţionale, dar datorită unor „probleme mai arzătoare”, 
niciunul dintre ei nu găsise timp să onoreze invitaţia. 

Butterworth ştia prea bine că preşedintele primeşte în 
fiecare săptămână, în medie, o mie şapte sute de invitaţii 
pentru a onora cu prezenţa sa diverse evenimente sau 
locuri. In ultima sa scrisoare, datată 22 ianuarie 1993, 
domnul Marshall evoca faptul că în răspunsul primit de la 

Casa Albă, preşedintele declara că îi este imposibil să dea 
curs invitaţiei adresate la acea dată, dar domnul Clinton 
spera că viitorul îi va oferi posibilitatea de a efectua 
această vizită - răspunsul standard pe care cutiile poştale îl 
primeau pentru aproape o mie şase sute nouăzeci şi nouă 
de cereri. 

Dar, de data aceasta, dorinţa domnului Marshall avea 
şanse să se transforme în realitate. Butterworth continua 
să bată darabana pe birou, întrebându-se cât timp îi va 
trebui domnului Marshall să se decidă să-l sune. Putea să 
facă pariu că mai puţin de două minute. Îşi lăsă gândurile 
să treacă încă o dată în revistă evenimentele ultimelor 
săptămâni. 

Când Cavalli îi împărtăşise prima dată ideea, se amuzase 
copios, mai mult chiar decât reuşiseră cei şase bărbaţi care 
participaseră la întrunirea de pe Strada 75. Dar, după ce 
cercetase mai mult de o oră pergamentul, nereuşind să-i 
descopere greşeala şi după ultima întâlnire cu Lloyd 
Adams, începuse să se convingă, la fel ca şi ceilalţi sceptici, 
că substituirea Declaraţiei ar putea fi realizabilă. 

După o noapte de nesomn, în care analizase propunerea 
pe toate faţetele, a ajuns la concluzia că Tony Cavalli nu va 
reuşi următorul pas fără ajutorul lui, dar, şi asta era o 
chestie mult mai importantă, la câteva minute după 
descoperirea furtului, rolul lui în afacere va deveni atât de 
evident, încât era sigur că-şi va petrece restul vieţii în 
puşcăria Leavenworth. Faţă de această alternativă, punea 
în balanţă cei cincizeci şi şapte de ani pe care-i avea - 
rămânându-i doar trei până la pensionare - cu o a treia 
soţie care-i sugea şi ultimul bănuţ, într-un divorţ căruia nu 
putea să-i facă faţă. Acum încerca să se obişnuiască cu 
ideea că-şi va petrece restul vieţii încropindu-şi existenţa 
din subţirica pensie guvernamentală. 

Şi Cavalli cunoştea aceste aspecte, iar oferta de un 
milion de dolari - o sută de mii la semnarea contractului, 
restul de nouă sute de mii în ziua în care copia lua locul 
originalului - şi un bilet de avion clasa întâi pentru oricare 

117 


- HOȚI DE ONOARE - 


tară de pe glob, aproape îl convinseseră pe Butterworth să 
accepte propunerea lui Cavalli. 

Insă Maria fusese cea care înclinase balanţa în favoarea 
lui Cavalli. 

La o conferinţă pe teme de comerţ care se ţinuse în urmă 
cu un an în Brazilia, Butterworth întâlnise o tânăra localnică 
care îi soluţionase cea mai mare parte a problemelor în 
timpul zilei, restul fiind rezolvate pe parcursul nopţii. Îi 
telefonase în dimineaţa care urmase propunerii lui Cavalli. 
Maria a părut bucuroasă să-l audă, bucuria devenindu-i 
mult mai expansivă, când a aflat că el îşi va abandona 
serviciul şi, beneficiind de o „moştenire rezonabilă”, se 
gândise să se stabilească undeva, în străinătate. 

In ziua următoare, asistentul special al preşedintelui se 
alăturase echipei lui Cavalli. 

Până la sfârşitul săptămânii, cheltuise cea mai mare 
parte a sutei de mii, achitându-şi datoriile şi plătind la zi 
pensiile alimentare primelor două soţii. Doar cu câteva mii 
de dolari în buzunar, tot ce-i rămânea de făcut era să se 
implice din tot sufletul în realizarea planului. Nu îi trecuse 
niciun moment prin minte să se răzgândească, deoarece 
ştia că nu are cum să pună banii la loc. Nu uitase niciodată 
că tipul căruia el îi luase locul pe statul de plată al familiei 
Cavalli neglijase să returneze odată o sumă mult mai mică, 
după ce făcuse anumite promisiuni. O dată fusese suficient. 
Pentru că individul ratase contractul promis pentru World 
Trade Center, bătrânul Cavalli se îngrijise să-i asigure 
funeraliile chiar în fundaţia imobilului. O astfel de 
despărţire de cele lumeşti nu i-ar fi plăcut lui Butterworth. 

De-a lungul anilor, Butterworth servise cu credinţă 
familia Cavalli. Înlesnise la repezeală întâlniri cu diverşi 
politicieni, susurase, în urechile unor oficialități comerciale, 
cuvintele pe care aceştia le recepţionau ca din partea cuiva 
bine plasat la Washington, manevrase ca ocazionalele 
informaţii trunchiate să fie transmise mai departe - toate 
asigurându-i un venit pe care-l socotea la înălţimea propriei 
opinii despre adevărata sa valoare. 

După cum pronosticase, nu trecuseră două minute şi 
telefonul de pe birou începu să sune; îşi îngădui să-l lase un 
timp sunând, apoi ridică receptorul. Secretara sa provizorie 
îl anunţă că apelul era din partea domnului Marshall, 
întrebându-l dacă doreşte să-i facă legătura. 

— Da, mulţumesc, domnişoară Daniels. 

— Domnul Butterworth? se interesă o voce. 

— La telefon. 

— Sunt Calder Marshall de la Arhivele Naţionale. Am 
înţeles că m-aţi sunat. Îmi pare rău că n-am fost disponibil, 
participam la o întrunire. 

— Nicio problemă, domnule Marshall. Mă întrebam dacă 
este posibil să daţi o raită până la Casa Albă. Aş vrea să 
discutăm o problemă mai specială. 

— Bineînţeles, domnule Butterworth. Când vă convine? 

— Săptămână asta sunt prins până peste cap, spuse 
Butterworth, aruncând o privire paginilor goale ale agendei, 
dar preşedintele va pleca la începutul săptămânii viitoare şi 
poate aranjăm să ne vedem atunci. 

Butterworth presupuse că, în scurta pauză care urmă, 
Marshall îşi verifica şi el agenda. 

— Vă convine marţi la ora zece dimineaţa? se interesă 
directorul Arhivelor. 

— O clipă, să-mi verific agenda, replică Butterworth, 
uitându-se pe pereţi. Da, e perfect. Am altă întâlnire la zece 
jumătate, dar sunt convins că într-o jumătate de oră putem 
acoperi toate problemele care ne interesează. V-aş ruga să 
veniţi la intrarea de pe Pennsylvania Avenue. Veţi fi 
aşteptat şi, după ce treceţi de serviciul de securitate, veţi fi 
condus în biroul meu. 

— Intrarea de pe Pennsylvania Avenue, repetă Marshall. 
Desigur. 

— Mulţumesc, domnule Marshall, aştept cu nerăbdare să 
vă văd marţea viitoare la ora zece, spuse Butterworth 
înainte de a pune receptorul în furcă. 

Asistentul special al preşedintelui zâmbi, în timp ce 
forma numărul particular al lui Cavalli. 

Scott îi promisese lui Dexter Hutchins că îşi va face timp 
să fie la Yale, când fiul acestuia se va prezenta la interviul 
premergător admiterii. 

— Mi-a dat voie să-l însoțesc, spuse Dexter, şi asta îmi va 
da ocazia să te pun la curent cu ultimele noutăţi în mica 
noastră problemă cu israelienii. Şi, poate am găsit ceva 
care într-adevăr să te intereseze. 

— Dexter, dacă speri că, în schimbul unei misiuni 
operaţionale, aş putea aranja ca fiul tău să fie primit la 
Yale, vreau să te asigur că nu am absolut nicio influenţă la 
Biroul de admiteri. 

Râsul lui Dexter răsună zgomotos în receptor. 

— Dar aş fi bucuros să vă fiu ghid prin campus, iar 
băiatul poate conta pe tot sprijinul din partea mea. 

Dexter junior se dovedi a fi copia fidelă a tatălui: aceeaşi 
înălţime, trupul masiv, mersul uşor aplecat spre spate şi 
aceiaşi obicei de a se adresa la tot ce mişcă cu „Domnule”. 
După o oră de hoinăreală prin campus, tânărul îşi părăsi 
tatăl pentru a se prezenta la întrevederea cu şeful Biroului 
de Admiteri, iar profesorul de drept constituţional îl invită în 
apartamentul său pe directorul adjunct al CIA 

Chiar înainte ca uşa să se închidă în spatele lor, Dexter 
îşi aprinse trabucul. După câteva pufăituri, spuse: 

— Ai reuşit ceva cu mesajul codificat trimis de agentul 
nostru din Beirut? 

— Doar faptul că oricine se implică în activitatea 
serviciilor secrete o face din cauza unor ciudate motive 
personale. In cazul meu, motivele erau legate de tata şi de 
încăpăţânarea de cercetaş care sălăşluia în mine, 
determinându-mă să încerc, barem moral, să răscumpăr 
greşelile părintelui meu. In cazul lui Hannah Kopec, după ce 
Saddam Hussein i-a ucis familia, s-a pus imediat la 
dispoziţia  Mossadului. N-aş vrea să ies în calea unei 
persoane cu o asemenea motivaţie. 

— Dar este exact ceea ce vei face, replică Dexter. Tot 
timpul mi-ai cerut să fii testat într-o misiune operaţională. 

Ei bine, asta poate fi ocazia pe care o aştepţi. 

— Te-am auzit bine? 

— Trimestrul de primăvară la Yale se apropie de sfârşit, 
nu-i aşa? 

— Da, dar asta nu înseamnă că nu am o grămadă de 
treabă. 

— A, înţeleg. Amatorul perfect, de douăsprezece ori pe 
an, când îţi pică bine dar, în momentul în care s-ar putea 
să-ţi murdăreşti mâinile... 

— N-am spus asta. _ 

— In regulă, atunci ascultă-mă cu atenţie. In primul rând, 
Hannah Kopec a fost una din cele opt tinere alese dintr-o 
sută de candidaţi pentru a studia araba la Londra. Asta, 
după o intensă pregătire fizică timp de un an la Herzliyah, 
unde s-a antrenat în autoapărare, tehnica misiunilor 
operaţionale şi activitatea de supraveghere. Caracterizările 
pe care le-a obţinut sunt excelente. În al doilea rând, stând 
la taifas cu soţia gazdei ei din Sainsbury, Camden Town, 
unde naiba o mai fi şi asta, am aflat că Hannah a plecat pe 
neaşteptate, în ciuda faptului că trebuia să se întoarcă în 
Israel, ca membră a echipei care pregăteşte asasinarea lui 
Saddam. Din acest moment, am pierdut-o. Apoi, cum 
deseori se întâmplă într-o muncă de detectiv bine făcută, 
am regăsit-o. Unul dintre agenţii noştri, care lucrează la 
Heathrow, a zărit-o în magazinul cu produse scutite de taxe 
vamale, în timp ce târguia cine ştie ce parfum ieftin. După 
ce a văzut-o îmbarcându-se în avion, agentul i-a telefonat 
omului nostru din Beirut, acesta urmărind-o ca o umbră din 
momentul aterizării. Aş putea spune că n-a fost prea uşor. 
Am pierdut-o din nou pentru câteva ore. Apoi, a reapărut ca 
din senin, sub numele de Karima Saib, o tânără pe care 
Bagdadul o credea în drum spre Paris pentru a-şi lua în 
primire postul de secretară a ambasadorului. Intre timp, 
adevărata domnişoară Saib fusese răpită de pe aeroportul 
din Beirut, acum fiind sechestrată într-o casă bine păzită, 
undeva la marginea Tel Avivului. 

— Dexter, unde ne duc toate astea? 

— Răbdare, profesore, îl potoli el, reaprinzând ciotul 
ţigării de foi a cărei incandescenţă dispăruse de câteva 
minute. Nu toţi ne-am născut cu acuitatea ta academică. 

— Dă-i drumul mai departe, zâmbi Scott, pentru că 
acuitatea mea academică încă n-a fost pusă la încercare. 

— Ei, acum ajung la partea care o să te bucure. Hannah 
Kopec nu a fost plasată la Reprezentanţa lrakiană din Paris, 
care funcţionează în clădirea ambasadei iordaniene, pentru 
a spiona. 

— Atunci, de ce s-au mai obosit s-o scoată în fată? Şi, 
oricum, pe ce se bazează siguranţa asta a ta? se miră 
Scott. 

— Deoarece agentul Mossadului din Paris care - cum să- 
ţi spun? — mai lucrează şi pentru noi, nici măcar n-a fost 
informat de prezenţa ei. 

Scott se încruntă: 

— Atunci, care este motivul plasării ei la ambasadă? 

— Nu ştim, dar suntem al dracului de siguri că o să 
aflăm. Credem că Rabin n-o să dea startul misiunii de 
lichidare a lui Saddam Hussein atâta timp cât Hannah este 
în Franţa, aşa că nu ne rămâne decât să aflăm momentul 
reapariţiei ei în Israel. lar tu ne vei ajuta să aproximăm 
acest moment. 

— Dar aveţi un agent la Paris. 

— Chiar mai mulţi, îl linişti Dexter, dar colegii din Mossad 
îi pot repera de la o sută de paşi şi, îmi pare rău că trebuie 
să admit, nu sunt total necunoscuţi nici contraspionajului 
irakian. Deci, Hannah Kopec este la Paris iar cârtiţele 
Mossadului habar n-au. Te-aş trimite la Paris fără ca 
oamenii noştri să fie informaţi. Cam asta este totul. 
Bineînţeles, asta dacă simţi că-ţi poţi petrece timpul 
departe de Susan Anderson. 

— M-a abandonat chiar în ziua când i s-a întors prietenul 
de la conferinţă. M-a sunat săptămână trecută să mă 
anunţe că se mărită peste o lună. 

— Un motiv în plus să pleci la Paris. 

— Da, să caut acul în carul cu fin. 

— S-ar putea să fie un ac de aur şi, în orice caz, n-am 
chef să aflu de pe prima pagină din New York Times despre 
o altă lovitură fulminantă a israelienilor şi apoi să fiu obligat 
să-i explic preşedintelui de ce CIA habar n-a avut. 

— Dar, cum să încep? _ 

— Când ţi-o fi la îndemână, încerci s-o acostezi. li 
povesteşti că eşti agentul Mossadului la Paris. 

— Şi ea o să creadă bazaconia asta? 

— De ce nu? Nu-l cunoaşte pe agent, ştie doar că există. 
Vreau să aflu... 

Uşa se deschise şi Dexter junior păşi înăuntru. 

— Cum a mers? îl întrebă tatăl lui. 

Tânărul străbătu camera şi se prăbuşi într-un fotoliu, fără 
să scoată un cuvânt. 

— Chiar aşa de rău, fiule? 


— Domnule Marshall, îmi pare bine că vă cunosc, spuse 
Butterworth  întinzând mâna spre directorul Arhivelor 
Naţionale ale Statelor Unite. 

— Plăcerea este de partea mea, domnule Butterworth, 
răspunse Calder Marshall, cu o uşoară nervozitate în glas. 

— Sunt bucuros că aţi reuşit să răspundeţi invitaţiei 
mele, continuă Butterworth. Luaţi loc, vă rog. 

Butterworth reuşise să obţină ca întâlnirea lor să aibă loc 
în camera Roosevelt din aripa vestică. Trebuise să se 
milogească din belşug pentru a convinge o secretară 
deosebit de scorţoasă care, de altfel, ştia destul de bine 
câte parale făcea domnul Butterworth. Fusese de acord, 
fără nicio tragere de inimă, să-i pună la dispoziţie camera 
pentru treizeci de minute, şi asta numai pentru că 
vizitatorul era directorul Arhivelor Naţionale. Fusese de 
acord şi cu a doua lui rugăminte, mai ales că preşedintele 
lipsea toată ziua de la Casa Albă. Asistentul special se 
aşezase în capul mesei, la care luau loc de obicei douăzeci 
şi patru de persoane, invitându-l pe domnul Marshall pe 
scaunul din dreapta, cu faţa spre tabloul lui Tade Stykal 
„Theodore Roosevelt pe cal”. 

Înalt, o idee peste un metru optzeci şi cu o siluetă care ar 
fi trezit invidia chiar şi multor femei aflate la jumătatea 
vârstei lui, directorul Arhivelor era aproape complet chel, 
cu excepţia unei coroniţe de smocuri gri, la baza testei. 
Costumul îi pica prost, părând a fi folosit doar în matinalele 
plimbări duminicale. Din fişa de cadre, Butterworth ştia că 
Marshall era mai tânăr decât el, dar se bucură vanitos la 
gândul că, dacă ar fi fost văzuţi împreună, nimeni n-ar fi 
crezut că nu sunt de un leat. 

S-a născut bătrân, gândi Butterworth, dar aprecierile îi 
erau cu totul altele în privinţa inteligenţei lui Marshall. 
După o magna cum laude la Universitatea Duke, Marshall 
scrisese o carte despre istoria Declaraţiei Drepturilor 
Omului, considerată acum un text de referinţă pentru toţi 
studenţii la istorie. Cartea îi adusese o mică avere - pe care 
nimeni n-ar bănui-o, după felul cum se îmbracă, gândi 
Butterworth. 

În faţa lor, pe masă, se lăfăia un dosar ştampilat 
„Confidenţia!” iar numele Calder Marshall era scris cu litere 
groase. În ciuda ochelarilor cu rame de os şi lentile groase 
pe care-i purta vizitatorul, Butterworth nu credea că 
directorul Arhivelor n-ar fi observat dosarul. 

Butterworth făcu o pauză înainte de a-şi începe 
alocuţiunea, pregătită cu o meticulozitate similară celei pe 
care preşedintele o pusese în discursul inaugural. Cu 
degetele încrucişate, Marshall abia îşi stăpânea 
nervozitatea, aşteptându-l pe Butterworth să înceapă. 

— În ultimii şaisprezece ani, începu asistentul special, ați 
adresat mai multe invitaţii preşedinţilor pentru a vizita 
Arhivele Naționale. Butterworth observă cu plăcere unda de 
speranță din privirea lui Marshall. Dar actualul preşedinte 
chiar ar dori să accepte invitația dumneavoastră. Zâmbetul 
domnului Marshall se lăţi spectaculos. 

În acest scop, preşedintele mi-a cerut, la întâlnirea 
noastră săptămânală, să vă transmit un mesaj, pe care ar 
aprecia să-l trataţi ca strict confidenţial. 

— Strict confidenţial. Desigur. 

— Domnule Marshall, preşedintele este convins că se 
poate baza pe discreţia dumneavoastră. Deci, cred că vă 
pot aduce la cunoştinţă că încercăm să găsim o fereastră în 
programul lui pentru a vizita Arhivele în ultima săptămână 
a acestei luni, dar până acum, nimic nu este definitiv. 

— Până acum nimic nu este definitiv. Desigur. 

— Dorinţa preşedintelui Clinton este ca vizita să fie strict 
particulară, fără public sau presă. 

— Fără public sau presă. Desigur. 

— După explozia de la World Trade Center, trebuie să fim 
cu ochii în patru. 

— Cu ochii în patru. Desigur. 

— V-aş fi recunoscător dacă n-aţi discuta despre această 
vizită cu personalul dumneavoastră, chiar şi cu cei mai de 
încredere, până nu vom fi în stare să vă confirmăm o dată 
precisă. Lucrurile astea au un tipic al lor şi s-ar putea, din 
motive de securitate, ca vizita să fie contramandată. 

— Vizita să fie contramandată. Desigur. Dar, dacă va fi o 
vizită strict particulară, va fi vorba doar de turul obişnuit al 
Arhivelor sau preşedintele doreşte să vadă ceva în mod 
special? se interesă directorul Arhivelor. 

— Mă bucur că  m-aţi întrebat, zâmbi domnul 
Butterworth, deschizând dosarul pe care-l avea în față. 
Preşedintele are o singură dorință specială, apoi va fi în 
mâinile dumneavoastră. 

— În mâinile mele. Desigur. 

— Vrea să vadă Declarația de Independență. 

— Declarația de Independență. Nimic mai simplu. 

— Nu aceasta e dorința, spuse Butterworth. 

— Nu? 

— Nu. Preşedintele vrea să vadă Declarația, dar nu cum 
a zărit-o, pe vremea când era proaspăt absolvent de la 
Georgetown, sub blatul gros de sticlă. Ar dori să scoată 
rama, ca să poată cerceta pergamentul. Sper că îi veţi 
îndeplini această dorinţă, doar pentru câteva momente. 

De data asta, directorul Arhivelor nu mai încuviinţă 
imediat cu  „Desigur”. Începu cu „Foarte ciudat”, 

continuând „Sper că îi voi îndeplini dorinţa, chiar pentru 
câteva momente”. 

Urmă o lungă pauză, apoi spuse: 

— Sunt convins că se poate aranja, desigur. 

— Mulţumesc,  răsuflă  uşurat domnul Butterworth, 
încercând să nu pară prea bucuros. Şi, ştiu că sunt pisălog, 
dar niciun cuvânt până nu definitivăm data. 

Butterworth se ridică, aruncând o privire pendulei din 
celălalt capăt al camerei. Întrevederea durase douăzeci şi 
două de minute. Avea timp suficient s-o şteargă din sala de 
conferinţe înainte de a fi dat afară de secretara cea aprigă. 

Asistentul special al preşedintelui îşi conduse musafirul 
spre uşă: 

— Tot sunteţi aici, iar preşedintele chiar se întreba dacă 
n-aţi dori să vizitaţi Biroul Oval? 

— Biroul Oval. Desigur, desigur. 

Capitolul Doisprezece 


Hamid Al Obaydi rămăsese singur în mijlocul camerei. 
După ce doi din cei patru gardieni îl dezbrăcaseră la pielea 
goală, ceilalţi doi îi verificaseră sistematic flecare cusătură 
a îmbrăcămintei, în căutarea oricărui obiect care ar fi putut 
pune în pericol viaţa preşedintelui. 

La încuviințarea tăcută a bărbatului care părea a fi şeful 
gărzii, intrară în cameră, printr-o uşă laterală, un doctor, 
urmat de un infirmier, care ducea un scaun într-o mână şi o 
mănuşă de cauciuc, în cealaltă. Scaunul fu plasat în spatele 
lui Al Obaydi, iar el fu invitat să ia loc, ceea ce şi făcu. După 
ce îi controla nările şi urechile, doctorul îi ceru să deschidă 
larg gura şi ciocăni fiecare dinte. Apoi îi forţă şi mai mult 
fălcile, cu ajutorul unei gheare din plastic, verificând fiecare 
cută a obrazului. Mulţumit de rezultatul inspecției, îi scoase 
gheara dintre fălci. Lui Al Obaydi i se ceru să se ridice şi să 
se întoarcă spre scaun; trebui să desfacă larg picioarele şi 
să se aplece în faţă, până ce palmele atinseră fundul 
scaunului. Al Obaydi auzi fâşâitul mănuşii pe care doctorul 
şi-o trăgea pe mână şi simţi un fulger de durere, când două 
degete îi pătrunseră în rect. Ţipă, iar gărzile din faţa lui 
începură să râdă. Arsura durerii se repetă şi la extragerea 
la fel de neaşteptată a degetelor. 

— Mulţumesc, domnule  prim-consilier, i se adresă 
dezinvolt doctorul, ca şi cum i-ar fi luat temperatura la o 
uşoară stare gripală, puteţi să vă îmbrăcaţi. 

Al Obaydi se aplecă să-şi ridice pantalonii, iar doctorul şi 
infirmierul părăsiră camera. În timp ce se îmbrăca, se 
întreba dacă şi membrii Consiliului de Securitate erau 
supuşi unei umilinţe asemănătoare, de fiecare dată când 
Saddam convoca o întrunire a Consiliului Comandamentului 
Revoluţiei. 

In ciuda faptului că, după ultima întâlnire cu Tony Cavalli, 
era convins că poate răspunde la toate întrebările care i-ar 
putea trece prin cap preşedintelui, Al Obaydi fusese cuprins 

de o uşoară nelinişte, când primise ordinul de rechemare la 
Bagdad pentru a-l informa pe Sayedi despre ceea ce 
ambasadorul cataloga cu umor ca „ultima poziţie a navei”. 

Când Al Obaydi sosise la Bagdad, după o călătorie prin 
lordania care i se păruse interminabilă - zborurile directe 
fiind suspendate ca urmare a sancţiunilor dictate de 
Naţiunile Unite, nu i se permisese nici măcar să-şi tragă 
sufletul, darmite să-şi schimbe hainele. Fusese suit într-un 
Mercedes negru şi condus direct la sediul partidului Baas. 

După ce se îmbrăcă, Al Obaydi îşi privi imaginea 
reflectată de micuța oglindă de pe perete. îmbrăcămintea 
pe care o alesese pentru această ocazie părea 
sărăcăcioasă faţă de cea care-i burduşea dulapurile din 
apartamentul său newyorkez: costume de la Saks de pe 
Fifth Avenue, pulovere Valentino, pantofi Church şi un ceas 
Cartier de aur masiv. Toate fuseseră abandonate în 
favoarea modestei costumaţii arăbeşti care se odihnea, în 
aşteptarea unor asemenea momente, pe fundul ultimului 
sertar al dulapului din Manhattan. 

Când Al Obaydi se îndepărtă de oglindă, unul din paznici 
îi făcu semn să-l urmeze prin uşa de la capătul încăperii, 
deschisă acum pentru prima oară. În comparaţie cu 
austeritatea camerei în care fusese controlat, coridorul îl 
surprinsese plăcut: o mochetă în care piciorul se afunda 
până la gleznă, tablouri pe pereţi şi candelabre la tot pasul, 
răspândind o lumină feerică. 

Prim-consilierul îşi urmă ghidul de-a lungul coridorului, 
devenind din ce în ce mai impresionat de uşa masivă, 
placată cu aur, spre care se îndreptau. Când mai erau 
câţiva paşi până la ea, garda deschise o uşă laterală, 
introducându-l într-o anticameră la fel de luxoasă ca şi 
coridorul. 

Al Obaydi fu lăsat singur în cameră, dar nici nu apucase 
să se aşeze pe canapeaua somptuoasă şi uşa se deschise 
din nou. Sări în picioare, dar nu era decât o tânăr care 
aducea o tavă, pe care aburea cafeaua turcească într-o 
ceşcuţă. 

Puse tava pe masă, se înclină respectuoasă şi părăsi 
încăperea, fără niciun cuvânt. Al Obavydi ridică ceşcuţa, 
gândindu-se cu o uşoară nostalgie la cafeaua capuccino 
băută cu atâta plăcere la New York. Sorbi lichidul vâscos 
într-un gest reflex, doar din dorinţă de a face ceva. 

Prima oră trecu încet: devenea din ce în ce mai nervos, 
nu găsise nici măcar o carte s-o răsfoiască şi tot ce putea 
face era să se holbeze din când în când la imensul portret 
al lui Saddam Hussein. Gândurile îi reveneau neîncetat la 
fiecare detaliu pe care i-l menţionase Cavalli, regretând că 
dosarul pe care îl întocmise se afla în geanta sechestrată 
de gărzi chiar la aeroport. 

Pe parcursul celei de-a doua ore simţi cum i se topeşte şi 
ultima brumă de încredere iar, în cea de-a treia, începu să 
se întrebe dacă mai avea şanse să părăsească imobilul pe 
propriile picioare. 

Apoi uşa se deschise brusc şi în faţa privirii lui Al Obaydi 
fulgerară galbenul şi roşul unei uniforme Hemaya, garda 
personală a lui Saddam. 

— Preşedintele vă primeşte acum, îi spuse tânărul ofiţer 
şi Al Obaydi îl urmă de-a lungul coridorului spre uşa placată 
în aur. 

Ofiţerul ciocăni la uşă, o deschise şi îi îngădui prim- 
consilierului ambasadorului să intre în încăperea în care se 
adunaseră toţi membrii Consiliului Comandamentului 
Revoluţiei. 

Al Obaydi aşteptă în picioare ca deţinutul din boxă, care 
speră că judecătorul îi va permite, cel puţin, să se aşeze. Işi 
repeta în gând că nimeni nu dă mâna cu preşedintele până 
nu este invitat de către acesta. Îşi roti privirea în jurul 
mesei, remarcând că, din cei doisprezece participanţi la 
consiliu, doar doi purtau costume - prim-ministrul Tariq 
Aziz şi procurorul general, Nakir Farrar. Ceilalţi zece 
membri îşi etalau uniformele militare, fără însă să poarte 
arme. Unicul pistol - în afara celor din tocurile generalului 
Hamil, comandantul gărzii prezidenţiale şi ale celor doi 
soldaţi care stăteau de strajă în spatele lui Saddam - se 

afla pe masă, în faţa preşedintelui, pe locul unde alţi şefi de 
state şi-ar fi pus blocnotesurile. 

Al Obaydi realiză că frica de care fusese cuprins se 
datora privirii preşedintelui care nu-l părăsise nici măcar 
pentru o clipă de la intrarea în încăpere. Ţigara de foi a lui 
Saddam se îndreptă spre prim-consilierul ambasadorului, 
făcându-i semn să ocupe locul liber din celălalt capăt al 
mesei. 

Ministrul de externe aşteptă încuviințarea preşedintelui şi 
se întoarse spre bărbatul care de abia se aşezase pe scaun. 

— Domnule preşedinte, după cum ştiţi, dânsul este 
Hamid Al Obaydi, prim-consilier al ambasadorului nostru la 
Naţiunile Unite la New York, cel căruia i-aţi făcut onoarea 
de a răspunde de îndeplinirea ordinelor dumneavoastră 
referitoare la furtul Declaraţiei de Independenţă de la 
americanii necredincioşi. Conform instrucţiunilor 
dumneavoastră, s-a întors la Bagdad pentru a vă informa 
personal despre modul în care progresează misiunea pe 
care i-aţi încredinţat-o. Domnule preşedinte, n-am avut 
posibilitatea să vorbesc cu el înaintea intrării aşa că, vă rog 
să mă iertaţi dar, la fel ca dumneavoastră, aştept cu 
nerăbdare informaţiile. 

Trabucul lui Saddam se agită din nou, avertizându-l pe 
ministrul de externe să grăbească preambulul. 

— Poate ar trebui să încep, domnule prim-consilier - Al 
Obaydi era surprins de modul protocolar de adresare, mai 
ales că familiile lor se cunoşteau de generaţii, dar îl 
acceptă, ştiind că Saddam percepea orice relaţie, cât de 
cât amicală, ca semnul unei posibile conspirații - cerându- 
vă să ne prezentaţi situaţia la zi a derulării planului 
conceput de preşedinte. 

— Mulţumesc, domnule ministru de externe, răspunse 
respectuos Al Obaydi, ca şi cum era prima oară când îl 
întâlnea. 

Se întoarse cu faţa spre Saddam, ai cărui ochi negri îl 
fixau cu aceeaşi intensitate. 

— Domnule preşedinte, daţi-mi voie să încep prin a vă 

spune cât de onorat am fost de încrederea pe care mi-aţi 
acordat-o, oferindu-mi această sarcină, mai ales că ideea 
planului este în întregime a Excelenței Voastre. 

Deşi toţi membrii Consiliului îl urmăreau cu atenţie, Al 
Obaydi remarcase că, din când în când, fiecare dintre ei 
arunca câte o privire spre Saddam, căutând să-i descifreze 
reacţiile. 

— Sunt bucuros să vă raportez că echipa condusă de 
domnul Antonio Cavalli... 

Saddam îi făcu un semn procurorului general, care 
deschise dosarul gros pe care îl avea în faţă. 

După Saddam, procurorul general, Nakir Farrar, era cel 
mai de temut personaj din conducerea irakiană. Toată 
lumea îi cunoştea faima. O diplomă magna cum laude în 
jurisprudenţă la Oxford, preşedinte al Asociaţiei studenţeşti 
şi unul dintre obişnuiţii casei la Lincoln Inn. Acolo îl şi zărise 
prima dată Al Obaydi. Bineînţeles, Farrar nici nu-l băgase în 
seamă. Surse de încredere susțineau că Farrar fusese 
singurul irakian care ajunsese Consilier al reginei. Apoi 
survenise invazia celei de-a nouăsprezecea Provincii iar 
britanicii îl expulzaseră pe ambițiosul consilier, cu toate 
intervenţiile unor persoane sus puse. Farrar se întorsese în 
oraşul pe care-l părăsise când avea unsprezece ani şi, 
imediat, îşi pusese remarcabilul său talent în slujba lui 
Saddam Hussein. Nu trecuse un an şi Saddam îl şi numise 
procuror general. Se zvonea că titlul şi-l alesese singur. 

— Domnule preşedinte, Cavalli este un nelegiuit 
newyorkez, de profesie avocat, având o firmă care îi 
permite să abordeze legal o asemenea operaţie. 

Saddam încuviinţă, întorcându-şi din nou privirea spre Al 
Obavydi. 

— Domnul Cavalli a încheiat etapa de pregătire, iar 
echipa lui este gata să ducă la îndeplinire ordinele 
preşedintelui. 

— Ştim care este data? întrebă Farrar. 

— Da, domnule procuror general, 25 mai. Clinton are un 
program foarte încărcat în acea zi la Casa Albă: dimineaţa 

este rezervată celor care îi concep discursurile, iar după- 
masa va fi ocupată cu echipa care elaborează strategia în 
domeniul sănătăţii şi el - ambasadorul irakian la Naţiunile 
Unite îl avertizase pe Al Obaydi să evite totdeauna titlul de 
„preşedinte” când era vorba de Clinton - nu va apărea în 
public în ziua aceea, un aspect esenţial pentru misiunea 
noastră. 

— Domnule prim-consilier, spuse procurorul general, a 
reuşit avocatul domnului Cavalli să obţină ordonanța pentru 
închiderea porțiunii de drum în intervalul de timp pe care 
Clinton şi-l rezervă întrunirilor interne? 

— Nu, domnule procuror general, nu a reuşit, răspunse Al 
Obaydi. Totuşi, primăria va elibera un permis ca să se 
poată filma pe Pennsylvania Avenue, mai jos de intersecţia 
cu Strada 13. Dar strada va fi închisă circulaţiei doar pentru 
patruzeci şi cinci de minute. Se pare că această primăriţă 
este mai greu de convins decât predecesorul ei. 

Câţiva dintre membrii Consiliului păreau perplecşi. 

— Este mai greu de convins? întrebă ministrul de 
externe. 

— Poate „a persuada” ar fi un cuvânt mai potrivit. 

— Şi ce formă ia această persuasiune? se interesă 
generalul Hamil, aşezat la dreapta preşedintelui şi care 
cunoştea doar o singură formă de persuasiune. 

— O contribuţie de 250.000 de dolari la fondurile pentru 
campania de realegere a ei. 

Saddam începu să râdă, ceilalţi din jurul mesei imitându-l 
aproape imediat. 

— Ce ne spui de directorul Arhivelor, încă mai crede că 
vizitatorul va fi Clinton? întrebă procurorul general. 

— Da, este convins, răspunse Al Obaydi. Chiar înainte de 
plecarea mea, Cavalli a format o echipă de opt oameni pe 
care a trimis-o să inspecteze clădirea, într-o aşa zisă 
recunoaştere preliminară a locului. Bineînţeles, băieţii au 
fost prezentaţi ca agenţi ai Serviciului secret. Directorul 
Arhivelor a cooperat nesperat de bine, iar Cavalli a avut 
timp suficient pentru a verifica detaliile. Această repetiţie îi 

132 


- JEFFREY ARCHER - 


va uşura mult acţiunea din 25 mai, când va schimba 
originalul Declaraţiei cu o copie. 

— Dar dacă, am spus dacă, reuşesc să scoată originalul, 
şi-au luat măsurile necesare pentru a-ţi transmite 
documentul? se interesă procurorul general. 

— Da, răspunse încrezător Al Obaydi. Am înţeles că 
preşedintele doreşte ca documentul să-i fie trimis lui 
Barazan Al Tikriti, venerabilul nostru ambasador din 
Geneva la Naţiunile Unite. Când pergamentul va ajunge în 
posesia lui, şi nu înainte, voi autoriza executarea plăţii. . 

Preşedintele încuviinţă cu o mişcare leneşă a capului. In 
fond, veneratul ambasador din Geneva era fratele lui 
vitreg. Procurorul general îşi continuă interogatoriul: 

— Dar, am putea fi siguri că în mâinile noastre se va afla 
originalul şi nu o copie perfect realizată? Toată această 
fâţâială în exteriorul şi înăuntrul Arhivelor ar putea fi o 
înscenare pentru a ne arunca praf în ochi, iar documentul 
să nu fie schimbat. 

Pentru prima oară, un zâmbet apăru pe buzele lui Al 
Obavydi. 

—Am fost  precaut, domnule procuror general, 
pretinzându-le o probă fără echivoc a schimbului. După ce 
copia va lua locul originalului, va fi în continuare expusă 
publicului. Pot să vă asigur că mă voi afla şi eu printre 
vizitatori. 

— Nu ai răspuns la întrebarea mea, replică tăios 
procurorul general. Cum vei fi sigur că suntem în posesia 
originalului? 

— Pentru că pe documentul original scris de Timothy 
Matlock este o greşeală de scriere, care a fost corectată pe 
copia realizată de Bill O'Reilly. 

Cu privire neîncrezătoare, procurorul general se lăsă pe 
spatele scaunului, în timp ce stăpânul lor îşi ridică din nou 
mâna. 

— Alt nelegiuit, Excelenţă, îi explică ministrul de externe. 
Un falsificator, care a realizat copia documentului. 

— Deci, continuă procurorul general, aplecându-se din 

nou asupra dosarului, dacă documentul care va fi expus 
publicului la Arhivele Naţionale după 25 mai are acea 
greşeală, vei şti că am fost traşi pe sfoară şi vei bloca 
plata? Este corect? 

— Da, domnule procuror general, răspunse Al Obaydi. 

— Care este cuvântul scris greşit în original? întrebă 
procurorul general. 

Când Al Obaydi îi explică despre ce era vorba, Nakir 
Farrar comentă sec „Cât de oportun” şi închise dosarul. 

— Deci, dacă voi fi mulţumit de modul în care Cavalli şi-a 
onorat angajamentul iar pergamentul original se va găsi în 
mâinile noastre, cred că este necesar să am la îndemână 
suma pentru plata finală, continuă Al Obaydi. 

Ministrul de externe se uită spre Saddam care, încă o 
dată, se mulţumi să aprobe cu o mişcare a capului. 

— Veţi avea suma până la 25 mai, îl asigură ministrul de 
externe. Mi-ar plăcea să am posibilitatea să analizăm 
împreună unele detalii, înaintea plecării dumneavoastră 
spre New York. Bineînţeles, cu aprobarea domnului 
preşedinte. 

Trabucul se agită leneş în mâna lui Saddam, semn că 
preşedintele nu acorda importanţă unei asemenea cereri. 
Ochii îi rămăseseră fixaţi pe Al Obaydi. Prim-consilierul nu 
era sigur dacă ar trebui să plece sau să aştepte alte 
întrebări. Alese varianta de a rămâne. Trecură câteva 
minute, până când cineva se decise să vorbească. 

— Hamid, probabil eşti curios să ştii de ce acord atâta 
importanţă acestei hârtii nefolositoare. 

Întâlnirea cu preşedintele fiind o premieră pentru el, 
prim-consilierul ambasadorului rămase surprins când 
acesta i se adresă pe numele mic. 

— Raționamentul Excelenței Voastre este mai presus de 
posibilele mele întrebări, replică Al Obaydi. 

— Totuşi, continuă Saddam, este o reacție normală să te 
întrebi de ce am chef să risipesc o sută de milioane de 
dolari riscând, în acelaşi timp, şi un conflict internaţional, în 
cazul în care tu vei rata misiunea. 

Al Obaydi înregistra cu o uşoară nelinişte accentul pus pe 
„tUu”. 

— Sayedi, dacă binevoiţi să-i acordaţi încredere unui 
suflet păcătos, aş fi fericit să-mi împărtăşiţi motivul. 

Privirile celor doisprezece membri ai Consiliului se 
îndreptară spre preşedinte, încercând să-i ghicească 
reacţia la ditirambul prim-consilierului. Şi Al Obaydi 
realizase că  întinsese prea mult coarda. Aştepta, 
înspăimântat, în ceea ce simţea a fi cea mai lungă tăcere 
din viaţa lui. 

— Hamid, am să-ţi împărtăşesc secretul meu, spuse 
Saddam, în timp ce ochii săi negri se pironiseră pe chipul 
lui Al Obaydi. Când am cucerit a nouăsprezecea Provincie 
pentru poporul meu iubit, m-am pomenit că inamicul nu 
erau trădătorii care guvernau abuziv provinciile, ci 
puternica alianţă a statelor vestice - deşi, anterior, 
ajunsesem la o înţelegere cu ambasadorul american. „De 
ce?” m-am întrebat, când toată lumea ştia despre Kuweit 
că este condus de câteva familii corupte, cărora nu le pasă 
de bunăstarea propriului popor. Am să-ţi spun eu de ce. 
Intr-un singur cuvânt - petrol. Dacă a nouăsprezecea 
Provincie ar fi exportat boabe de cafea, n-ai fi văzut intrând 
în Golf decât o şalupă americană echipată cu o catapultă. 

Ministrul de externe zâmbi, dând din cap aprobator. 

— Cine sunt conducătorii care s-au unit împotriva mea? 
Thatcher, Gorbaciov şi Bush. Asta se întâmpla cu aproape 
trei ani în urmă. Şi, care le-a fost soarta? Thatcher a fost 
înlocuită printr-o manevră a propriilor ei suporteri, 
Gorbaciov a fost debarcat de cel pe care el îl destituise cu 
un an înainte, şi a cărui poziţie pare destul de şubredă 
acum; Bush a suferit o înfrângere umilitoare din partea 
electoratului american. Şi toate astea, în timp ce eu rămân 
Conducătorul Suprem şi Preşedintele ţării mele. 

Urmă un ropot de aplauze care se stinse când Saddam îşi 
reluă discursul. 

— Bineînţeles, mulţi s-ar declara satisfăcuţi cu o ase- 
menea revanşă. Dar nu eu, Hamid. Deoarece locul lui Bush 

a fost luat de individul ăsta, Clinton, care nu a învăţat nimic 
din greşelile predecesorului său iar acum l-a apucat cheful 
să pună la îndoială supremaţia mea. Dar, de data asta, 
doresc să-i umilesc pe Clinton şi americanii săi 
necredincioşi, cu mult timp înainte ca o posibilitate 
asemănătoare să li se ivească şi lor. Vreau ca americanii să 
ajungă de râsul întregului mapamond. 

Cele douăsprezece capete aprobau în tăcere. 

— Aţi fost martorii abilității mele, cum i-am momit pe 
câţiva americani lacomi, determinându-i să fure cel mai 
sacru document al istoriei lor naţionale. lar tu, Hamid, eşti 
cel ales pentru a face cunoscut lumii întregi geniul meu. 

Al Obaydi plecă smerit capul. 

— Când Declaraţia va fi în mâinile mele, voi aştepta până 
la 4 iulie, când întreaga Americă se va bucura de o 
duminică liniştită, sărbătorind ziua Independenţei. 

Aproape că nimeni nu mai respira în încăpere în timpul 
pauzei făcute de preşedinte. 

— Voi sărbători şi eu ziua Independenţei, dar nu la 
Washington sau New York, ci în piaţa Tahir, înconjurat de 
poporul meu iubit. Şi atunci, eu, Saddam Hussein, 
preşedintele Irakului, voi da foc Declaraţiei de 
Independenţă în faţa mass mediei internaţionale, 
transformând-o în cenuşă. 


Hannah stătea întinsă pe patul din camera ei sărăcăcios 
mobilată, retrăind aceeaşi senzaţie pe care, puştoaică fiind, 
cu treisprezece ani înainte, o avusese în prima noapte 
petrecută la internat. 

Când ajunsese pe aeroportul Charles De Gaulle, 
recuperase bagajele Karimei Saib, îngrijorată de ceea ce ar 
putea găsi înăuntrul lor. 

Şoferul care o aştepta refuzase orice încercări de 
conversaţie, curiozitatea ei crescând pe măsură ce se 
apropia de sediul ambasadei iordaniene. Rămăsese 
impresionată de clădire. 

Splendida vilă veche de pe bulevardul Maurice Barrès era 

fosta casă a lui Aga Khan. Reprezentantei Irakului îi 
fuseseră repartizate două etaje, o probă indiscutabilă a 
faptului că iordanienii nu prea aveau chef să-l supere pe 
Saddam. 

Prima persoană pe care o întâlnise când intrase în 
ambasadă, fusese administratorul şef, Abdul Kanuk. In mod 
cert, individul nu avea aspectul unui diplomat şi, când îl 
auzise vorbind, Hannah îşi întărise convingerea. Kanuk o 
anunţase că ambasadorul şi prima secretară, Muna Ahmed, 
erau ocupați, ea urmând să-şi despacheteze bagajele şi să 
aştepte în camera ei să fie chemată. 

Camera strâmtă îi oferea spaţiu doar pentru pat şi cele 
două valize, iar Hannah bănuia că fusese folosită ca debara 
înainte de invazia delegaţiei irakiene. După ce răscolise 
lucrurile din valiza Karimei Saib, realizase destul de repede 
că doar pantofii i se potriveau. Oscila între aprecierea 
pentru bunul gust al Karimei şi uşoara enervare provocată 
de puţinătatea îmbrăcămintei pe care o avea ea însăşi. 

Pe secretara şefă, Muna Ahmed, o cunoscu mai târziu, 
când serviră amândouă cina în bucătărie. Se părea că 
secretarele ambasadei erau tratate la fel ca servitorii. 
Hannah reuşi s-o convingă pe Muna că ambianța era mai 
bună decât se aşteptase, mai ales că accesul la cele două 
etaje puse la dispoziţie de ambasada iordaniană era permis 
doar membrilor delegaţiei irakiene. Muna îi spuse că, deşi 
în accepțiunea Corpului Diplomatic din Franţa, ambasadorul 
Irakului era considerat şeful Reprezentanţei irakiene, ei 
erau obligaţi să i se adreseze în toate ocaziile cu 
„Excelenţa Voastră” sau „domnule Ambasador”. 

În primele zile de activitate, biroul lui Hannah se afla 
vizavi de cel al Munei, într-o cameră alăturată celei a 
ambasadorului. Cea mai mare parte a timpului şi-o 
petrecea bătând la maşină. Inţelese destul de repede că 
nimeni nu era interesat în mod special de activitatea ei, 
atâta timp cât bătea la maşină toate materialele lăsate de 
ambasador pe dictafon. De fapt, asta deveni foarte curând 
cea mai mare problemă a lui Hannah: trebuia să fie mai 

puţin eficientă, pentru a o pune mai mult în valoare pe 
Muna. Singura chestie pe care o uita întotdeauna era 
purtatul ochelarilor. 

Serile, în timpul cinelor din bucătărie, Hannah află de la 
Muna cam tot ce ar fi trebuit să ştie o irakiană aflată în 
străinătate, inclusiv căile de a evita avansurile 
administratorului şef, Abdul Kanuk. Începând cu a doua 
săptămână, deşi curba acumulării de cunoştinţe începuse 
să descrească, Hannah simţea că ambasadorul se bizuia 
din ce în ce mai mult pe ea. Tot ce avea de făcut era să nu 
arate prea multă iniţiativă. 

După terminarea programului de lucru, Hannah şi Muna 
trebuiau să rămână în camerele lor, nefiindu-le permisă 
părăsirea imobilului decât în compania administratorului 
şef, perspectivă care nu le tenta pe niciuna dintre ele. Pe 
Muna n-o interesa nici muzica, nici să meargă la teatre şi 
nici măcar să hoinărească prin cafenele; era fericită să-şi 
petreacă timpul citind discursurile lui Saddam Hussein. 

Zilele se scurgeau încet, iar Hannah se amăgea cu 
speranţa că agentul Mossadului din Paris - deşi nu avea nici 
cel mai vag indiciu cine ar putea fi - îi va apărea în faţă, 
aducându-i vestea bună a reîntoarcerii în Israel pentru a 
participa la misiunea pentru care fusese pregătită. Se 
întreba dacă israelienii infiltraseră un om de-al lor în 
ambasadă. Deseori, singură în camera ei, încerca să 
ghicească cine ar putea fi. Şoferul? Prea lipsit de reacţie. 
Grădinarul? Prea tâmpit. Bucătăreasa? Destul de posibil - 
mâncarea era atât de proastă, încât te convingea că nu era 
de meserie. Abdul Kanuk, administratorul şef? Greu de 
crezut, mai ales că, de cel puţin trei ori pe zi, se împăuna 
că este vărul lui Barazan Al-Tikriti care, la rândul lui, era 
fratele vitreg al lui Saddam Hussein şi ambasadorul Irakului 
la Naţiunile Unite în Geneva. Kanuk mai avea şi meritul de 
a fi cel mai mare flecar din ambasadă, furnizându-i lui 
Hannah, într-o seară de bârfă, mai multe informaţii despre 
Saddam Hussein şi anturajul său decât ar fi reuşit ea să 
obţină într-o săptămână de la ambasador. Ca să fim drepţi, 

138 


- JEFFREY ARCHER - 


ambasadorul nu prea avea chef să vorbească despre 
Sayedi în prezenţa ei iar, totdeauna când o făcea, era cu 
prudenţă şi respect. 

In cea de a doua săptămână, Hannah fu prezentată soţiei 
ambasadorului. Se lămuri repede că doamna era o natură 
extrem de independentă, poate şi datorită faptului că era 
pe jumătate turcoaică, şi nu considera că printre 
îndatoririle ei figura şi aceea de a rămâne mereu 
consemnată în interiorul ambasadei. Judecând după 
standardele irakiene, unele manifestări ale ei lăsau de 
dorit: îşi însoțea soţul la cocteiluri şi fusese văzută deseori 
umplându-şi paharul, fără a aştepta să fie invitată. Şi mai 
făcea ceva doamna ambasador - iar pentru Hannah chestia 
asta era extrem de importantă: se ducea de două ori pe 
săptămână la piscina cea mai apropiată, cea de pe 
bulevardul Lannes. Ambasadorul se lăsă destul de uşor 
convins că noua secretară ar fi o tovărăşie acceptabilă 
pentru soţia sa. 


Scott sosise la Paris într-o duminică. | se înmânaseră 
cheile unui apartament modest de pe strada Messina şi i se 
deschisese un cont la Societe Generale de pe bulevardul 
Haussmann, pe numele Simon Rosenthal. 

Trebuia să telefoneze sau să trimită faxuri la Langley 
doar după ce o localiza pe agenta Mossadului. Agenţii 
operativi nu fuseseră informaţi despre misiunea lui la Paris, 
iar lui i se ceruse să nu ia legătura cu niciunul dintre agenţii 
de teren cu care lucrase de-a lungul anilor, acum răspândiţi 
prin toată Europa. 

In primele două zile, Scott descoperi cele două locuri din 
care putea supraveghea intrarea principală a ambasadei 
iordaniene fără să poată fi zărit de cineva din interiorul 
clădirii. 

Spre sfârşitul săptămânii începuse să realizeze, pentru 
prima dată, ce înțelegeau agenţii prin „Ore de 
supraveghere”. Incepuse chiar să-i fie dor de unii din 
studenţii lui. 

139 


- HOȚI DE ONOARE - 


În timp, programul zilnic îi deveni unul de rutină. În 
fiecare dimineaţă, înainte de micul dejun, alerga zece 
kilometri în parcul Monceau şi apoi, cartul de pândă. In 
fiecare seară, două ore erau rezervate exerciţiilor fizice 
într-o sală de antrenament de pe strada Berna, apoi, 
invariabil, o cină pregătită de el, pe care o mânca singur în 
micul său apartament. 

Scott începuse să creadă că agenta Mossadului nu va ieşi 
vreodată din bunkerul ambasadei; ba chiar se întreba dacă 
domnişoara Kopec se afla înăuntru. Soţia ambasadorului 
părea a fi singura femeie care ieşea şi intra când avea chef. 

Şi, deodată, fără de veste, în martea celei de-a doua 
săptămâni, soţia ambasadorului părăsi imobilul însoţită de 
cineva. Era Hannah Kopec? O licărire trecătoare care 
dispăru cât ai clipi, în timp ce maşina se depărta în viteză. 

Urmări Mercedesul, lăsând suficientă distanţă între 
maşini pentru a nu fi remarcat de una din ocheadele 
şoferului în oglinda retrovizoare. Cele două femei erau 
conduse la bazinul de înot de pe bulevardul Lannes. Le privi 
în timp ce se dădeau jos din maşină. In fotografia pe care o 
văzuse la Langley, Hannah Kopec avea părul lung şi negru. 
Părul celei care o însoțea pe soţia ambasadorului era tuns, 
dar, indiscutabil, persoana era Hannah. 

Scott mai conduse o sută de metri în josul străzii, trase 
pe dreapta şi opri maşina. Se întoarse pe jos până la 
intrarea sălii de înot şi plăti doi franci pe biletul de intrare. 
Se urcă la balconul care surplomba piscina. Până să-şi 
găsească un scaun într-un colţ mai întunecat, agenta 
Mossadului era deja în bazin, înotând de zor. Scott îşi dădu 
seama în câteva secunde că Hannah era aproape o 
profesionistă a înotului, deşi costumul de baie, variantă 
irakiană, nu prevestea nici pe departe asemenea talent. 
Când soţia ambasadorului îşi făcu apariţia la marginea 
bazinului, Hannah încetini ritmul, aventurându-se doar într- 
o câinească de-a latul bazinului. 

După vreo patruzeci de minute, când doamna 
ambasador părăsi piscina, Kopec îşi reluă imediat strocul, 

acoperind fiecare lungime de bazin în mai puţin de un 
minut. După zece lungimi executate în acelaşi tempo, ieşi 
din apă, dispărând în vestiar. 

Scott se întoarse la maşină iar, când cele două femei 
reapărură, lăsă Mercedesul să-l depăşească, urmărindu-l 
până la ambasadă. 

Seara târziu trimise un fax la Langley, lui Dexter 
Hutchins, înştiinţându-l că o văzuse pe Hannah şi că va 
încerca s-o abordeze. 

In dimineaţa următoare, îşi cumpără un slip. 


Hannah îl remarcă prima oară într-o joi. Tipul înota craul 
într-un ritm drăcesc, acoperind fiecare lungime de bazin în 
aproximativ patruzeci de secunde, dând senzaţia că în 
tinereţe se ocupase în mod serios de sport. Încercă să se 
ţină după el dar, după cinci lungimi de bazin, el mări 
strocul, ştergând-o ca din puşcă. După încă o duzină de 
bazine, tipul ieşi din apă, şi se îndreptă spre vestiarul 
bărbaţilor. 

In dimineaţa de luni a următoarei săptămâni, soţia 
ambasadorului o anunţă pe Hannah că nu va putea merge 
la obişnuita lor partidă de înot de a doua zi, deoarece 
trebuia să-l însoţească pe ambasador la Geneva, pentru a-l 
vizita pe fratele vitreg al lui Saddam Hussein. Hannah deja 
aflase despre proiectata vizită de la administratorul şef, 
care se părea că era la curent şi cu cele mai amănunțite 
detalii. 

— Nu pot să înţeleg de ce nu ai fost invitat şi dumneata 
să-l însoţeşti, îşi exprimă bucătăreasa mirarea în seara 
aceea. 

Administratorul şef rămase tăcut vreo două minute, până 
când Muna părăsi bucătăria îndreptându-se spre camera ei. 
Apoi, le destăinui o informaţie care o nelinişti pe Hannah. 

În ziua următoare, lui Hannah i s-a permis să se ducă 
singură la piscină. Era bucuroasă că are un motiv să 
părăsească imobilul, mai ales că, în absenţa 
ambasadorului, şefia delegaţiei irakiene îi revenea lui 

Kanuk. Mercedesul fiind la dispoziţia lui, Hannah luă 
metroul până în bulevardul Lannes. Începu primul din cele 
treizeci de bazine pe care şi le propusese, uşor dezamăgită 
că nu-l zărea pe bărbatul care înota atât de bine. După ce 
şi-a terminat norma, se lipi obosită de o bară laterală, 
încercând să-şi tragă sufletul. Deodată, îşi dădu seama că 
bărbatul înota spre ea, pe culoarul exterior. După ce ajunse 
în dreptul ei, se întoarse încet şi rosti distinct: 

— Hannah, nu te mişca de aici, mă întorc. 

Hannah bănui că tipul o cunoştea de pe vremea când ea 
era fotomodel, iar prima reacţie fu s-o şteargă imediat. Dar 
continuă să calce apa, aşteptându-l să se întoarcă, sperând 
că ar putea fi agentul Mossadului de care-i pomenise Kratz. 

ÎI privi apropiindu-se, neliniştea amplificându-i-se cu 
fiecare bătaie a braţelor lui în apă. El ajunse lângă bara de 
la marginea bazinului şi se apropie de ea. 

— Eşti singură? 

— Da, şopti ea. 

— M-am gândit că nu se putea să n-o văd pe soţia 
ambasadorului. De obicei, deplasează o cantitate imensă 
de apă pentru o înaintare simbolică. Apropo, mă numesc 
Rosenthal. Colonelul Kratz mi-a cerut să te contactez. Am 
un mesaj pentru tine. 

Lui Hannah i se păru absurdă strângerea de mână pe 
care o schimbară, în timp ce clipoceau apa la marginea 
bazinului. 

— Ştii pe unde vine strada Bugeaud? 

— Da, răspunse ea. 

— Perfect. Te aştept peste cincisprezece minute în barul 
de la Porte Dauphine. 

Înainte ca ea să poată răspunde, bărbatul ieşi din apă cu 
o mişcare iute, dispărând în direcţia vestiarului bărbaţilor. 

Cincisprezece minute mai târziu, Hannah intra în barul de 
la Porte Dauphine. Privirea îi înconjură camera şi de abia îl 
descoperi, cocoţat pe unul din scaunele înalte de lemn 
aflate sub o imensă pictură murală în culori. 

Se ridică pentru a o întâmpina şi comandă o cafea pentru 

ea. O avertiză că nu vor putea sta de vorbă decât câteva 
minute, deoarece ea trebuie să se întoarcă neîntârziat la 
ambasadă. Sorbind prima sa cafea adevărată din ultimele 
săptămâni, Hannah îl privi cu atenţie, începând să-şi 
reamintească plăcerea pe care ţi-o dă şueta la o cafea cu 
cineva interesant. Următoarea lui propoziţie o readuse în 
lumea reală. 

— Kratz are de gând să te retragă din Paris foarte 
curând. 

— Vreun motiv special? întrebă ea. 

— A fost fixată data operaţiei din Bagdad. 

— Mulţumesc lui Dumnezeu, murmură Hannah. 

— De ce spui asta? se interesă Scott, aventurându-se 
pentru prima oară în domeniul întrebărilor. 

— Ambasadorul speră să fie rechemat la Bagdad pentru 
a fi numit în alt post. Are de gând să-mi ceară să-l însoțesc, 
răspunse Hannah. Cel puţin, asta e varianta pe care 
administratorul şef ne-a povestit-o tuturora, cu excepţia 
Munei. 

— Am să-l avertizez pe Kratz. 

— Simon, am nişte informaţii care l-ar putea interesa pe 
Kratz. 

începu să asculte cu atenţie relatarea amănunţită a lui 
Hannah despre organizarea internă a ambasadei şi despre 
vizitele diplomaților şi ale oamenilor de afaceri care, deşi 
oficial luau poziţie împotriva lui Saddam, încercau, în 
acelaşi timp, să facă afaceri cu guvernul irakian. După 
câteva minute îi făcu semn să se oprească: 

— Ar fi mai bine să pleci acum. S-ar putea să le fie dor de 
tine. Am să încerc să fixez o nouă întâlnire, cu prima 
ocazie, nu se putu el împiedica să adauge. 

Ea zâmbi şi, după ce se ridică de la masă, părăsi barul, 
fără o privire înapoi. 

Seara târziu, Scott trimise un mesaj cifrat lui Dexter 
Hutchins în Virginia, anunţându-l că o contactase pe 
Hannah Kopec. 

Răspunsul sosi o oră mai târziu, prin fax - conţinea o 

singură instrucţiune. 

Capitolul Treisprezece 


Pe 25 mai 1993 soarele se ridică deasupra Capitoliului la 
ora cinci şi douăzeci de minute. Razele măturară peluza din 
faţa Casei Albe şi, câteva minute mai târziu, se strecurară 
pe nesimţite în Biroul Oval. La o sută de metri de Casa 
Albă, Cavalli se bătea pe umeri, încercând să se 
dezmorţească. 

Cavalli îşi petrecuse ziua precedentă în Washington 
verificând, pentru a suta oară, şi cele mai mici detalii. Pleca 
de la presupunerea că nu totul va merge şnur şi, indiferent 
ce dereglare ar fi apărut, responsabilitatea nereuşitei i-ar fi 
fost atribuită. 

Johnny Scasiatore se îndreptă spre el şi îi întinse o 
ceaşcă în care aburea cafeaua. 

— Nu-mi imaginam că ar putea fi atât de frig în 
Washington, îi spuse Cavalli lui Johnny, care era îmbrăcat 
cu o scurtă îmblănită. 

— La ora asta a dimineţii este frig aproape pe tot globul, 
replică Johnny. Intreabă orice regizor. 

— Şi chiar ai nevoie de şase ore de pregătire pentru trei 
minute de filmare? se interesă Cavalli cu o mutră 
neîncrezătoare. 

— Două ore de pregătire pentru fiecare minut de filmare, 
este regulamentul standard. Şi, nu uita, trebuie să tragem 
această scenă specială de două ori, în condiţii destul de 
neobişnuite. 

Cavalli se opri la intersecţia dintre Strada 13 şi 
Pennsylvania Avenue, uitându-se la cele aproape cincizeci 
de persoane pe care Johnny le dirija pentru ultimele 
pregătiri. Unii marcau un traseu de-a lungul trotuarului, pe 
care se va deplasa camera ce va filma înaintarea lentă a 
celor şase maşini pe Pennsylvania Avenue. Alţii fixau 
reflectoare IK pe o distanţă de şapte sute de metri, 
pregătind şi generatorul de 200 kw, care fusese adus în 
centrul capitalei la ora patru dimineaţa. Fusese testat 

echipamentul de sunet pentru a fi siguri că vor fi 
recepționate toate zgomotele - lăpăiala paşilor pe şosea, 
trântirea uşilor maşinilor, vuietul surd al metroului, chiar şi 
bătăile ceasului din turnul vechii clădiri a Poştei. 

— Chiar este necesară toată această cheltuială? întrebă 
Cavalli, în continuare neîncrezător. 

— Dacă vrei ca toţi - cu excepţia noastră, bineînţeles - 
să creadă că fac figuraţie într-un film, atunci nu-ţi permiţi 
riscul jumătăţilor de măsură. Imi fac treaba de aşa manieră 
încât oricine ne priveşte, specialist sau amator, să fie sigur 
că va vedea într-o zi filmul pe ecran. Mai mult, plătesc toţi 
figuranţii la baremurile maxime stabilite de sindicat. 

— Mulţumesc lui Dumnezeu că oamenii mei nu şi-au 
făcut un sindicat, comentă Cavalli. 

Faţa îi era în plină bătaie a razelor soarelui; probabil şi 
preşedintele se bucura de căldura lui acum, la douăzeci şi 
cinci de minute după ce terminase micul dejun. 

Cavalli aruncă o privire spre bordul maşinii unde agăţase 
o listă cu tot ce trebuia verificat. Al Calabrese avea deja pe 
poziţie toate cele douăsprezece vehicule, zidurile de la 
Freedom Plaza apărându-le de vânt, în timp ce şoferii se 
îngrămădeau prin preajmă, sorbind din cafeaua fierbinte. 
Cele şase limuzine străluceau în soarele dimineţii, trezind 
privirile admirative ale trecătorilor, oamenilor de serviciu şi 
portarilor care părăseau birourile şi ale valurilor de 
navetişti, pe care îi deversa staţia de metrou Federal 
Triangle. Mâna unui zugrav mângâie însemnul prezidenţial 
de pe a treia maşină iar o adolescentă dădu un bobârnac 
steagului care flutura pe aripa din dreapta a maşinii. 

Privirea lui Cavalli se opri pentru o clipă pe maşina 
poliţiei parcată în faţa imobilului care găzduia birourile 
administraţiei Districtului Columbia. Pe şosea fuseseră 
amplasate bariere cu scopul de a proteja locul de fâţâiala 
pietonilor pe durata celor trei minute cruciale de filmare. 

Lloyd Adams îşi petrecuse ziua precedentă verificând 
ultimele retuşuri pe care le cerea interpretarea personajului 
şi aprofundând încă o carte despre istoria Declaraţiei de 

Independenţă. În timpul nopţii, revăzuse la nesfârşit o 
bandă video pe care era înregistrată o plimbare a lui 
Clinton pe Georgia Avenue, memorând mişcarea aproape 
imperceptibilă a capului, accentul lui specific, ticul uşoarei 
tremurări a buzei inferioare. În lunea precedentă, Adams îşi 
cumpărase, direct din rafturile magazinului universal 
Dillard, un costum identic celui purtat de preşedinte la 
recepţia din februarie, dată în onoarea prim-ministrului 
britanic. Alesese o cravată în nuanţe de roşu, alb şi 
albastru, copie fidelă a celei pe care o purta Clinton în 
fotografia de pe coperta lui Vanity Fair din luna martie. Un 
ceas Timex aducea tuşa finală la garderoba lui. In ultima 
săptămână fusese confecţionată o nouă perucă, de data 
asta cu o nuanţă mai accentuată de gri. Adams o simţea ca 
turnată pe cap. În seara precedentă, regizorul şi Cavalli îl 
obligaseră la o repetiţie în costume: calificativul fusese 
„perfect” - deşi Johnny apreciase că scena leşinului de la 
sfârşit fusese jucată prea cabotin. Cavalli era sigur că 
directorul Arhivelor va fi atât de surescitat, încât nu va da 
nicio importanţă accentelor histrionice ale actorului. 

Cavalli îi ceru lui Al Calabrese să treacă încă o dată în 
revistă schema de aranjare a grupului de care răspundea. 
Al încercă să nu pară prea exasperat, mai ales că detaliase 
aceeaşi poveste la fiecare din ultimele trei întruniri la care 
participaseră toţi cei care răspundeau de buna derulare a 
operaţiei. 

— Doisprezece şoferi, şase motociclişti, enumeră el. Nu 
este prima oară când lucrăm împreună, iar patru dintre ei 
sunt foşti caralii sau au activat în poliţia militară. Deoarece 
niciunul nu va intra în Arhivele Naţionale, le-am spus că vor 
participa doar la turnarea unui film. Doar cei pe care-i va 
dirija Gino ştiu exact care este țelul nostru. 

— Li s-a făcut un instructaj complet despre ce trebuie să 
facă, odată ajunşi în interiorul Arhivelor? 

— Da, bineînţeles, răbufni Al. leri am repetat lecţia de cel 
puţin şase ori, la început pe o hartă în biroul meu, iar după- 
amiază ne-am deplasat aici, pentru o plimbare pe traseu. 

Se vor deplasa pe Pennsylvania Avenue cu o viteză de 
cincisprezece kilometri pe oră, pe porţiunea pe care vor fi 
filmati, şi vor continua spre est, până la intersecţia cu 
Strada 7. Vor coti imediat la dreapta, dispărând din privirile 
celor de pe platoul de filmare, ca să nu mai vorbim de cele 
ale poliţiştilor. Apoi, o fac din nou la dreapta, în faţa intrării 
de serviciu a Arhivelor Naţionale, oprindu-se la rampa 
pentru marfă. Angelo, Dollar Bill, Debbie, tu şi echipa de 
şoc coborâţi din maşini şi îl însoţiţi pe actor în clădire, unde 
veţi fi întâmpinați de Calder Marshall. După ce aţi pătruns 
în imobil, maşinile urcă rampa şi o fac la dreapta pe Strada 
7, încă o dată la dreapta pe Constitution Avenue şi apoi 
drept înainte până la intersecţia cu Strada 14, când vor coti 
din nou la dreapta, întorcându-se la locul de filmare. Până 
la sosirea lor, Johnny va fi gata pentru o nouă dublă. Când 
se va primi semnalul tău că originalul a fost schimbat, 
filmarea va reîncepe imediat, totul derulându-se identic, 
doar că, de data asta, îmbarcăm echipa operaţională din 
faţa Arhivelor Naţionale. 

— lar, dacă totul merge ca pe roate, vom îmbarca nu 
numai echipa, dar şi Declaraţia de Independenţă, comentă 
Cavalli. Ce se întâmplă în continuare? întrebă, vrând să fie 
sigur că nu survenise nicio schimbare faţă de cele stabilite 
la întrunirea finală de la New York. 

— Limuzinele părăsesc Washingtonul pe şase căi diferite, 
continuă Al. Trei dintre ele se reîntorc în capitală, dar 
numai după ce-şi schimbă plăcile de înmatriculare, alte 
două se duc direct la New York iar ultima se va îndrepta 
spre o direcţie pe care numai tu o cunoşti: asta va fi maşina 
care va transporta Declaraţia. 

— Al, dacă totul merge uns, îţi meriţi banii. Dar, dacă se 
întâmplă ceva, şi asta numai acolo o vom afla, atunci ne 
vom lămuri câte parale faci, îl avertiză Cavalli în timp ce Al, 
după ce înşfăcase o ceaşcă de cafea, se îndrepta spre 
oamenii lui. 

Cavalli aruncă o privire ceasului: şapte şi douăzeci şi 
două de minute. Mătură cu privirea locul, reperându-l pe 

148 


- JEFFREY ARCHER - 


Johnny care venea întins spre el, congestionat la faţă. 
Mulţumesc lui Dumnezeu că nu trebuie să lucrez la 
Hollywood, se gândi Cavalli. 

— Am probleme cu un poliţist care îmi interzice să 
amplasez reflectorul pe trotuar până la nouă jumătate. Asta 
înseamnă că nu voi putea începe filmarea decât după ora 
zece şi, dacă din start, n-am decât patruzeci şi cinci de 
minute... 

— Linişteşte-te, Johnny, îi ceru Cavalli, verificând lista cu 
numele angajaţilor. 

Îşi ridică privirea, încercând să localizeze persoana în 
viermuiala de pe asfaltul din faţa lui Freedom Plaza. In 
sfârşit, îl reperă pe cel căutat: 

— ÎI vezi pe tipul înalt cu părul înspicat care încearcă s-o 
vrăjească pe Debbie? întrebă el, arătând cu degetul. 

— Mda, răspunse Johnny. 

— Asta e Tom Newbolt, fost şef de secţie adjunct în 
Departamentul de poliţie al Districtului Columbia, acum 
consultant în probleme de securitate. L-am angajat pentru 
toată ziua. Du-te şi spune-i ce probleme ai şi ne vom lămuri 
dacă merită cei cinci mii de dolari pe care ni i-a cerut firma 
lui. 

Cavalli zâmbea urmărind startul vijelios al lui Johnny în 
direcţia lui Newbolt. 


Angelo rămase înmărmurit în faţa bărbatului adormit. Se 
aplecă, îl apucă de umeri pe Dollar Bill şi începu să-l 
scuture cu furie. Micuţul irlandez scoase o sforăitură, care 
părea să iasă mai degrabă din eşapamentul unui vechi 
tractor decât dintr-un trup omenesc. Angelo se aplecă şi 
mai mult, îmbătându-se de respiraţia lui Dollar Bill, care 
probabil că-şi petrecuse noaptea într-un butoi de bere. 

Venindu-i mintea de pe urmă, Angelo îşi dădu seama că 
n-ar fi trebuit, în niciun caz, să-l părăsească în ajun pe 
Dollar Bill, nici măcar pentru un moment. Dacă nu ajungea 
la timp cu ticălosul ăsta la Arhive, Cavalli le va pune pielea 
pe băț la amândoi. Aproape era sigur de persoana care va 

duce la îndeplinire treaba şi chiar şi de metoda pe care eao 
va folosi. 

Continuă să-l scuture cu frenezie, dar ochii lui Dollar Bill 
se încăpăţânau să rămână închişi. 


La ora opt, la semnalul unui claxon, echipa de filmare luă 
o pauză pentru micul dejun. 

— Treizeci de minute, reglementări sindicale, explică 
Johnny în faţa exasperării lui Cavalli. 

Echipa se îngrămădi în jurul unui trailer - alt import 
costisitor - plasat pe asfalt, servindu-se cu ouă, şuncă şi 
chifteluţe. Cavalli trebui să recunoască că mulţimea de 
gură cască şi trecătorii care se fâţâiau prin preajmă nu 
păreau să aibă niciun dubiu că n-ar fi o adevărată echipă 
de filmare pregătindu-se să tragă o scenă. 

Cavalli se hotărî să folosească cele treizeci de minute ale 
pauzei pentru a verifica dacă, într-adevăr, maşinile, după 
ce cotesc la dreapta pe Strada 7, nu mai pot fi zărite de 
nimeni de pe platoul de filmare din Pennsylvania Avenue. 

Se strecură grăbit prin mulţime şi, când ajunse la colţul 
Străzii 7, o luă la dreapta. Dintr-odată, parcă intră în altă 
lume. Se părea că nimănui nu-i pasă de ceea ce se punea 
la cale la o distanţă de jumătate de kilometru. li făcu 
plăcere să-l zărească pe Andy Borzella frunzărind un 
Washington Post, pe o bancă din staţia unui autobuz de 
lângă intrarea pentru marfă a Arhivelor Naţionale. 

Când Cavalli reveni, micul dejun era pe sfârşite, membrii 
echipei risipindu-se spre locurile lor, pentru verificările 
finale; nimeni nu dorea să i se impute vreo greşeală care să 
ducă la o filmare suplimentară. 

Publicul din spatele barierelor se îngroşa cu fiecare minut 
care trecea iar poliţiştii nu mai pridideau explicând că se 
vor filma unele scene dintr-un film, dar treaba va începe 
doar peste câteva ore. Unii păreau dezamăgiţi de 
informaţia primită şi plecau mai departe, făcând loc altor 
amatori de spectacole pe gratis. 

Telefonul celular al lui Cavalli începu din nou să sune. 

Apăsă pe butonul pentru convorbire şi receptorul se umplu 
de unduirea vocalelor, tipică accentului din Brooklyn, a 
tatălui său. Conversaţia fu prudentă, preşedintele onorific 
rezumându-se să întrebe dacă erau probleme. 

— Câteva, admise Tony. Dar, până acum, niciuna pe care 
n-am fi anticipat-o sau căreia nu i-am da de cap. 

— Nu uita, anulează întreaga operaţie dacă nu eşti 
mulţumit de răspunsul pe care-l primeşti la telefonul de la 
ora nouă. Oricum, nu-ţi poţi permite luxul de a-l lăsa pe 
individ să se întoarcă la Casa Albă. 

Apoi închise telefonul. Cavalli ştia că tatăl lui avea 
dreptate în ambele privinţe. Se mai uită o dată la ceas - opt 
şi patruzeci şi trei - şi plecă în căutarea lui Johnny. 

— Mă duc până peste drum, la Willard. Nu cred să stau 
prea mult, aşa că vezi-ţi de treabă în continuare. Apropo, 
văd că ai amplasat tot echipamentul pe trotuar. 

— Bineînţeles, replică Johnny. După ce l-a lămurit 
Newbolt, polițistul ne-a şi ajutat să cărăm toată marfa asta 
blestemată. 

Cavalli zâmbi şi, trecând prin faţa Teatrului Naţional, se 
îndreptă spre hotelul Willard. Din direcţia opusă, Gino 
Sartori se grăbea spre el. 

— Gino, îl chemă Cavalli, oprindu-se în faţa lui. Oamenii 
tăi sunt gata? 

— Până la unu, ticăloşii naibii. 

— Poţi garanta că nu vor scoate o vorbă? 

— Vor fi ca mormântul. Asta e, dacă nu, ştiu ei foarte 
bine că-şi sapă groapa singuri. 

— Unde sunt acum? 

— Or să apară din opt direcţii diferite. Fiecare ştie că 
trebuie să-mi raporteze până la nouă treizeci. Costume 
dichisite, cravate sobre, şi tocuri de pistol care să nu bată 
prea tare la ochi. 

— Anunţă-mă când au apărut toţi. 

— Aşa voi face, îl asigură Gino. 

Cavalli îşi continuă drumul spre hotelul Willard şi, după 
ce se uită la ceas, mai încetini pasul. 

Intră în hotel şi îl văzu pe Rex Butterworth care patrula 
nervos de-a lungul holului, ca şi cum singurul scop în viaţă 
i-ar fi fost bătătorirea mochetei albastru-aurie. Zărindu-l pe 
Cavalli, răsuflă uşurat, alăturându-i-se în drumul spre 
ascensor. 

— Ţi-am spus să aştepţi liniştit într-un colţ şi nu să 
mărşăluieşti prin faţa recepţiei, ca să nu atragi atenţia 
vreunui jurnalist în căutare de subiecte. 

Butterworth bolborosi o scuză în timp ce intrau în 
ascensor, iar Cavalli apăsă pe butonul etajului unsprezece, 
îşi continuară drumul în tăcere şi intrară în camera 1137, 
cea în care Cavalli îşi petrecuse noaptea anterioară. 

Acum, fiind doar ei doi, Cavalli îl privi cu mai multă 
atenţie. Transpiraţia lui Butterworth s-ar fi potrivit mai bine 
unei alergări de zece kilometri decât unei călătorii de 
unsprezece etaje cu liftul. 

— Linişteşte-te, îi ceru Cavalli. Te-ai descurcat foarte 
bine până acum. Doar un singur telefon şi ţi-ai terminat 
treaba. Chiar înainte ca primul motociclist să ajungă la 
Arhivele Naţionale, te vei afla în avionul de Rio. Fii atent, ți- 
e clar ce trebuie să-i spui lui Marshall? 

Butterworth scoase nişte foi cu însemnări, bâlbâi câteva 
cuvinte şi spuse: 

— Da, totul este în regulă, putem să-i dăm drumul. 

Tremura ca o piftie. 

Cavalli formă numărul privat de telefon al directorului 
Arhivelor şi, când auzi prima sonerie, îi întinse receptorul lui 
Butterworth. Amândoi ascultau şiragul soneriilor. Cavalli 
întinse mâna pentru a lua receptorul. Aveau să încerce din 
nou peste câteva minute. Deodată, se auzi un declic şi o 
voce spunând: 

— Calder Marshall la telefon. 

Cavalli se grăbi spre camera de baie, ridicând receptorul 
telefonului din derivație. 

— Bună dimineaţa, domnule Marshall. La telefon Rex 
Butterworth de la Casa Albă. Doream doar să mă asigur că 
totul este în regulă, în aşteptarea vizitei. 

— Bineînţeles că totul este în regulă, domnule 
Butterworth. Fiecare membru al personalului meu a primit 
indicaţii precise să fie în biroul lui la ora nouă fix. De fapt, i- 
am şi văzut pe cei mai mulţi dintre ei, şi numai adjunctul 
meu şi custodele principal ştiu motivul exact. Le-am cerut 
să nu întârzie în dimineaţa asta. 

— Excelent, spuse Butterworth. Deşi nu putem dispune 
de timpul preşedintelui, sperăm că în jur de zece să 
ajungem la dumneavoastră dar mi-e teamă că trebuie să 
fie înapoi la Casa Albă cel târziu la ora unsprezece. 

— La unsprezece, desigur, repetă directorul Arhivelor. 
Cred că vom reuşi să facem turul complet al Arhivelor în 
cincizeci de minute, deşi mulţi membri ai personalului meu 
ar dori să-l întâlnească pe preşedinte. 

— Să sperăm că cele cincizeci de minute vor fi suficiente 
şi toată lumea va fi mulţumită, replică Butterworth. Sunt 
probleme în legătură cu dorinţa specială a preşedintelui? 

— Niciuna, îl linişti Marshall. Custodele este chiar bucuros 
să scoată rama de sticlă, înlesnindu-i astfel preşedintelui 
cercetarea pergamentului original. Declaraţia va rămâne în 
camera blindată până când preşedintele va părăsi imobilul. 
Sper că, la câteva minute după plecarea lui, s-o putem 
expune din nou publicului. 

— Se pare că sunteţi stăpân pe situaţie, domnule 
Marshall, îl complimentă Butterworth, în timp ce fruntea îi 
brobonea de transpiraţie. Tocmai plec să-l văd pe 
preşedinte şi mi-e teamă că nu vom mai reuşi să stăm de 
vorbă în dimineaţa asta, dar sunaţi-mă după-amiază să-mi 
povestiţi amănunţit cum a decurs vizita. 

Cavalli puse receptorul pe marginea băii şi se întoarse în 
dormitor, oprindu-se în faţa asistentului special al 
preşedintelui. Butterworth îl privea speriat. Cavalli dădu 
energic din cap dintr-o parte în alta. 

— O secundă, domnule Marshall, se precipită 
Butterworth, mi-am consultat agenda şi-mi dau seama că 
nu voi fi de găsit după-masă. De mâine sunt în concediu şi 
i-am promis soţiei mele că voi pleca mai devreme de la 

birou ca s-o ajut la ultimele pregătiri. 

— Oh! Unde plecaţi? se interesă inocent Marshall. 

— Să-mi văd mama, în Charleston. Sunt convins că vizita 
preşedintelui va fi un succes desăvârşit. Ce ziceţi de o 
întâlnire, după ce mă întorc? 

— Mi-ar face plăcere, îl asigură Marshall. Sper să aveţi o 
vacanţă plăcută în Carolina de Sud; mai mult ca sigur că 
veţi găsi azaleele încă înflorite. 

— Da, cred că da, acceptă Butterworth, fixându-l pe 
Cavalli care-şi lipise un deget de-a curmezişul gâtului. Mă 
sună la celălalt telefon, adăugă şi, fără alt comentariu, puse 
receptorul jos. 

— Vorbeşti prea mult, prostule. Nici nu poate fi vorba ca 
el să încerce să te mai contacteze. 

Butterworth privi spăşit în podea. 

— Cât timp crezi că va trece până când cei de la Casa 
Albă se vor întreba unde ai dispărut? se interesă Cavalli. 

— Cel puţin o săptămână, răspunse Butterworth. Chiar 
sunt programat pentru concediul anual, iar şeful meu este 
convins că plec la Charleston. 

— Măcar chestia asta ai aranjat-o bine, comentă Cavalli, 
întinzându-i biletul de avion pentru Rio de Janeiro şi o 
scrisoare de confirmare pentru nouă sute de mii de dolari 
depuşi la Banca Braziliei. Trebuie să mă întorc pe platou. 
Stai cuminte zece minute şi pe urmă iei un taxi până la 
aeroportul Dulles. Vezi, când ajungi în Brazilia, nu cheltui 
toţi banii pe fete... Rex, să nu cumva să-ţi treacă prin cap 
să te întorci. Dacă o vei face, să ştii că la aeroport nu vei fi 
aşteptat doar de poliţişti... 


Angelo reuşise, numai el ştia cum, să-l vadă îmbrăcat pe 
Dollar Bill, dar damful de Guinness era la fel de persistent 
şi, indiscutabil, personajul nu avea alura de doctor personal 
al preşedintelui - de fapt, nu aducea deloc a doctor. 

— Îmi pare rău, amice. Îmi pare rău, amice, repeta la 
nesfârşit Dollar Bill. Sper că nu te-am băgat într-un necaz. 

— Şi încă unul mare, dacă nu te limpezeşti la timp ca să- 

ţi joci rolul şi să supraveghezi transferul pergamentului în 
cilindrul special. Dacă Tony Cavalli miroase că n-am fost cu 
tine noaptea trecută, consideră-te deja mort, dar nu asta 
contează, important e că mă omoară şi pe mine. 

— Stai blând, amice, şi prepară-mi un Bloody Mary. Două 
părţi suc de roşii şi o parte votcă. Voi fi ca un boboc de 
trandafir în rouă, ai să vezi. 

Angelo se holbă neîncrezător la micuțul irlandez, al cărui 
cap se prăbuşise din nou pe pernă. 


În timp ce Tony Cavalli închidea uşa camerei 1137, pe 
coridor trecu o femeie împingând un cărucior cu lenjerie 
murdară. 

Cavalli luă liftul până la parter şi părăsi imediat hotelul. 
Primul lucru care îi sări în ochi, în timp ce traversa scuarul 
dintre hotel şi Pennsylvania Avenue, fu ambuteiajul 
traficului pe cei şapte sute cincizeci de metri de la 
intersecţia cu Strada 15. Al şi Johnny veneau în fugă spre 
el, din direcţii diferite. 

— Ce se întâmplă? întrebă Cavalli într-o suflare. 

— Poliţia ne asigură că traficul este acelaşi ca în oricare 
altă dimineaţă, doar că noi am blocat o bandă şi jumătate 
cu cele douăsprezece maşini şi şase motociclete. 

— La dracu’, e greşeala mea, recunoscu Cavalli. Ar fi 
trebuit să mă gândesc la chestia asta. Al, ce propui? 

— Îmi trimit băieţii la garajul Atlantic de la intersecţia 
dintre Străzile 13 şi 7, până va reuşi poliţia să limpezească 
circulaţia şi îi aduc înapoi în preajma orei de start. 

— E al dracului de riscant, zise Johnny. Ordinul primăriei 
nu-mi acordă decât patruzeci şi cinci de minute de filmare 
şi, sunt sigur, n-o să-mi lase o secundă în plus. 

— Dacă maşinile rămân aici, s-ar putea să amâni la 
nesfârşit primul tur de manivelă. 

— O.K., Al, dă-i drumul, dar asigură-te ca băieţii să fie din 
nou pe poziţie la zece fără zece. Cavalli îşi verifică ceasul. 
Mai sunt douăzeci şi şapte de minute. 

Al o luă la goană spre maşinile care staţionau. Cavalli se 

155 


- HOȚI DE ONOARE - 


întoarse spre regizor: 

— La ce oră îl scoţi afară pe actor? 

— Nouă şi cincizeci sau, mai exact, în momentul în care 
şi ultima maşină a revenit pe poziţie. Tipul se machiază în 
trailerul de colo, îi arătă Johnny cu degetul. 

Cavalli urmări plecarea celor şase limuzine, răsuflând 
uşurat când circulaţia reintră în normal. 

— Ce se întâmplă cu băieţii lui Gino, acum când maşinile 
au plecat? 

— Cei mai mulţi dintre ei se fâţâie printre figuranti, dar 
nu au stofă de actori. 

Telefonul celular al lui Cavalli începu să sune. 

— Trebuie să mă întorc pe platou, altfel nu va mai fi 
niciun fel de film, îl avertiză Johnny. 

Cavalli dădu din cap, rostind un „Da” în receptor, în timp 
ce regizorul se depărta în grabă. Ceva îi atrase atenţia lui 
Cavalli, pe când încerca să se concentreze asupra 
noutăţilor pe care le afla. 

— Şefule, elicopterul este pregătit să decoleze la zece 
fix, dar aprobarea pentru decolare nu acoperă decât şapte 
minute. Dacă trec cele şapte minute, caraliii n-or să-l mai 
lase să se ridice, indiferent cât ai cotizat la Ordinul Frăţesc 
al Poliţiei. 

— Deşi avem unele probleme, ne încadrăm încă în orar, îl 
asigură Cavalli. Decolaţi la ora zece şi vă rotiţi deasupra 
străzii. Când noi ajungem la Arhive, trebuie să fiţi siguri că 
Marshall şi personalul lui vă pot vedea şi auzi. Asta-i tot ce 
ne interesează. 

— În regulă, şefule. Am înţeles. 

Cavalli îşi privi din nou ceasul. Era nouă şi treizeci şi şase 
iar traficul curgea lin acum. Se îndreptă spre ofiţerul care 
fusese desemnat, de departamentul de film şi televiziune al 
primăriei, să supervizeze filmarea. 

— Nu vă faceţi probleme, îl întâmpină locotenentul, 
înainte ca Tony Cavalli să deschidă gura. Indicatoarele de 
ocolire vor fi amplasate până la zece fără un minut, iar 
circulaţia va fi oprită. Vă promit că totul va fi conform 

orarului. 

— Mulţumesc, domnule ofiţer, spuse Cavalli, formând în 
grabă numărul lui Al Calabrese... Cred că e timpul să începi 
să-ţi aduci înapoi băieţii. 

— Numărul unu a şi plecat, însoţit de doi motociclişti. 
Numărul doi este gata de plecare; în continuare, vor pleca 
la intervale de douăzeci de secunde. 

— Ţi-ai greşit meseria, general de armată trebuia să fii, 
zise Cavalli. 

— Vina e numai a guvernului. N-am beneficiat de 
educaţia potrivită. 

Deodată, Pennsylvania Avenue se transformă într-o 
feerie de lumini. În mod reflex, privirile tuturor se îngustară 
dar, la fel de neaşteptat, luminile se stinseră, făcând ca 
soarele să pară un bec chior. 

— Excelente lumini, auzi Cavalli comentariul regizorului. 
Am depistat doar un reflector care nu funcţionează. Al 
şaptelea din dreapta. 

Cavalli se opri pe şosea privind înspre colţul Străzii 13, 
de unde apărea prima dintre limuzinele lui Al, flancată de 
doi motociclişti, croindu-şi drum prin traficul aglomerat. 
Zărind strălucitoarea limuzină neagră, Cavalli simţi pentru 
prima oară un fior de nervozitate. 

Un bărbat înalt, bine clădit, purtând un costum albastru 
închis, cămaşă albă, cravată în dungi albe, roşii şi albastre 
şi ochelari cu lentile negre se îndrepta spre el. Se opri 
lângă Cavalli exact în momentul în care prima motocicletă 
şi maşina de poliţie care deschideau escorta apărură în 
curbă. 

— Cum te simţi? îl întrebă Cavalli. 

— Ca la orice premieră, răspunse Lloyd Adams. Am să-mi 
revin doar după căderea cortinei. 

— N-ai de ce să ai trac, noaptea trecută îţi ştiai perfect 
rolul. 

— Nu mă gândeam la replicile mele, îl asigură Adams. 
Marshall mă nelinişteşte. 

— Ce vrei să spui? întrebă Cavalli. 

— N-a participat la nicio repetiţie, nu-i aşa? Mi-e teamă 
să nu rateze intrările replicilor, îl lămuri actorul. 

A doua maşină, însoţită de cele două motociclete, se 
alinia pe poziţie, în timp ce Al Calabrese traversa în fugă 
şoseaua iar Lloyd Adams se îndrepta spre trailer. 

— Crezi că reuşeşti să-ţi termini treaba în cele nouă 
minute care au mai rămas? întrebă Cavalli, după ce-şi privi 
ceasul. 

— Dacă drăguţii ăştia de caralii nu se apucă, aşa ca în 
fiecare dimineaţă, să dirijeze circulaţia, mai mult încurcând- 
o, n-avem probleme, răspunse Al. 

Se îndreptă grăbit spre escortă pentru a supraveghea 
arborarea steagului prezidenţial pe a treia maşină din 
convoi,  verificând apoi caroseria în căutarea unor 
eventuale pete de murdărie, care ar fi putut apărea în 
timpul deplasării între garaj şi locul de filmare. 

Camioneta care transporta personalul apăru şi ea pe 
poziţie. De pe scaunul înalt pe care trona, Scasiatore îşi luă 
portavocea, cerându-le actorului, secretarului, 
locotenentului şi doctorului să fie pregătiţi pentru a se 
îmbarca în maşinile numerele trei şi patru. 

Când regizorul întrebă de locotenent şi doctor, Cavalli îşi 
dădu brusc seama că nu-i văzuse pe Dollar Bill şi Angelo 
toată dimineaţa. Poate aşteptau în trailer. 

Un nou semnal sonor timp de câteva secunde pentru a-i 
avertiza pe membrii echipei de filmare că mai sunt zece 
minute înainte de începerea turnării. Din cauza zgomotului, 
Cavalli aproape nici nu auzi soneria telefonului. 

— Şefule, îţi raportează Andy. Sunt tot în faţa Arhivelor 
Naţionale. Vreau să-ţi spun că ambianța e la fel de liniştită 
ca acum o oră, când ai trecut pe aici. 

— In sfârşit, cineva care nu doarme în post, zise Cavalli. 

— Cam douăzeci-treizeci de persoane se fâţăie prin jur. 

— O veste bună. Nu mă suni decât dacă ceva e în 
neregulă. 

Cavalli închise telefonul, încercând să-şi reamintească 
problema care-l neliniştise înainte de a fi sunat de Andy. 

Unsprezece maşini şi şase motociclete erau acum pe 
poziţie. Mai trebuia să apară şi ultima maşină. Dar 
gândurile îi fuseseră zgândărite de cu totul altceva. 
Momentul de concentrare fu din nou risipit de răcnetele 
unui poliţist care se proţăpise în mijlocul lui Pennsylvania 
Avenue, anunțând că aşteaptă ordinul regizorului pentru a 
opri circulaţia. Johnny se înălţă în scaun, mişcând cu 
frenezie mâna în direcţia celei de a douăsprezecea maşini, 
care rămăsese blocată în trafic, la aproximativ o sută de 
metri. 

— Dacă deviezi circulaţia acum, urlă Johnny, aia de colo 
n-o să se alăture escortei în vecii vecilor. 

Polițistul rămase în mijlocul străzii, încercând să dirijeze 
cât mai fluent circulaţia, în speranţa că limuzina va înainta 
mai repede, dar efortul nu-i părea încununat de succes. 

— Figuranţii în stradă, urlă Johnny şi mai multe persoane, 
pe care Cavalli le presupunea a fi trecătorii care vor asista 
la deplasarea convoiului prezidenţial, se precipitară pe 
partea carosabilă, începând să mişune de acolo-colo cu un 
aer degajat. 

Johnny se înălţă din nou în scaun întorcându-se, de data 
asta, spre mulţimea care se înghesuia în spatele barierelor. 
O secretară de platou îi întinse un megafon. 

— Doamnelor şi domnilor, începu el. Vom filma o scenă 
dintr-un film care-l va prezenta pe preşedinte rostind un 
discurs în faţa celor două Camere reunite. Secvența de faţă 
imortalizează deplasarea convoiului prezidenţial. V-aş fi 
recunoscător dacă aţi considera că este vorba chiar de 
preşedintele adevărat, întâmpinându-l cu fluturări ale 
mâinilor, aplauze, aclamații încurajatoare. Vă mulţumesc. 

Aplauzele spontane care urmară îl făcură pe Cavalli să 
izbucnească în râs pentru prima oară în acea dimineaţă. 
Nici nu băgă de seamă când fostul şef de secţie adjunct de 
la Departamentul de poliţie al Districtului Columbia se 
strecurase în spatele lui, în timp ce regizorul îşi lămurea 
spectatorii. 

— Dacă nu o reuşeşti de prima dată, o să te coste o 

grămadă de bani. 

Cavalli se întoarse spre fostul poliţist, încercând să-şi 
stăpânească neliniştea. 

— Mă refeream la blocarea circulaţiei, îl lămuri fostul 
poliţist. Dacă nu reuşiţi să trageţi scena în dimineaţa asta, 
va trece mult şi bine până când autorităţile vor accepta să 
treacă din nou prin circul ăsta. 

— Nu e nevoie să-mi reaminteşti, mârâi Cavalli. 

Îşi întoarse privirea spre Johnny, care coborâse de pe 
scaunul înalt şi se pregătea acum să-şi ocupe locul pe 
platforma mobilă, gata să înceapă filmarea, când ultima 
maşină se va alătura convoiului. Secretara de platou îi 
înmână din nou portavocea. 

— Facem verificarea finală. Vă rog, controlaţi-vă poziţiile. 
Toată lumea pregătită în maşina numărul unu? 

Un claxonat strident pe post de răspuns. 

— Maşina numărul doi? 

Alt claxonat. 

— Maşina numărul trei? 

Alt claxonat ascuţit de la maşina care-l adăpostea pe 
Lloyd Adams. 

Cavalli îl urmări prin parbriz pe pleşuvul actor săltând 
capacul cutiei în care era peruca. 

— Maşina numărul patru? 

Maşina numărul patru rămânea tăcută. 

— Sunt în maşina numărul patru toţi cei care trebuie să 
fie acolo? răcni regizorul. 

În momentul acela, Cavalli îşi reaminti motivul sâcâielii 
de mai înainte: până acum nu-i zărise deloc pe Angelo sau 
pe Dollar Bill. Ar fi trebuit să verifice mai devreme. Se 
îndreptă grăbit spre regizor, în timp ce un locotenent de 
marină se precipita afară dintr-o maşină care oprise în 
mijlocul străzii. Era un tip înalt de un metru optzeci şi ceva, 
cu părul tuns scurt, purtând o uniformă albă de paradă, cu 
o sabie bălăngănindu-i-se la şold şi pieptul plin de medalii 
din campaniile din Panama şi Golf. In mâna dreaptă căra o 
cutie neagră. Un poliţist se pregătea să-l ia la întrebări, în 

timp ce Dollar Bill, cărând o geantă mică de piele, îl urma la 
câţiva metri, într-un pas mai domol. Zărindu-i, Cavalli se 
întoarse din drum, îndreptându-se calm spre mijlocul 
străzii, intersectând traiectoria ofițerului de marină. 

— Ce dracu’ e în capul tău? mârâi Cavalli. 

— Ne-am împotmolit în trafic, bâigui Angelo. 

— Dacă ratăm acţiunea din cauza ta... 

Reamintindu-şi soarta pe care o avusese Bruno Morelli, 
faţa lui Angelo luă culoarea uniformei. 

— Sabia? şfichiui Cavalli. 

— Se potriveşte perfect. 

— Şi medicul nostru? E potrivit şi el? 

— Îţi promit că-şi va face treaba, îl asigură Angelo, 
aruncând o privire peste umăr. 

— In ce maşină trebuie să fiţi? 

— Numărul patru. Exact în spatele preşedintelui. 

— Atunci, mişcaţi-vă fundurile mai repede. 

— |lmi pare rău, pare rău, se auzi Dollar Bill printre 
gâfâituri. E vina mea, nu a lui Angelo. Iertare, iertare, 
repeta într-una, în timp ce locotenentul de marină 
deschisese portiera din spate a maşinii numărul patru. 
După ce Dollar Bill se prăvăli pe banchetă, Angelo, 
protejându-şi sabia, se alătură aşa-zisului doctor şi trânti 
portiera. 

Polițistul care-l urmărise pe Angelo îşi pregătea 
chitanţierul cu amenzi în timp ce privirea lui Cavalli era în 
căutarea lui Tom Newbolt. Tom deja venea în fugă spre ei. 

— Lasă-l în grija mea, îi spuse lui Cavalli. 

A doua camionetă, în care erau camerele video pentru 
supraveghere, se alinie în spatele camionului. Vocea 
şoferului se auzi prin geamul deschis: 

— Imi pare rău, şefule. Un tâmpit a rămas în pană chiar 
în fata mea. 

Orologiul din vechiul turn al Poştei bătu ora zece. La un 
semnal al ofițerului coordonator, mai mulţi poliţişti invadară 
strada. Unii dintre ei opreau circulaţia pe Pennsylvania 
Avenue, iar ceilalţi instalau indicatoarele de ocolire pentru 

a devia maşinile de la locul de filmare. 

Cavalli îşi îndreptă privirea spre celălalt capăt din 
Pennsylvania Avenue, la o distanţă de aproximativ şapte 
sute de metri. Circulaţia era încă foarte greoaie, maşinile 
înaintând bară la bară. 

— Mai repede, mai repede! urlă el, după ce se uită la 
ceas, aşteptând nerăbdător degajarea circulaţiei. 

— Imediat, răspunse strigând ofiţerul care se postase în 
mijlocul străzii. 

Cavalli îşi ridică privirea spre elicopterul alb-albastru al 
poliţiei care bâzâia zgomotos deasupra capetelor lor. 

Nici Cavalli şi nici ofiţerul nu mai deschiseră gura câteva 
minute, până nu auziră trei şuierături puternice din celălalt 
capăt al bulevardului. Cavalli aruncă o nouă privire 
ceasului. Pierduseră şase minute preţioase. 

— Îl omor pe Angelo. Dacă... 

— Totul e în regulă! răcni ofiţerul coordonator. 

Se întoarse spre Cavalli care îi şi făcu semn regizorului că 
totul era în regulă. 

— Tot ne-au mai rămas treizeci şi nouă de minute, zbieră 
ofiţerul. E mai mult decât suficient ca să tragem de două 
ori. 

Dar Cavalli nu mai auzi ultimele cuvinte; o luase la goană 
spre maşina numărul doi. Smuci portiera şi se aruncă pe 
scaunul de lângă şofer. Un alt gând sâcâitor i se strecură în 
minte. Prin geamul portierei, privirea lui Cavalli începu să 
scruteze din nou mulţimea. 

— Luminile! strigă regizorul şi Pennsylvania Avenue 
începu să semene cu o seară de Crăciun la magazinul 
Macy. 

— Atenţie toată lumea, începem filmarea în şaizeci de 
secunde. 

Şoferii porniră motoarele limuzinelor şi motocicletelor, 
apăsând pe acceleraţii. Figuranţii se plimbau în sus şi în jos, 
iar poliţiştii nu permiteau accesul trecătorilor în spaţiul de 
filmare. Regizorul se lăsă pe spătarul scaunului, verificând 
reflectoarele, în special pe cel de-al şaptelea, care nu 

funcţionase mai înainte. 

— Treizeci de secunde, comunică Johnny prin portavoce, 
cu privirea fixată pe şoferul primei maşini. Nu uita că 
trebuie să înaintezi la pas. Platforma mea mobilă nu se 
poate deplasa în marşarier cu mai mult de cincisprezece 
kilometri la oră. Alo, pietonilor - privirea regizorului pendula 
în susul şi în josul străzii - gândiţi-vă că sunteţi aici pentru 
o plimbare şi nu la un spectacol cu Hamlet. 

Regizorul se întoarse spre mulţimea tasată în spatele 
barierelor. 

— Am nevoie de ajutorul vostru. Aplaudaţi, chicotiţi, 
faceţi semne cu mâna şi nu uitaţi că peste aproape 
douăzeci de minute repetăm exerciţiul, aşa că staţi pe 
aproape, dacă vă este posibil... Cincisprezece secunde, 
avertiză regizorul, întorcându-şi din nou privirea spre prima 
maşină din convoi. Baftă, tuturor! 

Tony îl fixa pe Scasiatore, dorind ca treaba să înceapă 
odată. Acum aveau o întârziere de opt minute - dar, era 
obligat să recunoască faptul că, în cazul preşedintelui 
actual, asta aducea o nuanţă de autenticitate în plus. 

— Zece secunde. Dă-i drumul! Nouă, opt, şapte, şase, 
cinci, patru, trei, două, una... motor! 


Femeia, care împingea căruciorul de rufe murdare de-a 
lungul coridorului, nu luă în seamă plăcuţa cu „Nu 
deranjaţi” agăţată de uşa camerei 1137 şi păşi înăuntru. 

Un bărbat grăsuliu, transpirând abundent, stătea pe 
marginea patului. Forma un număr de telefon, când îşi 
ridică privirea şi o zări. 

— leşi afară, târfă tâmpită, şuieră el, reîntorcându-se 
spre telefon pentru a forma ultimele numere. 

În trei paşi de felină ea ajunse în spatele lui. El se mai 
întoarse o dată, chiar în momentul în care ea se apleca 
deasupra lui, strângând cordonul telefonului în ambele 
mâini şi încolăcindu-i-l în jurul gâtului. El îşi ridică braţul 
într-un gest reflex de apărare, dar pumnii ei strânşi smuciră 
iute de cordon. Trupul lui se prăbuşi înainte, alunecând din 

pat pe covor, în timp ce vocea din telefon comunica „Vă 
mulţumim că utilizaţi AT & T”. 

Femeia îşi dădu seama că n-ar fi trebuit să folosească 
cordonul telefonului. Era o treabă de amator - dar nimeni 
nu o numise până acum „târfă tâmpită”. 

Puse receptorul în furcă şi, aplecându-se, îl săltă cu 
uşurinţă pe umăr pe asistentul special al preşedintelui. 
Trupul fu zvârlit în căruciorul pentru rufe murdare. Nimeni 
n-ar fi crezut că o femeie atât de fragilă ar putea ridica un 
cadavru atât de greu. De fapt, singurul folos pe care-l 
avusese vreodată de pe urma licenţei în fizică consta în 
aplicarea principiilor de funcţionare a scripeţilor, barelor 
oscilante şi sistemelor de pârghii, în profesiunea pe care şi- 
o alesese. 

Deschise uşa, aruncând o privire de-a lungul coridorului. 
La ora aceea clienţii nu prea se vânzoleau prin hotel, 
împinse căruciorul până la liftul de serviciu, aşteptând 
răbdătoare sosirea ascensorului. După ce se sui în lift, 
apăsă pe butonul pentru garajul din subsol. Cobori în garaj, 
împingând căruciorul până în spatele unei Honda Acord, 
maşină aflată pe poziţia a doua în topul popularității în 
America. 

Protejată de un stâlp, îl mută iute pe asistentul special al 
preşedintelui din cărucior în portbagajul maşinii. După 
aceea, împinse căruciorul înapoi la lift, îşi scoase 
dizgraţioasa uniformă neagră, o aruncă în cărucior, 
extrăgând din el geanta de voiaj cu agăţătoare lungă, din 
sfoară, şi expedie căruciorul la etajul douăzeci şi doi. 

Inainte de a urca în maşină, îşi netezi rochia Laura Ashley 
şi îşi ascunse geanta sub scaunul din faţă. leşi din parcare 
direct în Strada F, dar nu apucă să parcurgă decât o 
distanţă scurtă şi fu oprită de un poliţist. 

Femeia cobori geamul portierei. 

— Urmaţi indicatoarele de deviere, îi comunică agentul, 
fără măcar să se uite la ea. 

Ea aruncă o privire ceasului de la bord: era zece şi şapte 
minute. 

Capitolul Paisprezece 


Când maşina de poliţie care deschidea convoiul ieşi 
încetişor din curbă, platforma mobilă pe care se instalase 
regizorul îşi începu, cu o viteză egală, deplasarea în sens 
opus. Mulțimea din spatele barierelor începu să aclame şi 
să-şi fluture mâinile. Dacă ar fi fost o filmare adevărată, nici 
n-ar fi trecut douăzeci de secunde şi regizorul ar fi dat 
comanda  „Tăiaţi”, din cauza tâmpitului de ofițer 
coordonator care rămăsese în mijlocul străzii, cu mâinile în 
şolduri, ignorând faptul că nu el este vedeta filmului. 

Cavalli era prea concentrat asupra traseului pe care-l 
aveau de parcurs, pentru a-l mai băga în seamă pe ofiţer. li 
telefonă lui Andy, fiind sigur că acesta îşi continua lectura 
Washington Postului pe banca de pe Strada 7. 

— Nu se întâmplă mare lucru aici, şefule. O uşoară 
agitaţie la baza rampei, dar nimeni de pe stradă nu-i 
acordă o atenţie specială. La voi, totul e în regulă? Sunteţi 
în întârziere. 

— Da, ştiu, dar ajungem la tine în circa şaizeci de 
secunde, îl avertiză Cavalli. 

Platforma mobilă ajunsese la capătul străzii, iar regizorul 
îşi ridică degetul mare, semnalul aşteptat de şoferii 
maşinilor pentru a călca puţin pe acceleraţie, mărind viteza 
până la patruzeci de kilometri pe oră. Johnny Scasiatore 
sări de pe platforma mobilă şi se îndreptă spre locul de 
unde pornise filmarea, plănuind tot ce avea de făcut pentru 
viitoarea dublă. 

Cavalli închise telefonul şi inspiră adânc, în timp ce alaiul 
prezidenţial depăşea Strada 9; privirea îi trecu peste 
monumentul lui Roosevelt, amplasat pe rondul de iarbă din 
faţa intrării principale a Arhivelor Naţionale. Prima maşină 
coti la dreapta pe Strada 7; mai aveau aproape cincizeci de 
metri până la drumul de acces spre rampa de încărcare. 
Motocicletele din faţă măriră viteza şi, când trecură pe 
lângă Andy - nemişcat, la marginea trotuarului - o făcură 

scurt la dreapta, coborând pe rampă. 

Restul escortei se înşiruia într-o linie dreaptă peste drum 
de intrarea de serviciu, în timp ce maşina numărul trei 
cobora pe rampă, spre punctul de încărcare. 

Primii care săriră din maşină fură cei din echipa de şoc, 
iar opt dintre ei, aşezându-se cu spatele la a treia limuzină, 
formară un cerc în jurul ei. După ce privirile celor opt 
bărbaţi scrutară împrejurimile, Cavalli se precipită din a 
doua maşină şi, alergând până la limuzina în care se găsea 
Lloyd Adams, deschise portiera din spate. 

Calder Marshall, care îi aştepta la baza rampei de 
încărcare, înainta câțiva paşi,  întâmpinându-l pe 
preşedinte. 

— Imi face plăcere să vă cunosc, domnule Marshall, 
spuse actorul, întinzându-i mâna. Aşteptam cu nerăbdare 
să se ivească această posibilitate. 

— La fel şi noi, domnule preşedinte. Îmi permiteţi ca, în 
numele personalului meu, să vă urez bun venit la Arhivele 
Naţionale ale Statelor Unite. Vă rog să mă urmaţi. 

Lloyd Adams şi anturajul său se grupară ascultători în 
spatele lui Marshall care îi conduse spre un auster ascensor 
de marfă. În timp ce unul dintre agenţii serviciului secret îşi 
proptise degetul pe butonul „deschis”, Cavalli ordonă 
escortei să se întoarcă pe platoul de filmare. Cele şase 
motociclete şi douăsprezece limuzine demarară pe drumul 
de întoarcere spre regizorul care le aştepta pentru a trage 
o dublă. 

Intreaga operaţie, cu pătrunderea actorului în clădire şi 
expedierea escortei, durase mai puţin de două minute, dar 
Cavalli era neliniştit de cele câteva persoane care se 
grupaseră în celălalt capăt al străzii, lângă sediul Comisiei 
Federale de Comerţ, mirosind că se petrecea ceva 
important. Putea doar să spere că Andy va reuşi să rezolve 
problema. 

Cavalli se strecură iute în lift, fofilându-se în spatele lui 
Adams. Marshall se lansase într-o prelegere despre 
Declaraţia de Independenţă şi modul în care, în sfârşit, 

ajunsese unde trebuia să fie, la Arhivele Naţionale. 

— Cei mai mulţi dintre noi ştiu că John Adams şi Thomas 
Jefferson au conceput o variantă a Declaraţiei, aprobată de 
Congres pe 4 iulie 1776. Totuşi, puţini sunt cei care ştiu că 
al doilea şi al treilea preşedinte au decedat în aceeaşi zi, pe 
4 iulie 1826 - la cincizeci de ani de la semnarea oficială a 
Declaraţiei. 

Ascensorul se opri la parter şi Marshall îi conduse spre 
biroul lui, de-a lungul unui coridor pardosit cu marmură. 

— Domnule preşedinte, Declaraţia a parcurs un drum 
lung şi plin de pericole până a ajuns în siguranţa pe care i-o 
oferă acest imobil. 

Când ajunseră în dreptul cele de-a cincea uşi pe stânga, 
Marshall îşi pofti oaspeţii în birou, la o ceaşcă de cafea. Doi 
dintre agenţii serviciului secret păşiră, iar ceilalţi şase 
rămaseră pe coridor. 

Lloyd Adams îşi bău cafeaua, dar Marshall îşi lăsă ceaşca 
neatinsă, preferind să continue lecţia de istorie: 

— După ceremonia semnării, pe 2 august 1776, textul 
Declaraţiei a fost cizelat la Philadelphia dar, datorită 
riscului de a fi capturat de englezi, pergamentul original a 
fost transportat la Baltimore într-o diligenţă. 

— Fascinant, aprecie Adams, lungind uşor silabele. Dar, 
bineînţeles, dacă ar fi fost capturată de infanteria engleză, 
mai existau şi alte copii, nu-i aşa? 

— Desigur, domnule preşedinte. De fapt, avem şi aici o 
copie impecabilă, executată de William J.Stone. Totuşi, 
originalul a rămas în Baltimore până în 1777, când a fost 
readus în Philadelphia. 

— În altă diligenţă? se interesă preşedintele. 

— Exact, confirmă Marshall, nesesizând ironia oaspetelui. 
Ştim şi numele celui care a condus diligenta, un oarecare 
Samuel Smith. Apoi, în 1800, din ordinul preşedintelui 
Adams, Declaraţia a fost mutată la Washington şi găzduită, 
pentru început, la Departamentul de Finanţe. Intre 1800 şi 
1814 au mutat-o prin tot oraşul, poposind, în sfârşit, în 
vechiul sediu al Ministerului de război de pe Strada 17. 

— Deşi războiul nostru cu englezii era în plină 
desfăşurare în acel moment, interveni actorul. 

Cavalli îl privi cu admiraţie; actorul îşi depăşise condiţia 
de simplu interpret, aprofundând cu grijă tema propusă. 

— Aşa este, domnule preşedinte, se bucură directorul 
Arhivelor. lar când flota britanică a apărut în Chesapeake 
Bay, secretarul de stat, James Monroe, a ordonat ca 
documentul să fie din nou mutat. Deoarece, domnule 
preşedinte, responsabilitatea pentru păstrarea în siguranţă 
a documentului îi revine secretarului de stat şi nu 
preşedintelui - de altfel sunt convins că ştiţi acest lucru. 

Lloyd Adams era la curent cu chestia asta, dar nu era 
sigur că preşedintele avea habar de ea şi se hotărî să nu 
rişte: 

— E adevărat, domnule Marshall? Atunci, poate că în 
locul meu, ar fi trebuit să fie aici Warren Christopher pentru 
a cerceta documentul. 

— Secretarul de stat a avut amabilitatea să ne viziteze 
imediat după ce şi-a luat în primire postul, replică Marshall. 

— Dar nu şi-a manifestat dorinţa de a muta din nou 
documentul, zise actorul. 

Marshall, Cavalli, locotenentul şi doctorul râseră înainte 
ca directorul Arhivelor să-şi continue prelegerea. 

— Monroe, realizând că englezii avansau spre 
Washington, a expediat Declarația în  amontele 
Potomacului, la Leesburg, în Virginia. 

— Pe 24 august, interveni ca un elev studios Adams, 
când englezii au transformat Casa Albă în ruine. 

— Exact, se miră Marshall. Sunteţi bine informat, 
domnule preşedinte. 

— Ca să fiu sincer, mărturisi actorul, cu asta m-a pus la 
curent asistentul meu personal, Rex Butterworth. 

Marshall zâmbi, auzind numele, dar lui Cavalli i se păru 
că actorul întinsese prea mult coarda. 

— In noaptea aceea, în timp ce Casa Albă era făcută zob, 
graţie spiritului prevăzător al lui Monroe, Declaraţia se afla 
în siguranţă la Leesburg. 

— Când au adus pergamentul înapoi, în Washington? 
întrebă Adams deşi ştia la perfecţie data. 

— După câteva săptămâni, domnule. Pe 17 septembrie 
1814, ca să fim exacţi. De atunci, Declaraţia a rămas în 
capitală, cu excepţia unui transfer în Philadelphia, cu 
prilejul celebrării a o sută de ani de la independenţă, şi a 
perioadei petrecute la Fort Knox, în timpul celui de-al doilea 
război mondial. 

— În capitală, dar nu în acest imobil. 

— Aveţi din nou dreptate, domnule preşedinte. A avut 
mai multe locuinţe înainte de a ajunge aici, cea mai rea 
fiind Oficiul de Brevete, unde a rămas agăţată ani de zile în 
faţa unei ferestre, expunerea îndelungată la soare 
aducându-i documentului prejudicii ireparabile. 

În colţul în care se pripăşise, Bill O'Reilly îşi aminti 
eforturile pe care le făcuse în cursul etapei pregătitoare, de 
orele de migăleală şi copiile distruse, şi totul datorită 
stupidităţii de care dăduseră dovadă cei care se îngrijiseră, 
la vremea respectivă, de păstrarea documentului. li înjură, 
în gând, pe toţi funcţionarii care se perindaseră de-a lungul 
timpului la Oficiul de Brevete. 

— Şi cât timp a rămas agăţată acolo? întrebă Adams. 

— Treizeci şi cinci de ani, răspunse Marshall. Oftatul care 
însoţi răspunsul transmitea, ca şi în cazul lui Dollar Bill, dar 
din cu totul alte motive, dezacordul faţă de 
iresponsabilitatea predecesorilor. In 1877, Declarația a fost 
mutată în biblioteca Departamentului de Stat. Nu numai că 
fumatul era un lucru obişnuit pe vremea aceea, dar în 
cameră era şi un cămin. Ca o curiozitate, doar la câteva 
luni după mutarea pergamentului, imobilul a fost serios 
afectat de un incendiu. 

— Da, a scăpat ca prin urechile acului, zâmbi Adams. 

— La sfârşitul războiului, continuă Marshall, Declaraţia a 
fost luată de la Fort Knox şi adusă la Washington într-un 
vagon poştal şi găzduită în Biblioteca Congresului. 

— Sper că nu a fost din nou expusă la o sursă de lumină, 
comentă Adams, în timp ce telefonul suna în buzunarul lui 

Cavalli. 

Cavalli se îndreptă spre colţul camerei, recepţionând 
raportul regizorului: 

— Toată lumea este pe linia de start, gata de lucru, 
aşteptând ordinul tău. 

— Te sun când voi avea nevoie de tine, răspunse sec 
Cavalli. 

Inchise telefonul, îndreptându-şi atenţia spre dizertaţia 
directorului Arhivelor. 

— „într-o carcasă termoizolantă, echipată cu un filtru 
care o protejează de efectele dăunătoare ale razelor 
ultraviolete. 

— Fascinant. Totuşi, când a ajuns documentul în această 
clădire? 

— Pe 13 octombrie 1952. A fost transportat de la 
Biblioteca Congresului la Arhivele Naţionale într-un tanc, 
sub escorta infanteriei marine. 

— A început cu o diligenţă şi a terminat într-un tanc, zise 
actorul care remarcase că Tony Cavalli îşi consulta insistent 
ceasul. Ei, cred că a sosit timpul să văd Declaraţia în toată 
splendoarea ei. 

— Desigur, domnule preşedinte, acceptă directorul 
Arhivelor. 

Marshall îşi conduse grupul, format din actor şi anturajul 
lui, de-a lungul coridorului. 

— In mod normal, Declaraţia este prezentată publicului 
în rotonda de la parter, dar noi o vom vedea în camera 
blindată în care o păstrăm în cursul nopţii. 

Când ajunseră la capătul coridorului, directorul Arhivelor 
deschise procesiunea în coborârea pe şirul de trepte spre 
subsol, în timp ce Tony Cavalli încerca să depisteze care ar 
putea fi cea mai la îndemână ieşire în cazul unor posibile 
neplăceri. Era încântat că directorul Arhivelor urmase cu 
sfinţenie instrucţiunile, nepermiţând vânzoleala 
personalului pe coridoare. Când ajunseră la intrândul de la 
baza treptelor, un bărbat mai în vârstă, purtând un halat 
lung, alb, îi aştepta în faţa unei uşi masive din oţel. Ochii i 

se luminară când văzu pe actor. 

— Vi-| prezint pe domnul Mendelssohn, spuse Marshall. 
Domnul Mendelssohn este custodele şef şi, trebuie să 
recunosc, adevăratul expert în tot ceea ce priveşte 
pergamentul. El vă va fi ghid pentru următoarele câteva 
minute iar, după aceea, vom vizita restul clădirii. 

Actorul, făcu un pas înainte, întinzând mâna: 

— Îmi pare bine să vă cunosc, domnule Mendelssohn. 

Bătrânelul se înclină, şi, după ce strânse mâna actorului, 
deschise uşa din otel. 

— Vă rog să mă urmaţi, domnule preşedinte, spuse el, cu 
un sesizabil accent din Europa centrală. 

Pătrunzând în strâmta cameră blindată, Cavalli îşi 
supraveghea oamenii care se aranjaseră într-un cerc mic, 
privirile lor iscodind totul, cu excepţia preşedintelui. Bill 
O'Reilly, Angelo şi Debbie se postară pe locurile stabilite la 
repetiţia din seara precedentă. 

Cavalli îi aruncă o ocheadă „doctorului” Dollar Bill, care 
arăta ca şi cum el ar fi avut nevoie de un medic. 

Mendelssohn îl conduse pe actor spre un bloc masiv de 
beton armat, care se întindea pe o bună bucată a peretelui, 
îşi trecu uşor mâna pe suprafaţa de beton, explicându-i 
preşedintelui că învelişul protector fusese construit pe 
vremea în care națiunea era obsedată de un posibil atac 
nuclear. 

— Declaraţia este protejată de un înveliş de bare 
metalice, în greutate de cinci tone, încastrat în cele 
cincizeci şi cinci de tone de beton şi oţel ale camerei 
blindate în care vă aflaţi. Pot să vă asigur, domnule 
preşedinte, continuă Mendelssohn, chiar dacă 
Washingtonul ar fi ras de pe faţa pământului, Declaraţia tot 
ar fi teafără. 

— Impresionant, aprecie Adams, foarte impresionant. 

Cavalli îşi privi ceasul: era zece şi douăzeci şi patru de 
minute, iar ei se găseau de şaptesprezece minute în 
interiorul clădirii. Deşi limuzinele erau în aşteptare, nu avea 
altă soluţie decât să-l lase pe custode să se desfăşoare în 

ritmul pe care şi-l alesese. La urma urmei, şi gazdele ştiau 
prea bine că timpul preşedintelui era limitat iar, dacă 
doreau să-i arate şi restul clădirii, trebuiau să se grăbească. 

— Domnule preşedinte, întregul sistem este monitorizat 
electronic, continuă custodele, cu o superioritate plină de 
mândrie. La apăsarea unui buton, Declaraţia, care 
întotdeauna este prezentată sau depozitată într-o poziţie 
verticală, călătoreşte de la acest nivel, prin uşile cuplate 
care se deschid, până la o carcasă din bronz solid, protejată 
de un ecran din sticlă şi plastic laminat, testat balistic. 
Filtrele pentru razele ultraviolete, amplasate în plasticul 
laminat, îi conferă stratului interior o uşoară tentă verzuie. 

Actorul urmărea debusolat, dar domnul Mendelssohn, 
continuă cu aceeaşi dezinvoltură. 

— În prezent ne aflăm la circa şapte metri sub sala de 
expunere dar, cum mecanismul poate fi acţionat manual, 
oricând pot opri maşinăria. Cu permisiunea 
dumneavoastră, domnule Marshall. 

Directorul Arhivelor, înclină uşor capul, iar custodele 
apăsă pe un buton pe care nici actorul şi nici Cavalli nu-l 
remarcaseră până atunci. Învelişul metalic, în greutate de 
cinci tone, începu să alunece deasupra capetelor lor şi se 
auzi un zăngănit strident în momentul în care masiva 
carcasă din bronz, care adăpostea pergamentul îşi începu 
traseul pe care-l făcea zilnic, spre plafon. Când rama ajunse 
la înălţimea lor, domnul Mendelssohn apăsă un alt buton şi 
zăngănitul încetă imediat. Apoi, cu o detaşare seniorială, 
mâna i se îndreptă spre cadrul din bronz. 

Lloyd Adams făcu un pas înainte, holbându-se la 
documentul încărcat de atâta istorie. 

— Domnule preşedinte, pentru a vă îndeplini dorinţa, vă 
solicităm şi noi o mică favoare. 

Actorul, uşor derutat de apariţia unei replici la care nu se 
aşteptase, aruncă o ocheadă spre colţul în care era Cavalli. 

— Şi care ar fi acea favoare? întrebă prompt Cavalli, 
nemulţumit de o posibilă schimbare a scenariului tocmai 
spre finalul spectacolului. 

— O nimica toată, îl asigură domnul Mendelssohn. 
Oamenii dumneavoastră să aibă amabilitatea să se 
întoarcă cu faţa spre perete în timp ce domnul director şi 
cu mine vom deplasa capacul exterior al carcasei. 

Cavalli ezită, realizând că adevărații agenţi al serviciului 
secret, indiferent de situaţia creată, nu şi-ar permite 
niciodată să nu fie cu ochii pe preşedinte. 

— Am să vă ajut, domnule Mendelssohn, zise Adams. 
Sunt primul care mă supun dorințelor dumneavoastră. 

Actorul se întoarse cu faţa la perete, fiind imediat urmat 
de restul echipei. in scurtul interval de timp în care echipa 
habar nu avu ce se petrece în spatele ei, Cavalli auzi 
douăsprezece clinchete distincte şi oftaturile exagerate ale 
celor doi bărbaţi, neobişnuiţi cu manevrarea obiectelor 
grele. 

— Mulţumesc, domnule preşedinte, spuse Calder 
Marshall, sper că rugămintea noastră nu v-a deranjat prea 
mult. 

Cei treisprezece invadatori se întoarseră cu faţa spre 
cutia masivă. Prin bascularea capacului din bronz, cutia 
dădea impresia unei cărţi deschise. 

Lloyd Adams, strâns urmat de Cavalli şi Dollar Bill, păşiră 
spre cutie pentru a admira originalul, în timp ce Marshall şi 
custodele  mângâiau cu privirea vechiul pergament. 
Deodată, fără niciun semn prevestitor, actorul se împletici 
pe spate, cu mâna încleştată de gât, prăbuşindu-se leşinat 
pe podea. Imediat, patru dintre agenţii serviciului secret se 
buluciră în jurul lui Adams, iar ceilalţi îi împinseră afară din 
camera blindată, în coridor, pe director şi custode, fără ca 
aceştia să aibă şansa de a deschide măcar gura. Tony 
trebui să admită că Jonnhy avusese dreptate - în scena 
leşinului, actorul se dovedise cabotin. 


După ce uşa se închise, Cavalli observă că Dollar Bill, 
flancat de locotenent, se apropiase de pergament, 
privindu-l cu ochi pofticioşi. 

— Angelo, e timpul să ne apucăm de treabă, zise 

irlandezul, mişcându-şi degetele. 

Locotenentul scoase din geanta doctorului o pereche de 
mănuşi subţiri pe care şi le întinse pe mâini. Dollar Bill îşi 
juca degetele ca un pianist înainte de începerea unui 
recital. După ce îşi puse mănuşile, Angelo se aplecă din nou 
şi scoase din geantă un cuţit lung, subţire, plasându-i 
mânerul în palma lui Dollar Bill. 

Pe durata pregătirilor, privirea lui Dollar Bill nu părăsise 
nici măcar pentru o clipă documentul. Nemişcarea tăcută a 
celor din încăpere transmitea locului o senzaţie de cavou; 
falsificatorul se aplecă deasupra pergamentului şi introduse 
lama cuţitului sub colţul din dreapta sus al acestuia, îl 
dezlipi cu blândeţe, repetând ritualul şi în colţul superior 
din stânga. Dollar Bill îi înapoie cuțitul lui Angelo şi începu 
să ruleze pergamentul cu mişcări line, atent ca strânsoarea 
să nu producă vreo stricăciune. 

În acelaşi timp, Angelo, după ce desfăcuse cingătoarea 
săbiei, scoase teaca, prezentând-o ca la onor. Cavalli veni 
lângă el şi extrase cu grijă din lăcaşul special construit în 
teacă, unde în mod normal ar fi stat sabia, copia realizată 
de Dollar Bill. 

Cavalli şi Dollar Bill schimbară trofeele, fiecare reluând 
operaţia în ordine inversă. În timp ce Tony Cavalli 
împingea, centimetru cu centimetru, Declaraţia în teacă, 
Dollar Bill derula producţia proprie pe placa de sticlă, 
mixtura chimică, încă _lipicioasă, permiţând fixarea 
documentului. Falsificatorul strănută puternic. Nasul îi 
fusese sensibilizat de un damf ce aducea a timol. Dollar Bill 
mai aruncă o lungă privire drăgăstoasă creaţiei proprii, 
verifică încă o dată locul unde făcuse corectura de 
ortografie faţă de original şi, făcând un pas înapoi, îşi 
abandonă cu regret capodopera în tutoratul grijuliu al 
Arhivelor Naţionale. 

După ce îşi termină treaba, Dollar Bill se retrase rapid 
spre locul unde zăcea Lloyd Adams. Debbie îi şi desfăcuse 
gulerul cămăşii, îi slăbise nodul cravatei şi îi aplicase pe 
faţă puţin fond de ten, de o nuanţă pală. Falsificatorul se 

lăsă pe un genunchi şi, după ce îşi scoase mănuşile de 
cauciuc, le aruncă în geanta plină cu loţiuni şi creme de 
machiaj, în timp ce Tony Cavalli forma un număr la 
telefonul celular. 

| se răspunse chiar înainte de a se auzi prima sonerie, 
dar Cavalli nu auzi decât un murmur nedesluşit. 

— Începeţi a doua filmare, ordonă Cavalli ferm şi 
întrerupse legătura, făcând semn cu mâna spre uşă. 

Unul din agenţii serviciului secret deschise larg uşa din 
oţel şi Cavalli urmări cu atenţie reacţia celor doi care 
intrară: domnul Mendelssohn se repezi direct spre cutia 
care găzduia Declaraţia, în timp ce Marshall, care era palid 
şi tremura uşor, se îndreptă imediat spre preşedinte. 

Lui Cavalli îi făcu plăcere zâmbetul care se lăţea pe faţa 
custodelui, în timp ce se extazia în fata copiei create de 
Dollar Bill. Cu ajutorul lui Angelo, împinse la loc capacul şi, 
aruncând o ultimă privire drăgăstoasă pergamentului, 
închise repede cele douăsprezece clape amplasate pe 
cutie. Apăsă pe unul din butoane şi zăngănitul strident se 
auzi din nou însoţind dispariţia lentă a cutiei spre podea. 

Privirea lui Cavalli se întoarse către actor, urmărindu-i pe 
cei doi agenţi ai serviciului secret care-l ajutau să se ridice, 
în timp ce Dollar Bill îşi închidea geanta. 

— Ce substanţă chimică protejează pergamentul? întrebă 
Dollar Bill. 

— Timol, răspunse directorul Arhivelor. 

— Bineînţeles, ar fi trebuit să-mi dau seama. Preşedintele 
este alergic şi ar fi trebuit să mă aştept la o asemenea 
reacţie. Nu intraţi în panică. Trebuie să-l scoatem, cât se 
poate de repede, la aer curat şi-şi va reveni imediat. 

— Mulţumesc lui Dumnezeu, gemu Marshall, care încă nu 
se oprise din tremurat. 

— Amin, zise micuțul irlandez, urmărind înaintarea 
actorului spre uşă. 

Marshall o luă la picior, recăpătându-şi rolul de lider al 
procesiunii în urcarea pe scări, restul echipei bulucindu-se 
în spatele lui. Cavalli îl depăşi pe Lloyd Adams, care se 

împleticea la fiecare pas şi ajunse lângă directorul 
Arhivelor. 

— Nimeni, repet, nimeni nu trebuie să afle despre acest 
incidental avertiză el, alergând pe lângă Marshall. Imaginea 
preşedintelui ar primi o lovitură teribilă, mai ales că este în 
funcţie de puţină vreme, iar dacă ne reamintim prin ce a 
trecut domnul Bush după călătoria pe care a efectuat-o în 
Japonia... 

— După călătoria efectuată în Japonia. Desigur, desigur... 

— Dacă vreunul din membrii personalului se va interesa 
de motivul care l-a determinat pe preşedinte să nu facă 
turul complet al imobilului, le spuneţi scurt că a fost 
chemat la Casa Albă pentru probleme urgente. 

— Chemat înapoi pentru probleme urgente. Desigur, 
aprobă Marshall a cărui faţă era acum mai albă decât a 
actorului. 

Cavalli răsuflă uşurat, observând că interdicţia de 
deplasare pe culoarele Arhivelor, pe timpul vizitei 
preşedintelui, era respectată în continuare de către 
angajaţi. Ajunseră la liftul de marfă şi, după ce toată echipa 
se înghesui înăuntru, coborâră la nivelul rampei de 
încărcare. Cavalli ţâşni din lift înaintea tuturor, sprintând 
scurt pe rampă până în Strada 7. 

Era nemulţumit, atât de grupuleţul care încă se foia la 
celălalt capăt al străzii, cât şi, mai ales, de absenţa 
escortei. Aruncă o privire neliniştită spre dreapta, unde 
Andy stătea pe bancă, făcând semn cu mâna spre 
Pennsylvania Avenue. Privirea lui Cavalli se mută spre 
direcţia indicată, observând cum prima motocicletă a 
escortei cotea la dreapta pe Strada 7. 

Cobori în fugă rampa, găsindu-l pe Lloyd Adams, lângă o 
cutie poştală a Federal Express, sprijinit de doi agenţi ai 
serviciului secret. 

— Trebuie să ne mişcăm repede, zise Cavalli. La celălalt 
capăt al străzii s-au adunat câteva persoane, care parcă 
încep să se întrebe ce se întâmplă aici. 

Se întoarse către directorul Arhivelor care înţepenise 

lângă custode, la baza rampei de încărcare. 

— Vă rog să ţineţi minte că preşedintele a fost chemat 
înapoi la Casa Albă pentru probleme care nu suferă 
amânare. 

Amândoi aprobară cu mişcări viguroase din cap, în timp 
ce Tony Cavalli mai trase un sprint în susul rampei. Patru 
agenţi ai serviciului secret apărură în fugă, exact în 
momentul în care maşina numărul trei se prelinse pe lângă 
punctul de încărcare de la baza rampei. Cavalli smuci 
portiera limuzinei şi îl împinse pe actor înăuntru. Circulaţia 
era strangulată de motocicletele care blocau convoiul, în 
timp ce ultima maşină se oprise în faţa intrării de serviciu. 
Când Lloyd Adams fu împins în maşină, grupuleţul de pe 
celălalt trotuar începu să se manifeste prin aplauze şi 
fluturări ale braţelor. 

Unul din agenţii serviciului secret le făcu semn celor care 
aşteptau pe rampă. Angelo, împleticindu-se în sabie, sări în 
maşina numărul doi, iar Dollar Bill şi secretara se 
înghesuiră în cea de-a patra. Când Cavalli i se alătură lui 
Angelo pe bancheta din spate a maşinii a doua, dând 
ordinul de pornire, motocicletele din escortă erau deja în 
mijlocul Străzii 7, blocând circulaţia pentru a permite 
convoiului să se îndrepte spre Constitution Avenue. 

Sirenele începură să şuiere, iar limuzinele îşi începură 
drumul în josul Străzii 7. Cavalli aruncă o privire în spate şi 
răsuflă uşurat, constatând că Marshall şi Mendelssohn 
dispăruseră în clădire. 

Privirea i se mută repede spre capătul estic al Străzii 7, 
acolo unde Andy le explica unor curioşi că de fapt nu-l 
văzuseră pe preşedinte, nefiind vorba decât de o simplă 
repetiţie pentru film, nimic mai mult. Cei mai mulţi dintre 
trecători, dezamăgiţi de explicaţie, începuseră să se 
risipească. 

Apoi, lui Cavalli i se păru că-l vede din nou pe tipul acela. 

Când maşina lui Cavalli încetini pe Constitution Avenue, 
maşina de poliţie care deschidea convoiul se angajase deja 
la dreapta, pe Strada 14, însoţită de două motociclete. 

177 


- HOȚI DE ONOARE - 


Sirenele fuseseră oprite iar celelalte maşini din escortă 
începură să se risipească una după alta, ajungând la 
intersecțiile prestabilite. 

Prima maşină făcu la dreapta pe Strada 9 şi din nou la 
dreapta în Pennsylvania Avenue, dispărând în direcţia 
Capitoliului. A doua maşină continuă pe Constitution 
Avenue, rulând pe banda din centru, în timp ce a patra coti 
la stânga pe Strada 12, iar a şasea la dreapta pe Strada 13. 

A cincea făcu la stânga pe Strada 23 şi, trecând peste 
Memorial Bridge, se pierdu în direcţia centrului vechi al 
oraşului. A doua maşină coti la stânga pe Strada 14 şi se 
îndreptă spre Jefferson Memorial şi, de acolo, pe bulevardul 
George Washington. 

Cavalli, care stătea pe bancheta din spate a maşinii 
numărul doi, formă pe pager numărul regizorului. Când 
Johnny îi răspunse, singurele cuvinte pe care le auzi fură: 

— E împachetată! 

Capitolul Cincisprezece 


Scott înălţă în gând o rugăciune ca soţia ambasadorului 
să mai rămână la Geneva sau, chiar dacă se întorcea, ceva 
s-o împiedice să-şi facă apariţia la piscină în acea joi. Îşi 
reamintea cuvintele lui Dexter Hutchins: 

— Răbdarea nu este o virtute când lucrezi pentru CIA, 
este nouăzeci la sută din meserie. 

Când se opri la marginea piscinei, Hannah îi spuse că 
soţia ambasadorului încă nu se întorsese din Elveţia. Nu-şi 
mai dădură silinţa să înoate şi hotărâră să se întâlnească, 
puţin mai târziu, în parcul de distracţie din pădurea 
Vincennes. 

In momentul când o văzu traversând aleea, Scott îşi dori 
s-o strângă în braţe. Însă, pentru o asemenea situaţie, în 
manualele CIA nu erau instrucţiuni, iar în ultimii nouă ani, 
nu discutase niciodată cu vreunul din agenţi despre idilele 
care se nasc în timpul programului de lucru. 

Hannah îl informă despre tot ce se întâmpla la 
ambasadă, inclusiv de un „ceva colosal” care se pregătea 
la Geneva, deşi încă nu ştia amănunţit despre ce era vorba. 
La întrebarea ei, Scott răspunse că îi raportase lui Kratz şi, 
nu peste mult timp, misiunea ei la Paris se va încheia. 
Noutăţile o bucurară pe Hannah. 

Când discuţia ieşi din sfera obligaţiilor de serviciu, simţul 
datoriei îl avertiză pe Scott că ar trebui să insiste ca ea să 
se întoarcă la ambasadă. Dar, de data aceasta, o lăsă pe 
Hannah să-şi aleagă momentul plecării. De multă vreme 
Hannah nu se simţise atât de bine, nereuşind să-şi 
stăpânească râsul la istorioarele lui Scott despre 
supermenii parizieni pe care-i întâlnea în fiecare seară în 
sala de antrenament. 

Plimbându-se prin parcul de distracţii, Scott îşi dădu 
seama că îi datorează lui Hannah retrăirea acestor senzaţii 
şi bucurii ale copilăriei. 

— De ce cumperi vată de zahăr? o întrebă el. 

— Pentru că nimănui nu-i va trece prin cap că suntem 
spioni, replică ea; se va presupune că suntem îndrăgostiţi. 

Când se despărţiră, după două ore, el o sărută pe obraz. 
Doi profesionişti comportându-se ca nişte amatori. El îşi 
ceru scuze, ea râse şi dispăru. 


Imediat după ora zece, Hamid Al Obaydi se alăturase 
grupului care se formase pe trotuar, peste drum de intrarea 
Arhivelor Naţionale. Trebui să aştepte vreo douăzeci de 
minute până când Tony Cavalli ieşi din Arhive, sprintând pe 
rampa de încărcare, perfect sincronizat cu escorta care 
apăruse la colţul Străzii 7. La semnalul lui Cavalli, toţi se 
aruncaseră în limuzine. Al Obaydi era impresionat de 
iuţeala în care se derulase acţiunea. Grupul de gură-cască, 
deşi părea dezamăgit, se lansase în aplauze şi aclamații. 

Când prima maşină dispăru la colţul străzii, un individ - 
pe care, atunci când sosise, Al Obaydi îl găsise pe poziţie - 
începu să le explice curioşilor că nu fusese preşedintele, ci 
doar un actor într-o repetiţie pentru o filmare. 

Pe Al Obaydi îl amuzaseră figurile decepţionate ale celor 
din jur care, la auzul explicaţiei, începură să se risipească. 
Al Obaydi traversă Strada 7, alipindu-se lungului şir de 
turişti, elevi şi simpli curioşi care se pregăteau să vadă 
Declaraţia de Independenţă. 

Pentru urcatul celor treizeci şi nouă de trepte ale 
Arhivelor Naţionale îi trebui un număr egal de minute iar, în 
momentul când pătrunse în rotonda de la parter, fluviul 
uman se subţiase într-un râuleţ care, după ce traversa holul 
pardosit cu marmură, şerpuia pe cele nouă trepte, 
scurgându-se picătură cu picătură, sub privirile atente ale 
lui Thomas Jefferson şi John Hancock. In faţa lui, trona cutia 
masivă din bronz, care adăpostea Declaraţia de 
Independenţă. 

Al Obaydi observă faptul că fiecare vizitator beneficia 
doar de câteva clipe pentru a privi Declaraţia de 
Independenţă. Când piciorul i se înălţă pe prima din cele 
nouă trepte, inima începu să-i bată mai tare, dar din cu 

totul alte motive decât ale celorlalţi din coadă. Scoase din 
buzunar o pereche de ochelari ai căror lentile puteau mări 
de patru ori şi cel mai mărunt scris. 

Prim-consilierul ambasadorului păşi pe centrul celei de-a 
noua trepte, cu privirea fixată pe Declaraţia de 
Independenţă. Prima reacţie fu una de spaimă teribilă. 
Documentul era atât de perfect, încât nu putea fi decât 
originalul. Cavalli îşi bătuse joc de el. Mai mult, nenorocitul 
reuşise să-i fure zece milioane de dolari printr-o manevră 
isteaţă. Inainte de a-şi pune ochelarii Al Obaydi privi spre 
cei doi paznici care erau postați la fiecare capăt al cutiei, 
pentru a se asigura că nu-i acordă un interes special. Se 
aplecă deasupra ecranului de sticlă, până ce vârful nasului 
ajunse la un centimetru de acesta, căutând cuvântul de a 
cărei grafie corectă depindea efectuarea integrală a plăţii. 

Ochii i se holbară neîncrezători când ajunseră la 
propoziţia: „Noi n-am manifestat lipsă de atenţie faţă de 
fraţii noştri britanici.” 


Ambasadorul şi soţia s-au întors din Geneva în vinerea 
următoare. Hannah şi Scott aranjaseră să petreacă câteva 
ore împreună în dimineaţa aceea. 

Trecuseră mai puţin de trei săptămâni de când o văzuse 
prima oară în piscina de pe bulevardul Lannes. lar, de la 
prima întâlnire, pe care el o aranjase în grabă la cafeneaua 
de pe strada Bugeaud, ceva mai mult de două săptămâni. 
Acolo se rostiseră primele minciuni; mici, la început, 
crescând cu fiecare întâlnire, ţesându-se într-o complicată 
pânză de amăgiri. Scott ar fi dorit să-i mărturisească 
adevărul dar, cu fiecare zi care trecea, noile minciuni care 
se împleteau în canava, îndepărtau spre infinit momentul 
mărturisirii. 

Langley fusese încântat de mesajele cifrate, iar Dexter îl 
felicitase pentru modul de excepţie în care îşi îndeplinea 
misiunea: 

— De multă vreme n-am avut un tânăr recrut care să se 
descurce atât de bine în misiune, accepta Dexter. 

Dar Scott nu descoperise cifrul prin care să-l anunţe pe 
directorul adjunct că se îndrăgostise. 

Citise dosarul lui Hannah din scoarță în scoarță dar, din 
informaţiile seci nu puteai desluşi adevăratul ei caracter. 
Felul cum râdea - un zâmbet care ţi-l trezea pe al tău, 
indiferent cât de supărat sau nervos erai, o inteligenţă care 
te fascina, arătând, în acelaşi timp, o mare apetenţă pentru 
cunoaştere. Şi, mai presus de toate, căldura şi blândeţea ei 
care transformau fiecare moment petrecut împreună într-o 
eternitate. Când era cu ea, se simţea la fel de adolescentin 
ca şi studenţii pe care îi avea la Yale. Întâlnirile lor 
clandestine rareori depăşeau o oră, poate două, dar fiecare 
dintre ele era trăită cu maximă intensitate. 

Continuase să-i povestească totul despre ea, cu o 
sinceritate şi onestitate care formau antidotul la țesătura 
lui de amăgiri, în timp ce el se complăcea în repetarea 
aceloraşi minciuni: că este agent al Mossadului, iar pe 
timpul misiunii la Paris se pretindea scriitor, adunând 
materiale pentru o carte de călătorii, care nu va fi niciodată 
publicată. Asta era necazul cu minciunile - se înlănţuiau 
una din alta, într-o spirală fără de sfârşit. Din păcate ăsta 
era şi necazul cu încrederea: fiecare cuvânt al lui era literă 
de lege pentru ea. 

Când se întoarse în seara aceea, luă o hotărâre care ştia 
că n-o să le fie deloc pe plac celor de la Langely. 


Maşina se strecură pe banda exterioară a bulevardului 
George Washington Memorial, îndreptându-se spre 
aeroport, şi şoferul mai aruncă o privire în oglinda 
retrovizoare, confirmând că nu erau urmăriţi. Cavalli răsuflă 
uşurat, deşi, dacă ar fi fost prinşi cu documentul furat, avea 
pregătite două planuri diferite pentru a scăpa din 
încurcătură. Oricum, o mişcare reuşită consta în 
depărtarea, cât se putea de repede, de locul infracţiunii. 
Stabiliseră de la început că unul din punctele cruciale care 
asigura reuşita planului era transmiterea documentului lui 
Nick Vicente, în cel mult două ore după ce părăseau 

Arhivele Naţionale. 

— Hai s-o rezolvăm odată, spuse Cavalli, întorcându-se 
spre Angelo care se aşezase pe bancheta din faţa lui. 

Angelo desfăcu cingătoarea sabiei. Cei doi bărbaţi 
stăteau faţă în faţă ca doi luptători japonezi de sumo, 
aşteptând fiecare ca celălalt să facă prima mişcare. Angelo 
ţinea ferm sabia între picioare, cu mânerul îndreptat spre 
Cavalli. Acesta se aplecă peste ea şi, cu o mişcare scurtă, 
trase de mâner. Apoi cu degetul mare şi arătătorul, începu 
să extragă cilindrul subţire din plastic negru din lăcaşul 
tecii. Angelo apăsă mânerul la loc şi îşi agăţă sabia de 
curea. 

Cavalli ţinea în palmă cilindrul subţire din plastic, lung de 
şaizeci de centimetri. 

— Ar fi tentant să aruncăm o privire, spuse Angelo. 

— Pentru moment, avem lucruri mai importante de făcut, 
îl temperă Cavalli, lăsând cilindrul pe banchetă, lângă el. 

Ridică receptorul, apăsă o singură tastă şi aşteptă 
răspunsul. 

— Da? se auzi o voce cunoscută. 

— Sunt pe drum şi voi sosi cu ceva marfă de export. 

Urmă o pauză lungă, Cavalli întrebându-se dacă nu 
cumva pierduse legătura. 

— Te-ai descurcat bine, sosi, în sfârşit, răspunsul. Te 
încadrezi încă în orar? 

Cavalli aruncă o privire pe geamul portierei. Tocmai 
depăşiseră semnul de ieşire pentru Autostrada 395 sud. 

— Sunt la două-trei minute de aeroport. Dacă culoarul de 
zbor va fi liber, sper să ne vedem în jurul orei unu. 

— Excelent, am să-l convoc pe Nick să vină şi el aici, aşa 
încât va putea prelua imediat marfa ca s-o expedieze 
clientului nostru. Te aşteptăm în jur de unu. 

Cavalli puse receptorul jos, aruncând o privire amuzată 
spre Angelo, a cărui vestimentaţie se reducea doar la haină 
şi chiloţi. Zâmbi şi dădu să facă un comentariu maliţios dar 
fu întrerupt de ţârâitul telefonului. Ridică receptorul. 

— Da. 

— Andy la telefon. M-am gândit că te-ar interesa să afli 
că e din nou prezentată publicului, iar cozile sunt la fel de 
lungi ca de obicei. Apropo, un arab s-a alipit grupului de pe 
trotuar şi a rămas acolo până aţi părăsit clădirea, apoi s-a 
aşezat la coadă să vadă Declaraţia. 

— Bravo, Andy. Şterge-o la New York. Îmi povesteşti 
toate detaliile mâine. 

Cavalli puse receptorul jos, gândindu-se la informaţia pe 
care i-o furnizase Andy, în timp ce Angelo desăvârşea un 
nod Windsor la o cravată pe care niciun locotenent nu şi-ar 
fi pus-o în ruptul capului. Incă nu-şi trăsese pantalonii. 

Geamul fumuriu, care-i despărţea de şofer, lunecă în jos. 

— Domnule, ajungem la terminal. N-am fost urmăriţi 
până acum. 

— Bine, spuse Cavalli, privindu-l pe Angelo care-şi punea 
în grabă pantalonii. După ce schimbi numerele de 
înmatriculare, te îndrepţi direct spre New York. 

Şoferul dădu din cap şi limuzina se opri în faţa intrării 
care ducea la pista unde se găseau avioanele închiriate. 
Cavalli înşfacă tubul, sări din maşină şi, străbătând 
terminalul în fugă, ajunse pe pistă. Privirea îi era în 
căutarea Learjetului. Îl văzu. Uşa cabinei se deschise şi 
scara mobilă fu lăsată la pământ. Cavalli se îndreptă în 
fugă spre avion, urmat de Angelo care încerca să-şi 
îmbrace haina, în rafalele puternice ale vântului. 

Comandatul îi aştepta la capătul scărilor. 

— Aţi venit la ţanc, încă putem păstra culoarul de zbor. 

Cavalli zâmbi şi, după ce îşi strânseră centurile de 
siguranţă, comandantul apăsă pe un buton, readucând 
scara la bordul avionului. 

Avionul decolă după şaptesprezece minute, ridicându-se 
deasupra centrului Kennedy, în timp ce Tony şi Angelo 
savurau şampania din paharele oferite de steward. Cavalli 
refuză un al doilea pahar, încercând să se concentreze 
asupra a ceea ce mai avea de făcut înainte de a putea 
considera că rolul său în acţiune se încheiase. Gândurile i 
se reîntoarseră la Al Obaydi, începând să se întrebe dacă 

nu cumva îl subestimase. 

Când, cincizeci şi şapte de minute mai târziu, Learjetul 
ateriza pe La Guardia, şoferul lui Cavalli îi aştepta lângă 
maşină, gata să-i ducă în cea mai mare viteză în oraş. 

In timp ce şoferul şerpuia printre benzile autostrăzii, 
schimbând constant direcţia spre vest, pentru a ajunge la 
podul Triborough, Cavalli îşi privi ceasul. Se pierdeau în 
marea de maşini care se scurgea în Manhattan la doar 
optzeci şi şapte de minute după ce-l părăsiseră pe Calder 
Marshall în faţa intrării de serviciu a Arhivelor Naţionale. 
Aproximativ cam în acelaşi timp care i-ar fi trebuit unui 
bancher din Wall Street pentru a servi prânzul, gândi 
Cavalli uşor amuzat. 

La unu fără câteva minute, Cavalli cobori în faţa masivei 
case din piatră de pe Strada 75, iar Angelo îşi continuă 
drumul spre biroul lui din Wall Street, unde trebuia să 
monitorizeze apelurile prin care fiecare membru al echipei 
îşi prezenta raportul final. 

Când Tony se dădu jos din maşină, valetul deja 
deschisese larg uşa casei. 

— Pot să-l iau eu, domnule? întrebă el, făcând un semn 
spre tub. 

— Nu, mulţumesc, Martin, răspunse Tony. Am nevoie de 
el. Unde este tata? 

— In sala de conferinţe cu domnul Vicente, care a sosit 
acum câteva minute. 

Tony cobori cu pas iute scara spre subsol şi traversă 
coridorul. Pătrunse în sala de şedinţe, găsindu-şi tatăl 
aşezat în capul mesei, pierdut în conversaţie cu domnul 
Vicente. Preşedintele onorific se ridică de pe scaun pentru 
a-şi felicita fiul, iar Tony îi întinse tubul din plastic. 

— Salut, erou cuceritor, au fost primele cuvinte ale 
tatălui său. Dacă ai fi reuşit asta pe timpul lui George al IIl- 
lea, precis te ungea cavaler... Ridică-te, sir Antonio!... Dar, 
în vremurile noastre va trebui să te mulţumeşti cu o 
compensație de o sută de milioane de dolari. Îi este permis 
unui bătrân să arunce o privire originalului, înainte ca Nick 

să ni-l răpească? 

Tony râse şi, după ce scoase capacul tubului, extrase 
încetişor pergamentul, depunându-l cu blândeţe pe masa 
din sala de consiliu. Apoi, derulă cele două secole de 
istorie. Privirile celor trei bărbaţi se pironiră pe Declaraţia 
de Independenţă, căutând grăbite felul cum era scris 
cuvântul „Britanici”. 

— Magnific, doar atât spuse bătrânul Cavalli şi începu să- 
şi lingă buzele. 

— Interesant că numelor din josul paginii le-a rămas 
foarte puţin spaţiu pentru semnături, observă Nick Vicente, 
după ce privise documentul timp de câteva secunde. 

— Dacă semnătura fiecăruia ar fi fost de dimensiunea 
celei a lui John Hancock, ne-am fi pricopsit cu o Declaraţie 
de două ori mai lungă, aprecie preşedintele onorific printre 
ţârâiturile telefonului. 

Bătrânul Cavalli apăsă pe butonul interfonului. 

— Da, Martin? 

— Domnul Al Obaydi pe linia privată, doreşte să 
vorbească cu domnul Tony. 

— Mulţumesc, Martin, spuse bătrânul, iar Tony se aplecă 
să ridice receptorul. Mai bine vorbeşte din biroul meu, aş 
putea asculta şi eu pe derivație. 

Tony dădu din cap şi trecu în camera alăturată, ridicând 
receptorul de pe biroul tatălui său: 

— Tony Cavalli, zise el. 

— Hamid Al Obaydi. Tatăl dumitale mi-a sugerat să sun 
în jurul acestei ore. 

— Suntem în posesia documentului de care aveţi nevoie, 
îl anunţă sec Cavalli. 

— Vă felicit, domnule Cavalli. 

— Sunteţi gata să definitivaţi plata conform înţelegerii? 

— Fără nicio problemă, dar nu înainte de a ne livra 
documentul într-un loc la alegerea noastră, aşa cum, sunt 
sigur că vă reamintiţi, stipula şi înţelegerea noastră. 

— Despre ce loc este vorba? întrebă Cavalli. 

— Mâine la ora douăsprezece voi fi în biroul 

dumneavoastră şi vă voi da ultimele instrucţiuni. 

După o scurtă pauză, continuă: 

— Printre alte lucruri. 

Convorbirea se întrerupse. 

Cavalli puse receptorul jos, încercând să ghicească ce ar 
putea ascunde ultima replică a lui Al Obaydi, „Printre alte 
lucruri”. Se îndepărtă agale spre sala de consiliu, găsindu-i 
pe cei doi bărbaţi cufundaţi în studiul Declaraţiei. Tony 
observă că pergamentul se afla într-o altă poziţie. 

— Ce crezi că a vrut să spună cu „printre alte lucruri”, 
întrebă Tony. 

— Habar n-am, răspunse bătrânul Cavalli şi, aruncând o 
ultimă privire documentului, începu să-l ruleze încetişor. 

— Fără îndoială, voi afla mâine, îl asigură Tony, în timp 
ce, primind documentul de la preşedintele onorific, începu 
să-l introducă cu grijă în tubul de plastic. 

— Deci, care îi va fi destinaţia finală? întrebă Nick. 

— Am să aflu detaliile mâine la prânz, răspunse Tony, 
uşor surprins că tatăl său nu-i relatase celui mai vechi 
prieten convorbirea telefonică cu Al Obaydi. 

Capitolul Şaisprezece 


Stătea întins în pat lângă ea, cu bărbia proptită în palmă, 
în timp ce primele raze ale soarelui se strecurau în cameră. 
Ea se mişcă uşor, fără să se trezească, iar degetul lui Scott 
începu să şerpuiască alene pe spatele ei. Incerca s-o 
trezească cu blândeţe, retrăind momentele serii care 
trecuse. 

Când o privise în primele zile părăsind ambasada 
iordaniană, deşi înveşmântată în hainele lălâi, alese în mod 
evident după gustul Karimei Saib, Scott considerase că 
arată senzaţional. Unele pachete, după ce le îndepărtezi 
ambalajul strălucitor, colorat, nu mai corespund 
aşteptărilor. Când Hannah îşi scosese taiorul demodat pe 
care-l purta în ziua aceea, el rămase nemişcat, nevenindu-i 
să creadă că putea fi atât de frumoasă. 

Dădu la o parte cearşaful care o acoperea şi admiră 
priveliştea în faţa căreia rămăsese cu răsuflarea tăiată în 
seara precedentă. Părul ei era tuns scurt; se întreba cum 
vor arăta şuviţele lungi, fâlfâitoare, când vor ajunge, aşa 
cum îşi dorea ea, să-i fluture peste umeri; gâtul grațios, 
pielea mătăsoasă, uşor măslinie a spatelui şi zvelteţea 
picioarelor lungi. 

Mâinile lui erau ca ale unui copil în faţa mormanului de 
cadouri, căutând febrile să atingă totul, deodată. Degetele 
se prelinseră în josul umerilor, până la arcuirea spatelui, 
sperând că ea se va răsuci spre el. Se apropie şi mai mult 
şi, aplecându-se deasupra-i, începu să descrie cu degetul 
cercuri pe sânul ei. Cercurile deveneau din ce în ce mai 
mici, până când centrul lor ajunse în sfârcul moale. li auzi 
oftatul uşor şi, de data asta, se întoarse leneşă, poposindu-i 
în braţe, degetele lipindu-i-se de umeri, în momentul în 
care trupul i se mulase într-al lui. 

— Nu este corect, profiţi de mine, protestă ea adormită, 
când mâna lui îi pătrunse între coapse. 

— Imi pare rău, se scuză el, retrăgându-şi mâna şi 

sărutând-o pe obraz. 

— Nu ai de ce. Pentru Dumnezeu, Simon, chiar vreau să 
profiţi de mine, şopti ea, lipindu-se de el. 

Mângâierile continuară, fiecare moment aducându-i 
descoperirea altor bogății. Când a penetrat-o, oftatul ei de 
plăcere fu diferit, era plăcerea de dimineaţă, mai calmă şi 
mai blândă decât chemările arzătoare ale nopţii, dar 
aducându-le aceeaşi bucurie. 

Pentru Scott fusese o experienţă nouă. Deşi, de mult 
timp nu mai ţinea minte numărul partenerelor care i se 
perindaseră prin pat, niciodată nu cunoscuse o plăcere mai 
deplină. 

Când îmbrăţişarea luă sfârşit, capul ei rămase pe umărul 
lui, iar el îi îndepărtă o şuviţă rebelă de pe obraz, rugându- 
se ca în clepsidra următoarei ore, nisipul să se scurgă fir cu 
fir. Ura chiar şi gândul că ea va trebui să se reîntoarcă la 
ambasadă în dimineaţa aceea, deşi ştia că este obligată s-o 
facă. Dorea s-o păstreze doar pentru el, să n-o împartă cu 
nimeni. 

Încăperea era acum scăldată în soarele dimineţii, iar el 
se întreba când i se va oferi din nou şansa de a mai petrece 
o noapte întreagă cu ea. 

Şeful Reprezentantei irakiene fusese rechemat la Geneva 
pentru probleme urgente şi luase doar o secretară cu el, 
lăsând-o pe Hannah să-şi petreacă weekendul la Paris. 
Hannah dorise să-l anunţe imediat pe Simon despre graba 
în care plecase şeful Reprezentanţei, informaţia urmând să 
fie transmisă lui Kratz. 

Încuiase de două ori uşa camerei şi părăsise ambasada 
pe scara de serviciu. Hannah îi mărturisise că se simţise ca 
o elevă care o ştergea din dormitorul internatului pentru a 
participa la o petrecere nocturnă. 

— Cea mai reuşită petrecere pe care mi-o amintesc, 
fuseseră ultimele lui cuvinte, înainte de a adormi unul în 
braţele celuilalt. 

Dimineaţa se plimbaseră pe bulevardul Saint-Michel, 
intrând prin magazine şi cumpărând veşminte, pe care ea 

ştia că nu poate să le poarte, şi o cravată, căreia el, dacă ar 
fi fost singur, nu i-ar fi acordat nicio atenţie. Mâncaseră 
într-o micuță cafenea din colţul unei străzi, lungindu-se 
două ore la o salată şi o sticlă de vin. După ce se 
plimbaseră pe Champs-Elysées, mână în mână, ca toţi 
îndrăgostiţii, se aşezaseră cuminte la coadă, pentru a intra 
la expoziţia Clodion, la Luvru. Lui i se păruse ocazia ideală 
de a face pe profesorul într-un domeniu în care se 
considera expert, ca să realizeze, în final, că i se potrivise 
mai bine rolul de învățăcel. Îi cumpărase o pălărioară cu 
boruri pleoştite din micul magazin de la baza turnului Eiffel, 
constatând, încă o dată, că era splendidă, indiferent cu ce 
se îmbrăca. 

O masă de seară frugală, la Maxim, amândoi simțind că 
nu-şi doreau decât să se reîntoarcă mai repede în micuțul 
lui apartament de pe malul stâng la Senei. 

Îşi reaminti cum o urmărise ca-n transă în timp ce se 
dezbrăca, incapabil să facă vreo mişcare, chiar şi în 
momentul în care ea începuse să-i scoată hainele. Era ca şi 
cum nu şi-ar fi dorit să facă dragoste cu ea, deoarece 
momentul era atât de special încât îl vedea perpetuat la 
infinit. 

Cu niciuna din partenere - indiferent că fusese vorba de 
o ocazională noapte de amor cu o studentă sau de o 
legătură mai lungă, în care poate chiar îşi imaginase că 
este vorba despre dragoste - nu cunoscuse o senzaţie 
comparabilă celei trăite cu Hannah. lar momentul care 
urmase actului de dragoste fusese la fel de special, 
aducându-i o bucurie pe care n-o mai cunoscuse: plăcerea 
îmbrăţişării era aidoma celei date de actul sexual. 

Degetul lui şerpui lin la baza gâtului ei. 

— La ce oră trebuie să te întorci? întrebă cu un murmur. 

— Cu un minut înainte de sosirea ambasadorului. 

— Când este aşteptat? 

— În principiu, avionul de la Geneva aterizează la 
unsprezece şi douăzeci. Ar trebui să fiu la birou înainte de 
douăsprezece. 

190 


- JEFFREY ARCHER - 


— Avem suficient timp să mai facem dragoste o dată, 
spuse el, punându-i degetul pe buze. 

Ea îi crănţăni uşurel degetul. 

— Oh, se văită el exagerat. 

— Doar... o dată? se miră ea. 


La ora douăsprezece şi douăzeci, Debbie îl conduse pe 
prim-consilierul ambasadorului în biroul lui Cavalli. Niciunul 
din bărbaţi nu comentă întârzierea lui Al Obaydi. Tony îi 
indică un scaun, în faţa biroului, şi aşteptă ca musafirul să 
se aşeze. Pentru prima oară, prezenţa arabului îi producea 
o uşoară nelinişte. 

— După cum v-am spus ieri, începu Cavalli, suntem în 
posesia documentului pe care îl solicitaţi. Suntem gata să 
facem schimbul, pentru suma la care am convenit. 

— O, da, nouăzeci de milioane de dolari, zise irakianul, 
unindu-şi degetele sub bărbie. Lăsă o pauză, înainte de a 
continua. Bani lichizi la primirea mărfii, dacă-mi amintesc 
corect formularea din contract. 

— Exact, aprobă sec Cavalli. Tot ce trebuie să ştim acum 
este unde şi când. 

— Cerem ca documentul să fie la Geneva cel târziu 
marţea viitoare la ora douăsprezece. Veţi depune 
documentul la domnul Pierre Dummond de la banca 
Dummond et Cie. 

— Dar asta ne lasă doar şase zile pentru găsirea unui 
traseu sigur de părăsire a ţării şi... 

— Dumnezeul vostru a creat lumea în exact acelaşi timp, 
dacă-mi amintesc corect Geneza. Este o poveste atât de 
fascinantă, continuă Al Obaydi, încât nici nu m-a mai 
interesat Exodul. 

— Documentul va fi la Geneva marţi la prânz, îl asigură 
Cavalli. 

— Perfect, zise Al Obaydi. lar dacă domnul Dummond va 
aprecia că documentul este autentic, se va conforma 
instrucţiunilor de a transfera suma de nouăzeci de milioane 
de dolari la oricare bancă pe care o veţi alege, de pe întreg 

globul. Dacă, pe de altă parte, nu reuşiţi livrarea sau 
documentul se dovedeşte a fi un fals, noi pierdem zece 
milioane de dolari, căpătând în schimb doar un filmuleţ de 
trei minute făcut de unul dintre cei mai faimoşi regizori ai 
lumii. În această eventualitate, pachete similare celui pe 
care vi-l înmânez vor fi expediate directorului FBI şi şefului 
Comisiei parlamentare pentru lupta împotriva crimei 
organizate. 

Al Obaydi scoase un plic gros din buzunarul interior al 
hainei şi îl aruncă pe masă. Expresia feţei lui Cavalli nu se 
schimbă, urmărindu-l pe prim-consilierul ambasadorului 
ridicându-se şi, după o uşoară înclinare, părăsind încăperea 
fără alt comentariu. 

Cavalli era sigur că plicul îi va desluşi semnificaţia 
propoziției „Printre alte lucruri”. 

Sfâşie voluminosul plic galben, răsfirându-i conţinutul pe 
masă. Fotografii, câteva duzini, şi documente la care era 
ataşată şi lista cu seriile bancnotelor. Işi admiră imaginea 
din fotografie: conversând cu Al Calabrese pe trotuarul din 
fata Cafenelei Naţional, cu Gino Sartori în centrul lui 
Freedom Plaza, cu regizorul, cocoţat pe platforma mobilă, 
în plină discuţie cu fostul şef adjunct al Departamentului de 
poliţie al Districtului Columbia. Era şi o fotografie a lui Rex 
Butterworth surprins în timp ce intra în hotelul Willard şi 
două ale actorului - prima, stând în maşina numărul trei, 
calviţia încă nefiindu-i mascată de perucă, iar a doua, 
imortalizând momentul în care se precipita în maşină, la 
ieşirea din Arhivele Naţionale. 

Degetele lui Cavalli începură să bată darabana pe blatul 
mesei. Îi revenise în minte imaginea care-l sâcâise în timpul 
derulării operaţiei. Al Obaydi era individul pe care-l zărise în 
ziua precedentă, pierdut în mulţime. Il subestimase pe 
irakian. Poate ar fi mai bine să ia legătura cu 
reprezentantul lui din Liban şi să-i dezvăluie numărul 
contului din banca elveţiană în care fuseseră depuşi banii 
pe numele prim-consilierului ambasadorului. 

Nu. Chestia asta putea să aştepte până când restul de 

nouăzeci de milioane va fi plătit integral. 


— Serios, ce să fac dacă o să-mi ofere slujba? 

Scott ezită. Nu putea aprecia în niciun fel cum ar fi 
reacţionat Mossadul într-o situaţie similară. Ştia doar cu 
precizie ce şi-ar fi dorit e/să facă. N-avea rost nici să-l sune 
pe Dexter Hutchins, deoarece i-ar fi răspuns, fără ezitare, s- 
o folosească în continuare pe Hannah pentru scopurile lor. 

Hannah se întoarse spre ceea ce Scott numea, cu uşor 
amuzament, bucătărie. 

— Poate ar trebui să-l întrebi pe colonelul Kratz ce 
trebuie să fac, sugeră ea în faţa tăcerii lui prelungite. 
Explică-i că ambasadorul vrea să-i iau locul Munei dar, între 
timp, a intervenit altceva. 

— Ce? întrebă Scott neliniştit. 

— Misiunea i se va încheia în primele zile ale lunii 
viitoare. S-ar putea să i se ceară să rămână în continuare la 
Paris, dar administratorul şef spune în dreapta şi-n stânga 
că ambasadorul va fi rechemat pentru a fi promovat în 
funcţia de ministru adjunct la Externe. 

Scott se abţinu de la orice comentariu. 

— Ce se întâmplă, Simon? Eşti incapabil să iei o decizie la 
o oră atât de matinală? 

Scott rămânea în continuare tăcut. 

— Pari la fel de patetic în poziţie verticală ca şi în cea 
orizontală, glumi ea. 

Scott se decise să-i mărturisească totul. Nu mai vroia să 
aştepte nici măcar un minut. Se îndreptă spre bucătărie, o 
cuprinse în braţe şi îi mângâie părul. 

— Hannah, vreau să... începu el, dar se auzi soneria 
telefonului. 

Se îndepărtă de ea, grăbindu-se spre receptor. Ascultă 
câteva momente, înainte de a-i răspunde lui Dexter 
Hutchins. 

— Da, sigur. Am să te sun, după ce voi reuşi să-mi fac o 
părere. 

Ce naiba îl ţinea treaz pe Dexter în mijlocul nopţii? se 

întrebă Scott, în timp ce punea receptorul în furcă. 

— O altă iubită, dragule? îl tachină Hannah zâmbind. 

— Editorii mei se interesează când voi termina 
manuscrisul. Deja am depăşit şi ultimul termen. 

— Ce le vei răspunde? 

— Acum, nu prea îmi stă mintea la asta. 

— Numai acum? îl întrebă ea, punându-i un deget pe nas. 

— Ei, să zicem permanent, admise el. 

Il sărută uşor pe obraz şi murmură: 

— Simon, trebuie să mă întorc la ambasadă. Nu mă 
însoţi, este prea riscant. 

O strânse în braţe, vrând să protesteze, dar se mulţumi 
să întrebe: 

— Când te văd din nou? 

— Când va avea chef soţia ambasadorului să înoate, 
răspunse ea. Il împinse uşurel. Dar am s-o pisez tot timpul, 
spunându-i cât de bine arată după o partidă de înot şi, 
poate, se va convinge s-o facă mai des. 

Râse şi îl părăsi, fără să mai scoată un cuvânt. 

Scott rămăsese lângă fereastră, aşteptând-o să reapară 
pe uşa imobilului. li displăcea profund faptul că nu putea 
să-i telefoneze, să-i scrie sau s-o vadă oricând ar fi vrut. l-ar 
fi plăcut să-i trimită flori, scrisori, vederi, chiar şi mici 
bileţele prin care să-i împărtăşească dragostea pe care i-o 
purta. 

Hannah apăru în fugă pe trotuar, cu un zâmbet pe faţă. 
Aruncă o privire spre fereastră şi, după ce îi trimise lui 
Scott o bezea, dispăru după colţul străzii. 

Alt bărbat, obosit şi înfrigurat de orele de aşteptare, o 
urmărea şi el, dar nu dintr-o cameră călduroasă, ci din 
intrândul unei uşi de pe partea cealaltă a străzii. 

In momentul în care Scott dispăru de la fereastră, 
bărbatul ieşi din umbra protectoare a intrândului, urmând-o 
pe Hannah în drumul ei spre sediul ambasadei. 

Capitolul Şaptesprezece 


— Nu te cred, protestă ea. 

— Mi-e teamă că adevărul este că nu vrei să mă crezi, 
zise Kratz, care sosise în dimineaţa aceea cu un avion de la 
Londra. 

— Nu pot să cred că el este în slujba duşmanilor noştri. 

— Atunci, poţi să-mi explici de ce pretinde că este agent 
al Mossadului? 

In ultimele două ore, Hannah încercase, în fel şi chip, să 
găsească o explicaţie logică minciunilor lui Simon, dar se 
declarase învinsă, nereuşind să-şi dea un răspuns 
convingător. 

— Ne-ai comunicat tot ce i-ai spus şi lui? întrebă Kratz. 

— Da, sosi răspunsul pe un ton jenat. Chiar ai verificat la 
toate serviciile de spionaj ale ţărilor prietene? 

— Bineînţeles că da, răspunse Kratz. Nimeni din Paris nu 
a auzit de el. Nici francezii, nici englezii şi, în niciun caz, 
CIA. Şeful secţiei lor mi-a comunicat personal că în dosarele 
lor n-a existat niciodată un oarecare Simon Rosenthal. 

— Ce se va întâmpla cu mine acum? întrebă Hannah. 

— Vrei să lucrezi în continuare pentru ţara ta? 

— Doar ştii răspunsul, sigur că da, zise ea, fixându-l cu 
intensitate. 

— Şi încă mai speri să faci parte din echipa pentru 
Bagdad? 

— Da, este singura mea dorinţă. De ce crezi că am 
îndurat toate cele prin care am trecut, dacă n-aş vrea să 
iau parte la misiunea finală? 

— Atunci, îţi respecţi jurământul pe care l-ai făcut în 
prezenţa colegilor tăi în Herzliyah? 

— Nimic pe lume nu m-ar face să-mi calc jurământul. Ştii 
asta. Doar spune-mi ce aştepţi de la mine. 

— Să-l ucizi pe Rosenthal. 


joi seara, Scott era în culmea fericirii; Hannah îi 

telefonase în cursul după-amiezii, promiţându-i că vor cina 
împreună vineri seară şi chiar că s-ar putea să-şi petreacă 
noaptea în apartamentul lui. Se părea că ambasadorul 
fusese chemat din nou la Geneva. Se pregătea, într-adevăr, 
ceva „mare”, deşi ea încă nu-i ştia dimensiunea exactă. 

Scott decisese deja cele trei lucruri care se vor întâmpla 
când o va întâlni. Primul, va prepara singur cina, în ciuda 
comentariilor acide ale lui Hannah despre aşa-zisa lui 
bucătărie. Al doilea, îi va mărturisi cine este cu adevărat, 
fără să-i mai pese de la cine ar veni apelurile telefonice 
care l-ar putea întrerupe. Şi, al treilea... 

Scott se simţea mult mai liniştit - cum nu fusese de 
câteva săptămâni - acum că se hotărâse să „fie curat”, aşa 
cum spunea maică-sa ori de câte ori el încerca să scape de 
vreun necaz. Ştia că va fi rechemat în State, imediat ce-i va 
comunica lui Dexter decizia pe care o luase, iar după 
câteva săptămâni va fi trecut fără zgomot pe linie moartă. 
Dar chestia asta nu va mai avea nicio importanţă, 
deoarece, al treilea lucru, şi cel mai important dintre toate, 
avea de gând s-o roage pe Hannah să-i fie soţie şi să-l 
urmeze în State. 

Scott îşi  petrecu după-amiaza  mişunând după 
cumpărături: baghete proaspete, crocante, cele mai fine 
ciupercuţe, cotlete suculente de miel şi portocale mici, 
zemoase. Se întoarse acasă pentru a prepara un festin pe 
care spera că Hannah şi-l va reaminti întotdeauna. Îşi 
pregătise şi o pledoarie, convingându-se că, în timp, 
Hannah l-ar înţelege şi l-ar ierta. 

Odată cu venirea serii, Scott se surprinse uitându-se din 
ce în ce mai des la ceasul din bucătărie. Se simţea frustrat 
numai la gândul că ea ar putea întârzia mai mult de câteva 
minute. Precedenta lor întâlnire fusese pe punctul de a fi 
ratată deoarece Hannah de abia reuşise să părăsească 
ambasada, deşi el acceptase de la bun început că, 
neexistând un mijloc de comunicare directă, întâlnirile lor 
puteau fi anulate din cauze neprevăzute. Liniştea îi reveni 
când o văzu intrând pe uşă, la câteva minute după ora opt. 

Hannah îşi scoase pardesiul şi Scott zâmbi, observând că 
purta rochia pe care i-o alesese el când fuseseră prima 
oară împreună la cumpărături, o rochie albastră, lungă, 
care îi atârna neglijent pe umeri, făcând-o să arate 
elegantă şi provocatoare. 

O îmbrăţişă imediat dar lipsa ei de reacţie îl surprinse. 
Părea distantă, aproape duşmănoasă. Sau poate era el 
mult prea sensibil? Hannah se desprinse din îmbrăţişare, 
privirea ei inspectând masa aranjată pentru două persoane: 
şahul alb-roşu al fetei de masă, cele două seturi de 
tacâmuri desperecheate. 

Scott turnă un pahar de vin alb, pe care-l alesese pentru 
primul fel şi dispăru în bucătărie, pentru ultimele fineţuri la 
eforturile lui culinare, conştient că timpul pe care-l 
petreceau împreună era totdeauna prea scurt. 

— Ce găteşti? întrebă ea pe un ton neutru şi plictisit. 

— Aşteaptă şi ai să vezi, răspunse el. Dar, pot să-ţi spun 
că primul fel este o chestie pe care am învăţat-o când... Se 
opri brusc... cu mulţi ani în urmă, adăugă cu o voce stinsă. 

În momentul când ezitase la finalul primei propoziţii, o 
grimasă deformase trăsăturile lui Hannah, dar Scott nu 
avusese cum s-o observe. 

Câteva clipe mai târziu reapăru din bucătărie aducând 
două farfurii cu ciupercuţe scoase din cuptor şi câte o felie 
de pâine aromată cu usturoi. 

— Doar un strop de usturoi, o asigură el, şi asta din 
motive evidente. 

Se aştepta la un răspuns caustic sau cel puţin amuzat, 
însă tăcerea ei îl făcu să se întrebe dacă îşi vor petrece 
noaptea împreună. Poate întrebările lui ar fi fost mai 
minuţioase, dar pregătirea dineului şi dorinţa susţinerii 
pledoariei-mărturisire nu-i mai lăsau timp să se gândească 
şi la altceva. 

— Aş dori să putem ieşi din Paris, să mergem la 
Versailles, ca nişte oameni obişnuiţi, spuse Scott, înfigând 
furculiţa într-o ciupercă. 

— Ar fi frumos, acceptă ea. 

— Am o propunere şi mai bună. 

Ea îşi ridică privirea din farfurie, fixându-l cu atenţie. 

— Un week-end la Colmendor. Cu mulţi ani în urmă, când 
am citit viaţa lui Matisse, mi-am jurat că... 

larăşi ezită, privirea ei se îndreptă din nou asupra 
farfuriei. 

— Şi, de ce să rămânem doar în Franţa, continuă pe un 
ton mai vioi. Putem să ne petrecem viaţa întreagă în Italia. 
Au o sută de Colmendor. 

O privi plin de speranţă, dar ochii ei nu se ridicau de pe 
farfuria pe jumătate plină. 

Cu ce îi greşise? Sau, poate ei îi era frică să-i 
împărtăşească ceva? Îl îngrozea gândul că va afla că 
trebuie să plece la Bagdad în timp ce, în visul lui, 
călătoreau împreună prin Veneţia, Florenţa şi Roma. Dacă 
Bagdadul era motivul nervozităţii ei, ar încerca să facă tot 
ce-i stătea în putinţă ca s-o determine să-şi schimbe 
hotărârea. 

Scott strânse farfuriile, reîntorcându-se peste câteva 
momente cu suculentele cotlete de miel „à la provençale”. 

— Mâncarea preferată a doamnei, dacă-mi amintesc 
bine, susură el ca un chelner stilat. 

Dar singura recompensă fu un zâmbet palid. 

— Ce se întâmplă, Hannah? întrebă, în timp ce se aşeza 
pe scaunul din faţa ei. 

Se aplecă peste masă, încercând să-i mângâie mâna, dar 
ea şi-o retrase iute. 

— Sunt doar puţin obosită, zise ea neconvingător. Am 
avut o săptămână grea. 

Scott încercă alte subiecte de conversaţie: munca ei, 
teatru, expoziţia Clodion de la Luvru şi, chiar, încercările lui 
Clinton de a-i reuni pe cei trei Beatles, însă toate eforturile 
lui se loveau de răspunsurile ei amabile, dar lipsite de orice 
umbră de interes. 

Continuară să mănânce în tăcere, până la ultima 
bucăţică de carne. 

— Şi acum, vom încheia cu ma piece de résistance. 

Se aştepta ca strădaniile lui de bucătar şef să fie supuse 
unui rechizitoriu glumeţ; dar nu primi decât un zâmbet 
fugar şi privirea distantă şi tristă a minunaţilor ei ochi negri. 
Dispăru din nou în bucătărie, reapărând imediat cu două 
boluri pline cu feliuţe de portocale pe care picurase un 
strop de Cointreau. Puse o cupă în faţa ei, sperând că 
apetisantele portocale îi vor schimba starea sufletească. 
Dar, în timp ce Scott îşi continua monologul, Hannah 
rămânea acelaşi auditor puţin receptiv. 

Luă cupele, a lui goală, a ei de abia atinsă, şi reapăru 
peste câteva momente aducând ceştile cu cafea; a ei, 
exact cum îi plăcea: neagră, cu un vârf de frişcă plutind 
deasupra şi fără zahăr. A lui, neagră, fierbinte şi cu mult 
prea mult zahăr. 

Cafelele abureau în ceşti iar el hotărâse că era momentul 
propice pentru a-i mărturisi adevărul, când ea îi mai ceru 
nişte zahăr. Oarecum surprins, Scott sări de pe scaun şi se 
repezi în bucătărie: vărsă zahăr într-un bol, luă o linguriţă şi 
se întoarse în cameră, chiar în momentul în care ea îşi 
închidea poşeta. 

Punând bolul cu zahăr pe masă, se aşeză pe scaun şi îi 
zâmbi. Niciodată ochii ei nu exprimaseră o asemenea 
tristeţe. Turnă coniac, învârti paharul în mână şi sorbi o 
gură de cafea, mângâindu-i chipul cu privirea. Ea nu se 
atinsese de cafea sau de coniac, iar zahărul pe care-l 
ceruse rămăsese neatins în bolul din mijlocul mesei. 

— Hannah, începu Scott pe un ton blând, vreau să-ți 
mărturisesc ceva important, ceva pe care am dorit să ţi-l 
spun de multă vreme. 

Îşi ridică privirea, observându-i lacrimile din colţurile 
ochilor. Ar fi vrut s-o întrebe de ce plângea, dar îi era teamă 
că orice întrerupere l-ar face să-şi amâne la nesfârşit 
mărturisirea. 

— Numele meu nu este Simon Rosenthal, spuse pe un 
ton calm. 

Hannah păru surprinsă, dar nu în felul în care se aştepta 
el - părea mai mult neliniştită decât curioasă. Scott mai 

sorbi o înghiţitură de cafea şi continuă: 

— Te-am minţit chiar din ziua în care ne-am întâlnit şi, cu 
cât m-am îndrăgostit mai mult de tine, cu atât te-am minţit 
mai mult. 

Ea nu scoase un cuvânt, iar el îi era recunoscător pentru 
că, într-o ocazie ca asta, ca şi în cazul prelegerilor la Yale, 
orice întrerupere îi deregla discursul. Îşi simţea gâtul puţin 
uscat şi mai bău un strop de cafea. 

— Mă numesc Scott Bradley. Sunt american, dar nu din 
Chicago, aşa cum ţi-am spus când ne-am cunoscut, ci din 
Denver. 

Deşi îl privea zăpăcită, Hannah nu îl întrerupse. Scott 
continuă să-şi poarte crucea mai departe. 

— Nu sunt agent al Mossadului la Paris şi nici nu scriu o 
carte de călătorii. Nici pe departe, deşi, mărturisesc, 
adevărul poate părea mai straniu decât ficţiunea. 

li luă mâna în palmă şi, de data asta, ea nu încercă să şi- 
o retragă. 

— Te rog, lasă-mă să-ţi explic şi poate vei găsi în sufletul 
tău tăria să mă ierţi. 

işi simţea gâtul din ce în ce mai uscat. Îşi termină 
cafeaua şi, după ce îşi umplu din nou ceaşca, mai puse o 
lingură de zahăr. Hannah încă nici nu se atinsese de ceaşca 
ei. 

— M-am născut şi am crescut în Denver. Tata era avocat 
şi a sfârşit în puşcărie, condamnat pentru fraudă. Am fost 
zdrobit de ruşine şi, când a murit şi mama, am acceptat un 
post la Universitatea din Beirut, deoarece nu mai aveam 
puterea să dau ochii cu amicii şi cunoscuţi. 

In privirea lui Hannah se strecură o nuanţă de simpatie. 
Scott se simţi îmbărbătat, cuvintele înşiruindu-i-se mai 
Uşor. 

— Nu lucrez şi nici n-am lucrat vreodată pentru Mossad. 

Buzele ei se lipiseră într-o linie subţire. 

— Munca mea nu e, nici pe departe, atât de romantică. 
După episodul Beirut, m-am întors în America pe post de 
profesor universitar. 

Neîncrederea din privirea ei se transformă, deodată, în 
nelinişte. 

— O, da, de data asta îţi spun adevărul. Vorbele 
începuseră să-i fie uşor nedesluşite. Predau dreptul 
constituţional la Yale. Hai să fim serioşi, nimeni n-ar inventa 
o poveste ca asta, încercă el să glumească. 

Mai sorbi o gură de cafea. | se părea mai puţin amară 
decât cea băută mai înainte. 

— Dar, în acelaşi timp, sunt, hai să zicem, spion cu 
jumătate de normă şi, după cum s-a dovedit, nu unul dintre 
cei buni. Şi asta, în ciuda mulţilor ani în care i-am învăţat 
pe alţii cum ar trebui făcută treaba asta. 

Făcu o pauză. 

— Dar experienţa mea era doar cea a sălii de clasă. 

Neliniştea ei părea să sporească. 

— Nu trebuie să-ţi fie frică, încercă el să-i readucă 
încrederea. Lucrez pentru cei buni, deşi, bănuiesc, că 
treaba asta depinde din ce unghi o priveşti. În prezent, 
figurez ca agent temporar la CIA. 

— CIA? bâlbâi ea, neîncrezătoare. Dar mi-au spus... 

— Ce ţi-au spus? întrebă el repede. 

— Nimic, răspunse ea, plecându-şi capul. 

Oare Hannah îi cunoştea deja trecutul sau poate ghicise 
că povestea nu se prea lega?! Nu-i păsa. Nu dorea decât să 
se destăinuie complet femeii pe care o iubea. Fără 
minciuni. Fără dezamăgiri. Fără secrete. 

— Cum ţi-am mărturisit, continuă el, fără să exagerez, 
mă duc de douăsprezece ori pe an în Virginia pentru a 
discuta cu agenţii CIA despre problemele care pot surveni 
în timpul misiunilor. Musteam de idei luminoase, care 
păreau ideale în liniştea şi confortul de la Langley, dar, 
acum, când am trecut şi eu prin unele situaţii pe care ei le 
întâlnesc frecvent, am să le acord tot respectul, mai ales că 
eu n-am prea reuşit mare lucru. 

— Nu poate fi adevărat, îl întrerupse ea brusc. Simon, 
spune-mi că este doar o poveste. 

— Imi pare rău, Hannah. De data asta, totul este 

adevărat, oftă el. Trebuie să mă crezi. După mulţi ani de 
cereri repetate de a fi testat într-o misiune, m-au trimis la 
Paris, deoarece, bazându-mă că eram tobă de carte, am 
presupus că voi fi asul aşilor, dacă mi se va acorda şansa s- 
o dovedesc. Scott Bradley, profesor de drept constituţional. 
Infailibil în ochii studenţilor care-l adoră şi în cei ai şefilor de 
la Langley. După o asemenea performanţă, auditoriul nu 
aclamă în picioare, de asta putem fi siguri amândoi. 

Hannah îl fixa nemişcată. 

— Simon, spune-mi că nu este adevărat. De ce m-ai 
ales? De ce eu? 

El o luă în braţe. 

— Nu te-am ales, m-am îndrăgostit de tine. Ei m-au ales. 
Şefii mei... şefii mei doreau să ştie de ce Mossadul te-a 
plasat... te-a plasat în clădirea ambasadei iordaniene în 
care funcţionează şi Reprezentanţa irakiană. 

Reuşea cu greu să fie coerent şi nu înţelegea de ce se 
simţea atât de toropit. 

— Dar, de ce tu? îl întrebă, strângându-l în braţe pentru 
prima oară în acea seară. De ce CIA nu a folosit unul din 
agenţii obişnuiţi? 

— Deoarece... deoarece doreau să fie cineva care... 
cineva care să nu poată fi recunoscut de ceilalţi 
profesionişti. 

— Oh, Dumnezeule, pe cine trebuie să cred? gemu ea 
dezlipindu-se din îmbrăţişare. 

Îl fixa cu o privire neajutorată. 

— Poţi să ai încredere în mine, pentru că am să-ţi 
dovedesc... dovedesc că tot ce ţi-am spus este adevărat. 

Scott făcu câţiva paşi, încercând să se îndepărteze de 
masă. Se simţea nesigur, păşind încet spre bufet; se aplecă 
să tragă sertarul inferior şi, după ce scotoci înăuntru, 
scoase o cutiuţă din piele pe al cărei capac erau gravate în 
aur inițialele S.B.. Reuşi să rămână în picioare, sprijinindu- 
se cu o mână de bufet. Privirea lui căuta chipul, parcă 
pierdut în ceaţă, al femeii pe care o iubea, dar nu reuşi să-i 
desluşească expresia disperată care i se întipărise pe faţă. 

Încercă să-şi reamintească tot ce-i vorbise până acum, 
întrebându-se ce ar trebui să-i mai spună. 

— O, iubitul meu, ce am făcut? suspină ea, cu ochii în 
lacrimi. 

— Nimic, totul e din vina mea, bolborosi Scott. Dar avem 
toată viaţa în faţă pentru a ne amuza de chestia asta. 
Apropo, asta a fost o cerere în căsătorie. Sunt de acord că 
nu e cea mai nimerită formulă, dar te iubesc mai presus de 
orice. Sunt sigur că ai înţeles, continuă el, încercând să 
facă un pas spre ea. 

Hannah rămăsese nemişcată, urmărindu-l cu o privire 
pierdută. _ 

El se împletici la următorul pas. Incercă din nou, se 
dezechilibra şi se prăbuşi pe masă, rostogolindu-se apoi pe 
podea, la picioarele ei. 

— Nu pot să-ţi reproşez nimic dacă sentimentele tale nu 
sunt la fel de puternice ca... au fost ultimele lui cuvinte, în 
timp ce lucrurile din cutia de piele, care se deschisese în 
momentul căderii pe podea, se răspândiseră în jurul 
trupului nemişcat. 

Hannah se prăbuşi în genunchi, luându-i capul în palme. 
Printre hohotele de plâns, aceleaşi cuvinte se repetau: 

— Te iubesc, bineînţeles că te iubesc, Simon. De ce n-ai 
avut suficientă încredere în mine, să-mi spui adevărul? 

Ochii i se opriră pe o mică fotografie pe care o ţinea în 
mână. Pe spatele ei, câteva cuvinte: „Katherine Bradley - 
Vara, '66”. Desigur, doamna din fotografie era mama lui. 
Mâna ei înşfăcă paşaportul, care căzuse chiar lângă capul 
lui, întoarse în grabă paginile, încercând să citească printre 
lacrimi: Bărbat. Data naşterii: 11.07.1956. Profesia: 
profesor universitar. O altă pagină întoarsă şi o fotografie 
decupată din Paris Match căzu pe podea. Tânăra din 
imagine era ea, purtând o creaţie a casei de mode Ungaro 
la prezentarea colecţiei de primăvară 1990. 

— Nu, nu, Doamne, nu îngădui să fie adevărat, gemu ea 
cuprinzându-i iarăşi trupul în braţe. Fă să fie doar încă o 
minciună. 

Privirea îi poposi pe un plic, cu un singur cuvânt scris pe 
el, „Hannah”. li lăsă încetişor capul pe podea, luă plicul şi îl 
deschise în grabă. 


„Adorata mea Hannah, 

Prin minte mi-au trecut zeci de posibile începuturi 
pentru această scrisoare. Dar nu există decât un singur 
început: te iubesc şi, la fel de important, este prima oară 
când m-am îndrăgostit, şi acum ştiu că niciodată nu voi 
iubi pe cineva cum te iubesc pe tine.” 


— Nu! urlă ea. Nu! Lacrimile îi înecaseră ochii, citind 
cuvintele ca prin ceaţă. 


„Nu eşti doar iubita mea, dar şi cel mai scump prieten 
al meu. Niciodată n-am să doresc şi nici n-am să am 
nevoie de altcineva. Sunt fericit la gândul că-mi voi 
petrece restul vieţii cu tine şi mă întreb cum am avut 
şansa să fiu atât de norocos.” 


— Dumnezeule, te rog, nu! imploră ea cu capul căzut în 
piept. Şi eu te iubesc, Simon. Te iubesc atât de mult. 


„Îmi doresc trei fete şi doi băieţi şi te avertizez că nu 
glumesc în privința asta. vom discuta despre nepoți mai 
târziu. Mi-e teamă că la bătrâneţe voi fi irascibil şi 
plictisitor, dar am să te iubesc veşnic. Nu avem vreme 
de pierdut...” 


— Nu, nu, nu, ţipă Hannah, aplecându-se să-l sărute. 

Zvăcni în picioare, alergând spre telefon. Printre hohote 
de plâns, formă numărul 17. 

— Doamne, te implor, fă ca pilula să rămână fără efect. 
Răspundeţi, răspundeţi, răspundeţi! urlă în receptor, în 
timp ce uşa apartamentului se deschise brusc. 

Kratz şi un alt bărbat, pe care ea nu-l cunoştea, se 
năpustiră înăuntru. Hannah lăsă telefonul şi se repezi spre 

ei, aruncându-se în Kratz şi trântindu-l la podea. 

— Ticălosule, ticălosule! M-ai făcut să-l omor pe singurul 
bărbat pe care l-am iubit vreodată! Sper să arzi în flăcările 
iadului! 

Gemetele îi erau punctate de pumnii care se zdrobeau de 
faţa lui Kratz. 

Cu o mişcare iute, bărbatul necunoscut o aruncă la o 
parte. Cei doi înşfăcară trupul inert al lui Scott şi îl cărară 
afară din apartament. 

Hannah zăcea într-un colţ, cu lacrimile şiroindu-i pe 
obraji. 

Trecu o oră, poate două, înainte ca ea să se târască până 
la masă, să deschidă poşeta şi să scoată cea de-a doua 
pilulă. 

Capitolul Optsprezece 


— Casa Albă. 

— Cu domnul Butterworth, vă rog. 

Urmă o lungă tăcere. 

— Domnule, nu găsesc pe nimeni cu acest nume. Doar 
un moment, să vă fac legătura la Serviciul Personal. 

Directorul Arhivelor aşteptă liniştit, realizând, cu fiecare 
secundă care trecea, că noua schemă de organizare a 
serviciului telefonic introdusă de administraţia Clinton era, 
în mod evident, nefolositoare. 

— Serviciul Personal, îi întrerupse gândurile o voce de 
femeie. Cu ce vă pot ajuta? 

— Încerc să-l găsesc pe domnul Rex Butterworth, 
asistent special al preşedintelui. 

— Cine întreabă? 

— Marshall, Calder Marshall, directorul Arhivelor. 

— Care arhive? 

— Arhivele Naţionale ale Statelor Unite. 

O altă pauză interminabilă. 

— Domnule, numele Butterworth nu-mi spune nimic, dar 
sunt sigură că realizaţi că avem peste patruzeci de directori 
şi asistenţi speciali ai preşedintelui. 

— Nu, nu ştiam, admise Marshall. 

O altă pauză la fel de lungă. 

— După fişele noastre, se pare că persoana s-a întors la 
Departamentul de Comerţ, îi explică femeia. La noi 
figurează în schema A - asta înseamnă că era aici pentru o 
activitate temporară. 

— Aveţi un număr de telefon unde-l pot găsi? 

— Nu, nu am. Dar dacă veţi suna la Departamentul de 
Comerţ, sunt sigură că o să vi-l găsească. 

— Mulţumesc pentru ajutor. 

— Îmi pare bine că v-am fost de folos, domnule. 


Hannah nu va şti niciodată cât timp zăcuse în colţul 

camerei lui Simon. Nu şi-l putea imagina sub numele de 
Scott, pentru ea el va rămâne veşnic Simon. O oră, poate 
două. Timpul nu mai avea nicio importanţă. 

Îşi reamintea cum se târâse spre mijlocul încăperii, 
încercând să evite masa şi scaunele răsturnate, un decor 
care amintea mai mult de un bar de noapte după o bătaie 
încinsă între betivi. 

Scosese pilula din poşetă şi o aruncase în toaletă, cu 
automatismul propriu oricărui agent profesionist. Incepuse 
să caute fotografiile prin învălmăşeala de resturi şi ţăndări 
şi, bineînţeles, scrisoarea care îi era adresată. Ingrămădise 
bruma de amintiri în geantă şi, ajutându-se de un scaun 
răsturnat, reuşise să se ridice în picioare. 

Târziu, în noapte, zăcând pe patul din micuța ei cameră 
de la ambasadă, cu privirea fixată pe albul rece al 
tavanului, realiză că îi este imposibil să-şi reamintească 
ultimele ore, traseul de întoarcere, dacă se furişase în 
ambasadă pe scara de serviciu sau intrase pe uşa 
principală. Se întreba câte nopţi vor mai trece până când 
somnul nu-i va mai fi întrerupt de lungi momente de 
veghe? Cât timp va trebui să se scurgă până când el nu va 
mai fi singura preocupare a gândurilor ei? 

Ştia că Mossadul nu o va lăsa să fie implicată, o va 
ascunde şi o va proteja până când poliţia franceză îşi va 
definitiva cercetările. Guvernele se vor întrece în 
salamalecuri diplomatice. Bineînțeles, în schimbul 
muşamalizării uciderii agentului lor, pretenţiile americanilor 
vor fi mari, dar, până la urmă, vor cădea la învoială. 
Hannah Kopec, Simon Rosenthal şi profesorul Scott Bradley 
se vor transforma în dosare de arhivă. Toţi trei nu 
reprezentau decât numere care puteau fi schimbate, de 
care te puteai dispensa şi care, desigur, puteau fi înlocuite. 

Se întreba ce vor face cu trupul, trupul bărbatului pe 
care-l iubise. Bănuia că totul se va reduce la un mormânt, 
onorabil dar anonim. Îi vor argumenta că totul fusese făcut 
în interesul binelui general. Oriunde i-ar fi mormântul, 
Hannah ştia că niciodată nu i se va permite să pună o 

floare pe el. 

Cu siguranţă, nu i-ar fi pus pilula în cafea, dacă Kratz nu 
i-ar fi reamintit la nesfârşit de cele treizeci şi nouă de 
rachete Scud care semănaseră moartea în poporul israelian 
şi, în special, de aceea care-i ucisese mama, fratele şi sora. 

Poate s-ar fi răzgândit chiar şi în ultimul moment, dar 
fusese avertizată că soarta lui Scott fusese pecetluită, 
indiferent de decizia ei. O asiguraseră că, în cazul unui 
refuz al ei, Scott şi-ar fi găsit moartea în condiţii mult mai 
violente. 

Pregătindu-se să scoată prima pilulă din geantă, Hannah 
îl rugase pe Simon să-i aducă puţin zahăr, pentru prima şi 
ultima oară în viaţă. De ce se repezise să-i aducă bolul cu 
zahăr? De ce nu se mirase, de ce nu încercase să 
glumească pe seama efectelor zahărului asupra siluetei, de 
ce nu făcuse nimic care să-i fi amânat decizia? Şi, totuşi, de 
ce aşteptase atât de mult ca să-i mărturisească adevărul? 

Dacă şi-ar fi dat seama că şi ea avea atâtea lucruri să-i 
povestească! Ambasadorul fusese rechemat în Irak - o 
promovare, explicase el. Va deveni, aşa cum Kanuk deja le 
spusese, adjunct al ministrului de externe, ceea ce însemna 
că, în absenţa lui Muhammad Saeed Al-Zahiaf, va lucra 
direct cu Saddam Hussein. 

Pe postul de ambasador urma să fie promovat Hamid Al 
Obaydi, actualmente numărul doi la Naţiunile Unite la New- 
York a cărui activitate recentă reprezentase un mare 
succes pentru lrak şi de la care Hannah ar avea multe de 
învăţat. Ambasadorul îi oferise lui Hannah două variante: să 
rămână la Paris sub ordinele lui Al Obaydi sau să revină în 
Irak, ca membră a echipei lui. Cu câteva zile mai devreme, 
Mossadul ar fi considerat o asemenea ofertă ca o şansă 
extraordinară. 

Hannah ar fi vrut să-i mărturisească lui Simon că nu-i mai 
păsa de Saddam şi de rachetele Scud şi chiar decesele 
membrilor familiei ei păreau o rană pe care timpul o va 
vindeca. Ştia că nu mai era în stare să ucidă pe cineva, atât 
timp cât exista o persoană căreia să-şi dedice viaţa. 

Dar acum, că Scott era mort, dorinţa ei de răzbunare era 
mai puternică decât oricând. 


— Departamentul de Comerţ. 

— Cu Rex Butterworth, vă rog. 

— La care secţie? 

— Nu vă înţeleg, se bâlbâi directorul Arhivelor. 

— Secţia în care lucrează domnul Butterworth, îl lămuri 
operatoarea, pronunţând rar fiecare cuvânt, ca şi cum s-ar 
fi adresat unui preşcolar. 

— Nu ştiu, recunoscu directorul Arhivelor. 

— Numele acesta nu figurează în dosarele noastre. 

— Dar Casa Albă mi-a spus... 

— Nu mă interesează ce v-a spus Casa Albă. Dacă nu ştiţi 
în ce secţie... 

— Puteţi să-mi faceţi legătura cu Serviciul Personal? 

— Aşteptaţi un minut. 

Se dovedi a fi un minut extrem de lung. 

— Serviciul Personal. 

— Calder Marshall la telefon, directorul Arhivelor Statelor 
Unite. Pot vorbi cu directorul? 

— Îmi pare rău, dar nu este disponibil. Vreţi să vorbiţi cu 
asistenta dânsului, Alex Wagner? 

— Da, ar fi minunat, acceptă Marshall. 

— Nu este astăzi la birou. Puteţi reveni mâine? 

— Da, oftă adânc Marshall. 

— Mă bucur că v-am putut ajuta. 


Când maşina lui Kratz opri în scrâşnet de frâne în faţa 
Centrului cardiovascular de lângă parcul Gilbert, erau 
aşteptaţi pe treptele spitalului de trei doctori, doi infirmieri 
şi o asistentă. Se părea că ambasada nu precupeţise niciun 
efort. 

Cei doi infirmieri coborâră în fugă spre maşină şi, după 
ce scoaseră trupul care zăcea pe bancheta din spate, îl 
cărară cu grijă pe trepte până la un cărucior pentru 
operaţii. 

Chiar în timp ce căruciorul se deplasa de-a lungul 
coridorului, cei trei doctori şi asistenta începuseră să-i 
acorde pacientului primele îngrijiri. Asistenta îi scoase 
cămaşa şi pantalonii, în timp ce primul doctor îi deschidea 
gura, pentru a-i uşura respiraţia. Al doilea, un internist, se 
aplecă deasupra pieptului lui Scott, urmărindu-i bătăile 
inimii, în vreme ce al treilea îi lua tensiunea; niciunul din ei 
nu părea să aibă speranţe. 

Internistul se întoarse spre liderul Mossad, adresându-i- 
se fără echivoc: 

— Nu vă pierdeţi vremea cu minciuni. Spuneţi-mi exact 
ce s-a întâmplat. 

— L-am otrăvit, dar se pare că am greşit persoana. 

— Nu mă interesează, i se răspunse. Ce otravă i-aţi 
administrat? 

— Un alcaloid din corn-de-secară. 

Internistul i se adresă unuia din asistenţi: 

— Sună la spitalul Widal şi află toate detaliile despre 
acţiunea otrăvii şi antidotul necesar, iute, spuse el în timp 
ce infirmierii împingeau căruciorul prin uşile batante ale 
unui bloc operator particular. 

De-a lungul scurtei deplasări, primul doctor reuşise să 
ţină deschisă gura lui Scott, asigurând un aflux permanent 
de aer. Deja îi apăsase limba, lăsând un culoar liber spre 
laringe. Când căruciorul se opri în centrul sălii de operaţie, 
doctorul îi introduse în gură un tub curbat din plastic, de 
aproximativ zece centimetri, pentru a preîntâmpina orice 
posibilitate de a-şi înghiţi limba. 

Asistenta îi aplică o mască pe nări şi pe gură, conectând- 
o la tubulatura pentru oxigen de pe perete. De mască era 
ataşată o pungă de cauciuc pe care asistenta începu s-o 
pompeze cu regularitate, la intervale de trei-patru secunde, 
cu mâna stânga, în timp ce cu dreapta sprijinea ferm capul 
lui Scott. Plămânii lui se umplură imediat cu oxigen. 

Internistul îşi puse din nou urechea pe inima lui Scott. Nu 
auzea încă nimic. Îşi ridică privirile şi făcu semn unui 
infirmier, care începu să întindă o pastă lipicioasă pe 

pieptul lui Scott. Locul îi fu luat de o asistentă care plasă 
mici discuri electronice pe locurile marcate cu pastă. 
Electrozii discurilor erau conectaţi la un echipament de 
monitorizare a inimii, amplasat pe măsuţa de lângă 
cărucior. 

Linia fină care apărea pe ecran, înregistrând tăria 
bătăilor inimii, dădu naştere unui semnal slab. În spatele 
măştii, în ochii internistului miji un zâmbet iar asistenta 
continuă să pompeze în acelaşi ritm oxigenul în gura şi 
nările pacientului. Deodată, fără vreun avertisment, în 
echipamentul de monitorizare se auzi un sunet ascuţit. 
Privirile tuturor celor din blocul operator se întoarseră spre 
monitor, pe care apărea acum o linie subţire, dreaptă, 
dintr-un cap în celălalt al ecranului. 

— Stop cardiac! ţipă internistul. 

Dintr-un salt, fu lângă cărucior; îşi puse podul palmei pe 
pieptul lui Scott şi începu să apese iute cu ambele braţe, cu 
mişcări sacadate, încercând să readucă sângele în inima 
pacientului. Ritmul mişcării braţelor - de patruzeci, 
cincizeci de ori pe minut - ar fi trezit invidia oricărui 
halterofil profesionist. 

Un infirmier împinse  defibrilatorul lângă cărucior. 
Internistul plasă două bride mari electrice, lateral şi la baza 
pieptului lui Scott. 

— Două sute de jouli, ceru internistul. 

— În regulă. 

Se traseră un pas de lângă cărucior în timp ce 
defibrilatorul transmitea şocul electric în trupul lui Scott. 

Privirile le erau fixate pe ecranul monitorului; internistul 
se aplecă din nou peste trupul lui Scott, începând să 
execute aceleaşi mişcări ritmice de pompare cu ambele 
mâini, dar linia verde, subţire, de pe monitor nu dădea 
niciun răspuns. 

— Două sute de jouli, încă o dată, ceru el ferm. 

Toţi se retraseră de lângă cărucior, urmărind efectele 
şocului electric. Dar linia se încăpăţâna să rămână perfect 
dreaptă. Internistul se repezi din nou, repetând masajul 

cardiac. 

— Trei sute şaizeci de jouli, ceru internistul în disperare, 
dar asistenta care programa intensitatea şocului ştia că 
pacientul era mort. 

Internistul apăsă pe un buton şi privirile tuturor urmăriră 
cum şocul de intensitate maximă, la limita suportabilităţii, 
străbătu trupul lui Scott. Îşi îndreptară atenţia spre ecranul 
monitorului. 

— L-am pierdut, fu cât pe ce să zică internistul când, spre 
uimirea lor, linia de pe ecran începu să tremure uşor. 

Internistul reluă imediat masajul cardiac şi, în timp ce 
palmele pompau neîntrerupt, linia începu să contureze mai 
evident o fibrilaţie neregulată. 

— Trei sute şaizeci de jouli, ceru din nou internistul. 
Butonul fu apăsat şi privirile tuturor se îndreptară spre 
monitor. 

Fibrilaţia revenea la ritmul normal. Cel mai tânăr doctor 
din echipă răsuflă uşurat. 

Internistul palpă în grabă o venă pe braţul stâng al lui 
Scott, şi introduse un ac direct în ea, ataşând repede 
tuburile pentru transfuzie. 

Un alt doctor veni în fugă în sala de operaţie, oprindu-se 
în faţa internistului: 

— Antidotul este TNG. 

Asistenta se îndreptă spre dulapul cu medicamente şi 
scoase o fiolă cu trinitrat de glicerina pe care i-o întinse 
internistului care deja avea o seringă pregătită. Extrase 
lichidul albăstrui din fiolă, aruncă un jet în aer pentru a fi 
sigur de fluiditate şi injecta conţinutul într-o valvă laterală a 
tubului de perfuzie. Privirea i se întoarse spre monitor. Linia 
tremurândă îşi păstra ritmul constant. 

Internistul se întoarse spre sora şefă: 

— Crezi în miracole? 

— Nu, răspunse ea. Sunt evreică. Miracolele sunt doar 
pentru creştini. 


În mintea lui Hannah se înjgheba un plan pe care Kratz 

nu l-ar fi putut împiedica în niciun fel. Se hotărâse să 
accepte funcţia de secretară şefă şi să-l însoţească pe 
ambasador în Irak. 

O dată cu trecerea orelor, planul i se părea din ce în ce 
mai conturat. Era sigură că vor fi probleme. Nu din partea 
irakienilor, ci din a Mossadului. Hannah era convinsă că va 
trebui să  preîntâmpine orice încercare din partea 
Mossadului de a o scoate din joc, aceasta însemnând că nu 
va trebui să părăsească niciodată ambasada, nici măcar 
pentru o clipă, până în momentul în care ambasadorul se 
va reîntoarce în Irak. Va trebui să folosească toate tehnicile 
pe care le învățase în ultimii doi ani pentru a contracara 
încercările Mossadului. 

Când va ajunge în Irak, va reuşi să devină indispensabilă 
ambasadorului, va aştepta momentul potrivit şi, după ce-şi 
va îndeplini obiectivul, va muri fericită ca martiră a 
neamului. 

Acum, când Simon era mort, viaţa ei nu mai avea decât 
un ţel: asasinarea lui Saddam Hussein. 


— Departamentul de Comerţ. 

— Cu Alex Wagner, vă rog, ceru directorul Arhivelor. 

— Cine? 

— Alex Wagner, Serviciul Personal. 

— Aşteptaţi un minut. 

Alt minut interminabil. 

— Biroul Personal. 

— Mă numesc Calder Marshall, sunt directorul Arhivelor 
Statelor Unite. Am căutat-o ieri pe doamna Wagner şi mi-aţi 
spus să încerc astăzi. 

— Eu nu am fost ieri aici. 

— Ei, atunci una dintre colegele dumitale. Pot vorbi cu 
doamna Wagner? 

— Aşteptaţi un moment. 

Şi de data asta, momentul se lungi pe durata câtorva 
minute bune. 

— Alex Wagner, spuse vocea rece a unei femei. 

— Doamnă Wagner, mă numesc Calder Marshall. Sunt 
directorul Arhivelor Statelor Unite şi este extrem de 
important să-l contactez pe domnul Rex Butterworth care a 
fost detaşat recent la Casa Albă, de la Departamentul de 
Comerţ. 

— Sunteţi un fost angajat al domnului Butterworth? se 
interesă vocea tăioasă. 

— Nu. 

— Sunteţi rude? 

— Nu. 

— Atunci, îmi pare rău, dar nu vă pot ajuta, domnule 
Marshall. 

— De ce? izbucni directorul Arhivelor. 

— Deoarece Legea privind secretul de stat ne interzice 
să furnizăm informaţii personale despre funcţionarii 
guvernului. 

— Puteţi să-mi spuneţi numele directorului 
Departamentului de Comerţ sau şi asta intră sub incidenţa 
Legii secretului de stat? se interesă directorul Arhivelor. 

— Dick Fielding, şuieră vocea. 

— Mulţumesc pentru ajutor, spuse directorul Arhivelor. 

Telefonul se închise brusc. 


Când Scott se trezi, primele gânduri i se îndreptară spre 
Hannah. Apoi adormi. 

Când se trezi a doua oară, nu desluşi decât câteva figuri 
înceţoşate care se aplecau deasupra lui. Adormi din nou. 

Când se trezi iarăşi, siluetele începuseră să prindă un 
anume contur. Cele mai multe păreau a fi îmbrăcate în alb. 
Apoi adormi. 

Când se trezi, era întuneric şi siluetele din jur 
dispăruseră, încercă să-şi reamintească ce se întâmplase, 
dar era prea slăbit, prea vlăguit. Adormi din nou. 

Când se trezi, putu, pentru prima oară, să le desluşească 
vocile, dar nu reuşi să înţeleagă sensul cuvintelor, oricât se 
strădui. Apoi adormi. 

Când se trezi, îşi dădu seama că-l rezemaseră în şezut, 

de perna patului. Încercau să-l hrănească printr-un tub din 
plastic, cu un lichid călduţ, fără gust. Adormi din nou. 

Când se trezi, un bărbat, îmbrăcat într-un halat lung, alb, 
cu un stetoscop, îi zâmbea blând: 

— Mă poţi auzi? îl întreba vocea, articulând clar fiecare 
cuvânt. 

Încercă să dea din cap, dar adormi. 

Când se trezi, alt doctor - de data asta îl distingea clar - 
îl asculta cu atenţie: 

— Hannah, Hannah, au fost primele lui cuvinte. 

Adormi din nou. 

Când se trezi, o femeie atrăgătoare, cu păr negru, scurt, 
şi un zâmbet cald, era aplecată deasupra lui. Îi zâmbi şi el 
şi o întrebă cât era ceasul. Poate că ei i se părea straniu, 
dar el voia să ştie. 

— Trei şi câteva minute, dimineaţa, murmură infirmiera. 

— De când sunt aici? reuşi el să întrebe. 

— Puțin mai mult de o săptămână, dar ai fost atât de 
aproape de moarte. Cred că voi, englezii, aveţi o expresie, 
„să baţi în lemn”. Dacă prietenii tăi ar fi întârziat un 
moment... 

Apoi adormi din nou. 

Când se trezi, doctorul îi povesti lui Scott că, atunci când 
fusese adus, toţi crezuseră că era prea târziu şi de două ori 
fusese declarat mort clinic. 

— Antidotul şi electrostimularea inimii, combinate cu 
dorinţa ta imensă de a trăi şi, poate, şi teoria asistentei că 
s-ar putea să ai un Dumnezeu al tău, toate au dat peste 
cap sentinţele tehnice, spuse doctorul zâmbind. 

Scott îl întrebă dacă fusese vizitat de o persoană cu 
numele de Hannah. Doctorul aruncă o privire pe carnetul 
agăţat la capătul patului. Fuseseră doar doi vizitatori şi, 
amândoi, bărbaţi. Veneau în fiecare zi. Scott adormi din 
nou. 

Când se trezi, cei doi bărbaţi pe care-i menţionase 
doctorul stăteau de o parte şi de alta a patului. Scott îi 
zâmbi lui Dexter Hutchins care-şi stăpânea cu greu plânsul. 

215 


- HOȚI DE ONOARE - 


Adulții nu plâng, ar fi vrut el să-i spună, mai ales când 
lucrează pentru CIA. Privirea i se întoarse spre celălalt 
bărbat. Nu văzuse niciodată o figură atât de marcată de 
vinovăţie, iar ochii roşii de nesomn transmiteau o imensă 
ruşine. Scott încercă să afle motivul unei asemenea 
nefericiri. Adormi din nou. 

Când se trezi, amândoi bărbaţii erau lângă el, în scaune 
confortabile, pe jumătate adormiţi. 

— Dexter, murmură el, şi amândoi se treziră imediat. 
Unde-i Hannah? 

Celălalt bărbat - Scott de abia acum îi remarcă ochiul 
învineţit şi nasul tumefiat - îşi găsi cu greu cuvintele pentru 
a-i răspunde. 

Şi Scott adormi, dorind să nu se mai trezească vreodată. 

Capitolul Nouăsprezece 


— Departamentul de Comerţ. 

— Cu directorul, vă rog. 

— Cine întreabă? 

— Marshall, Calder Marshall. 

— Dânsul aşteaptă telefonul dumneavoastră? 

— În niciun caz. 

— Domnului Fielding nu i se poate telefona fără o 
programare prealabilă. 

— Daţi-mi-o pe secretara lui, ceru Marshall. 

— Ea nu preia niciodată apelurile telefonice. 

— Atunci, cum Dumnezeu pot să obţin o programare la 
domnul Fielding? 

— Trebuie s-o sunaţi pe domnişoara Zelumski, de la 
oficiul de programări. 

— Puteţi să-mi faceţi legătura sau trebuie mai întâi să am 
o programare pentru a vorbi cu ea? 

— Nu trebuie să fiţi sarcastic, domnule, îmi fac doar 
meseria. 

— Scuzaţi-mă. Poate reuşiţi să-mi faceţi legătura cu 
domnişoara Zelumski. 

Marshall aşteptă răbdător. 

— Domnişoara Zelumski, se auzi o voce în receptor. 

— Vreau să-mi rezervaţi o convorbire cu domnul Fielding. 

— Este vorba de o problemă de comerţ intern, extern sau 
de clauza naţiunii celei mai favorizate? întrebă vocea 
plictisită. 

— Nu, este ceva personal. 

— Vă cunoaşte? 

— Nu, nu mă cunoaşte. 

— Îmi pare rău, nu pot să vă ajut. Mă ocup doar de 
probleme legate de comerţ intern, extern şi de clauza 
naţiunii celei mai favorizate. 

Directorul Arhivelor puse receptorul în furcă, înainte ca 
domnişoara Zelumski să spună fraza de rigoare: 

— Îmi pare bine că v-am putut ajuta, domnule. 
Degetele lui Marshall băteau nervoase pe tăblia biroului. 
Era timpul să schimbe tactica pe care o adoptase. 


Cavalli sosise în seara precedentă la Hotel de la Paix din 
Geneva. Îşi rezervase un apartament modest, cu ferestrele 
spre lac. Nimic costisitor sau bătător la ochi. După ce se 
dezbrăcă, se cocoţă în pat şi programă televizorul pe CNN. 
Se uită câteva minute, dar se părea că reporterii de la CNN 
acordau mai multă importanţă momentului în care frizerul 
personal al lui Clinton îi aranja frizura acestuia la bordul 
unui Air-Force One, pe una din pistele aeroportului din Los 
Angeles, decât doborârii unui avion de către americani în 
zona interzisă zborului deasupra Irakului. Se părea că noul 
preşedinte era hotărât să-i dovedească lui Saddam că era 
la fel de dur ca Bush. 

Dimineaţa, când se trezi, Cavalli sări din pat şi se 
îndreptă spre fereastră; trase draperia, lăsându-şi privirea 
să admire cascada jeturilor cristaline care se ridica din 
fântâna arteziană din mijlocul lacului. Părăsi fereastra şi se 
întoarse spre mijlocul încăperii: un plic fusese strecurat pe 
sub uşă. Se ridică şi, deschizându-l, scoase o notă prin care 
i se confirma întâlnirea cu bancherul său, domnul 
Franchard, la ora unsprezece a acelei dimineţi. Era gata să 
arunce nota în coşul de gunoi, când remarcă cele câteva 
cuvinte scrise în grabă la capătul foii: 

„Sper că-ți va fi pe plac sortimentul pe care-l primeşti. 

Distrează-te din plin!” 

N.V. 

După un mic dejun frugal în cameră, înainte de a pleca 
spre întâlnire, Cavalli îşi împachetă lucrurile în valiză şi în 
geanta de voiaj. 

Portarul îi răspunse la întrebare într-o engleză perfectă, 
confirmându-i traseul până la Franchard et Cie. În Elveţia, 
portarii visează adresele băncilor, la fel cum colegii lor din 
Londra nu greşesc niciodată când te îndrumă spre teatre 
sau terenuri de fotbal. 

Părăsind hotelul şi îndreptându-se spre bancă, Cavalli 
simţea o uşoară senzaţie de nemulţumire: parcă nu totul 
era aşa cum ar fi trebuit să fie... Işi dădu seama destul de 
repede că ambianța era cauza uşoarei nelinişti: străzile 
erau curate, trecătorii, bine îmbrăcaţi, sobri şi tăcuţi. Totul 
într-un contrast evident cu New York-ul. 

Ajuns în faţa intrării principale a băncii, Cavalli apăsă 
discretul clopoțel aflat sub la fel de banala placă din bronz 
pe care erau gravate Franchard et Cie. 

Un portar răspunse apelului. Cavalli păşi într-un hol 
perfect proporţionat, pardosit cu marmură. 

— Cred că doriţi să mergeţi direct la etajul zece, domnule 
Cavalli? Ştiu că domnul Franchard vă aşteaptă. 

De-a lungul timpului, Cavalli nu vizitase decât de două 
ori acest imobil. Cum naiba reuşeau ăştia să ştie tot? lar 
anunţul portarului se dovedi a nu fi vorbă în vânt - 
deoarece, când Cavalli păşi afară din lift, preşedintele 
băncii îl aştepta în faţa uşii pentru a-i ura bun venit. 

— Bună dimineaţa, domnule Cavalli, îl întâmpină el. Vreţi 
să mergem în biroul meu? 

Biroul preşedintelui era o încăpere modestă, decorată cu 
bun gust, bancherii elveţieni neavând niciun interes să-şi 
sperie clienţii prin etalarea unei bunăstări prea bătătoare la 
ochi. 

Cavalli se uită surprins la pachetul voluminos, ambalat 
într-o hârtie brună, care trona pe masa de consiliu, fără să 
ofere nici cel mai vag indiciu asupra conţinutului. 

— A sosit în dimineaţa asta, explică bancherul. M-am 
gândit că s-ar putea să aibă o legătură cu întâlnirea 
noastră. 

Cavalli zâmbi, se aplecă deasupra mesei şi trase 
pachetul spre el. Rupse repede ambalajul brun, dând la 
iveală o cutie pe al cărei capac era imprimat, de-a 
curmezişul: „Ceai - Boston”. 

Cu ajutorul unui cuţitaş din argint masiv pentru deschis 
scrisori, pe care-l luase de pe biroul preşedintelui, Cavalli 
forţă capacul din lemn al cutiei. Nu luă în seamă uşoara 

grimasă de neplăcere care fulgeră pe chipul preşedintelui. 

Privirea lui Cavalli scrută interiorul cutiei. La suprafaţă 
era un strat protector din cubuleţe de plastic expandat, pe 
care le scoase cu mişcări grăbite, risipindu-le pe masă. 

Preşedintele aduse repede un coş de gunoi, plasându-l 
lângă el, dar Cavalli nu-l observă, continuând să 
scormonească în cutie până când mâna îi atinse câteva 
obiecte învelite în foiţe de ambalaj. 

Extrase un obiect şi, după ce dădu la o parte ambalajul, 
în faţa ochilor apăru o ceaşcă de ceai pictată în culorile 
Confederaţiei, de la primul Congres. 

După câteva minute, sub privirea zăpăcită a bancherului, 
pe masă se lăfăia întregul set al serviciului de ceai. 
Terminând despachetatul, Cavalli părea şi el un pic derutat. 
Mai scormoni în cutie şi scoase un plic. Extrase hârtia 
dinăuntru şi începu să citească cu voce tare: 

„Acest set este o copie a faimosului serviciu de ceai creat 
în 1777 de Pearson and Son pentru comemorarea lui 
Boston Tea Party?. Fiecare set este însoţit de o copie 
autentică a Declaraţiei de Independenţă. Setul 
dumneavoastră are numărul 20917 şi a fost înregistrat în 
registrele noastre sub numele de J. Hancock.” 

Scrisoarea fusese semnată şi verificată de actualul 
preşedinte al firmei, H. William Pearson VI. 

Cavalli izbucni în râs şi, continuând să scotocească în 
cutie, după ce mai aruncă din cubuleţele spongioase, dădu 
de un cilindru subţire din plastic. Toată admiraţia pentru 
felul în care Nick Vicente reuşise să păcălească serviciile 
vamale şi să expedieze originalul. Chipul bancherului 
transmitea în continuare aceeaşi expresie de zăpăceală. 
Cavalli puse cilindrul în mijlocul mesei şi începu să explice 
detaliat modul în care dorea să se deruleze întâlnirea de la 
ora douăsprezece. 

Bancherul aproba din când în când prin scurte mişcări ale 


? „Partida de ceai de la Boston” - 16 decembrie 1773. Unul din primele 
momente ale revoltei împotriva autorităţilor britanice - lăzile cu ceai de 
pe trei vapoare au fost sfărâmate iar marfa aruncată în apă (n.tr.). 

capului, iar uneori mai nota câteva idei pe blocnotesul pe 
care-l avea în faţă. 

— Vreau să depozitaţi imediat acest tub într-un seif. 
Cheia îi va fi înmânată domnului Al Obaydi când - atenţie, 
numai când - veţi primi confirmarea prin telex a transferării 
întregii sume. Banii vor fi depuşi în contul meu nr. 3 la 
sucursala dumneavoastră din Zurich. 

— Puteţi să-mi spuneţi cam ce sumă anticipaţi să primiţi 
de la domnul Obaydi? se interesă bancherul. 

— Nouăzeci de milioane de dolari, răspunse Cavalli. 

Niciun muşchi nu tresări pe chipul bancherului. 


Directorul Arhivelor căută numele secretarului de stat de 
la Comerţ în repertoriul telefonic guvernamental, ridică 
receptorul şi apăsă pe buton: 482.2000 era de acum 
înainte programat în memorie. 

— Departamentul de Comerţ. 

— Cu Dick Fielding, vă rog. 

— Aşteptaţi un moment! 

— Biroul directorului, se auzi o voce seacă. 

— La telefon secretarul Brown. 

Directorul Arhivelor aşteptă doar câteva secunde până i 
se făcu legătura. 

— Bună dimineaţa, domnule secretar, îi ură o voce 
vioaie. 

— Bună dimineaţa, domnule Fielding. La telefon este 
Calder Marshall, directorul Arhivelor Statelor Unite ale 
Americii. 

— Am crezut... 

— Aţi crezut? 

— Cred că am ridicat alt receptor. Cum vă pot ajuta, 
domnule Marshall? 

— Incerc să  localizez un fost funcţionar de-al 
dumneavoastră, Rex Butterworth. 

— Nu pot să vă ajut în cazul acesta. 

— De ce? Să nu-mi spuneţi că „Legea secretului de stat” 
vă interzice. 

Fielding râse: 

— Nici pomeneală. 

— Nu vă înţeleg, spuse directorul Arhivelor. 

— Săptămână trecută i-am trimis lui Butterworth o 
gratificaţie care a fost returnată cu menţiunea: „Adresă 
necunoscută”. 

— Dar are o nevastă. 

— Şi ea a primit acelaşi răspuns la ultima ei scrisoare. 

— Dar mama lui din South Carolina? 

— A murit de câţiva ani. 

— Mulţumesc, îngăimă Calder Marshall şi puse receptorul 
în furcă. 

Ştia exact cine era persoana pe care va trebui s-o sune 
imediat. 


Dummond et Cie este una dintre cele mai moderne 
instituţii bancare din Geneva, fiind fondată în jur de 1781. 
În decursul a mai mult de două secole, banca a avut grijă 
de banii clienţilor, fără discriminări religioase sau rasiale. 
Dummond et Cie îşi dorise întotdeauna să încheie afaceri 
cu şeici arabi sau afacerişti evrei, cu lideri nazişti sau 
aristocrați britanici, de fapt cu oricine le solicita serviciile. O 
strategie care se materializase prin dividende în toate 
valutele care făceau legea comerţului pe tot globul. 

Banca ocupa douăsprezece etaje într-un imobil situat 
chiar lângă Place de la Fusterie. Întâlnirea, care fusese 
stabilită pentru acea marţi la ora prânzului, trebuia să se 
desfăşoare în sala de consiliu de la etajul unsprezece, 
etajul de deasupra fiind rezervat biroului preşedintelui. 

Preşedintele băncii, Pierre Dummond, deţinea această 
poziţie de nouăsprezece ani, dar rareori i se întâmplase să 
patroneze o întâlnire între două personaje atât de 
nepotrivite: un arab educat din Irak şi fiul unui fost avocat 
al mafiei din New York. 

La masa de consiliu puteau lua loc şaisprezece persoane 
dar, de data aceasta, doar patru locuri erau ocupate. 
Scaunul pe care stătea Pierre Dummond era aşezat în 

centrul uneia din laturile lungi ale mesei, exact sub 
portretul unchiului său, François Dummond, fostul 
preşedinte al băncii. Actualul preşedinte purta un costum 
negru, cu o tăietură şi un stil elegante, un fel de uniformă 
pe care o regăseai la oricare din cei patruzeci şi opt de 
preşedinţi ai băncilor care-şi aveau sediile în imediata 
vecinătate. Cămaşa lui avea o nuanţă de bleu neinfluenţată 
de moda milaneză, iar cravata era atât de discretă încât, la 
câteva clipe după ce părăseai camera, doar dacă beneficiai 
de un spirit de observaţie cu totul remarcabil, ţi-ai fi 
reamintit culoarea şi desenul. 

La dreapta domnului Dummond stătea clientul său, 
domnul Al Obaydi, al cărui costum, deşi cu o uşoară nuanţă 
mai modernă, era în acelaşi stil conservator. 

În faţa domnului Dummond se aşezase preşedintele 
băncii Franchard et Cie, care - şi cel mai neavizat 
observator ar fi remarcat - mai mult ca sigur beneficia şi el 
de talentele croitorului domnului Dummond. La stânga lui 
Franchard, luase loc Antonio Cavalli al cărui costum 
Armani, la două rânduri, făcea ca posesorul lui să pară că 
ar fi greşit întâlnirea la care ar fi trebuit să participe. 

Micul ceas de pe căminul Louis-Philippe din spatele 
domnului Dummond îşi isprăvi cele douăsprezece bătăi. 
Preşedintele îşi drese glasul şi deschise întrunirea: 

— Domnilor, scopul acestei întâlniri, care a fost fixată la 
propunerea noastră dar cu asentimentul dumneavoastră, 
este de a schimba un anume document contra unei sume 
de bani, convenite de către părţi. Domnul Dummond îşi 
împinse ochelarii semicirculari până la rădăcina nasului. In 
mod normal, trebuie să încep, domnule Cavalli, întrebându- 
vă dacă sunteţi în posesia documentului? 

— Nu, domnule, domnul Cavalli nu este în posesia 
documentului, interveni domnul Franchard, conform 
scenariului prestabilit cu Tony Cavalli, deoarece a 
considerat că documentul se va afla în siguranţă în seifurile 
băncii noastre. Dar, pot confirma că, imediat ce suma va fi 
transferată, ordinele pe care le-am primit sunt de a pune 

neîntârziat documentul la dispoziţia dumneavoastră. 

— Dar nu aşa ne-am înţeles, îl întrerupse Dummond, 
aplecându-se spre partenerul de discuţie. Părea şocat şi 
trecu un moment înainte de a continua. Guvernul clientului 
meu nu intenţionează să plătească nici măcar un cent 
înainte de a verifica extrem de scrupulos documentul. Ne 
înţelesesem ca documentul să fie adus aici până la ora 
prânzului şi, oricum, trebuia să ne convingem de 
autenticitatea lui. 

— Clientul meu înţelege perfect acest lucru, replică 
domnul Franchard. Vă aşteptăm cu cea mai mare plăcere la 
orice oră vă convine la biroul meu pentru a realiza 
verificarea cerută. În funcţie de rezultatele acestei 
inspecții, în momentul în care veţi transfera suma stabilită, 
documentul vă va fi înmânat. 

— Totul este perfect, acceptă domnul Dummond, 
împingându-şi din nou ochelarii pe rădăcina nasului, dar 
clientul dumneavoastră nu a respectat înţelegerea iniţială, 
ceea ce, după părerea mea, permite guvernului clientului 
meu - accentua cuvântul „guvern” - să-şi reconsidere 
poziţia. 

— Clientul meu a considerat mai prudent, în aceste 
condiţii, să-şi ia o măsură de protecţie, depozitând 
documentul în seifurile noastre, răspunse imediat domnul 
Franchard. 

Oricine i-ar fi urmărit pe cei doi bancheri, înfruntându-se 
din priviri, ar fi fost surprins să afle că protagoniştii acerbei 
discuţii jucau şah în fiecare sâmbătă seara, domnul 
Franchard câştigând invariabil, şi tenis, în după-amiezile de 
duminică, domnul Franchard pierzând cu regularitate. 

— Nu pot să accept acest nou aranjament, interveni 
pentru prima oară Al Obaydi. Guvernul meu m-a autorizat 
să plătesc numai o tranşă de patruzeci de milioane de 
dolari în cazul nerespectării înţelegerii iniţiale. 

— Dar e ridicol, izbucni Cavalli, acutele tonului crescând 
cu fiecare cuvânt. Ne cramponăm de un interval de timp de 
cel mult câteva ore, iar distanţa între clădiri este mai mică 

de un kilometru. Şi, după cum ştiţi foarte bine, cifra asupra 
căreia căzusem de acord era de nouăzeci de milioane. 

— Dar nu aţi respectat înţelegerea noastră, se 
încăpăţână Al Obavydi, astfel încât guvernul meu consideră 
că termenii iniţiali şi-au pierdut valabilitatea. 

— Nu daţi nouăzeci de milioane, nu primiţi documentul! 
decise Cavalli, trântind un pumn în tăblia mesei. 

— Să fim realişti, domnule Cavalli, zise Al Obaydi. 
Documentul nu vă este de niciun folos şi am bănuiala că de 
la început aţi fi fost de acord cu cincizeci de milioane. 

— Asta nu este... 

Domnul Franchard atinse braţul lui Cavalli. 

— Vreau să discut câteva minute în particular cu clientul 
meu şi, dacă este posibil, să folosesc telefonul. 

— Bineînţeles, acceptă domnul Dummond, ridicându-se 
de pe scaun. Vă părăsim imediat. Când vreţi să ne 
întoarcem, apăsaţi butonul de sub tăblia mesei. 

Domnul Dummond şi clientul său părăsiră încăperea fără 
niciun cuvânt. 

— E o cacealma! izbucni Cavalli. Va plăti. Ştiu că va plăti. 

— Nu cred, zise Franchard. 

— Ce vă determină să afirmaţi chestia asta? 

— Folosirea cuvintelor „guvernul meu”. 

— Ce elemente în plus aduc aceste cuvinte? 

— A repetat de patru ori această formulă, spuse 
Franchard, ceea ce îmi sugerează că decizia financiară nu 
depinde de domnul Al Obaydi şi că doar patruzeci de 
milioane au fost depuse de guvernul lui la Dummond et Cie. 

Cavalli începu să patruleze prin cameră, oprindu-se lângă 
telefonul de pe o măsuţă dintr-un colţ al încăperii. 

— Presupun că totul se înregistrează, spuse Cavalli, 
arătând spre telefon. 

— Nu, domnule Cavalli, în niciun caz. 

— Cum poţi fi atât de sigur? îl privi mirat Cavalli. 

— Domnul Dummond şi cu mine suntem implicaţi în mod 
curent în felurite tranzacţii, iar dânsul nu va permite ca 
relaţia noastră să se degradeze din cauza unei afaceri 

oarecare. Şi, în orice caz, astăzi vă este adversar dar, ca 
orice bancher elveţian, asta nu-l împiedică să se gândească 
la dumneavoastră ca la un client potenţial. 

Cavalli îşi privi ceasul. Era şase douăzeci la New York. 
Tatăl lui era treaz de mai bine de o oră. Formă cele 
paisprezece numere şi aşteptă. Bătrânul Cavalli răspunse 
imediat la telefon, cu o voce perfect clară; după saluturile 
preliminare, ascultă cu atenţie raportul lui Tony despre ce 
se întâmplase în sala de consiliu a băncii din Geneva. 
Cavalli îi transmise şi opinia domnului Franchard asupra 
situaţiei. Preşedintele onorific al firmei nu avu nevoie de 
mult timp pentru a cumpăni ce sfat să-i transmită lui Tony, 
dar decizia bătrânului îl surprinse pe Cavalli. 

Puse receptorul în furcă şi îi comunică domnului 
Franchard opinia tatălui său. 

Domnul Franchard dădu din cap, în semn că împărtăşea 
întru totul părerea bătrânului Cavalli. 

— Hai să-i dăm drumul, propuse Cavalli, fără prea mare 
bucurie. 

Domnul Franchard apăsă pe butonul de sub tăblia mesei. 

Domnul Dummond şi clientul lui se întoarseră peste 
câteva clipe, reocupându-şi locurile la masă. Bătrânul 
bancher îşi împinse din nou ochelarii semicirculari pe vârful 
nasului, privindu-i pe deasupra lentilelor, ca şi cum ar fi 
aşteptat ca domnul Franchard să ia cuvântul. 

— Dacă tranzacţia se realizează într-o oră, suntem de 
acord cu patruzeci de milioane de dolari. Dacă nu, 
înţelegerea este anulată, iar documentul va fi reexpediat în 
Statele Unite. 

Dummond îşi scoase ochelarii, aruncând o privire 
pătrunzătoare clientului său. Îi făcea plăcere că Franchard 
prinsese semnificaţia „guvernului meu”, cuvinte pe care le 
recomandase domnului Al Obaydi să le folosească cât se 
putea de des. 


— Casa Albă? 
— Da, domnule. 

— Vă rog, pot vorbi cu persoana care răspunde de 
planificarea programului preşedintelui? 

— Cine întreabă, vă rog? 

— Marshall, Calder Marshall, directorul Arhivelor Statelor 
Unite. Şi, înainte de a mă întreba, vă asigur că o cunosc pe 
doamna respectivă şi că aşteaptă telefonul meu. 

Pe fir se lăsă tăcerea. Marshall se întreba dacă nu cumva 
legătura fusese întreruptă. 

— Patty Watson. 

— Patty, la telefon Calder Marshall. Sunt... 

— Directorul Arhivelor Statelor Unite. 

— Nu-mi vine să cred! 

— O, da, sunt o mare admiratoare a dumneavoastră, 
domnule Marshall. V-am citit şi cartea despre istoria 
Constituţiei, a Declaraţiei Drepturilor Omului şi a Declaraţiei 
de Independenţă. Cum vă pot ajuta... Mă auziţi, domnule 
Marshall? 

— Da, Patty, perfect. Vreau doar să verific care a fost 
programul preşedintelui în dimineaţa zilei de 25 mai a 
acestui an. 

— Desigur, domnule, va trebui însă să aşteptaţi un 
moment. 

Aşteptarea nu fu prea lungă. 

— A, da, 25 mai. Preşedintele şi-a petrecut dimineaţa în 
Biroul Oval împreună cu David Kusnet şi Carolyn Curiel, cei 
care-l ajută în mod obişnuit la stilizarea discursurilor. 
Pregăteau un text pe care trebuia să-l prezinte la sesiunea 
GATT, la Consiliul pentru relaţii externe la Chicago. A făcut 
o pauză în jurul amiezii, pentru a prinzi cu senatorul 
Mitchell, liderul majorităţii. La ora trei, preşedintele... 

— Preşedintele Clinton a rămas tot timpul în Casa Albă în 
cursul dimineţii? 

— Da, domnule. Nu a părăsit toată ziua Casa Albă. După- 
amiaza şi-a petrecut-o împreună cu doamna Clinton şi cu 
grupa operativă pe care aceasta o coordonează, discutând 
despre strategia în privinţa sănătăţii. 

— Patty, nu s-ar fi putut strecura afară din imobil, fără ca 

tu să ştii? 

Secretara care răspundea de programul preşedintelui 
izbucni în râs: 

— Imposibil, domnule. Dacă ar fi făcut chestia asta, 
Serviciul Secret m-ar fi informat imediat. 

— Mulţumesc, Patty. 

— Mă bucur că v-am fost de folos, domnule. 


După ce întâlnirea de la Dummond et Cie luă sfârşit, 
Cavalli se reîntoarse la hotel, aşteptând ca Franchard să-i 
confirme că suma de patruzeci de milioane fusese vărsată 
în contul său nr. 3 din Zurich. 

Dacă tranzacţia se realiza într-o oră, avea suficient timp 
să prindă zborul de cinci fără un sfert de la Geneva pentru 
Heathrow, iar de acolo, în primele ore ale serii, să aibă o 
legătură cu New-Yorkul. 

Trecuseră treizeci de minute şi Cavalli devenise uşor 
nervos, alertat de muţenia prelungită a telefonului; 
nervozitatea îi era în evidentă creştere când trecuseră 
patruzeci de minute, iar după cincizeci de minute se trezi 
patrulând prin încăpere, aruncând câte o privire spre 
fântâna arteziană şi verificându-şi neîncetat ceasul. 

Când, în sfârşit, telefonul sună, înşfăcă receptorul cu o 
mişcare bruscă. 

— Domnul Cavalli? întrebă o voce. 

— La telefon. 

— Franchard. Documentul a fost verificat şi luat. S-ar 
putea să vă intereseze să ştiţi că domnul Al Obaydi a 
studiat cu maximă atenţie un cuvânt de pe pergament, 
pentru un timp destul de îndelungat, înainte de a-şi da 
acordul pentru transferul banilor. Conform dorinței 
dumneavoastră, suma stabilită a fost depozitată în contul 
dumneavoastră nr. 3 din Zurich. 

— Mulţumesc, domnule Franchard, spuse Cavalli, 
abținându-se de la orice alt comentariu. 

— A fost plăcerea mea, ca de obicei, domnule Cavalli. Vă 
mai pot ajuta cu ceva, în timpul cât mai rămâneţi în 

Geneva? 

— Da, răspunse Cavalli. Vreau să transfer un sfert de 
milion de dolari la o bancă în insulele Cayman. 

— Acelaşi nume şi cont ca la ultimele trei tranzacţii? se 
interesă bancherul. 

— Da, răspunse Cavalli. lar, referitor la contul din Zurich, 
deschis pe numele domnului Al Obaydi: vreau să scot o 
sută de mii de dolari din el şi... 

Domnul Franchard ascultă cu atenţie toate instrucţiunile 
pe care i le transmitea clientul său. 


— Departamentul de Stat. 

— Pot vorbi cu secretarul de stat? 

— Aşteptaţi un moment. 

— Biroul secretarului de stat. 

— La telefon Calder Marshall. Sunt directorul Arhivelor 
Statelor Unite. Este de o importanţă vitală să pot vorbi cu 
secretarul Christopher. 

— Vă fac legătura cu asistentul lui executiv, domnule. 

— Mulţumesc, spuse Marshall, iar aşteptarea îi fu foarte 
scurtă. 

— La telefon Jack Leigh. Sunt asistentul executiv al 
secretarului de stat. Cum vă pot ajuta, domnule? 

— Pentru început, domnule Leigh, câţi asistenţi executivi 
are secretarul de stat? 

— Cinci, domnule, dar unul singur are o poziţie 
superioară celei deţinute de mine. 

— Atunci, trebuie să vorbesc imediat cu secretarul de 
stat. 

— În acest moment lipseşte din birou. Vă poate ajuta 
adjunctul secretarului? 

— Nu, domnule Leigh, nu mă poate ajuta. 

— Bineînţeles, am să-l  înştiinţez pe secretarul 
Christopher că aţi sunat, domnule. 

— Mulţumesc, domnule Leigh. Şi, poate veţi fi atât de 
amabil, să-i transmiteţi un mesaj? 

— Desigur, domnule. 

— Anunţaţi-l că demisia mea se va afla mâine dimineaţă 
la ora nouă pe biroul dânsului. Am dat acest telefon doar 
pentru a-mi cere iertare pentru neplăcerile care-l vor afecta 
pe preşedinte, mai ales că este doar de atât de puţin timp 
în funcţie. 

— Nu aţi vorbit cu nimeni din mass-media, nu-i aşa, 
domnule? întrebă iute asistentul executiv, părând pentru 
prima oară neliniştit. 

— Nu, nu am vorbit, domnule Leigh, şi nici n-am s-o fac 
până mâine la prânz, ceea ce îi dă suficient timp 
secretarului de stat să pregătească răspunsuri la toate 
posibilele întrebări pe care presa i le va pune lui şi 
preşedintelui, când va afla motivul demisiei mele. 

— Secretarul de stat o să vă sune cât se poate de 
repede, domnule. 

— Mulţumesc, domnule Leigh. 

— Mă bucur că v-am putut fi de folos, domnule. 


Avionul o aduse în dimineaţa aceea în insulele Cayman. 
Tânăra luă un taxi pentru a ajunge la banca Barclays, în 
Georgetown. Işi verifică contul, remarcând că fuseseră 
efectuate trei noi vărsăminte, fiecare în valoare de două 
sute cincizeci de mii de dolari. Unul pe 9 martie, altul pe 27 
aprilie şi următorul pe 30 mai. 

Trebuia să mai apară unul. Dar, ca să fim corecţi, Cavalli 
poate nu aflase de moartea lui T. Hamilton McKenzie decât 
după ce se întorsese de la Geneva. 

— Mai avem şi un alt pachet pentru dumneavoastră, 
domnişoară Webster, o anunţă indianul zâmbitor din 
spatele ghişeului. 

Mult prea familiar, individul, se gândi ea. Venise din nou 
vremea să-şi mute contul la altă bancă, în altă ţară, pe alt 
nume. Aruncă plicul voluminos în geanta de voiaj, pe care 
şi-o puse pe umăr, şi părăsi încăperea fără un cuvânt. 

Nu se grăbi să deschidă plicul de culoare cafenie, până 
nu comandă cafeaua, după dejunul luat în tihnă la hotelul 
în care nu va înnopta vreodată. Cu ajutorul unui cuţit, 

despică încetişor plicul, răsfirându-i conţinutul pe masă. 

Fotografiile obişnuite, din toate unghiurile, plus adresele 
- din trecut şi actuală - obiceiurile şi locurile pe care le 
frecventa zilnic viitoarea victimă. Totdeauna Cavalli îi 
punea la dispoziţie o informare mai mult decât completă, 
nelăsând loc pentru greşeli. 

Se uită la fotografiile bărbatului micuţ, cocoţat pe 
scaunul unui bar. Părea destul de inofensiv. Contractul era, 
ca de obicei, acelaşi. Trebuia să fie realizat în paisprezece 
zile. Plata: două sute cincizeci de mii de dolari în contul 
specificat. 

De data aceasta, nu era nici Columbus şi nici 
Washington, ci San Francisco. Nu mai fusese de ani de zile 
pe Coasta de vest şi încerca să-şi reamintească dacă în 
Frisco exista vreun magazin Laura Ashley. 


— Arhivele Naţionale. 

— Cu domnul Marshall, vă rog. 

— Cine întreabă? 

— Christopher, Warren Christopher. 

— De la care departament? 

— Am impresia că domnul Marshall ştie despre ce este 
vorba. 

— Vă fac legătura, domnule. 

Secretarul de stat aşteptă liniştit. 

— Calder Marshall la aparat. 

— Calder, la telefon Warren Christopher. 

— Bună dimineaţa, domnule secretar de stat. 

— Bună dimineaţa, Calder. Tocmai am primit cererea ta 
de demisie. 

— Da, domnule, cred că era unica soluţie pe care o pot 
adopta în circumstanţele actuale. 

— Sunt sigur că este o iniţiativă extrem de lăudabilă, dar 
ai mai încunoştiinţat pe cineva de decizia ta? 

— Nu, domnule. Intenţionam să-mi informez personalul la 
ora unsprezece şi să ţin o conferinţă de presă la ora 
douăsprezece, aşa cum am specificat în cererea mea de 

demisie. Sper că asta nu vă deranjează, domnule. 

— Ei, mă întrebam dacă, înainte de a-ţi pune în aplicare 
intenţiile, nu ai găsi puţin timp pentru o întâlnire cu 
preşedintele şi cu mine. 

Marshall ezită, doar pentru că cererea îl luase pe 
nepregătite. 

— Desigur, domnule. Ce oră vă convine? 

— Să zicem, ora zece?! 

— Da, domnule. Unde vreţi să vin? 

— La intrarea de nord a Casei Albe. 

— Intrarea de nord, desigur. 

— Jack Leigh, asistentul meu executiv, te va aştepta la 
biroul de recepţie de la aripa de vest şi te va însoţi în Biroul 
Oval. 

— Biroul Oval. 

— Şi, Calder... 

— Da, domnule secretar. 

— Te rog, nu comentezi cu nimeni demisia până nu îl 
întâlneşti pe preşedinte. 

— Până nu-l întâlnesc pe preşedinte. Desigur. 

— Mulţumesc, Calder. 

— Mă bucur că v-am fost de folos, domnule. 

Capitolul Douăzeci 


— Aş dori să încep prin a vă mulţumi tuturor pentru 
participarea la această întrunire organizată într-o grabă 
nebună, spuse secretarul de stat. Şi mai ales lui Scott 
Bradley, care de abia de curând s-a refăcut... Christopher 
ezită o clipă... după un accident aproape fatal. Ştiu că toţi 
suntem încântați că refacerea lui Scott s-a desfăşurat 
foarte repede. Aş dori, de asemenea, să-i salut pe colonelul 
Kratz, care reprezintă guvernul israelian, şi pe Dexter 
Hutchins, directorul adjunct al CIA. Doar doi oameni din 
personalul meu mă însoțesc astăzi: Jack Leigh, asistentul 
meu executiv, şi Susan Anderson, unul din consilierii mei 
principali în problemele Orientului Mijlociu. Motivația unui 
număr atât de restrâns de participanţi va deveni evidentă 
pentru toată lumea. Problema pe care o vom discuta este 
atât de delicată încât este preferabil să fie la curent cât mai 
puţine persoane. A sugera în acest caz că tăcerea este de 
aur, ar însemna să subestimăm valoarea aurului. În această 
conjunctură poate că ar fi mai bine să-i cer directorului 
adjunct al CIA să ne pună la curent cu ultimele evenimente. 
Dexter! 

Dexter Hutchins îşi descuie servieta şi scoase un dosar 
marcat „Numai pentru ochii directorului”. Aşeză dosarul pe 
masă, în faţa lui, şi îl deschise. 

— Acum două zile, domnul Marshall, directorul Arhivelor 
Statelor Unite, i-a raportat secretarului de stat că 
Declaraţia de Independenţă a fost furată din Arhivele 
Naţionale; sau, ca să fiu mai precis, a fost schimbată cu o 
copie strălucită, care a trecut nu numai de examinarea 
atentă a domnului Marshall, dar şi de cea a custodelui 
principal, domnul Mendelssohn. Domnul Marshall a început 
să se neliniştească numai după ce a încercat să-l 
recontacteze pe un anume domn Rex Butterworth, care 
fusese detaşat temporar la Casa Albă, ca asistent special al 
preşedintelui. 

— Dacă-mi permiteţi, domnule Hutchins, interveni Jack 
Leigh, aş vrea să subliniez că, deşi domnul Butterworth a 
fost înainte angajatul Departamentului de Comerţ, dacă 
presa va afla vreodată de povestea asta, puteţi fi sigur că 
ziariştii se vor referi la el numai ca la asistentul special al 
preşedintelui. 

Warren Cristopher dădu din cap în semn de aprobare. 

— Când Calder Marshall a descoperit că Butterworth nu 
se întorsese din concediu, continuă Dexter Hutchins, şi că 
plecase fără să lase vreo adresă unde putea fi găsit, a 
devenit, fireşte, bănuitor. Date fiind circumstanţele, a 
considerat prudent să-i ceară domnului Mendelssohn să 
verifice dacă era ceva în neregulă cu Declaraţia. După cea 
supus pergamentul la mai multe teste preliminare - relativ 
la acestea, vi s-a trimis fiecăruia un raport separat - ela 
ajuns la concluzia că, totuşi, se aflau în posesia 
documentului original. Dar, domnul Marshall, om precaut, a 
rămas sceptic şi a luat legătura cu secretara preşedintelui, 
domnişoara Patty Watson - detaliile sunt, de asemenea, 
incluse. In urma conversaţiei cu aceasta, i-a cerut 
custodelui să efectueze o examinare mai riguroasă. În 
seara aceea, domnul Mendelssohn a petrecut singur, mai 
multe ore, examinând pergamentul cuvânt cu cuvânt, cu 
ajutorul unei lupe. Când a ajuns la propoziţia „Noi n-am 
manifestat lipsă de atenţie faţă de fraţii noştri britanici”, 
custodele şi-a dat seama că ortografia cuvântului 
„britanici” era corectă şi nu cu doi „t”, ca în Declaraţia 
originală, redactată de Timothy Matlock. Când vestea i-a 
fost împărtăşită domnului Marshall, acesta şi-a prezentat 
imediat demisia secretarului de stat - aveţi o copie la 
dosar. 

— Aş vrea să intervin eu, Dexter, spuse secretarul 
Christopher. Ca să precizăm faptele, preşedintele şi cu 
mine l-am primit ieri pe domnul Marshall, în Biroul Oval. A 
fost cât se poate de cooperant. Ne-a asigurat că el şi 
colegul lui, domnul Mendelssohn, nu vor spune şi nu vor 
face nimic în viitorul imediat. Şi-a exprimat totuşi 

sentimentul de dezgust pentru expunerea, în continuare, în 
faţa publicului a unei copii a Declaraţiei. Ne-a făcut pe 
amândoi, pe preşedinte şi pe mine, să consimţim că, dacă 
nu vom reuşi să recuperăm documentul original înainte ca 
dispariţia lui să devină publică, vom confirma că demisia lui 
a fost datată 25 mai 1993 şi acceptată de către mine, în 
calitate de administrator al Declaraţiei. A dorit să se 
confirme în scris că nu a contribuit în niciun fel la înşelarea 
personalului Arhivelor şi nici a naţiunii pe care o serveşte. 
„Nu sunt obişnuit să fiu înşelat”, au fost ultimele sale 
cuvinte, înainte de a părăsi Biroul Oval. Dacă este posibil - 
continuă Christopher - ca un slujbaş public să-l facă pe 
preşedinte şi pe secretarul de stat să se simtă inferiori din 
punct de vedere moral, domnul Marshall a reuşit acest 
lucru, cu o demnitate considerabilă. Totuşi, asta nu 
schimbă faptul că, dacă nu recuperăm pergamentul original 
înainte ca furtul lui să devină public, mass-media o să ne 
pună la frigare, pe preşedinte şi pe mine. Incă un lucru e la 
fel de sigur: ca Pilat din Pont, republicanii conduşi de Dole 
se vor spăla bucuroşi pe mâini de toată afacerea. Continuă, 
Dexter! 

— La instrucțiunile secretarului de stat am format 
imediat la Langley o mică echipă specială care să 
contureze fiecare aspect al problemei cu care ne 
confruntăm. Dar am descoperit repede că eram limitați de 
unele restricţii severe. Pentru început, din cauza delicateţei 
subiectului şi a persoanelor implicate, nu puteam acţiona 
aşa cum am fi procedat în mod automat în circumstanţe 
obişnuite, adică să ne consultăm cu FBl-ul şi să luăm 
legătura cu Departamentul de poliţie al Districtului 
Columbia. Aveam sentimentul că asta ne-ar fi garantat 
prima pagină a lui Washington Post, probabil chiar în 
dimineaţa următoare. Nu trebuie să uităm că FBl-ul încă 
trage ponoasele după asediul Waco şi i-ar plăcea la 
nebunie ca CIA să-i ia locul pe primele pagini. Următoarea 
problemă de care ne-am izbit, a fost necesitatea de a păşi 
pe vârfuri în jurul unor persoane, pe care în mod normal le- 

am fi reţinut pentru interogare fără probleme, de teamă că 
acum ar putea să ne ghicească scopul real. Totuşi, am 
reuşit să descoperim mai multe indicii fără interogatorii 
speciale, în urma unor verificări de rutină a solicitărilor de 
autorizaţii la Departamentul de poliţie al Districtului 
Columbia, am aflat că, în aceeaşi zi în care documentul a 
fost furat, la Washington se turna un film. Regizorul acestui 
film era Johnny Scaciatore, care este acum în libertate 
provizorie, pe cauţiune, în aşteptarea acuzării de atentat la 
bunele moravuri. Alţi trei implicaţi în acţiune s-au dovedit a 
avea dosare penale. Şi unele dintre aceste persoane se 
potrivesc cu descrierile pe care ni le-au furnizat domnii 
Marshall şi Mendelssohn despre membrii grupului care a 
sosit la Arhivele Naţionale, pozând în echipă prezidenţială. 
Printre ei se numără şi un anume Bill O'Reilly, un 
falsificator renumit, care a petrecut mulţi ani în câteva 
penitenciare de pe tot cuprinsul ţării, şi un actor care l-a 
interpretat atât de convingător pe preşedinte, încât domnii 
Marshall şi Mendelssohn nu au avut nicio îndoială că era el. 

— Desigur, putem afla despre cine este vorba, interveni 
Christopher. 

— Deja am făcut-o. Numele lui este Lloyd Adams. Dar nu 
îndrăznim să-l arestăm. 

— Cum l-aţi găsit? întrebă Leigh. La urma urmei sunt 
destui actori care pot reuşi să semene acceptabil cu 
Clinton. 

— De acord, spuse directorul adjunct, dar numai unul a 
fost operat în ultimele luni de cel mai bun chirurg plastic al 
Americii. Avem motive să credem că şefii bandei i-au 
asasinat pe chirurg şi pe fiica acestuia şi, din cauza asta, 
soţia lui a povestit tot ce ştia şefului poliţiei locale. Totuşi, 
întreaga operaţie nu s-ar fi declanşat fără ajutorul din 
interior al domnului Rex Butterworth, care a fost văzut 
pentru ultima oară în dimineaţa zilei de 25 mai, când a 
dispărut de pe faţa pământului. Şi-a rezervat un loc la 
avionul spre Brazilia, dar nu a apărut la îmbarcare. Avem 
agenţi care-l caută pe tot globul. 

— Toate acestea sunt lipsite de importanţă, dacă nu ne 
ajută să aflăm unde se găseşte acum Declaraţia originală şi 
cine a luat-o, interveni Christopher. 

— Astea-s veştile proaste, replică Dexter. Agenţii noştri 
petrec multe ore în investigaţii de rutină, pe care mulţi 
cetăţeni le consideră ca fiind o risipă a banilor 
contribuabililor. Dar, din când în când, dau rezultate. 

— Suntem numai urechi, spuse Christopher. 

— CIA ţine sub supraveghere mai mulţi diplomaţi care 
lucrează la Naţiunile Unite. Fireşte, ei ar fi indignaţi, dacă 
vreunul ar putea dovedi cu ce ne ocupăm şi, dacă mirosim 
că suntem bănuiţi, ne retragem imediat. În cazul irakienilor 
de la Naţiunile Unite avem oameni care sunt umbra lor, 
douăzeci şi patru de ore din douăzeci şi patru. Problema 
noastră e că nu putem opera chiar în complexul Naţiunilor 
Unite, pentru că, dacă ne-ar prinde în interiorul clădirii, s-ar 
produce un scandal internaţional. Aşa că reprezentanţii lor 
ne mai scapă uneori din plasă. Dar, noi credem că nu 
întâmplător  prim-consilierul ambasadorului irakian la 
Naţiunile Unite, un anume domn Hamid Al Obaydi, s-a aflat 
la Washington, în ziua când Declaraţia a fost schimbată. El 
a făcut mai multe fotografii ale filmării fictive care avea loc. 
Agentul care-l urmărea atunci pe Al Obaydi a raportat şi el 
că la zece şi treizeci şi şapte de minute, după ce Declaraţia 
fusese reexpusă în Arhivele Naţionale, Al Obaydi s-a aşezat 
la coadă şi a aşteptat mai mult de o oră ca să vadă 
pergamentul. Dar aici e clenciul. A studiat documentul o 
dată, apoi s-a uitat la el a doua oară, de data asta cu 
ochelari. 

— Poate că-i miop, spuse Susan. 

— Agenţii noştri raportează că nu l-au văzut în nicio altă 
ocazie purtând ochelari, replică Dexter Hutchins. Şi acum, 
veştile cu adevărat proaste, continuă el. 

— N-au fost astea? se miră Christopher. 

— Nu, domnule. O săptămână mai târziu, Al Obaydi a 
zburat la Geneva şi a fost observat de omul nostru de la 
baza locală ieşind dintr-o bancă. Dexter îşi consultă 

notițele. Franchard et Cie. Ducea un cilindru din plastic, 
citez „ceva mai lung de şaizeci de centimetri şi cam de 
cinci centimetri diametru”. 

— Cine o să-i spună preşedintelui? zise Christopher, 
acoperindu-şi ochii cu palmele. 

— Având cilindrul, s-a suit în maşină şi s-a dus drept la 
Palais des Nations şi de atunci nu a mai fost văzut. 

— Şi Barazan Al Tikriti, fratele vitreg al lui Saddam, este 
ambasadorul Irakului la Naţiunile Unite, în Geneva, spuse 
Susan. 

— Nu-mi mai aduce aminte, oftă Christopher. Dar, ce 
vreau eu să ştiu, e de ce dracu’ nu l-a atacat omul tău pe Al 
Obaydi, când era evident ce transportă? Găseam eu o cale 
să-i potolesc pe elveţieni. 

— Aşa am fi făcut, dacă am fi ştiut despre ce este vorba, 
dar la vremea acea nici măcar nu bănuiam că Declaraţia 
fusese furată, iar supravegherea noastră era doar una de 
rutină. 

— Deci, ce încerci să ne spui, domnule Hutchins, e că 
Declaraţia ar putea foarte bine să fie acum la Bagdad, 
rezumă Leigh. Pentru că, dacă a fost trimisă prin valiză 
diplomatică, elveţienii nu ne-ar fi lăsat nici măcar să ne 
apropiem de ea. 

Câteva clipe nimeni nu scoase o vorbă. 

— Hai să lucrăm pe baza scenariului celui mai 
defavorabil, spuse, în cele din urmă, secretarul de stat. 
Declaraţia este deja în posesia lui Saddam. Deci, care ar 
putea fi următoarea lui mişcare? Scott, tu eşti cel cu logica. 
Ai putea să prevezi ce pune la cale? 

— Nu, domnule, Saddam nu este un om previzibil. Mai 
ales după încercarea lui eşuată de a-l asasina pe George 
Bush, în timpul vizitei sale din aprilie în Kuweit. Cum a 
reacţionat el când întreaga lume l-a acuzat că a fost în 
spatele complotului? Nu cu obişnuitele strigăte belicoase şi 
ţipete la adresa minciunilor imperialiştilor americani, ci cu o 
declaraţie raţională, coerentă, a ambasadorului lui la 
Naţiunile Unite, care nega orice implicare personală. De ce? 

Presa ne spune că din cauză că Saddam speră că, în timp, 
Clinton va fi mai rezonabil decât Bush. Eu nu cred asta. Am 
impresia că Saddam îşi dă seama că poziţia lui Clinton nu 
diferă prea mult de cea a predecesorului său. Nu cred că 
ăsta-i raţionamentul său. Nu, presupun că-şi imaginează că 
posesia Declaraţiei îi dă o armă atât de puternică, încât 
poate umili Statele Unite şi mai ales pe noul preşedinte, 
când şi cum vrea... 

— Când şi cum, Scott? Dacă am şti asta... 

— Am două teorii, domnule, replică Scott. 

— Hai să le auzim pe amândouă. 

— N-o să vă facă mai fericit niciuna din ele, domnule 
secretar. 

— Totuşi... 

— Prima, Saddam organizează o conferinţă de presă la 
care invită mass-media mondială. Alege un loc public 
oarecare din Bagdad, unde este în siguranţă, înconjurat de 
oamenii lui şi apoi rupe în bucăţi, arde, distruge, face ce-i 
place cu Declaraţia. Am sentimentul că televizarea 
evenimentului ar avea o audienţă enormă. 

— Dar am face Bagdadul una cu pământul, dacă ar 
încerca asta, sări Dexter Hutchins. 

— Mă îndoiesc, zise Scott. Cum ar reacţiona aliaţii noştri, 
englezii, francezii, ca să nu mai vorbesc de celelalte naţiuni 
arabe prietene, la bombardarea unor civili inocenți, din 
cauză că Saddam a furat Declaraţia de Independenţă, chiar 
de sub nasul nostru? 

— Ai dreptate, Scott, spuse Warren Christopher. 
Preşedintele ar fi etichetat ca barbar, dacă ar replica 
bombardând irakieni nevinovaţi, ca răspuns la ceea ce cea 
mai mare parte a lumii ar considera doar o lovitură 
publicitară, deşi trebuie să vă spun, în mod cu totul 
confidenţial, că avem planuri pentru bombardarea 
Bagdadului dacă Saddam continuă să submineze 
încercările echipelor de inspecţie ale Naţiunilor Unite de a 
examina instalaţiile nucleare irakiene. 

— S-a stabilit o anume dată? întrebă Scott. 

239 


- HOȚI DE ONOARE - 


Christopher răspunse, după o ezitare: 

— Duminică, 27 iunie. 

— Sincronizarea asta s-ar putea dovedi nefericită pentru 
noi, spuse Scott. 

— De ce? Când crezi că e posibil ca Saddam să 
acţioneze? întrebă Christopher. 

— Nu-i chiar aşa de uşor de răspuns, domnule, replică 
Scott, pentru că trebuie să gândeşti aşa cum gândeşte el. 
Ceea ce face aproape imposibilă o prognoză este faptul că 
Saddam este capabil să-şi schimbe părerea de la o clipă la 
alta. Dar, dacă analizăm problema în mod logic, părerea 
mea este că va lua în considerare următoarea alternativă: 
fie o dată simbolică oarecare, poate o aniversare asociată 
cu războiul din Golf, sau... 

— Sau...? îl întrerupse Christopher. 

— Sau intenţionează să păstreze Declaraţia ca pe un 
mijloc de presiune, care să-i permită recuperarea 
terenurilor petrolifere din Kuweit. La urma urmei, a pretins 
întotdeauna că a avut o înţelegere cu noi în legătură cu 
asta, încă de la început. 

— Amândouă scenariile sunt prea înfricoşătoare, ca să ne 
mulţumim doar să le contemplăm, spuse secretarul de stat. 

Intorcându-se apoi spre directorul adjunct, îl întrebă: 

— Ai început să alcătuieşti un plan pentru recuperarea 
documentului? 

— Deocamdată nu, domnule, răspunse Dexter Hutchins, 
pentru că bănuiesc că pergamentul va fi la fel de bine păzit 
ca însuşi Saddam şi, ca să fiu cinstit, am aflat de posibila lui 
destinaţie doar noaptea trecută. 

— Colonele Kratz, îşi îndreptă Christopher atenţia spre 
omul Mossadului, care nu scosese o vorbă. Primul vostru 
ministru ne-a informat, acum câteva săptămâni, că se 
gândeşte la un plan de îndepărtare a lui Saddam, într-un 
viitor apropiat. 

— Da, domnule, dar îşi dă seama în ce dilemă vă aflaţi 
acum şi toate planurile noastre au fost îngheţate până când 
problema Declaraţiei se va rezolva, într-un fel sau altul. 

— L-am informat deja pe domnul Rabin cât de mult 
apreciez sprijinul lui, mai ales că nu poate mărturisi motivul 
real pentru care şi-a schimbat atitudinea, nici măcar 
propriului său cabinet. 

— Avem şi noi, însă, problemele noastre, domnule, spuse 
israelitul. 

— Hai, fă-mă fericit pe ziua de azi, colonele! 

Râsetele care urmară au destins tensiunea pentru o clipă 
- dar numai pentru o clipă. 

— Antrenasem un agent care urma să facă parte din 
echipa pentru operaţiunea finală de eliminare a lui 
Saddam, o anume Hannah Kopec. 

— Fata care... interveni Christopher, furişând o ocheadă 
spre Scott. 

— Da, domnule. Ea nu a avut nicio vină. Dar nu asta-i 
problema. După ce, în seara aceea, s-a întors la ambasada 
lordaniei, nu am reuşit să mai luăm legătura cu ea, s-o 
anunţăm ce s-a întâmplat, pentru că în cursul zilelor 
următoare nu a mai părăsit deloc clădirea, nici ziua, nici 
noaptea. După aceea, ea şi ambasadorul Irakului s-au 
întors la Bagdad, bine păziţi. În orice caz, agentul Kopec 
rămâne cu impresia greşită că l-a omorât pe Scott Bradley 
şi credem că singura ei preocupare este acum asasinarea 
lui Saddam. 

— N-o să poată niciodată să se apropie de el, comentă 
Leigh. 

— Aş vrea să cred asta, şopti Scott. 

— E o tânăra curajoasă, cu imaginaţie şi plină de resurse, 
spuse Kratz. Şi, ce-i mai rău, posedă arma cea mai eficace 
a asasinului. 

— Adică? întrebă Christopher. 

— Nu o mai interesează supraviețuirea ei. 

— Situaţia ar putea fi şi mai proastă? 

— Da, domnule. Nu ştie nimic de dispariţia Declaraţiei şi 
nu avem nicio posibilitate să luăm legătura cu ea, ca să o 
informăm. 

Secretarul de stat făcu o pauză, ca şi cum ar fi fost în 

pragul unei decizii: 

— Colonele Kratz, vreau să-ţi cer ceva care, probabil, îţi 
va afecta loialitatea. 

— Da, domnule secretar, spuse Kratz. 

— Planul de asasinare a lui Saddam. De când lucrezi la 
el? 

— Nouă luni, poate un an, răspunse Kratz. 

— Şi, evident, necesită introducerea uneia sau a unor 
persoane în bunkerul lui Saddam? 

Kratz ezită. 

— Un da sau un nu ajunge, spuse Christopher. 

— Da, domnule. 

— Intrebarea mea este extrem de simplă, colonele. Am 
putea, prin urmare, să profităm de pregătirile pe care le-aţi 
făcut timp de un an şi - îndrăznesc să sugerez - să vă 
furăm planul? 

— Va trebui să cer acordul guvernului înainte de a mă 
pronunţa... 

Christopher scoase un plic din buzunar. 

— Voi fi fericit să te las să vezi scrisoarea pe care mi-a 
adresat-o domnul Rabin în legătură cu acest subiect, dar 
mai întâi dă-mi voie să ţi-o citesc. 

Secretarul deschise plicul şi scoase scrisoarea. Îşi aşeză 
ochelarii pe vârful nasului şi desfăcu singura filă împăturită. 

„Din partea prim-ministrului 

Stimate domnule secretar de stat, 

Aveţi dreptate să credeți că prim-ministrul statului 
Israel este comandant şef şi ministru al apărării, având 
în acelaşi timp răspunderea totală pentru activitatea 
Mossadului. 

Mărturisesc totuşi că, atunci când este vorba de ideile 
pe care le-am putea avea în vedere în privința 
viitoarelor noastre relații cu Saddam, am fost ținut la 
curent numai cu propunerile generale. Încă nu am fost 
informat complet în privința detaliilor de fineţe. 

Una peste alta, dacă credeți că documentarea pe care 
o posedăm ar putea reprezenta diferența dintre eşec şi 

succes în dificultățile cu care vă confruntati în prezent, îi 
voi ordona colonelului Kratz să vă informeze în amănunt, 
fără niciun fel de rezerve. 
Al dumneavoastră, 
Yitzhak Rabin” 
Christopher răsuci scrisoarea şi o împinse peste masă. 
— Colonele Kratz, dă-mi voie să te asigur, în numele 
Statelor Unite, că sunt convins că informaţiile pe care le 
posezi ar putea reprezenta diferenţa între succes şi eşec. 

PARTEA A DOUA 


„Noi n-am manifestat lipsă de atenţie faţă de frații noştri 
brittanici.” 

Capitolul Douăzeci şi Unu 


Declaraţia de Independenţă era bătută în cuie pe 
peretele din spatele lui. 

Saddam continuă să pufăie din trabuc, lăsându-se pe 
spate în scaun. Toţi cei aşezaţi în jurul mesei îl aşteptau să 
vorbească. Işi îndreptă privirea spre dreapta: 

— Frate, suntem mândri de tine. Ţi-ai servit ţara şi 
partidul Baas şi, atunci când o să vină clipa ca poporul meu 
să fie informat de faptele tale eroice, numele tău va fi scris 
în istoria naţiunii noastre, ca cel al unui mare erou. 

Al Obaydi stătea la celălalt capăt al mesei, ascultând 
cuvintele conducătorului său. Pumnii lui, ascunşi sub masă, 
erau încleştaţi în încercarea de a-şi stăpâni tremurul. De 
mai multe ori în timpul călătoriei înapoi spre Bagdad îşi 
dăduse seama că era urmărit. Aproape la fiecare oprire, 
beneficiase de o percheziţie a bagajelor, dar nu găsiseră 
nimic. Fratele vitreg al lui Saddam avusese grijă de asta. O 
dată ce Declaraţia ajunsese în siguranţa pe care o oferea 
sediul misiunii lor din Geneva, nu i se permisese nici măcar 
s-o predea personal ambasadorului. Călătoria ei sigură, în 
valiză diplomatică, făcea imposibilă interceptarea, chiar cu 
eforturile combinate ale americanilor şi israelienilor. 

Fratele vitreg al lui Saddam se aşezase la dreapta 
preşedintelui, delectându-se cu elogiile conducătorului său. 

Saddam se răsuci încet şi privi de sus spre celălalt capăt 
al mesei: 

— Apreciez de asemenea, continuă el, rolul jucat de 
Hamid Al Obaydi, pe care l-am desemnat pentru a fi 
ambasadorul nostru la Paris. Totuşi numele lui nu trebuie 
să fie asociat cu această acţiune, ca să nu-i afecteze 
şansele de a ne reprezenta pe pământ străin. 

Şi aşa se scrie istoria! Fratele vitreg al lui Saddam urma 
să fie recunoscut ca artizan al triumfului, în timp ce Al 
Obaydi trebuia să fie o notă de subsol, pe o pagină repede 
întoarsă. Dacă Al Obavydi ar fi eşuat, fratele vitreg al lui 

Saddam nu ar fi ştiut nimic, nici măcar despre ideea 
iniţială, iar oasele lui Al Obaydi ar fi putrezit acum într-un 
mormânt fără nume. După ce Saddam termină de vorbit, 
nimeni din jurul mesei, cu excepţia procurorului general, nu 
îi aruncă vreo privire lui Al Obavydi. Toţi ceilalţi ochi se 
îndreptau spre fratele vitreg al lui Saddam şi toate 
zâmbetele i se adresau doar lui. 

Atunci, în clipa aceea, în mijlocul şedinţei Consiliului 
Suprem Revoluționar, Al Obaydi se decise. 


Dollar Bill stătea relaxat pe un taburet, sprijinit de 
tejgheaua barului, sorbind fericit din băutura lui favorită, 
neafectat de pustietatea din jur. Practic, era singurul 
muşteriu din local, dacă nu puneai la socoteală femeia 
mărunţică, îmbrăcată într-o rochie Laura Ashley, care 
stătea tăcută într-un colţ. Era într-o nemişcare totală, în 
ultima oră nu schiţase nici măcar un gest, iar barmanul 
credea că este beată. 

La început, Dollar Bill nu-l remarcase pe bărbatul care se 
împleticise prin uşile batante şi nu i-ar fi acordat nicio 
atenţie, dacă nu s-ar fi aşezat pe taburetul de lângă el. 
Intrusul comandă un gin tonic. Dollar Bill avea o aversiune 
naturală pentru toţi bărbaţii care beau gin tonic, mai ales 
dacă ocupau scaunul de lângă el, atunci când restul barului 
era gol. Se gândi să se mute dar, în cele din urmă, decise 
că n-avea nevoie de exerciţiu. 

— Cum îţi merge, boşorogule? întrebă vocea de lângă el. 

Dollar Bill nu se considera „boşorog” şi refuză să-l 
onoreze pe intrus cu un răspuns. 

— Ce-i cu tine, ţi-a tăiat popa limba? întrebă bărbatul, 
bâiguind cuvintele. 

Când a auzit vocea ridicată, barmanul se întoarse să-i 
privească, apoi reveni la ştersul paharelor rămase după 
îmbulzeala de la ora prânzului. 

— Nu, domnule, o am, şi e una politicoasă, răspunse 
Dollar Bill, fără să-l privească. 

— Irlandez. Ar fi trebuit să-mi dau seama de la început. O 

nație de beţivi tâmpiţi, ignoranti. 

— Daţi-mi voie să vă amintesc, domnule, spuse Dollar 
Bill, că Irlanda este ţara lui Yeats, Shaw, Wilde, O'Casey şi 
Joyce. 

Îşi ridică paharul în memoria lor. 

— N-am auzit de ăştia. Amicii tăi de beţie, nu? 

De data asta, tânărul barman lăsă jos prosopul şi deveni 
mai atent. 

— Nu am avut niciodată această onoare, replică Dollar 
Bill, dar, prietene, dacă nu ai auzit de ei, ca să nu mai 
vorbim de cititul operelor lor, e pierderea ta, nu a mea. 

— Mă acuzi că aş fi un ignorant? se zburli intrusul, 
punând o mână brutală pe umărul lui Dollar Bill. 

Dollar se întoarse să-l privească, dar nici de aproape nu 
reuşea să vadă clar prin ceața alcoolului pe care îl 
consumase în ultimele două săptămâni. Observă totuşi că, 
deşi părea o parte din aceeaşi ceaţă alcoolică, intrusul era 
ceva mai voluminos decât el. In trecut, o astfel de 
apreciere nu-l îngrijorase niciodată pe Dollar Bill. 

— Nu, domnule, nu este nevoie să te acuz eu de 
ignoranță, pentru că te condamnă chiar declaraţiile tale. 

— Chestia asta n-o înghit de la nimeni, irlandez beţiv, 
mârâi intrusul. 

Ţinând o mână pe umărul lui Dollar Bill, îşi făcu vânt şi îi 
trase un pumn în falcă. Dollar Bill se clătină pe spate, pe 
taburetul înalt, şi căzu grămadă pe podea. 

Intrusul aşteptă ca Bill să se ridice în picioare, înainte de 
a-l lovi iar, în stomac. Încă o dată, Dollar Bill se trezi la 
podea. Tânărul din spatele barului începuse deja să 
formeze numărul de telefon la care îl instruise patronul să 
sune, dacă se ivea o astfel de situaţie. Spera că vor apărea 
cât se poate de repede, în timp ce-l urmărea pe irlandez 
cum se ridica cu greu în picioare. De data asta, fu rândul lui 
Bill să îndrepte un pumn către nasul intrusului, pumn care 
sfârşi zburând prin aer peste umărul drept al agresorului. 
Altă lovitură se abătu asupra lui Dollar Bill, în gât, dintr-o 
parte. Căzu a treia oară, ceea ce, pe când boxa ca amator, 

ar fi fost considerat un knock-out tehnic; dar, cum se părea 
că nu este niciun arbitru care să oficieze, se ridică din nou. 

Tânărul barman auzi uşurat o sirenă în depărtare şi se 
rugă în gând ca maşina să nu meargă cumva în altă parte 
când, pe neaşteptate, patru poliţişti năvăliră înăuntru prin 
uşile batante. 

Primul îl prinse pe Dollar Bill, chiar înainte ca acesta să 
cadă la pământ pentru a patra oară, în timp ce alţi doi îl 
înşfăcară pe intrus, îi răsuciră mâinile la spate şi îi puseră o 
pereche de cătuşe. Amândoi fură îmbrânciţi afară din bar şi 
aruncaţi în spatele dubei poliţiei, parcată în faţa localului. 
Sirena continua să urle pătrunzător în timp ce maşina în 
care se aflau cei doi beţivi dispărea din câmpul vizual al 
barmanului. 

Barmanul fu recunoscător pentru rapiditatea de care 
dăduse dovadă Departamentul de poliţie din San Francisco 
să-i vină în ajutor. De abia mai târziu, în seara aceea, îşi 
aminti că nu le dăduse nicio adresă. 


Amândoi bărbaţii rămaseră tăcuţi până când David Kratz 
termină expunerea planului său general. Dexter vorbi 
primul: 

— Trebuie să admit că sunt impresionat, colonele. S-ar 
putea să meargă. 

Scott aprobă tăcut şi se întoarse spre omul Mossadului 
care, cu doar câteva săptămâni înainte, îi ordonase lui 
Hannah să-l asasineze. O parte din vină se atenuase, de 
când conlucrau atât de strâns, dar cutele de pe frunte şi 
părul prematur  încărunţit al comandantului israelit 
rămâneau un memento permanent al evenimentelor prin 
care trecuse. În timpul pe care-l petrecuseră împreună, 
Scott ajunsese să admire talentul profesional veritabil al 
bărbatului care fusese desemnat să conducă operaţiunea. 

— Mai am nevoie de răspunsuri la unele întrebări şi de 
câteva explicaţii, spuse Scott. 

— Eşti sigur că intenţionează să instaleze seiful la 
cartierul general al partidului Baas? 

— Sigur, nu. Încrezător, da, răspunse Kratz. Acum 
aproape trei ani, o companie olandeză a terminat nişte 
lucrări de amenajare în subsolul cartierului general şi, 
printre lucrările lor finale, era o construcţie din cărămidă, 
ale cărei dimensiuni erau perfecte pentru adăpostirea 
seifului. 

— Seiful ăsta se află încă la Kalmar? 

— Era acum trei săptămâni, când unul din agenţii mei a 
făcut o verificare de rutină, răspunse Kratz. 

— Şi aparține guvernului irakian? întrebă Dexter 
Hutchins. 

— Da, a fost plătit integral şi acum este proprietatea 
irakienilor, în mod legal. 

— S-ar putea să existe o discordanţă între acest „legal” 
şi situaţia actuală. După războiul din Golf, Naţiunile Unite 
au impus o nouă categorie de sancţiuni, le reaminti Scott. 

— Cum ar putea fi un seif considerat echipament militar? 
se interesă Dexter. 

— Exact „argumentul” irakienilor, răspunse Kratz. Însă, 
din nefericire pentru ei, când au făcut suedezilor comanda 
iniţială, printre specificaţiile exprese figura una ca seiful „să 
fie capabil să reziste unui atac nuclear”. Cuvântul „nuclear” 
a fost suficient pentru a face clopotele să sune la Naţiunile 
Unite. 

— Cum ai de gând să rezolvi problema? întrebă Scott. 

— Ori de câte ori guvernul irakian prezintă o listă nouă 
cu articole pe care ei le consideră că nu încalcă Rezoluţia 
661 a Consiliului de Securitate al Naţiunilor Unite, seiful 
este de fiecare dată inclus. Dacă americanii, englezii şi 
francezii nu ridică nicio obiecţie, de data asta, s-ar putea să 
se strecoare. 

— Şi guvernul israelian? 

— Am protesta zgomotos în faţa delegaţiei Irakului dar, 
în spatele uşilor închise, le-am mulţumi prietenilor noştri. 

— Hai să ne imaginăm o clipă că ne-am afla în posesia 
unui seif uriaş, care poate rezista unui atac nuclear. La ce 
ne-ar folosi asta? întrebă Scott. 

— Cineva trebuie să răspundă de transportul seifului din 
Suedia în Bagdad. Cineva trebuie să-l instaleze când ajunge 
acolo şi cineva trebuie să le explice oamenilor lui Saddam 
cum funcţionează, răspunse Kratz. 

— Şi aveţi pe cineva care are un metru optzeci înălţime, 
este expert în karate şi vorbeşte araba fluent? 

— Am avut, dar ea avea doar un metru şaptezeci şi cinci. 

Cei doi bărbaţi se priviră. Scott rămase tăcut. 

— Cum plănuiai să fie asasinat Saddam? întrebă repede 
Dexter. Să fie închis în seif, în speranţa că se va sufoca? 

Kratz îşi dădu seama că scopul comentariului fusese să-i 
distragă atenţia lui Scott de la Hannah, aşa că răspunse pe 
acelaşi ton: 

— Nu, am descoperit că ăsta era planul CIA şi l-am 
abandonat. Ne gândeam la ceva mai subtil. 

— Adică? întrebă Scott. 

— Un mic dispozitiv nuclear urma să fie instalat în 
interiorul seifului. 

— lar seiful trebuia să fie amplasat în pasajul de lângă 
sala de întrunire a Consiliului Comandamentului Revoluţiei. 
Nu-i rău, zise Dexter. 

— lar dispozitivul urma să fie declanşat de o tânăra 
evreică, înaltă de un metru şaptezeci şi cinci, care vorbeşte 
fluent araba? întrebă Scott. 

Kratz dădu aprobator din cap. 


Trecuseră mulţi ani de când Dollar Bill văzuse ultima 
oară o închisoare pe dinăuntru, dar nu chiar atât de mulţi 
încât să fi uitat câtă silă îi producea obligaţia de a rămâne 
împreună cu vânzători ambulanți de droguri, proxeneţi şi 
tâlhari. Totuşi, ultima dată când fusese suficient de tâmpit 
ca să se amestece într-o încăierare de cârciumă, el fusese 
cel care o stârnise. Dar chiar şi atunci se alesese numai cu 
o amendă de cincizeci de dolari. Dollar Bill era convins că 
închisorile erau mult prea aglomerate pentru ca un 
judecător să-l pricopsească cu o condamnare de treizeci de 
zile, obligatorie în astfel de cazuri. 

De fapt, în dubă încercase să-i dea unui poliţist cincizeci 
de dolari. De obicei, acceptau fericiţi banii, deschideau uşa 
din spate a dubei şi-ţi dădeau un brânci afară. Nu putea să- 
şi închipuie ce se întâmpla cu poliţia din San Francisco. 
Sigur că din cauza atâtor tâlhari şi drogaţi aveau lucruri 
mult mai importante de care să se ocupe decât de beţivanii 
între două vârste, care se păruiau după-amiezele prin 
baruri. 

Pe măsură ce Dollar Bill se trezea din beţie, duhoarea 
începea să-l deranjeze şi nădăjduia să fie printre primii 
aduşi în faţa judecătorului. Dar, pe măsură ce orele treceau 
şi creierul începea să i se limpezească iar duhoarea 
devenea tot mai puternică, începu să se întrebe dacă nu-l 
vor ţine închis toată noaptea. 

— William O'Reilly, strigă sergentul de poliţie, uitându-se 
pe o listă fixată de o mică planşetă. 

— Ăsta-s eu, zise Bill, ridicând mâna. 

— Urmează-mă, O'Reilly, latră polițistul, pe când uşa 
celulei zdrăngănea deschizându-se, iar irlandezul era 
înşfăcat zdravăn de cot. 

Fu condus în lungul unui coridor care ducea în spatele 
sălii de judecată. Se uită la şirul mic de epave şi criminali 
mărunți, care-şi aşteptau „momentul adevărului” în faţa 
judecătorului. Nu o remarcă pe femeia care se afla la câţiva 
paşi de el, strângând cu putere agăţătoarea unei genţi 
încăpătoare. 

— Vinovat. Cincizeci de dolari. 

— N-am cu ce plăti. 

— Trei zile de închisoare. Următorul. 

După ce trei sau patru cazuri fură iute expediate în tot 
atâtea minute, Dollar Bill îl urmări pe bărbatul, care arătase 
lipsă de respect pentru sfinţii literaturii irlandeze, luându-şi 
locul în faţa judecătorului. 

— Beţie şi dezordine, tulburarea liniştii publice. Cum 
pledezi? 

— Vinovat, Onorată Curte. 

— Condamnări anterioare? 

— Niciuna, spuse sergentul. 

— Cincizeci de dolari, zise judecătorul. 

Dollar Bill fu interesat de faptul că adversarul lui nu avea 
condamnări anterioare şi că era în stare să-şi plătească 
imediat amenda. 

Când îi veni rândul, Dollar Bill nu se putu abţine să nu se 
gândească, în timp ce se uita la judecător, că acesta era al 
naibii de tânăr pentru slujba asta. Poate că, într-adevăr, 
acum el era un „boşorog”. 

— William O'Reilly, Onorată Curte, spuse sergentul 
uitându-se la actul de acuzare. Beţie şi dezordine, 
tulburarea liniştii publice. 

— Cum pledezi? 

— Vinovat, Onorată Curte, spuse Dollar Bill pipăind un 
mic teanc de bancnote în buzunar şi încercând să-şi 
reamintească unde se afla cel mai apropiat bar care servea 
Guinness. 

— Treizeci de zile, spuse judecătorul fără să-şi ridice 
privirea. Următorul. 

Doi oameni din sală fură năuciţi de decizia judecătorului. 
Unul dintre ei îşi descleştă în silă degetele de pe 
agăţătoarea de sfoară a genţii, în timp ce celălalt bâiguia: 

— Cauţiune, Onorată Curte? 

— Refuzată. 

Capitolul Douăzeci şi Doi 


Hannah stătea singură pe una din banchetele din spatele 
avionului a cărui destinaţie era Amman; încerca să se 
concentreze asupra sarcinii pe care şi-o impusese. 

O dată ce grupul ambasadorului părăsise Parisul, ea 
revenise la rolul tradiţional al femeii arabe. Era îmbrăcată 
din cap până în picioare într-un iaşmac negru şi, cu 
excepţia ochilor, faţa îi era acoperită de o mică mască. 
Vorbea numai când era întrebată şi nu punea întrebări 
niciodată. Avea sentimentul că mama ei, evreica, nu ar fi 
supravieţuit niciodată acestui regim mai mult de câteva 
ore. 

Şansa lui Hannah se ivise când soţia ambasadorului se 
interesase unde va locui, după ce vor ajunge la Bagdad. 
Hannah îi explicase că nu avea niciun fel de perspective, 
deoarece mama şi sora sa locuiau în Karbala iar ea, dacă 
dorea să-şi menţină postul pe lângă ambasador, nu putea 
să stea cu ele. 

De abia sfârşise Hannah a doua propoziţie şi soţia 
ambasadorului insista deja să vină să locuiască cu ei. 

— Casa noastră este mult prea mare pentru noi, pare 
goală chiar şi cu o duzină de servitori, îi explicase ea. 

Când avionul ateriză pe aeroportul Queen Alia, Hannah 
se uită pe hubloul micuţ şi văzu o somptuoasă limuzină 
neagră, care ar fi părut mai la locul ei la New York decât la 
Amman, îndreptându-se spre ei. Trase pe o parte a 
aeronavei şi un şofer, într-un elegant costum albastru şi cu 
ochelari cu lentile fumurii, sări afară. 

Hannah se aşeză alături de ambasador şi de soţia 
acestuia în spatele maşinii şi porniră în goană de la 
aeroport în direcţia graniţei cu Irakul. 

Când maşina ajunse la postul vamal, li se făcu semn, cu 
plecăciuni şi salutări, să treacă direct, ca şi cum graniţa n- 
ar fi existat. Inainte de a intra pe autostrada cu şase benzi 
spre Bagdad, mai merseră cam doi kilometri şi trecură de 

un al doilea post vamal de partea irakiană, unde fură trataţi 
la fel ca la primul. 

Pe drumul lung spre capitală, vitezometrul cobori rareori 
sub o sută de kilometri pe oră. Hannah se plictisi curând de 
soarele copleşitor şi de priveliştea a kilometri întregi de 
nisip neted, care se întindea până la orizont şi dincolo de el, 
doar cu câte un ocazional pâlc de palmieri rupând 
monotonia. Gândurile i se întoarseră la Simon şi la ce-ar fi 
putut fi... 

Hannah aţipi, în timp ce limuzina cu aer condiţionat 
gonea silenţioasă pe autostradă. Gândurile îi alunecară de 
la Simon la mama ei, apoi la Saddam şi din nou la Simon. 

Se trezi, tresărind, ca să descopere că intrau în periferiile 
Bagdadului. 


— Treizeci de zile? Ce-am făcut ca să merit treizeci de 
zile, asta vreau să ştiu?! 

Nimeni nu-l asculta însă, în timp ce era îmbrâncit din sala 
de judecată, de-a lungul coridorului şi apoi afară, pe o uşă 
din spatele clădirii, înainte de a fi înghesuit pe bancheta din 
spate a unei maşini ce nu avea însemnele poliţiei. In 
maşină se mai suiră trei bărbaţi cu tunsori scurte, ca ale 
militarilor, ochelari de soare Ray-Bans şi minicăşti, de 
dimensiunile unei proteze auditive, conectate la cablurile 
ce coborau pe sub gulere. 

— De ce nu mi s-a aprobat cauţiunea? Şi ce se aude cu 
recursul meu? Am dreptul la un avocat, ce dracu’. ŞI, 
apropo, unde mergem? 

Oricâte întrebări puse Dollar Bill, nu primi niciun răspuns. 

Deşi era incapabil să vadă ceva prin ferestrele laterale 
fumurii, Dollar Bill, privind peste umărul şoferului, fu în 
stare să-şi dea seama că ajunseseră la podul Golden Gate. 
În timp ce avansau pe Şoseaua 101, vitezometrul atinse 
pentru prima oară nouăzeci de kilometri pe oră, dar şoferul 
nu depăşi niciodată limita de viteză. 

Când, douăzeci de minute mai târziu, maşina viră de pe 
autostradă pe ieşirea spre Belvedere, Bill habar n-avea 

unde se află. Şoferul continuă pe un drum îngust, şerpuit, 
apoi maşina încetini, când în faţa lor se iviră nişte porţi 
masive din fier forjat. 

Şoferul aprinse de două ori farurile şi porţile se 
deschiseră, pivotând, pentru a permite maşinii să-şi 
continue călătoria la vale, pe o alee lungă, dreaptă, 
acoperită cu pietriş. Trecură încă trei sau patru minute 
înainte ca maşina să se oprească în faţa unei case mari, 
care-i amintea lui Dollar Bill de copilăria lui în ţinutul Kerry, 
când maică-sa era slujnică la bucătăria conacului. 

Unul din însoțitorii lui Dollar Bill sări din maşină şi îi 
deschise portiera. Altul alergă înainte pe trepte şi apăsă pe 
butonul soneriei, în timp ce maşina se îndepărtă în viteză 
pe pietriş. 

Uşa masivă de stejar se deschise, iar în prag apăru un 
valet într-o redingotă lungă, neagră, şi cu un papion alb. 

— Bună seara, domnule O'Reilly, spuse el pompos, cu un 
pronunţat accent englezesc, chiar înainte ca Dollar Bill să 
ajungă la treptele de sus. Numele meu este Charles. 
Camera dumneavoastră este deja pregătită. Poate veţi 
avea amabilitatea să mă urmaţi, domnule. 

Dollar Bill îl urmă în casă şi apoi la etaj, pe scara largă, 
fără să scoată o vorbă. Ar fi încercat el să-i pună câteva 
întrebări lui Charles, dar, cum acesta era englez, Dollar Bill 
ştia că nu se poate aştepta la un răspuns cinstit. Valetul îl 
conduse într-un dormitor mic, frumos mobilat, la primul 
etaj. 

— Sper să descoperiţi că hainele sunt de mărimea 
potrivită, domnule - spuse Charles - şi că toate celelalte 
sunt pe gustul dumneavoastră. Cina va fi servită într-o 
jumătate de oră. 

Dollar Bill se înclină şi petrecu următoarele câteva 
minute examinând apartamentul. Intră în sala de baie. 
Săpun franțuzesc, aparate de ras şi prosoape albe, 
pufoase; chiar şi o periuţă şi pasta lui de dinţi favorită. Se 
întoarse în dormitor şi încercă patul dublu. Nu-şi putea 
aminti când dormise ultima dată pe ceva atât de 

confortabil. Verifică apoi dulapul de haine şi găsi trei 
perechi de pantaloni şi trei jachete, nu prea diferite de cele 
pe care le cumpărase la câteva zile după întoarcerea de la 
Washington. Cum de ştiuseră? 

Se uită în sertare: şase cămăşi, şase perechi de chiloţi şi 
şase perechi de şosete. Se gândiseră la toate, chiar dacă 
cravatele pe care i le aleseseră nu-i făceau o impresie prea 
grozavă. 

Dollar Bill se decise să intre în joc. Făcu o baie, se 
bărbieri şi se schimbă în hainele puse la dispoziţie. Erau, 
aşa cum promisese Charles, de mărimea potrivită. 

Auzi un gong răsunând la parter şi îl luă drept un semnal 
clar că era solicitat. Deschise uşa, ieşi pe coridor şi cobori 
pe scara largă ca să-l găsească pe valet aşteptând în hol. 

— Domnul Hutchins vă aşteaptă. Îl veţi găsi în salon, 
domnule. 

— Da, sigur, spuse Dollar Bill şi îl urmă pe Charles într-o 
cameră mare, unde un bărbat înalt, corpolent, stătea lângă 
cămin, cu un ciot de trabuc în colţul gurii. 

— Bună seara, domnule O'Reilly, spuse el. Mă numesc 
Dexter Hutchins. Nu ne-am întâlnit niciodată până acum, 
dar sunt demult un admirator al muncii dumneavoastră. 

— Amabil din partea dumneavoastră, domnule Hutchins, 
dar eu nu am avantajul de a şti cu ce vă ocupați pentru a 
face să treacă implacabilele ore ale existenţei. 

— Imi cer scuze. Sunt directorul adjunct al CIA. 

— După toţi anii ăştia, am ajuns să iau cina într-un 
splendid conac cu directorul adjunct al CIA, pur şi simplu 
pentru că am fost implicat într-o încăierare de crâşmă. Sunt 
tentat să întreb ce oferiţi pentru asasinatele în masă. 

— Domnule O'Reilly, trebuie să vă mărturisesc că 
persoana care a declanşat scandalul în bar a fost unul din 
oamenii mei. Dar, înainte de a trece mai departe, ce doriţi 
să beţi? 

— Nu cred că Charles are băutura mea favorită, oftă 
Dollar Bill, întorcându-se spre valet. 

— Mi-e teamă că berea Guinness e la cutie şi nu de la 

256 


- JEFFREY ARCHER - 


canea, domnule. Dacă aş fi ştiut mai din timp... 

Dollar Bill se înclină din nou şi valetul dispăru. 

— Nu credeţi că am dreptul să ştiu despre ce este vorba, 
domnule Hutchins? La urma urmei... 

— Într-adevăr, îl aveţi, domnule O'Reilly. Adevărul este 
că guvernul are nevoie de serviciile dumneavoastră, ca să 
nu menţionăm şi talentul dumneavoastră. 

— Nu mi-am dat seama că economiştii administraţiei 
Clinton ar recurge la falsificare pentru a ajuta echilibrarea 
deficitului bugetar, spuse Dollar Bill, în timp ce valetul 
revenea cu un pahar mare de Guinness. 

— Nu este chiar atât de dramatic, dar solicitarea este 
cam de acelaşi calibru, replică Hutchins. Poate ar trebui să 
cinăm, înainte de a intra în detalii. Mi-e teamă că aţi avuto 
zi lungă. 

Dollar Bill aprobă tăcut şi îl urmă pe directorul adjunct 
într-o sufragerie micuță, unde masa fusese pregătită pentru 
două persoane. Valetul îi ţinu scaunul lui Dollar Bill şi, după 
ce acesta se instala confortabil, îl întrebă: 

— Cum doriţi friptura, domnule? 

— Mugşchi sau antricot? se interesă Dollar Bill. 

— Muşchi. 

— Dacă-i destul de fragedă carnea, spune-i bucătarului s- 
o perpelească, dar numai câteva clipe. 

— Excelent, domnule. Presupun că al dumneavoastră, 
domnule Hutchins, să fie bine făcut, nu? 

Dexter Hutchins dădu din cap, cu sentimentul că prima 
rundă îi aparținuse definitiv lui Dollar Bill. 

— Şarada asta mă distrează grozav, spuse Dollar Bill 
luând o înghiţitură de Guinness. Dar mi-ar plăcea să ştiu 
care-i premiul, în caz că voi fi destul de norocos să-l câştig. 

— Ai putea fi la fel de interesat să ştii care-i pedeapsa 
dacă eşti suficient de ghinionist ca să pierzi. 

— Trebuia să-mi dau seama că-i prea frumos ca să 
dureze. 

— Mai întâi, dă-mi voie să te pun un pic la curent cu, hai 
să-i zicem, cadrul general, începu Dexter Hutchins, în timp 

ce friptura în sânge era aşezată în faţa musafirului său. 
Anul acesta, pe 25 mai, un grup bine organizat de infractori 
a sosit la Washington şi a dus la bun sfârşit una din cele 
mai ingenioase acţiuni criminale din istoria acestei ţări. 

— Excelentă friptura, comentă Dollar Bill. Trebuie să-i 
transmiţi complimentele mele bucătarului. 

— Desigur, domnule, îl asigură Charles care se agita în 
spatele scaunului său. 

— Nelegiuirea a constat în furtul Declaraţiei de 
Independenţă, în plină zi, de la Arhivele Naţionale, şi 
înlocuirea ei cu o copie de o calitate extraordinară. 

Dollar Bill păru impresionat în mod corespunzător, dar 
simţi că, în acest stadiu, nu era înţelept să facă vreun 
comentariu. 

— Avem numele mai multor persoane implicate în 
această acţiune criminală, însă nu putem aresta pe nimeni, 
de teamă să nu-i avertizăm pe cei care se află acum în 
posesia Declaraţiei că am putea fi pe urmele lor. 

— Şi ce legătură are asta cu mine? întrebă Dollar Bill în 
timp ce devora o altă bucată suculentă de carne. 

— Ne-am gândit că te-ar interesa să ştii cine a finanţat 
întreaga operaţie şi se află acum în posesia Declaraţiei de 
Independenţă. 

Până în clipa aceea, Dollar Bill nu aflase nimic nou, dar 
de mult dorea să ştie în mâinile cui ajunsese documentul. 
Nu crezuse niciodată povestea lui Angelo cu „mâini 
particulare, colecţionar excentric”. Puse cuțitul şi furculiţa 
jos şi se uită peste masă la directorul adjunct al CIA care 
reuşise până la urmă să-i capteze atenţia. 

— Avem motive să credem că Declaraţia de 
Independenţă se află în momentul de faţă la Bagdad, în 
posesia personală a lui Saddam Hussein. 

Gura lui Dollar Bill se căscă larg, deşi rămase tăcut un 
timp considerabil. 

— Nu mai există onoare printre hoţi?! oftă el, în cele din 
urmă. 

— S-ar putea să mai fie, spuse Hutchins, pentru că 

singura noastră speranţă de a returna pergamentul la locul 
lui de drept se află în mâinile unui mic grup, gata să-şi rişte 
vieţile ca să înlocuiască documentul, cam la fel cum au 
făcut nelegiuiţii când au schimbat originalul. 

— Dacă aş fi ştiut... Dollar Bill se opri. Cum pot să ajut? 
întrebă el pe un ton sobru. 

— În clipa asta avem urgentă nevoie de o copie perfectă 
a originalului. Şi credem că eşti singura persoană capabilă 
să o producă. 

Dollar Bill ştia exact unde exista o copie perfectă, 
atârnată pe un perete în New York, dar nu putea să 
mărturisească chestia asta fără să atragă asupra lui o 
mânie chiar mai mare decât aceea pe care ar fi manifestat- 
o vreodată domnul Hutchins. 

— Aţi menţionat ceva despre o recompensă, îi reaminti 
Dollar Bill. 

— Şi despre o pedeapsă, replică Dexter Hutchins. 
Recompensa constă în posibilitatea de a rămâne aici, în 
siguranţa care ţi-o oferă această casă de oaspeţi a noastră 
de pe Coasta de vest, într-un cadru, cred că vei admite, 
agreabil. În perioada în care vei rămâne în găzduirea 
noastră, vei realiza o copie a Declaraţiei, care să reziste la 
orice expertiză. Dacă reuşeşti asta, vei fi liber să pleci fără 
nicio acuzaţie împotriva ta. 

— Şi pedeapsa? 

— După ce va fi servită cafeaua, vei fi eliberat şi ţi se va 
permite să pleci oricând doreşti. 

— Eliberat, repetă neîncrezător Bill, şi mi se va permite 
să plec oricând? 

— Da, confirmă directorul adjunct. 

— Atunci, de ce nu m-aş bucura de restul acestei 
excelente mese, apoi să mă întorc la umila mea gospodărie 
din Fairmont şi să uit că ne-am întâlnit vreodată? 

Directorul adjunct scoase un plic dintr-un buzunar 
interior. Extrase din el patru fotografii şi le împinse peste 
masă, răsfirându-le în faţa oaspetelui său. Dollar Bill le 
studie. Prima era a unei fete de vreo şaptesprezece ani 

zăcând pe o lespede, la morgă. A doua, a unui bărbat între 
două vârste înghesuit într-o poziţie fetală în portbagajul 
unei maşini. A treia, prezenta un bărbat masiv, aruncat pe 
marginea unei şosele. A patra, era a unui bărbat mai în 
vârstă, cu un aer distins. Toate cele patru persoane aveau 
ceva în comun - gâtul frânt. 

— Patru cadavre. Şi ce-i cu asta? 

— Sally McKenzie, Rex Butterworth, Bruno Morelli şi 
doctorul T. Hamilton McKenzie. Şi avem toate motivele să 
credem că acolo, afară, cineva plănuieşte şi pentru tine 
acelaşi sfârşit fericit. 

Dollar Bill înţepă cu furculita ultimul bob de mazăre de 
pe farfurie şi dădu pe gât picătura finală de Guinness. Făcu 
o pauză, în căutarea inspiraţiei. 

— Am nevoie de hârtie care se găseşte numai la Bremen, 
condeie dintr-un muzeu din Richmond, Virginia, şi nouă 
nuanţe de cerneală neagră, care-mi pot fi preparate de o 
firmă din Cannon Street, Londra EC4. 

— Altceva? întrebă Dexter Hamilton, când termină de 
notat pe spatele plicului lista de târguieli a lui Dollar Bill. 

— Mă întreb dacă Charles ar fi atât de amabil să-mi mai 
aducă o Guinness mare. Am sentimentul că nu voi mai 
beneficia de alta, decât după un timp destul de îndelungat. 

Capitolul Douăzeci şi Trei 


În dimineaţa aceea, Bertil Pedersson, inginerul şef al lui 
Svenhalte AC, se postase la poarta fabricii din Kalmar ca 
să-i întâmpine pe domnii Riffat şi Bernstrom. Primise în ziua 
precedentă un fax de la Naţiunile Unite, care confirma 
orarul zborului lor spre Stockholm, iar el sunase la biroul de 
informaţii al aeroportului, fiind informat că avionul pe care-l 
aştepta aterizase doar cu câteva minute întârziere. 

Când coborâră din maşină, domnul Pedersson înaintă, 
dădu mâna cu amândoi bărbaţii şi se prezentă. 

— Încântaţi să vă întâlnim, în sfârşit, domnule Pedersson, 
spuse cel mai scund dintre cei doi, şi vă suntem 
recunoscători că, deşi totul a fost în mare grabă, aţi găsit 
timp să ne puteţi primi. 

— Ei, ca să fiu cinstit cu dumneavoastră, domnule Riffat, 
pentru noi a fost o mare surpriză când Naţiunile Unite au 
ridicat restricţiile privitoare la madam Bertha. 

— „Madam Bertha”? 

— Da, aşa-i spunem noi, cei din fabrică, seifului. Vă 
promit, domnilor, că, în ciuda faptului că aţi neglijat-o, a 
fost o fată cuminte. Multe persoane au venit să o admire, 
însă nimeni nu a atins-o, râse domnul Pedersson. Dar, sunt 
sigur că după o călătorie atât de lungă, doriţi neapărat s-o 
vedeţi, domnule Riffat. 

Bărbatul scund, cu păr negru, aprobă tăcut şi cei doi îl 
însoţiră pe Pedersson care îi conduse prin curte. 

— Aţi răspuns cât se poate de repede la schimbarea de 
opinie a Naţiunilor Unite, domnule Riffat. 

— Da, conducătorul nostru ordonase ca seiful să fie 
expediat la Bagdad în clipa în care era ridicat embargoul. 

Pedersson râse din nou. 

— Mi-e teamă că nu e atât de uşor, zise el, odată ajunşi 
în partea opusă a curţii. Aşa cum vă veţi convinge, madam 
Bertha nu-i făcută pentru viteză. 

Cei trei bărbaţi continuară să meargă spre o clădire 

mare, aparent părăginită, şi Pedersson păşi printr-o 
deschidere în care, cândva, fusese amplasată o uşă. 
înăuntru era atât de întuneric, încât cei doi străini nu 
reuşeau să desluşească nimic, la o distantă mai mare de un 
metru. După ce apăsă pe un comutator, permiţând unui 
bec să lumineze încăperea, Pedersson oftă adânc, ca un 
îndrăgostit fără speranţă. 

— Domnule Riffat, domnule Bernstrom, permiteţi-mi să 
vă prezint lui madam Bertha. 

Cei doi bărbaţi se uitară uluiţi la structura masivă care 
trona maiestuoasă, pe podea, în mijlocul vechiului depozit. 

— Înainte de a face oficial prezentările, continuă 
Pedersson, permiteţi-mi mai întâi să vă dau principalele 
date statistice ale lui madam Bertha. Este înaltă de doi 
metri şaptezeci, lată de doi şi zece şi are o adâncime de doi 
metri patruzeci. Are, de asemenea, o piele mai groasă 
decât a oricărui politician, cam cincisprezece centimetri de 
oţel masiv, ca să fiu mai precis, şi cântăreşte peste cinci 
tone. Au lucrat la ea un designer specialist, trei meseriaşi 
de înaltă calificare şi opt ingineri. Perioada ei de gestație, 
de la concepţie la naştere, a fost de optsprezece luni. Dar, 
şopti el, ca să fim cinstiţi, nu e mai puţin adevărat că are 
aproape mărimea unui elefant. Vorbesc în şoaptă pentru că 
poate auzi fiecare cuvânt pe care-l rostesc şi nu doresc s-o 
ofensez. 

Domnul Pedersson nu văzu aerul intrigat de pe feţele 
celor doi vizitatori. 

— Dar, domnilor, i-aţi văzut doar exteriorul şi pot să vă 
promit că ceea ce are de oferit nu se opreşte aici. Mai întâi, 
trebuie să vă spun că madam Bertha nu va permite 
nimănui să intre în intimitatea ei fără prezentările de 
rigoare. Domnilor, în ciuda a ceea ce poate vi s-a povestit 
despre suedeze, Bertha detestă promiscuitatea. Ea vrea să 
ştie trei lucruri despre dumneavoastră, înainte de a lua în 
considerare dezvăluirea părţilor ei celor mai intime. 

Deşi cei doi musafiri rămâneau intrigaţi de sensul ascuns 
al cuvintelor sale, îl lăsară pe domnul Pedersson să-şi 

continue expunerea cu acelaşi debit constant. 

— Şi astfel, domnilor, pentru început trebuie să studiaţi 
pieptul Berthei. Veţi observa trei indicatoare roşii, deasupra 
a trei mici discuri. Cunoscând codul tuturor celor trei discuri 
veţi fi capabili să schimbaţi unul din aceste indicatoare din 
roşu în verde. Permiteţi-mi să demonstrez. Cele trei discuri 
au fiecare câte un cod de şase cifre. Prima cifră la dreapta, 
a doua la stânga, a treia la dreapta, a patra la stânga, a 
cincea la dreapta, a şasea la stânga. Pentru primul disc, 
prima cifră este 2, a doua este 8, a treia -0, a patra -4, a 
cincea -3 şi a şasea -7.2-8-0-4-3-7. 

— Data naşterii lui Sayedi, comentă vizitatorul înalt, cu 
părul blond. 

— Da, mi-am dat seama, domnule Bernstrom, spuse 
Pedersson. Al doilea, adăugă el îndreptându-şi atenţia spre 
discul din centru, este 1-6-0-7-7-9. 

Intoarse ultima cifră spre stânga. 

— Ziua în care Sayedi a devenit preşedinte. 

— Am înţeles semnificaţia acestei secvenţe, domnule 
Riffat. Dar, mărturisesc că a treia m-a zăpăcit complet. Fără 
îndoială, sunteţi la curent cu ce a planificat clientul nostru 
pentru această dată. 

Domnul Pedersson începu să răsucească al treilea disc: 
0-4-0-7-9-3. 

Pedersson se uită plin de speranţă spre domnul 
Bernstrom, care ridică din umeri. 

— Nu am nicio idee, minţi el. 

— Veţi remarca acum, domnilor, că, după ce am format 
cifrele corecte pe toate cele trei discuri, numai unul din 
indicatoarele lui madam Bertha a devenit verde, în timp ce 
două rămân cu încăpățânare roşii. Dar, acum că aţi 
descoperit cele trei coduri ale ei, Bertha va considera că 
relaţia cu dumneavoastră are un grad sporit de intimitate. 
Veţi observa că sub cele trei discuri se află pictat un mic 
pătrat alb, cam de mărimea palmei dumneavoastră. 
Urmăriţi cu atenţie! 

Pedersson făcu un pas înainte şi îşi apăsă palma dreaptă 

pe pătratul alb. O lăsă acolo câteva secunde, până când al 
doilea indicator deveni verde. 

— Chiar şi atunci când cunoaşte amprenta palmei 
dumneavoastră, tot nu-şi va deschide inima. Nu, până când 
nu îi voi vorbi. Domnilor, dacă o priviţi şi mai de aproape, 
veţi vedea că pătratul alb ascunde o plasă subţire de 
sârmă, care adăposteşte un activator vocal. 

Cei doi bărbaţi păşiră înainte, privind cu atenţie. 

— În clipa asta, Bertha este programată să reacționeze 
numai la corzile mele vocale. Nu contează ce anume spun, 
pentru că, imediat ce recunoaşte vocea, al treilea indicator 
va deveni verde. Dar nici măcar nu s-ar gândi să mă 
asculte, dacă primele două n-ar fi deja verzi. 

Pedersson se apropie de mastodontul de oţel şi îşi aşeză 
buzele în faţa plasei de sârmă. 

— Doi domni au sosit din America să te vadă şi doresc să 
ştie cum arăţi în interior. 

Chiar înainte de a termina propoziţia, a treia lumină roşie 
deveni verde şi se auzi un clănţănit zgomotos. 

— Acum, domnilor, ajungem la acea parte a 
demonstraţiei care constituie cel mai mare motiv de 
mândrie pentru compania mea. Uşa, deşi cântăreşte peste 
o tonă, poate fi totuşi deschisă de un copilaş. Prin sistemul 
de rulmenţi din bronz fosforat, pe care l-am pus la punct, 
compania noastră este cu un deceniu înaintea realizărilor 
tehnice ale epocii actuale. Vă rog, domnule Riffat, de ce nu 
încercaţi chiar dumneavoastră? 

Bărbatul mai scund păşi înainte, strânse cu putere 
mânerul seifului şi trase. Toate cele trei indicatoare 
deveniră imediat roşii şi clănţănitul zgomotos începu din 
nou. 

Pedersson chicoti. 

— Vedeţi, domnule Riffat, dacă madam Bertha nu vă 
cunoaşte personal, se închide ca o scoică şi vă trimite 
înapoi în cartierul felinarelor roşii. Hohoti la gluma pe care 
musafirii lui bănuiau că o spusese de mai multe ori înainte. 
Mâna care deschide seiful - continuă el - nu poate fi alta 

decât cea care a trecut testul amprentei palmare. Un 
dispozitiv de siguranţă util, cred că sunteţi de acord. 

Amândoi bărbaţii dădură din cap afirmativ, în timp ce 
Pedersson manevră rapid cele trei discuri, îşi puse podul 
palmei pe pătratul alb şi vorbi lui madam Bertha. Unul câte 
unul, cele trei indicatoare se transformară, cumintele, din 
roşii, în verzi. 

— Acum este pregătită să mă lase pe mine, şi numai pe 
mine, să o deschid. Aşa că priviţi cu atenţie. Deşi, aşa cum 
am spus eu, uşa cântăreşte o tonă, ea poate fi deschisă cu 
cea mai blândă persuasiune, astfel. 

Pedersson trase de uşa din oţel masiv cu un efort nu mai 
mare decât cel necesar deschiderii uşii de la intrare a casei 
sale. Sări în seif şi începu să se fâţâie înăuntru, mai întâi cu 
braţele întinse lateral, pentru a demonstra că nu putea să 
atingă pereţii, când stătea în mijloc, iar apoi, cu mâinile 
ridicate deasupra capului, arătând că îi era imposibil să 
ajungă la tavan. 

— Vă rog să intraţi, domnilor, strigă el din interior. 

Cei doi bărbaţi i se alăturară, păşind cu prudenţă. 

— In cazul acesta, trei persoane nu înseamnă 
aglomeraţie, spuse Pedersson râzând din nou. Şi veţi fi 
fericiţi să constataţi că îmi este imposibil să mă încui 
înăuntru. 

Înşfăcă mânerul de pe partea interioară şi trase de uşa 
enormă, închizând-o. Doi dintre ocupanţi nu găsiră acest 
moment al experimentului deosebit de atrăgător. 

— Vedeţi, domnilor, continuă Pedersson care nu-şi putea 
ascunde satisfacția din voce, Bertha nu se poate încuia din 
nou decât dacă mâna mea se află pe mânerul exterior. 

Cu o uşoară împingere, uşa pivotă, deschizându-se, şi 
Pedersson păşi în afară, urmat îndeaproape de cei doi 
clienţi. 

— Odată, înainte ca sistemul să fie complet pus la punct, 
a trebuit să petrec o seară înăuntru - un fel de dragoste de- 
o noapte, aţi putea spune, continuă Pedersson. 

Râse chiar mai zgomotos, în timp ce împingea uşa 

înapoi, la loc. Cele trei lumini roşii fulgerară şi zăvoarele se 
închiseră cu zgomot. 

Se întoarse cu faţa spre ei. 

— Deci, domnilor, aţi fost prezentaţi lui madam Bertha. 
Acum, dacă veţi fi atât de amabili să mă însoţiţi în biroul 
meu, vă voi oferi nota de livrare şi, cel mai important, biblia 
Berthei. 

În timp ce se întorceau, traversând curtea, Pedersson le 
explică celor doi vizitatori că firma îi asigurase manualului 
cu instrucţiuni un statut de document strict secret. 

Elaboraseră o variantă în suedeză, pe care compania o 
păstra în propriul seif, şi alta în arabă, pe care Pedersson se 
declară fericit să le-o înmâneze. 

— Biblia are 108 pagini dar este suficient de simplu de 
înţeles, dacă eşti un inginer cu diplomă obţinută în mod 
cinstit. Râse din nou. Noi, suedezii, suntem o rasă 
meticuloasă. 

Niciunul dintre bărbaţi nu se simţi în stare să protesteze. 

— Veţi solicita ca madam Bertha să fie însoţită de cineva 
în călătoria pe care o va face? întrebă Pedersson cu ochii 
licărind de speranţă. 

— Nu, mulţumesc, veni imediat răspunsul. Cred că ne 
putem descurca cu problema transportului. 

— Atunci, mai am doar o singură întrebare, continuă 
Pedersson, în timp ce intrau în biroul lui. Când vă gândiţi să 
o luaţi? 

— Sperăm să ridicăm seiful în această după-amiază. Am 
înţeles, din faxul pe care l-aţi trimis la Naţiunile Unite, că la 
compania dumneavoastră există o macara care poate 
ridica seiful şi o platformă pe care poate fi deplasat dintr-un 
loc în altul. 

— Aveţi perfectă dreptate: dispunem de o macara 
adecvată şi de o platformă care a fost special proiectată 
pentru a o transporta pe madam Bertha pe distanţe scurte. 
Cred că pot pregăti totul pentru dumneavoastră până după- 
amiază. Dar asta nu rezolvă problema transportului. 

— Avem deja propriul nostru vehicul, care aşteaptă în 

266 


- JEFFREY ARCHER - 


Stockholm. 

— Excelent, deci totul e stabilit, spuse domnul 
Pedersson. Tot ce am de făcut în absenţa dumneavoastră 
este să deprogramez vocea şi amprenta mea palmară, aşa 
încât să-l poată accepta pe cel pe care-l veţi alege să-mi ia 
locul. Pentru a doua oară, Pedersson arboră o mină 
nefericită. Domnilor, aştept cu nerăbdare să ne vedem din 
nou după-amiază. 

— Voi veni singur, răspunse Riffat. Domnul Bernstrom se 
va întoarce în America. 

Pedersson încuviinţă şi îi urmări pe cei doi bărbaţi 
urcându-se în maşină, înainte de a se întoarce agale la 
clădire. Telefonul de pe biroul lui suna. 

Ridică şi spuse: 

— Bertil Pedersson la aparat, şi apoi ascultă cererea 
interlocutorului. 

Puse receptorul pe birou şi alergă la fereastră, dar 
maşina dispăruse deja. Se întoarse la telefon. 

— Îmi pare rău, domnule Al Obaydi, cei doi domni care 
au venit să vadă seiful tocmai au plecat, dar domnul Riffat 
se va întoarce după-amiază pentru a-l ridica. Să-i spun că 
aţi sunat? 


În Bagdad, Al Obaydi puse receptorul în furcă şi începu 
să analizeze implicaţiile a ceea ce fusese la început doar un 
telefon de rutină. 

În calitate de prim-consilier al ambasadorului la Naţiunile 
Unite, lui îi revenea responsabilitatea de a ţine la zi lista 
sancţiunilor. Sperase ca într-o săptămână să predea 
dosarul succesorului său, încă nedesemnat. 

În ultimele două zile, în ciuda legăturilor telefonice 
execrabile şi a funcţionarilor publici care nu se aflau 
niciodată la birourile lor - şi, chiar atunci când se aflau, 
erau prea înspăimântați ca să răspundă până şi la cele mai 
simple întrebări - ajunsese aproape să-şi termine raportul, 
într-o primă fază. 

Capitolele principale erau: utilaj agricol, despre care 

Comitetul de Sancţiuni al Naţiunilor Unite era convins că 
jumătate era echipament militar sub alt nume; ajutoare 
medicale, inclusiv farmaceutice, unde Naţiunile Unite le 
acceptau majoritatea cererilor, şi alimentele, pe care aveau 
permisiunea să le cumpere, deşi cele mai multe din 
produsele care treceau graniţa păreau să dispară pe piaţa 
neagră, cu mult înainte de a ajunge la gospodinele din 
Bagdad. 

Un al patrulea capitol era intitulat „Diverse” şi, incluse 
printre acestea, era un seif masiv care, atunci când Al 
Obavydi îi verificase dimensiunile, se dovedise a fi aproape 
de mărimea încăperii în care lucra în prezent. Seiful - un 
raport intern o confirma - fusese construit în Suedia, 
înainte de plănuita eliberare a celei de-a nouăsprezecea 
Provincii şi stătea acum într-un depozit în Kalmar, 
aşteptând să fie ridicat. Şeful lui Al Obaydi de la Naţiunile 
Unite mărturisise, în particular, că era surprins de ridicarea 
embargoului referitor la seif, de către Comitetul de 
Sancţiuni, dar asta nu-l împiedicase să-l asigure pe 
ministrul de externe că o făcuseră ca rezultat al talentelor 
lui de negociator asiduu. 

Al Obaydi rămase câteva minute bune la biroul lui, 
supraîncărcat de hârţoage, gândindu-se la mişcarea 
următoare. Scrise o listă scurtă pe blocnotesul din faţa lui: 

1. M.I. 

2. Securitatea statului 

3. Ministrul adjunct al Afacerilor Externe. 

4. Kalmar 

Al Obaydi aruncă o privire asupra primului punct, M.l.. 
Rămăsese în contact cu un amic din zilele de studenţie la 
Universitatea din Londra, care se ridicase la rangul de 
secretar permanent la Ministerul Industriilor. Al Obaydi 
avea impresia că vechiul lui prieten putea să-i furnizeze 
informaţia de care avea nevoie, fără să bănuiască motivul 
real al solicitării. 

Formă numărul particular al secretarului şi fu încântat să 
descopere că amicul lui se afla încă la birou. 

— Nadhim, la telefon Al Obaydi. 

— Hamid, am auzit că te-ai întors la New York. Circulă 
zvonuri că te-ai ales cu ce a mai rămas din ambasada 
noastră la Paris. Dar, în oraşul ăsta nu poţi niciodată să te 
bazezi pe zvonuri. 

— De data asta sunt adevărate, îi zise Al Obavdi 
prietenului său. 

— Felicitări. Deci, ce pot face pentru tine, Excelenţa 
Voastră? 

Pe Al Obaydi îl amuză faptul că Nadhim era prima 
persoană care i se adresa cu noul lui titlu, chiar dacă o 
făcea ironic. 

— Sancţiunile Naţiunilor Unite. 

— Şi pretinzi că-mi eşti prieten? 

— Nu, e doar o verificare de rutină. Trebuie să las 
lucrurile în ordine pentru succesorul meu. Totul e în regulă, 
atât cât pot să-mi dau eu seama, doar că nu reuşesc să aflu 
prea multe despre un seif gigantic, fabricat pentru noi în 
Suedia. Ştiu că l-am plătit, dar nu pot descoperi ce se 
întâmplă cu livrarea lui. 

— Ai greşit departamentul, Hamid. Responsabilitatea ne- 
a fost retrasă cam acum un an, după ce dosarul a fost 
marcat „înaltul comandament”, ceea ce înseamnă, de 
obicei, că-i pentru uzul personal al preşedintelui. 

— Dar cineva trebuie să răspundă de ordinul de 
deplasare de la Kalmar la Bagdad, spuse Al Obaydi. 

— Tot ce ştiu este că mi s-a cerut să transmit dosarul 
biroului nostru la Naţiunile Unite din Geneva. Sunt surprins 
că nu eşti la curent, Hamid. Credeam că-i mai degrabă 
departamentul tău, decât al meu. 

— Atunci va trebui să iau legătura cu Geneva şi să aflu 
ce să întreprind în problema asta, spuse Al Obaydi, fără să 
adauge că New York şi Geneva se informau rareori în 
legătură cu ce puneau la cale. Mulţumesc pentru ajutor, 
Nadhim. 

— Oricând. Noroc la Paris, Hamid. Mi se spune că femeile 
sunt fabuloase şi, în ciuda a ce se aude, le plac arabii. 

Al Obaydi puse telefonul la loc şi se uită la lista de pe 
blocnotes. li trebui destul de mult timp ca să se decidă 
dacă era cazul să dea şi al doilea telefon. 

Modul corect de acţionare, cu informaţia pe care o avea 
acum, ar fi fost să ia legătura cu Geneva, să-l alerteze pe 
ambasador şi să-l lase încă o dată pe fratele vitreg al lui 
Saddam să culeagă roadele muncii depuse de el. Işi privi 
ceasul. In Elveţia era amiază. li ceru secretarei să-i facă 
legătura cu Barazan Al Tikriti, ştiind că aceasta înregistra 
fiecare convorbire. Aşteptă câteva minute înainte de a auzi 
o voce în circuit. 

— Pot să vorbesc cu domnul ambasador? întrebă el 
politicos. 

— Este într-o şedinţă, domnule, veni răspunsul pe care-l 
aştepta. Este nevoie să-l întrerup? 

— Nu, nu vă deranjaţi. Dacă aţi vrea, anunţaţi-l că Hamid 
Al Obaydi l-a căutat din Bagdad şi îl roagă să fie amabil, 
când va avea timp, să-l sune. 

— Da, domnule, spuse vocea şi Al Obaydi puse la loc 
receptorul. 

Indeplinise procedura corectă. 

Deschise dosarul sancţiunilor de pe birou şi notă în grabă 
la sfârşitul raportului său: „Ministerul Industriilor a trimis 
direct la Geneva dosarul privitor la acest articol. L-am sunat 
pe ambasadorul nostru acolo, însă nu am reuşit să iau 
legătura cu el. Prin urmare, aici nu pot progresa în niciun 
fel până când nu voi primi un telefon de la ambasadorul 
nostru la Geneva.” 

Al Obaydi îşi cântări următoarea mişcare cu foarte multă 
grijă. Dacă dorea să facă ceva, toate acţiunile lui trebuiau, 
încă o dată, să fie aparent doar rutină şi să se încadreze în 
atribuţiile lui. Orice abatere, cât de mică, de la tipic, într-un 
oraş care se hrănea cu zvonuri şi paranoia şi, în locul 
fratelui vitreg al lui Saddam, el ar fi fost cel care şi-ar fi 
sfârşit zilele, bălăngănindu-se de o frânghie. 

Al Obaydi îşi aruncă privirea la al doilea punct de pe 
blocnotes. Işi sună secretara şi îi ceru să-i facă legătura cu 

generalul Saba'awi Al Hassan, şeful Securităţii Statului. În 
ultimele şapte luni postul acesta fusese deţinut de trei 
persoane diferite. 

În regimul irakian fiind mai mulţi generali decât 
ambasadori, generalul fu disponibil imediat. 

— Bună dimineaţa, domnule ambasador. Intenţionam să 
vă sun eu. Trebuie să avem o conversaţie înainte de a vă 
prelua noul post la Paris. 

— Aşa mă gândeam şi eu, spuse Al Obaydi. Habar n-am 
cine ne mai reprezintă în Europa. A trecut mult timp de 
când am lucrat în partea asta de lume. 

— Ca să fiu sincer, suntem cam la pământ. Cei mai buni 
oameni ai noştri, inclusiv aşa-zişii studenţi pe care în trecut 
ne-am putut baza, au fost expulzați. Totuşi, ăsta nu-i un 
subiect pe care să-l discutăm la telefon. Când aţi dori să vin 
la dumneavoastră? 

— Sunteţi liber în după-amiaza aceasta, între patru şi 
cinci? 

Urmă o scurtă pauză, înainte ca generalul să răspundă: 

— Aş putea fi la dumneavoastră în jurul orei patru, dar 
trebuie ca la cinci să fiu înapoi, la biroul meu. Credeţi că 
avem suficient timp? 

— Sunt convins că în această oră o să mă puteţi pune pe 
deplin la curent, generale. 

Al Obaydi aşeză la loc receptorul, încheind o altă 
convorbire de rutină. 

Privi stăruitor al treilea nume de pe listă care, se temea 
el, se va dovedi mai greu de păcălit. 

Petrecu următoarele câteva minute repetând în gând 
întrebările pe care voia să le pună, apoi formă un număr 
interior. La telefon răspunse o domnişoară Saib. 

— Aveţi un subiect deosebit de discutat cu ministrul 
adjunct al Afacerilor Externe? întrebă ea. 

— Nu, răspunse Al Obaydi. Telefonez la cererea lui 
expresă. Sunt planificat pentru un scurt concediu la 
sfârşitul săptămânii şi ministrul adjunct şi-a exprimat clar 
dorinţa de a-mi face instructajul înainte de preluarea noului 

meu post la Paris. 

— O să vă caut eu, să vă comunic o oră, imediat ce voi 
avea ocazia să discut cererea dumneavoastră cu ministrul, 
promise domnişoara Saib. 

Al Obaydi puse jos receptorul. Nimic care să trezească 
vreo bănuială. Se uită din nou la blocnotes şi adăugă listei 
un semn de întrebare şi încă un cuvânt: 

Kalmar? Geneva. 

În următoarele patruzeci şi opt de ore, trebuia să se 
decidă în ce direcţie se va îndrepta. 


Prima întrebare pe care i-o puse Kratz lui Scott, în timpul 
călătoriei de la Kalmar la Stockholm, fu despre semnificaţia 
cifrelor 0-4-0-7-9-3. Scott se smulse dintr-un vis cu ochii 
deschişi, în care, călare pe un armăsar alb, o salva pe 
Hannah, şi reveni la realitatea ce părea mult mai puţin 
promițătoare. 

— Patru iulie, răspunse el. Ce dată mai bună ar fi putut 
găsi Saddam pentru a umili poporul american, ca să nu mai 
vorbim de un preşedinte nou ales. 

— Cel puţin, acum ştim care este termenul limită, spuse 
Kratz. 

— Da, şi asta ne lasă doar unsprezece zile, replică Scott. 
Într-un fel sau altul. 

— Totuşi, am pus mâna pe madam Bertha, îi reaminti 
Kratz, Încercând să-i schimbe dispoziția. 

— Adevărat, admise Scott. Şi unde ai de gând să o duci 
la prima ei întâlnire? 

— Până la capăt, îl asigură Kratz. Adică Iordania, unde aş 
vrea să ni te alături din nou. De fapt, echipa mea completă 
este deja la Stockholm, aşteptând s-o încarce, înainte de a 
începe călătoria spre Bagdad. Toată hârţogăraia ne-au 
rezolvat-o cei de la Langley, aşa că n-ar trebui să avem 
necazuri pe drum. Prima noastră problemă o să fie trecerea 
graniţei iordaniene dar, cum toţi avem documentele 
necesare cerute de Naţiunile Unite, câţiva dolari 
suplimentari, strecuraţi vameşului potrivit ar trebui să 

contribuie decisiv ca mâna cu ştampila să aterizeze pe 
pagina corespunzătoare a paşapoartelor noastre. 

— Cât timp estimezi că va dura călătoria până în 
lordania? întrebă Scott, amintindu-şi că propriul program 
era extrem de încărcat. 

— Şase sau şapte zile, cel mult opt. Am o echipă de şase 
oameni, toţi cu o experienţă de teren considerabilă. 
Niciunul nu va trebui să conducă mai mult de patru ore fără 
să beneficieze de şaisprezece ore de odihnă. Aşa că n-o să 
fie nevoie să ne oprim nicăieri, decât ca să alimentăm. 

Trecură pe lângă un panou indicând zece kilometri până 
la Stockholm. 

— Deci, am o săptămână, spuse Scott. 

— Da, şi trebuie să sperăm că asta îi va ajunge lui Bill 
O'Reilly ca să producă o nouă copie perfectă a Declaraţiei. 

— A doua oară ar trebui să-i fie mult mai uşor, aprecie 
Scott. Mai ales că fiecare din cererile lui a fost satisfăcută în 
câteva ore. Au trimis chiar şi nouă nuanţe de cerneală 
neagră de la Londra, cu Concorde, în dimineaţa următoare. 

— Aş vrea s-o putem pune pe madam Bertha în 
Concorde. 

Scott râse: 

— Ce mai poţi să-mi spui despre echipa ta de sprijin? 

— Cei mai buni pe care i-am avut vreodată, răspunse 
Kratz. Toţi au experienţă de front în mai multe războaie 
oficiale şi neoficiale. Cinci israeliți şi un kurd. 

Scott ridică o sprinceană. 

— Puţini oameni ştiu, continuă Kratz, că Mossadul are o 
secţie arabă, nu mare ca număr dar, după ce i-am 
antrenat, doar negrii Gurka sunt asasini mai buni. Testul va 
fi să-l poţi identifica pe kurd. 

— Câţi trec graniţa împreună cu noi? 

— Numai doi. Nu ne putem permite să arătăm ca o 
armată. Un mecanic şi un şofer. Cel puţin, aşa vor fi 
descrişi în foaia de parcurs, dar în ce mă priveşte, n-au 
decât o singură sarcină, să te ducă la Bagdad şi să te 
scoată de acolo cu Declaraţia de Independenţă, în cel mai 

scurt timp posibil. 

Scott privi fix, drept înainte. 

— Şi Hannah? întrebă el simplu. 

— Ar fi ca un premiu, dacă avem noroc, însă nu face 
parte din instructajul oamenilor mei. Eu cred că şi şansele 
de a o revedea sunt slabe, spuse Kratz în timp ce treceau 
pe lângă un panou cu „Bine aţi venit în Stockholm”. 

Scott începu să-şi lovească genunchii cu „biblia” Berthei. 

— Ai grijă de chestia asta, îl avertiză Kratz. Trebuie 
tradusă, altfel n-o să ştii cum să procedezi ca să te prezinţi 
doamnei aşa cum se cuvine. La urma urmei, numai palma 
şi vocea ta îi vor deschide inima. 

Scott aruncă o privire în jos, la manualul de o sută opt 
pagini şi se întrebă cât timp îi va trebui ca să-i stăpânească 
secretele, chiar după ce era tradusă în engleză. 

Kratz viră brusc la dreapta, fără să semnalizeze, şi o luă 
la vale pe o stradă pustie, paralelă cu o cale ferată scoasă 
din uz. Scott nu vedea în faţă decât un tunel, care aparent 
nu ducea nicăieri. 

Când ajunseră la o sută de metri de intrare, Kratz verifică 
în oglinda retrovizoare dacă nu-i urmărea cineva. Convins 
că erau singuri, semnaliza cu farurile de trei ori. O secundă 
mai târziu, de la ceea ce părea să fie celălalt capăt al unei 
găuri negre, primi acelaşi răspuns. Încetini şi intră în tunel, 
fără să aprindă farurile. Scott vedea acum doar lumina unei 
lanterne, care indica maşinii unde să oprească. 

Kratz urmă lumina şi se opri în faţa a ceea ce părea să fie 
un camion militar vechi. Era staționat în imediata apropiere 
a ieşirii de la celălalt capăt al tunelului. 

Sări din maşină şi Scott îl urmă fără zăbavă, încercând să 
se adapteze la semiîntuneric. Apoi, băgă de seamă că 
lângă fiecare latură a vehiculului stăteau trei bărbaţi. Cel 
mai apropiat luă poziţie de drepţi şi salută: 

— Bună dimineaţa, colonele, spuse el. 

— Dă-le repaus oamenilor, Feldman, şi vino să-l cunoşti 
pe profesorul Bradley, îi ceru Kratz. 

Scott aproape că izbucni în râs când titlul său academic 

fu rostit în prezenţa acelor oameni, însă pe feţele celor şase 
soldaţi care înaintaseră ca să-l întâmpine, nu se vedea 
niciun zâmbet. 

După ce Scott dădu mâna cu fiecare din ei, făcu un tur în 
jurul camionului. 

— Chiar credeţi că hârbul ăsta este în stare să o care pe 
madam Bertha până la Bagdad? îl întrebă neîncrezător pe 
Kratz. 

— Sergent Cohen! 

— Domnule? răspunse o voce din întuneric. 

— Tu eşti mecanicul specialist. De ce nu-l pui la curent 
pe profesorul Bradley? 

— Da, domnule. 

O altă figură apăru din beznă. Scott nu putu să-i vadă 
clar trăsăturile pentru că era acoperit de unsoare, dar după 
accentul lui presupuse că-şi petrecuse aproape toată viaţa 
la Londra. 

— Camionul greu expandat, tactic mobil sau CGETM a 
fost fabricat în Wisconsin. Are cinci viteze, patru înainte şi 
una în marşarier. Poate fi utilizat pe orice fel de teren, în 
aproape toate condiţiile meteorologice şi virtual în orice 
ţară. Cântăreşte douăzeci de tone şi poate transporta zece 
tone, dar cu greutatea asta la bord nu poţi risca să conduci 
cu mai mult de cincizeci de kilometri la oră. La o viteză mai 
mare, ar fi imposibil de oprit, deşi, dacă forţezi motorul, 
poate atinge şi două sute de kilometri pe oră. 

— Mulţumesc, Cohen. O piesă de echipament utilă, cred 
că vei fi de acord, spuse Kratz privind în spate, spre Scott. 
De ani de zile vrem una ca asta şi, dintr-o dată, apari tu pe 
scenă şi Unchiul Sam ne oferă peste noapte modelul 
prototip. Nu-i mai puţin adevărat că, la un cost de aproape 
un milion de dolari din banii contribuabililor, te-ai aştepta 
ca americanii să fie mai grijulii în privinţa persoanelor 
cărora le împrumută chestia asta. 

— Nu vreţi să prânziţi cu noi, profesore? întrebă bărbatul 
care îi fusese prezentat sub numele de Feldman. 

— Să nu-mi spuneţi că CGETM ştie şi să gătească, glumi 

Scott. 

— Nu, domnule, pentru asta trebuie să ne bizuim pe 
kurd. Specialitatea lui Aziz sunt hamburgerii cu cartofi pai. 
Dacă n-aţi mai încercat, pot fi destul de gustoşi. 

Toţi opt stăteau pe pământ, folosind dosul unei cutii de 
tablă, drept masă. Scott nu-şi amintea să-i fi plăcut 
vreodată mai mult un hamburger pârlit atât de tare în foc. 
Era bucuros şi de ocazia de a pălăvrăgi cu bărbaţii cu care 
urma să colaboreze la acţiune. Kratz începu să recapituleze 
diferitele planuri pentru eventualele situaţii neprevăzute pe 
care trebuiau să le aibă în vedere, o dată ce ajungeau la 
graniţa dintre lordania şi Irak. Lui Scott nu-i trebuiră decât 
câteva minute ca să-şi dea seama cât de profesionişti erau 
aceşti oameni şi să remarce dorinţa lor de a face parte din 
echipa finală. incepu să creadă că operaţiunea era în mâini 
bune şi că echipa lui Kratz nu fusese aleasă la întâmplare. 

După al treilea hamburger, îi păru rău când colonelul de 
la Mossad îi aminti că trebuia să prindă o cursă aeriană. Se 
ridică şi îi mulţumi bucătarului pentru memorabila masă. 

— Ne vedem în lordania, domnule, spuse sergentul 
Cohen. 

— La revedere, în lordania, răspunse Scott. 

In timp ce Scott era condus la aeroport, îl întrebă pe 
Kratz: 

— Cum o să-i selectezi pe cei doi? 

— O să decidă ei singuri. N-am nimic de-a face cu asta, 
nu sunt decât comandantul lor. 

— Ce vrei să spui? 

— Au de gând să facă un turneu de table, pe drumul spre 
lordania. Cei doi finalişti primesc ca premiu o călătorie de o 
zi la Bagdad, cu toate cheltuielile plătite. 

— Şi învinşii? 

— Primesc câte o vedere pe care scrie „Am vrea să fiți 
aici”. 

Capitolul Douăzeci şi Patru 


Hannah adună toate dosarele pe care ministrul adjunct 
de externe le-ar fi putut cere pentru şedinţa de la Consiliul 
Comandamentului Revoluţiei. 

Lucrând la ore pe care alţii le considerau doar de repaus 
şi de distracţii, îndeplinind sarcini la care ministrul nu se 
gândise vreodată că ar putea fi realizate, Hannah devenise 
repede indispensabilă. Ori de câte ori ministrul avea nevoie 
de ceva, acel ceva era deja pe biroul lui; putea să-i 
anticipeze orice dorinţă şi niciodată nu i se păruse că, 
pentru ceea ce făcea, ar trebui să fie lăudată. Programul ei 
devenise unul de rutină, rareori părăsind biroul în timpul 
zilei, sau casa, în timpul nopţii, iar posibilitatea de a intra în 
contact cu Saddam părea o himeră. Soţia ambasadorului 
încerca eroic s-o ajute în privinţa vieţii sociale şi chiar 
invitase odată un tânăr militar la cină. Era arătos, gândise 
Hannah, şi părea destul de plăcut, deşi de abia deschisese 
gura întreaga seară şi plecase pe neaşteptate, fără o vorbă. 
Poate că era ea incapabilă să ascundă faptul că bărbaţii nu 
o mai interesau. 

Hannah asistase la mai multe şedinţe cu miniştrii, chiar 
cu membri ai Consiliului Comandamentului Revoluţiei, 
inclusiv cu fratele vitreg al lui Saddam, ambasadorul 
Irakului la Naţiunile Unite în Geneva, dar nu se simţea mai 
aproape de Saddam decât fusese în perioada când locuise 
în căsuţa familiei Rubin din Chalk Farm. Era din ce în ce mai 
disperată şi începuse să se teamă că frustrarea ei ar putea 
deveni evidentă pentru toată lumea. Ca antidot, îşi 
îndreptase energia spre elaborarea de rapoarte despre 
cheltuielile interdepartamentale şi pusese la punct un 
sistem de înregistrare care ar fi stârnit invidia importantelor 
oficialități de la Whitehall. Dar unul din numeroasele lucruri 
învăţate de la Mossad, în timpul dificilelor zile de 
antrenament, era să aibă întotdeauna răbdare şi să fie 
pregătită, pentru că, în timp, era imposibil să nu apară o 

ocazie. 

Era devreme, într-o joi dimineaţă, iar cea mai mare parte 
a personalului din minister îşi începuse weekendul, când 
prima ocazie se ivi de la sine. Hannah bătea la maşină 
notele de la întâlnirea pe care ministrul adjunct o avusese 
în ziua precedentă cu noul şef al Reprezentanţei de la Paris, 
un domn Al Obaydi, când sună telefonul. Muhammad Said 
Al Zahiaf, ministrul de externe, dorea să vorbească cu 
adjunctul lui. 

Câteva clipe mai târziu, ministrul adjunct ieşi grăbit din 
birou şuierându-i lui Hannah ordinul de a-l urma. Hannah 
înşfăcă un blocnotes şi alergă după ministru, pe culoarul 
fără sfârşit. 

Deşi biroul ministrului de externe se afla doar la celălalt 
capăt al culoarului, Hannah nu fusese niciodată înăuntru. 
Când îşi urmă şeful, descoperi cu surprindere că, deşi 
încăperea avea un aer modern, senzaţia generală era 
apăsătoare, singura compensație fiind vederea panoramică 
spre Tigru. 

Ministrul Afacerilor Externe nu se obosi să se ridice de pe 
scaun, invitându-şi grăbit subordonatul să ia loc, de partea 
opusă a biroului, explicând că preşedintele ceruse un 
raport complet asupra subiectului pe care-l discutaseră în 
seara precedentă, la Consiliul Comandamentului Revoluţiei. 
Îi informă că secretara lui plecase acasă pentru weekend, 
aşa că  domnişoara Saib trebuia să stenografieze 
convorbirea lor. 

Lui Hannah discuţia care a urmat i se păru incredibilă. 
Dacă nu ar fi fost conştientă că ascultă doi miniştri care 
erau membri loiali ai Consiliului Comandamentului 
Revoluţiei, ar fi considerat conversaţia lor ca pe o mostră 
de propagandă neruşinată. Se părea că fratele vitreg al 
preşedintelui reuşise să fure Declaraţia de Independenţă 
din Arhivele Naţionale din Washington şi documentul era 
acum agăţat în pioneze pe un perete al camerei în care se 
întrunea Consiliul. 

Discuţia se concentră asupra modului în care vestea 

acestui triumf trebuia să fie adusă la cunoştinţa unei lumi 
uluite şi data care fusese aleasă pentru a asigura o 
audienţă cât mai mare. Se discutară şi detalii, ca de 
exemplu, în care din pieţele capitalei trebuia să-şi ţină 
preşedintele cuvântarea, înainte de a arde documentul în 
public, şi dacă era necesar să i se permită lui Peter Arnett 
sau lui Bernard Shaw de la CNN să-l filmeze pe preşedinte 
stând lângă pergament, în noaptea anterioară 
ceremonialului arderii documentului. 

Intâlnirea luă sfârşit după două ore şi Hannah se întoarse 
cu ministrul adjunct, în biroul lui. Fără să-i arunce nici 
măcar o privire, acesta îi ordonă să întocmească o sinteză a 
deciziilor luate în dimineaţa aceea. 

Lui Hannah îi fu necesar tot restul dimineţii ca să 
realizeze o primă ciornă, pe care ministrul o citi imediat. 
După ce făcu unele schimbări şi corecturi, îi ceru să 
redacteze forma finală, care urma să-i fie trimisă 
ministrului de externe cu recomandarea ca, dacă va 
beneficia şi de aprobarea lui, să fie înaintată preşedintelui. 

In seara aceea, pe când mergea spre casă pe străzile 
Bagdadului, Hannah se simţea neajutorată. Se întreba dacă 
era posibil să-i avertizeze pe americani. Desigur, aceştia 
elaborau contramăsuri pentru a încerca să recupereze 
Declaraţia sau, cel puţin, vor pune la punct un plan de 
represalii, atunci când vor afla ce zi fusese aleasă pentru 
spectacolul cu public al arderii Declaraţiei. 

Ştiau măcar unde se afla Declaraţia în clipa asta? Fusese 
Kratz informat? Se hotărâse Mossadul să-i pună la curent 
pe americani cu operaţia pe care o pregăteau de mai bine 
de un an? Incercau oare să ia legătura cu ea? Ce ar fi 
aşteptat Simon din partea ei? 

Se opri la o tutungerie şi cumpără trei cărţi poştale cu 
Saddam Hussein adresându-se Consiliului 
Comandamentului Revoluţiei. 

Mai târziu, în siguranţa dormitorului ei, scrise acelaşi 
mesaj către Ethel Rubin, David Kratz şi profesorul de studii 
arabice de la Universitatea londoneză. Spera că unul dintre 

ei va descoperi semnificaţia datei din colţul de sus din 
dreapta şi a pătratului mic, plin de stele, pe care-l 
desenase cu pastă pe peretele din ilustrată, lângă capul lui 
Saddam. 


— La ce oră ar trebui să plece cursa aeriană spre 
Stockholm? întrebă el. 

— Nu va mai dura mult, răspunse fata din spatele 
ghişeului SAS, de la aeroportul Charles de Gaulle. Avionul 
care a venit de la Stockholm tocmai a aterizat, aşa că mi-e 
greu să vă dau informaţii mai exacte. 

Incă o şansă de întoarcere, se gândi Al Obaydi. Dar, după 
întâlnirea cu şeful Securităţii statului şi, în dimineaţa 
următoare, cu ministrul adjunct al Afacerilor Externe, era 
încredinţat că amândoi nu prea puseseră mare preţ pe 
ceea ce le spusese el, considerându-le doar lucruri de 
rutină. Al Obaydi strecurase în conversaţie că era 
programat pentru un scurt concediu, înainte de a prelua 
noul post de la Paris. 

După ce Al Obaydi îşi recuperă bagajul de pe carusel, 
depuse la magazia de bagaje toate cele trei valize mari, 
păstrând doar o servietă voluminoasă. Se aşeză apoi pe un 
fotoliu în colţul sălii de aşteptare şi medită la acţiunile lui 
din cursul ultimelor câtorva zile. 

Şeful Securităţii statului nu avusese prea mult să-i ofere. 
Adevărul - chiar dacă nu avea de gând să recunoască - era 
că avea destule probleme pe plan intern ca să-şi mai bată 
capul şi cu ce se întâmpla în străinătate. Îi furnizase lui Al 
Obaydi un manual cu instrucţiuni nefolositoare despre 
precauţiile pe care trebuie să le ia orice cetăţean irakian 
când se află în Europa, inclusiv interdicţia de a face 
cumpărături la Marks & Spencer sau de a avea contacte 
sociale cu străinii, şi o colecţie la fel de perimată de 
fotografii ale agenţilor Mossad şi CIA care activau în 
Europa. După ce cercetase în grabă fotografiile, Al Obaydi 
n-ar fi fost surprins să afle că cei mai mulţi ieşiseră de ani 
buni la pensie şi chiar unii dintre ei îşi dăduseră obştescul 

sfârşit în chipul cel mai paşnic, în paturile lor. 

In ziua următoare, ministrul adjunct de externe fusese 
politicos, fără a fi prietenos. li dăduse câteva ponturi utile 
despre cum trebuie să se poarte la Paris, inclusiv care din 
ambasade ar fi fericite să trateze cu el, în ciuda poziţiei lor 
oficiale, şi care nu. Când ajunseseră la ambasada lordaniei 
şi la anexa irakiană, îi făcuse lui Al Obaydi un instructaj 
rapid privitor la personalul rezident. O lăsase acolo pe 
domnişoara Ahmed, pentru a garanta o oarecare 
continuitate. A descris-o ca plină de bunăvoință şi 
conştiincioasă, pe bucătar ca îngrozitor dar prietenos, şi pe 
şofer ca tâmpit dar curajos. Singurul avertisment discret 
fusese să se păzească de Abdul Kanuk, administratorul şef, 
un titlu minunat care nu-i descria adevărata poziţie, singura 
lui calificare fiind aceea că era văr îndepărtat al 
preşedintelui. Ministrul adjunct de externe avusese grijă să 
nu dea glas nici unei opinii personale, dar secretara 
ministrului, domnişoara Saib, îi făcu cadou încă un dosar. 
Acesta se dovedise a fi plin de informaţii utile despre cum 
să te descurci în Paris fără mulţi prieteni. Locuri unde ar fi 
binevenit şi altele pe care trebuia să le evite. 

Domnişoara Saib poate că ar fi trebuit să treacă Suedia 
pe lista locurilor de evitat. 

Al Obaydi nu se temea prea tare de călătorie, pentru că 
nu intenţiona să rămână în Suedia mai mult de câteva ore. 
Luase deja legătura cu inginerul şef de la Svenhalte AC, 
care-l asigurase că nu-i spusese nimic domnului Riffat 
despre telefonul primit, atunci când acesta revenise după- 
amiază. li confirmase de asemenea că madam Bertha, cum 
se încăpăţâna el să-i spună seifului, era fără doar şi poate 
în drum spre Bagdad. 

— Pasagerii pentru Stockholm sunt rugaţi... 

Al Obaydi îşi croi drum prin sala de aşteptare spre poarta 
de ieşire şi, după ce cartea de îmbarcare îi fu verificată, fu 
îndrumat spre un fotoliu la fereastră. Biletele pentru 
această porţiune a călătoriei nu urmau să fie incluse pe 
foaia de decont. 

În timpul zborului peste Europa de nord, gândurile lui Al 
Obaydi alunecară de la munca lui din Bagdad înapoi la 
weekendul pe care îl petrecuse cu mama şi cu sora lui. Ele 
îl ajutaseră să ia hotărârea finală. Mama lui nu avea niciun 
interes să părăsească căsuţa lor confortabilă de la periferia 
Bagdadului, iar ideea unei eventuale mutări la Paris îi 
displăcea profund. Aşa că, acum, Al Obaydi acceptase că 
nu mai avea nicio speranţă de scăpare: singurul viitor se 
afla în încercarea de a-şi asigura o poziţie de forţă în 
ministerul de externe. Nu avea nicio îndoială că acum 
putea să-i aducă preşedintelui un serviciu, care să-l facă 
indispensabil în ochii lui Saddam; putea chiar să-i ofere 
şansa de a deveni viitorul ministru de externe. La urma 
urmei, adjunctul urma să iasă la pensie peste doi ani iar 
avansările neaşteptate n-au surprins niciodată pe nimeni la 
Bagdad. 

Când avionul ateriza în Stockholm, Al Obaydi debarcă, 
folosind canalul diplomatic pentru a scăpa mai repede. 

Călătoria cu taxiul la Kalmar dură ceva mai mult de trei 
ore şi nou numitul ambasador îşi petrecu cea mai mare 
parte din timp privind fără ţintă pe fereastra soioasă, 
examinând priveliştea neobişnuită a unor dealuri verzi care 
se profilau pe un cer cenuşiu. Când taxiul se opri în sfârşit 
la intrarea atelierelor firmei Svenhalte AC, privirea lui Al 
Obaydi se fixă asupra bărbatului într-o haină lungă, maro, 
care părea că aşteaptă cam de multişor pe cineva. 

Al Obaydi băgă de seamă că bărbatul avea o expresie 
îngrijorată. Aceasta se transformă într-un surâs în clipa în 
care ambasadorul cobori din maşină. 

— O adevărată plăcere să vă întâlnesc, domnule Al 
Obaydi - rosti inginerul şef în engleză, limbă în care avea 
sentimentul că s-ar simţi amândoi în largul lor. Mă numesc 
Pedersson. Vă rog, vreţi să intraţi în biroul meu? 

După ce Pedersson comandă cafea - ce plăcut să guşti 
din nou un cappuccino, se gândi Al Obaydi - prima lui 
întrebare dovedi cât era de neliniştit. 

— Sper că nu am greşit cu nimic? 

— Nu, nu, protestă Al Obaydi pe care-l liniştiseră vorbele 
grăbite ale inginerului şef şi evidenta lui nelinişte. Vă asigur 
că e doar o verificare de rutină. 

— Domnul Riffat deţinea toate documentele necesare, 
atât de la Naţiunile Unite, cât şi de la guvernul 
dumneavoastră. 

Al Obaydi devenea conştient în mod dureros că avea de- 
a face cu un grup de profesionişti superantrenaţi. 

— Spuneaţi că au plecat de aici miercuri după-amiază? 
întrebă Al Obaydi, încercând să pară degajat. 

— Da, aşa este. 

— Cât credeţi că le va lua să ajungă la Bagdad? 

— Cel puţin o săptămână, poate zece zile cu camionul 
ăla vechi, dacă reuşesc până la urmă. 

Al Obaydi păru încurcat: 

— Un camion vechi? 

— Da, au venit s-o ridice pe madam Bertha într-un 
camion vechi militar. Deşi, trebuie să recunosc, motorul 
suna bine. Am făcut câteva fotografii pentru albumul meu. 
Vreţi să le vedeţi? 

— Fotografii ale camionului? întrebă Al Obaydi. 

— Da, de la fereastra mea, cu domnul Riffat stând lângă 
seif. Ei nu m-au observat. 

Pedersson deschise sertarul biroului şi scoase mai multe 
fotografii. Le împinse peste birou cu aceeaşi mândrie pe 
care un altul ar fi manifestat-o prezentându-i unui străin 
instantanee cu familia sa. 

Al Obaydi studie fotografiile cu atenţie. Câteva o 
prezentau pe madam Bertha în timp ce era aşezată în 
camion. 

— E vreo problemă? întrebă Pedersson. 

— Nu, nu, spuse Al Obaydi şi adăugă: ar fi posibil să obţin 
copii ale acestor fotografii? 

— Oh, sigur, vă rog, păstraţi-le, am o mulţime, răspunse 
inginerul şef arătând spre sertarul deschis. 

Al Obaydi ridică servieta, o deschise şi aşeză fotografiile 
într-un compartiment separat, apoi scoase altele, care-i 

aparţineau. 

— Dacă tot sunt aici, poate m-aţi putea ajuta într-o altă 
problemă minoră? 

— Orice, spuse grăbit Pedersson. 

— Am câteva fotografii ale unor foşti funcţionari de stat 
şi mă gândesc că printre cei care au venit s-o ridice pe 
madam Bertha s-ar putea să fie şi unii dintre ei. Mi-aţi fi de 
mare ajutor dacă aţi arunca o privire, poate recunoaşteţi pe 
cineva. 

Încă o dată, Pedersson păru nesigur, însă luă fotografiile 
şi le studie amănunţit, pe fiecare în parte. Repetă „Nu, nu, 
nu” de mai multe ori, până ajunse la una pe care o examina 
îndelung. Al Obaydi se aplecă nerăbdător înainte. 

— Da, spuse în cele din urmă Pedersson. Deşi probabil că 
a fost făcută acum câţiva ani. Acesta este domnul Riffat. Nu 
s-a îngrăşat deloc, dar e mai în vârstă şi părul i-a încărunţit. 
Un bărbat foarte meticulos, adăugă Pedersson. 

— Da, domnul Riffat este un bărbat foarte meticulos, 
repetă Al Obaydi, aruncând o privire detaliilor tipărite în 
arabă pe spatele fotografiilor. Va fi o mare uşurare pentru 
guvernul meu să afle că domnul Riffat este cel care se 
ocupă de această operaţie deosebită. 

Pedersson zâmbi pentru prima oară, în timp ce Al Obaydi 
îşi bea ultimele picături de cafea. 

— Mi-aţi fost de mare ajutor, spuse ambasadorul. Se 
ridică şi adăugă: sunt sigur că guvernul meu va mai avea 
nevoie de serviciile dumneavoastră în viitor, însă v-aş fi 
îndatorat dacă nu aţi menţiona nimănui această întâlnire. 

— Cum doriţi, spuse Pedersson în timp ce se întorceau în 
curte. 

Faţa îi rămase zâmbitoare în timp ce urmărea taxiul 
ieşind pe poarta fabricii, ducându-l înapoi pe distinsul lui 
client. Dar gândurile nu se potriveau cu expresia feţei. 

— Ceva nu-i în regulă, mormăi pentru sine. Nu cred că 
domnul ăsta este convins că madam Bertha se află în 
siguranţă şi sunt sigur că nu-i un prieten al domnului Riffat. 

Scott descoperi cu surprindere că îl plăcuse pe Dollar Bill 
chiar din clipa în care îl întâlnise. O dată ce văzuse o 
mostră a muncii lui, pe lângă simpatie, se adăugase şi 
respectul. 

Scott ateriză la San Francisco şaptesprezece ore după ce 
decolase din Stockholm. CIA trimisese o maşină să-l 
aştepte la aeroport. Fu condus în mare grabă spre Marin 
County şi, în mai puţin de o oră, maşina se opri în faţa casei 
de oaspeţi a CIA. 

După ce apucă să doarmă un pic, Scott se sculă pentru 
prânz, sperând să-l întâlnească imediat pe Dollar Bill, dar, 
spre dezamăgirea sa, falsificatorul nu era de zărit nicăieri. 

— Domnul O'Reilly serveşte micul dejun la şapte şi nu 
mai apare până la cină, domnule, îi explică valetul. 

— Şi între timp cu ce se hrăneşte? întrebă Scott. 

— La douăsprezece îi duc o tabletă de ciocolată şi o cană 
cu apă, iar la şase o halbă de Guinness. 

După prânz, Scott citi un memorandum despre cele 
întâmplate la Departamentul de Stat în timpul absenței lui 
şi apoi petrecu restul după-amiezii în sala de gimnastică de 
la subsol. In jurul orei cinci, isprăvi, împleticindu-se, 
antrenamentul, îşi obloji locurile dureroase din cauza 
exerciţiului şi vreo două contuzii apărute în urma loviturilor 
administrate de instructorul de judo. 

— Nu-i rău pentru treizeci şi şase de ani, îi spuse 
condescendent instructorul, care părea doar cu o idee mai 
tânăr. 

Scott zăcu în cadă, în apă fierbinte, încercând să-şi aline 
durerile, în timp ce întorcea paginile „bibliei” lui madam 
Bertha. Documentul fusese deja tradus de şase specialişti 
în arabă de la şase universităţi situate pe o rază de optzeci 
de kilometri în jurul locului unde îşi muia acum oasele. Li se 
dăduseră fiecăruia câte două capitole neconsecutive. 
Dexter Hutchins nu lenevise de la întoarcerea lui. 

Când Scott cobori la cină, încă simțindu-se un pic 
înţepenit, îl găsi pe Dollar Bill în salonaş, stând cu spatele 
la foc şi sorbind, cu înghiţituri mici, dintr-un pahar cu apă. 

— Ce aţi vrea să beţi, domnule profesor? întrebă valetul. 

— O bere cu limonada, foarte slabă, răspunse Scott 
înainte de a se prezenta lui Dollar Bill. 

— Profesore, eşti aici fiindcă aşa ai vrut sau pur şi simplu 
te-au arestat pentru că ai condus maşina în stare de 
ebrietate? fu prima întrebare a lui Dollar Bill. 

Era evident că se decisese să-i facă lui Scott viaţa la fel 
de grea cum i-o făcuse şi instructorul de judo. 

— Mi-e teamă că eu am vrut-o, răspunse Scott cu un 
zâmbet. 

— Dintr-un astfel de răspuns, pot să deduc doar că 
predai fie o materie nouă, fie una fără niciun folos 
muritorilor în viaţă, îl asigură Dollar Bill. 

— Predau dreptul constituţional, îl lămuri Scott, dar mă 
specializez în logică. 

— Atunci, poţi să le realizezi pe amândouă imediat, îl 
asigură Dollar Bill, în timp ce Dexter Hutchins intră în 
cameră. 

— Aş vrea un gin tonic, ceru Dexter scuturând călduros 
mâna lui Scott. Imi pare rău că nu te-am prins mai 
devreme, dar tipii ăia de la centrală nu s-au dezlipit de 
telefon toată după-amiaza. 

— Există o mulţime de motive să te păzeşti de semenii 
tăi, observă Dollar Bill, iar domnul Hutchins tocmai ne-a 
demonstrat două din ele, cerând un gin tonic. 

Charles reveni o clipă mai târziu aducând berea cu 
limonadă şi gin tonicul pe o tavă de argint pe care le-o 
prezentă lui Scott şi directorului adjunct. 

— In studenţia mea nu exista logică, spuse Dollar Bill 
după ce Dexter Hutchins le propusese să meargă la cină. 
Trinity College din Dublin n-ar fi vrut să aibă de-a face cu 
subiectul ăsta. Nu-mi pot aminti niciun eveniment din 
istoria Irlandei în care vreunul din compatrioţii mei să se fi 
bazat pe logică. 

— Ce ai studiat? întrebă Scott. 

— O mulţime din Fleming, un pic din Joyce, câteva 
momente dedicate lui Platon şi Aristotel, dar mă tem că nu 

suficiente ca să atragă atenţia vreunui membru al comisiei 
de examinare. 

— Şi cum iese Declaraţia? îl întrebă Dexter, ca şi cum n- 
ar fi urmărit conversaţia. 

— Domnul Hutchins e un maniac al eticii muncii, 
profesore, remarcă Dollar Bill în timp ce în faţa lui era 
plasat un bol de supă. Notează, e un bărbat care s-ar baza 
pe logică pentru a ieşi din necaz. Totuşi, pentru că în viaţă 
niciodată o masă nu se oferă gratis, o să încerc să răspund 
la întrebarea temnicerului meu. Astăzi am terminat textul, 
aşa cum a fost scris de Timothy Matlock, asistentul 
secretarului Congresului. Ştiţi, i-au trebuit şaptesprezece 
ore pentru asta. Mi-e teamă că mie mi-a luat ceva mai 
mult. 

— Şi cât crezi că va mai dura ca să termini şi iscăliturile? 
insistă Dexter. 

— Eşti mai rău decât papa lulius al II-lea, care îl întreba 
mereu pe Michelangelo cât va dura terminarea tavanului 
Capelei Sixtine, ripostă Dollar Bill în timp ce valetul 
strângea holurile de supă. 

— Iscăliturile, îi ceru Dexter. Iscăliturile! 

— O, bărbat nerăbdător şi lipsit de rafinament! 

— Shaw, interveni Scott. 

— Imi placi din ce în ce mai mult, profesore, declară 
Dollar Bill. 

— Iscăliturile, insistă Dexter în timp ce Charles aşeza o 
tocană irlandeză pe masă. 

Dollar Bill se servi imediat. 

— Acum înţeleg de ce eşti doar director adjunct, spuse 
Dollar Bill. Nu-ţi dai seama, omule, că sunt cincizeci şi şase 
de nume pe documentul original, fiecare din ele o 
adevărată operă de artă? Dacă-mi dai voie, îţi demonstrez 
imediat. Hârtie, te rog, Charles. Am nevoie de hârtie. 

Valetul luă un blocnotes care stătea lângă telefon şi îi 
aşeză la îndemâna lui O'Reilly. Dollar Bill scoase un condei 
dintr-un buzunar interior şi începu să scrie rapid. 

Le arătă celor doi comeseni ce scrisese: „Domnului 

O'Reilly i se permite să folosească fără restricţii elicopterul 
companiei, oricând doreşte”. 

— Ce dovedeşte asta? întrebă Dexter. 

— Răbdare, domnule Hutchins, răbdare, ceru Dollar Bill 
în timp ce lua înapoi bucata de hârtie. 

O semnă mai întâi cu numele lui Dexter Hutchins şi apoi, 
schimbând condeiul, scrise „Scott Bradley”. Încă o dată, le 
îngădui să-i studieze eforturile. 

— Dar cum...? începu Scott. 

— În cazul tău, profesore, a fost uşor. Am avut nevoie 
doar de registrul vizitatorilor. 

— Dar eu n-am semnat registrul, protestă Dexter. 

— Mărturisesc că ar fi o chestie ciudată s-o faci, când eşti 
directorul adjunct, spuse Dollar Bill, dar în cazul tău nimic 
nu m-ar surprinde. Totuşi, domnule Hutchins, ai obiceiul 
nesuferit de a te semna şi de a pune data pe coperta 
interioară a oricărei cărţi pe care o cumperi. Bănuiesc că, 
atunci când este vorba de o ediţie princeps, asta ar putea fi 
soluţia de a te apropia cel mai mult de posteritate. Făcu o 
pauză. Dar ajunge cu atâta pălăvrăgeală. Amândoi puteţi 
vedea la ce treabă m-am înhămat. 

Fără alt comentariu, Dollar Bill îşi împături şervetul, se 
ridică de la masă, lăsându-şi tocana pe jumătate 
nemâncată şi părăsi încăperea. Cei doi săriră în picioare şi 
îl urmară în grabă spre aripa vestică a clădirii, fără să 
scoată un cuvânt. După ce urcară o scară mică cu trepte de 
piatră, intrară în camera de lucru a lui Dollar Bill. 

Pergamentul se odihnea pe o planşetă de arhitect, sub o 
lumină puternică. Amândoi bărbaţii traversară camera, se 
opriră lângă planşetă şi studiară textul final. Scrisul se 
întindea până deasupra unui spaţiu larg, gol, acoperit de 
nişte cruciuliţe fine făcute cu creionul, care aştepta cele 
cincizeci şi şase de semnături. 

Scott privi lung opera, căzut în admiraţie. 

— Dar, de ce n-ai... 

— Căutat o ocupaţie decentă? îl întrerupse Dollar Bill, 
anticipând întrebarea. Şi să termin ca învăţător la Wexford 

sau poate să mă caţăr pe înălțimile ameţitoare ale unui 
post de consilier la Dublin? Nu, domnule, mai degrabă aş 
prefera un popas din când în când la închisoare, decât să 
fiu considerat mediocru de către semenii mei. 

— Peste câteva zile trebuie să ne părăseşti, tinere? îl 
întrebă Dexter Hutchins pe Scott. 

— Kratz a telefonat în după-amiaza asta, răspunse Scott, 
întorcându-se spre directorul adjunct. Mi-a spus că noaptea 
trecută au prins feribotul Trelleborg - Sassnitz. Acum se 
îndreaptă spre sud şi speră să traverseze Bosforul luni 
dimineaţă. 

— Ceea ce înseamnă că miercurea viitoare ar trebui să 
fie la graniţa cu Irakul. 

— Cel mai potrivit timp al anului ca să navighezi prin 
Bosfor, declară Dollar Bill. Mai ales dacă speri să întâlneşti 
o fată remarcabilă când ajungi dincolo, adăugă el, 
ridicându-şi privirea spre Scott. Cred că ar fi mai bine să 
termin Declaraţia până luni, nu-i aşa, profesore? 

— Cel mai târziu, decretă Hutchins, în timp ce Scott 
privea în jos, la micuțul irlandez. 

Capitolul Douăzeci şi Cinci 


Când Al Obaydi reveni la Paris, îşi recuperă bagajele de 
la centrul de depozitare cu orar permanent, apoi se aşeză 
la coada pentru taxiuri. 

li dădu şoferului o adresă, fără să-i spună că era a anexei 
irakiene de la ambasada lordaniei - unul din ponturile din 
materialul domnişoarei Saib cu „ce să faci şi să nu faci în 
Paris”. Nu prevenise personalul ambasadei că urma să 
sosească în acea zi. Oficial nu trebuia să-şi preia postul 
decât peste două săptămâni şi s-ar fi dus direct în lordania, 
chiar în seara aceea, dacă ar fi avut o legătură aeriană. 
Când îşi dăduse seama cine era domnul Riffat, ştiuse că va 
trebui să se întoarcă la Bagdad, cât mai repede posibil. 
Dacă-i raporta direct ministrului de externe, ar fi mers pe 
canalele oficiale normale. Asta i-ar fi protejat poziţia, având 
în acelaşi timp şi garanţia că preşedintele ar şti exact cine 
trăsese semnalul de alarmă referitor la un posibil atentat la 
viaţa lui şi care ambasador, indiferent cât de apropiată le 
era înrudirea, nici măcar nu-şi mişcase fundul pentru 
verificările de rutină. 

Taxiul îl lăsă pe Al Obaydi în faţa anexei ambasadei din 
strada Neuilly. Işi scoase valizele din portbagaj, fără vreun 
ajutor din partea şoferului, care se încăpăţânase să rămână 
în spatele volanului. 

Uşa de la intrarea ambasadei se deschise la început doar 
vreo doi centimetri, apoi, brusc, larg de tot şi un bărbat de 
vreo patruzeci de ani ţâşni pe scări spre el, urmat de două 
fete şi un bărbat mai tânăr. 

— Excelenţă, Excelenţă, exclamă primul, îmi pare rău, vă 
rog să mă iertaţi, dar habar n-aveam că trebuie să sosiți. 

Tânărul înşfăcă două valize, iar fetele le luară pe 
celelalte trei care mai rămăseseră. 

Al Obaydi nu fu surprins să afle că bărbatul care 
coborâse primul treptele era Abdul Kanuk. 

— Ni s-a spus că veţi sosi peste două săptămâni, 

Excelenţă. Credeam că sunteţi încă la Bagdad. Sper că nu o 
să consideraţi că am fost nepoliticoşi. 

Al Obaydi nu făcu nicio încercare să întrerupă fluxul 
continuu de linguşeli care se revărsa din gura bărbatului, 
considerând că până la urmă acesta o să obosească. In 
orice caz, Kanuk nu era tipul care să se pună rău cu cineva 
încă din prima zi. 

— Ar dori Excelenţa Voastră să facă un tur al reşedinţei 
noastre, în timp ce camerista vă desface bagajele? 

Deoarece existau câteva întrebări la care Al Obaydi 
bănuia că numai acest bărbat ar putea să-i răspundă, 
profită de propunere. Cu administratorul şef pe post de 
ghid competent, Al Obaydi vizită reşedinţa şi, în plus, 
ascultă un şuvoi neîntrerupt de bârfeli. După câteva 
minute, se plictisi să-l mai asculte; era preocupat de lucruri 
mult mai importante. Îşi dorea să fie condus în camera lui şi 
lăsat singur, să aibă o şansă de a medita. Primul avion spre 
lordania nu era decât a doua zi dimineaţa şi trebuia să se 
gândească la modul în care îşi va prezenta descoperirile 
ministrului de externe. 

În timp ce i se prezenta viitorul lui birou, cu vedere spre 
un Paris care trecea de la semiobscuritatea amurgului la 
lumina artificială a nopţii, administratorul spuse ceva ce Al 
Obaydi recepţionă cu o ureche distrată. Avu sentimentul că 
ar fi trebuit să fie mai atent. 

— Excelenţă, îmi pare rău să vă spun că secretara 
dumneavoastră este în concediu. Ca şi ceilalţi membri ai 
personalului, domnişoara Ahmed nu vă aştepta înainte de 
două săptămâni. Ştiu că planificase să se întoarcă la Paris 
cu o săptămână înainte de sosirea dumneavoastră, ca totul 
să fie pregătit în momentul venirii dumneavoastră. 

— Nu-i nicio problemă, îl asigură Al Obaydi. 

— Desigur că o cunoaşteţi pe domnişoara Saib, secretara 
ministrului adjunct de externe. 

— Am întâlnit-o când eram la Bagdad, răspunse Al 
Obavydi. 

Administratorul şef dădu din cap şi păru să ezite o clipă. 

— Cred că o să mă odihnesc puţin înainte de cină, spuse 
ambasadorul, profitând de oprirea temporară a şuvoiului 
care, altfel, părea fără de sfârşit. 

— Excelenţă, o să vă trimit un platou rece în cameră. Ora 
opt v-ar conveni pentru cină? 

— Mulţumesc, spuse Al Obaydi într-o încercare de a pune 
capăt conversaţiei. 

— Credeţi că ar trebui să vă pun paşaportul şi biletele în 
seif, cum procedam întotdeauna pentru ambasadorul 
precedent? 

— O idee bună, zise Al Obaydi, încântat că, în sfârşit, 
găsise o modalitate să scape de administratorul şef. 


Scott aşeză la loc receptorul şi se întoarse spre Dexter 
Hutchins care se lăsase pe spate în fotoliul mare de piele 
de la birou, cu mâinile împreunate la ceafă şi o expresie 
întrebătoare pe faţă. 

— Deci, unde se află? întrebă Dexter. 

— Din motive evidente, Kratz nu mi-ar furniza poziţia 
exactă dar, după cum avansează acum, crede că vor 
ajunge la graniţa iordaniană în cel mult trei zile. 

— Atunci, să ne rugăm ca ministrul irakian al Industriilor 
să fie atât de ineficient pe cât persistă experţii noştri să ne 
spună că este. Dacă e aşa, ar trebui ca avantajul să fie de 
partea noastră, cel puţin câteva zile. La urma urmei, ne-am 
pus în mişcare în clipa în care au fost ridicate sancţiunile şi, 
până la apariţia voastră la Kalmar, în ultimii doi ani 
Pedersson nu auzise o vorbuliţă de la nimeni. 

— De acord. Dar sunt îngrijorat că Pedersson ar putea să 
fie singura verigă slabă din lanţul lui Kratz. 

— Când eşti pe cale să-ţi asumi astfel de riscuri, niciun 
plan nu poate fi complet sigur, remarcă Dexter. 

Scott aprobă în tăcere. 

— Şi dacă e la mai puţin de trei zile de graniţă, luni 
noaptea va trebui să prinzi cursa aeriană spre Amman, 
presupunând că până atunci domnul O'Reilly îşi termină 
semnăturile. 

— Nu cred că asta mai este o problemă, îl asigură Scott. 

— De ce? Când m-am uitat eu ultima oară la pergament, 
mai avea încă o mulţime de semnături de copiat. 

— Nu pot fi atât de multe, zise Scott, pentru că domnul 
Mendelssohn a venit azi dimineaţă de la Washington cu 
avionul ca să expertizeze rezultatul şi se pare că asta-i 
singura opinie care-l interesează pe Bill. 

— Atunci hai să mergem să ne lămurim şi noi, propuse 
Dexter smucindu-se din scaun. 

In timp ce părăseau biroul şi-şi făceau drum pe coridor, 
Dexter întrebă: _ 

— Şi cum merge cu „biblia” Berthei? In dimineaţa asta 
am răsfoit câteva pagini din introducere şi nici măcar n-am 
început să înţeleg de ce indicatoarele se fac din roşii, verzi. 

— Numai un singur bărbat o cunoaşte pe madam Bertha 
mai intim decât mine şi în clipa asta tânjeşte după ea în 
Scandinavia, îl asigură Scott în timp ce urcau treptele de 
piatră spre camera de lucru a lui Dollar Bill. 

— Am înţeles că Charles ţi-a pregătit o pereche specială 
de pantaloni, spuse Dexter. 

— Şi-mi vin perfect, răspunse Scott cu un zâmbet. 

Odată ajunşi la capătul treptelor, Dexter era gata să dea 
buzna înăuntru, când Scott îi puse o mână pe umăr: 

— Poate ar trebui să batem? Ar putea să... 

— Următoarea chestie o să fie să-mi ceri să-i spun 
„domnule”. 

Scott zâmbi în timp ce Dexter ciocănea încetişor şi, 
neprimind niciun răspuns, deschise uşurel uşa. Se furişară 
înăuntru: domnul Mendelssohn era aplecat peste 
pergament, cu o lupă în mână. 

— Benjamin Franklin, John Morton şi George Clymer, 
mormăia custodele. 

— Am avut o mulţime de necazuri cu Clymer, interveni 
Dollar Bill care se uita pe fereastra cu vedere spre golf. Din 
cauza înfloriturilor din semnătura afurisitului, pe care a 
trebuit să le fac dintr-o trăsătură. O să găseşti vreo două 
sute de încercări la coşul de gunoi. 

— Ne putem şi noi apropia de planşetă? întrebă Dexter. 

Dollar Bill se întoarse şi le făcu semn să se apropie. 

— Bună ziua, domnule Mendelssohn. Sunt Dexter 
Hutchins, directorul adjunct al CIA 

— Ai putea fi şi altceva? întrebă Dollar Bill. 

Dexter ignoră comentariul şi îl întrebă pe Mendelssohn: 

— Care-i verdictul dumneavoastră, domnule? 

Dollar Bill continua să privească indiferent pe fereastră. 

— Este tot atât de bună ca şi copia pe care o avem 
expusă acum la Arhivele Naţionale. 

— Sunteţi prea generos, domnule, spuse Dollar Bill, care 
se întoarse în sfârşit spre ei. 

— Dar nu înţeleg de ce aţi ortografiat corect cuvântul 
„Britanici” şi nu cu doi „t”, aşa cum este în original, îşi 
arătă nedumerirea Mendelssohn, întorcându-şi din nou 
atenţia spre document. 

— Sunt două motive, răspunse Dollar Bill, în timp ce şase 
ochi bănuitori îl examinau stăruitor. Primul, dacă schimbul 
are loc cu succes, Saddam nu va putea să afirme că 
originalul se mai află în posesia lui. 

— Isteaţă chestie, zâmbi Scott. 

— Şi al doilea? se interesă Dexter, încă bănuitor în 
privinţa motivelor micuţului irlandez. 

— O să-l oprească pe profesor să aducă înapoi asta şi să 
încerce s-o dea drept original. 

Scott râse: 

— Întotdeauna gândeşti ca un criminal. 

— Ai face bine să gândeşti şi tu la fel în următoarele 
câteva zile, dacă vrei să-i vii de hac lui Saddam, îl avertiză 
Dollar Bill în timp ce Charles intra în cameră, aducând o 
halbă de Guinness pe o tavă de argint. 

Dollar Bill îi mulţumi lui Charles, îşi luă răsplata de pe 
tavă şi se îndreptă spre latura îndepărtată a camerei, 
înainte de a lua prima înghiţitură. 

— Pot să întreb...? începu Scott. 

— Odată am răsturnat binecuvântatul nectar peste 
gravura unei bancnote de o sută de dolari la care 

muncisem timp de trei luni. 

— Şi ce ai făcut atunci? se arătă curios Scott. 

— Mă tem că m-am mulţumit cu una mai puţin bună şi 
asta m-a făcut să poposesc la mititica pentru alţi cinci ani. 

Chiar şi Dexter izbucni în hohote. 

— Totuşi, cu ocazia asta îmi ridic paharul pentru Matthew 
Thornton, semnatarul final al documentului. Îi doresc 
sănătate, oriunde s-ar afla, în ciuda t-urilor lui blestemate. 

— Pot deci, acum, să iau capodopera asta de aici? 
întrebă Scott. 

— Nu încă, tinere, îl opri Dollar Bill. Mă tem că trebuie să 
mai suporţi compania mea încă o noapte, adăugă el şi apoi 
îşi aşeză băutura pe pervazul ferestrei şi reveni la 
document. Vezi tu, singurul nostru adversar este acum 
timpul. După opinia domnului Mendelssohn pergamentul dă 
senzaţia că ar fi din 1830. Am dreptate, domnule? 

Custodele aprobă tăcut şi îşi ridică mâinile, cerându-şi 
parcă scuze pentru menţionarea unui defect atât de 
neînsemnat. 

— Şi ce se poate face? întrebă Dexter Hutchins. 

Dollar Bill răsuci un întrerupător şi lămpile cu xenon de 
deasupra biroului îşi îndreptară strălucirea asupra 
pergamentului şi inundară camera în lumină, făcând-o să 
semene cu un platou de filmare. 

— Până mâine dimineaţă la nouă pergamentul va fi mai 
aproape de 1776. Chiar dacă, pentru că nu aţi reuşit să-mi 
daţi suficient timp, o să ratez cu câţiva ani perfecțiunea, 
sunt convins că în lrak nu există nimeni în stare să 
aprecieze diferenţa, doar dacă au o aparatură de datare cu 
carbon 14 şi ştiu cum s-o folosească. 

— Atunci, nu ne rămâne decât să sperăm că originalul nu 
a fost deja distrus, spuse Dexter Hutchins. 

— Nicio şansă, afirmă Scott. A 

— Ce te face să te simţi atât de încrezător? Intrebă 
Dexter. 

— Saddam şi-ar dori ca, în ziua când va distruge 
pergamentul, lumea întreagă să fie martora evenimentului. 

Sunt sigur de asta. 

— Atunci, cred că un toast ar fi la ordinea zilei, propuse 
irlandezul. Adică, cu permisiunea graţioasei mele gazde. 

— Un toast, Bill? întrebă directorul adjunct, părând 
surprins. La ce te gândeşti? continuă el bănuitor. 

— Pentru Hannah, spuse micuțul irlandez, oriunde s-ar 
afla ea. 

— De unde ştii? întrebă Scott. N-am pomenit niciodată 
numele ei. 

— Nici nu era nevoie, când îl scrii pe orice, de la dosul 
plicurilor până la ferestrele aburite. Profesore, sunt sigur că 
este o persoană deosebită. 

Îşi ridică paharul şi repetă „Pentru Hannah”. 


Administratorul şef aşteptă  răbdător până când 
camerista părăsi camera cu tava cu resturile cinei 
ambasadorului. Abia atunci închise uşa de la celălalt capăt 
al coridorului. 

Mai lăsă să treacă două ore, aşteptând ca tot personalul 
ambasadei să se culce. Fiind convins că era singurul treaz, 
se furişă în biroul lui de la parter şi căută un număr de 
telefon în Geneva. Îl formă încet şi cu grijă. Sună mult timp 
înainte ca, în sfârşit, să i se răspundă. 

— Trebuie să vorbesc cu domnul ambasador, şopti el. 

— Excelenţa sa s-a retras în dormitor acum câtva timp, 
spuse o voce. Va trebui să sunaţi din nou mâine dimineaţă. 

— Treziţi-l! Spuneţi-i că-l caută Abdul Kanuk din Paris. 

— Dacă insistaţi. 

— Insist. _ 

Aşteptarea fu destul de lungă. Intr-un târziu, o voce 
somnoroasă se auzi în receptor: 

— Sper că e important, Abdul. 

— Al Obaydi a sosit neanunţat la Paris, cu două 
săptămâni mai devreme. 

— M-ai sculat la miezul nopţii ca să-mi spui asta? 

— Dar nu a venit direct de la Bagdad, Excelenţă. A făcut 
un mic ocol. 

— Cum poţi fi atât de sigur? întrebă vocea, acum sunând 
ceva mai trează. 

— Pentru că am paşaportul lui. 

— Dar e în concediu, prostule. 

— Ştiu. Dar, de ce să-ţi petreci ziua într-un oraş care nu 
prea excelează în atracţii pentru turişti? 

— Lasă-te de ghicitori. Dacă ai ceva să-mi spui, spune. 

— După viza de pe paşaportul lui, ambasadorul Al Obaydi 
a făcut astăzi, mai devreme, o vizită la Stockholm şi s-a 
întors la Paris în aceeaşi seară. Concepţia mea despre un 
concediu este cu totul alta. 

— Stockholm... Stockholm... Stockholm... repetă vocea 
de la capătul firului, ca şi cum încerca să înţeleagă 
semnificaţia cuvântului. O pauză, şi apoi: Seiful. Sigur. 
Probabil că a fost la Kalmar să verifice seiful lui Sayedi. A 
reuşit să descopere ceva şi s-a gândit că e mai nimerit să 
nu mă informeze. Oare Bagdadul este la curent cu ceea ce 
urmăreşte? 

— Habar n-am, Excelenţă, se scuză administratorul. Dar 
ştiu că se întoarce la Bagdad mâine, cu avionul. 

— Dar este în concediu, de ce s-ar întoarce aşa repede la 
Bagdad? 

— Poate că nu consideră postul de şef al Reprezentanţei 
din Paris o recompensă suficientă, Excelenţă. Ar putea să 
vizeze o răsplată mai mare?! 

Urmă o pauză lungă, înainte ca vocea din Geneva să 
spună: 

— Ai făcut bine, Abdul. Ai avut dreptate să mă trezeşti. 
Va trebui să telefonez la Kalmar mâine dis-de-dimineaţă. 
Dis-de-dimineaţă, repetă el. 

— Aţi promis, Excelenţă, că dacă voi mai reuşi să vă fiu 
de folos... 


Imediat ce Martin le turnă amândurora ceva de băut, 
Tony Cavalli îl puse la curent pe tatăl său. 
— Arestat într-o încăierare la un bar, repetă bătrânul 
Cavalli, după ce ascultă raportul fiului său. 

— Da, confirmă Tony, aşezând un dosar pe masă, lângă 
el. În plus a primit pedeapsa maximă, treizeci de zile. 

— Treizeci de zile? întrebă neîncrezător tatăl. 

Bătrânul făcu o scurtă pauză după care adăugă: 

— Ce instrucţiuni i-ai dat Laurei? 

— Să aştepte până pe 15 iulie, când Dollar Bill va fi 
eliberat, răspunse Tony. _ 

— De data asta unde l-au închis? In închisoarea locală? 

— Nu. După dosarele curţii districtuale din Fairmont, l-au 
aruncat în închisoarea federală. 

— Pentru că a fost implicat într-o încăierare, se miră 
bătrânul. N-are niciun sens. 

Se uită în sus, la Declaraţia de Independenţă de pe 
peretele din spatele biroului său şi tăcu din nou câteva 
clipe. 

— Pe cine avem înăuntru? 

Cavalli deschise dosarul de pe masă şi extrase o coală de 
hârtie. 

— Un ofiţer din conducere şi şase deţinuţi, răspunse, 
întinzându-i tatălui său coala, mulţumit că-i anticipase 
întrebarea. 

Bătrânul studie câtva timp lista cu nume, înainte de a 
vorbi iar, umezindu-şi buzele. 

— Eduardo Bellati ar trebui să fie cel mai potrivit, zise el 
privindu-şi fiul. Dacă-mi amintesc bine, a fost condamnat la 
nouăzeci şi nouă de ani pentru că l-a făcut zob pe un 
judecător care-i stătuse odată în cale. 

— Corect, şi mai mult, întotdeauna a fost mulţumit să 
omoare pe cineva pentru un pachet de ţigări, confirmă 
Tony. Aşa că, dacă are el grijă de Dollar Bill înainte de 15 
iulie, ne-ar economisi un sfert de milion de dolari. 

— Ceva nu-i în regulă, mormăi bătrânul Cavalli, jucându- 
se cu whiskyul de care nu se atinsese. Poate că este timpul 
să săpăm ceva mai adânc, adăugă ca pentru sine. 

Verifică încă o dată lista cu nume. 


Al Obaydi se trezi devreme în dimineaţa următoare, 

nerăbdător să-şi înceapă călătoria spre Bagdad, astfel încât 
să-l poată informa pe ministrul de externe de tot ce aflase. 
După ce va ajunge acasă, va pregăti un raport scris, 
complet. Revedea iar şi iar în minte schiţa raportului. 

Îi va explica mai întâi ministrului de externe că, în timp 
ce efectua o verificare de rutină a sancţiunilor, aflase că 
seiful comandat de preşedinte era deja în drum spre 
Bagdad. Descoperirea aceasta îl făcuse să devină suspicios, 
gândindu-se că un duşman al statului ar putea fi implicat 
într-o încercare de atentat la viaţa preşedintelui. Nefiind 
sigur în cine putea să aibă încredere, îşi folosise iniţiativa şi 
chiar timpul lui liber şi banii, ca să descopere cine era în 
spatele complotului. La câteva clipe după ce îi va raporta 
ministrului de externe, Saddam ar fi aflat cu siguranţă cine 
era responsabil de acţiunea „Seiful” şi, o chestie şi mai 
importantă, cine neglijase să aibă grijă de securitatea 
preşedintelui. 

Un ciocănit în uşă îi întrerupse gândurile. 

— Intră, strigă el, şi o cameristă pătrunse în cameră, 
ducând pe o tavă micul dejun compus din două felii de 
pâine prăjită, cam arse, şi o ceaşcă de cafea turcească, 
vâscoasă. 

După ce femeia părăsi camera, Al Obaydi se ridică, făcu 
un duş rece - nu de plăcere - şi se îmbrăcă repede. Apoi 
turnă cafeaua în chiuvetă, ignorând cu desăvârşire pâinea 
prăjită. 

Ambasadorul părăsi camera şi cobori scările până la 
biroul lui, unde îl găsi pe administratorul şef aşteptând în 
picioare în spatele mesei sale de lucru. Stătuse cumva 
chiar şi în scaunul lui, cu o clipă mai devreme? 

— Bună dimineaţa, Excelenţă, spuse acesta. Sper că aţi 
petrecut o noapte reconfortantă. 

Al Obaydi era gata să-şi iasă din fire, dar următoarea 
întrebare a lui Kanuk îl luă prin surprindere. 

— Aţi aflat despre bombardamentele din Bagdad, 
Excelenţă? 

— Ce bombardamente? întrebă Al Obaydi, nemulţumit că 

era prins pe picior greşit. 

— Se pare că azi-dimineaţă, la ora două, americanii au 
lansat mai multe rachete Tomahawk asupra cartierului 
general al Mukhbaratului, din centrul oraşului. 

— Şi care a fost rezultatul? întrebă neliniştit Al Obaydi. 

— Câţiva civili au fost omorâţi, răspunse administratorul 
şef pe un ton indiferent, dar vestea care o să vă bucure 
este că iubitul nostru conducător nu se afla în oraş în 
momentul acela. _ 

— Asta-i într-adevăr o veste bună. Insă face şi mai 
imperativă întoarcerea mea imediată la Bagdad. 

Kanuk aprobă. 

— V-am confirmat deja rezervarea la avion, Excelenţă. 

— Mulţumesc, răspunse Al Obaydi, uitându-se pe 
fereastră. 

Kanuk se înclină adânc. 

— Excelenţă, o să am grijă ca la întoarcere să fiţi 
aşteptat la aeroport, iar de data asta va fi pregătit totul 
pentru sosirea dumneavoastră. Între timp, mă retrag 
câteva clipe, pentru a vă aduce paşaportul. Dacă-mi 
permiteti. 

Al Obaydi se aşeză în spatele biroului său. Se întreba cât 
timp va mai rămâne doar şeful Reprezentanţei din Paris, 
când Saddam va afla cine-i salvase viaţa. 


Tony formă numărul de pe linia lui particulară. 

La celălalt capăt al firului, receptorul fu ridicat de 
directorul adjunct al închisorii care, ca răspuns la prima 
întrebare a lui Cavalli, confirmă că era singur. Ascultă cu 
atenţie a doua întrebare a acestuia, apoi răspunse. 

— Dacă Dollar Bill se găseşte undeva în închisoarea asta, 
atunci e mai bine ascuns decât declaraţia de venituri a 
Leonei Helmsley:. 

— Dar dosarele tribunalului local arată că a fost 
înregistrat la voi în noaptea de 16 iunie. 


3 Leona Helmsley - soţia lui Harry Helmsley, proprietarul uneia dintre 
cele mai mari companii imobiliare americane (n.tr.). 

— S-ar putea să fi fost înregistrat la noi, dar sigur este că 
n-a apărut niciodată aici, îi comunică vocea de la celălalt 
capăt al firului. Şi, ca să ajungi de la tribunalul local din San 
Francisco până aici, nu sunt necesare opt zile, doar dacă nu 
s-a revenit la punerea condamnaților în lanţuri, obligându-i 
să parcurgă tot drumul pe jos. Poate că nici n-ar fi o idee 
atât de rea, adăugă el cu un râs nervos. 

Cavalli nu râse. 

— Să ai grijă să-ţi ţii gura închisă şi urechile deschise şi 
să mă anunţi cum afli ceva, fu tot ce spuse, înainte de a 
aşeza receptorul la loc. 

Cavalli rămase la birou încă o oră, după ce secretarul lui 
plecase, elaborând planuri pentru ce trebuia făcut mai 
departe. 

Capitolul Douăzeci şi Şase 


A doua întâlnire de urgenţă dintre ministrul de externe şi 
adjunctul lui avu loc marţi dimineaţa. De data asta, un 
telefon neaşteptat, direct de la preşedinţie, îi făcuse pe cei 
doi să alerge la palat. 

Tot ce reuşise Hannah să culeagă, din mai multe 
convorbiri telefonice în diverse direcţii, efectuate în 
dimineaţa aceea, fusese că, la un moment dat, fratele 
vitreg al lui Saddam sunase din Geneva şi, din clipa aceea, 
se părea că ministrul adjunct de externe uitase de raportul 
pe care-l pregătea despre bombardamentul american 
asupra cartierului general al Mukhbaratului. Cuprins de 
panică, părăsise în fugă încăperea, lăsând documentele 
secrete împrăştiate pe tot biroul. 

Hannah rămase la birou în speranţa că ar putea aduna în 
cursul zilei şi alte informaţii. În timp ce ambii miniştri erau 
la palat, ea continuase să verifice dosare vechi, conştientă 
că avea acum destul material ca să umple mai multe 
dulapuri la cartierul general al Mossadului, dar că nu avea 
pe nimeni căruia să-i transmită informaţiile. 

Cei doi miniştri se întoarseră de la palat după-amiaza 
târziu, iar ministrul adjunct de externe păru uşurat să o 
găsească pe domnişoara Saib încă la biroul ei. 

— Trebuie să întocmesc un raport relativ la concluziile la 
care am ajuns la întâlnirea de azi dimineaţă cu 
preşedintele, îi comunică el. Nu am cuvinte să-ţi explic cât 
de confidențială este această problemă. Fără nicio 
exagerare, chiar dacă numai o frântură din ceea ce îţi voi 
spune ar deveni cunoscută în mod public, amândoi am 
putea termina la închisoare sau... chiar mai rău. 

— Sper, domnule ministru, răspunse Hannah punându-şi 
ochelarii, că până acum nu v-am dat vreun motiv de 
îngrijorare. 

Ministrul se uită la ea şi începu să dicteze pe nerăsuflate. 

— Preşedintele ne-a invitat, pe ministrul de externe şi pe 

mine, la o întâlnire confidențială la palat, în dimineaţa 
aceasta - pune data de azi. Barazan Al Tikriti, ambasadorul 
nostru credincios din Geneva, a luat legătura cu 
preşedintele în cursul nopţii pentru a-l avertiza că, după 
săptămâni de supraveghere constantă, a descoperit un 
complot al unui grup de sionişti, urmărind furtul unui seif 
din Suedia şi folosirea acestuia ca mijloc de a intra ilegal în 
Irak. Seiful era planificat pentru a fi livrat la Bagdad după 
ridicarea embargoului sub Rezoluţia 661 a Consiliului de 
Securitate al Naţiunilor Unite. Preşedintele a ordonat ca 
responsabilitatea de a se ocupa de terorişti să-i fie dată 
generalului Hamil - Hannah crezu că-l vede pe ministrul 
adjunct de externe cutremurându-se - în timp ce 
ministrului de externe i s-a cerut să examineze rolul jucat 
în această conspirație de unul din subordonații săi, Hamid 
Al Obaydi. Ambasadorul nostru din Geneva a descoperit că 
Al Obaydi a vizitat firma Svenhalte AC. Din Kalmar, Suedia, 
luni 28 iunie, fără să fie însărcinat să facă asta de către 
niciunul din superiorii lui. În cursul acestei vizite a fost 
informat de furtul seifului şi de faptul că acesta era 
transportat spre Bagdad. După călătoria la Kalmar, Al 
Obaydi a rămas peste noapte la Reprezentanţa noastră din 
Paris şi, cu toate că a avut posibilitatea de a informa 
Geneva sau Bagdadul despre complotul sionist, nu a făcut 
nicio încercare în acest sens. Al Obaydi a părăsit Parisul în 
dimineaţa următoare şi, deşi ştim că s-a îmbarcat pe un 
avion spre lordania, încă nu a fost semnalat la graniţă. 
Preşedintele a ordonat ca, dacă Al Obaydi traversează 
oricare din graniţele noastre naţionale, să fie arestat şi dus 
direct generalului Hamil, la cartierul general al Consiliului 
Comandamentului Revoluţiei. 

Creionul lui Hannah zbura pe paginile blocului de 
stenograme, în încercarea de a nu pierde niciun cuvânt din 
şuvoiul care se revărsa din gura ministrului. 

— Seiful, continuă ministrul adjunct de externe, este 
acum transportat la bordul unui camion militar vechi şi este 
aşteptat să sosească la graniţa cu lordania în cursul 

următoarelor patruzeci şi opt de ore. Tuturor ofiţerilor 
vamali li s-a trimis o directivă prin care sunt înştiinţaţi că 
seiful este proprietatea personală a preşedintelui şi, prin 
urmare, trebuie să i se dea prioritate când ajunge la 
graniţă, pentru a-şi continua călătoria spre Bagdad. 
Ambasadorul nostru din Geneva, după ce a avut o lungă 
conversaţie cu un domn - ministrul îşi verifică notele - 
Pedersson, este convins că grupul care însoţeşte seiful este 
format din agenţi ai CIA, Mossad, posibil chiar şi ai SIS-ului 
britanic. Ca şi preşedintele, ambasadorul crede că singurul 
interes al grupului de comando este recuperarea 
Declaraţiei de Independenţă. Preşedintele a dat ordin ca 
documentul să nu fie mutat de pe peretele sălii de Consiliu, 
pentru că asta ar alerta orice agent intern, determinându-l 
să avertizeze grupul terorist să nu intre în ţară. Douăzeci 
de soldaţi din gărzile speciale ale preşedintelui au plecat 
deja spre graniţa cu lordania, continuă ministrul. Ei vor 
răspunde de monitorizarea etapelor pe care le va parcurge 
seiful şi vor raporta direct generalului Hamil. Imediat după 
ce agenţii vestului vor fi arestaţi şi aruncaţi în închisoare, 
presa mondială va fi informată că scopul lor era asasinarea 
lui Saddam Hussein. Preşedintele va apărea imediat în 
public şi la televiziune şi va ţine o cuvântare denunţând pe 
militariştii americani şi sionişti. Sayedi crede că nici 
americanii şi nici israeliţii nu vor recunoaşte vreodată care 
a fost scopul real al raidului lor şi că vor fi incapabili să 
nege acuzaţiile lui. Sayedi simte că acest întreg episod 
poate fi transformat într-un triumf particular, pentru că, 
dacă încercarea de asasinat este anunţată în aceeaşi zi în 
care preşedintele va arde în public Declaraţia de 
Independenţă, americanilor le va fi mai greu să se răzbune. 
Incepând de mâine, preşedintele cere să i se prezinte o 
informare asupra situaţiei, în fiecare dimineaţă la ora nouă 
şi în fiecare seară la şase. Ministrul de externe şi cu mine 
trebuie să-i raportăm direct lui. Dacă Al Obaydi este prins, 
preşedintele va fi informat imediat, la orice oră din zi sau 
din noapte. 

Creionul lui Hannah nu se oprise din scrisul rapid pe 
blocnotes aproape douăzeci de minute. Când, în sfârşit, 
ministrul adjunct termină, Hannah încercă să absoarbă 
întreaga semnificaţie a informaţiilor pe care le poseda 
acum. 

— Am nevoie ca o copie a acestui raport să fie redactată 
cât mai repede posibil. Nu se vor face alte copii, nu se va 
înregistra nimic şi toate stenogramele trebuie distruse 
imediat ce mi s-a înmânat memorandumul. 

Hannah aprobă în tăcere iar ministrul adjunct de externe 
ridică receptorul şi formă numărul superiorului său. 

Hannah se întoarse în camera ei şi începu să 
dactilografieze fără grabă materialul pe care-l avea, 
încercând în acelaşi timp să memoreze punctele esenţiale. 
Patruzeci şi cinci de minute mai târziu, aşeză unica copie 
pe biroul ministrului. 

Acesta o citi cu atenţie, adăugând din când în când câte 
o notă cu propria lui mână. Când se declară satisfăcut că 
memorandumul acoperea pe deplin întâlnirea care avusese 
loc în dimineaţa aceea, ieşi pe coridor să-l caute pe 
ministrul de externe. 

Hannah se întoarse în biroul ei, conştientă că echipa care 
aducea seiful din Suedia se îndrepta fără scăpare spre 
capcana lui Saddam. lar dacă primiseră vederea ei... 


Când Al Obaydi ateriză în lordania, nu se putu împiedica 
să nu simtă un sentiment de triumf. 

La aeroportul Queen Alia, după ce trecu prin vamă şi ieşi 
în stradă, alese cel mai modern taxi pe care îl putu găsi. 
Bătrânul Chevy din anii '70 nu avea aer condiţionat iar 
kilometrajul arăta 300.000 de kilometri parcurşi. Îi ceru 
şoferului să-l ducă cât mai repede până la graniţa cu Irakul. 

În timpul călătoriei de şase ore până la graniţă, maşina 
nu părăsi niciodată prima bandă iar, din cauza stării 
şoselei, Al Obaydi nu reuşi să aţipească mai mult de câteva 
minute în şir. Când şoferul intră, în sfârşit, pe autostradă, 
tot nu reuşi să meargă mult mai repede, din cauza 

nenumăratelor pete de ulei, de diferite forme şi mărimi, 
care acopereau asfaltul. Uleiul provenea de la motoarele 
hârbuite ale camioanelor care transportau încărcături 
preluate ilegal în Basra pentru a fi vândute în Amman, la 
preţuri de patru ori mai mari. Încărcături care, Al Obaydi 
asigurase de nenumărate ori Naţiunile Unite, erau doar 
plăsmuiri ale imaginaţiei lumii vestice. Remarcă şi 
camioanele ce călătoreau în direcţia opusă şi erau 
încărcate cu alimente despre care ştia că vor fi vândute 
bişniţarilor, cu mult înainte de a ajunge la Bagdad. 

Al Obaydi îşi privi ceasul. Dacă şoferul continua să 
meargă cu viteza aceasta, nu va ajunge la graniţă înainte 
de închiderea postului de frontieră, la miezul nopţii. 


Când, în aceeaşi zi, mai târziu, Scott ateriză pe 
aeroportul Queen Alia şi păşi pe asfalt, fu izbit nimicitor de 
o temperatură de 35 de grade C. Deşi era îmbrăcat într-o 
cămaşă cu mâneci scurte, jeanşi şi pantofi de sport, simţi 
că se prăjeşte, înainte de a ajunge la terminalul 
aeroportului. Intră în clădire şi descoperi cu plăcere că 
sistemul de climatizare funcţiona, iar unica lui geantă de 
voiaj se ivi pe carusel, la fel de repede cum ar fi apărut şi în 
State. Işi verifică ceasul şi îl potrivi după ora Orientului 
Mijlociu. 

Ofiţerul de la ghişeul de imigrări nu văzuse multe 
paşapoarte suedeze înainte dar, deoarece şi tatăl lui fusese 
inginer, îi ură domnului Bernstrom o călătorie plină de 
succese. 

Scott fu oprit pe culoarul spre ieşire de un funcţionar 
vamal care mesteca ceva. Acesta îi ordonă străinului să-şi 
deschidă geanta voluminoasă, dintr-un material gros. După 
ce scormoni înăuntru, singurul lucru care îi trezi interesul fu 
un tub de carton lung şi subţire, care fusese înghesuit la 
fundul genţii. Scott îndepărtă capacul de la capătul tubului, 
scoase afară conţinutul şi derulă un afiş mare, la care 
funcţionarul se holbă cu o mimică atât de nedumerită încât, 
pentru o clipă, se opri chiar din mestecat, îi făcu semn lui 

Scott să treacă mai departe. 

După ce străbătu holul principal, Scott ieşi în stradă, în 
căutarea unui taxi. Privi atent adunătura de maşini parcate 
pe marginea trotuarului. In comparaţie cu ele, taxiurile 
companiei Yellow Cabs din New York păreau limuzine de 
lux... 

Îi ceru şoferului, a cărui maşină era prima din şir, să-l 
ducă la teatrul roman, în centrul oraşului. Călătoria de 
optsprezece kilometri prin Amman, dură patruzeci de 
minute iar când Scott cobori în faţa teatrului, care data din 
secolul trei, îi întinse şoferului două bancnote de zece 
dinari - destul, îi spuseseră experţii de la Langley, ca să 
acopere costul călătoriei. Şoferul băgă bancnotele în 
buzunar, dar nu zâmbi. 

Scott îşi privi ceasul. Mai avea încă timp până la 
întâlnirea planificată. Trecu, fără să se oprească, pe lângă 
anticul monument care, după ghidul pe care-l răsfoise, 
merita cu prisosinţă o vizită. Aşa cum îl instruise Kratz, 
merse spre vest, până la a treia intersecţie, obligat din 
când în când să coboare de pe trotuar pe carosabil ca să 
evite mulţimea grăbită. Când ajunse la o benzinărie Shell, 
făcu la dreapta, lăsând în urmă mulţimea gălăgioasă. O luă 
pe a doua la stânga şi după aceea prima la dreapta. Cu 
fiecare pas pe care-l făcea, străzile deveneau mai puţin 
aglomerate, dar mai pline de hârtoape. Incă o dată la 
stânga, apoi iar la dreapta, şi pătrunse în fundătura 
promisă. La capătul străzii, când nu putu merge mai 
departe, se opri în faţa unui depozit de maşini vechi. 
Priveliştea care îl întâmpină îl făcu să zâmbească. 


Când Al Obaydi ajunse la graniţă, era deja întuneric 
beznă. Toate cele trei benzi care duceau la postul vamal 
erau ticsite cu trailere în aşteptare, acoperite cu prelate, 
pentru a fi protejate pe timpul nopţii. Şoferul taxiului opri la 
barieră şi îi explică pasagerului său că, odată ajuns dincolo, 
va trebui să închirieze un taxi irakian. Al Obaydi îi mulţumi 
şi îi lăsă un bacşiş gras, înainte de a se îndrepta spre 

capătul cozii din faţa postului vamal. Un funcţionar obosit îi 
aruncă o privire lâncedă şi îi spuse că graniţa era închisă pe 
timpul nopţii. Al Obaydi îşi prezentă paşaportul diplomatic 
iar funcţionarul i-l viză la iuţeală şi îi permise să treacă, 
conştient că un astfel de paşaport nu putea fi însoţit de 
foşnitoarele bancnote roşii. Străbătând distanţa de un 
kilometru şi jumătate dintre cele două posturi vamale, Al 
Obaydi se simţit înviorat. Alese o altă coadă, mergând în 
paralel cu ea până opri în faţa ghişeului. Scoase din nou 
paşaportul iar vameşul îi zâmbi. 

— Vă aşteaptă o maşină, domnule ambasador, fu tot ce 
spuse funcţionarul, arătând spre o limuzină mare, parcată 
lângă autostradă. 

Un şofer zâmbitor aştepta lângă maşină. Îşi atinse 
cozorocul şepcii şi deschise portiera din spate. 

Al Obaydi zâmbi şi el. Probabil că administratorul şef îi 
avertizase că urma să treacă graniţa noaptea târziu. Îi 
mulţumi funcţionarului vamal, traversă autostrada şi se 
strecură pe bancheta din spate a maşinii. Cineva, care 
părea că-l aşteaptă, se afla deja acolo. Al Obaydi încercă să 
deschidă gura, dar un braţ îl înşfăcă de gât şi îl aruncă la 
podea. Mâinile îi fură răsucite la spate şi o pereche de 
cătuşe îi strânseră mâinile, cu un clinchet sonor. 

— Cum  îndrăzneşti? strigă Al Obaydi. Sunt un 
ambasador, protestă gemând, când fu aruncat înapoi în 
scaun. Nu-ţi dai seama cine sunt? 

— Ba da, veni răspunsul. Şi eşti arestat pentru trădare. 


Scott trebui să admită că CGETM care o transporta pe 
madam Bertha arăta ca şi cum acolo i-ar fi fost 
dintotdeauna locul, în colecţia colorată de caroserii şi 
hârburi de maşini şi camioane americane, stivuite pe trei 
părţi ale depozitului. Traversă în fugă spre camion, smuci 
portiera din dreapta şi se prăvăli pe banchetă. Dădu mâna 
cu Kratz, care părea uşurat că-l vede. Observând cine era 
în spatele volanului, Scott îl salută: 

— Mă bucur să te văd din nou, sergent Cohen. Trebuie să 

presupun că joci table al dracului de bine? 

— Două duble la scos mi-au rezolvat definitiv problemele 
în partida finală, profesore, deşi numai Dumnezeu ştie cum 
de-a reuşit kurdul să ajungă şi în semifinale, răspunse 
Cohen băgând cheia în contact. lar, pentru că mi-e prieten, 
toţi ceilalţi au susţinut că am măsluit zarurile. 

— Unde-i Aziz acum? întrebă Scott. 

— În spate, cu madam Bertha, răspunse sergentul. Cel 
mai bun loc pentru el. Nu uita că ştie străzile dosnice din 
Bagdad la fel cum cunosc eu crâşmele din Brixton, aşa că 
s-ar putea să ne fie de folos. 

— lar restul echipei? se interesă Scott. 

— Feldmann şi ceilalţi s-au strecurat peste graniţă în 
timpul nopţii, îl informă Kratz. Probabil că acum sunt la 
Bagdad, aşteptându-ne. 

— Atunci, mai bine ar sta ascunşi, zise Scott, pentru că, 
după bombardamentele din duminica trecută, presimt că 
moartea s-ar putea dovedi cea mai mică dintre problemele 
lor. 

În timp ce sergentul Cohen strecura cu grijă vehiculul 
masiv afară din curte, pe stradă, Kratz se abţinu de la orice 
comentariu; de data asta, cu fiecare viraj pe care-l luau, 
străzile păreau mai largi. 

— Ne ţinem de planul stabilit la Stockholm? întrebă 
Scott. 

— Cu două îmbunătăţiri, răspunse Kratz. leri am petrecut 
toată dimineața telefonând la Bagdad. După şapte 
încercări, am dat de cineva la ministerul industriilor care 
ştia de seif, dar m-am ciocnit de vechea problemă cu 
arabii: dacă nu au blestematul de lucru în faţa ochilor, nu 
cred că există. 

— Deci, prima noastră oprire va trebui să fie la minister? 
întrebă Scott. 

— Aşa se pare, dar cel puţin ştim că avem obiectul pe 
care şi-l doresc. Apropo, ai adus unicul lucru pe care nu-l 
vor? 

Scott trase fermoarul genţii şi scoase tubul de carton. 

— Nu pare o chestie pentru care merită să-ţi rişti viaţa, 
comentă Kratz, în timp ce Scott îndesa tubul înapoi în 
geantă. 

— Şi a doua îmbunătăţire? se interesă Scott. 

Kratz scoase din buzunarul interior o vedere şi i-o întinse 
lui Scott. Imaginea lui Saddam Hussein adresându-se 
Consiliului Comandamentului Revoluţiei îl privi în faţă. Un 
pătrat mic, plin de stele, fusese desenat cu pixul într-o 
parte a capului liderului irakian. Scott, întoarse cartea 
poştală şi studie inconfundabilul ei scris: „Aş vrea să fii 
aici”. 

Scott rămase tăcut câteva clipe. 

— Ai remarcat data, nu? 

Scott privi colţul din dreapta sus: 4.07.1993. 

— Deci, acum ştim unde se află şi ne-a confirmat exact 
data la care Saddam intenţionează să-şi destăinuie secretul 
întregii lumi. 

— Cine-i Ethel Rubin? întrebă Scott. Şi cum ai pus mâna 
pe vedere? 

— Este doamna din Londra la care a stat Hannah în 
gazdă. Soţul ei este reprezentantul oficial al Mossadului în 
Anglia. A dus imediat vederea la ambasadă, iar cei de acolo 
au expediat-o în aceeaşi seară cu valiza diplomatică, în 
dimineaţa asta era la ambasada noastră din Amman. 

Când ajunseră la periferia oraşului, Scott începu să 
cerceteze terenul sterp în timp ce camionul continua să 
înainteze pe şoselele pătate cu ulei, pline de hârtoape. 

— Imi pare rău că mergem atât de încet, profesore, se 
scuză Cohen, dar dacă ar trebui să frânez pe o şosea în 
halul ăsta, madam Bertha ar mai parcurge vreo sută de 
metri, înainte ca roţile să aibă măcar o şansă de a 
răspunde la frâna pusă. 

Kratz trecu în revistă fiecare lucru neprevăzut pe care şi-l 
putea imagina, în timp ce Cohen conducea în tăcere spre 
graniţă. Comandantul Mossad termină, descriind încă o 
dată topografia cartierului general Baas. 

— Şi sistemul de alarmă? îl întrebă Scott. 

— Tot ce trebuie să ţii minte este că butoanele roşii, de 
lângă întrerupătoare, activează alarma, dar în acelaşi timp 
închid toate ieşirile. 

Scott aprobă tăcut şi, după câtva timp, puse o nouă 
întrebare. 

— Şi Hannah? 

— Nu s-a schimbat nimic. Obiectivul meu numărul unu 
este să te strecor înăuntru şi apoi să te scot de acolo, cu 
documentul original. Ea rămâne o răsplată în plus, dar 
puţin probabilă deşi, evident, este la curent cu ce se 
întâmplă. 

Niciunul nu mai vorbi până când sergentul Cohen nu 
părăsi autostrada, oprind la un refugiu de mari dimensiuni, 
acoperit cu pietriş şi aglomerat cu camioane. Parcă 
vehiculul într-o astfel de poziţie încât numai cineva extrem 
de curios ar fi putut observa cu ce se ocupau, apoi sări din 
cabină, se săltă peste oblonul din spate şi îi rânji kurdului 
care stătea rezemat de seif. Impreună scoaseră prelata 
care acoperea structura masivă, în timp ce Scott şi Kratz se 
căţărau şi ei pe platforma din spate a camionului. 

— Ce părere ai profesore? întrebă Aziz. 

— E sigur că n-a slăbit, răspunse Scott, încercând să-şi 
amintească orele de studiu nocturn petrecute pentru 
pregătirea acestui unic examen. 

Işi îndoi degetele şi zâmbi. Toate cele trei indicatoare 
aflate deasupra pătratului alb erau roşii. Răsuci discurile 
după un cod pe care doar el şi un bărbat din Suedia îl ştiau. 
Işi aşeză apoi mâna dreaptă pe pătratul alb şi o ţinu câteva 
secunde acolo. Se aplecă în faţă, îşi apropie buzele de 
pătrat şi spuse încetişor: 

— Numele meu este Andreas Bernstrom. Când vei auzi 
această voce, şi numai această voce, vei descuia uşa. 

Scott aşteptă în timp ce ceilalţi trei îl urmăreau într-o 
tăcere uimită. Apoi  răsuci  cadranele. Toate trei 
indicatoarele rămaseră roşii. 

— Acum vom descoperi dacă am înţeles bine 
instrucţiunile, îi avertiză Scott. 

Îşi muşcă buza şi înaintă iar. Încă o dată răsuci discurile, 
dar de data asta folosi numerele alese de Saddam, 
terminând cu 0-4-0-7-9-3. Primul indicator deveni din roşu, 
verde. Aziz zâmbi. Scott îşi aşeză palma pe pătratul alb şi o 
lăsă câteva secunde. Al doilea indicator deveni verde. 

Când se aplecă din nou, Scott îl auzi pe Kratz oftând 
zgomotos. Îşi ţuguie buzele în apropierea pătratului alb, 
astfel încât să atingă plasa subţire de sârmă: 

— Numele meu este Andreas Bernstrom. Acum este 
timpul ca seiful să se... a treia lumină deveni verde, chiar 
înainte de a se termina propoziţia. 

Cohen îşi înăbuşi chiotul de bucurie. Scott înşfăcă 
mânerul şi trase. Tona de oţel se deschise cu uşurinţă. 

— Nu-i rău, aprecie Cohen. Ce oferi la bisuri? 

— Te folosesc pe post de cobai, replică Scott. De ce nu 
încerci să închizi seiful, sergent? 

Cohen făcu un pas înainte şi închise uşa, împingând-o cu 
amândouă mâinile. Cele trei indicatoare începură imediat 
să strălucească roşii. 

— Uşor, când i-ai dat de cap, se împăuna el. 

Scott zâmbi şi deschise iar uşa cu degetul mic. Cohen se 
uita cu gura căscată la indicatoarele redevenite verzi. 

— Luminile pot fi roşii, spuse Scott, dar Bertha nu poate 
trata decât cu un singur bărbat o dată. Acum, nimeni 
altcineva în afară de mine nu poate deschide şi închide 
seiful. 

— lar eu care speram că s-a întâmplat pentru că tipul e 
evreu, glumi Aziz. 

Scott zâmbi în timp ce închidea uşa seifului, apoi răsuci 
discurile şi aşteptă până când toate indicatoarele deveniră 
roşii. 

— Hai să mergem, zise Kratz pe un ton care, i se păru lui 
Scott, suna un pic iritat - sau poate era doar primul semn 
de tensiune? 

Aziz aruncă prelata peste madam Bertha, în timp ce 
tovarăşii lui săreau din camion şi se întorceau la cabină. 

În drum spre graniţă nu mai vorbi nimeni, doar Cohen 

lăsă să-i scape un şir de înjurături, când zări şirul de 
camioane din faţă. 

— O să stăm aici toată noaptea, mormăi el. 

— Cred că şi mare parte din dimineaţă, oftă Kratz. Aşa 
că, mai bine ne-am obişnui. 

Se opriră în spatele ultimului camion din coadă. 

— Ce ar fi să merg în faţă şi să încerc să găsesc o cale de 
a trece dincolo? zise Cohen. Câţiva dolari în plus ar trebui... 

— Nu, se opuse Kratz. Incepând cu acest moment şi până 
trecem înapoi graniţa, este preferabil să nu atragem 
atenţia asupra noastră. 

In cursul următoarei ore, timp în care camionul avansă 
doar vreo două sute de metri, Kratz îşi recapitulă încă o 
dată planurile, trecând în revistă orice situaţie, pe care o 
bănuia că ar putea apărea după ce ajungeau la Bagdad. 

Mai trecu o oră şi Scott îi era recunoscător brizei de 
seară care-l ajuta să mai aţipească puţin, deşi îşi dădea 
seama că în curând va trebui să ridice fereastra, dacă nu 
voia să îngheţe. incepu să alunece într-un somn uşor, 
gândurile pendulându-i între Hannah şi Declaraţia de 
Independenţă, încercând să hotărască pe care ar aduce-o 
acasă, dacă ar avea posibilitatea să aleagă. Işi dădu seama 
că Kratz nu avea nicio îndoială privind motivul care-l 
determinase să se alăture ca voluntar echipei, când şansele 
de supravieţuire erau atât de reduse. 

— Ce face glumeţul ăsta? şopti Cohen, ca un sufleur 
profesionist. 

Scott se trezi imediat, urmărindu-l cu atenţie pe 
funcţionarul în uniformă, care vorbea cu şoferul camionului 
din faţa lor. 

— Este unul din vameşi, constată Kratz. Verifică dacă 
şoferii au documentele necesare pentru trecerea graniţei. 

— Majoritatea au doar două bucățele de hârtie roşie, cam 
de treisprezece centimetri pe şapte jumătate, rânji Cohen. 

— Se apropie de noi, îl avertiză Kratz. Incercaţi să arătaţi 
la fel de plictisiţi ca şi el. 

Vameşul păşi agale la cabină şi nu îi aruncă nici măcar o 

privire lui Cohen, când băgă mâna pe fereastră. 

Cohen îi dădu hârtiile furnizate de experţii de la Langley. 
Funcţionarul le studie, apoi dădu ocol fără grabă 
camionului. Când se întoarse lângă portiera şoferului, lătră 
un ordin pe care nu îl înţelese niciunul dintre ei. 

Cohen se uită spre Kratz, dar o voce din spate le veni în 
ajutor. 

— Spune să mergem în faţă. 

— De ce? întrebă bănuitor Kratz. 

Aziz îi repetă întrebarea funcţionarului. 

— Avem prioritate datorită scrisorii semnate de Saddam. 

— Şi cui trebuie să mulţumim pentru asta? întrebă Kratz, 
încă neconvins pe deplin. 

— Lui Bill O'Reilly, răspunse Scott. Bill era plin de regrete 
că nu ni se poate alătura. Dar i s-a dat de înţeles că în Irak 
este imposibil să ţi se servească o Guinness la canea. 

Kratz dădu din cap, iar sergentul Cohen se supuse 
instrucţiunilor şi începu o călătorie şovăitoare pe mai bine 
de trei kilometri spre celălalt capăt al cozii, lăsându-se 
pilotat pe banda de trafic din sens contrar. Vehiculele care 
înaintau regulamentar spre Amman, pe partea cealaltă a 
şoselei, descoperiră că trebuie să se abată pe pietrişul 
neconsolidat de pe marginea şoselei, dacă nu doreau o 
coliziune frontală cu madam Bertha. 

În timp ce Cohen parcurgea ultimii metri până la postul 
de frontieră, un funcţionar furios ieşi alergând din baraca 
vămii, agitându-şi pumnul. Încă o dată Aziz le veni în ajutor, 
recomandându-i lui Kratz să-i arate scrisoarea. 

După o privire la semnătură, pumnul fu repede schimbat 
cu un salut. 

— Paşaportul, fu singurul cuvânt pe care îl bolborosi 
vameşul. 

Kratz îi prezentă trei paşapoarte suedeze şi unul irakian, 
având ataşat la prima pagină a fiecărui document câte 
două bancnote roşii. 

— Să nu plăteşti niciodată mai mult decât se aşteaptă de 
la tine, îşi prevenise el echipa. Îi face doar să devină 

314 


- JEFFREY ARCHER - 


bănuitori. 

Cele patru paşapoarte fură luate într-o boxă micuță, 
examinate, ştampilate şi returnate de către funcţionar, care 
le schiţă un zâmbet. Bariera de pe partea iordaniană era 
ridicată şi camionul îşi începu călătoria de aproape doi 
kilometri spre postul de frontieră irakian. 

Capitolul Douăzeci şi Şapte 


Doi oameni din garda prezidenţială îl târâră pe Hamid Al 
Obavydi în sala Consiliului şi îl aruncară într-un scaun aflat la 
câţiva metri de masa cea lungă. 

Işi ridică privirile şi se uită în jur, la cei doisprezece 
bărbaţi care formau Consiliul Comandamentului Revoluţiei. 
Ochii tuturor, cu excepţia celor ai procurorului general, 
evitau să-l privească. 

Care îi era vina pentru ca aceşti oameni să decidă 
arestarea lui la graniţă, să-l încătuşeze, să-l arunce în 
închisoare, să-l lase să doarmă pe podeaua de piatră şi să 
nu-i acorde nici măcar posibilitatea de a folosi un closet? 

Incă îmbrăcat în costumul cu care trecuse graniţa, stătea 
acum în propriile excremente. 

Saddam, ridică o mână şi procurorul general zâmbi. Dar 
Al Obaydi nu se temea de Nakir Farrar. Ştia că este 
nevinovat, indiferent de acuzaţiile care îi puteau fi 
înscenate, şi era sigur că informaţiile, pe care le avea, le 
erau necesare. Procurorul general se ridică încet de la locul 
lui. 

— Numele tău este Hamid Al Obaydi? 

— Da, răspunse acesta privindu-l drept în ochi pe 
procurorul general. 

— Eşti acuzat de trădare şi furt din proprietatea de stat. 
Cum pledezi? 

— Sunt nevinovat, martor mi-e Allah. 

— Dacă Allah ţi-e martor, sunt sigur că n-o să-l deranjeze 
dacă îţi pun câteva întrebări simple. 

— Voi fi fericit să răspund la orice. 

— La începutul acestei luni, când te-ai întors de la New 
York, ţi-ai continuat lucrul la ministerul de externe. Este 
adevărat? 

— Aşa este. 

— lar una din sarcinile tale consta în verificarea ultimelor 
hotărâri ale guvernului referitoare la sancţiunile Naţiunilor 

Unite? 

— Da. Era o parte din munca mea ca prim-consilier al 
ambasadorului la Naţiunile Unite. 

— Exact. lar când ai efectuat aceste verificări ai dat 
peste o serie de articole la care se ridicase embargoul. Am 
dreptate? 

— Da, aveţi, răspunse încrezător Al Obaydi. 

— Printre aceste articole figura şi un seif? 

— Da. 

— Ce ai făcut în continuare? 

— Am telefonat companiei suedeze care construise 
seiful, vrând să stabilesc care este situaţia la zi, pentru a 
putea prezenta faptele în raportul meu. 

— Şi ce-ai descoperit? 

— Că seiful fusese ridicat în ziua aceea de către un domn 
Riffat. 

— Îl cunoşti pe acest domn Riffat? 

— Nu, nu-l cunosc. 

— Ce ai făcut mai departe? 

— Am sunat la ministerul industriilor pentru că aveam 
impresia că ei răspund de seif. 

— Şi ce ţi s-a spus? 

— Că nu mai răspundeau ei de soarta seifului. 

— Ţi-au spus şi cui îi fusese încredințată 
responsabilitatea? insistă procurorul. 

— Nu-mi amintesc exact. 

— Ei, hai să încerc să-ţi împrospătez memoria - sau 
trebuie să-l chem pe secretarul permanent cu care ai vorbit 
la telefon în dimineaţa aceea? 

— S-ar putea să-mi fi spus că nu mai era în mâinile lor. 

— Ţi-a confirmat în ale cui mâini era? repetă procurorul. 

— Cred că a spus ceva de trimiterea dosarului la Geneva. 

— Poate te interesează să ştii că funcţionarul a depus o 
mărturie scrisă, care confirmă exact asta. 

Al Obaydi îşi plecă privirile. 

— Deci, când ai ştiut că dosarul fusese trimis la Geneva, 
ce-ai făcut mai departe? 

— Am telefonat la Geneva şi mi s-a spus că ambasadorul 
nu era disponibil. Am lăsat un mesaj să i se transmită că 
am sunat, spuse Al Obaydi din nou încrezător, şi l-am rugat 
să mă cheme el. 

— Chiar te aşteptai să te sune? 

— Am presupus că o s-o facă. 

— Ai presupus că o s-o facă. Aşadar, ce-ai scris în 
raportul tău, în dosarul sancţiunilor? 

— Dosarul? întrebă Al Obavydi. 

— Da, dosarul. Pregăteai un raport pentru succesorul tău. 
Ce informaţii i-ai transmis? 

— Nu-mi amintesc, ezită Al Obaydi. 

— Atunci, dă-mi voie să-ţi reîmprospătez eu încă o dată 
memoria, zise procurorul ridicând un dosar subţire de pe 
masă. „Ministerul Industriilor a trimis la Geneva dosarul 
privitor la acest articol. L-am sunat pe ambasadorul nostru 
acolo, însă nu am reuşit să iau legătura cu el. Prin urmare, 
aici nu pot progresa în niciun fel, până când nu răspunde 
telefonului meu. Hamid Al Obaydi.” Tu ai scris asta? 

— Nu mai ţin minte. 

— Nu-ţi poţi reaminti ce ţi-a spus secretarul permanent, 
nu-ţi poţi aminti ce-ai scris în propriul raport, când s-ar 
putea ca o proprietate a statului să fi fost furată sau chiar 
mai rău... Dar am să revin la asta mai târziu. Poate vrei să- 
ţi verifici propriul scris? zise procurorul, îndepărtându-se de 
masă şi îndesind pagina respectivă în faţa ochilor lui Al 
Obaydi. E scrisul tău? 

— Da. Dar nu pot explica. 

— Şi este semnătura ta la sfârşitul paginii? 

Al Obaydi se aplecă înainte, studie semnătura şi dădu din 
cap. 

— Da sau nu? lătră procurorul. 

— Da, răspunse timorat Al Obaydi. 

— L-ai vizitat, în aceeaşi după-amiază, pe generalul Al 
Hassan, şeful Securităţii Statului? 

— Nu. El m-a vizitat pe mine. 

— Ah, am făcut o greşeală. El te-a vizitat. 

— Da, întări Al Obaydi. 

— L-ai alertat că un agent inamic s-ar putea să se 
îndrepte spre Irak, că a găsit un mijloc de a trece graniţa, 
poate cu intenţia de a-l asasina pe conducătorul nostru? 

— N-aveam cum să ştiu asta. 

— Dar trebuie să fi bănuit că se petrecea ceva 
neobişnuit? 

— Atunci nu eram sigur. 

— l-ai adus la cunoştinţă generalului Al Hassan îndoielile 
tale? 

— Nu. N-am făcut-o. 

— Din cauză că nu aveai încredere în el? 

— Nu-l cunoşteam. Era prima dată când ne întâlneam. 
Cel dinainte... 

Al Obaydi îşi regretă cuvintele în clipa în care le rosti. 

— Ce voiai să spui? îl întrebă procurorul. 

— Nimic. 

— Înţeleg. Aşadar, hai să trecem la ziua următoare, când 
ai făcut o vizită - pentru că sunt convins că nu el te-a 
vizitat - ministrului adjunct de externe. 

Remarca procurorului stârni zâmbete în jurul mesei, însă 
Al Obaydi nu le văzu. 

— Da, o vizită de rutină, ca să discutăm numirea mea la 
Paris. Era, la urma urmei, fostul ambasador. 

— Sigur, dar nu este şi superiorul tău direct? 

— Da, este, răspunse Al Obaydi. 

— Prin urmare, lui i-ai împărtăşit bănuielile tale? 

— Nu eram sigur că aveam ce să-i spun. 

— l-ai comunicat bănuielile pe care le aveai? se 
încăpăţână procurorul ridicând vocea. 

— Nu, n-am făcut-o. 

— Nici în el nu puteai avea încredere? Sau, nu-l cunoşteai 
destul de bine? 

— Nu eram sigur. Voiam mai multe dovezi. 

— Înţeleg, voiai mai multe dovezi. Ce ai făcut mai 
departe? 

— M-am deplasat la Paris, răspunse Al Obaydi. 

— În ziua următoare? întrebă procurorul general. 

— Nu, ezită Al Obaydi. 

— Poate, a doua zi? Sau a treia? 

— Se poate. 

— Între timp, seiful era în drum spre Bagdad. Este 
adevărat? 

— Da, dar... 

— Şi încă nu informaseşi pe nimeni? Am dreptate? 

Al Obaydi nu răspunse. 

— Am dreptate? strigă Farrar. 

— Da, dar era încă destul timp... 

— Destul timp pentru ce? întrebă procurorul general. 

Capul lui Al Obaydi se plecă din nou. 

— Ca să te pui la adăpost în ambasada noastră din Paris? 

— Nu, se disculpă Al Obaydi. Am călătorit mai departe 
în... 

— Da? Unde ai călătorit? se interesă Farrar. 

Al Obaydi îşi dădu seama că picase în capcană. 

— Poate, Suedia... 

— Da, confirmă Al Obaydi, dar numai pentru... 

— Voiai să verifici dacă seiful era pe drum? Sau poate că, 
aşa cum i-ai spus ministrului de externe, pur şi simplu 
plecai în concediu? 

— Nu, dar... 

— Da dar, nu dar. Erai în concediu în Suedia? Sau îţi 
reprezentai ţara? 

— Reprezentam ţara. 

— Atunci, de ce ai călătorit cu clasa economică şi n-ai 
decontat cheltuielile efectuate? 

Al Obaydi nu răspunse. Procurorul se înclină înainte: 

— Pentru că n-ai vrut să ştie nimeni că eşti în Suedia, în 
timp ce superiorii tăi te credeau în Paris. 

— Da, dar cu timpul... 

— După ce ar fi fost prea târziu, poate. Asta încerci să ne 
spui? 

— Nu. N-am spus asta. 

— Atunci, de ce n-ai pus mâna pe telefon, să-l suni pe 

ambasadorul nostru la Geneva? Te-ar fi putut scăpa de 
cheltuieli şi de toate necazurile. Tot din cauză că nu aveai 
încredere în el? Sau poate că el nu avea încredere în tine? 

— Nici una, nici alta, strigă Al Obaydi sărind în picioare, 
însă gărzile îl înşfăcară de umeri şi îl aruncară înapoi în 
scaun. 

— Acum, că ai avut această mică izbucnire nelalocul ei, 
continuă calm procurorul, poate putem să mergem mai 
departe. Ai călătorit în Suedia, mai exact la Kalmar, ca să te 
întâlneşti cu un domn Pedersson, căruia ai binevoit să-i 
telefonezi. 

Procurorul îşi consultă iar notele. 

— Şi acum, fiindcă ne-ai confirmat că nu erai în concediu, 
care era scopul acestei vizite? 

— Să încerc să aflu cine furase seiful. 

— Sau să te asiguri că seiful era deja pe ruta pe care o 
planificaseşi? 

— Sigur că nu, se precipită Al Obaydi, a cărui voce se 
ridicase iarăşi. Eu am descoperit că Riffat era Kratz, agentul 
Mossadului. 

— Ştiai că Riffat era agent al Mossadului? se interesă 
procurorul cu o neîncredere simulată. 

— Da, am descoperit asta la Kalmar, confirmă Al Obaydi. 

— Dar i-ai spus domnului Pedersson că domnul Riffat 
este un bărbat meticulos, un bărbat demn de încredere. Am 
dreptate? Deci, în sfârşit, am găsit o persoană în care să ai 
încredere. 

— A fost pur şi simplu din cauză că n-am vrut ca 
Pedersson să ştie ce am descoperit. 

— Nu cred că ai vrut să ştie cineva, indiferent cine, ce ai 
descoperit, şi voi demonstra asta. Ce ai făcut mai departe? 

— M-am întors la Paris. 

— Şi ai petrecut noaptea la ambasadă? 

— Da, aşa am făcut, am rămas peste noapte la 
ambasadă, înainte de a-mi continua drumul spre lordania. 

— Voi ajunge imediat şi la călătoria ta spre lordania, 
dacă-mi permiţi. Dar acum aş vrea să ştiu de ce, în 

momentul când te aflai la ambasada noastră din Paris, nu l- 
ai sunat imediat pe ambasadorul nostru din Geneva ca să-l 
pui la curent cu ce ai descoperit? Nu numai că ambasadorul 
se afla la reşedinţă dar, după ce tu te-ai culcat, un alt 
membru al personalului ambasadei l-a sunat la Geneva. 

Al Obaydi îşi dădu seama dintr-o dată că Farrar ştia totul. 
Încercă să-şi adune gândurile. 

— Singurul meu interes era să mă întorc la Bagdad, ca 
să-l înştiinţez pe ministrul de externe de pericolul potenţial 
care-l ameninţa pe conducătorul nostru. 

— Cum ar fi neaşteptatul bombardament american 
asupra cartierului general al  Mukhbaratului,  sugeră 
procurorul general. 

— N-aveam de unde să ştiu ce plănuiau americanii, 
strigă Al Obavydi. 

— Înţeleg, zise calm Farrar. Nu a fost decât o coincidenţă 
fericită că tu te aflai în siguranţă la Paris, înfofolit în pat, în 
timp ce peste Bagdad ploua cu rachete Tomahawk. 

— Dar m-am întors la Bagdad imediat ce am aflat de 
bombardament, protestă Al Obaydi. 

— Poate nu te-ai fi grăbit atâta să te întorci dacă 
americanii ar fi reuşit să-l asasineze pe conducătorul 
nostru. 

— Dar raportul meu ar fi dovedit... 

— Şi unde este raportul ăsta? 

— Intenţionam să-l scriu în timpul călătoriei din lordania 
la Bagdad. 

— O scuză care te avantajează. Tu l-ai sfătuit pe 
prietenul tău cel demn de încredere, Riffat, să sune la 
Ministerul Industriilor ca să afle dacă era aşteptat? 

— Nu, nu eu, protestă Al Obaydi. Dacă ceva din toate 
astea ar fi adevărat, adăugă el, de ce m-aş fi străduit atât 
de mult ca să fiu sigur că marele nostru conducător va intra 
în posesia Declaraţiei? 

— Mă bucur că ai menţionat Declaraţia, spuse blând 
procurorul general, pentru că şi eu sunt nedumerit de rolul 
pe care l-ai jucat în operaţiunea asta. Dar, mai întâi, dă-mi 

voie să te întreb, ai avut suficientă încredere în 
ambasadorul nostru din Geneva ca să-i încredinţezi 
Declaraţia în vederea livrării ei la Bagdad? 

— Da, am avut. 

— Şi a ajuns la Bagdad fără probleme? întrebă 
procurorul, aruncând o privire pergamentului şifonat, bătut 
în cuie pe peretele din spatele lui Saddam. 

— Da, a ajuns. 

— Atunci, de ce să nu încredinţezi aceluiaşi om tot ce 
aflaseşi referitor la seif, mai ales că era responsabilitatea 
lui? 

— Asta era altceva. 

— Cu siguranţă era şi voi arăta Consiliului cât de diferită 
este această problemă. Cum s-a plătit pentru Declaraţie? 

— Nu înţeleg, spuse Al Obaydi. 

— Atunci, hai să te ajut eu. Cum s-a procedat cu fiecare 
tranşă a plăţii? 

— Zece milioane de dolari trebuiau plătite după 
încheierea contractului şi alte patruzeci de milioane la 
livrarea Declaraţiei. 

— Şi cât din această sumă - banii statului - ai păstrat 
pentru tine? 

— Niciun cent. 

— Ei, hai să vedem dacă-i chiar aşa, ce zici? Unde au 
avut loc întâlnirile pentru transferarea acestor sume 
enorme? 

— Prima plată a fost făcută către o bancă din New Jersey, 
iar a doua lui Dummond et Cie, una din băncile noastre din 
Elveţia. 

— Şi, dacă înţeleg eu bine, tu ai insistat ca prima tranşă 
de zece milioane să fie plătită în bani lichizi? 

— Nu a fost aşa, protestă Al Obaydi. Cealaltă parte a 
insistat asupra banilor lichizi. 

— Ce bine s-a potrivit. Dar, încă o dată, trebuie să ţinem 
cont că tu eşti singurul care susţine asta, pentru că 
ambasadorul nostru la New York a declarat că tu ai insistat 
ca prima tranşă să fie plătită cu bani gheaţă. Poate că şi el 

te-a înţeles greşit. Dar, hai să trecem la tranşa a doua şi 
insist să mă corectezi, dacă fac afirmaţii eronate. Făcu o 
pauză. Aceasta a fost plătită direct băncii Franchard et Cie? 

— Corect, spuse Al Obavydi. 

— Şi ai primit un, cred că termenul este „comision”, după 
vreuna din plăţi? 

— Sigur că nu. 

— Ei, deoarece prima plată a fost făcută cu bani gheaţă, 
este sigur că i-ar fi greu cuiva să dovedească că nu-i aşa. 
Cât despre cea de-a doua tranşă... procurorul făcu o pauză 
ca să dea timp cuvintelor lui să-şi facă efectul. 

— Nu ştiu despre ce vorbiţi, răbufni Al Obaydi. 

— Atunci, probabil că ai un alt lapsus, pentru că, în 
timpul absenței tale, când te grăbeai înapoi de la Paris ca 
să-l avertizezi pe preşedinte de iminentul pericol în care i 
se afla viaţa, ai primit o comunicare de la Franchard et Cie 
care, pentru că scrisoarea era adresată ambasadorului 
nostru la Paris, a ajuns pe biroul ministrului adjunct de 
externe. 

— Nu am avut niciun contact cu Franchard et Cie. 

— Nu sugerez că ai avut, spuse procurorul înaintând 
până la un sfert de metru de Al Obavydi. Presupun că e; au 
luat legătura cu tine. Pentru că ţi-au trimis ultimul extras de 
cont pe numele Hamid Al Obaydi, datat 25 iunie 1993, care 
arată că în contul tău intrase, la 18 februarie 1993, un 
milion de dolari. 

— Nu se poate, zise sfidător Al Obaydi. 

— Nu se poate? îl îngână procurorul şi îi aruncă în faţă o 
copie a extrasului. 

— E uşor de explicat. Familia Cavalli încearcă să se 
răzbune pentru că nu le-am plătit întreaga sumă de o sută 
de milioane de dolari, care le-a fost promisă de la început. 

— Susţii că este vorba de răzbunare?! Banii nu sunt 
reali? Nu există? Asta-i doar o bucată de hârtie? O 
plăsmuire a imaginaţiei noastre? 

— Da. Acesta este adevărul. 

— Atunci, poate că poţi explica de ce a doua zi, după ce- 

ai fost la Franchard et Cie., din acest cont au fost retraşi o 
sută de mii de dolari. 

— Nu se poate. 

— Altă imposibilitate? Altă plăsmuire a imaginaţiei? Deci, 
n-ai văzut acest ordin de retragere pentru o sută de mii de 
dolari, pe care banca ţi l-a trimis câteva zile mai târziu? 
Semnătura de pe el seamănă remarcabil cu cea de pe 
raportul privitor la sancţiuni, pe care ai acceptat-o mai 
devreme ca autentică. 

Procurorul ţinu amândouă documentele în faţa ochilor lui 
Al Obaydi, în aşa fel încât îi atingeau vârful nasului. Acesta 
se uită la cele două semnături şi îşi dădu seama în ce 
consta  găselniţa lui Cavalli. Procurorul continua să-l 
hărţuiască, fără a-i lăsa nici cea mai mică şansă de a 
explica lucrurile. 

— Şi acum, fără îndoială că vei cere Consiliului să creadă 
că semnătura ţi-a fost falsificată de Cavalli? 

Un râs uşor făcu înconjurul mesei şi Al Obaydi bănui că 
procurorul ştia că el nu spusese decât adevărul. 

— Mi-ajunge, interveni singura persoană din încăpere 
care ar fi îndrăznit să-l întrerupă pe procurorul general. 

Al Obavydi îşi ridică privirea, într-o ultimă încercare de a 
atrage atenţia preşedintelui, dar, cu excepţia procurorului 
general, întreg Consiliul avea privirile întoarse spre capul 
mesei şi dădea aprobator din cap. 

— Consiliul are de examinat probleme mai importante. 

Flutură din mână, ca şi cum ar fi plesnit o muscă 
enervantă. 

Doi soldaţi păşiră înainte şi îl luară pe Al Obaydi de sub 
privirile lui. 


— A fost mai uşor decât m-am aşteptat, răsuflă Cohen, 
după ce trecu de postul de control irakian. 
— Poate prea uşor, se arătă pesimist Kratz. 
— E bine să ştim că în călătoria asta avem un optimist şi 
un pesimist, comentă Scott. 
Când Cohen ajunse pe autostradă, continuă precaut să 

nu forţeze vehiculul dincolo de optzeci de kilometri pe oră. 
Camioanele care treceau în direcţia opusă, în drum spre 
lordania, rareori aveau în stare de funcţionare mai mult de 
două faruri din cele patru, ceea ce le făcea uneori să pară 
motociclete din depărtare, astfel încât depăşirea devenise 
periculoasă. Dar ochii şoferului trebuiau să fie mult mai 
atenţi la camioanele din faţă: pentru aceasta, funcţionarea 
chiar şi a unui singur stop pe spate era un adevărat lux. 

De la bun început, Kratz considerase că drumul de 
aproape cinci sute de kilometri, de la graniţă până la 
Bagdad, era prea lung ca să poată fi acoperit într-o singură 
etapă şi decisese că trebuiau să se odihnească la vreo 
şaptezeci de kilometri de capitala irakiană. Scott îl întrebă 
pe Cohen când credea că vor ajunge la locul de popas. 

— Presupunând că nu intru drept într-un camion 
abandonat în mijlocul şoselei sau că nu dispar definitiv într- 
o hârtoapă, cred că vom ajunge acolo cam pe la patru, cel 
târziu la cinci. 

— Nu-mi place că văd atâtea vehicule ale armatei pe 
şosea. Ce crezi că pun la cale? întrebă Kratz, care nu 
dormise o clipă de când trecuseră graniţa. 

— Un batalion în mişcare, aş zice, domnule. Mie nu mi se 
pare chiar atât de neobişnuit şi nu cred că trebuie să ne 
îngrijorăm, decât dacă ar merge în aceeaşi direcţie cu noi. 

— Poate că ai dreptate, acceptă Kratz. 

— Dacă ai fi trecut graniţa legal nu le-ai fi acordat nicio 
atenţie, îl linişti Scott. 

— Posibil. Sergent, zise Kratz, întorcându-se spre Cohen, 
anunţă-mă în clipa în care observi ceva ce ţi se pare 
neobişnuit. 

— Adică, ceva cum ar fi o femeie la care să merite să te 
uiţi de două ori? 

Kratz nu făcu niciun comentariu. Se întoarse să-l întrebe 
ceva pe Scott, dar constată că acesta aţipise din nou. ÎI 
invidia pentru uşurinţa cu care adormea oriunde şi oricând, 
mai ales sub o astfel de presiune psihică. 

Sergentul Cohen conduse mai departe prin noapte, nu 

totdeauna în linie dreaptă pentru că, din când în când, 
trebuia să ocolească câte un tanc ars sau câte un crater 
larg, rămas în urma luptelor. Au mers mai departe, prin 
oraşele şi satele aparent nelocuite, până puţin după ora 
patru, când Cohen viră de pe autostradă pe un drum care 
putea fi considerat cu sens unic. Mai merse douăzeci de 
minute, oprindu-se când drumul se termină sub o terasă 
stâncoasă în surplombă. 

— Nici măcar un vultur nu ne-ar găsi aici, îi asigură 
Cohen oprind motorul. Permiteţi să fumez o ţigară şi să 
dorm puţin, colonele? 

Kratz aprobă şi îl urmări pe Cohen sărind din cabină şi 
oferindu-i o ţigară lui Aziz, înainte de a dispărea în spatele 
unui palmier. Kratz verifică atent împrejurimile şi decise că 
sergentul avea dreptate. Când se întoarse la camion, 
descoperi că Aziz şi sergentul adormiseră deja, în timp ce 
Scott se căţărase pe terasă şi urmărea soarele răsărind 
deasupra Bagdadului. 

— Ce privelişte paşnică, zise el, ca şi cum ar fi vorbit cu 
altcineva, în timp ce Kratz se aşeza alături. Numai 
Dumnezeu ne poate da un răsărit atât de frumos. 

— Ceva nu-i în regulă, mormăi Kratz în barbă. 

Capitolul Douăzeci şi Opt 


Saddam îi făcu semn procurorului. 

— Acum, că ne-am ocupat de trădător, să trecem la 
terorişti. Generale, care era ultima lor poziţie? 

Generalul Hamil, cunoscut ca „Bărbierul” din Bagdad, 
deschise dosarul din faţa lui - avea câte un dosar pentru 
fiecare persoană mai importantă, inclusiv pentru cei aşezaţi 
în jurul mesei. Hamil fusese şcolit la Sandhurst, iar când se 
întorsese în Irak pentru a deveni ofiţer regal, se pomenise 
că nu mai există rege pe care să-l servească, în această 
situaţie, loialitatea i se revărsă asupra noului preşedinte, 
Abdul Karim Quasim. Apoi, în timpul loviturii de stat din 
1963, un tânăr căpitan avusese inspiraţia să treacă de 
partea adversă şi partidul Baas luase puterea, încă o dată, 
loialitatea lui Hamil se comutase spre noul lider şi fusese 
răsplătit cu numirea în echipa personală a noului 
vicepreşedinte, Saddam Hussein. Din ziua aceea, galopase 
pe scara ierarhică. Era acum generalul favorit al lui Saddam 
şi comandant al Gărzii prezidenţiale. Se distingea de toţi 
ceilalţi prin faptul că era singurul - cu excepţia gărzilor de 
corp ale preşedintelui - căruia i se permitea să poarte armă 
în prezenţa lui Saddam. Hobby-ul său era să radă capetele 
victimelor, înainte de a fi spânzurate, cu un brici tocit pe 
care nu se deranja niciodată să-l ascută. Unele dintre 
victime îl dezamăgiseră, decedând înainte de a li se pune 
ştreangul de gât. 

Hamil studie dosarul câteva clipe înainte de a-şi spune 
părerea. 

— Teroriştii, începu el, au trecut graniţa noaptea trecută, 
la orele nouă douăzeci şi şase. Ofiţerului de la serviciul de 
imigrație i-au fost prezentate patru paşapoarte pentru a fi 
vizate. Trei dintre ei sunt suedezi iar al patrulea este 
irakian. 

— Pe ăsta îl jupoi eu, zise Saddam. 

— Cei patru bărbaţi călătoresc într-un camion care pare 

destul de vechi dar, cum nu putem risca o examinare mai 
de aproape, nu pot să fiu sigur dacă avem sau nu de-a face 
cu un cal troian. Seiful pe care l-aţi comandat, domnule 
preşedinte, se află fără nicio îndoială în camion. Au mers 
toată noaptea, fără oprire, cu o viteză constantă, în jur de 
şaizeci şi cinci de kilometri pe oră, în direcţia Bagdadului, 
dar la ora patru şi nouă minute au virat în deşert şi am 
încetat să le mai supraveghem deplasarea pentru că acest 
drum nu duce nicăieri. Credem că, pur şi simplu, au ieşit de 
pe şosea pentru a se odihni, înainte de a porni din nou spre 
capitală, ceva mai târziu, în cursul dimineţii. 

— La câţi kilometri de Bagdad se află acum? întrebă 
ministrul de interne. 

— Şaptezeci, poate optzeci - o oră, până la o oră şi 
jumătate, cel mult. 

— Generale, dacă acum sunt în deşert, de ce nu trimitem 
trupe, să terminăm cu ei? 

— Câtă vreme nu se abat de la planul lor şi aduc seiful la 
Bagdad? În niciun caz, zise Saddam. Singurul pericol care 
ne paşte este să procedăm cum sugerezi. 

— Nu sunt sigur că înţeleg, Sayedi, se scuză ministrul de 
interne întorcându-se spre marele conducător. 

— Atunci, îţi voi explica eu, ministrule, spuse Saddam, 
accentuând ameninţător cuvântul final. Dacă-i arestăm în 
deşert, cine ne va crede când vom spune lumii că sunt 
terorişti? Mass media occidentală va afirma chiar că noi le- 
am plasat paşapoartele astea. Nu, îi vreau arestaţi chiar 
aici, în camera de Consiliu, numai aşa îi va fi imposibil 
Mossadului să-şi nege implicarea şi, un aspect şi mai 
important, le vom dezvălui planul lumii întregi iar sioniştii 
de pe întreg globul îi vor considera tâmpiţi. 

— Acum îţi înţeleg înţelepciunea profundă, Sayedi. 

Saddam flutură neglijent o mână şi îşi întoarse privirea 
spre ministrul industriilor. 

— Ordinele mele au fost executate? 

— Până la ultimul cuvânt, Excelentă. Când teroriştii vor 
sosi la minister, vor fi lăsaţi să aştepte, nefiind trataţi cu 

prea multă amabilitate, până când nu vor da la iveală 
documentele care se pare că ar proveni de la cabinetul 
dumneavoastră. 

— Au prezentat o astfel de scrisoare la graniţă, îl 
întrerupse generalul Hamil, fără să-şi ridice ochii din dosar. 

— În clipa în care o astfel de scrisoare ne va fi 
prezentată, continuă ministrul industriilor, le va fi pusă la 
dispoziţie o macara, astfel încât să poată aduce seiful în 
exteriorul acestei clădiri. Mă tem că va trebui să scoatem 
uşile de la intrare, dar numai... 

— Nu mă interesează uşile, spuse Saddam. Când 
socoteşti că va sosi seiful în faţa clădirii? 

— În jurul amiezii, îl asigură generalul Hamil. După ce 
seiful va fi în interiorul clădirii, voi prelua personal 
conducerea întregii operaţii, domnule preşedinte. 

— Bine. Asigură-te că teroriştii vor vedea Declaraţia 
înainte de a fi arestaţi. 

— Şi dacă încearcă să distrugă documentul, Excelenţă? 
întrebă ministrul de interne, încercând să recupereze ceva 
din timpul pierdut. 

— Imposibil, îl linişti Saddam. Au venit la Bagdad să fure 
documentul, nu să distrugă fiţuica asta plină de istoria 
naţiei lor. 

Două sau trei persoane din jurul mesei îşi manifestară 
acordul, clătinând din cap. 

— Niciunul din voi, cu excepţia generalului Hamil şi a 
oamenilor săi de încredere, nu se va apropia de această 
clădire în următoarele douăzeci şi patru de ore. Cu cât mai 
puţine persoane ştiu ce se petrece, cu atât mai bine. Nu-l 
puneţi la curent nici pe ofiţerul de serviciu. Vreau ca 
serviciul de pază să pară neglijent. În felul acesta vor cădea 
drept în capcana noastră. 

Generalul Hamil aprobă tăcut. 

— Procurorule, continuă Saddam, întorcându-şi privirea 
spre celălalt capăt al mesei, cum va comenta comunitatea 
internaţională când va afla că i-am arestat pe porcii de 
sionişti? 

— Sunt terorişti, Excelenţă, şi pentru terorişti nu poate fi 
decât o singură sentinţă, mai ales după ce americanii si-au 
lansat rachetele doar cu câteva zile în urmă asupra unor 
civili nevinovaţi. 

Saddam zâmbi. 

— Alte întrebări? 

— Doar una, Excelenţă, spuse ministrul adjunct de 
externe. Ce doriţi să facem cu fata? 

— Ah, da, zâmbi Saddam pentru prima oară în ziua 
aceea. Acum, că şi-a îndeplinit menirea, trebuie să mă 
gândesc la un mod adecvat de a-i pune capăt vieţii. Unde 
se află acum? 


Când camionul îşi începu anevoioasa călătorie de 
întoarcere pe drumeagul care se afunda în deşert, de data 
asta cu Aziz la volan şi Cohen în spate, ţinându-i companie 
lui madam Bertha, Scott simţi că atmosfera din cabină se 
schimbase. Când, la ivirea zorilor, părăsiseră autostrada 
pentru a găsi locul de popas, încă mai credea că nu se 
aflau într-un pericol real. Dar acum, tăcerea mohorâtă a 
dimineţii îl făcu să devină pe neaşteptate conştient de 
dificultatea sarcinii pe care şi-o asumaseră. 

Ideea originală a scenariului, pentru care trebuiau să-i 
mulţumească lui Kratz, se amestecase într-un coctail 
special de imaginaţie, disciplină şi curaj, la care se adăuga 
şi presupunerea că nimeni nu era la curent cu intenţiile lor, 
totul făcându-l pe Scott să-şi acorde ceva şanse de reuşită, 
mai ales acum când ştiau exact unde era găzduită 
Declaraţia. 

Când ajunseră la autostradă, Aziz întrebă în glumă: 

— Dreapta sau stânga? 

— Stânga, îi răspunse Scott, însă Aziz viră conştiincios la 
dreapta. 

În timp ce călătoreau pe autostrada spre Bagdad, soarele 
strălucea pe un cer fără niciun nor, privelişte care ar fi 
constituit încântarea oricărui grup de turişti, deşi tancurile 
arse şi craterele de pe şosea poate n-ar fi fost considerate 

ca atracţii deosebite. 

Kilometrii se scurgeau în tăcere; niciunul din ei nu simţea 
nevoia să repete planurile. Ar fi fost ca un antrenament 
chiar în dimineaţa cursei la Olimpiadă - fie mult prea târziu, 
fie fără niciun folos. 

Ultimii cincisprezece kilometri i-au parcurs pe o 
autostradă comparabilă cu oricare alta din Germania. Când 
traversară un pod proaspăt reconstruit peste Eufrat, Scott 
începu să se întrebe cât de aproape era de Hannah şi dacă 
ar putea intra în ministerul de externe fără să-l alerteze pe 
Kratz, ca să nu mai vorbim de irakieni. 

Odată ajunşi la periferiile Bagdadului, cu zgârie nori 
strălucitori şi clădiri moderne, şi-ar fi putut imagina că 
intrau în oricare alt mare oraş al lumii - asta până să vadă 
oamenii. Intr-o ţară a cărei principală bogăţie era petrolul, 
şiruri de maşini aşteptau la staţiile de benzină, lungimea 
acestor cozi fiind depăşită doar de cele care se formau în 
faţa magazinelor alimentare. Toţi patru puteau să constate 
că sancţiunile impuse de Naţiunile Unite începeau să-şi 
dovedească eficienţa, în ciuda dezminţirilor furibunde ale 
lui Saddam. 

Se apropiară de centrul oraşului, pe strada care trecea 
pe sub Al Naser, masiva arcadă formată din două săbii 
încrucişate susţinute de mulaje ale braţelor lui Saddam. 
Aziz nu avea nevoie de îndrumări ca să ajungă la Ministerul 
Industriilor. Deşi nu mai intrase în oraş de la execuţia 
tatălui său, pentru rolul jucat în lovitura de stat eşuată din 
1987, Aziz încă îşi dorea să locuiască aici. Privindu-şi 
compatrioţii, avea senzaţia că le poate mirosi frica care-i 
stăpânea. 

Trecând pe lângă rămăşiţele bombardate ale cartierului 
general al Mukhbaratului, Scott observă o ambulanţă fără 
echipaj parcată în faţa clădirii care adăpostea Serviciile 
secrete irakiene. Bănui că scopul pentru care era plasată 
acolo era mai degrabă strategic - pentru camerele de 
televiziune al CNN-ului - decât practic. 

Când Aziz văzu clădirea Ministerului Industriilor 

înălțându-se amenințătoare în faţa lui, i-o arătă lui Scott 
care îşi aminti că o privise prima oară în mormanul de 
fotografii furnizat de Kratz. Dar ochii lui Scott se îndreptară 
spre turelele tunurilor de pe acoperişul Ministerului de 
Externe, aflat doar la o aruncătură de băț. 

Aziz opri camionul la o sută de metri dincolo de intrarea 
în minister. 

— O să întârzii cât mai puţin posibil, îi avertiză Scott 
sărind din cabină şi îndreptându-se spre clădire. 

În timp ce urca scările spre intrare, nu îl zări pe bărbatul 
aflat la o fereastră a clădirii de peste drum, care raporta la 
telefon generalului Hamil. 

— Camionul a oprit la vreo sută de metri dincolo de 
minister. Un bărbat blond, care era în cabină, intră acum în 
clădire, însă ceilalţi trei, inclusiv Kratz, au rămas cu seiful. 

Scott împinse uşile batante şi păşi pe lângă doi paznici 
care nu păreau să se mişte zilnic mai mult de câţiva paşi. 
Se îndreptă spre ghişeul de informaţii şi se aşeză la cea mai 
scurtă dintre cele trei cozi. Pendula cu o singură limbă de 
deasupra ghişeului indica aproximativ nouă şi jumătate. 

Trecură încă cincisprezece minute până când Scott 
ajunse la ghişeu. li explică fetei că numele lui era 
Bernstrom şi că trebuia să-l vadă pe domnul Kajami. 

— Aveţi fixată o întâlnire cu dânsul? întrebă ea. 

— Nu, răspunse Scott. Am sunat din lordania ca să-l 
avertizăm că un seif comandat de guvern se află în drum 
spre Bagdad. Ne-a cerut să-l informăm în clipa în care 
soseşte. 

— O să văd dacă este în birou, spuse recepţionera. 

Scott aşteptă, căscând gura la un portret masiv al lui 
Saddam Hussein cu un Kalaşnikov în mâini. Acesta domina 
pereţii cenușii, altfel goi cu desăvârşire, ai recepţiei. 

Fata ascultă cu atenţie pe cel de la capătul firului, înainte 
de a spune: 

— O să coboare cineva să vă vadă, în câteva minute, 
apoi îşi îndreptă atenţia spre următoarea persoană de la 
coadă. 

Scott îşi pierdu vremea încă o jumătate de oră, înainte ca 
un bărbat înalt şi subţire, purtând un costum elegant - 
care, în niciun caz, nu era produsul unei case de modă 
autohtone - să iasă din lift şi să se îndrepte spre el. 

— Domnul Bernstrom? 

— Da, spuse Scott, întorcându-se spre el. 

— Bună dimineaţa, îl salută acesta în engleză, sigur de 
sine. Sunt domnul Ibrahim, asistentul personal al domnului 
Kajami. Cum vă pot ajuta? 

— Am adus din Suedia un seif, răspunse Scott. A fost 
comandat acum câţiva ani de către minister, dar din cauza 
sancţiunilor Naţiunilor Unite nu a putut fi livrat mai 
devreme. Ni s-a spus că, atunci când ajungem la Bagdad, 
trebuie să-i raportăm domnului Kajami. 

— Aveţi documentele care să confirme afirmația 
dumneavoastră? 

Scott scoase din geantă un dosar şi îi arătă conţinutul 
domnului Ibrahim. 

Tipul citi agale fiecare document, până ce ajunse la 
scrisoarea semnată de preşedinte. Nu citi mai departe. 
Ridicându-şi privirile, întrebă: 

— Aş putea să văd seiful, domnule Bernstrom? 

— Sigur, răspunse Scott. Urmaţi-mă, vă rog. 

II conduse pe funcţionar în stradă şi apoi la camion. 

Cohen se uita la ei din lada camionului. La ordinul lui 
Kratz, smulse prelata de pe seif, astfel încât funcţionarul 
să-l poată inspecta personal. 

Scott era fascinat de faptul că trecătorii nu-i aruncau 
seifului nicio privire. Eventual îşi iuţeau paşii. Frica se 
manifesta la aceşti oameni printr-o totală absenţă a 
curiozităţii. 

— Vă rog să veniţi cu mine, domnule Bernstrom, îi ceru 
Ibrahim. 

Scott îl însoţi înapoi la recepţie, unde fu părăsit fără 
niciun cuvânt şi lăsat să aştepte încă o jumătate de oră, 
înainte ca Ibrahim să revină. 

— Trebuie să duceţi seiful în Piaţa Victoriei; veţi vedea o 

barieră şi un tanc, în faţa unei clădiri mari, albe. Sunteţi 
aşteptaţi acolo. 

Scott era gata să întrebe unde se afla Piaţa Victoriei, dar 
Ibrahim se întoarse cu spatele şi se îndepărtă. Scott reveni 
la camion şi urcă în faţă, lângă Kratz şi Aziz, înainte de a le 
spune noutăţile. Aziz cunoştea drumul. 

— Mă bucur să văd că n-ai avut parte de un tratament 
special, îi zâmbi Kratz. 

Scott dădu din cap aprobator, în timp ce Aziz strecura 
camionul înapoi, pe stradă. Circulaţia era acum mult mai 
intensă. Camioane şi autoturisme claxonau de zor, reuşind 
să înainteze doar în etape de câţiva centimetri. 

— Probabil că e un accident, presupuse Scott, dar, când 
să dea colţul, văzură trei corpuri atârnând de o 
spânzurătoare improvizată: un bărbat care purta un costum 
scump, făcut la o casă de modă, o femeie poate ceva mai 
tânăra şi alta mult mai în vârstă. Era greu să fii sigur, 
pentru că aveau capetele rase. 


Domnul Kajami, aşezat la biroul lui, formă numărul care-i 
fusese dat şi aşteptă. 

— Biroul ministrului adjunct de externe, la telefon 
domnişoara Saib. 

— Aici Ministerul Industriilor. Poţi să-mi faci legătura cu 
ministrul adjunct? 

— Mi-e teamă că lipseşte pentru moment din birou, 
domnule Kajami. Să-i spun să vă sune sau doriţi să lăsaţi un 
mesaj? 

— O să las un mesaj, dar poate va dori să mă sune, când 
se întoarce. 

— Sigur, domnule ministru. 

— Spune-i că seiful a sosit din Suedia şi, deci, poate fi 
tăiat de pe lista sancţiunilor. 

Urmă o pauză lungă. 

— Eşti încă acolo, domnişoară Saib? 

— Da. Notam doar ce-aţi spus, domnule. 

— Dacă vrea să vadă actele legate de această problemă, 

sunt încă la noi, la minister, iar dacă vrea să verifice seiful, 
acesta este deja în drum spre sediul Baas. 

— Înţeleg, domnule. O să am grijă să primească mesajul 
imediat ce se întoarce. 

— Mulţumesc, domnişoară Saib. 

Kajami puse receptorul în furcă, se uită peste birou la 
ministrul adjunct de externe şi zâmbi. 


336 


- JEFFREY ARCHER - 


Capitolul Douăzeci şi Nouă 


Aziz opri camionul în faţa unui tanc. Câţiva soldaţi se 
învârteau primprejur, dar altfel nu părea să fie cine ştie ce 
activitate. 

— Mă aşteptam la o demonstraţie de forţă mai puternică, 
comentă Kratz. La urma urmei, este sediul partidului Baas. 

— Probabil că Saddam este la palat sau poate chiar 
lipseşte din Bagdad, sugeră Aziz, în timp ce doi soldaţi se 
îndreptau spre camion. Primul le strigă: „Afară!”, iar ei se 
supuseră fără grabă. 

Când toţi au coborât, soldatul le ordonă să stea la câţiva 
metri depărtare de camion iar alţi doi soldaţi se căţărară pe 
platforma din spate şi îndepărtară prelata. 

— Asta-i maior, şopti Aziz când un bărbat corpolent, cu o 
uniformă acoperită cu barete de decoraţii şi purtând un 
telefon mobil, înainta spre ei. Se opri şi se uită bănuitor în 
sus, la seif, apoi se întoarse spre Kratz şi se prezentă ca 
fiind maiorul Said. 

— Deschideţi! 

Kratz arătă spre Scott, care se caţără pe platforma din 
spate a camionului în timp ce un grup de soldaţi înconjura 
maşina, pentru a-l urmări îndeplinind ceremonialul 
deschiderii  seifului. Când Scott trase uşa enormă 
deschizând-o, maiorul i se alătură lângă seif, dar numai 
după ce unul din soldaţi îi dădu o mână de ajutor la urcare. 
Rămase un pas în spate şi le ordonă la doi din oamenii lui 
să intre înăuntru. 

Aceştia părură la început temători dar, odată intraţi în 
seif, începură să-i pipăie pereţii şi chiar să sară în sus, în 
încercarea de a-i atinge tavanul. Câteva clipe mai târziu, li 
se alătură şi Said care ciocăni pereţii cu bastonul. leşi apoi 
afară, sări greoi din camion şi se întoarse spre Scott. 

— Acum aşteptăm o macara, spuse el pe un ton ceva 
mai prietenos. 

Formă un număr de telefon. 

Cohen se urcă în cabină şi se aşeză la volan - cheile erau 
încă în contact - în timp ce Aziz rămăsese pe platforma din 
spate cu seiful. Scott şi Kratz se sprijiniră de un perete 
încercând să pară plictisiţi şi purtând o conversaţie despre 
posibilele situaţii cărora vor trebui să le facă faţă. 

— Trebuie să găsim o cale de a pătrunde în clădire 
înaintea seifului, mormăi Kratz. 

Scott aprobă în tăcere. 

Ceasul din Piaţa Victoriei bătuse doisprezece jumătate, 
când Aziz zări structura înaltă, subţire, înaintând lent în 
jurul masivei statui a lui Saddam. Toţi patru îi urmăriră pe 
soldaţi alergând în stradă pentru a bloca curgerea 
traficului, ca să permită macaralei enorme să-şi continue 
drumul, nestânjenită de nimic. 

Scott îi explică maiorului că sosise momentul să 
parcheze camionul într-o anumită poziţie în faţa uşii 
principale. Maiorul fu de acord, fără să mai ceară prin 
telefon aprobare de la şefii lui. Când camionul fu parcat 
exact unde îl voia Scott, maiorul Said admise, în sfârşit, că 
uşile trebuiau scoase din balamale, dacă doreau să 
introducă în clădire seiful şi platforma mobilă pe care se 
afla. 

De data asta, dădu un telefon, iar la întrebarea lui Scott: 
„Cât durează?”, ridică din umeri şi replică: 

— Trebuie să aşteptaţi. 

Scott era hotărât să folosească perioada de „trebuie să 
aşteptaţi” şi îi explică maiorului Said că este necesar să se 
familiarizeze cu ruta pe care va călători seiful, odată 
introdus în clădire. 

Maiorul ezită, mai dădu un telefon, aşteptă un timp până 
să primească un răspuns şi apoi, arătând spre Scott, 
decise: 

— Doar tu. 

Scott îl lăsă pe Kratz să organizeze descărcarea seifului 
din camion şi îl urmă pe maior în clădire. 

Primul lucru pe care îl remarcă, mergând pe coridorul 
mochetat, fu lărgimea lui şi senzaţia de soliditate pe care o 

338 


- JEFFREY ARCHER - 


transmitea. La fiecare câţiva paşi, soldaţii care se rezemau 
de zidurile coridorului luau poziţia de drepţi în clipa în care 
îl zăreau pe maiorul Said. 

La capătul coridorului se afla un ascensor. Maiorul scoase 
o cheie şi o răsuci într-o broască de pe perete. Uşile 
ascensorului se deschiseră lent. Scott fu izbit de ideea că 
mărimea seifului trebuie să fi fost determinată de lărgimea 
liftului. Era convins că, după ce o vor introduce pe madam 
Bertha înăuntru, nu vor rămâne mai mult de doi-trei 
centimetri între seif şi pereţii cabinei. 

Maiorul apăsă pe un buton marcat „-6” care, observă 
Scott, era nivelul cel mai de jos la care puteau merge. Liftul 
cobori încet. Când uşile se deschiseră, Scott îl urmă pe 
maiorul Said într-un coridor lung. De data aceasta, avu 
senzaţia că pasajul fusese construit pentru a supravieţui 
unui cutremur. Se opriră în faţa unor uşi masive, duble, 
păzite de doi soldaţi înarmaţi cu carabine. 

Said, puse o întrebare şi amândoi paznicii scuturară 
negativ din cap. 

— Camera este goală aşa că putem intra, explică el şi 
trecu la descuierea uşilor. 

Scott îl urmă în camera de Consiliu. Cercetă rapid 
încăperea. Primul lucru pe care îl remarcă fu un alt portret 
imens al lui Saddam, de data asta într-un costum închis, la 
două rânduri. Apoi observă lângă un întrerupător, unul din 
butoanele roşii de alarmă de a căror prezenţă îl avertizase 
Kratz. Maiorul inspectă în fugă camera, dând impresia unei 
persoane care nu avea dreptul să se afle aici, în timp ce 
Scott o examina fără grabă, pe cât de încet credea să-şi 
poate permite. Apoi o văzu, doar pentru o clipă, şi inima i 
se strânse: Declaraţia de Independenţă era bătută în cuie 
pe perete, cu un colţ smuls şi o parte din semnături în mod 
evident mânjite. 

Maiorul descuie uşa din fund şi Scott îl urmă fără tragere 
de inimă în coridorul alăturat. Mai merseră câţiva paşi şi se 
opriră în faţa unei nişe de dimensiuni mari, din cărămidă 
aparentă, iar Scott îşi dădu seama, chiar înainte de a face 

măsurătorile de rigoare, că fusese special construită în 
aşteptarea seifului. 

Scott pierdu ceva timp măsurând interiorul nişei, în timp 
ce încerca să pună la punct un plan care să-i permită 
examinarea Declaraţiei mai în amănunţime. După câteva 
minute, maiorul Said îl bătu pe umăr cu bastonul, 
avertizându-l că este timpul să se întoarcă în curte. Scott îl 
urmă în silă, înapoi pe coridorul scurt şi în camera de 
Consiliu, pe care maiorul o traversă în grabă, în vreme ce 
Scott zăbovi ca să măsoare uşile. Fu încântat să descopere 
că vor trebui scoase din balamale. Se dădu un pas înapoi, 
ca şi cum ar fi analizat problema. Maiorul se întoarse şi îl 
plesni cu bastonul peste picior, bolborosind în barbă ceva 
ce Scott bănui că nu era în întregime măgulitor. 

Scott aruncă o privire spre dreapta, confirmându-şi cele 
mai rele temeri: chiar dacă reuşea să schimbe cele două 
documente, ar fi fost necesar un geniu mai mare decât al 
lui Dollar Bill, pentru a repara stricăciunile deja provocate 
de Saddam. 

— Hai! Hai! Trebuie să plecăm, îl zori maiorul. 

— Şi uşile astea trebuie să plece - mormăi Scott şi, 
întorcându-se, adăugă, arătând spre perechea de la celălalt 
capăt al camerei - şi ăştia doi la fel. 

Dar maiorul Said mergea deja cu paşi mari pe coridor 
spre liftul deschis. 


Hannah puse receptorul în furcă şi încercă să-şi oprească 
tremurul. La Herzliyah o avertizaseră de multe ori că, oricât 
te-ai crede de dur şi oricât de antrenat ai fi, tot vei tremura. 

Îşi privi ceasul. Pauza de prânz trebuia să fie peste 
douăzeci de minute şi, deşi, cu excepţia misiunilor oficiale, 
rareori părăsea clădirea în timpul zilei, ştia că nu mai poate 
sta în birou aşteptând doar ca evenimentele să se producă 
în jurul ei. 

Ministrul adjunct de externe părăsise palatul la opt 
dimineaţa, avertizând-o că nu va apărea înainte de ora 
cinci după-amiaza. Un muşchi îi zvâcni pe obraz când 

începu să bată la maşină mesajul ministrului industriilor. 

Rămase la birou preţ de vreo cincisprezece minute, 
plănuind cum ar putea utiliza mai bine pauza de o oră. 
Când îi fu clar ce trebuia făcut, ridică receptorul şi o rugă 
pe fata de la centrală să-i preia convorbirile în timpul 
pauzei de prânz. 

Hannah îşi puse ochelarii, părăsi camera şi merse repede 
pe coridor, pe lângă perete şi cu capul plecat, pentru a nu fi 
recunoscută de persoanele pe care le întâlnea. 

Preferă să coboare pe scări, se strecură prin hol, pe 
lângă recepţie, prin uşile batante şi ajunse în stradă. 

— Saib a ieşit din clădire, raportă într-un telefon mobil o 
voce de pe partea opusă a străzii. Merge în direcţia Pieţii 
Victoriei. 

Hannah îşi continuă drumul spre piaţă. Mulțimea era 
numeroasă şi zgomotoasă, iar ei îi fu teamă că avusese loc 
o altă execuţie publică prin spânzurare. Când ajunse la 
capătul străzii şi dădu colţul, îşi feri privirile şi îşi croi drum 
printre cei care stăteau, se zgâiau, ba chiar râdeau de 
spectacol. 

— Un funcţionar plasat destul de sus, glumi cineva. 

O altă voce, mai serioasă, spuse că auzise că spânzuratul 
era un diplomat recent întors din America care fusese prins 
cu degetele în casa de bani. O a treia voce, a unei femei 
mai în vârstă, plânse, când cineva sugeră că celelalte două 
cadavre erau ale mamei şi surorii bărbatului, amândouă 
nevinovate. 

Când Hannah văzu bariera îşi încetini pasul. Se opri şi se 
uită peste drum, la cartierul general al partidului Baas. Deşi 
nu vedea prea bine din cauza mulţimii care o înconjura, 
Hannah era bucuroasă că se putea ascunde în marea de 
oameni. 

Privirea i se fixă pe sediul partidului Baas. Toţi ceilalţi se 
uitau în direcţia opusă. 

Ochii lui Hannah se opriră pe camionul înconjurat de 
soldaţi şi apoi zări seiful masiv, cocoţat în spatele 
vehiculului, şi pe cei doi tineri care îl înfăşurau cu bride 

largi din oţel. Unul părea să fie din Orientul Mijlociu, celălalt 
avea un aer vag european. Apoi îl văzu pe Kratz - sau nu 
era Kratz? Oricine ar fi fost, dispăru în spatele camionului. ÎI 
aşteptă să reapară. Când, câteva clipe mai târziu, bărbatul 
se iţi de după maşină, nu mai avu nicio îndoială: era 
comandantul Mossad. 

Işi dădu seama că nu putea să se mai fâţâie prea mult pe 
acolo şi decise să se întoarcă la birou, să chibzuiască la 
următorul pas pe care trebuia să-l facă. Îi aruncă lui Kratz o 
ultimă privire, în timp ce un grup de femei de serviciu ieşea 
din clădire, traversa platoul şi trecea de barieră, fără ca 
vreun soldat să-i acorde nici cea mai mică atenţie. 

Hannah începu să se îndepărteze de Piaţa Victoriei chiar 
în clipa în care maiorul Said şi Scott ieşeau din clădire, 
păşind pe platoul din faţă. 

— Se deplasează iar, dar nu pare să se întoarcă la 
minister. 

Bărbatul cu telefonul celular ascultă un timp, apoi 
replică: 

— Nu ştiu, am s-o urmăresc şi voi raporta mai târziu. 


Când Scott ieşi din clădire, constată cu satisfacţie că 
macaraua fusese deja plasată pe poziţie pentru a ridica 
seiful din camion. Aziz şi Cohen fixau bucle lungi din oţel în 
jurul corpului lui madam Bertha, în timp ce platforma 
special construită - de care domnul Pedersson era atât de 
mândru - fusese plasată pe asfalt, între uşa din faţă şi o 
latură a camionului. 

Scott privi întâi în sus, la macara, care era mai înaltă 
decât clădirea, apoi din nou în jos, la macaragiul care 
stătea în cabina largă din apropierea postamentului. Când 
Cohen şi Aziz săriră din camion, Kratz îi făcu semn 
macaragiului cu degetul mare în sus. 

După câteva clipe, auzi scrâşnetul ambreiajului intrând în 
viteză. Urmări cum corzile de oţel se tensionau, apoi 
motorul se tură răguşit. Dar madam Bertha refuză să se 
mişte. Zgomotul turaţiei crescu şi mai mult, dar madam 

Bertha rămase insensibilă la solicitările lor. 

Macaragiul împinse înainte maneta lungă a 
schimbătorului de viteză, într-o nouă treaptă, şi încercă 
pentru a treia oară. În sfârşit, Bertha se ridică doi 
centimetri de pe platforma camionului, bălăbănindu-se uşor 
dintr-o parte în alta. Câţiva soldaţi începură să aclame, dar 
se opriră imediat, când maiorul îşi întoarse privirea spre ei. 

Kratz dădu din cap iar Cohen alergă pe asfalt şi cobori 
oblonul din spate al camionului, apoi se caţără în cabină şi 
se aşeză la volan. Puse cheia în contact, băgă în viteza întâi 
şi deplasă încet vehiculul înainte, până când seiful rămase 
oscilând în aer. Aziz şi Kratz împinseră platforma specială 
câţiva metri pe asfalt, aranjând-o direct sub seiful care 
pendula. Kratz făcu încă o dată semn cu degetul mare în 
sus şi macaragiul începu să coboare cu grijă cele cinci tone 
de oţel, centimetru cu centimetru, până când ajunseră să 
se odihnească pe platformă, făcând roţile late de cauciuc 
să se turtească brusc. 

Seiful stătea acum în faţa uşilor duble, aşteptând sosirea 
tâmplarului, înainte de a-şi continua călătoria spre interior. 
Maiorul ridică din umeri, nelăsându-i timp lui Kratz să dea 
glas întrebării. 

În timp ce Cohen băgă camionul în marşarier, într-un 
spaţiu de parcare desemnat de maior, Scott arătă spre seif 
şi îi făcu semn lui Kratz care se apropie, părând nedumerit. 
El socotea că operaţia se derulase destul de bine. 

— Care-i problema? întrebă el. 

Scott continua să arate spre seif şi, cu mişcări exagerate, 
îi arăta cum credea el că va trebui deplasat, dar, în acelaşi 
timp, îi şopti: 

— Am văzut Declaraţia. 

Se deplasă de partea cealaltă a seifului. Kratz îl urmă, 
acum făcându-se şi el că examinează seiful cu atenţie 
maximă. 

— Grozav, şopti Kratz. Unde este? 

— Nu-i chiar atât de grozav, zise Scott. 

— Ce vrei să spui? întrebă Kratz neliniştit. 

— Este în Camera de Consiliu, exact unde ne-a spus 
Hannah că trebuie s-o găsim. Dar e bătută în cuie pe 
perete. 

— Bătută în cuie? murmură Kratz. 

— Da, şi se pare că nu mai poate fi reparată, răspunse 
Scott, în momentul în care la barieră apăruse un irakian 
îmbrăcat într-un halat de lucru, cu un fes roşu cu alb şi o 
cutie de scule în mână. 

Paznicii, după ce verificară minuţios cutia de scule, 
răsturnându-i tot conţinutul pe pământ, îi îngăduiră să 
treacă. Tâmplarul îşi adună sculele, aruncă o privire 
seifului, alta uşilor duble şi înţelese imediat de ce şeful lui 
catalogase problema ca fiind urgentă. Retrăgându-se câţiva 
paşi, Scott urmărea cum meseriaşul începuse să 
deşurubeze balamalele unei uşi. 

— Unde se află în clipa asta falsul lui Dollar Bill? întrebă 
Kratz. 

— E încă în geanta mea, răspunse Scott. Va trebui să-l 
aranjez un pic, altfel vor remarca diferenţa chiar în clipa în 
care l-aş schimba cu originalul. 

— De acord, acceptă Kratz. Mai bine te-ai ocupa de asta, 
în timp ce tâmplarul lucrează la uşă. Eu voi încerca să-l ţin 
de vorbă pe maior. 

Kratz păşi agale până la tâmplar şi începu să flecărească 
cu el, iar Scott dispăru în faţa camionului, cu geantă cu tot. 
Când maiorul văzu cu ce se ocupă Kratz, alergă să li se 
alăture. 

Scott îi supraveghea prin parbriz în timp ce extrase copia 
lui Dollar Bill din cilindru şi încerca să-şi amintească unde 
era stricăciunea cea mai mare pe original. 

Rupse mai întâi o bucată din colţul din dreapta sus, trase 
un scuipat pe semnăturile lui John Adams şi Robert Treat 
Paine. După ce studie pergamentul, decise că rezultatul nu 
prea era satisfăcător şi, aşezând copia pe podea, îşi frecă 
uşor tălpile pantofilor de suprafaţa ei. Aruncă o privire spre 
intrarea clădirii şi îl auzi pe maior ordonându-i lui Kratz să-l 
lase pe tâmplar să-şi vadă de treabă. Kratz ridică din umeri 

în timp ce Scott rulă copia Declaraţiei şi o puse înapoi în 
cilindrul, pe care îl strecură în buzunarul lung şi subţire, 
special cusut în interiorul cracului pantalonului. Se potrivea 
perfect. 

Câteva clipe mai târziu, tâmplarul se ridică în picioare şi 
zâmbi, semn că îşi îndeplinise misiunea. La comanda 
maiorului, patru soldaţi păşiră înainte şi îndepărtară uşile. 
Le cărară la o distanţă de câţiva paşi şi le sprijiniră de 
perete. 

Maiorul ordonă altor soldaţi să împingă platforma, în timp 
ce Scott o ghida pe madam Bertha prin deschiderea uşii. 
Kratz şi Aziz încercară să-l urmeze, dar maiorul flutură ferm 
un braţ pentru a le arăta că doar Scott putea să intre în 
clădire. Fu rândul lui Scott să ridice din umeri. 

Au împins platforma în lungul coridorului, centimetru cu 
centimetru. Uşile liftului fuseseră lăsate deschise şi 
patruzeci de mâini începură să împingă încetişor înăuntru 
cele cinci tone de metal. Scott ştia, din recunoaşterea pe 
care o făcuse, că partea aceasta a clădirii fusese construită 
pentru a rezista unui atac nuclear, dar se întrebă dacă liftul 
îşi va reveni vreodată după coborârea seifului de cinci tone 
pe parcursul a şase etaje. Bertha trebuia să coboare şi nu 
să urce. 

Uşile liftului se închiseră încet şi maiorul, urmat de o 
duzină de soldaţi, îl conduse fără întârziere pe Scott printr-o 
uşă laterală şi, de acolo, în jos pe scara de serviciu. Când 
ajunseră la subsol, uşile liftului erau deja deschise iar 
madam Bertha îi aştepta maiestoasă. Maiorul bătu în podea 
cu vârful bastonului: zece soldaţi se aruncară în genunchi şi 
începură să tragă platforma, centimetru cu centimetru, 
până când reuşiră, în sfârşit, s-o înduplece să iasă pe 
coridor. Apoi, liftul fu trimis sus, la „5”, iar şase soldaţi se 
buluciră în fugă pe scări, săriră în liftul gol şi coborâră din 
nou, astfel încât să poată împinge seiful din partea opusă. 

Când platforma ajunse la intrare, tâmplarul îndepărtase 
deja primul set de uşi din calea seifului care urma să 
pătrundă în camera de Consiliu, dar lucra încă la al doilea. 

Răgazul îi dădu lui Scott prilejul de a supraveghea mutarea 
mesei enorme lângă un perete lateral şi aşezarea scaunelor 
pe masă, pentru ca seiful să aibă cale liberă spre coridorul 
din fund. 

În timp ce se plimba încoace şi încolo, Scott avu mai 
multe ocazii să privească Declaraţia, chiar să cerceteze 
ortografierea cuvântului „Brittanici”. Îşi dădu seama destul 
de repede că pergamentul se afla într-o stare chiar mai 
proastă decât crezuse el. 

Odată uşile îndepărtate, soldaţii începură să împingă 
seiful pe ultimii metri ai călătoriei lui, traversând camera de 
Consiliu şi scoţându-l în coridorul scurt. Când ajunseră la 
capătul coridorului, în faţa nişei special amenajate, Scott îi 
supraveghe deplasarea pe ultimii centimetri, până când 
soldaţii nu mai putură să împingă cele cinci tone de oţel. 
Madam Bertha ajunsese, în sfârşit, la locul ei de odihnă, 
lipită de peretele din fund. 

Scott zâmbi şi maiorul Said dădu un alt telefon. 


Bătrâna îi explică lui Hannah că schimbul următor era la 
trei după-amiaza şi că trebuiau să pregătească camera de 
Consiliu pentru şedinţa care urma să aibă loc în ziua 
următoare, la şase. Din cauza seifului nu reuşiseră să 
termine treaba în primul schimb de dimineaţă. 

Hannah se ţinuse după femeile de serviciu, urmărindu-le 
cum se despărţeau una câte una şi-şi vedeau fiecare de 
drum. Alesese o bătrână, care căra sacosele cele mai grele 
şi se oferise s-o ajute să treacă strada. Conversaţia se 
legase repede şi Hannah continuase să care sacoşele tot 
drumul, până la uşa bătrânei, explicându-i că şi ea locuia 
doar la câteva străzi mai încolo. 

— Intră, draga mea, îi zise bătrâna. 

— Mulţumesc, acceptă Hannah, simțindu-se mai mult 
lup, decât Scufiţa Roşie. 

să strecoare un strop de whisky în cafeaua bătrânei se 
dovedise un lucru destul de inofensiv, dar cu siguranţă 
dezlegase limba. Două pastile de Vallium lăsate să cadă în 

a doua cafea băută de femeia de serviciu oferiră garanţia 
unor ore bune care aveau să treacă până ce aceasta se va 
trezi. Mossadul o învățase pe Hannah cinci feluri de a 
sparge o maşină, o cameră de hotel, o valijoară, chiar şi un 
mic seif, aşa că poşeta unei bătrâne aflate sub influenţa 
somniferelor nu reprezenta o problemă. Îi luă permisul 
special şi ieşi din casă. 

— Se îndreaptă acum spre minister, comunică vocea la 
telefonul mobil. Am verificat-o pe bătrână. Doarme şi 
probabil că n-o să se scoale până mâine dimineaţă pe 
vremea asta. Singurul lucru sustras este permisul ei. 

Când Hannah ajunse înapoi la birou, nu se vedea niciun 
semn că ministrul adjunct de externe s-ar fi întors, aşa că 
verifică la centrală. Fuseseră doar trei apeluri telefonice: 
două transmiseseră că vor reveni a doua zi, iar al treilea nu 
lăsase niciun mesaj. 

Hannah puse receptorul în furcă şi începu să bată la 
maşină o notă prin care explica că plecase acasă, deoarece 
nu era sigură că ministrul de externe va mai reveni în ziua 
aceea. Atâta vreme cât ministrul nu-şi verifica mesajele 
până după ora cinci, nu exista niciun motiv să devină 
bănuitor. 

În intimitatea micuţei ei camere, Hannah îşi schimbă 
hainele de birou cu tradiționala rochie lungă, neagră şi îşi 
acoperi chipul cu un voal. Se examină, înainte de a părăsi 
din nou clădirea, tăcută şi anonimă. 


— Acum deschizi seiful, zise maiorul Said. 

Scott învârti discurile după numerele lor de cod, şi primul 
indicator deveni verde. Maiorul era impresionat. Apoi, Scott 
îşi puse palma pe pătratul alb şi, câteva secunde mai 
târziu, indicatorul din mijloc se făcu verde. Maiorul era 
încântat. Scott se aplecă înainte şi vorbi în microfon - al 
treilea indicator deveni verde. Maiorul rămăsese fără grai. 

Scott trase de mâner şi uşa se deschise. Sări înăuntru şi 
extrase imediat tubul de carton din interiorul cracului 
pantalonului. 

Maiorul îi observă manevra şi făcu o criză de furie. Scott 
scoase repede capacul tubului, extrase portretul lui 
Saddam Hussein şi îl desfăşură, lăsând să cadă pe podea 
hârtia care îl proteja, apoi păşi spre latura din fund a 
seifului şi fixă posterul pe perete. In timp ce Scott se apleca 
să ridice hârtia de pe jos, zâmbetul revenise pe chipul 
maiorului. Scott făcu sul hârtia care protejase posterul şi o 
băgă în tub. 

— Acum, am să te învăţ, zise Scott. _ 

— Nu, nu, nu pe mine, protestă maiorul Said. Işi agită 
telefonul celular prin aer şi continuă: Trebuie să urcăm. 

Când ieşi din seif, lăsând tubul să cadă pe podea în aşa 
fel, încât să se rostogolească în colţul cel mai întunecat, 
Scott simţi nevoia să înjure. Planul, pregătit cu atâta grijă 
împreună cu Kratz, nu mai era posibil. Părăsi în silă seiful 
deschis şi se alătură maiorului care se îndrepta rapid spre 
camera de Consiliu, de data aceasta fără să-i mai acorde 
nicio ocazie de a-l reţine. 


— Sunt aproape sigur că ea este cea care părăseşte 
acum ministerul, raportă vocea în telefonul mobil, dar şi-a 
schimbat îmbrăcămintea şi nu mai poartă ochelari. Se 
îndreaptă iar spre Piaţa Victoriei. Vă ţin la curent. 

Hannah era înapoi în Piaţa Victoriei, cu douăzeci de 
minute înainte ca primele femei de serviciu din schimbul de 
după-amiază să-şi facă apariţia. Deşi aglomeraţia era mai 
mică acum, totuşi reuşea să se piardă în mulţime. Se uită 
peste drum, spre platoul din faţa sediului partidului Baas. 
Seiful nu se mai vedea iar macaraua dispăruse şi ea. 
Camionul era parcat cu spatele, lângă zid. Hannah îşi 
încordă privirea, încercând să descopere dacă Kratz era 
unul din tipii care stăteau în cabină, dar nu putu străbate 
prin pâcla de fum. 

Hannah îşi îndreptă atenţia spre clădirea în care nu 
intrase niciodată, dar pe care simţea că o cunoaşte foarte 
bine. Pe o planşetă din camera operativă de la cartierul 
general al Mossadului din Herzliyah era fixat un plan la 

scară mare al fiecărui etaj al clădirii; nu puteai să 
promovezi treapta a doua a nici unui examen despre lrak, 
dacă nu erai capabil să desenezi în detaliu fiecare etaj al 
clădirii. Tot timpul, erau adăugate alte informaţii, din cele 
mai ciudate surse: refugiaţi care evadaseră, foşti diplomaţi, 
ex-miniştri secretari de stat de origine kurdă sau şiită, chiar 
fostul prim ministru englez Edward Heath. 

Prima femeie de serviciu sosi cu doar câteva minute 
înainte de ora trei, îşi prezentă permisul şi traversă grăbită, 
înainte de a dispărea pe o uşă laterală a clădirii. A doua 
apăru câteva clipe mai târziu şi urmă aceeaşi procedură. 
Când Hannah o identifică pe a treia croindu-şi drum pe 
trotuarul de vizavi, traversă direct strada şi se aşeză în 
spatele ei, urmând-o spre barieră. 

— A traversat strada, a ajuns la barieră şi paznicul îi 
verifică permisul, zise vocea de la telefonul mobil. Au lăsat- 
o să treacă, aşa cum au fost instruiți. Traversează acum 
platoul şi o urmează pe cealaltă femeie prin uşa laterală. A 
intrat, uşa s-a închis. Am prins-o. 


În interiorul clădirii, Hannah se alătură celorlalte femei de 
serviciu, spunându-le că mama ei se îmbolnăvise şi o 
trimisese pe ea, s-o înlocuiască. Incercă să le asigure că nu 
era prima dată când făcea treaba asta şi rămase surprinsă 
că nu i se puneau întrebări. Presupuse că le era teamă deo 
discuţie cu o necunoscută. 

Hannah luă o cutie cu cele de trebuinţă pentru curăţenie 
şi începu să coboare pe scara de serviciu. Planul expus pe 
pereţii de la Herzliyah se dovedea impresionant de precis, 
chiar dacă nimeni nu reuşise să indice exact numărul de 
trepte până la subsol. 

Când ajunse la uşa care dădea în coridorul din fund, auzi 
voci venind dinspre camera de Consiliu. Persoanele se 
îndreptau probabil spre lift. Hannah se trase lângă perete, 
în aşa fel încât să-i poată zări prin panoul gros de sticlă 
armată din centrul uşii. 

Trecură doi bărbaţi. Hannah nu îl recunoscu pe maior 

dar, când văzu cine îl însoțea, i se înmuiară picioarele şi 
aproape se prăbuşi la pământ. 


Când ieşiră din nou în curte, maiorul formă un număr. 
Scott se îndreptă spre Kratz, care stătea în spatele 
camionului. 

— Ai reuşit să schimbi Declaraţia? fură primele cuvinte 
ale lui Kratz. 

— Nu, e încă pe peretele camerei de Consiliu. 

— La dracu'. Şi copia? 

— Am lăsat-o în tub, pe podeaua seifului. Nu puteam 
risca s-o aduc afară. 

— Şi cum ai să intri înapoi? întrebă Kratz privind spre 
maior. Trebuia să foloseşti timpul pe care l-ai avut la 
dispoziţie. 

— Ştiu. Dar se pare că nu el va avea grijă de seif. Acum îl 
contactează pe cel pe care va trebui să-l instruiesc. 

— Nu-i ce ne trebuie nouă. Cred că, dacă era maiorul, 
primul nostru plan ar fi mers mult mai uşor. Mai bine i-aş 
pune la curent pe ceilalţi, ca să ne gândim la o alternativă 
în cazul în care lucrurile vor merge iar prost. 

Scott aprobă în trecere şi, împreună cu comandantul 
Mossad, se îndreptă spre camion, unde Aziz şi Cohen 
stăteau în cabină, fumând. Când colonelul se urcă în 
cabină, două ţigări fură stinse în grabă. Kratz le explică de 
ce încă mai aşteptau şi îi avertiză că aceasta ar putea fi 
ultima şansă a profesorului de a mai ajunge în camera de 
Consiliu. 

— Deci, când va ieşi de data asta, explică el, trebuie să 
fim gata de plecare. Cu puţin noroc s-ar putea să ajungem 
la graniţă până la miezul nopţii. 


Cum era posibil să fie încă în viaţă? se întrebă Hannah. 
Nu-l omorâse? li văzuse cadavrul scos afară din cameră. 
Incercă să-şi ordoneze gândurile, care mergeau de la 
bucurie la teamă. Şi-l aminti pe instructorul şef spunându-i: 

— Când eşti pe front, nimic să nu te ia prin surprindere. 

350 


- JEFFREY ARCHER - 


Simţi că acum avea dreptul să-l contrazică, dacă va mai 
avea vreodată ocazia s-o facă. 

Hannah întredeschise uşa şi se furişă pe coridor, care era 
gol, cu excepţia unei perechi de soldaţi care flecăreau la 
intrarea în camera de Consiliu. Işi dădu seama că nu putea 
spera să treacă de ei, fără să i se pună întrebări. 

Când mai avea un pas de făcut, i se ordonă să stea pe 
loc şi se opri între ei. După ce verificară meticulos cutia cu 
materiale, cel cu două barete pe mânecă spuse: 

— Ştii că e de datoria noastră să te percheziţionăm şi pe 
tine? 

Hannah nu făcu niciun comentariu şi el se aplecă, îi ridică 
rochia lungă şi neagră şi îi pipăi gleznele. Al doilea hohoti 
răguşit, când îi înconjură gâtul cu degetele iar apoi începu 
să-şi coboare palmele peste umerii şi sânii ei, în timp ce 
colegul lui îşi mişca mâinile în sus, pe pulpe şi apoi pe 
coapse. Când primul soldat ajunse sus, în zona pubiană, 
colegul lui o ciupi de sfârcuri. Hannah îi împinse pe 
amândoi şi păşi în cameră. Cei doi nu încercară s-o urmeze, 
deşi hohotele lor erau mai puternice. 

Masa fusese readusă în centrul camerei iar scaunele erau 
aranjate neglijent în jurul ei. La început făcu ordine pe 
masă apoi aşeză scaunele la distanţe egale între ele. 
Încerca încă să se obişnuiască cu ideea că Scott era încă în 
viaţă şi făcea parte din echipa trimisă la Bagdad. De ce l-ar 
fi trimis CIA? Doar dacă... se uită în sus, la portretul imens 
al lui Saddam, în timp ce îndrepta scaunul din capătul 
mesei. Apoi ochii i se opriră pe documentul bătut în cuie 
alături de tablou. 

Declaraţia de Independenţă americană era fixată pe 
perete exact în locul în care ministrul adjunct de externe 
afirmase că se găsea. 

Capitolul Treizeci 


Două maşini măturară asfaltul până la barieră şi li se 
permise imediat trecerea, fără nicio tentativă de verificare. 
Scott urmări atent cum un grup mare de soldaţi înconjura 
vehiculele. 

Când un bărbat înalt, masiv, ieşi din a doua maşină, Aziz 
murmură: 

— Generalul Hamil, Bărbierul din Bagdad. Poartă un brici 
atârnat de inelul cu chei. 

Kratz dădu din cap. 

— Cunosc istoria completă a vieţii lui. Chiar şi numele 
tânărului locotenent cu care se culcă acum. 

Maiorul Said încremenise în poziţie de drepţi, salutându-l 
pe general iar Scott nu avea nevoie să i se spună că acest 
bărbat era de alt rang şi calibru decât cel cu care avusese 
de-a face până acum. Privirea i se fixă pe chipul bărbatului 
îmbrăcat într-o uniformă imaculată, confecţionată la 
comandă, cu câteva panglici de decoraţii în plus faţă de 
cele care se înşiruiau pe uniforma maiorului, purtând 
mănuşi de piele neagră şi având în mână un baston scurt. 
Era un chip cu trăsături dure. Trupeţii care stăteau în jur nu 
reuşeau să-şi ascundă frica. 

Maiorul făcu un semn spre Scott şi ordonă: 

— Tu, vino! 

— Am senzaţia că pe tine te vrea, spuse Kratz. 

Scott încuviinţă în tăcere şi se îndreptă spre ei. 

— Domnule  Bernstrom, sunt generalul Hamil, se 
prezentă ofiţerul, scoţându-şi mănuşa de pe mâna dreaptă. 

Scott îi strânse mâna. 

— Îmi pare rău că v-am făcut să aşteptaţi. Dar nu vreau 
să vă mai rețin. Vă rog, arătaţi-mi seiful dumneavoastră, 
care pare să-l fi impresionat atât de mult pe maiorul Said. 

Fără vreun alt cuvânt, generalul se întoarse şi se 
îndreptă spre clădire, iar lui Scott nu-i rămase decât să-l 
urmeze. Pentru prima dată în viaţă, Scott era îngrozit. 

Hannah luă o cârpă şi puţină ceară de lustruit şi începu s- 
o întindă cu mişcări circulare pe masă, în acelaşi timp 
examinând mai atent Declaraţia de Independenţă. 
Pergamentul era într-o stare atât de groaznică, încât se 
îndoi că mai putea fi reparat, chiar dacă Scott reuşea să-l 
ducă înapoi la Washington. 

Examină pe furiş, din spatele uşii, coridorul cel scurt şi 
zări seiful pe care îl văzuse mai devreme în camion. Era 
deschis, dar păzit de alte două brute care pălăvrăgeau la 
fel de mult ca şi ceilalţi doi din fata camerei de Consiliu. 

Hannah înaintă încetişor pe coridor, ştergând praful şi 
lustruind pervazul lambriului de lemn până când ajunse în 
faţa seifului şi reuşi să-i desluşească clar interiorul. Făcu un 
pas înainte şi se uită înăuntru, ca şi cum n-ar mai fi văzut 
aşa ceva în viaţa ei. Unul din soldaţi îi trase un şut în fund 
iar ea se rostogoli în seif. Urmă inevitabilul hohot de râs 
răguşit. Era gata să se întoarcă şi să riposteze când văzu 
într-un colţ, aproape ascuns în umbră, cilindrul lung de 
carton. Se aplecă spre el şi îl rostogoli până când ajunse în 
siguranţă sub fusta ei lungă. Se întreba dacă nu l-ar putea 
folosi pentru a-i trimite un mesaj lui Simon. Hannah îşi lăsă 
cârpa şi ceara de lustruit pe podeaua seifului, se retrase 
de-a-ndărătelea şi o luă la fugă pe coridor, ca şi cum ar fi 
încercat să scape de paznici. 

Când ajunse în camera de Consiliu, luă altă cârpă din 
cutie şi începu să lustruiască masa până când găsi o poziţie 
din care să nu poată fi văzută din ambele coridoare. Se lăsă 
încet în genunchi, până sub nivelul mesei. Tubul de carton 
căzu pe podea, în faţa ei. Scoase repede capacul şi 
descoperi că cilindrul nu era gol. Trase afară pergamentul, 
îl desfăşură şi îl studie uluită: o superbă copie a Declaraţiei 
de Independenţă, evident realizată de un artist, chiar dacă 
cineva încercase să o deterioreze. Îşi dădu imediat seama 
că Simon spera să găsească o cale pentru a schimba copia 
cu originalul. 

Kratz îl urmări pe Scott intrând în urma generalului Hamil 
în clădire, apoi se îndreptă fără grabă spre camion şi se 
urcă în cabină. Examină prin parbriz împrejurimile. Nimeni 
nu le acorda o atenţie deosebită. 

— E prea uşor, şopti el. Mult prea uşor. 

Cohen şi Aziz priveau drept înainte şi nu făcură niciun 
comentariu. 

— Dacă este implicat Hamil, probabil că bănuiesc ei 
ceva, continuă el. A venit timpul să aflăm cam ce ştie 
fiecare. 

— La ce vă gândiţi, domnule? întrebă Cohen. 

— Am senzaţia că maiorul nostru, cu tot telefonul lui 
celular, nu prea ştie ce se întâmplă. Ori nu l-au pus la 
curent, ori cred că nu e suficient de bun pentru treaba asta. 

— Sau amândouă, sugeră Cohen. 

Kratz dădu din cap. 

— Sau amândouă. Hai să vedem. Aziz, vreau ca tu şi cu 
Cohen să faceţi o plimbare până la barieră. Spuneţi-le 
paznicilor că vă duceţi după ceva de mâncare şi că vă 
întoarceţi în câteva minute. Dacă refuză să vă lase să 
treceţi, atunci am dat de necaz, pentru că asta înseamnă 
că sunt la curent cu intenţiile noastre. În cazul ăsta, vă 
întoarceţi la camion iar eu o să încep să mă gândesc în 
mod serios la ce-am putea face mai departe. 

— Şi dacă ne lasă să trecem? întrebă Cohen. 

— Ascundeţi-vă, spuse Kratz, dar fiţi cu ochii pe camion. 
N-ar trebui să fie prea greu cu mulţimea asta de gură- 
cască. Dacă profesorul Bradley iese cu tubul de carton iar 
eu îmi voi sprijini braţul pe marginea ferestrei, aşa cum fac 
acum, întoarceţi-vă repede, pentru că n-o să mai fie cazul 
să pierdem timpul pe aici. Şi, Cohen: dacă, din cine ştie ce 
motiv, nu sunt aici, iar profesorul vă propune un ocol pe la 
ministerul de externe, ignoră-l. 

Cohen dădu din cap, fără să aibă nici cea mai vagă idee 
despre ce vorbea colonelul. 

— Dar dacă vedeţi că am dat de bucluc, nu vă părăsiţi 
ascunzătoarea preţ de o oră şi rugaţi-vă să ne ţină 

cacialmaua. 

— Am înţeles, domnule, zise Cohen. 

— Luaţi cheile cu voi, adăugă Kratz. Acum, daţi-i drumul! 

Kratz cobori iar pe platou, se îndreptă spre locul unde 
maiorul Said efectua una din interminabilele lui convorbiri 
telefonice şi se aşeză cam la un metru în stânga lui, ca şi 
cum ar fi vrut să-i atragă atenţia. Simultan privi peste 
umăr, urmărindu-i pe Aziz şi Cohen care se îndreptau spre 
barieră. 

Kratz încerca în continuare să-i atragă atenţia maiorului, 
când Aziz se opri la barieră şi începu să glumească cu una 
din santinele. 

Câteva clipe mai târziu, Kratz îşi văzu ambii oameni 
trecând pe sub barieră. În câteva secunde se pierdură în 
mulţime. 

Maiorul Said îşi termină convorbirea. 

— Ce s-a mai întâmplat? întrebă el. 

Kratz scoase o ţigară şi îi ceru maiorului un foc. 

— Nu fumez, mormăi acesta şi îi făcu semn s-o ia din loc. 

Kratz se înapoie alene în cabină şi îşi luă locul în spatele 
volanului, cu ochii lipiţi de uşa deschisă a imobilului care 
găzduia cartierul general al partidului Baas. 


Privirea lui Hannah se pironise pe Declaraţie. Era doar la 
câţiva paşi de ea. Aşteptă până îi auzi pe soldaţi izbucnind 
într-un alt hohot de râs, păşi iute spre document şi încercă 
să scoată cuiele. Trei ieşiră fără niciun efort, dar cel din 
colţul din dreapta refuza să se mişte, iar Declaraţia 
continua să rămână agăţată de el. După câteva secunde, îşi 
dădu seama că nu avea altă soluţie decât să scoată 
documentul peste capătul cuiului. Când avu pergamentul în 
mână, reveni la masă, puse originalul pe podea şi se 
întoarse repede la perete, ca să fixeze copia. 

După ce termină, se înapoie la masă, fără să arunce nicio 
privire operei sale, îngenunche, făcu sul originalul şi îl puse 
în cilindru. Îl dosi din nou sub rochie. Fuseseră cele mai 
lungi două minute din viaţa ei. Rămase în genunchi 

încercând să se gândească. Ştia că nu poate risca să scoată 
tubul din clădire pentru că era posibil ca gărzilor să le vină 
cheful să o „percheziţioneze” din nou. Nu avea decât o 
singură soluţie. Străbătu repede coridorul cel scurt şi intră 
în seif, înainte ca soldaţii să-şi întrerupă conversaţia. Lăsă 
cilindrul să cadă pe podea şi îl împinse înapoi, în cel mai 
întunecat colţ, exact unde îl văzuse la început. Apoi luă de 
jos cârpa şi ceara de lustruit pe care le lăsase acolo, ieşi din 
seif, le arătă soldaţilor şi alergă înapoi pe coridor spre 
camera de Consiliu. 

Hannah ştia că trebuie să iasă din clădire cât mai repede 
posibil şi, într-un fel sau altul, să-i transmită un mesaj lui 
Simon. 

Atunci auzi vocile. 

— Cât de mare este seiful? îl întreba generalul pe Scott, 
în timp ce avansau pe coridor. 

— Doi metri şaptezeci înălţime, doi şi zece lăţime şi doi 
patruzeci adâncime, răspunse imediat Scott. Dacă aţi vrea, 
aţi putea aranja o întâlnire particulară înăuntru, generale. 

— Chiar aşa? se miră Hamil intrând în lift. Dar sunt 
informat că un singur operator poate face să funcţioneze 
sistemul de închidere-deschidere al seifului. Apăsă pe 
butonul cel mai de jos cu degetul lui înmănuşat. Este 
adevărat? 

— Corect, generale. Am urmat exact instrucţiunile 
specificate de guvernul dumneavoastră. 

Uşile liftului se deschiseră la ultimul nivel. Generalul ieşi 
pe coridor şi se îndreptă spre camera de Consiliu. 

— Mi s-a spus că seiful ar putea rezista unui atac nuclear. 
Aşa stau lucrurile? 

— Da, răspunse Scott. Seiful are o carcasă de 
cincisprezece centimetri grosime şi n-ar fi afectat de nicio 
explozie, decât în cazul unei lovituri directe. În oricare alte 
circumstanţe, tot ce se găseşte în seif ar rămâne neatins, 
chiar dacă clădirea în care se află ar fi complet demolată. 

— Impresionant, spuse generalul şi îşi atinse marginea 
beretei cu bastonul, în timp ce gărzile încremeneau în 

poziţie de drepţi. 

Intrară în camera de Consiliu şi Scott îl urmă, enervat că 
înăuntru se afla o femeie de serviciu care lustruia masa. Cu 
siguranţă, n-avea chef ca ea să se mai învârtă pe acolo, 
când el se va întoarce în încăpere. Generalul nici nu se uită 
la Hannah când trecu prin cameră. 

Scott aruncă o privire pergamentului, înainte de a-l urma 
pe general afară din cameră. Când generalul se afla la 
câţiva metri de capătul coridorului, îl auzi spunând: 

— Ah! Datele statistice pur şi simplu nedreptăţesc seiful 
dumneavoastră, domnule Bernstrom. 

Cei doi soldaţi rămaseră înţepeniţi în poziţie de drepţi cât 
timp generalul studie seiful, înainte de a intra înăuntru. 
Când văzu tubul de carton pe podea, se aplecă şi îl ridică. 

— L-am folosit pentru protejarea tabloului, explică Scott 
păşind şi el înăuntru şi arătând spre portretul lui Saddam 
Hussein. 

— Eşti un om meticulos, domnule Bernstrom, constată 
Hamil. Ai fi fost un excelent colonel într-unul din 
regimentele mele. 

Râse şi îi întinse tubul de carton lui Scott. 

Hannah ascultă concentrată fiecare cuvânt şi ajunse la 
concluzia că trebuia s-o şteargă cât mai repede din clădire 
şi să-l avertizeze pe Kratz despre ceea ce făcuse. 

— Doriţi să vă arăt cum se programează seiful? îl auzi pe 
Scott în momentul în care ajungea la intrarea camerei de 
Consiliu. 

— Nu, nu, nu pe mine, refuză Hamil. Preşedintele va fi 
singurul care va manevra seiful. 

Acestea fură ultimele cuvinte pe care le auzi Hannah 
înainte de a părăsi încăperea; continuă să înainteze cu pas 
ferm pe coridorul cel lung. 

Când ajunse la uşile care duceau spre scări, se întoarse 
şi-l văzu pe general păşind în camera de Consiliu, urmat la 
mică distantă de Scott. Acesta ţinea în mână tubul. 

Hannah ar fi ţipat de fericire. 

Scott îşi dădu seama că nu va avea nicio şansă să facă 

schimbul, atunci când Saddam va fi în clădire. Intră în 
cameră şi-l lăsă pe general să o ia cu câţiva paşi înainte. 
Ochii lui scrutară încăperea şi răsuflă uşurat observând că 
femeia de serviciu dispăruse. Paznicii dădură onorul când 
generalul părăsi încăperea, ieşind pe coridor. Scott privi 
butonul de alarmă de pe peretele din faţa lui. 

— Nu te uita în jur, se rugă el în gând, în timp ce fixa 
spatele ce se îndepărta al generalului. 

Când mai avea un metru până la uşă, Scott se aruncă 
înainte şi îşi înfipse degetul mare în butonul roşu. Uşile se 
închiseră imediat şi se zăvorâră cu un zgomot asurzitor. 

Hannah era gata să deschidă uşa care ducea spre scara 
de serviciu, când alarma scoase un sunet pătrunzător şi 
toate ieşirile fură imediat blocate. Se întoarse, descoperind 
că rămăsese pe coridor cu generalul Hamil şi patru soldaţi 
din gărzile republicane. 

Generalul îi zâmbi. 

— Domnişoara Kopec, cred. Sunt încântat să vă cunosc. 
Mă tem că vor trece câteva minute până când profesorul 
Bradley va putea să ni se alăture. 

Gărzile o înconjurară pe Hannah în timp ce generalul se 
uita în sus, la un ecran de televizor situat deasupra uşii. Pe 
ecran apăreau imagini din camera de Consiliu: Scott tocmai 
apăsa pe unul din butoanele ceasului pe care-l avea la 
mână. Apoi alergă la perete, trase repede copia 
documentului din tub şi o compară cu originalul. Constată 
că făcuse o treabă bună în cabina camionului dar, ca să fie 
mai sigur, mai trase un scuipat pe semnăturile lui Lewis 
Morris şi John Witherspoon, apoi mai pierdu câteva 
secunde, frecând pergamentul de podeaua de piatră, 
înainte de a-l compara încă o dată cu cel de pe perete. Se 
uită la ceas: patruzeci şi cinci de secunde. Incepu să scoată 
cuiele din perete dar nu reuşi să-l clintească pe cel din 
colţul din dreapta sus, aşa că scoase cu grijă Declaraţia 
peste floarea cuiului. Şaizeci de secunde. 

Hannah privea îngrozită ecranul televizorului, urmărindu- 
| pe Simon cum îi distruge toată munca, în timp ce 

generalul dădea un telefon. 

După ce luă documentul de pe perete, Scott îl aşeză pe 
masă. Fixă apoi originalul, pe care îl scoase din tubul de 
carton, înapoi pe perete, străpungându-l uşor peste cuiul 
din dreapta sus, care încă refuza cu încăpățânare să se 
mişte. Nouăzeci de secunde. Luă copia lui Dollar Bill de pe 
masă, o făcu sul şi o lăsă să cadă în cilindru. O sută zece 
secunde. Păşi până la uşa care ducea la lifturi şi se opri, 
inspirând adânc o clipă, înainte ca zgomotul alarmei să se 
stingă şi uşile să se deschidă. 

Scott ştia că sunt necesare câteva minute pentru a 
depista locul de unde se declanşează alarma, iar când îl 
văzu pe general, ridică din umeri şi zâmbi. 


Kratz se tolănise pe bancheta din cabina camionului, 
păstrând un ochi circumspect pe maiorul Said. Se auzi o 
sonerie; Said apăsă pe un buton şi îşi lipi telefonul mobil de 
ureche. Deodată, fără niciun avertisment, se întoarse, îşi 
smulse pistolul din toc şi privi neliniştit spre cabină. Lătră 
un ordin şi în câteva secunde toţi soldaţii aflaţi la vedere 
înconjurară camionul, cu armele îndreptate spre Kratz. 

Maiorul se apropie în grabă. 

— Unde sunt ceilalţi doi? întrebă el. 

Kratz ridică din umeri. Said se răsuci pe călcâie şi alergă 
în clădire, strigând în fugă alt ordin. 

Kratz îşi aşeză mâna dreaptă peste încheietura celei 
stângi şi, încet, începu să dezlipească plasturele ascuns, ca 
o a doua piele, sub ceas. Luă delicat pilula verde lipită de 
plasture şi o mută în palmă. Şaizeci sau şaptezeci de ochi 
se holbau la el. incepu să tuşească, îşi duse fără grabă 
mâna la gură şi înghiţi pilula. 

Said ieşi grăbit din clădire şi începu să răcnească noi 
ordine. În câteva secunde, o maşină trase lângă camion. 

— Afară! ţipă maiorul. 

Kratz cobori pe asfalt şi o duzină de baionete fixate la 
arme îl împinseră spre portiera din spate a maşinii. Fu 
îmbrâncit în scaun şi doi bărbaţi în costume negre se 

359 


- HOȚI DE ONOARE - 


aşezară lângă el, încadrându-l. Unul se întoarse rapid spre 
el şi îi legă mâinile la spate, în timp ce celălalt îl lega la 
ochi. 

De pe cealaltă parte a pieţii Cohen şi Aziz urmăreau 
maşina care se îndepărta. 

Capitolul Treizeci şi Unu 


Generalul îi întoarse lui Scott zâmbetul. 

— Deoarece cred că v-aţi întâlnit deja, zise el, nu te voi 
prezenta domnişoarei Saib. 

Faţa lui Scott rămase impenetrabilă, când o privi pe 
femeia îmbrăcată într-o rochie lungă, neagră şi cu un voal 
care îi acoperea chipul. 

Era înconjurată de patru soldaţi care o amenințau cu 
baionetele. 

— li suntem foarte îndatoraţi domnişoarei Saib, pentru că 
ea ne-a condus prima spre tine, ca să nu mai vorbim de 
vederea trimisă doamnei Rubin, care te-a ajutat să găseşti 
Declaraţia atât de repede. Am încercat să-ţi facem sarcina 
cât mai uşoară. 

— Nu o cunosc pe domnişoara Saib, zise Scott. 

— Ei, hai, profesore - sau trebuie să-ţi spun agent 
Bradley? lţi admir galanteria dar, dacă poţi să afirmi că nu 
o cunoşti pe domnişoara Saib, cu siguranţă că o ştii pe 
Hannah Kopec, spuse generalul smulgând voalul de pe 
capul femeii. 

Scott o privi pe Hannah în tăcere. 

— Ah, văd că ţi-o aminteşti. Bineînţeles, ar fi greu să uiţi 
pe cineva care a încercat să te omoare, nu-i aşa? 

Ochii lui Hannah îl implorau pe Scott. 

— Ce emoţionant, draga mea, te-a iertat. Mi-e teamă, 
însă, că natura mea nu este la fel de iertătoare. 

Generalul se întoarse, privindu-l pe maiorul Said care 
alerga spre el. Ascultă atent şoaptele maiorului şi începu 
să-şi atingă cu bastonul cizmele lungi de piele. 

— Eşti un prost, strigă el cât putu de tare şi, pe 
neaşteptate, îl plesni pe maior peste faţă cu bastonul. 

Se întoarse din nou spre Scott. 

— Se pare, mormăi el, că petrecerea pe care o 
plănuiseră pentru tine şi prietenii tăi va trebui să mai 
aştepte un pic, pentru că, deşi colonelul Kratz este bine 

păzit în locul unde l-am închis, jidanul şi kurdul au scăpat. 
Dar prinderea lor e doar o chestiune de timp. 

— De când ştiţi? întrebă Hannah calmă. 

— Ai făcut greşeala pe care o fac atât de mulţi dintre 
inamicii noştri, domnişoară Kopec - aceea de a-l subestima 
pe marele nostru preşedinte, replică generalul. EI 
stăpâneşte problemele Orientului Mijlociu într-o măsură mai 
mare decât Gorbaciov pe ruşi, Thatcher pe englezi sau 
Bush pe americani. Mă întreb, cât de mulţi occidentali încă 
mai cred că aliaţii au câştigat războiul din Golf? Trebuie să 
ţinem cont şi de faptul că ai fost destul de proastă ca să-l 
subestimezi şi pe vărul preşedintelui, Abdul Kanuk, nou 
numitul nostru ambasador la Paris. Poate că el nu era atât 
de fraier, atunci când te-a urmărit până la apartamentul 
iubitului tău, aşteptându-te toată noaptea să reapari, 
pentru a te reînsoţi din nou, din umbră, până la ambasadă. 
El l-a informat pe ambasadorul nostru din Geneva cu ce se 
ocupa „domnişoara Saib”. Bineînţeles, trebuia să fim siguri, 
mai ales din cauza ministrului nostru adjunct de externe 
căruia aproape nu-i venea să creadă o asemenea poveste 
despre unul dintre cei mai loiali membri ai personalului său. 
Un om atât de naiv. De aceea, când ai venit la Bagdad, 
soţia ambasadorului l-a invitat pe fratele domnişoarei Saib 
la cină. Dar, ce tristeţe, el nu te-a recunoscut. Acoperirea 
ta, cum ar fi descris-o ziarele americane mai vulgare, era 
aruncată în aer. Aceleaşi ziare care nu obosesc să repete o 
întrebare patetică: „de ce Mossadul nu-l asasinează pe 
preşedintele Saddam?”. Dacă ar şti ei de câte ori a încercat 
Mossadul şi nu a reuşit. Ce nu ţi-a spus colonelul Kratz la 
şcoala de antrenament din Herzliyah, domnişoară Kopec, 
este că erai al şaptesprezecelea agent Mossad care încerca 
să se infiltreze în rândurile noastre în cursul ultimilor cinci 
ani, şi toţi au cunoscut acelaşi sfârşit tragic, pe care este 
pe cale să-l cunoască şi colonelul tău. In schimb, adevărata 
splendoare a întregii manevre este că nu suntem nevoiţi să 
recunoaştem că am fi omorât pe vreunul dintre voi. Vezi tu, 
poporul evreu n-are chef să accepte, după Entebbe şi 

Eichmann, că ar putea să se întâmple un astfel de lucru. 
Sunt sigur că veţi aprecia logica acestui raţionament, 
profesore. 

— Vă propun un târg, se decise Scott. 

— Sunt mişcat, profesore, de etica ta occidentală, dar mi- 
e teamă că nu ai nimic de oferit. 

— Domnişoara Saib în schimbul lui Hannah. 

Generalul izbucni în râs. 

— Profesore, ai un pronunţat simţ al umorului, dar nu o 
să te insult, sugerând că nu înţelegi mintea arabă. Permite- 
mi să-ţi explic. Veţi fi ucişi şi nimeni nu va comenta pentru 
că, aşa cum v-am mai spus, Occidentul este prea mândru 
ca să admită chiar şi existenţa voastră. Pe când noi, în 
Orient, ne vom înălța mâinile spre cer şi-l vom întreba pe 
Allah de ce a răpit Mossadul o secretară prietenoasă şi 
inofensivă, care se îndrepta spre Paris şi pe care o ţine 
acum sub pază în Tel Aviv, împotriva voinţei ei. Cunoaştem 
chiar şi casa în care este prizonieră. Am aranjat deja ca o 
duzină de fotografii mai romantice de ale ei să fie 
distribuite fiecărui ziar occidental mai important, iar o 
mamă înnebunită de durere şi fiul ei au fost pregătiţi 
săptămâni întregi de una din companiile noastre de relaţii 
cu publicul pentru a face faţă presei occidentale. Chiar şi 
Amnesty International va protesta în numele ei, în faţa 
ambasadelor israeliene din lumea întreagă. 

Scott îl privea pe general. 

— Biata domnişoară Saib va fi eliberată în câteva zile. Voi 
doi, pe de altă parte, veţi beneficia de o moarte obscură, 
nepopularizată, fără ca nimeni să vă jelească. Când te 
gândeşti că v-aţi sacrificat vieţile pentru o bucată de hârtie. 
lar dacă tot am ajuns la subiectul ăsta, profesore, te voi 
debarasa de povara Declaraţiei. 

Cei patru soldaţi păşiră înainte, împingând baionetele 
spre beregata lui Scott, iar generalul smulse tubul din 
mâna care-l ţinea încleştată. 

— Te-ai descurcat bine reuşind să schimbi documentele 
în două minute, profesore, îl lăudă generalul, aruncând o 

privire ecranului de televizor de deasupra lui. Dar poţi să fii 
sigur că intenţia noastră rămâne arderea originalului pe 4 
iulie, beneficiind de o audienţă publică maximă şi am 
credinţa că, odată cu transformarea Declaraţiei în cenuşă, 
vom demola şi ce a mai rămas din şubreda reputaţie a 
preşedintelui Clinton. Generalul râse. Ştii, profesore, ani de 
zile m-am distrat ucigând oameni, dar moartea voastră îmi 
va produce o plăcere enormă, din cauza modului deosebit 
în care veţi părăsi această lume. 

Soldaţii îi înconjurară pe Hannah şi Scott şi îi obligară să 
reintre în camera de Consiliu şi să înainteze pe coridorul cel 
scurt. Generalul îi urmă. Se opriră cu toţi în faţa seifului. 

— Permiteţi-mi, începu generalul Hamil, să vă informez 
cu privire la nişte date statistice pe care ai omis să le 
menţionezi, profesore, când m-ai pus la curent cu această 
uimitoare realizare inginerească. Poate că pur şi simplu n-ai 
ştiut, deşi trebuie să recunosc că ţi-ai învăţat lecţia cu 
conştiinciozitate. Dar ţi-ai dat cumva seama că o persoană 
închisă într-un seif de mărimea asta, cu o capacitate de 
cincisprezece metri cubi, poate spera să supravieţuiască 
numai şase ore? Încă nu ştiu exact cât pot spera să 
supravieţuiască două persoane care împart aceeaşi 
cantitate de oxigen. Dar o să aflu foarte curând. 

Scoase un cronometru din buzunar, îşi flutură bastonul şi 
soldaţii îi îmbrânciră în seif pe Hannah şi Scott. Zâmbetul 
se lăţi pe chipul generalului în momentul în care doi dintre 
soldaţi împinseră uşa masivă, închizând-o. Indicatoarele 
fulgerară roşii. 

Generalul porni cronometrul. 


Când maşina se opri, Kratz socoti că distanţa pe care o 
parcurseseră era cam de un kilometru şi jumătate. Auzi 
portiera deschizându-se şi simţi o apăsare pe braţ, semn că 
trebuia să iasă din maşină. Fu împins în sus pe trei trepte 
de piatră, apoi intră într-o clădire şi merse pe un coridor 
lung. Zgomotul paşilor răsuna pe podeaua de lemn. Fu 
condus într-o cameră din stânga lui şi, după ce fu aruncat 

într-un scaun, îl legară şi îi puseră un căluş. Apoi îi scoaseră 
pantofii şi şosetele. Când auzi uşa închizându-se simţi că 
era singur. 

Trecuse destul timp - nu putea aprecia cu exactitate cât 
- înainte ca uşa să se deschidă din nou. Prima voce pe care 
o auzi fu a generalului Hamil. Acesta spuse doar: 

— Scoateţi-i căluşul! 

Kratz îi desluşea paşii în jurul scaunului, dar generalul nu 
mai spuse nimic. Kratz începu să se concentreze. Ştia că 
pilula avea efect două ore, nu mai mult, şi bănuia că 
trecuseră patruzeci sau cincizeci de minute de când îl 
luaseră cu maşina de la sediul partidului Baas. 

— Colonele Kratz, am aşteptat ceva timp pentru a avea 
privilegiul de a te cunoaşte. Îţi admir demult munca. Eşti un 
perfecţionist. 

— Termină cu rahaturile, îl întrerupse Kratz, pentru că eu 
nu te admir nici pe tine şi nici munca ta. 

Aşteptă prima plesnitură a mănuşilor peste faţă sau 
pumnul care să-i zdrobească falca, dar generalul continuă 
pur şi simplu să se învârtească în jurul scaunului. 

— Nu trebuie să fii prea dezamăgit, se auzi din nou vocea 
generalului. Sunt sigur că, după tot ce-ai auzit despre noi, 
trebuie să te fi aşteptat până acum la cel puţin nişte şocuri 
electrice, poate tortura chinezească cu apa, chiar roata, dar 
mă tem că - spre deosebire de Mossad, colonele - am 
renunţat demult la astfel de metode primitive, atunci când 
avem de-a face cu oameni de rangul tău. Am descoperit că 
sunt demodate, lucruri ce aparţin trecutului. Mai rău, nu 
dau rezultate. Voi, sioniştii, sunteţi duri şi bine antrenati. 
Puţini dintre voi vorbesc, foarte puţini. Aşa că a trebuit să 
recurgem la metode mai ştiinţifice, pentru a obţine 
informaţiile de care avem nevoie. 

Să nu se fi scurs prima oră? se întreba Kratz. Cât de 
exactă îi era estimarea? 

— O simplă injecție cu PPX ne va da certitudinea că vom 
afla tot ce vrem să ştim, continuă generalul, iar, odată ce 
avem informaţiile, te vom ucide. Cu mult mai eficient ca în 

trecut şi - cu toate reclamaţiile ecologiştilor, tot mai 
frecvente în zilele astea - cu mult mai curat. Deşi, trebuie 
să mărturisesc, eu personal regret vechile metode. Aşa că- 
ţi vei da seama de ce n-am putut rezista tentaţiei de a-i 
închide pe domnişoara Kopec şi pe profesorul Bradley în 
seif, mai ales că nu se văzuseră de atâta timp. 

Mâna lui Kratz fu prinsă şi ţintuită de braţul scaunului. 
Simţi nişte degete căutând o venă iar când acul pătrunse 
tresări. Începu să numere: unu, doi, trei, patru, cinci, şase... 

Era pe cale să afle dacă unul din chimiştii de frunte ai 
Europei găsise, aşa cum susţinea ea, antidotul la cel mai 
recent „ser al adevărului” folosit de irakieni. Mossadul 
depistase furnizorul în Austria. Ciudat cât de mulţi oameni 
cred că n-au mai rămas evrei în Austria... 

„treizeci şi şapte, treizeci şi opt, treizeci şi nouă... 

Drogul era încă în stadiul de experimentare şi trebuia să- 
şi dovedească calităţile în afara laboratorului. Dacă o 
persoană putea să-şi păstreze controlul deplin al simţurilor, 
dând în acelaşi timp impresia că se află sub hipnoză, atunci 
vor şti că antidotul era o reuşită. 

„un minut, un minut şi o secundă, un minut două, un 
minut trei... 

Încercarea adevărată va fi atunci când îi vor înfige al 
doilea ac, şi asta puteau s-o facă oriunde. Trucul era să nu 
ai nicio reacţie, altfel generalul şi-ar fi dat imediat seama 
că injecţia iniţială ratase efectul dorit. Programul de 
antrenament pentru această „experienţă realistă” specială 
nu se bucura de prea mare popularitate printre agenţi. Deşi 
Kratz încercase „pişcătura”, cum i se spunea cu afecţiune, 
o dată pe lună, în ultimele nouă luni, totuşi în condiţii reale 
nu aveai decât o singură şansă de a descoperi dacă poţi să 
treci testul. 

„un minut treizeci şi şapte, un minut treizeci şi opt, un 
minut treizeci şi nouă... 

Injecţia trebuia să aibă efect după două minute şi fiecare 
agent fusese învăţat să aştepte a doua înţepătură în 
intervalul dintre două şi trei minute, de aici şi schema cu 

număratul în gând. 

„„un minut cinzeci şi şase, un minut cincizeci şi şapte... 

Relaxează-te, trebuie să vină în orice moment. 
Relaxează-te! 

Deodată, acul fu înfipt şi retras imediat din degetul mare 
de la piciorul stâng. Kratz încetă să mai strângă din dinţi; 
chiar şi respiraţia îi rămase regulată. Câştigase Ordinul 
Israelian al Perniţei de Ace, clasa întâi. Mossadul făcea 
glume din orice. 

Capitolul Treizeci şi Doi 


— Şi în tot timpul ăsta am crezut că erai mort. 

— N-am avut nicio posibilitate să te anunţăm, răspunse 
Scott. 

— Totuşi nu-i asta important acum, Simon, murmură 
Hannah. Îmi pare rău. O să-mi trebuiască ceva timp să mă 
obişnuiesc cu „Scott”. S-ar putea să nu reuşesc în timpul de 
care mai dispunem. 

Scott o ţinea strâns în braţe, iar Hannah continuă: 

— Ştiu că ar trebui să fiu în plină criză de isterie, sau 
măcar să plâng, dar nu o fac. Poate că toate astea vor veni 
mai târziu. 

— Sau deloc, zise Scott fără să-i dea drumul. 

— Cum poţi să spui aşa ceva? 

— Unul din planurile pentru situaţii neprevăzute, pe care 
le-am elaborat împreună cu Kratz, era ca, dacă vreunul din 
noi este prins şi torturat, în timp ce ceilalţi sunt încă liberi, 
să reziste o oră înainte de a le destăinui în ce constă 
cacealmaua. 

Hannah ştia exact ce înţelege Mossadul prin cacealma, 
chiar dacă de data asta nu cunoştea detaliile. 

— Deşi, trebuie să admit că ăsta este singurul scenariu 
pe care nu l-am luat niciodată în calcul, continuă Scott. De 
fapt, este exact contrariul. Ne-am gândit că, dacă reuşeam 
să-i convingem că aveam un alt motiv pentru a aduce seiful 
la Bagdad, vor evacua imediat clădirea şi zona din jur. 

— Şi ce aţi fi realizat cu asta? 

— Speram că, odată imobilul golit, chiar dacă noi eram 
capturați, ceilalţi agenţi, care au trecut graniţa cu o zi 
înaintea noastră, ar avea cam o oră la dispoziţie pentru a 
intra în camera de Consiliu să ia Declaraţia. 

— Dar irakienii ar fi luat documentul cu ei. 

— Nu-i chiar aşa de sigur. Planul nostru prevedea că le 
vom povesti în amănunt ce se va întâmpla dacă seiful era 
închis de altcineva în locul meu. Presimţeam că asta ar 

produce panică şi că, probabil, vor fugi ca din puşcă lăsând 
totul baltă. 

— Deci, Kratz a tras paiul cel scurt. 

— Da, răspunse Scott. Dar nu cred că planul lui ar mai 
avea vreo importanţă acum, după ce am fost suficient de 
prost ca să-i dau Declaraţia lui Hamil. Aşa că, va trebui să 
folosim acest timp ca să ieşim. 

— Dar nu i-ai dat-o înapoi, spuse Hannah. Declaraţia este 
încă pe peretele camerei de Consiliu. 

— Mă tem că nu, oftă Scott. Hamil avea dreptate. După 
ce am declanşat alarma, am pus copia în locul originalului. 
lar, la sfârşit, i-am dat înapoi lui Hamil originalul. 

— Nu, nu, zise din nou Hannah. Pentru că erai convins că 
ai schimbat originalul, ai reuşit să-l păcăleşti pe Hamil, dar 
te-ai păcălit şi pe tine. 

— Despre ce vorbeşti? o întrebă uimit Scott. 

— Eu sunt singura vinovată, îi explică Hannah. Am găsit 
tubul de carton în seif şi am schimbat cele două 
documente, crezând că voi putea ieşi din clădire şi îi voi 
trimite un mesaj lui Kratz, ca să-l anunţ ce am făcut. 
Necazul a fost că tu şi cu generalul Hamil aţi apărut chiar în 
momentul în care eram gata să plec. Când te-ai încuiat în 
camera de Consiliu, ai pus originalul la loc pe perete şi apoi 
i-ai înmânat copia lui Hamil. 

Scott o luă din nou în braţe. 

— Eşti un geniu. 

— Nu, nu sunt, zise Hannah. Mai bine mi-ai spune ce 
rezolvare aveţi pentru scenariul ăsta special. Pentru 
început, cum ieşim dintr-un seif încuiat? 

— Asta-i frumuseţea, râse Scott. Nu este încuiat. Este 
programat să poată fi deschis şi închis doar de mine. 

— Cui i-a trăsnit prin cap chestia asta? 

— Unui suedez care ar fi fericit să ne ia locul, dar nu prea 
are şanse s-o şteargă din Kalmar. Primul lucru pe care 
trebuie să-l fac este să descopăr care dintre pereţi este de 
fapt uşa. 

— Asta-i uşor, îl asigură Hannah. Trebuie să fie exact în 

faţa mea, pentru că eu stau sub tabloul lui Saddam, îţi 
aminteşti? 

Scott şi Hannah se târâră în patru labe până în partea 
opusă a seifului. 

— Acum ne ducem spre colţul din dreapta, spuse el, ca 
să putem împinge dintr-o poziţie mai bună. 

Hannah dădu din cap, apoi îşi reaminti că erau în 
întuneric. 

— Da, adăugă ea. 

Scott se uită la cadranul luminos al ceasului său. 

— Dar nu imediat, spuse el. O să-i mai lăsăm puţin timp 
lui Kratz. 

— Suficient cât să mă lămureşti care e cacealmaua? 
întrebă Hannah. 


— Bine, se bucură generalul când Kratz nu reacţionă la 
înfigerea acului în degetul mare de la picior. Acum vom afla 
tot ce ne interesează. Dar, pentru început, câteva întrebări 
simple. Gradul tău în Mossad? 

— Colonel, răspunse Kratz. 

Secretul era să spui adevărul, atunci când erai convins 
că-l ştiu deja. 

— Numărul de iniţiere? 

— 78216, răspunse el. 

Când nu eşti sigur, presupune că ei ştiu, altfel ai putea fi 
dat de gol. 

— Şi poziţia ta oficială? 

— Ataşat cultural la St. James Court, în Londra. 

Ţi se permit trei minciuni test şi o cacealma, dar nu mai 
mult. 

— Care sunt numele celor trei colegi care te-au însoţit în 
această misiune? 

— Profesorul Scott Bradley, un expert în manuscrise 
vechi - prima minciună test - Ben Cohen şi Aziz Zeebari - 
adevărul. 

— lar fata, Hannah Kopec, care este gradul ei în Mossad? 

— Se află încă în stadiul de pregătire. 

— De când este în Mossad? 

— Ceva mai mult de doi ani. 

— Şi rolul ei? 

— Să fie plasată în Bagdad pentru a descoperi unde se 
află Declaraţia de Independenţă - a doua minciună. 

— Te descurci bine, colonele, zise generalul, uitându-se 
la tubul lung şi subţire pe care-l ţinea în mâna dreaptă. lar, 
în calitate de comandant al ei, responsabilitatea misiunii 
tale consta în recuperarea Declaraţiei? 

— Nu. Eu trebuia doar să însoțesc seiful de la Kalmar - a 
treia minciună. 

— Bineînţeles, localizarea Declaraţiei nu era decât un fals 
motiv, nu? 

Kratz ezită. Experții reuşiseră să stabilească faptul că, şi 
sub influenţa unui ser al adevărului, un agent bine antrenat 
ar ezita, totuşi, când i se cerea să divulge un secret pe care 
nu-l dezvăluise niciodată în trecut. 

— Care este adevăratul scop al aducerii seifului în 
Bagdad, colonele? 

Kratz rămase în continuare tăcut. 

— Colonele Kratz, repetă generalul şi vocea lui urca cu 
fiecare cuvânt, care este motivul adevărat pentru care ai 
adus seiful la Bagdad? 

Kratz numără până la trei înainte de a răspunde. 

— Aruncarea în aer a sediului partidului Baas, cu ajutorul 
unui mic dispozitiv nuclear ascuns în seif, în speranţa de a-l 
ucide pe preşedinte împreună cu toţi membrii Consiliului 
Comandamentului Revoluţiei. 

Cacealmaua. Cât ar fi dorit să vadă faţa generalului. Cel 
care ezita acum era Hamil. 

— Cum urma să fie activată bomba? 

Din nou Kratz nu răspunse. 

— Te voi întreba încă o dată, colonele. Cum urma să fie 
activată bomba? 

Kratz continua să tacă. 

— Când va exploda? strigă generalul. 

— Două ore după ce seiful a fost închis de altă persoană 

decât profesorul. 

Generalul îşi verifică ceasul, se repezi la singurul telefon 
din încăpere şi răcni să i se dea imediat legătura cu 
preşedintele. Aşteptă până când auzi vocea lui Saddam. Nu 
băgă de seamă că Kratz leşinase şi căzuse de pe scaun pe 
podea. 


Scott se strecură într-un colţ, apoi verifică încă o dată 
micile puncte de sulf de pe cadranul ceasului. Era cinci şi 
nouăsprezece minute după-amiaza. El şi Hannah se aflau în 
seif de o oră şi şaptesprezece minute. 

— Acum, am să împing. Dacă auzi ceva, împinge şi tu cât 
poţi. Dacă mai e cineva acolo, singura noastră speranţă 
este să-l luăm prin surprindere. 

Impinse uşor de colţul uşii, cu vârful degetelor, şi o 
întredeschise, cam doi centimetri. Se opri şi ascultă, dar nu 
auzi nimic. Aruncă o privire prin crăpătura îngustă şi nu 
văzu pe nimeni. Mai împinse uşa încă doi centimetri. Tot 
niciun zgomot. Amândoi aveau o imagine clară a 
coridorului. Scott o privi, iar Hannah aprobă în tăcere şi 
amândoi împinseră cât putură de tare. Tona de oţel se 
deschise brusc. Ţâşniră pe coridor dar nu se zărea nimeni. 
Domnea o tăcere stranie. 

Scott şi Hannah păşiră fără grabă pe coridorul cel scurt, 
pe lângă pereţi, până când ajunseră la camera de Consiliu. 
Tot niciun zgomot. Scott făcu un pas prin încăpere şi 
aruncă o privire spre stânga. Declaraţia de Independenţă 
spânzura încă pe perete, lângă portretul lui Saddam. 

Hannah merse tăcută spre celălalt capăt al camerei de 
Consiliu şi cercetă coridorul cel lung. Se uită înapoi la Scott 
şi dădu din cap. Scott verifică ortografia cuvântului 
„Brittanici”, înainte de a spune în gând „Aleluia”. Scoase 
trei cuie, apoi trase uşor Declaraţia peste floarea cuiului 
rămas în colţul de sus din dreapta, încercând să uite că 
scuipase pe o comoară naţională şi o frecase cu ţărână. Îi 
aruncă o ultimă privire lui Saddam, apoi făcu sul 
pergamentul şi se duse la Hannah, pe coridor. 

Hannah se strecură pe lângă perete, apoi arătă spre lift. 
Îşi trecu un deget peste beregată, dându-i de înţeles lui 
Scott că ar dori să nu folosească liftul, preferând scara de 
serviciu. Scott se declară de acord şi o urmă pe scara 
laterală. 

Merseră iute, în tăcere, urcând cele şase etaje până la 
parter. Hannah îi făcu semn lui Scott să intre în camera 
lăturalnică, unde-şi depozitau femeile de serviciu cutiile cu 
materiale. Ajunsese la fereastra din fundul camerei şi 
îngenunchease lângă pervazul ei, înainte ca Scott să fi 
închis uşa. Scott i se alătură şi împreună examinară o Piaţă 
a Victoriei pustie: cât vedeai cu ochii nici ţipenie de om. 

— Dumnezeu să-l binecuvânteze pe Kratz, răsuflă uşurat 
Scott. 

Hannah dădu din cap şi îi făcu semn să o urmeze din 
nou. Îl conduse înapoi în coridor şi, de aici spre o uşă 
laterală. Scott deschise uşa şi se strecură afară înaintea ei. 
O clipă mai târziu, ieşi şi ea pe platou. 

El arătă spre un grup de palmieri aflat în mijlocul 
platoului iar ea dădu încă o dată din cap. In mai puţin de 
trei secunde parcurseră cei douăzeci de metri, până la 
siguranţa relativă pe care o oferea pâlcul de palmieri. Scott 
îşi întoarse privirea spre clădire şi zări camionul abandonat 
lângă perete. Presupuse că, în panica de care fuseseră 
cuprinşi, ăsta era unul din lucrurile ce îi interesa prea puţin. 

O bătu uşurel pe Hannah pe umăr, şoptindu-i că ar vrea 
să se întoarcă la clădire. Parcurseră distanţa cu aceeaşi 
viteză ca mai înainte, ascunzându-se în cadrul uşii. Scott o 
conduse pe Hannah la coridorul principal, unde găsiră uşa 
din faţă deschisă, bălăngănindu-se în balamale. Privi uşa 
întredeschisă şi arătă spre camion. După ce îi arătă prin 
semne la care latură voia să ajungă, îi atinse uşor umărul. 
Din nou alergară peste platou, ca şi cum ar fi reacţionat la 
un pistol de start. 

Scott se urcă în spatele volanului, în timp ce Hannah 
urca în partea cealaltă. 

— Unde dracu'... fu prima reacţie a lui Scott, când îşi 

dădu seama că cheia de contact nu se afla la locul ei. 

Începură să caute înnebuniţi în torpedo, sub scaune, pe 
bord. 

— Ticăloşii, mai mult ca sigur că au luat-o... 

— Simon, atenţie! strigă Hannah. 

Scott se întoarse, aproape dând nas în nas cu individul 
care sărise pe scară. 

Hannah se mişcă rapid într-o poziţie favorabilă pentru a-l 
ataca pe intrus, dar Scott o opri. 

— Bună ziua, domnişoară, salută străinul. Îmi pare rău că 
nu v-am fost prezentat cum se cuvine, adăugă el şi se 
întoarse spre Scott. Dă-te la o parte, profesore, îi ceru, în 
timp ce băga cheia în contact. Dacă-ţi aminteşti, s-a căzut 
de acord că eu sunt şoferul. 

— Ce Dumnezeu faci aici, sergent? întrebă Scott. 

— Ei, asta este ce înţeleg eu printr-un adevărat salut 
american de bun-venit, răspunse Cohen. Dar, ca să-ți 
răspund la întrebare, am urmat doar ordinele ce mi s-au 
dat. Mi s-a spus că, dacă ieşi pe uşa aceea cărând un tub 
de carton trebuie să mă întorc la camion şi să te scot 
dracului de aici, dar, în niciun caz, să nu-ţi permit să încerci 
să dai o raită pe la ministerul de externe. Apropo, unde-i 
tubul? 

— Atenţie! strigă din nou Hannah, întorcându-se şi 
văzând un arab care venea gonind spre ei din direcţia 
opusă. 

— Ăsta n-o să-ţi facă niciun rău, o linişti Cohen, e un 
nepricopsit. Nici măcar nu ştie care-i diferenţa dintre o Cola 
dietetică şi un Pepsi. 

Aziz sări pe scară şi îi spuse lui Scott: 

— Cred că mai avem vreo douăzeci de minute, profesore, 
înainte ca să-şi dea seama că în seif nu-i nici bombă. 

— Atunci, hai s-o întindem de aici, zise Scott. 

— Unde? se interesă Hannah. 

— Aziz şi cu mine am făcut deja o recunoaştere, 
domnule. Cum s-au pornit sirenele, am ştiut că probabil 
Kratz le-a tras cacealmaua; le sfârâiau călcâiele de grăbiţi 

ce erau s-o şteargă mai repede. Soldaţii şi poliţia, întâi - 
asta pare să fie regula aici. În ultima oră, Aziz şi cu mine 
am avut tot centrul oraşului la dispoziţie. De fapt, singura 
persoană de care ne-am ciocnit a fost unul din agenţii 
noştri, Dave Feldman. El deja identificase cea mai bună 
rută pe care am avea şanse să evităm soldaţii. 

— Nu-i rău, Cohen, zise Scott. 

Cohen se întoarse brusc şi îl privi. 

— N-am făcut-o pentru dumneavoastră, domnule, ci 
pentru colonelul Kratz. M-a scos odată din închisoare şi este 
singurul ofiţer care m-a tratat întotdeauna ca pe o fiinţă 
omenească. Aşa că, indiferent ce ţii în mână, profesore, ar 
fi al dracului de bine să merite viaţa lui. 

— Mii de oameni şi-au dat viaţa pentru ea de-a lungul 
anilor, răspunse calm Scott. Este Declarația de 
Independenţă a americanilor. 

— Dumnezeule mare, exclamă Cohen. Cum au pus 
ticăloşii mâna pe ea? făcu o pauză. Chiar trebuie să înghit 
chestia pe care mi-ai turnat-o? 

Scott dădu din cap şi derulă pergamentul. Cohen şi Aziz îl 
examinară neîncrezători câteva secunde. 

— Bine, atunci să te ducem acasă, profesore, nu-i aşa? 
mormăi Cohen. Aziz o să preia conducerea, cât suntem în 
fieful său. 

Sări din cabină şi kurdul ocoli în fugă camionul ca să-i ia 
locul la volan. După ce se caţără peste oblonul din spate, 
Cohen bătu în tavanul cabinei şi Aziz porni motorul. 

Accelerară pe vastul platou din faţa clădirii, trecură 
printre bariere şi ieşiră în Piaţa Victoriei. Vehiculele pe care 
le vedeau fuseseră demult abandonate şi nu era nici urmă 
de oameni pe străzi. 

— Zona a fost evacuată pe o rază de cinci kilometri, aşa 
că o să treacă ceva timp înainte de a da peste cineva, îi 
lămuri Aziz, când întoarse la stânga pe strada Kindi. 

Acceleră la o sută pe oră, o viteză pe care numai Saddam 
şi-o mai permitea pe strada aceea. 

— Ca să ieşim din oraş, o s-o iau pe strada Baquba şi 

vom străbate zonele în care avem cele mai mici şanse de a 
întâlni soldaţi, explică Aziz în timp ce treceau pe lângă 
fântâna de a cărei celebritate era responsabil Ali Baba. Incă 
mai sper să ajungem la autostrada care iese din Bagdad, 
înainte de scurgerea celor două ore magice. 

Aziz viră brusc la dreapta, schimbând vitezele fără să 
piardă din iuţeala cu care se deplasau şi continuă drumul 
prin ceea ce părea să fie un oraş fantomă. Când trecură un 
pod peste Tigru, Scott se uită la soare: cam într-o oră 
trebuia să se ascundă în spatele celor mai înalte clădiri iar 
şansele lor de a rămâne nedescoperiţi vor spori substanţial. 

Aziz ocoli Universitatea Karmel Junblat şi intră pe strada 
Jamila. Încă nu erau oameni pe străzi sau trotuare şi Scott 
simţi că dacă i-ar fi văzut cineva acum, ar fi presupus că 
făceau parte dintr-o unitate a armatei aflată în patrulare. 

Hannah fu cea care zări prima persoană: bătrân, 
cocârjat, aşezat pe marginea trotuarului, ca şi cum nu s-ar 
fi petrecut nimic deosebit. Trecură pe lângă el cu o sută pe 
oră, dar el nici măcar nu îşi ridică privirea. 

Aziz coti pe strada următoare şi se treziră în faţa unui 
grup de tineri care cărau televizoare şi echipament 
electronic, furate de prin magazine. Se împrăştiară când 
văzură camionul. După colţul următor erau alţi jefuitori, dar 
încă niciun semn de poliţie sau armată. 

Când Aziz zări prima uniformă verde-închis, viră rapid pe 
o stradă comercială pe care, în oricare altă miercuri, şoferii 
ar fi fost fericiţi dacă ar fi putut să înainteze cu zece 
kilometri la oră, datorită îmbulzelii de pe trotuare şi 
carosabil. Dar, în după-amiaza aceea Aziz reuşea să 
păstreze vitezometrul la peste optzeci. Coti din nou la 
dreapta şi văzu câţiva localnici care începuseră să se 
aventureze înapoi pe străzi. La capătul străzii, dădură în 
breteaua care făcea legătura cu magistrala principală ce 
ieşea din Bagdad. Traficul era încă foarte redus. 

Aziz conduse camionul pe banda exterioară. Işi verifica 
oglinda retrovizoare la fiecare câteva secunde, având grijă 
să respecte limita de viteză de optzeci de kilometri la oră. 

— Niciodată să nu te oprească pentru o prostie - îl 
avertizase Kratz de o mie de ori. 

Speranţele lui Scott începură să crească când Aziz 
aprinse farurile. Deşi cele două ore trebuiau să fi trecut, se 
îndoia că erau deja căutaţi şi era de la sine înţeles că, o 
dată cu fiecare kilometru care-i depărta de Bagdad, 
localnicii deveneau din ce în ce mai puţin loiali lui Saddam. 

După ce Aziz trecu de panoul ce marca limita 
Bagdadului, apăsă pe acceleraţie până la sută. 

— Allah, dă-mi douăzeci de minute, se rugă el. Dă-mi 
douăzeci de minute şi o să fim la Castle Post. 

— Castle Post? se miră Scott. Doar nu suntem într-o 
misiune de cercetaşi pe urmele pieilor roşii. 

Aziz râse. 

— Nu, profesore, e locul unde se afla un post al armatei 
britanice în primul război mondial şi în care ne putem 
ascunde peste noapte. Dacă reuşesc să ajung acolo 
înainte... toţi trei zăriră în acelaşi timp primul camion 
militar venind spre ei. 

Aziz viră la stânga, derapa pe un drum lateral şi fu forţat 
să reducă viteza. 

— Şi acum, încotro ne îndreptăm? întrebă Scott. 

— Khan Beni Saad, răspunse Aziz, satul în care m-am 
născut. Nu o să putem rămâne decât o noapte, dar nimeni 
n-o să se gândească să ne caute acolo. Mâine, profesore, 
va trebui să decizi pe la care din cele şase graniţe vom 
trece. 


Generalul Hamil se plimba de mai bine de o oră în jurul 
biroului. Cele două ore trecuseră demult şi începuse să se 
întrebe dacă nu cumva Kratz îl trăsese pe sfoară. Dar nu 
putea să-şi dea seama cum reuşise. 

Începea chiar să regrete că-l omorâse pe tip. Dacă Kratz 
ar fi fost încă în viaţă, ar fi putut beneficia de încercata şi 
demna de încredere metodă a torturii. Acum n-o să ştie 
niciodată cum ar fi reacţionat Kratz la tehnica lui specială 
de bărbierit. 

Hamil ordonase deja unui locotenent, total lipsit de 
entuziasm, şi plutonului său să se întoarcă la sediul 
partidului Baas. Locotenentul revenise prompt, pentru a 
raporta că uşa seifului era larg deschisă iar camionul 
dispăruse, ca, de altfel, şi documentul care atârna pe 
perete. Generalul zâmbi. Era convins că se afla în posesia 
originalului Declaraţiei, dar scoase totuşi pergamentul din 
cilindru şi îl întinse pe birou, ca să-l verifice încă o dată. 
Când ajunse la cuvântul „Britanici”, mai întâi se albi, apoi 
deveni treptat din ce în ce mai roşu. 

Anulă imediat toate permisiile şi ordonă la cinci divizii din 
garda de elită să organizeze căutarea teroriştilor. Nu avea 
nicio posibilitate de a şti cât de mult i-o luaseră înainte, cât 
de departe puteau fi şi în ce direcţie se îndreptau. 

Totuşi, era sigur că nu puteau rămâne pe şoselele 
principale prea mult, în camionul acela, fără să fie 
descoperiţi. O dată cu lăsarea nopţii, se vor retrage 
probabil în deşert, să se odihnească. Dar trebuiau să 
reapară în dimineaţa următoare, când în mod sigur vor 
încerca să treacă una din cele şase graniţe. Generalul 
lansase deja ordinul ca, în cazul în care un singur terorist 
reuşea să treacă graniţa, gărzile de la fiecare punct de 
frontieră să fie arestate şi întemniţate, fie că fuseseră sau 
nu de serviciu. Cei doi soldaţi care ar fi trebuit să închidă 
uşile seifului fuseseră deja împuşcaţi pentru neexecutarea 
ordinelor, iar maiorul care asigurase supravegherea seifului 
fusese imediat arestat. Cel puţin, decizia maiorului Said, de 
a se sinucide, îl scutise pe Hamil de neplăcerea de a-l 
trimite în faţa Curţii marţiale; în mai puţin de o oră, maiorul 
fusese găsit spânzurat în celulă. Evident, uitarea unui colac 
de frânghie în mijlocul podelei, sub un cârlig din tavan, se 
dovedise o sugestie suficient de stimulativă. Cât despre cei 
doi tineri studenţi medicinişti care administraseră injecţiile 
şi asistaseră la conversaţia lui cu Kratz, erau demult în 
drum spre graniţele din sud, să-şi facă stagiul într-un 
regiment, nu chiar de elită. Erau nişte băieţi aşa de 
frumoşi, oftă generalul: vor rezista cel mult o săptămână. 

Hamil ridică receptorul şi formă numărul particular care-l 
punea în legătură cu palatul. Trebuia să fie sigur că era 
prima persoană care îi explica preşedintelui ce se 
petrecuse în după-amiaza aceea. 

Capitolul Treizeci şi Trei 


Scott îşi considerase întotdeauna compatrioţii drept o 
rasă ospitalieră, dar nu se bucurase niciodată de o primire 
atât de călduroasă ca aceea pe care le-o făcuse familia lui 
Aziz. 

Khan Beni Saad, satul în care se născuse Aziz, avea, 
după spusele lui, puţin peste două sute cincizeci de 
locuitori, înregistraţi la ultimul recensământ. Supravieţuiau 
cu greu din ce obțineau prin vânzarea micii recolte de 
portocale, mandarine şi curmale, gospodinelor din Kirkuk şi 
Arbil. 

Şeful tribului, care se dovedi a fi unul din unchii lui Aziz, îi 
primi imediat în mica lui casă de piatră, astfel încât să 
poată folosi unica baie din sat. Femeile casei - şi păreau să 
fie o mulţime - încălziră oalele cu apă, până când toţi 
vizitatorii fură declaraţi curaţi. 

Când, în cele din urmă, Scott ieşi din casa şefului, 
descoperi că fusese întinsă o masă sub un pâlc de lămâi la 
marginea satului, de unde începea câmpia Huwaider. Masa 
era încărcată cu peşti ciudati, carne, fructe şi legume. Se 
gândi cu strângere de inimă că adunaseră câte ceva din 
fiecare casă a satului. 

Sub un cer înstelat, mâncară cu lăcomie hrana gustoasă 
şi băură apa de izvor pentru care, dacă ar fi fost 
îmbuteliată, un californian ar fi plătit o avere, fără să 
clipească. 

Dar Scott se gândea neîncetat că a doua zi trebuiau să 
părăsească acele locuri idilice şi că va trebui să găsească o 
soluţie pentru ca, împreună cu ceilalţi, să treacă prin una 
din cele şase graniţe. 

După ce cafeaua fu servită în ceşti şi căni de diverse 
mărimi, şeful se ridică de la locul lui din capul mesei şi ţinu 
un discurs de bun-venit, pe care Aziz îl traduse. Scott 
răspunse printr-o scurtă alocuţiune, care fu aplaudată chiar 
înainte ca Aziz să traducă ce spusese. 

— Ăsta-i singurul lucru pe care îl au în comun cu noi, 
remarcă Hannah luându-i mâna lui Scott. Admiră concizia. 

Şeful închise seara cu o ofertă pentru care Scott 
mulţumi, dar se simţi incapabil să o accepte. Voia să-şi 
scoată întreaga familie din casă pentru ca oaspeţii lui să 
poată dormi înăuntru. 

Scott continuă să protesteze, până când Aziz îi explică: 

— Trebuie să acceptaţi, altfel i-ai insulta casa, sugerând 
că nu este destul de bună pentru a te odihni înăuntru. Şi, 
ştii, cel mai mare compliment, pe care l-ai putea aduce 
unui arab, este să-ţi laşi femeia gravidă în timpul şederii la 
el în casă. 

Aziz ridică din umeri. 

Scott rămase treaz aproape toată noaptea privind pe 
fereastra fără geam, în timp ce Hannah dormea nemişcată 
în braţele lui. După ce se străduise să-i aducă şefului cel 
mai mare compliment posibil, mintea lui revenise la 
problema trecerii echipei peste una din graniţe şi la 
asigurarea unei  întoarceri sigure a Declaraţiei de 
Independenţă la Washington. 

Când prima rază de lumină se furişă pe pledul ţesut, care 
le acoperea patul, Scott îşi desprinse încetişor braţele din 
jurul lui Hannah şi o sărută pe frunte. Alunecă de sub 
cearceafuri, descoperind că mica vană de cositor era deja 
plină cu apă caldă iar femeile puseseră alte ceaune la fiert. 

După ce se îmbrăcă, Scott petrecu o oră studiind hărţi 
ale ținutului, căutând trasee posibile peste cele şase 
graniţe ale Irakului. Renunţă repede la Siria şi Iran, 
considerându-le imposibile, pentru că armatele ambelor 
state ar fi fost fericite să-i măcelărească de cum i-ar fi zărit. 
De asemenea, considera că întoarcerea peste graniţa 
iordaniană ar fi fost un risc mult prea mare. Când Hannah i 
se alătură, renunţase şi la Arabia Saudită, graniţa fiind prea 
bine păzită. li rămâneau doar cinci rute posibile şi două 
graniţe. 

In timp ce gazdele începeau să pregătească micul dejun, 
Scott şi Hannah hoinăriră prin sat, mână în mână, la fel 

381 


- HOȚI DE ONOARE - 


cum s-ar fi plimbat oricare îndrăgostiţi din lume într-o 
dimineaţă de vară. Localnicii zâmbeau iar unii le făceau 
plecăciuni. Deşi niciunul nu putea susţine o conversaţie cu 
ei, toţi vorbeau atât de elocvent cu ochii, încât amândoi 
înţeleseră. 

Odată ajunşi la capătul satului, se întoarseră şi o luară în 
pas de plimbare înapoi, pe cărarea spre casa şefului. Cohen 
prăjea ouă la un foc în faţa casei iar Hannah se opri să 
urmărească cum femeile coceau turte circulare şi subţiri 
care, după ce le îmbibai cu miere, erau atât de gustoase, 
încât alcătuiau un adevărat ospăț. Şeful, aşezat din nou în 
capul mesei, îl invită pe Scott să ia loc lângă el. Cohen se 
trântise pe un taburet şi era pe cale să-şi înceapă micul 
dejun, când apăru o capră şi îi hăpăi ouăle din farfurie. 
Hannah râse şi îi puse alt ou în farfurie, înainte ca Cohen să 
fi apucat măcar să-şi exprime dorinţa. 

Scott întinse puţină miere pe o bucată de turtă caldă iar 
o femeie îi puse în faţă o cană cu lapte de capră. 

— Profesore, sunt sigur că te-ai hotărât care va fi 
următorul pas, nu-i aşa? întrebă Cohen, în timp ce Hannah 
îi punea în farfurie încă un ou prăjit. 

Cu o singură propoziţie, Cohen rupsese vraja şi î 
readusese înapoi la realitate. 

Un sătean se apropie de masă, îngenunche lângă şef şi îi 
şopti ceva la ureche. Mesajul fu comunicat lui Aziz. 

— Veşti proaste, oftă acesta. Soldaţii au blocat toate 
drumurile care duc înapoi la autostrada principală. 

— Atunci, va trebui să traversăm deşertul, decise Scott. 

Desfăşură harta şi o întinse pe masă. Rutele alternative 
erau subliniate cu o duzină de linii trase cu carioca 
albastră. Indică un drumeag ce ducea spre o şosea care i-ar 
fi scos în oraşul Khalis. 

— Asta nu-i drumeag, protestă Aziz. Este albia unui râu 
care a secat acum mulţi ani. Putem să mergem pe ea, dar 
va trebui să abandonăm camionul. 

— Nu-i de ajuns să-l abandonăm, zise Scott. Va trebui să- 
| distrugem. Dacă l-ar găsi soldaţii lui Saddam, ar rade satul 

de pe faţa pământului şi ţi-ar măcelări concetăţenii. 

Şeful păru nedumerit, când Aziz îi traduse tot ce spusese 
Scott. Bătrânul îşi mângâie ţepoasa barbă matinală de pe 
obraji şi zâmbi în timp ce Scott şi Hannah îi ascultau 
spusele, incapabili să înţeleagă o vorbă. 

— Unchiul meu spune că trebuie să luaţi maşina lui, 
traduse Aziz. E veche, dar el speră că merge încă bine. 

— Este un om deosebit, mulţumi Scott. Dar, dacă nu 
putem traversa deşertul în camion, cum naiba ne-am putea 
descurca cu un automobil? 

— Spune că nu-i nicio problemă, îl asigură Aziz. Va trebui 
să demontăm maşina bucată cu bucată iar oamenii lui vor 
căra piesele pe cei douăzeci de kilometri de deşert, până 
când vom ajunge la şoseaua spre Khalis. Acolo putem s-o 
montăm la loc. 

— Nu putem să acceptăm aşa ceva. Este prea generos. 
Vom merge pe jos şi o să găsim un mijloc de transport când 
vom ajunge la Huwaider. 

Degetul i se fixă pe hartă, indicând primul sat de pe 
şosea. 

Aziz traduse încă o dată; unchiul lui se întristă şi 
murmură câteva cuvinte. 

— Zice că, de fapt, nu-i maşina lui, a fost a fratelui său. 
Acum îmi aparţine mie. 

Pentru prima oară, Scott îşi dădu seama că tatăl lui Aziz 
fusese şeful satului iar unchiul lui era dispus la risc pentru 
a-i scăpa de trupele lui Saddam. 

— Dar, chiar dacă am reuşi să demontăm şi să remontăm 
maşina, cum rămâne cu patrulele armatei, când ajungem la 
şosea? întrebă el. Între timp, mii de oameni de-ai lui Hamil 
au fost cu siguranţă trimişi să ne caute. 

— Dar nu pe drumurile astea, zise Aziz. Armata o să stea 
lipită de autostradă. Işi dau seama că este singura noastră 
speranţă să trecem graniţa. Nu, prima noastră problemă se 
va ivi când vom ajunge la punctul de control din Khalis. Îşi 
deplasă degetul câţiva centimetri pe hartă. Acolo trebuie să 
fie cel puţin doi soldaţi de serviciu. 

Scott studie din nou diferitele rute, în timp ce Aziz îl 
asculta pe unchiul lui. 

— Am putea ajunge până la Tuz Khurmatu fără să folosim 
autostrada? întrebă Scott neridicându-şi ochii de pe hartă. 

— Da, există un drum mai lung printre dealuri, pe care 
armata l-ar ignora cu desăvârşire pentru că, fiind atât de 
aproape de graniţa cu Kurdistanul, nu şi-ar asuma riscul de 
a fi atacați de partizanii Peshmerga. lar, după ce trecem 
prin Tuz Khurmatu, mai sunt doar vreo trei-patru kilometri 
până la autostradă. Însă, de acolo până la graniţă mai 
avem cam şaptezeci şi cinci de kilometri, dar este singura 
cale pentru a o traversa. 

Scott îşi sprijini capul în mâini şi câteva clipe nu spuse 
nimic. 

— Deci, dacă o luăm pe drumul ăsta, este ca şi cum ne- 
am angaja definitiv să trecem graniţa la Kirkuk, rosti el în 
cele din urmă. Un loc unde ambele părţi s-ar putea dovedi 
duşmănoase. 

Şeful începu să bată cu degetul pe hartă, în dreptul 
Kirkukului, în timp ce i se adresa nepotului pe un ton 
imperios. 

— Unchiul spune că Kirkuk este cea mai bună şansă a 
noastră. Cei mai mulţi locuitori sunt kurzi şi-l urăsc pe 
Saddam Hussein. S-a întâmplat chiar ca soldaţii irakieni să 
dezerteze şi să se alăture partizanilor kurzi Peshmerga. 

— Dar cum vor şti de partea cui suntem? întrebă Scott. 

— Unchiul le va trimite un mesaj, aşa că, atunci când 
vom ajunge la graniţă, ei vor face tot ce le stă în putere ca 
să ne ajute. Practic, nu este vorba de o graniţă oficială dar, 
odată ajunşi în Kurdistan, vom fi în siguranţă. 

— Kurzii par a fi cea mai bună soluţie, interveni Hannah, 
care asculta atentă. Mai ales dacă îi convingem că scopul 
misiunii noastre era asasinarea lui Saddam. 

— S-ar putea să meargă, domnule, aprobă Cohen. Adică, 
dacă maşina va face faţă. 

— Cohen, tu eşti mecanicul, numai tu poţi să ne spui 
dacă avem vreo şansă. 

Când Aziz termină de tradus cuvintele lui Scott, şeful se 
ridică în picioare şi îi conduse în spatele casei. Se opri lângă 
un obiect alungit, acoperit cu o folie neagră. El şi Aziz 
ridicară prelata. Lui Scott nu-i venea să-şi creadă ochilor. 

— Un Cadillac roz?! exclamă el. 

— Un Sedan de Ville 1956 clasic, ca să fim exacti, 
domnule, preciză Cohen frecându-şi mâinile de încântare. 

Deschise portiera lungă şi grea şi se urcă în spatele 
imensului volan. Trase un mâner de sub bord şi capota se 
deschise. leşi. O ridică şi studie câteva minute motorul. 

— Nu-i rău, constată el. Dacă aş putea „împrumuta” 
câteva piese de la camion, în două ore o transformăm în 
maşină de curse. 

Scott se uită la ceas. 

— Dacă mai vrem să încercăm să trecem graniţa în 
noaptea asta, nu putem zăbovi aici mai mult de o oră. 

Scott şi Hannah se întoarseră şi cercetară încă o dată 
harta. Şoseaua pe care o recomandase Aziz era la vreo 
douăzeci de kilometri, dar până la ea terenul părea destul 
de dificil de străbătut, chiar dacă ai fi mers cu mâinile în 
buzunare. 

— S-ar putea să dureze ore întregi, oftă Scott. 

— Ce altceva am putea face, dacă nu folosim 
autostrada? întrebă Hannah. 

În timp ce ea şi Scott continuau să studieze traseul iar 
Cohen să lucreze la maşină, Aziz adună treizeci dintre cei 
mai puternici bărbaţi din sat. Câteva minute după 
scurgerea orei, Cohen reapăru în casă, cu mâinile, braţele, 
faţa şi părul murdare de ulei. 

— E gata de demontare, profesore. 

— Bravo! Dar mai întâi trebuie să scăpăm de camion, îi 
reaminti Scott, ridicându-se de la masă. 

— Asta nu se mai poate, domnule, zise Cohen. Nu acum, 
după ce am scos două-trei piese importante din motor. 
Cadillacul ăsta ar trebui să meargă cu peste o sută şaizeci 
de kilometri la oră, spuse el cu o oarecare mândrie. Într-a 
treia! 

Scott râse şi, însoţit de Aziz, plecă în căutarea şefului, îi 
explică încă o dată problema pe care o avea. 

De data asta, pe chipul şefului nu se citea nici cea mai 
mică nelinişte. Aziz îi traduse vorbele. 

— Nu te teme, prietene, zâmbi el. În timp ce voi veţi 
traversa deşertul, noi o să demontăm camionul şi o să 
îngropăm fiecare părticică într-un loc pe care soldaţii lui 
Saddam nu l-ar descoperi nici într-o mie de ani. 

Scott părea neliniştit, dar Aziz îşi manifestă aprobarea. 
Fără să mai aştepte decizia lui Scott, şeful îşi conduse 
nepotul în spatele casei, unde îl găsiră pe Cohen 
supraveghind demontarea  Cadillacului şi distribuirea 
pieselor între cei treizeci de aleşi. 

Patru bărbaţi trebuiau să transporte motorul pe o targă 
improvizată, iar alţii şase caroseria de crom pe umeri, ca şi 
cum ar fi cărat un sicriu. Patru dintre ei trebuiau să care 
roţile ale căror cauciucuri era tivite cu o bandă albă, în timp 
ce alţi patru aveau de transportat saşiul. Doi ţineau 
bancheta din faţă din piele roşie cu alb, alţi doi bancheta 
din spate, şi unul bordul. Cohen continuă să distribuie 
celelalte piese ale Cadillacului până când ajunse la capătul 
şirului unde trei copii de cel mult zece-unsprezece ani 
primiră în grijă două canistre de douăzeci de litri şi o cutie 
de scule. Singurul lucru pe care nu-l luară era prelata care 
acoperise maşina. 

Unchiul lui Aziz îşi conduse oamenii până la ultima casă 
din sat, astfel încât să-şi poată urmări oaspeţii începându-şi 
călătoria spre orizont. 

Scott strânse mâna şefului, dar nu fu în stare să 
găsească cuvintele potrivite pentru a-i mulţumi. Unui 
american de-al lui i-ar fi spus „Dă-mi un telefon, când treci 
data viitoare prin New Haven”. 

— Mă voi întoarce în timpuri mai bune, îl asigură el pe 
bătrân şi Aziz traduse. 

— Poporul meu aşteaptă ziua aceea. 

Scott se întoarse să-l urmărească pe Cohen, care, cu 
busola în mână, îşi conducea incredibilul pluton în ceea ce 

părea să fie o călătorie fără sfârşit. Luă una din canistrele 
de douăzeci de litri de la cel mai mic dintre copii şi îi fă 
semn să se întoarcă în sat, dar băieţelul scutură din cap şi 
înşfăcă repede geanta din pânză de cort a lui Scott. 

Scott se întrebă dacă istoria va dezvălui vreodată acest 
mod ciudat de a transporta Declaraţia de Independenţă în 
timp ce Cohen răcni: 

— Înainte! 


Generalul Hamil continua să se învârtă prin birou, 
aşteptând să sune telefonul. 

Când Saddam aflase noutăţile privitoare la incompetenţa 
maiorului Said, care permisese teroriştilor să scape cu 
Declaraţia, fusese furios că maiorul se sinucisese, lipsindu-l 
de plăcerea de a-i pune el capăt vieţii. 

Singurul ordin pe care-l dăduse generalului fusese ca 
staţiile de radio şi postul naţional de televiziune să repete 
la fiecare oră comunicatul prin care ţara era înştiinţată că 
se încercase un atentat la viaţa preşedintelui, care eşuase, 
dar teroriştii sionişti erau încă în libertate. Se dădeau 
descrierile complete ale aşa-zişilor asasini, iar preşedintele 
le cerea iubiţilor săi compatrioți să-l ajute în căutarea 
necredincioşilor. 

Dacă lucrurile ar fi fost mai puţin urgente, generalul l-ar 
fi sfătuit să nu facă publice astfel de informaţii, deoarece 
mai mulţi dintre cei care îi vor întâlni pe terorişti s-ar putea 
să dorească să-i ajute sau, în cel mai fericit caz, să închidă 
ochii. Singurul sfat dat conducătorului său fusese sugestia 
că ar trebui oferită o recompensă mare pentru capturarea 
teroriştilor. Descoperise demult că egoismul interesat 
putea să înăbuşe aproape orice scrupule. 

Generalul se opri în faţa unei hărţi fixate pe peretele din 
spatele biroului, care acoperea temporar un portret al lui 
Saddam. Ochii lui trecură în revistă numeroasele linii 
subţiri, roşii, care se încolăceau între Bagdad şi graniţele 
Irakului. Erau câte o sută de sate pe ambele părţi ale 
fiecărei şosele iar generalul trebuia să admită cu regret că 

cele mai multe ar fi fost bucuroase să-i găzduiască pe 
fugari. 

Şi atunci, îşi aminti unul din numele pe care i le dăduse 
Kratz. Aziz Zeebari - un nume destul de comun, totuşi îl 
sâcâise întreaga dimineaţă. 

— Aziz Zeebari... Aziz Zeebari... Aziz Zeebari... repetă el. 

Îşi aminti. Executase un bărbat cu acest nume, care 
fusese implicat într-o încercare de lovitură de stat cu vreo 
şapte ani înainte. Era posibil să fi fost tatăl trădătorului? 


Purtătorii de poveri se opreau la fiecare cincisprezece 
minute să se odihnească; îşi rearanjau sarcinile pe umeri şi 
plecau mai departe. 

— Opriri la stand, le botezase Cohen, ca şi cum ar fi fost 
într-o cursă de Formula unu. 

Reuşiseră să parcurgă trei kilometri şi jumătate în prima 
oră şi băuseră mai multă apă decât ar fi consumat orice 
maşină. 

La amiază, când Scott îşi verifică ceasul, socoti că 
străbătuseră mai mult de două treimi din distanţa până la 
şosea; deşi trecuse destulă vreme de când satul dispăruse 
din privirile lor, la orizont încă nu se zărea niciun semn de 
viaţă. Işi continuau călătoria pe un soare tot mai copleşitor 
iar ritmul lor încetinea cu fiecare kilometru parcurs. 

Ochii unui puştan de zece ani fură primii care să 
zărească o mişcare. Alergă în faţă şi arătă cu degetul. Scott 
nu reuşi să desluşească nimic şi mai trecură vreo patruzeci 
de minute până când drumul prăfuit se desenă limpede în 
faţa lor. Priveliştea îi făcu să iuţească pasul. 

Când ajunseră pe marginea drumului, Aziz le ordonă să 
aşeze cu grijă piesele maşinii pe pământ, iar o fetiţă, pe 
care Scott nu o remarcase până atunci, le împărţi pâine şi 
apă, în timp ce ei se odihneau. 

Cohen se ridică primul şi începu să se învârtească în jurul 
plutonului său, verificând diferitele piese. Când reveni la 
saşiu, toţi erau nerăbdători să monteze maşina la loc. 

Scott nu se ridicase de pe pământ, urmărindu-i pe cei 

treizeci de mecanici amatori care, sub direcţia sergentului 
Cohen, închegau bătrânul Cadillac bucată cu bucată. După 
ce strânseră şuruburile la ultima roată, Scott trebui să 
admită că rezultatul arăta a maşină, dar se întrebă dacă 
bătrâna carapace va fi în stare vreodată să se urnească. 

Toţi sătenii înconjurară masivul vehicul roz în timp ce 
Cohen se aşeza pe locul şoferului. 

Aziz aşteptă până când copiii goliră ultima picătură de 
benzină din canistre în rezervor. Înşurubă apoi capacul 
mare de oţel şi strigă: 

— Dă-i drumul! 

Cohen răsuci cheia în contact. 

Motorul se învârti încet şi apoi muri. Cohen ţâşni afară, 
săltă capota şi îi ceru lui Aziz să-i ia locul în spatele 
volanului. Făcu o mică ajustare la cureaua ventilatorului, 
verifică delcoul şi curăţă bujiile de ultimele fire de nisip, 
înainte de a le înşuruba strâns. Scoase capul de sub 
capotă. 

— Fă o încercare, kurdule. 

Aziz răsuci cheia şi apăsă pe acceleraţie. Motorul se roti 
ceva mai repede, dar tot nu vru să pornească. Şaizeci de 
ochi se uitau sub capotă, fără să ofere niciun sfat, în timp 
ce Cohen mai petrecu câteva minute meşterind la delco. 

— Încă o dată şi trage şocul la maxim! strigă el. 

Aziz puse contactul. Motorul tuşi, începu să bată şi, când 
Aziz apăsă pe acceleraţie, îşi dădu drumul pe neaşteptate 
într-un urlet - un zgomot depăşit doar de urletele sătenilor. 

Cohen îi luă locul lui Aziz la volan şi băgă schimbătorul 
de viteze într-a-ntâia. Maşina refuză să se mişte şi se 
îngropa din ce în ce mai adânc în nisip. Cohen opri motorul 
şi sări afară. Şaizeci de mâini se sprijiniră de maşină, 
balansând-o înainte şi înapoi, apoi cu un singur mare efort 
fu scoasă din troaca adâncă pe care o săpase. Sătenii o mai 
împinseră douăzeci de metri şi aşteptară următorul ordin al 
sergentului. 

Cohen îi făcu semn fetiţei care împărţise mâncarea. 
Aceasta înaintă ruşinoasă iar el o ridică şi o aşeză pe 

bancheta din faţă a maşinii. Cohen îi explică prin semne că 
trebuie să îngenuncheze lângă pedala de acceleraţie şi să o 
ţină apăsată. Fără să intre în maşină, Cohen se aplecă, 
verifică dacă schimbătorul de viteze se afla în punctul mort 
şi porni motorul. Fetiţa continua să apese cu amândouă 
mâinile şi motorul tură tot mai mult. Fetiţa izbucni în plâns, 
pe când sătenii aclamară şi mai zgomotos ca prima dată. 
Cohen o ridică pe fetiţă şi o aşeză pe nisip, apoi îi făcu 
semn lui Aziz. 

— Camarade, ai cam jumătate din greutatea mea, aşa că 
treci înăuntru, bagă în viteza întâi şi vezi dacă poţi s-o faci 
să meargă vreo sută de metri. Dacă poţi, o să sărim toţi 
înăuntru. Dacă nu reuşeşti, va trebui să împingem hârbul 
ăsta nenorocit până la împuţita aia de graniţă. 

Aziz păşi delicat în Cadillac. Aşezat pe marginea 
banchetei de piele, ridică uşurel schimbătorul în viteza întâi 
şi apăsă pe acceleraţie. Maşina se târî înainte şi, în timp ce 
Scott, Hannah şi Cohen sprintau pe lângă ea, sătenii 
începură să aclame cu aceeaşi frenezie. 

Hannah deschise uşa pasagerului, basculă scaunul şi sări 
în spate în timp ce maşina continua să ruleze încet. Cohen 
se aruncă după ea şi strigă: 

— Viteza a doua! 

Aziz trase schimbătorul în jos, lateral şi din nou în sus. 
Maşina se smuci înainte. 

— Asta-i a treia, kurd tâmpit! răcni Cohen. 

Se întoarse şi îl văzu pe Scott alergând cât putea de 
repede. Cohen se întinse ca să ţină portiera deschisă şi 
Scott îşi aruncă geanta înăuntru. Apoi sări şi el şi Cohen îl 
înşfăcă de umeri. Capul lui Scott ateriză în poala lui Aziz, 
dar kurdul răsuci ferm volanul şi maşina continuă să 
înainteze pe nisipul bătătorit. 

— Acum îmi dau seama de ce este puţin probabil să 
întâlnim patrule ale armatei pe drumul ăsta, fu singurul 
comentariu al lui Scott. 

Aziz continuă să facă slalom dintr-o parte în alta a 
drumului pentru a evita dunele de nisip îngrămădite de 

vânt. Se răsuci ca să-i privească pe sătenii care le făceau 
semne plini de entuziasm. Să le răspunzi doar printr-o 
simplă fluturare a mâinii părea inadecvat, după tot ce 
făcuseră. Nu le mulţumise cum trebuie, nici măcar nu-şi 
luase rămas bun. 

Sătenii nu se mişcară până când maşina nu se pierdu în 
depărtare. 


Generalul Hamil se întoarse brusc, furios că cineva 
îndrăznise să intre în camera lui, fără să bată la uşă. 
Aghiotantul se opri în faţa biroului. Tremura, conştient de 
greşeala pe care o făcuse. Generalul îşi ridică bastonul şi 
era gata să-l lovească peste faţă pe tânărul ofiţer, când 
acesta behăi: 

— Am descoperit satul din care este originar trădătorul 
Aziz Zeebari, domnule general. 

Hamil îşi cobori încet braţul până când bastonul se odihni 
pe umărul drept al ofițerului, cu vârful împins înainte până 
la doi centimetri de ochiul drept. 

— Unde? 

— Khan Beni Saad, răspunse terorizat tânărul. 

— Arată-mi! 

Locotenentul alergă la hartă, o studie câteva clipe şi 
puse un deget pe un punct aflat la vreo şaisprezece 
kilometri nord-est de Bagdad. 

Generalul privi punctul şi zâmbi pentru prima oară în ziua 
aceea. Se întoarse la birou, ridică receptorul şi lătră un 
ordin. 

Intr-o oră, sute de soldaţi vor transforma micul cătun 
într-un adevărat furnicar. 

Chiar dacă Khan Beni Saad nu avea decât două sute 
cincizeci de locuitori, generalul era convins că cineva, 
indiferent cât de tânăr, o să vorbească. 


Aziz reuşi să păstreze o viteză constantă de cincizeci de 
kilometri pe oră, în timp ce Scott încerca să aproximeze pe 
hartă zona în care se aflau. De abia după aproape o oră, 

când au dat peste un indicator grosolan, vopsit manual, 
care zăcea în drum şi pe care scria „Khalis 25 km”, reuşi să 
localizeze poziţia lor exactă. 

— Continuă să înaintezi, îi ceru Scott. Dar va trebui să 
oprim la câţiva kilometri de marginea oraşului, să văd ce 
putem face ca să trecem de punctul de control. 

Increderea lui Scott în afirmaţia bătrânului şef că nu vor 
fi vehicule militare pe acest drum creştea cu flecare 
kilometru pe care îl străbăteau. Continuă să studieze cu 
atenţie harta, ştiind sigur acum care era ruta pe care 
trebuiau s-o urmeze, dacă doreau să traverseze graniţa în 
aceeaşi zi. 

— Deci, ce facem când ajungem la punctul de control? 
întrebă Cohen. 

— Poate că va fi mai uşor decât ne aşteptăm noi. Nu uita 
că ei caută patru persoane într-un camion militar greu. 

— Dar noi suntem patru persoane. 

— Nu vom mai fi când vom ajunge la punctul de control, 
îl asigură Scott, pentru că tu şi cu mine ne vom continua 
călătoria în portbagaj. 

Cohen îl privi strâmb. 

— Fii mulţumit că-i un Caddy, zise Aziz rânjind, în timp ce 
se străduia să menţină aceeaşi viteză. 

Poate că ar trebui să trec eu la volan acum, presupuse 
Cohen. 

— Nu aici, spuse Scott. Cât suntem pe drumurile astea, e 
locul lui Aziz. 

Hannah fu cea care o zări prima. 

— Ce dracu' are de gând?! exclamă ea, arătând spre 
femeie care sărise în mijlocul drumului şi-şi flutura 
disperată braţele. 

Scott se sprijini de tocul geamului iar Cohen se aplecă în 
faţă, să vadă mai bine. 

— Nu te opri, spuse Scott. Dacă n-ai altă soluţie, 
ocoleşte-o. 

Pe neaşteptate, Aziz începu să râdă. 

— Ce-i aşa hazliu, kurdule? se miră Cohen fără să-şi 

dezlipească ochii de pe femeia care stătea decisă în 
mijlocul drumului. 

— E doar verişoara mea, Jasmin. 

— Altă vară? întrebă neîncrezătoare Hannah. 

— In tribul meu toţi suntem veri, explică Aziz oprind 
Cadillacul în faţa femeii. 

Ţâşni din maşină şi o îmbrăţişă pe tânără iar ceilalţi li se 
alăturară. 

— Nu-i rea, spuse Cohen când, în sfârşit, fu prezentat 
verişoarei Jasmin, care nu se oprise din vorbit nici măcar 
când dăduse mâna cu Scott şi Hannah. 

— Dar ce tot trăncăneşte? întrebă Cohen, înainte ca Aziz 
să traducă cuvintele verişoarei lui. 

— Se pare că profesorul a avut dreptate. Soldaţii au fost 
avertizaţi să fie atenţi la un camion militar cu patru 
terorişti. Dar unchiul ei a luat legătura cu ea azi dimineaţă 
ca s-o avertizeze că vom fi în Cadillac. 

— Atunci, e un risc al dracului de mare să încercăm să 
trecem de ei, interveni Hannah. 

— Un risc este, adevărat, se declară de acord Aziz, dar 
nu al dracului de mare. Jasmin trece prin punctul de control 
de două ori pe zi, în fiecare zi, ca să vândă portocalele, 
mandarinele şi curmalele pe care le aduce din satul nostru. 
Soldaţii o cunosc foarte bine şi ştiu şi maşina unchiului 
meu. Unchiul spune că ea trebuie neapărat să fie în 
Cadillac, când trecem pe la postul de control. În felul 
acesta, nu vor bănui nimic. 

— Şi dacă se hotărăsc să percheziţioneze portbagajul? 

— Atunci nu-şi vor primi raţia zilnică de ţigări sau fructe 
pentru familiile lor, nu-i aşa? Vezi tu, ei n-au nicio îndoială 
că ne ţinem de contrabandă. 

Jasmin începu să sporovăiască din nou şi Aziz ascultă 
conştiincios. 

— Spune că trebuie să intraţi toţi în portbagaj înainte ca 
vreun trecător să ne zărească. 

— E totuşi al dracului de riscant, profesore, protestă 
Cohen. 

— La fel de mult riscă şi Jasmin, răspunse Scott, şi nu văd 
ce altceva am putea face. 

Impături harta, se îndreptă spre spatele maşinii, deschise 
compartimentul de bagaje şi intră înăuntru. Hannah şi 
Cohen îl urmară fără să scoată o vorbă. 

— Nu-i la fel de confortabil ca seiful, spuse Hannah când 
îl îmbrăţişă pe Scott. 

Aziz înghesui geanta între ea şi Cohen. Hannah izbucni în 
râs. 

— Înainte de a opri la punctul de control voi lovi o dată în 
portieră, îi preveni Aziz. 

Trânti capota portbagajului. Jasmin îşi înşfăcă sacoşele 
de pe marginea drumului şi sări în maşină lângă vărul ei. 

Cei trei din portbagaj auziră motorul trezindu-se la viaţă 
şi maşina începu să avanseze mai maiestuos pe ultimii 
kilometri spre Khalis. Jasmin, folosi timpul ca să-l pună la 
curent pe Aziz cu modul în care proceda de obicei când 
trecea pe la punctul de frontieră. 

Capitolul Treizeci şi Patru 


Şeful fu spânzurat primul. Apoi, fraţii lui, unul câte unul, 
în faţa întregului sat, dar nimeni nu sufla o vorbă. Atunci, 
trecură la verii lui, până când o fetiţă de doisprezece ani, 
care spera să-şi salveze tatăl, le povesti despre străinii care 
stătuseră noaptea trecută în casa şefului. 

Îi promiseră fetiţei că tatăl ei va scăpa dacă le spunea tot 
ce ştia. Ea arătă spre deşert, indicându-le unde îngropaseră 
camionul. Soldaţii săpară cam douăzeci de minute şi 
reuşiră să confirme că fetiţa spunea adevărul. 

Luară legătura prin telefonul de campanie cu generalul 
Hamil. Acestuia i se păru greu de crezut că treizeci de 
membri ai tribului Zeebari demontaseră Cadillacul şefului 
şi-l căraseră bucată cu bucată prin deşert. 

— O, da, îi asigură fetiţa. Ştiu că-i adevărat pentru că 
unul din fraţii mei a cărat o roată tot drumul până la 
şoseaua de dincolo de deşert, declară ea arătând mândră 
spre orizont. 

Generalul Hamil ascultă atent informaţiile comunicate la 
telefon, apoi ordonă ca tatăl şi fratele fetiţei să fie şi ei 
spânzurați. 

Reveni la harta de pe perete şi localiză repede unica rută 
care putea fi folosită de terorişti. Ochii îi alunecară de-a 
lungul drumeagului ce traversa o porţiune de deşert, 
înainte de a ieşi într-o şosea şerpuită, şi îşi dădu seama 
prin ce oraş trebuiau să treacă. 

Se uită la ceasul de pe birou - patru şi treizeci şi nouă de 
minute. 

— Fă-mi legătura cu punctul de control de la Khalis, îi 
ordonă tânărului locotenent. 


Aziz văzu în depărtare o camionetă staționată, pe care o 
inspecta un soldat. Jasmin îl avertiză că era punctul de 
control şi răsturnă conţinutul unei sacoşe între ei, pe scaun. 

Aziz ciocăni în portieră, observând cu uşurare că la 

punctul de control erau doar doi soldaţi dintre care unul 
dormea într-un scaun vechi şi confortabil pe partea cealaltă 
a drumului. 

Când maşina se opri, Scott auzi râsete venind de undeva 
din apropiere. Aziz îi strecură santinelei un pachet de 
Rothmans. 

Soldatul era gata să le facă semn să treacă, când celălalt 
se scutură din toropeală, ca o pisică care dormise câteva 
ore pe un calorifer. Se ridică, se îndreptă agale spre maşină 
şi o privi admirativ, aşa cum o făcuse de atâtea ori înainte. 
Incepu să-i dea ocol. Când trecu pe lângă portbagaj, îi trase 
o palmă drăgăstoasă peste capotă. Aceasta se deschise 
câţiva centimetri. Scott trase încetişor de ea ca s-o închidă 
iar Jasmin lăsă să cadă pe pământ, lângă maşină, un carton 
cu două sute de Rothmans. 

Grănicerul dovedi agilitate pentru prima oară în acea zi. 
Jasmin îi zâmbi şi îi şopti ceva la ureche, în timp ce el 
recupera ţigările. Soldatul se uită la Aziz şi începu să râdă 
când un camion mare, stivuit cu lăzi de bere, se opri în 
spatele lor. 

— Daţi-i drumul, daţi-i drumul, strigă primul soldat când 
întrezări perspectiva unui ciubuc mult mai substanţial. 

Aziz se supuse imediat şi smuci maşina înainte, direct 
într-a doua, încât Cohen şi geanta mai să fie aruncaţi afară 
din portbagaj. 

— Ce i-ai spus soldatului? se interesă Aziz, când se 
îndepărtară suficient pentru a nu mai fi auziţi. 

— l-am spus că eşti pederast şi că mai târziu am să mă 
întorc singură. 

— N-ai niciun pic de mândrie familială? întrebă Aziz. 

— Sigur că am, îl linişti Jasmin. Dar şi el îmi este văr. 

La sfatul lui Jasmin, Aziz o luă pe drumul mai lung, care 
ocolea oraşul pe la sud. Nu reuşea să evite toate 
hârtoapele şi din când în când auzea gemete din portbagaj. 
Jasmin arătă spre o răscruce din faţa lor şi îi spuse lui Aziz 
că acolo trebuia să oprească. Işi adună paporniţele, lăsând 
câteva fructe pe locul dintre ei, iar Aziz opri lângă o stradă 

care ducea înapoi spre centrul oraşului. Jasmin sări din 
maşină, zâmbi şi îi făcu semn cu mâna. Aziz îi răspunse şi 
se întrebă când îşi va mai revedea vara. 

Continuă să conducă spre capătul celălalt al oraşului, 
refuzând să-şi asume riscul de a-şi lăsa colegii să iasă, 
atâta timp cât puţinii localnici din jur puteau observa ce se 
întâmpla. 

Când Khalis rămase la câţiva kilometri în spate, Aziz opri 
la o răscruce unde se aflau două indicatoare. Pe unul se 
putea citi „Tuz Khurmatu 120 km” iar pe celălalt „Tuz 
Khurmatu 170 km”. Se uită în toate direcţiile, apoi ieşi din 
maşină, deschise portbagajul şi îi lăsă pe cei trei pasageri 
să se rostogolească pe şosea. In timp ce aceştia îşi 
dezmorţeau membrele şi inspirau adânc, Aziz arătă spre 
panouri. Scott nu avu nevoie de hartă ca să decidă ce drum 
să aleagă. 

— Trebuie s-o luăm pe drumul mai lung, spuse el, şi să 
sperăm că încă ne mai cred în camion. 

Hannah trânti cu sete capota portbagajului, înainte ca 
toţi patru să intre din nou în maşină. 

Aziz realiză o medie de şaizeci şi cinci de kilometri pe oră 
pe şoseaua şerpuită, cei trei pasageri ghemuindu-se de 
fiecare dată când alt vehicul apărea la orizont, pentru a nu 
fi observați. 

Toţi patru mâncară lacomi fructele proaspete pe care 
Jasmin le lăsase pe bancheta din faţă. 

Când trecură pe lângă un panou care indica încă 
douăzeci de kilometri până la Tuz Khurmatu, Scott îi spuse 
lui Aziz: 

— Vreau să opreşti puţin înainte de a intra în sat şi să te 
duci singur într-o recunoaştere, ca să ştim dacă putem să-l 
traversăm în siguranţă. Nu uita că de la sat la autostradă 
sunt doar cinci kilometri, aşa că locul ar putea fi înţesat de 
soldaţi. 

— Şi până la graniţa kurdă? întrebă Hannah. 

— Cam şaptezeci de kilometri, răspunse Scott, 
continuând să studieze harta. 

Aziz mai conduse încă douăzeci de minute înainte ca, 
după ce trecu de creasta unui deal, să poată zări conturul 
unui sat cuibărit în vale. Câteva clipe mai târziu, scoase 
maşina de pe şosea şi o parcă sub un şir de lămâi ce-i 
adăpostea de soare şi de privirile curioase ale celor din 
vehiculele care treceau. Aziz ascultă cu atenţie 
instrucţiunile lui Scott, ieşi din maşină şi porni într-o 
alergare uşoară spre Tuz Khurmatu. 


Generalul Hamil fu prea furios ca să mai poată vorbi, 
când tânărul locotenent îl informă că maşina trecuse prin 
postul de control de la Khalis cu mai puţin de o oră înainte, 
şi că niciunul din soldaţii de gardă nu se obosise să verifice 
portbagajul. 

După un minimum de tortură, unul dintre ei mărturisise 
că teroriştii trebuie să fi fost ajutaţi de o tânără care trecea 
regulat prin postul de control. 

— N-o să mai treacă niciodată pe acolo, fu singura 
observaţie a generalului. 

Tot ce reuşise să mai stoarcă de la soldaţi fu că şoferul 
maşinii era vărul fetei şi că era homosexual. Hamil se 
întrebă cum de era posibil ca ei să ştie chestia asta. 

Incă o dată generalul se întoarse la harta de pe peretele 
din spatele biroului. Dăduse deja ordine ca o armată de 
elicoptere, camioane, tancuri şi motociclete să acopere 
fiecare centimetru de şosea între Khalis şi graniţă, dar încă 
nimeni nu raportase apariţia Cadillacului pe autostradă. Era 
pus în încurcătură, ştiind că era aproape imposibil ca 
teroriştii să se fi întors, pentru că ar fi căzut în mâinile 
trupelor lui. 

Ochii lui cercetară încă o dată fiecare rută dintre postul 
de control şi frontieră. 

— Ah, mormăi el după un timp, probabil că au ales 
drumul printre dealuri. 

Generalul urmări cu degetul o linie roşie, şerpuită şi 
subţire, până la întâlnirea cu autostrada principală. 

— Deci, aici sunteţi, adăugă, înainte de a răcni noua 

Trecuse aproape o oră, când Cohen anunţă: 

— Un kurd se îndreaptă spre noi, domnule. 

Pe când Aziz cobora alergând panta, zâmbetul îi 
rămăsese întipărit pe faţă. Fusese în Tuz Khurmatu şi putea 
să-i asigure că satul îşi vedea de treburile lui ca şi cum 
nimic nu s-ar fi întâmplat. Doar postul de radio 
guvernamental difuza un avertisment, îndemnând la 
atenţie în privinţa celor patru terorişti care încercaseră să-l 
asasineze pe Marele Conducător, aşa că acum toate 
drumurile principale foşgăiau de soldaţi. 

— În regulă, Aziz, îi zâmbi Scott, trecem prin sat. Hannah, 
stai în faţă cu Aziz. Eu şi cu sergentul ne vom întinde în 
spate. După ce ieşim din Tuz, ne pierdem în decor şi, numai 
după ce se întunecă, ne continuăm drumul până la graniţă. 

Aziz îşi luă locul la volan şi Cadillacul îşi începu călătoria 
fără grabă spre Tuz. 

Drumul principal prin sat trebuie să fi avut vreo trei sute 
de metri lungime şi era aproape suficient de larg pentru a 
permite trecerea a două maşini. Hannah se uită la micile 
prăvălii din scândură şi la oamenii care îmbătrâneau stând 
pe trepte şi sprijinindu-se de ziduri. Se gândi că un Cadillac 
vechi şi prăfuit, care trecea agale prin sat, era probabil 
pentru ei evenimentul zilei, asta până când văzu vehiculul 
de la celălalt capăt al drumului. 

— Un jeep se îndreaptă spre noi, anunţă ea calmă. Patru 
bărbaţi, unul dintre ei este aşezat lângă ceva ce arată cao 
mitralieră antiaeriană, montată în spate. 

— Aziz, continuă să conduci încet, spuse Scott. lar, tu, 
Hannah, spune-mi tot ce se întâmplă. 

Cohen arătă spre cutia de scule şi înşfăcă o cheie fixă. 
Scott alese o cheie franceză şi amândoi se întoarseră 
încetişor şi se sprijiniră pe genunchi. 

— Jeepul ne-a blocat drumul, zise Hannah. Vom fi forţaţi 
să oprim cam în zece secunde. 

— A mai apărut vreunul? întrebă Scott. 

— Nu, sunt patru, răspunse Hannah. N-am mai văzut 
alţii. 

Cadillacul se opri. 

— Jeepul este la câţiva metri în faţa noastră. Unul dintre 
soldaţi coboară şi este urmat de încă unul. Doi au rămas în 
jeep. Unul este în spatele mitralierei iar celălalt la volan. 
Noi o să-i atacăm pe primii doi, decise Hannah. Voi va 
trebui să vă ocupați de ceilalţi doi care rămân în jeep. 

— Am înţeles, spuse Scott. 

Primul soldat ajunse lângă şofer în timp ce al doilea 
depăşea bara din faţă a maşinii, pe dreapta lui Hannah. 
Aziz şi Hannah aveau braţele dinspre exterior rezemate pe 
cotiere iar uşile erau deschise cam de doi centimetri. 

In secunda în care Aziz îl văzu pe soldat aruncând o 
privire în spate şi încercând să-şi scoată pistolul, deschise 
uşa brusc şi cu atâta forţă, încât trosnitura genunchilor 
militarului răsună ca o împuşcătură, iar acesta se prăbuşi la 
pământ. Aziz ieşise din maşină şi era călare pe el cu mult 
înainte ca soldatul să fi avut destul timp pentru a-şi reveni. 
Al doilea soldat alerga spre Hannah, când Scott ţâşni din 
maşină. In timp ce soldatul încerca să-şi scoată pistolul, 
Hannah îi trase o lovitură în artera carotidă şi o alta la baza 
craniului. Un glonte nu l-ar fi omorât mai rapid. Al treilea 
soldat deschise focul cu mitraliera din spatele jeepului. 
Cohen plonjă în ţărână iar al patrulea soldat sări de la volan 
şi alergă spre el, trăgând cu pistolul. Cohen aruncă spre el 
cheia, obligându-l să facă un pas lateral, drept în bătaia 
mitralierei. Gloanţele se opriră imediat, dar Cohen îi şi 
sărise de gât. Soldatul se prăbuşi ca lovit de o tonă de 
cărămizi iar pistolul îi zbură în drum. Cohen îl lovi o dată la 
jugulară şi încă o dată în ceafă; soldatul intră în spasme şi 
începu să se zvârcolească pe pământ. Cohen îşi mută 
imediat atenţia spre bărbatul aşezat în spatele mitralierei, 
care îşi îndrepta arma spre el. Aflat la zece metri distanţă, 
Cohen n-avea nicio speranţă să ajungă la el înainte de a 
deschide focul, aşa că plonjă la adăpostul maşinii şi 
gloanţele  ciuruiră portiera deschisă, două din ele 

pătrunzându-i în piciorul stâng. Scott alerga acum spre jeep 
din partea cealaltă. In timp ce soldatul rotea mitraliera spre 
el, Scott făcu un salt prin aer, pe capota maşinii. 

Gloanţele zburau în toate părţile şi amândoi se prăbuşiră 
neîndemânatici din jeep, Scott având încă în mână cheia 
franceză. Se ridicară repede şi Scott încercă să-l lovească 
peste gât cu cheia - soldatul ridică un braţ ca să pareze 
lovitura, dar genunchiul stâng al lui Scott se înălţă şi îl 
plesni în testicule. Mitraliorul se prăbuşea la pământ, când 
a doua lovitură, cu cheia franceză, îşi găsi ţinta şi îi frânse 
gâtul. Zăcea răşchirat în drum, arătând ca un înotător de 
bras la jumătatea strocului. Scott stătea în picioare lângă 
el, hipnotizat, până când Aziz plonjă în genunchi şi îl culcă 
la pământ. Scott nu-şi putea stăpâni tremurul. 

— Intotdeauna cel mai greu este prima dată, fu singurul 
comentariu al kurdului. 

Acum toţi cercetau împrejurimile în toate direcţiile, 
aşteptând reacţia localnicilor. Cohen se căţără nesigur în 
jeep, cu sângele şiroindu-i pe picior şi se aşeză la 
mitralieră. 

— Nu tragi decât dacă îţi spun eu, strigă Scott verificând 
drumul în sus şi-n jos. 

In ambele direcţii nu se vedea nici ţipenie de om. 

— La stânga! strigă Hannah şi Scott se întoarse ca să 
vadă un bătrân într-un veşmânt alb, lung, cu un fes cu pete 
albe şi negre pe cap şi o centură groasă atârnându-i în jurul 
taliei. Se îndrepta spre ei cu paşi mărunți, cu mâinile 
ridicate sus, în aer. 

Ochii lui Scott nu-l slăbiră o clipă pe bătrân, care se opri 
la câţiva metri de Cadillac. 

— Am fost trimis de bătrânii satului pentru că sunt 
singurul care vorbeşte engleza, spuse el. 

Bătrânul tremura şi cuvintele ieşeau poticnite. 

— Noi credem că voi sunteţi teroriştii care au venit să-l 
omoare pe Saddam. 

Scott nu răspunse. 

— Vă rugăm să plecaţi. Părăsiţi repede satul. Luaţi jeepul 

şi noi îi vom îngropa pe soldaţi. Atunci, nimeni nu o să ştie 
că aţi fost aici. Dacă nu plecaţi, Saddam ne va omori pe 
toţi. Absolut pe toţi, până la ultimul. 

— Spune-le oamenilor tăi că nu le dorim răul, zise Scott. 

— Te cred, dar vă rog să plecaţi, insistă bătrânul. 

Scott alergă spre jeep şi îl dezbrăcă de uniformă pe cel 
mai înalt dintre soldaţi, în timp ce Cohen ţinea mitraliera 
îndreptată spre bătrân. Aziz îi dezbrăcă pe ceilalţi trei iar 
Hannah înşfăcă geanta lui Scott din Cadillac şi sări în 
spatele jeepului. 

Aziz aruncă uniformele în jeep şi apoi sări în scaunul 
şoferului. Motorul încă mergea. Băgă vehiculul în marşarier 
şi întoarse într-un semicerc în timp ce Scott îşi ocupa locul 
din faţă. Aziz începu să se îndepărteze încet de Tuz 
Khurmatu. Cohen roti mitraliera în direcţia satului, lovindu- 
şi simultan piciorul stâng cu pumnul. 

Scott continua să se uite în spate, urmărind cum câţiva 
săteni îşi făceau şovăitori apariţia pe drum şi începeau să-i 
ia pe soldaţi de acolo, târându-i fără nicio ceremonie. Un 
altul se urcase în Cadillac şi îl băga în marşarier pe un drum 
lateral. Câteva clipe mai târziu, dispăruseră cu toţii. Scott 
îşi întoarse privirea spre drumul care se deschidea în faţă. 

— Mai sunt cam cinci kilometri până la autostradă, spuse 
Aziz. Ce vrei să fac? 

— Avem doar o singură şansă de a trece graniţa, zise 
Scott, aşa că, deocamdată, trage sub pâlcul ăla de copaci. 
Nu putem risca să ieşim pe autostradă până nu-i întuneric 
beznă. 

Verifică ora. Era şapte şi treizeci şi cinci de minute. 

Hannah simţi că-i picură sânge pe faţă. Îşi ridică privirea 
şi văzu rănile adânci din piciorul lui Cohen. Rupse imediat 
colţul iaşmakului şi încercă să oprească hemoragia. 

— Te simţi bine, Cohen? întrebă neliniştit Scott. 

— Nu mai rău ca atunci când am fost muşcat de o femeie 
în Tanger, replică el. 

Aziz începu să râdă. 

— Cum poţi să râzi? zise Hannah, continuând să curețe 

rana. 

— Pentru că din cauza lui m-a muşcat tipa, mârâi Cohen. 

După ce Hannah termină bandajul, toţi patru renunţară 
la hainele lor, îmbrăcând uniformele irakiene. Timp de o oră 
statură cu ochii pe drum, urmărind apariţia altor soldaţi. 
Câţiva săteni pe măgari şi ceva mai mulţi pe jos trecură pe 
lângă ei în ambele direcţii, dar singurul vehicul pe care îl 
văzură a fost un tractor vechi care duduia întorcându-se în 
sat la capătul unei zile de muncă. 

O dată cu trecerea minutelor, deveni evident că sătenii 
îşi ţinuseră promisiunea şi nu luaseră legătura cu nicio 
patrulă militară. 

Când Scott nu mai putu zări drumul din faţă, îşi 
recapitulă pentru ultima oară planul. Toţi acceptară ideea 
că posibilităţile lor erau limitate. 

Cea mai apropiată frontieră era la şaptezeci şi cinci de 
kilometri, dar Scott se convinsese acum că puneau într-un 
adevărat pericol oricare sat prin care ar fi trecut. Nu credea 
că planul lui era impecabil, departe de asta, dar nu mai 
puteau aştepta mult timp printre dealuri. Peste puţin timp, 
toată zona ar fi fost înţesată de soldaţi irakieni. 

Scott verifică uniformele. Câtă vreme se deplasau, ar fi 
fost greu pentru oricine să-şi dea seama pe întuneric că nu 
făceau parte dintr-o patrulă militară. Dar când vor ajunge la 
autostradă, ştia că nu-şi vor mai putea permite să stea 
locului mai mult de câteva secunde. Totul depindea de cât 
de aproape puteau ajunge de postul de frontieră, fără să fie 
identificaţi. 

Când Scott dădu ordinul, Aziz scoase jeepul pe drumul 
şerpuit şi începură călătoria de cinci kilometri, până la 
autostradă. Străbătură distanţa în cinci minute şi nu 
întâlniră niciun alt vehicul pe drum. Dar, ajunşi la 
autostradă, descoperiră că şoseaua era un adevărat 
furnicar de camioane, jeepuri, chiar tancuri, circulând în 
ambele direcţii. 

Niciunul nu văzu cum două motociclete, un tanc şi trei 
camioane ieşiră de pe autostradă şi se îndreptară cu toată 

viteza pe drumul spre Tuz Khurmatu. 


Aziz mergea cât putea de repede, în timp ce Cohen se 
aşezase în spate, la mitralieră. Scott, cu bereta bine trasă 
pe ochi, supraveghea şoseaua din faţă. Hannah stătea 
dedesubtul lui Cohen, nemişcată, cu un pistol în mână. 
Primul panou rutier întâlnit indica şaizeci de kilometri până 
la graniţă. Pentru o clipă, privirea lui Scott se opri pe sonda 
de extracţie care pompa de zor pe partea cealaltă a 
drumului. Nimeni nu vorbea în timp ce distanţa până la 
Kirkuk descreştea de la cincizeci şi cinci la patruzeci şi şase 
de kilometri, apoi la treizeci şi doi, dar, cu fiecare panou şi 
cu fiecare sondă nouă, traficul devenea mai aglomerat iar 
viteza lor începuse să scadă rapid. Singura alinare era că 
niciuna din patrulele care treceau nu părea să acorde vreo 
atenţie jeepului. 


În câteva minute, sătucul mişuna de soldaţi din garda de 
elită a lui Saddam. Chiar pe întuneric, nu avură nevoie 
decât de zece gloanţe şi tot atâtea minute, ca să afle unde 
era Cadillacul, şi de un supliment de treizeci de gloanţe, ca 
să descopere mormintele încă deschise ale celor patru 
soldaţi ucişi. 

Generalul Hamil îl ascultă pe ofiţerul superior care îi 
comunica la telefon detaliile. Întrebă doar care era 
frecvenţa radio a jeepului care fusese puţin mai devreme, 
în seara aceea, în Tuz Khurmatu. Generalul trânti 
receptorul în furcă, se uită la ceas şi regla frecvenţa la 
staţia de emisie. 

Sunetul monoton continuă destul timp. 


— Probabil că tot mai caută un camion sau un Cadillac 
roz, spunea Scott în momentul în care radiotelefonul începu 
să sune. 

Toţi patru îngheţară. 

— Răspunde, Aziz, se decise Scott. Ascultă cu atenţie şi 
află tot ce poţi. 

Aziz ridică receptorul, ascultă un mesaj scurt, apoi spuse 
„Da, domnule” în arabă şi puse receptorul la loc. 

— Au găsit Cadillacul şi ordonă ca toate jeepurile să se 
prezinte la postul militar cel mai apropiat, raportă el. 

— Cred că destul de repede îşi vor da seama că acest 
jeep nu este condus de unul din oamenii lor, interveni 
Hannah. 

— Cu puţin noroc, am putea să mai dispunem de 
douăzeci de minute, zise Scott. Cât mai e până la graniţă? 

— Cincisprezece kilometri, răspunse Aziz. 


Generalul era sigur că Zeebari fusese cel care 
răspunsese, pentru că altfel ar fi folositul numărul de cod al 
gărzilor de elită. 

Deci acum ştiau în ce vehicul erau şi spre ce graniţă se 
îndreptau. Ridică telefonul şi răcni alt ordin. Doi ofiţeri îl 
însoţiră, când ieşi în fugă din cameră şi apoi prin curtea 
largă din spatele clădirii. Paletele elicei elicopterului său 
personal se învârteau deja. 


Aziz fu cel care zări primul capătul unei lungi cozi de 
cisterne care aştepta să treacă aşa-zisa graniţă. Scott 
verifică banda din dreapta şi îl întrebă pe Aziz dacă ar 
putea pilota maşina pe o fâşie atât de îngustă. 

— Nu se poate, domnule, răspunse tânărul kurd. E al 
naibii de sigur că ne-am pomeni în şanţ. 

— Atunci, n-avem altă soluţie decât să mergem drept pe 
centru. 

Aziz cârmi jeepul pe centrul şoselei şi încercă cu 
disperare să menţină viteza. Pentru început, reuşi să nu 
agaţe niciun camion şi chiar să evite şi traficul din sensul 
opus. Primul necaz adevărat apăru la şase kilometri de 
graniţă, când un camion militar, care se îndrepta spre ei, 
refuză să le facă loc. 

— Să-l mitraliez de pe şosea? zise Cohen. 

— Nu, răspunse Scott. Aziz, continuă să înaintezi, dar 
pregătiţi-vă să săriţi şi să vă adăpostiţi printre cisterne. 

Apoi ne vom regrupa. 

Când Scott era gata să sară, camionul viră brusc şi se 
propti în şanţul de pe partea opusă a şoselei. 

— Acum ştiu toţi unde suntem, mormăi Scott. Aziz, cât 
mai avem până la postul vamal? 

— Cinci, cel mult şase kilometri. 

— Atunci, dă-i bătaie, zise Scott, deşi îşi dădea seama că 
Aziz mergea deja cât putea de repede. 

Reuşiseră să parcurgă aproape doi kilometri, în ceva mai 
mult de un minut, când un elicopter apăru deasupra lor, 
îndreptând în jos fascicolul unui reflector care lumină toată 
şoseaua. Radiotelefonul începu să sune din nou. 

— Nu-l lua în seamă, strigă Scott, în timp ce Aziz încerca 
să păstreze jeepul pe centrul şoselei şi să menţină viteza. 

Trecură de indicatorul de trei kilometri; elicopterul 
rămase puţin în urmă, convins că-şi identificase prada, şi 
începu să focalizeze reflectorul direct pe ei. 

— Un jeep se apropie din spate, spuse Cohen şi pivotă cu 
faţa spre el. 

— Scapă de el, zise Scott. 

Cohen reacţionă prompt, trimițând primele rafale de 
gloanţe spre parbriz, iar următoarele în cauciucuri, 
recunoscător pentru reflectorul care lumina de sus 
şoseaua. Jeepul care-i urmărea viră brusc pe şosea, 
ciocnindu-se cu un camion care venea din sens contrar. Un 
altul îi luă imediat locul. Hannah reîncărcă mitraliera cu o 
altă cartuşieră, care zăcea pe podea, în timp ce Cohen îşi 
concentra atenţia asupra porțiunii de şosea pe care o lăsau 
în spate. 

— Încă doi kilometri şi jumătate, strigă Aziz, aproape 
ciocnindu-se de camioanele de pe ambele laturi ale 
drumului. 

Elicopterul se stabiliză deasupra lor şi începu să tragă la 
întâmplare, lovind vehicule ce mergeau în ambele direcţii. 

— Ţine minte că cei mai mulţi habar n-au cine urmăreşte 
pe cine, zise Scott. 

— Mulţumesc că mi-ai împărtăşit acest exemplu de 

logică, profesore, spuse Cohen. Dar am senzaţia că 
elicopterul ăla ştie exact pe cine vânează. 

Cohen începu să mitralieze următorul jeep în clipa în care 
îi intră în bătaia armei. Da data asta, jeepul încetini până 
când opri, determinând maşina din spate să intre în plin în 
el şi provocând o ciocnire în lanţ, când jeepurile următoare 
se ciocniră unul după altul de vehiculele din faţă. Şoseaua 
din spate deveni dintr-o dată liberă, ca şi cum Aziz ar fi 
trecut ultimul pe culoarea verde a semaforului. 

— Un kilometru şi jumătate, strigă Aziz şi Cohen pivotă 
din nou, pentru a supraveghea ce se petrece în faţă, iar 
Hannah băgă în mitralieră ultimul încărcător cu gloanţe. 

Drept în faţa lor, luminile unui pod apăreau tot mai 
desluşite: fortăreaţa Kirkuk de pe coasta dealului, de care 
le vorbise Aziz, semnala că postul vamal era doar la opt 
sute de metri. Când elicopterul se apropie din nou şi 
mătură şoseaua cu gloanţe, Aziz simţi cauciucul din faţă, 
de pe partea lui, făcând pe neaşteptate explozie, chiar 
când intrau pe pod. 

Acum, privirea lui Scott se fixase pe postul de control 
kurd, care se desena clar în faţa lor; elicopterul cobori şi 
mai jos, într-o ultimă încercare de a-i opri. O grindină de 
gloanţe lovi capota jeepului, ricoşând pe armătura podului 
şi în parbrizul maşinii. Când elicopterul se înălţă, Scott se 
uită în sus şi, pentru o secundă, privi în ochii generalului 
Hamil. 

Scott îşi cobori iar privirea şi îndepărtă cu pumnul 
resturile parbrizului  sfărâmat, pomenindu-se că erau 
întâmpinați de două rânduri de soldaţi aliniaţi în faţa lor, cu 
armele îndreptate direct spre jeep. 

În spatele şirurilor de soldaţi erau două ieşiri înguste, 
pentru cei care doreau să intre în Kurdistan şi, pe partea 
opusă a şoselei, două intrări pentru cei care ieşeau din 
Kirkuk. 

Cele două ieşiri spre Kurdistan erau blocate cu vehicule 
staționate, pe când cele două intrări fuseseră lăsate libere - 
deşi în acel moment nimeni nu-şi manifesta dorinţa de a 

intra în Irakul lui Saddam. 

Aziz hotărî că singura şansă era să traverseze şoseaua şi 
să rişte trecerea jeepului, sub un unghi foarte ascuţit, 
printr-una din intrări - deşi era posibil să se întâlnească bot 
în bot cu un vehicul venind din sens contrar, caz în care ar 
fi fost prinşi în capcană. Pierdea în continuare viteză şi 
simţea că janta roții din stânga faţă atingea acum 
pământul. 

Când Cohen îi avu în raza de bătaie a mitralierei, 
deschise focul asupra liniei de soldaţi din faţă. Câteva 
împuşcături răzlețe veniră ca răspuns, dar el reuşise să 
lovească destul de mulţi, înainte ca restul să se împrăştie în 
dezordine. 

Mai aveau o sută de metri de parcurs iar viteza scădea 
continuu, când Aziz bracă brusc jeepul de-a curmezişul 
şoselei şi încercă să-l dirijeze spre a doua intrare. Jeepul 
lovi peretele din dreapta, derapă necontrolat prin tunelul 
scurt, întunecat şi ricoşă în peretele din stânga, înainte de 
a pătrunde pe fâşia de teren neutru dintre cele două 
posturi vamale. 

— Ţine-o aşa, ţine-o aşa! răcni Scott, când ieşiră din 
micul tunel. 

Duzini de soldaţi îi urmăreau din partea irakiană. 

Viteza era din ce în ce mai mică, dar Aziz manevră jeepul 
spre stânga şi îl îndreptă în direcţia graniţei cu Kurdistanul, 
aflată doar la patru sute de metri. Strivi acceleraţia cu 
piciorul, însă acul vitezometrului nu se clinti mult peste trei 
kilometri pe oră. Alt şir de soldaţi, de data asta de pe 
partea kurdă, le stătea în faţă cu armele îndreptate spre 
jeep. Dar niciunul din ei nu trăgea. 

Un glonte rătăcit lovi spatele jeepului, făcându-l pe 
Cohen să se rotească spre graniţa irakiană, în timp ce un 
altul îi trecu peste umăr. Mitraliera împroşcă o nouă rafală 
spre trupele irakiene, iar cei care putură se retraseră 
repede în spatele postului de control. Jeepul se mai târî 
câţiva metri, înainte de a se opri definitiv la jumătatea 
drumului dintre cele două bariere neoficiale, pe care 

Naţiunile Unite refuzau să le recunoască. 

Scott se uită spre graniţa kurdă. O sută de Peshmerga 
erau aliniaţi iar armele lor trăgeau continuu - dar nu în 
direcţia jeepului. Privirea lui Scott se întoarse spre graniţa 
irakiană, urmărind cum o altă linie de soldaţi avansa 
şovăitoare. El şi cu Hannah începură să tragă cu pistoalele, 
în timp ce Cohen dădu drumul unei alte rafale care se 
întrerupse brusc. Soldaţii irakieni începuseră să se retragă 
din nou, dar îşi dădură seama imediat că inamicul îşi 
terminase în sfârşit muniţiile. 

Cohen sări din jeep şi îşi scoase imediat pistolul. 

— Hai, Aziz! strigă el, repezindu-se înainte şi ghemuindu- 
se lângă uşa şoferului. Va trebui să-i acoperim, ca 
profesorul să poată trece graniţa cu afurisita aia de 
Declaraţie. 

Aziz nu răspunse. Trupul lui fără viaţă era prăbuşit peste 
volan iar claxonul lansa semnale intermitente. Ţârâitul 
continuu al radiotelefonului părea că solicită un răspuns 
care nu venea. 

— Ticăloşii mi-au omorât kurdul! răcni Cohen. 

Hannah înşfăcă geanta de pânză iar Scott îl scoase pe 
Aziz din jeep. Împreună începură să-l târască pe ultimele 
sute de metri spre graniţa cu Kurdistanul. 

O altă linie de soldaţi irakieni începu să avanseze spre 
jeep, în timp ce Scott şi Hannah transportau corpul 
neînsufleţit al lui Aziz, aducându-l din ce în ce mai aproape 
de tărâmul lui natal kurd. 

Mai multe gloanţe le şuierară pe la urechi, iar ei se 
întoarseră în loc, urmărindu-l pe Cohen care alerga răcnind 
spre irakieni: 

— Mi-aţi ucis kurdul, ticăloşilor! Mi-aţi ucis kurdul! 

Unul dintre irakieni căzu, apoi altul, unul o luă la fugă. 

Mai căzu unul, încă unul se retrase, în timp ce Cohen 
continua să avanseze spre ei. Dintr-o dată, căzu în 
genunchi dar, strângând din dinţi, continuă să se târască 
înainte, până când răsună o ultimă salvă. Sergentul se 
prăbuşi într-o baltă de sânge, la câţiva metri de graniţa 

In timp ce Scott şi Hannah îl transportau pe kurdul mort 
spre pământul poporului său, soldaţii lui Saddam târau 
corpul evreului înapoi în Irak. 


— De ce n-au fost executate ordinele mele? urlă 
Saddam. 

Câteva momente, niciunul dintre cei aflaţi în jurul mesei 
nu scoase o vorbă. Ştiau că şansele lor de a se întoarce vii 
în paturile lor în noaptea aceea erau cât se poate de mici. 

Generalul Hamil întoarse repede coperta unui dosar şi se 
uită în jos, la nota de mână de pe prima pagină. 

— Maiorul Said a fost vinovat, domnule preşedinte, 
declară generalul. El a permis necredincioşilor să scape cu 
Declaraţia şi, din cauza asta, corpul lui se leagănă în 
spânzurătoarea din piaţa Tohrir, expus privirii poporului 
tău. 

Generalul ascultă concentrat următoarea întrebare a 
preşedintelui. 

— Da, Sayedi, îşi asigură el stăpânul. Doi terorişti au fost 
ucişi de ostaşii din propriul meu regiment de gardă. Erau, 
de departe, cei mai importanţi membri ai echipei. Este 
vorba de cei doi care reuşiseră să scape de supravegherea 
maiorului Said, înainte de sosirea mea. Ceilalţi doi sunt 
profesorul american şi fata. 

Preşedintele puse o altă întrebare. 

— Nu, domnule preşedinte. Kratz era comandantul 
misiunii iar eu, personal, l-am arestat pe infamul şef sionist, 
înainte de a-l interoga amănunţit. În cursul acestui 
interogatoriu am descoperit că planul original prevedea 
asasinarea ta, Sayedi, şi am luat toate măsurile ca să 
eşueze, la fel de lamentabil ca şi celelalte dinainte. 

Generalul nu reuşise din timp să-şi pregătească un 
răspuns pentru următoarea întrebare a preşedintelui şi 
răsuflă uşurat la intervenţia procurorului general. 

— Ce ziceţi dacă am întoarce în favoarea noastră toată 
această poveste, Sayedi? 

— Cum ar fi posibil, strigă preşedintele, când cei doi au 
reuşit să scape cu Declaraţia, iar nouă ne-au lăsat o copie 
inutilă pe care oricine, care ştie cum este ortografiat 
cuvântul „Britanici” pe original, o va identifica imediat ca 
fiind un fals?! Nu, eu voi fi făcut de râsul lumii, nu Clinton. 

Ochii tuturor erau acum fixaţi asupra preşedintelui. 

— Nu-i neapărat nevoie să se întâmple aşa, domnule 
preşedinte. Bănuiesc că americanii, atunci când vor vedea 
starea în care se află preţioasa lor comoară, nu se vor grăbi 
s-o expună din nou la Arhivele Naţionale. 

De data asta, Preşedintele nu îl întrerupse, aşa că 
procurorul continuă: 

— Ştim, de asemenea, domnule preşedinte, că, datorită 
geniului dumneavoastră, pergamentul care este expus în 
acest moment la Washington unui public american 
nebănuitor este, ca să vă citez „o copie inutilă pe care 
oricine, care ştie cum este ortografiat cuvântul «Britanici» 
pe original, o va identifica imediat ca fiind un fals”. 

Expresia preşedintelui era acum una de concentrare. 

— Poate că a venit timpul, Sayedi, să informăm presa 
mondială de triumful vostru. 

— Triumful meu? întrebă neîncrezător preşedintele. 

— Sigur că da, Sayedi. Triumful vostru, ca să nu mai 
vorbim de generozitatea voastră. La urma urmei, 
dumneavoastră aţi dat ordin ca Declaraţia maltratată să fie 
înmânată profesorului Bradley, după ce gangsterul Cavalli 
încercase să ne-o vândă. 

Expresia preşedintelui deveni una de gândire profundă. 

— În vest au o zicală, adăugă procurorul, despre 
împuşcarea a doi iepuri dintr-o lovitură. 

Urmă o altă tăcere, în cursul căreia nimeni nu-şi dădu cu 
părerea, până când preşedintele nu zâmbi. 

PARTEA A TREIA 


„„.. Ne dedicăm unul altuia viețile noastre, averile noastre 
şi onoarea noastră cea sacră.” 

Capitolul Treizeci şi Cinci 


La 2 iulie, guvernul irakian a dat publicităţii o declaraţie 
oficială în care dezminţea categoric ştirea referitoare la 
incidentul armat de la postul de frontieră Kirkuk, care se 
soldase cu moartea şi rănirea a multor soldaţi irakieni. 

Conducătorii kurzi erau incapabili să exprime vreo opinie 
în legătură cu incidentul, pentru că singurele două reţele 
telefonice prin satelit din Kurdistanul irakian fuseseră 
monopolizate neîntrerupt de cererile de asistenţă din 
partea Departamentului de Stat din Washington. 

Când Charles Streator, ambasadorul american la 
Istambul, fusese contactat telefonic şi întrebat, de şeful 
biroului pentru Orientul Mijlociu al agenţiei Reuter, de ce un 
avion cu reacţie al US Air Force aterizase la baza americană 
din Silope, la graniţa turcă, şi se întorsese apoi la 
Washington cu doi pasageri necunoscuţi la bord, Excelenţa 
Sa îi răspunsese vechiului său prieten că habar n-avea 
despre ce vorbea. Şeful biroului îl considera pe ambasador 
un om cinstit, deşi era de acord că, pentru un diplomat de 
carieră, minciunile în interesul ţării fac parte din meserie. 

De fapt, ambasadorul nu închisese un ochi toată noaptea 
în urma unui telefon primit de la secretarul de stat care îi 
cerea ca unul din elicopterele lor să fie expediate urgent la 
Kirkuk pentru a ridica cinci pasageri: un american, un arab 
şi trei israeliți, care trebuiau aduşi înapoi, la baza de la 
Silope. 

Ceva mai târziu, în aceeaşi dimineaţă, ambasadorul 
sunase la Washington pentru a-l informa pe Warren 
Christopher că, din nefericire, doar două persoane 
reuşiseră să traverseze nevătămate graniţa: un american 
numit Scott Bradley şi o femeie israelită, Hannah Kopec. Nu 
avea informaţii referitoare la ceilalţi trei. 

Ambasadorul american fusese total debusolat de 
întrebarea finală a secretarului de stat: „Profesorul Bradley 
avea cu el un sul de carton?” Ambasadorul fusese 

dezamăgit când corespondentul Reuter nu-l întrebase 
acelaşi lucru, pentru că i-ar fi spus numai adevărul, 
declarând: 

— N-am nici cea mai mică idee despre ce vorbeşti. 


Scott şi Hannah dormiră aproape tot timpul cât dură 
zborul spre America. Când coborâră din avion, la baza 
forţelor aeriene Andrews, îl găsiră la capătul scărilor pe 
Dexter Hutchins care aştepta să-i felicite. Niciunul nu fu 
surprins când vameşii nu se arătară interesaţi de geanta de 
pânză a lui Scott. Se îmbarcară într-o maşină a CIA care 
demară în trombă spre Washington. 

În drum spre capitală, Dexter îi avertiză că vor merge 
direct la Casa Albă pentru o întâlnire la cel mai înalt nivel şi 
le înşiră numele celorlalţi participanţi. 

Fură întâmpinați la intrarea de protocol a aripei de vest 
de către şeful personalului preşedintelui, care îi conduse în 
Biroul Oval. Scott era sâcâit de faptul că, fiind prima lui 
întâlnire cu preşedintele, ar fi preferat să se fi bărbierit 
cândva, în cursul ultimelor două zile, şi ar fi dorit să nu fie 
îmbrăcat în hainele pe care le purta deja de trei zile. 

Warren Christopher îi aştepta la uşa Biroului Oval şi îl 
prezentă pe Scott preşedintelui Clinton ca şi cum erau 
vechi prieteni. Bill Clinton îi ură bun-venit acasă lui Scott şi 
îi mulţumi lui Hannah pentru rolul pe care-l jucase în 
recuperarea şi readucerea acasă în condiţii sigure a 
Declaraţiei. 

Scott fu încântat atât de faptul că-l întâlnea pentru prima 
oară pe Calder Marshall, cât şi de reîntâlnirea cu domnul 
Mendelssohn şi, mai ales, de a fi din nou împreună cu 
Dollar Bill. 

Dollar Bill se înclină în faţa lui Hannah. 

— Acum înţeleg de ce era profesorul dispus să traverseze 
globul pentru a te aduce înapoi, fu singurul comentariu al 
micuţului irlandez. 

In clipa când strângerile de mână se terminară, niciunul 
nu-şi putu ascunde nerăbdarea de a vedea Declaraţia. 

Scott trase fermoarul genţii şi scoase cu multă grijă un 
prosop din care extrase documentul, pe care îl înmână celui 
care răspundea în faţa naţiunii de soarta lui - secretarul de 
stat. Christopher desfăşură solemn pergamentul, în privirile 
tuturor celor din încăpere se citi spaima, când observară 
starea jalnică în care se afla Declaraţia. 

Secretarul de stat îi înmână documentul directorului 
Arhivelor care, însoţit de custodele şef şi de Dollar Bill, se 
îndreptară spre fereastra care dădea spre South Lawn. 
Primul cuvânt pe care îl verificară fu „Brittanici”, iar 
directorul Arhivelor zâmbi. 

Dar nu trecură decât câteva clipe şi Calder Marshall 
anunţă verdictul lor colectiv: 

— Este un fals. 

— Cum puteţi fi atât de siguri? întrebă preşedintele. 

— Mea culpa, mormăi Dollar Bill arătând uşor încurcat. 

— Asta înseamnă că originalul se află încă în posesia lui 
Saddam? întrebă neîncrezător secretarul de stat. 

— Nu, domnule, Saddam are doar copia pe care a luat-o 
Scott la Bagdad, răspunse Dollar Bill. E clar că era deja în 
posesia unui fals, înainte ca Scott să facă schimbul. 

— Atunci, cine are originalul? întrebară la unison ceilalţi 
patru. 

— Presupun că Alfonso Mario Cavalli, răspunse Dollar Bill. 

— Asta cine mai e? întrebă preşedintele, în continuare 
nelămurit. 

— Gentelmanul care m-a plătit să fac copia care se 
găseşte acum la Arhivele Naţionale, explică Dollar Bill, şi 
căruia i-am dat singura copie suplimentară, pe care acum o 
ţin în mâinile mele. 

— Dar, dacă cuvântul „Brittanici” este ortografiat cu doi 
„t”, de ce eşti atât de sigur că este un fals? întrebă Dexter 
Hutchins. 

— Pentru că, din cei cincizeci şi şase de semnatari ai 
Declaraţiei originale, şase au numele de botez George. 
Cinci dintre ei au semnat Geo, aşa cum era obiceiul 
timpului. Doar George Wythe din Virginia a semnat cu 

prenumele întreg. Pe copia pe care i-am prezentat-o lui 
Cavalli am făcut greşeala să scriu doar Geo la semnătura 
congresmanului Wythe şi a trebuit să adaug mai târziu 
literele rge. Deşi literele sunt perfecte, am folosit o nuanţă 
de cerneală un pic mai deschisă. O greşeală simplă pe care 
numai ochiul unui expert o poate sesiza. 

— Dar şi în acest caz, numai dacă ar fi ştiut ce trebuie să 
caute, completă Mendelssohn. 

— Ar fi fost prea obositor să-i explic toată tărăşenia lui 
Cavalli, continuă Dollar Bill, mai ales că, după ce a verificat 
cuvântul „Brittanici”, părea destul de satisfăcut. 

— Deci, Cavalli a păstrat originalul şi i-a plasat copia lui 
Al Obaydi? întrebă nesigur Dexter Hutchins. 

— Bravo, adjunctule, spuse Dollar Bill. 

— lar Al Obaydi, la rândul lui, i-a înmânat copia 
ambasadorului irakian de la Geneva iar acesta i-a livrat-o 
lui Saddam în Irak. Şi pentru că Al Obaydi văzuse copia lui 
Dollar Bill expusă la Arhivele Naţionale, cu „Britanici” 
ortografiat corect, a fost convins că se afla în posesia 
originalului, completă Dexter Hutchins. 

— In sfârşit, te-ai prins şi tu, răsuflă uşurat Dollar Bill. 
Deşi, ca să fiu cinstit, domnule, ar fi trebuit să intuiesc de 
ce era în stare Cavalli, încă de acum o lună, când v-am 
spus: „Nu mai există hoţi de onoare?” 

— Deci, unde este originalul? se interesă preşedintele. 

— Bănuiesc că atârnă pe peretele unei vile din 
Manhattan, oftă Dollar Bill, unde probabil că a stat în 
ultimele zece săptămâni. 

Indicatorul luminos de pe consola telefonului din dreapta 
preşedintelui începu să clipească. Şeful personalului 
preşedintelui ridică un receptor în derivație şi ascultă. 
Bărbatul, de obicei imperturbabil, se albi. Apăsă butonul de 
aşteptare. 

— Mă caută Bernie Shaw de la CNN, domnule preşedinte. 
Se pare că Saddam afirmă că bombardarea Bagdadului, de 
la sfârşitul săptămânii trecute, n-a fost decât o perdea de 
fum lansată pentru a permite unui grup de terorişti 

americani să recupereze Declaraţia de Independenţă, pe 
care o bandă de mafioţi încercase să i-o vândă şi pe care el 
personal i-a dat-o unui bărbat numit Bradley. Saddam 
deplânge cu lacrimi de crocodil starea în care se află 
Declaraţia, dar are imagini înregistrate ale lui Bradley 
scuipând-o, călcând pe ea şi prinzând-o în cuie pe un 
perete. Celui care nu-l crede, Saddam îi propune să verifice 
aşa-zisa Declaraţie care este expusă la Arhivele Naţionale, 
pentru că, observând ortografia cuvântului „Britanici”, îşi 
va da seama că este un fals. Shaw întreabă dacă aveţi de 
făcut vreun comentariu, deoarece Saddam intenţionează să 
ţină mâine dimineaţă o conferinţă de presă pentru a 
permite întregii lumi să cunoască adevărul. Preşedintele îşi 
ţuguie buzele. 

— Pot să pun pariu că Saddam le-a dat celor de la CNN 
exclusivitatea pentru povestea asta, dar probabil că numai 
până mâine, adăugă şeful personalului. 

— Treaba ta cum te descurci, interveni Hutchins, dar fă 
în aşa fel ca povestea să nu fie difuzată în noaptea asta. 

Şeful personalului ezită un moment, până în clipa când îl 
văzu pe preşedinte dând aprobator din cap. Apăsă pe 
butonul care permitea reluarea convorbirii. 

— Bernie, dacă vrei să intri în emisie cu o poveste ca 
asta, reputaţia ta o pui la bătaie, nu pe a mea. 

Şeful personalului ascultă atent răspunsul lui Shaw, în 
timp ce toţi ceilalţi din cameră aşteptau în tăcere. 

— Eşti invitatul meu, fură ultimele cuvinte pronunţate de 
şeful personalului, înainte de a pune receptorul la loc. 

Se întoarse spre preşedinte şi îl informă: 

— Shaw ne asigură că mâine dimineaţă la zece, în clipa 
în care se vor deschide uşile, va avea o echipă de filmare în 
faţa Arhivelor Naţionale şi, citez, dacă cuvântul „Britanici” 
este ortografiat corect, vă va crucifica. 

Preşedintele aruncă o privire pendulei care stătea pe 
poliţa căminului sub portretul lui Abraham Lincoln. Era 
şapte şi câteva minute. Işi roti scaunul, întorcându-se spre 
directorul adjunct al CIA. 

— Domnule Hutchins, spuse el, ai cincisprezece ore ca să 
mă salvezi de la răstignire. Dacă nu reuşeşti, pot să te 
asigur că pentru mine nu va exista o a doua revenire peste 
trei ani, ca să nu mai vorbim de trei zile. 

Capitolul Treizeci şi Şase 


Scurgerea de gaze începu duminică 4 iulie, dimineaţa 
devreme, în subsolul de la numărul 21, căminul familiei 
Preston, care se afla în vacanţă la Malibu. 

Când menajera lor mexicană răspunsese la sonerie, 
câteva minute după miezul nopţii, bănuise tot ce putea fi 
mai rău. Un imigrant ilegal, fără Carte Verde, trăieşte cu 
frica zilnică a vizitei unui funcţionar guvernamental. 

Menajera răsuflase uşurată când aflase că erau doar 
funcţionarii de la compania de gaze. Fără prea multe 
insistenţe, se declarase de acord să-i însoţească în subsolul 
vilei şi să le arate unde era gazometrul. 

După ce reuşiseră să intre, le fuseseră necesare doar 
câteva clipe ca să-şi facă treaba. Slăbirea a două valve 
asigurase o scurgere minoră de gaze, dar care răspândea 
un miros suficient pentru a alarma pe orice profan. Expertul 
în explozivi îşi asigurase şeful că nu era niciun motiv real 
de îngrijorare, atâta timp cât Departamentul de pompieri al 
New Yorkului sosea în douăzeci de minute. 

Şeful echipei îi ceru calm menajerei să telefoneze la 
pompieri şi să-i avertizeze că aveau o scurgere de gaze la 
numărul 21 care, dacă nu era rezolvată repede, ar putea 
provoca o explozie. Îi dădu codul corect pe care trebuia să-l 
menţioneze. 

Menajera formă 911 şi când, în sfârşit, fu pusă în 
legătură cu pompierii, expuse bâlbâindu-se problema 
adăugând că totul se întâmpla la numărul 21 de pe Strada 
75 est, între Park şi Madison. 

— Evacuaţi toată lumea din clădire, ordonă şeful 
pompierilor, iar noi vom sosi cât se poate de repede. 

— Da, domnule, murmură menajera şi zbură în stradă, 
fără să zăbovească o clipă. 

Expertul repară repede pana pe care o provocase, dar 
mirosul stăruia încă. 

Spre meritul lor, şapte minute mai târziu, o maşină cu 


419 


- HOȚI DE ONOARE - 


scară extensibilă a Departamentului de pompieri din New 
York intră în plină viteză pe Strada 75, cu sirenele urlând. 
După ce şeful pompierilor inspectă subsolul imobilului de la 
numărul 21, se declară de acord cu funcţionarul - pe care 
nu-l întâlnise niciodată până atunci - că trebuiau efectuate 
verificări preventive şi la numerele 17, 19, 23 şi 25, mai 
ales că ţeava de gaz mergea în paralel cu sistemul de 
canalizare al oraşului. 

Directorul adjunct al CIA se retrase pe cealaltă parte a 
străzii pentru a-l urmări pe şeful pompierilor cum îşi 
desfăşoară activitatea. Deoarece sirenele treziseră pe 
aproape toată lumea din cartier, nu fu prea greu ca 
locatarii să fie înduplecaţi să iasă în stradă. 

Dexter Hutchins îşi aprinse un trabuc şi aşteptă. Imediat 
ce părăsise Casa Albă, începuse să formeze o echipă din 
agenţi de elită, toţi întâlnindu-se două ore mai târziu într-un 
hotel din New York pentru instructaj - de fapt, pentru a fi 
mai exacţi, un semiinstructaj. Pentru că, îndată ce 
directorul adjunct le explicase că era vorba de o anchetă de 
nivelul 7, cătanele vechi îşi dăduseră seama că li se spunea 
doar o jumătate de poveste, şi nu neapărat jumătatea cea 
bună. 

Trecuseră încă două ore înainte ca şansa să le surâdă 
prima oară, când unul dintre agenţi descoperise că 
Prestonii de la numărul 21 erau în vacanţă. Dexter Hutchins 
şi expertul în explozivi sosiseră în faţa imobilului cu 
numărul 21 imediat după miezul nopţii. lImigranta mexicană 
fără Carte Verde se dovedise a fi o bonificaţie neaşteptată. 

Directorul adjunct îşi reaprinse trabucul, cu ochii fixaţi pe 
o anume intrare. Răsuflă uşurat când Tony Cavalli şi tatăl 
lui ieşiră afară în halate, însoţiţi de un valet. Decise că ar fi 
înţelept să mai aştepte câteva minute, înainte de a-i cere 
şefului pompierilor permisiunea de a inspecta numărul 23. 

Întreaga operaţie ar fi putut fi în plină desfăşurare cu 
mult mai devreme, dacă Calder Marshall n-ar fi privit cu 
reticenţă ideea scoaterii Declaraţiei false din camera 
blindată a Arhivelor Naţionale şi punerea ei la dispoziţia lui 

Dexter Hutchins. Directorul Arhivelor ceruse să îi fie 
îndeplinite două dorinţe, înainte de a se declara de acord 
cu ideea directorului adjunct: dacă CIA eşua în încercarea 
de a înlocui copia cu originalul înainte de ora zece 
dimineaţa următoare, cererea de demisie a lui Marshall, 
datată 25 mai, să fie dată publicităţii cu o oră înainte ca 
preşedintele sau secretarul de stat să facă vreo declaraţie 
proprie. 

— Şi a doua condiţie, domnule Marshall? întrebase 
preşedintele. 

— Să i se permită domnului Mendelssohn să acţioneze în 
calitate de custode al copiei, rămânând tot timpul cu 
directorul adjunct, astfel încât să fie prezent în momentul în 
care vor localiza originalul. 

Dexter Hutchins îşi dăduse seama că nu avea altă 
posibilitate decât să accepte condiţiile lui Marshall. 

Directorul adjunct îl privi pe custodele şef, care stătea 
între Scott şi expertul în explozivi, pe trotuarul de peste 
drum, chiar în faţa casei cu numărul 21. Dexter Hutchins 
trebui să admită că Mendelssohn arăta mai convingător în 
calitate de funcţionar al unei companii de gaze decât 
oricare alt membru al echipei. 

Imediat ce Hutchins îi văzu pe cei doi agenţi ai lui ieşind 
de la numărul 19, îşi strivi trabucul şi traversă strada spre 
şeful pompierilor. Cei trei însoțitori ai săi îl urmau la câţiva 
paşi. 

— Acum putem să verificăm numărul 23? întrebă 
neglijent Dexter. 

— N-am nimic împotrivă, răspunse şeful pompierilor, însă 
proprietarii insistă să fiţi însoţiţi de valet. 

Hutchins aprobă pe tăcute. Valetul îi conduse pe toţi 
patru în hol, de acolo jos, la subsol şi direct la dulapul care 
adăpostea racordul de gaze. li asigură că, înainte de a se 
culca, la câtva timp după retragerea stăpânilor, nu se 
simţise nici cel mai slab miros de gaze. 

Expertul în explozivi îşi execută cu abilitate misiunea şi, 
în câteva clipe, subsolul duhnea a gaze. Hutchins îi 

recomandă valetului, pentru propria lui siguranţă, să se 
întoarcă în stradă. Martin, acoperindu-şi nasul şi gura cu o 
batistă, se declară de acord, fără pic de entuziasm, şi îi lăsă 
să încerce localizarea scurgerii. 

In timp ce expertul „repara” defecţiunea pe care o 
provocase, Scott şi Dexter începură să verifice fiecare 
cameră de la subsol. Scott fu primul care intră în biroul lui 
Cavalli şi descoperi pergamentul spânzurând pe perete, 
exact în locul în care Dollar Bill îi asigurase că-l vor găsi. În 
câteva secunde, ceilalţi doi i se alăturară. Mendelssohn 
privi galeş documentul. Verifică cuvântul „Brittanici”, apoi 
ridică binişor rama de sticlă de pe perete şi o aşeză pe 
masa din camera de şedinţe. Scott trase fermoarul unei 
genţi mari de scule, al cărei conţinut fusese selectat mai 
devreme în acea seară de unul din agenţi şi cuprindea 
şurubelniţe de toate mărimile, cuțite de toate lungimile, 
dălţi de mai multe lățimi şi chiar o mică bormaşină, de fapt 
tot ce i-ar fi trebuit unui profesionist pentru înrămarea 
tablourilor. 

Custodele şef verifică spatele ramei şi ceru o şurubelniţă 
de mărime mijlocie. Scott alese una şi i-o înmână. 

Mendelssohn scoase încet şi metodic toate cele opt 
şuruburi care fixau cele două cleme mari de oţel pe spatele 
ramei. Apoi aşeză sticla pe partea frontală. Dexter Hutchins 
nu se putu împiedica să gândească că ar fi putut da dovadă 
de mai mult simţ al urgenţei. 

Custodele şef, indiferent la nerăbdarea directorului 
adjunct, scotoci în geantă până când alese o daltă potrivită. 
O strecură între cele două panouri de sticlă laminată, în 
colţul din dreapta sus al ramei. În acelaşi timp, Scott 
extrase din cilindrul furnizat de Mendelssohn copia 
Declaraţiei pe care o luaseră mai devreme de la Arhivele 
Naţionale. 

Când custodele şef ridică panoul de sticlă laminată de 
deasupra şi îl aşeză pe masa de şedinţe, Scott putea paria, 
după zâmbetul care i se lăţise pe faţă domnului 
Mendelssohn, că era convins că are în faţă originalul. 

422 


- JEFFREY ARCHER - 


— Hai odată, îi grăbi Dexter, sau vor începe să devină 
bănuitori. 

Mendelssohn nu părea să audă îndemnurile directorului 
adjunct.  Verifică încă o dată ortografia cuvântului 
„Brittanici” şi, satisfăcut, îşi îndreptă atenţia spre cei cinci 
„Geo” şi un „George”, pentru ca apoi să parcurgă, la 
început în fugă, apoi pe îndelete, restul pergamentului. 

Fără un cuvânt, custodele şef rulă încet originalul şi Scott 
puse în locul lui copia de la Arhivele Naţionale. Scott aranja 
panourile de sticlă şi înşuruba strâns cele două clame de 
oţel la locul lor. 

Mendelssohn aşeză cilindrul în geantă, în timp ce Scott 
atârna copia pe perete. 

Amândoi auziră oftatul adânc de uşurare al lui Dexter 
Hutchins. 

— Acum, pentru numele lui Hristos, s-o ştergem de aici, 
zise directorul adjunct şi, în clipa aceea, şase poliţişti cu 
revolverele în mâini intrară în trombă în cameră şi îi 
înconjurară. 

— Nu mişcă nimeni! strigă unul. 

Mendelssohn leşină. 

Capitolul Treizeci şi Şapte 


Toţi patru fură arestaţi, încătuşaţi şi li se citiră drepturile 
de care beneficiau în noua postură, de infractori. Fură 
îmbarcaţi separat în maşini de poliţie şi conduşi la 
circumscripţia a nouăsprezecea. 

Interogaţi, trei refuzară să vorbească în absenţa unui 
avocat. Al patrulea îi atrase atenţia sergentului de serviciu 
că Departamentul de poliţie al oraşului New York va primi 
de urgenţă o citaţie prin care va fi înștiințat că împotriva lui 
fusese declanşată o acţiune în justiţie. 

Sergentul de poliţie îl măsură pe bărbatul distins, elegant 
îmbrăcat, şi decise să nu-şi asume riscuri. Marcă geanta cu 
o etichetă roşie şi o aruncă în seif. 

Acelaşi bărbat insistă asupra dreptului său legal de a da 
un telefon. Cererea îi fu satisfăcută, dar nu înainte ca un alt 
formular să fie completat şi semnat. Dexter Hutchins 
solicită o convorbire cu taxă inversă cu directorul CIA Era 
ora douăsprezece şi douăzeci noaptea. 

Directorul îi mărturisi subordonatului său că nu reuşise 
să adoarmă. Ascultă atent raportul lui Hutchins şi îl felicită 
pentru că nu-şi dezvăluise numele şi nu furnizase poliţiei 
detalii asupra misiunii pe care o îndeplinea. 

— Nu trebuie să ştie nimeni cine eşti, adăugă el. Trebuie 
să fim siguri în permanenţă că preşedintele nu este pus 
într-o situaţie jenantă. 

Se opri o clipă. 

— Sau, chiar mai important, CIA să nu fie pusă într-o 
situaţie jenantă. 

Când directorul adjunct aşeză receptorul jos, el şi ceilalţi 
trei colegi ai lui fură îmbrânciţi în celule separate. 

Directorul CIA îşi puse halatul peste pijama şi cobori în 
birou. După ce scrise un scurt rezumat al convorbirii pe 
care o avusese cu adjunctul, verifică un număr de telefon 
pe calculatorul de pe birou. Formă încet prefixul 212. 

Răspunzând la telefon, comisarul şef al Departamentului 

de poliţie al oraşului New York mormăi câteva cuvinte bine 
alese, până când se trezi suficient ca să înţeleagă cine 
părea atât de proaspăt la celălalt capăt al firului. Atunci 
aprinse veioza de lângă pat şi începu să noteze într-un 
carnet. Soţia lui se întoarse pe partea cealaltă, nu înainte 
de a adăuga şi ea câteva cuvinte bine simţite. 

Directorul CIA îşi termină partea de conversaţie cu 
promisiunea: 

— Îţi rămân dator. 

— De două ori, spuse comisarul. O dată pentru 
încercarea de a-ţi rezolva problema. 

— Şi a doua oară? întrebă directorul. 

— Pentru că mi-ai trezit soţia la trei dimineaţa. 

Comisarul rămase pe marginea patului în timp ce căuta 
numărul de telefon de acasă al căpitanului care comanda 
circumscripţia respectivă. 

Căpitanul recunoscu vocea şefului său, imediat ce ridică 
receptorul şi spuse simplu: 

— Bună dimineaţa, comisare, ca şi cum ar fi fost un apel 
banal din cursul zilei. 

Şeful îl puse la curent pe căpitan, fără să menţioneze 
telefonul de la directorul CIA şi nelăsând să-i scape vreo 
indicație în legătură cu identitatea celor patru bărbaţi care 
lâncezeau în arestul de noapte - de altfel, nici el nu era 
absolut sigur cine erau indivizii. Căpitanul mâzgăli 
aspectele esenţiale ale problemei pe spatele unui exemplar 
din Gospodina ideală, la care era abonată soţia sa. Nu-şi 
mai pierdu vremea să facă un duş sau să se radă şi se 
îmbrăcă grăbit cu hainele pe care le purtase în ziua 
anterioară. Părăsi apartamentul din Queens la trei şi 
douăzeci şi unu de minute şi se îndreptă spre Manhattan, 
lăsându-şi maşina în faţa circumscripţiei, cu câteva minute 
înainte de ora patru. 

Acei ofiţeri, care erau complet treji la ora aceea matinală, 
fură surprinşi să-şi vadă şeful alergând pe trepte şi 
precipitându-se în holul de la intrare, mai ales că arăta 
neglijent, nebărbierit şi căra sub braţ un exemplar din 

Gospodina ideală. 

Pătrunse vijelios în biroul locotenentului de serviciu, care 
îşi luă în grabă picioarele de pe birou. 

Locotenentul, care doar ce terminase de interogat un 
plasator de droguri, păru nedumerit, când fu întrebat 
despre cei patru bărbaţi arestaţi mai devreme. 

II chemară pe sergentul de serviciu, care li se alătură în 
biroul locotenentului. Polițistul veteran, care credea că 
văzuse aproape tot ce putea fi văzut în timpul lungii lui 
cariere în forţele poliţiei, admise că-i încarcerase pe cei 
patru bărbaţi, dar rămânea nedumerit de întregul incident, 
pentru că nu putea să-i acuze de nimic - în ciuda faptului 
că unul din proprietari, un anume domn Antonio Cavalli, 
telefonase cu câteva minute în urmă interesându-se dacă 
cei patru erau încă păstraţi în arestul secţiei, pentru că 
apăruse o complicaţie. Niciunul din locatari nu reclamase 
că i-ar lipsi ceva, deci furtul nu putea fi unul din motive. Nu 
puteau fi acuzaţi de spargere şi pătrundere ilegală pentru 
că, de fiecare dată, fuseseră invitaţi să intre în clădire. Cu 
siguranţă, nu era vorba de un atac, iar violarea proprietăţii 
nu putea fi luată în considerare pentru că părăsiseră 
imobilele în clipa în care li se ceruse să o facă. Singura 
acuzaţie, pe care sergentul o găsea cât de cât potrivită, era 
faptul că indivizii îşi arogaseră calitatea de funcţionari 
municipali. 

Căpitanului îi păsa prea puţin de dilema profesională 
care-l neliniştea pe sergent, dacă va reuşi sau nu să 
găsească un motiv de acuzare. Nu-l interesa decât dacă 
geanta fusese deschisă. 

— Nu, căpitane, răspunse sergentul încercând să-şi 
amintească unde o pusese. 

— Atunci, dă-le drumul pe cauţiune, până la apariţia unei 
acuzaţii, ordonă căpitanul. De hârţogărie mă ocup eu. 

Hârţogăria îi luă destul timp căpitanului, iar cei patru 
bărbaţi fură eliberaţi doar la câteva minute după ora şase. 

Când alergau împreună pe treptele secţiei de poliţie, cel 
mărunţel, cu ochelari groşi, se agăța cu disperare de 

Antonio Cavalli se trezi tresărind. Visase oare că fusese 
smuls din pat şi târât în stradă în toiul nopţii? 

Aprinse veioza de lângă pat şi luă ceasul. Era patru fără 
un sfert. Începu să rememoreze ce se petrecuse cu câteva 
ore mai devreme. 

Odată ieşiţi în stradă, Martin îi însoţise pe cei patru 
bărbaţi în casă. Prea mulţi pentru o simplă scurgere de 
gaze, se gândise Cavalli. Şi care funcţionar al unei companii 
de gaze ar fuma trabucuri şi şi-ar permite un costum de la 
Saks de pe Fifth Avenue? După ce trecuseră cincisprezece 
minute de când erau înăuntru, Cavalli devenise şi mai 
bănuitor. Îl întrebase pe şeful pompierilor dacă-i cunoştea 
personal pe oamenii aceia. Şeful admisese că, deşi 
fuseseră în stare să-i dea la telefon codul corect, nu-i 
întâlnise niciodată înainte. Decisese că domnul Cavalli avea 
dreptate să sugereze că, poate, venise timpul să facă unele 
verificări la compania Consolidated Edinson. Centrala 
companiei îi informase că în noaptea respectivă nu aveau 
personal în serviciu pe Strada 75. Şeful pompierilor 
comunicase imediat informaţia poliţiei. Câteva minute mai 
târziu, şase ofiţeri de poliţie intraseră la numărul 23 şi îi 
arestaseră pe cei patru bărbaţi. 

După ce infractorii fuseseră duşi la circumscripție, tatăl 
lui şi cu Martin îl ajutaseră pe Tony să verifice fiecare 
cameră din casă, dar, atât cât îşi putuseră da ei seama, nu 
lipsea nimic. Se întorseseră în paturi la două fără un sfert. 

Cavalli era acum complet treaz, totuşi i se păru că aude 
un zgomot venind de la parter. Era acelaşi zgomot care-l 
trezise? Tony îşi verifică iar ceasul. Tatăl lui şi Martin se 
sculau deseori devreme, dar foarte rar între orele trei şi 
patru. 

Cavalli se ridică de pe marginea patului şi îşi lăsă 
picioarele pe podea. Era sigur că auzea voci. 

Îşi puse un halat şi se îndreptă spre uşa dormitorului. O 
deschise încet, ieşi pe palier şi se îţi peste balustradă. O 

lumină strălucea pe sub uşa biroului tatălui său. 

Cavalli cobori rapid scara, traversă tăcut holul mochetat 
şi se opri în faţa biroului. Încercă să-şi amintească unde era 
arma cea mai apropiată. 

Ascultă atent, dar nu percepu nicio mişcare din interior. 
Apoi, pe neaşteptate, o voce gravă începu să înjure în gura 
mare. Tony deschise brusc uşa, găsindu-şi tatăl, în halat, 
stând în faţa Declaraţiei de Independenţă, cu o lupă în 
mâna dreaptă. Studia cuvântul „Britanici”. 

— Te simţi bine? îl întrebă uşor neliniştit Tony. 

— Ar fi trebuit să-l omori pe Dollar Bill când ţi-am spus 
eu, fu singurul comentariu al bătrânului. 

— De ce? întrebă Tony. 

— Pentru că ne-au furat Declaraţia de Independenţă. 

— Dar stai în faţa ei, zise Tony. 

— Tocmai asta e, că nu stau în faţa ei. Nu înţelegi ce au 
făcut? 

— Nu, nu înţeleg, admise Tony. 

— Au schimbat originalul pentru copia aia fără valoare pe 
care ai lăsat-o la Arhivele Naţionale. 

— Dar cea de pe perete era cealaltă copie făcută de 
Dollar Bill, îi replică Tony. L-am văzut când ţi-a oferit-o. 

— Nu, protestă tatăl. Eu aveam originalul, nu copia. 

— Nu înţeleg, mormăi Tony, complet nedumerit. 

Bătrânul se întoarse şi îşi privi fiul pentru prima oară. 

— Eu şi cu Nick Vicente le-am schimbat când ai venit cu 
Declaraţia de la Washington. 

Tony îşi privea tatăl cu ochi uimiţi. 

— Doar n-ai crezut că am să îngădui ca o parte din 
moştenirea noastră naţională să cadă în mâinile lui Saddam 
Hussein? 

— Dar, de ce nu mi-ai spus? întrebă Tony. 

— Şi să te las să te duci la Geneva ştiind că erai în 
posesia unui fals, atâta timp cât târgul nu fusese încheiat? 
Nu, planul meu era ca tu să crezi că originalul fusese trimis 
la Franchard et Cie, pentru că, dacă tu credeai asta, la fel 
ar fi crezut şi Al Obaydi. 

Tony nu spuse nimic. 

— Şi cu siguranţă că nu te-ai fi luptat, aşa cum ai făcut-o, 
ca să previi pierderea a cincizeci de milioane de dolari, 
dacă ai fi ştiut tot timpul că documentul pe care-aveai era o 
contrafacere. 

— Deci, unde dracu' este acum originalul? se enervă 
Tony. 

— Aş paria că undeva în birourile circumscripţiei 
nouăsprezece, îi răspunse tatăl. Asta, dacă presupunem că 
n-au şi şters-o deja de acolo. Am de gând să mă lămuresc 
chiar acum, adăugă el, îndreptându-se spre birou şi luând 
cartea de telefon. 

Preşedintele onorific formă cele şapte cifre şi ceru să 
vorbească cu ofiţerul de serviciu. In timp ce aştepta, îşi 
verifică ceasul. Era patru şi douăzeci şi două de minute. 

Când vocea sergentului de serviciu se auzi la celălalt 
capăt al firului, Cavalli îi explică cine era şi puse două 
întrebări. Ascultă atent răspunsurile, apoi aşeză receptorul 
la loc în furcă. 

Tony ridică din sprinceană. 

— Sunt încă închişi în celule, iar geanta a fost plasată 
într-un seif. Avem pe cineva de la circumscripţia 
nouăsprezece pe lista de plată? întrebă tatăl. 

— Da, un locotenent care în ultima vreme n-a prea făcut 
mare lucru pentru noi. 

— Atunci, a venit timpul să-şi plătească datoriile, spuse 
tatăl său şi se îndreptă spre uşă. 

Tony îl întrecu, urcând câte trei trepte o dată în drum 
spre dormitor. În câteva minute era îmbrăcat şi cobori iar 
scara, gândindu-se că va trebui să aştepte un timp apariţia 
tatălui său, dar acesta era deja la uşa din faţă. 

Descuie uşa şi Tony îl urmă pe trotuar, depăşindu-l 
pentru a cerceta strada în căutarea unui taxi. Dar, la acea 
oră matinală, niciun şofer nu se gândise să vireze la 
dreapta pe Strada 75. 

— Va trebui să luăm maşina, strigă tatăl său, care 
începuse să traverseze strada în direcţia garajului cu 

program permanent. Nu ne putem permite să pierdem 
niciun minut. 

Tony se repezi înapoi în casă şi luă cheile maşinii din 
sertarul măsuţei din hol. Îl ajunse din urmă, cu mult înainte 
ca tatăl lui să fi străbătut spaţiul de parcare. 

Tony îşi fixă centura, se întoarse şi îşi întrebă tatăl: 

— Dacă reuşim să recăpătăm Declaraţia, ce dracu’ ai de 
gând să faci în continuare? 

— Pentru început, o să-l omor chiar eu pe Dollar Bill, ca 
să fiu sigur că n-o să mai facă altă copie niciodată. Şi apoi... 
Tony răsuci cheia în contact. 

Explozia care urmă trezi întreg cartierul pentru a doua 
oară în dimineaţa aceea. 


Cei patru bărbaţi ieşiră alergând pe treptele secţiei de 
poliţie. Cel mai scund dintre ei se crampona de o geantă. O 
maşină, al cărui motor funcţiona de o oră, traversă strada 
şi se opri în dreptul lor. Unul dintre bărbaţi se îndepărtă 
agale în clar-obscurul dimineţii, încă nelămurit la ce 
fuseseră necesare cunoştinţele lui de expert. 

Dexter Hutchins se aşeză în faţă, lângă şofer, în timp ce 
Scott şi custodele şef se prăvăliră pe bancheta din spate. 

— La Guardia, spuse Dexter şi apoi îi mulţumi agentului 
că îi aşteptase de la miezul nopţii. 

Scott se uită printre cele două scaune din faţă, la ceasul 
digital din bord - cifrele tocmai se schimbaseră de la şase 
şi unsprezece la şase şi doisprezece. Agentul viră pe banda 
exterioară. 

— Nu depăşi limita de viteză, îi ordonă Dexter. În clipa 
asta, nu mai avem nevoie şi de alte întârzieri. 

Agentul se strecură înapoi pe banda centrală. 

— La ce oră e următoarea cursă? întrebă Scott. 

— Delta, şapte treizeci, răspunse şoferul. 

Dexter ridică telefonul şi apăsă zece cifre pe tastatură. 
Când o voce de la celălalt capăt spuse „Da”, directorul 
adjunct comunică sec: 

— Suntem pe drum, domnule. Toţi prezenţi şi în regulă. 

Dexter puse la loc telefonul şi se întoarse ca să se 
asigure că tăcutul domn Mandelssohn era încă cu ei. Acesta 
strângea din răsputeri geanta, care se odihnea acum pe 
genunchii lui. 

— Mai bine scoate totul din geantă, în afară de cilindru, 
spuse Dexter. Altfel nu vom trece niciodată de controlul de 
securitate. 

Mendelssohn trase fermoarul şi îi îngădui lui Scott să 
scoată  şurubelniţele,  cuţitele,  dălţile şi, în sfârşit, 
bormaşina, pe care o aşeză pe podea, între ei. Trase la loc 
fermoarul. 

La şase patruzeci şi trei şoferul ieşi de pe autostradă şi 
urmă indicatoarele pentru La Guardia. Nimeni nu mai vorbi 
până când maşina nu se opri la marginea trotuarului din 
faţa intrării terminalului Marine Air. 

Când Dexter cobori din maşină, trei bărbaţi - purtând 
elegante costume cafenii, cumpărate pe bani grei de la 
Burberry - săriră dintr-o maşină, care trăsese imediat în 
spatele lor şi îl precedară pe directorul adjunct în terminal. 
Alt bărbat, într-un elegant costum gri-închis, cu o manta de 
ploaie pe braţ, îi întinse un plic, când Dexter trecu pe lângă 
el. Directorul adjunct preluă pachetul din mers, ca un bun 
alergător de ştafetă, şi continuă să se îndrepte spre holul 
de plecare, unde-l aşteptau alţi trei agenţi. 

După ce se înregistră pentru cursa de Washington, 
Dexter Hutchins şi-ar fi liniştit nervii, patrulând în sus şi în 
jos, în aşteptarea îmbarcării în avion. Rămase însă pe loc, 
fierbând de nerăbdare, la un metru de Declaraţia de 
Independenţă, înconjurată de un cerc de agenţi. 

— Imbarcarea pentru cursa de Washington are loc la 
poarta numărul 4, anunţă o voce la interfon. 

Nouă bărbaţi aşteptară până când toţi ceilalţi pasageri se 
îmbarcară în avion. Când agentul care stătea lângă poartă 
făcu semn cu capul, Dexter îşi conduse echipa pe lângă 
tânăra care colecta biletele, în jos pe rampa de îmbarcare 
şi, de acolo, în avion. Ocupară locurile de pe rândurile 1 şi 2 
de la A la F. Pe 2E trona geanta, încadrată în 2D şi 2F de 

doi bărbaţi care cântăreau împreună două sute cincizeci de 
kilograme. 

Pilotul le ură bun-venit la bord şi îi avertiză că s-ar putea 
să aibă o mică întârziere. Dexter îşi privi ceasul - şapte 
douăzeci şi şapte. Incepu să bată toba cu degetele pe 
cotiera care-l despărţea de Scott. Stewardesa le oferi 
fiecăruia dintre cei nouă bărbaţi aflaţi pe primele două 
rânduri de fotolii câte un exemplar din USA Today. Doar 
Mendelssohn îi acceptă oferta. 

La şapte treizeci şi nouă, avionul rulă pe pistă 
pregătindu-se de decolare. Când se opri, Dexter o întrebă 
pe stewardesă de ce turnul de control nu le permite să 
decoleze. 

— Traficul obişnuit de dimineaţă, răspunse ea. Căpitanul 
tocmai mi-a spus că suntem pe poziţia a şaptea la rând, 
aşa că ar trebui să fim în aer în zece-cincisprezece minute. 

Dexter continuă să bată toba pe cotieră, în timp ce Scott 
nu-şi lua ochii de la geantă. Mendelssohn mai întoarse o 
pagină din USA Today. 

Avionul viră pe pista de decolare la şapte cincizeci şi 
unu, acceleră turbinele înainte de a porni încet înainte, apoi 
îşi mări viteza. Trenul de aterizare părăsi pământul la şapte 
cincizeci şi trei. 

Stewardesa se întoarse imediat, oferindu-le tuturor micul 
dejun. Nu primi niciun răspuns afirmativ până când nu 
ajunse la rândul şapte. Mai târziu, când le aduse obişnuita 
cafea de dimineaţă celor trei membri ai echipajului în 
cabina de comandă, îl întrebă pe căpitan de ce rândurile 
trei până la şase erau neocupate, mai ales că era Ziua 
Independenţei. 

Căpitanul nu avea nicio explicaţie plauzibilă şi îi răspunse 
ridicând din umeri: 

— Stai cu ochii pe pasagerii din rândurile unu şi doi. 

Deveni mult mai curios în privinţa celor nouă bărbaţi 
aşezaţi pe rândurile din faţă atunci când - imediat ce 
anunţă controlul traficului aerian că se află la o sută 
nouăzeci de kilometri de Washington - i se permise 

aterizarea neîntârziată. 

Incepu coborârea la opt treizeci şi trei şi ajunse în faţa 
terminalului de debarcare conform orarului, pentru prima 
oară după opt luni de zile. Când opri motoarele, trei bărbaţi 
blocară imediat ieşirea şi rămaseră acolo până când 
directorul adjunct şi grupul lui pătrunseră în interiorul 
terminalului. Când Dexter Hutchins ieşi în zona aeroportului 
unde erau porţile de îmbarcare-debarcare ale companiei 
Delta, un agent o făcu pe loan Botezătorul, în timp ce alţi 
trei rămaseră în urmă, jucând rolurile discipolilor. Dexter 
identifică încă patru agenţi în timp ce trecea prin terminal 
şi bănuia că cel puţin încă douăzeci erau ascunşi în 
punctele strategice ale itinerarului său până la maşină. 

Când Dexter trecu pe sub ceasul digital, numerele lui 
roşii marcau nouă şi un minut. Uşile culisară, deschizându- 
se, iar el păşi pe trotuar. Trei limuzine negre aşteptau în şir, 
cu şoferii lângă uşi. 

Imediat ce-l văzură pe directorul adjunct, şoferii primei şi 
al celei de-a treia maşini săriră în spatele volanelor şi 
porniră motoarele, în timp ce şoferul celei de-a doua maşini 
tinu deschisă portiera din spate pentru a le permite lui 
Scott şi Mendelssohn să urce. Directorul adjunct se aşeză 
lângă agentul din faţă. 

Maşina din capul convoiului se îndreptă în direcţia 
bulevardului George Washington şi, în câteva minute, 
traversau podul de pe Strada 14. Când în faţă le apăru 
Memorialul Jefferson, Dexter se uită din nou la ceas. Era 
nouă şi douăsprezece minute. 

— Avem destul timp, remarcă el. 

Mai puţin de un minut mai târziu erau prinşi într-un 
ambuteiaj. 

— La dracu'! mârâi Dexter. Am uitat că străzile vor fi 
blocate din cauza paradei de Ziua Independenţei. 

Când, în următoarele trei minute, avansară doar vreo opt 
sute de metri, Dexter îi spuse că nu mai aveau altă soluţie. 

— Porneşte sirenele, ordonă el. 

Şoferul semnală cu farurile, puse sirena în funcţiune cu 

putere maximă şi urmări cum maşina care deschidea 
convoiul viră pe banda interioară şi reuşi să menţină o 
viteză constantă de şaizeci şi cinci de kilometri la oră până 
ieşiră de pe autostradă. 

Dexter se uita acum la ceas la fiecare treizeci de 
secunde, în timp ce toate cele trei maşini încercau să facă 
slalom de pe o banda pe alta, în ciuda unora dintre 
cetăţenii Washingtonului care, netulburaţi de sirene şi 
girofaruri, nu binevoiau să-i lase să treacă. 

Maşina din faţă viră între două bariere ale poliţiei şi intră 
pe Constitution Avenue la nouă treizeci şi şapte. Când 
Dexter văzu carele alegorice aliniindu-se pentru paradă, 
dădu ordin ca sirenele să fie oprite. Ultimul lucru pe care şi- 
| dorea era prezenţa unor ochi curioşi când, în sfârşit, se 
vor opri în faţa Arhivelor Naţionale. 

Scott îi văzu primul. Îl bătu pe Dexter pe umăr şi îi arătă 
cu degetul. O echipă de televiziune stătea în fruntea unei 
cozi lungi la uşa principală a Arhivelor Naţionale. 

— N-o să trecem niciodată de ei, zise Dexter, întorcându- 
se spre Mendelssohn întrebă: mai există şi alte intrări în 
clădire? 

— Da, o intrare de serviciu pe Strada 7, răspunse 
Mendelssohn. 

— Excelent, se bucură Dexter Hutchins. 

— Treceţi de uşa principală şi apoi lăsaţi-mă la colţ, ceru 
custodele şef. O să traversez Constitution Avenue şi voi 
intra pe uşa de serviciu. 

— Să te las la colţ? întrebă circumspect Dexter. 

— Dacă voi fi înconjurat de agenţi, toţi vor... începu 
Mendelssohn. 

— Da, da, da, îl întrerupse directorul adjunct încercând 
să găsească o soluţie. 

Ridică telefonul şi le ordonă celorlalte două maşini să se 
retragă. 

— Va trebui să riscăm, spuse Scott. 

— Ştiu, oftă Dexter Hutchins. Dar, cel puţin, tu poţi să 
mergi cu el. La urma urmei, n-ai arătat niciodată ca un 

agent. 

Scott nu era sigur dacă trebuia să considere remarca 
drept un compliment sau nu. 

În timp ce maşina rula încet pe lângă Arhivele Naţionale, 
Dexter îşi feri privirea de echipajul televiziunii care fremăta 
de nerăbdare. 

— Câţi sunt? întrebă el. 

— Vreo şase, răspunse Scott. Cred că tipul care stă cu 
spatele la noi este Shaw. 

— Arată-mi exact unde vrei să oprească maşina, îi ceru 
directorul adjunct lui Mendelssohn, întorcându-se spre el. 

— Încă cincizeci de metri, veni imediat răspunsul. 

— Scott, iei tu geanta. 

— Dar... începu Mendelssohn. 

Când văzu expresia de pe faţa lui Dexter, nu se mai 
obosi să pronunţe şi al doilea cuvânt. 

Maşina trase lângă bordură şi se opri. Scott înşfăcă 
geanta, sări afară şi ţinu uşa deschisă pentru Mendelssohn. 
Opt agenţi se plimbau în sus şi în jos pe trotuar, exersând 
rolul de trecători inocenți. Niciunul nu-şi îndrepta privirile 
spre treptele Arhivelor Naţionale. Cei doi tovarăşi atât de 
nepotriviţi traversară rapid Constitution Avenue şi începură 
să alerge pe Strada 7. 

Când ajunseră la intrarea de serviciu, Scott se trezi faţă 
în faţă cu un neliniştit Calder Marshall, care patrula înainte 
şi înapoi la capătul rampei de încărcare. 

— Mulţumesc lui Dumnezeu, fură singurele cuvinte ale 
directorului Arhivelor Naţionale când îi văzu pe Scott şi pe 
custodele şef alergând pe rampă. 

Îi conduse în tăcere până la liftul de mărfuri, care îi 
aştepta cu uşile deschise. Urcară două etaje şi alergară pe 
coridor până la scara care ducea la camera blindată, 
înainte de a începe să coboare în fugă treptele - o 
performanţă la care niciun membru al personalului său nu 
asistase vreodată - Marshall se întoarse să verifice dacă cei 
doi ţineau pasul cu el. Scott gonea după directorul 
Arhivelor, urmat de Mendelssohn. Niciunul nu se opri până 

nu ajunseră în faţa unor uşi masive din oţel. 

Marshall dădu din cap iar custodele şef, cu respiraţia 
uşor întretăiată, se aplecă în faţă, spre cutia micuță de 
lângă uşă, şi apăsă cifrele ce formau codul. Grilajul de oţel 
se deschise încet, permițându-le celor trei să intre în 
camera blindată. Când păşiră înăuntru, custodele şef apăsă 
pe un alt buton şi uşa se închise la loc. 

Se opriră în faţa marelui bloc de beton, special construit 
pentru a adăposti Declaraţia de Independenţă, cum ar fi 
făcut un preot în faţa unui altar. Scott îşi privi ceasul. Era 
nouă cincizeci şi unu. Mendelssohn apăsă pe butonul roşu 
şi se auzi clănţănitul familiar al unor roţi în mişcare, în timp 
ce blocul de beton se desfăcea, iar rama masivă şi goală 
deveni încet vizibilă. Atinse iar butonul, când carcasa de 
sticlă îi ajunse la înălţimea pieptului. 

Directorul Arhivelor şi custodele şef înaintară, iar Scott 
trase fermoarul genţii. Directorul Arhivelor scoase două 
chei din buzunarul hainei şi îi înmână una colegului său. Se 
apucară imediat să deschidă cele douăsprezece zăvoare 
situate la distanţe egale în jurul ramei groase din bronz. 
Când terminară, se aplecară şi ridicară rama cea grea 
aducând-o într-o poziţie în care arăta ca o carte deschisă. 

Scott scoase containerul şi i-l trecu directorului Arhivelor. 
Marshall deşurubă capacul cilindrului, permițându-i lui 
Mendelssohn să extragă cu grijă conţinutul. 

Scott urmărea cu atenţie cum directorul Arhivelor şi 
custodele şef  derulau Declarația de Independenţă, 
centimetru cu centimetru, până când pergamentul original 
fu în sfârşit redat locului său de drept. Scott se aplecă şi 
aruncă o ultimă privire cuvântului greşit ortografiat, apoi 
cei doi bărbaţi începură să coboare rama de bronz la locul 
ei. 

— Dumnezeule, britanicii încă au de dat socoteală pentru 
multe, spuse directorul Arhivelor. 

Calder Marshall şi custodele şef încuiară rapid cele 
douăsprezece zăvoare şi se retraseră la un pas de 
Declaraţie. Se opriră doar o secundă, cât Scott îşi privi iar 

ceasul. Era nouă cincizeci şi şapte. Îşi ridică privirea, 
urmărindu-i pe Marshall şi Mendelssohn îmbrăţişându-se şi 
ţopăind ca nişte copii care primiseră un cadou neaşteptat. 
Scott tuşi. 

— Domnilor, este ora nouă cincizeci şi opt. 

Directorul Arhivelor reveni la blocul de beton. Se opri o 
clipă şi apoi apăsă pe butonul roşu. Rama masivă se ridică, 
urmându-şi fără grabă drumul spre galeria unde avea să fie 
expusă publicului nerăbdător. 

Calder Marshall se întoarse spre Scott. O licărire de 
zâmbet îi dezvăluia uşurarea. Se înclină ca un războinic 
japonez pentru a-i arăta că onoarea îi fusese satisfăcută. 

Custodele şef îi scutură mâna lui Scott şi se îndreptă spre 
uşă. Tastă un cod în cutiuţa de lângă ea şi urmări cum se 
deschide grilajul. 

Marshall îl însoţi pe Scott pe coridor, pe scări şi în liftul 
de mărfuri, până la intrarea de serviciu. 

— Mulţumesc, profesore, spuse el, în timp ce-şi dădeau 
mâna pe rampa de încărcare. 

Scott se îndepărtă cu paşi lungi pe rampă iar, când 
ajunse pe trotuar, se întoarse să privească în urmă. Nu se 
vedea nici urmă de director al Arhivelor. 

Alergă pe Strada 7 spre Dexter, care aştepta în maşină. 

— Ceva probleme, profesore? întrebă directorul adjunct. 

— Nu, doar dacă faci abstracţie de doi oameni 
cumsecade care par să fi îmbătrânit cu ani buni în ultimele 
două luni. 

A zecea bătaie răsună la ceasul din turnul Poştei Vechi. 
Uşile Arhivelor Naţionale se deschiseră şi echipa de 
televiziune se repezi înăuntru. 

Maşina directorului adjunct se deplasă pe banda centrală 
a lui Constitution Avenue, unde se trezi prinsă între carele 
alegorice ale statelor Tennessee şi Texas. Un ofiţer de 
poliţie alergă spre ei şi îi ordonă şoferului să tragă în Strada 
7. 

Când maşina se opri, Dexter cobori fereastra, îi zâmbi 
poliţistului şi spuse: 

— Sunt directorul adjunct al CIA 
— lar eu sunt unchiul Sam, îi replică polițistul, începând 
să scrie procesul verbal. 


438 


- JEFFREY ARCHER - 


Capitolul Treizeci şi Opt 


Directorul adjunct al CIA îi telefonă şefului său acasă ca 
să-i spună că la Arhivele Naţionale treburile mergeau ca pe 
roate. Nu menţionă amenda. 

Custodele şef îi telefonă soţiei şi încercă să-i explice de 
ce nu fusese acasă în noaptea precedentă. 

O femeie cu o geantă cu mâner din sfoară luă legătura 
prin pager cu ambasadorul Irakului la Naţiunile Unite şi îi 
aduse la cunoştinţă că omorâse doi iepuri dintr-o lovitură. Îi 
dădu ambasadorului numărul unui cont la o bancă din 
Bahamas. 

Directorul CIA îl sună pe secretarul de stat şi îl asigură că 
documentul era la locul lui. Evită să spună „din nou la locul 
lui”. 

Susan Anderson îl sună pe Scott ca să-l felicite pentru 
rolul jucat în readucerea documentului în căminul lui de 
drept. Menţionă în trecere şi trista noutate că se decisese 
să rupă logodna. 

Ambasadorul Irakului la Naţiunile Unite îi ceru domnului 
Dummond să transfere suma de nouă sute de mii de dolari 
la Royal Bank of Canada din Bahamas şi, totodată, să 
lichideze contul lui Al Obaydi. 

Secretarul de stat îl sună pe preşedinte ca să-l informeze 
despre anularea conferinţei de presă programată pentru 
ora unsprezece în dimineaţa aceea. 

Un reporter de la secţia criminalistică a New York Daily 
News îşi dictă articolul, pentru prima ediţie a ziarului, dintr- 
o cabină telefonică aflată într-un garaj de pe Strada 75. 
Titlul suna „Mafia îşi reglează conturile în Manhattan”. 

Telefonul lui Lloyd Adams nu înceta să sune, actorului 
oferindu-i-se la nesfârşit cele mai diverse participări, de la 
spectacole de binefacere la roluri în filme. 

Directorul Arhivelor nu dădu curs mesajului telefonic al 
unui asistent special al preşedintelui care îl invita la prânz. 

Realizatorul de la una din echipele CNN sună la serviciul 

de informaţii al companiei ca să-i anunţe că totul fusese 
probabil o farsă. Da, verificase ortografia cuvântului 
„Brittanici” şi numai Dan Quayle“ ar fi fost în stare să 
creadă că într-adevăr cuvântul se scrie cu doi „t”. 

Scott îi telefonă lui Hannah şi îi povesti cum ar avea el de 
gând să petreacă Ziua Independenţei. 


+ Danforth James Quayle - vicepreşedinte al Satelor Unite în timpul 
administraţiei Bush (n.tr.). 

În CONGRES, 4 iulie 1776 
Declaraţia unanimă 
a celor treisprezece 
State Unite ale Americii 


Atunci când în cursul evenimentelor umane devine 
necesar ca un popor să întrerupă legăturile politice care l- 
au unit de un altul şi să-şi asume locul independent şi egal 
printre puterile lumii, la care îl îndreptățesc Legile naturii şi 
cele divine, respectul cuvenit opiniei umanității pretinde ca 
el să expună cauzele care-l determină la separare. 

Noi considerăm ca adevăruri de la sine grăitoare acelea 
că toți oamenii sunt egali din naştere, că ei sunt înzestrați 
de Creatorul lor cu anumite drepturi inalienabile, că printre 
acestea se numără Viaţa, Libertatea şi căutarea Fericirii. 
Că, pentru a garanta aceste drepturi, oamenii au instituit 
guverne, a căror autoritate derivă din consimţământul celor 
guvernați. Că, ori de câte ori o formă de guvernare devine 
dăunătoare acestor scopuri, este dreptul poporului să o 
schimbe sau să o abroge, instituind o nouă formă de 
guvernare, bazată pe acele principii şi organizată în acele 
forme care îi vor părea mai potrivite pentru a-i garanta 
Siguranța şi Fericirea. Intr-adevăr, prudenta ne spune că 
guvernămintele de mult timp statornice nu trebuie să fie 
schimbate pentru motive neînsemnate sau efemere; iar 
experiența ne-a arătat că oamenii sunt dispuşi să sufere, 
atât timp cât suferințele sunt tolerabile, decât să-şi facă 

dreptate, abolind formele de guvernare cu care s-au 
obişnuit. Dar, când un lung şir de abuzuri şi încălcări ale 
drepturilor, toate urmărind invariabil acelaşi scop, vădeşte 
intenția de a-i supune sub un despotism absolut, este 
dreptul lor, este datoria lor să răstoarne un astfel de 
guvernământ şi să se îngrijească de noi garanti ai 
securității lor viitoare. Aşa a fost suferința răbdătoare a 
acestor colonii; şi aşa este, acum, necesitatea care le 
obligă să schimbe vechiul sistem de guvernământ. Istoria 
actualului rege al Marii Britanii este un şir de repetate 
nedreptăți şi abuzuri, toate având ca obiectiv principal 
statornicirea unei tiranii absolute asupra acestor state. 
Pentru a dovedi aceasta, supunem faptele judecății lumii 
impartiale. 

El a refuzat să aprobe legile cele mai morale şi mai 
necesare pentru binele public. 

Nu le-a permis guvernatorilor săi să adopte legi, imperios 
necesare şi de importanță imediată, decât cu condiția de a 
fi promulgate prin consimțământul său iar, din momentul în 
care aceste legi erau suspendate, le-a neglijat cu 
desăvârşire. 

A acceptat să adopte legi pentru împământenirea unor 
mari regiuni populate numai dacă acei oameni renunțau la 
dreptul reprezentării lor legislative, un drept inestimabil 
pentru ei şi de temut doar pentru tirani. 

A convocat corpurile legislative în locuri neobişnuite, 
lipsite de confort şi aflate la mari distanțe de arhivele în 
care Îşi păstrează dosarele lor publice, cu unicul scop de a 
le istovi, astfel încât să se declare de acord cu deciziile lui. 

A dizolvat în repetate rânduri Camera Reprezentanților 
pentru că s-a opus cu demnitate bărbătească încălcării de 
către el a drepturilor omului. 

Perioade îndelungate, după astfel de dizolvări, a refuzat 
să determine alegerea altora; din cauza aceasta, puterile 
legislative, neputând fi anihilate, au fost exercitate de către 
poporul liber; între timp, statul a rămas expus tuturor 
pericolelor generate de convulsiile interne şi de invaziile din 

afară. 

S-a străduit să împiedice popularea acestor state; în 
acest scop a obstrucționat legile pentru naturalizarea 
străinilor; a refuzat să adopte alte legi care să încurajeze 
imigrarea pe aceste pământuri şi să îmbunătăţească 
condițiile pentru noile împroprietăriri cu pământuri. 

A obstrucţionat crearea cadrului administrativ pentru 
funcționarea justiției, refuzând promulgarea legilor pentru 
stabilirea puterilor judiciare. 

l-a făcut pe judecători să fie dependenți doar de voința 
lui în privința duratei serviciilor şi a măririi şi modului de 
plată ale salariilor. 

A înființat o mulţime de noi cancelarii şi a trimis aici 
sumedenie de ofițeri pentru a ne hărțui poporul, 
transformându-l într-un trup golit de substanță. 

A păstrat printre noi, în timp de pace, armate rezidente, 
fără consimțământul legislaturilor noastre. 

Și-a exercitat influența pentru a-i face pe militari 
independenţi de puterea civilă şi superiori acesteia. 

S-a unit cu alții pentru a ne supune unei jurisdicții străine 
de constituția noastră şi necunoscută de legile noastre, 
dându-şi consimţământul la actele lor de pretinsă legislație: 

Pentru încartiruirea printre noi a unor mari corpuri de 
trupe armate; 

Pentru protejarea lor, printr-o pretinsă judecată, de la 
pedepsele pentru orice act criminal pe care l-ar comite 
împotriva locuitorilor acestor state; 

Pentru întreruperea legăturilor noastre comerciale cu 
toate părțile lumii; 

Pentru impunerea de taxe fără consimțământul nostru; 

Pentru că ne-a privat, în numeroase cazuri, de beneficiile 
pe care le oferă exercitarea judecății de către un juriu; 

Pentru că ne-a transportat dincolo de mări, ca să fim 
judecați pentru pretinse delicte; 

Pentru abolirea sistemului liber al legislaţiei engleze într- 
o provincie vecină, stabilind astfel un guvernământ arbitrar 
şi lărgindu-i atribuțiile pentru a-l face totodată un exemplu 

şi un instrument adecvat introducerii aceleiaşi conduceri 
absolutiste în aceste colonii, 

Pentru anularea Cartelor noastre, abolirea celor mai de 
preț legi ale noastre şi transformarea fundamentală a 
formelor noastre de guvernare; 

Pentru suspendarea propriei noastre legislaturi şi 
autoinvestirea Casei Regale cu puterea de a legifera în 
numele nostru în toate cazurile, oricare ar fi ele. 

A respins guvernarea locală, declarându-ne în afara 
protecţiei lui, şi purtând război împotriva noastră. 

Ne-a prădat, ne-a jefuit țărmurile, ne-a ars oraşele şi a 
distrus viețile oamenilor noştri. 

Chiar şi acum trimite mari armate de mercenari străini 
pentru a desăvârși lucrările de moarte, dezolare şi tiranie 
deja începute în circumstanțe de cruzime şi perfidie rareori 
egalate în timpurile cele mai barbare şi în totalitate 
nedemne de conducătorul unei națiuni civilizate. 

l-a constrâns pe concetățenii noştri, luați prizonieri pe 
întinderile oceanului, să ridice armele împotriva ţării lor, să 
devină călăii prietenilor şi fraților lor sau să se sinucidă. 

A îndemnat la răzvrătiri interne şi s-a străduit să-i aducă 
împotriva locuitorilor de la frontierele noastre pe sălbaticii 
indieni care nu au nicio milă şi a căror unică regulă de 
război este asasinarea tuturor, în orice condiții, fără nicio 
deosebire de vârstă şi sex. 

In fiecare stadiu al acestor opresiuni, noi am petiţionat, 
în termenii cei mai umili, pentru îndreptare; la petițiile 
noastre repetate ni s-a răspuns întotdeauna doar prin 
injurii. Un Prinţ, al cărui caracter este astfel marcat de 
fiecare act care poate defini un Tiran, este nepotrivit pentru 
a fi conducătorul unui popor liber. 

Noi n-am manifestat lipsă de atenție față de frații noştri 
brittanici. l-am avertizat din timp în timp de încercările 
legislaturii lor de a extinde asupra noastră o jurisdicție fără 
garanții. Le-am amintit circumstanțele emigrării şi stabilirii 
noastre aici. Am apelat la justiția şi generozitatea lor 
înnăscute şi i-am conjurat prin legăturile semenilor noştri 

să dezavueze aceste uzurpări, care, inevitabil, vor duce la 
întreruperea legăturilor şi corespondenței intre noi. Dar şi 
ei au fost surzi la vocea justiţiei şi consanguinității. Trebuie, 
deci, să cădem de acord cu necesitatea de a consemna 
separarea noastră şi de a-i trata, la fel ca pe restul 
umanităţii, inamici în război, prieteni pe timp de pace. 

Noi, reprezentanții Statelor Unite ale Americii în Sesiunea 
Generală a Congresului, apelând la Judecătorul Suprem al 
lumii pentru corectitudinea intentiilor noastre, declarăm 
prin prezenta şi proclamăm în mod solemn şi public, în 
numele şi din însărcinarea bravului popor al acestor colonii: 
coloniile unite sunt şi trebuie să fie, de drept, STATE LIBERE 
ȘI INDEPENDENTE, sunt absolvite de orice formă de 
supunere față de coroana britanică, iar toate legăturile 
politice între ele şi statul Marii Britanii sunt şi trebuie să fie 
integral dizolvate; în calitate de STATE LIBERE ŞI 
INDEPENDENTE au deplina putere să declare război, să 
încheie pace, să contracteze alianţe, să stabilească legături 
comerciale şi să îndeplinească toate celelalte acte şi lucruri 
pe care statele independente au dreptul să le facă. Şi, ca 
suport al acestei Declaraţii, cu o incredere fermă în 
protecția Providenţei Divine, ne dedicăm unul altuia vieţile 
noastre, averile noastre şi onoarea noastră cea sacră. 

Anul 1993. 
După războiul din Golf, 
Saddam Hussein 


plănuieşte o revanșă 
diabolică asupra Statelor 
Unite. Acestea vor 


răspunde, după cum era de 
aşteptat, cu aceeași 
monedă. 
Va triumfa Saddam? 
Vor învinge americanii? 

